
înalt Ordin de zi către armată. 

1/13 Ianuarie 1887. 

M. S. Regele urează, cu prilejul Anului Nou, ani mulţi şi fericiţi ostaşilor 
care fără şovăire merg pe aceeaşi cale a devotamentului către ţară şi Tron. 

Ostaşi, 

Fiecare an ce trece îmi dovedeşte că, prin disciplina şi virtuţile 
voastre militare, sunteţi vrednici de dragostea ţării şi a Mea. 

Cu adâncă bucurie dar vă arăt, şi cu prilejul acestui an nou, 
cât sunt de fericit văzându-Vă că păşiţi cu nestrămutare pe aceeaşi 
cale a devotamentului şi a datoriei; căci numai din aceste simţi- 
minte ostaşul alcătueşte totdeauna un puternic scut patriei şi 
Tronului. 

Ofiţeri, subofiţeri şi soldaţi, doresc cu toată căldura sufletului 
Meu ca inimile voastre să fie la înălţimea iubirii ce ţara şi Regele 
vostru are pentru voi. 

Vă urez dar ani mulţi şi fericiţi! 

Dat în Bucureşti, la 1 Ianuarie 1887. 

CAROL. 

(M. O., 1887, nr. 218, p. 4879). 


2 . 

Răspuns la felicitările înaltelor autorităţi. 

1/13 Ianuarie 1887. 

După slujba dela Mitropolie, Suveranul trece în apartamentele Mitropoli¬ 
tului Primat unde primeşte felicitări şi urări din partea clerului prin Primat, 
din partea guvernului şi a poporului român prin Min. de Externe, din partea 

Senatului şi Camerii prin N. Bibescu şi J. Câmpineanu şi din partea Curţii de 
Casaţie prin C. Schina. M. S. Regele, răspunzând tuturor,- spune că fericirea 
dinastiei este nedespărţită de a României. La început de an se exprimă dorinţe 
şi aceste dorinţe ale Sale sunt să fie înconjuraţi cu dragoste şi credinţă de popo¬ 
rul român, care fiind unit şi statornic poate învinge orice greutăţi. 

Călduroasele urări, ce Ne aduceţi la reînnoirea anului, au un 
mare preţ pentru Noi, fiindcă fericirea Noastră este nedespărţită 
de fericirea României. La începutul anului se pot exprima numai 
dorinţe şi speranţe; totuşi privesc viitorul cu încredere şi sunt 
convins că, prin unire şi statornicie, vom învinge numeroasele 
greutăţi ce le întâlnim neîncetat pe calea noastră. 

Dorinţa ce avem pentru anul acesta este, ca să fim înconjuraţi 
de aceeaşi dragoste şi credinţă, ce iubitul Nostru popor Ne-a arătat 
până acuma, şi speranţa Noastră, ca anul să fie mănos în lucrări 
folositoare şi roditoare pentru ţară. 

Rugând pe A-Tot-Puternicul să ocrotească de-a-pururea scumpa 
noastră Românie, vă urez din tot sufletul ani mulţi şi fericiţi! 

(M. O., 1887, nr. 219, p. 4904). 


3. 

Mesaj la plecarea în străinătate. 

6/18 Martie 1887. 

M. S. Regele plecând pentru câtva timp în străinătate, ia o serie de dispo- 
ziţiuni cu privire la administraţia publică şi lucrările Corpurilor Legiuitoare. 

Domnilor Senatori, 

Domnilor Deputaţi, 

Plecând pentru un scurt timp în străinătate, 

Prin decretul Meu din 6 Martie sub nr. 753, 

Am luat următoarele dispoziţiuni: 

în timpul absenţei Mele din ţară, toate lucrările administraţiunii 
publice care cer întărirea Regală vor fi supuse aprobării Consiliului 
de Miniştri de către fiecare Ministru în parte şi li se va da curs 
sub rezerva sancţionării Mele ulterioare. Numirile şi destituirile de 

funcţionari publici, cari se vor face în absenţa Mea de Consiliul 
Miniştrilor, vor fi cu titlu provizoriu până la întoarcerea Mea în 
ţară. 

Dacă în acest interval de timp înaintarea lucrărilor parlamentare 
va cere ca un proiect de lege să se treacă dela unul din Corpurile 
Legiuitoare la celalt, Mesajul va fi contrasemnat de Preşedintele 
Consiliului de Miniştri şi Ministrul respectiv şi se va semna de Mine 
la întoarcere. 

Eu fac cunoscut d-voastre despre aceasta. 

Dat în Bucureşti, la 6 Martie 1887. 

CAROL. 

Preşedintele Consiliului Miniştrilor, I. C. Brătianu. 

(M.O., 1887, nr. 270, p. 7025). 


4. 

Mesaj la închiderea Corpurilor Legiuitoare^ 

2/14 Aprilie 1887. 

M. S. Regele mulţumeşte Corpurilor Legiuitoare că au dat concurs guver¬ 
nului votând codul comercial, legea comunală şi convenţiunile comerciale cu 
Rusia, Anglia şi Germania, care asigură schimburile comerciale. 


Domnilor Senatori, 1 

Ajunşi la termenul sesiunii Corpurilor Legiuitoare, constat cu o 
vie mulţumire că lucrările d-voastre au dat o nouă dovadă despre 
progresul liniştit, dar continuu, ce Statul român desăvârşeşte în 
legislaţiunea sa interioară. 

Pe lângă 2 alte legi importante, aţi votat mai ales Codul comer¬ 
cial şi legea comunală, a căror reformă era de mult şi adânc simţită. 

De mare însemnătate pentru interesele materiale ale ţării a fost 
votarea convenţiunilor comerciale cu Rusia, cu Anglia şi cu Ger¬ 
mania. Aceste acte internaţionale ne-au asigurat în parte rejaţiunile 

1 Mesajul adresat Adunării Deputaţilor diferă numai prin adăugarea, la 
locul indicat, a cuvintelor: 

2 « bugetul Statului şi ». 

noastre comerciale şi întăresc speranţa, că vom izbuti a le aşeza 
şi cu celelalte State pe baze folositoare prosperităţii ţării. 

Vă mulţumesc, domnilor Senatori, că fără a vă depărta un sin¬ 
gur moment de atitudinea demnă şi prudentă observată de Guvernul 
Meu în tot timpul de când durează criza din Peninsula Balcanică, 
aţi acordat creditele necesare pentru a desvolta şi întări puterea 
noastră armată. Păşind înainte cu deciziune pe calea ce ne-am. 
tras, contribuind cu sinceritate la menţinerea păcii, prestigiul 
României s’a ridicat şi ea este astăzi încunjurată de încrederea şi 
de respectul tuturor. 

Domnilor Senatori, 

Vă mulţumesc încă odată pentru timpul ce aţi sacrificat inte¬ 
reselor publice şi pentru patrioticul şi luminatul concurs ce aţi dat' 
Guvernului Meu în rezolvarea tuturor chestiunilor ce vi s’au pre¬ 
zentat. Doresc ca, reîntorşi Ia căminele d-voastre, să vă bucuraţi 
cu toţii de un an care să răsplătească munca şi ostenelele fiecăruia. 

Eu declar sesiunea Corpurilor Legiuitoare închisă. 


CAROL. 

Preşedintele Consiliului Miniştrilor, Ministru de Interne şi ad-interim la 
Agricultură, Industrie, Comerţ şi Domenii, I. C. Brătianu; Ministrul Cultelor 
şi^al Instrucţiunii Publice, D. Sturdza; Ministrul Justiţiei, Eug. Stătescu ; 
Ministrul Afacerilor Străine, M. Pherechide; Ministrul Finanţelor, C. Nacu; 
Ministrul Lucrărilor Publice, R. Mihai; Ministrul de Resbel, General A. 
Angelescu. 

(M. O., 1887, nr. 3, p. 41—2). 


5. 

M. S. Regele către Mitropolitul Primat. 

8/20 Aprilie 1887. 

Mitropolitul Primat felicită pe M. S. Regele, în numele clerului, la ani¬ 
versarea naşterii Sale. Suveranul mulţumeşte Primatului şi clerului pentru 
dragostea cu care II înconjură. 

Mulţumesc înalt Prea Sfinţiei Voastre din adâncul inimii pen¬ 
tru viile urări ce Mi-aţi adresat; ele îmi sunt cu atât mai plăcute 

venind dela Capul bisericii noastre şi a întregului cler, care tot¬ 
deauna Ne-au înconjurat cu dragostea sa. 

(Regele Carol I, Cuv. şi Scris., III, p. 6). 

6 . 

M. S. Regele către Ieşeni. 

23 AprilieJ5 Mai 1887. 

Sfinţirea bisericii Mitropoliei din Iaşi. După sfânta Liturghie, M. S. Regele 
înconjurat de cler, de. Miniştri, de casa Sa civilă şi militară, Deputaţi şi 
Senatori, generali, a ieşit din biserică şi de pe treptele ei, în faţa poporului care 
umplea curtea Mitropoliei, a salutat această zi când biserica părăsită, începută 
de Veniamin, a fost târnosită Mitropolie. 

Un semisecol biserica metropolitană a vechei Capitale a Mol¬ 
dovei a rămas o măreaţă ruină, un corp fără suflet. Părăsită şi 
sguduită până în temeliile sale, se înălţa deasupra Iaşilor această 
însemnată clădire, având uşile sale închise; vântul şi ploaia pătrun¬ 
deau prin Crăpăturile ei şi numai sunetul clopotelor dela bisericuţa 
din faţă, chemând la slujba dumnezeiască, găsea în bolţile deşerte 
ale acestor ziduri un răsunet mângâietor, ca şoapte tainice, preve¬ 
stind că opera începută a fericitului întru pomenire Mitropolit 
Veniamin nu va pieri. 

Faptele bune sunt totdeauna răsplătite şi poporul român nu 
uită pe acei care au lucrat şi luptat pentru biserică şi patrie. 

Datorim acestui simţimânt mărinimos, că monumentele noastre 
religioase şi istorice sunt treptat restabilite şi că, după cincizeci 
de ani de îngăduire, răsare aci din ziduri surpate un sfânt lăcaş, 
vrednic de vechiul Scaun arhiepiscopal al Moldovei şi Sucevei. 

Salut dar cu cea mai vie mulţumire această fericită zi, această 
frumoasă serbare şi pe voi toţi care aţi alergat din toate unghiurile 
ţării spre a împărtăşi bucuria Mea, fiindcă o dorinţă adânc simţită 
a inimii Mele este astăzi un fapt îndeplinit. Mândru pot fi că sub 
Domnia Mea s’a redeschis binecredincioşilor această Mitropolie, 
târnosită fiind tocmai în vremea când strigarea de veselie — Chri- 
s tos a înviat — răsună încă în toată lumea creştină. 

Adevărat a înviat şi a intrat în casa Sa, ridicată şi reînfiinţată 
în toată strălucirea în a doua a Mea Capitală care a depus, pe altarul 
patriei, ca darul cel mai scump, coroana lui Ştefan, spre a fi con- 

topită cu acea a lui Mihai, refăurită în oţel pe câmpul de luptă, 
întemeind şi statornicind astfel pentru timpuri veşnice Unirea şi 
tăria, neatârnarea şi Regatul României. 

Ca o comoară nepieritoare trebue să păstrăm aceste mari izbânzi, 
dobândite prin prudenţă şi jertfe; prin vitejia armatei, fiindcă ele 
sunt reazimul nostru cel mai puternic în împrejurări grele, moşteni¬ 
rea cea mai preţioasă pentru generaţiunile viitoare. 

Cerul, care a luat iubita noastră ţară sub înaltul său scut, va 
binecuvânta opera Noastră şi va asculta rugile Noastre, pe care le 
îndreptăm neîncetat, Regina şi Eu, către Atotputernicul pentru 
fericirea dragului Nostru popor. 

(M. 0„ 1887, nr. 21, p. 413). 


7. 

M. S. Regele către delegaţia de manifestanţi, 

10/22 Mai 1887. 

O delegaţie dintre manifestanţii dela Palat se prezintă Suveranului adu- 
cându-I urări în numele Capitalei. M. S. Regele, în numele Său şi al Doamnei, 
mulţumeşte pentru urări şi promite âpirijinul Său pentru desvoltarea industriei 
şi comerţului Capitalei şi României. 

Domnilor, 

Regina şi Eu vă mulţumim din inimă pentru urările sincere 
ce Ne-aţi adresat în numele Capitalei şi în numele comercianţilor 
şi industriaşilor ei şi vă asigurăm că vom lucra neîncetat pentru 
desvoltarea comerţului şi a industriei, precum şi pentru înălţarea 
scumpei Mele patrii România. Trăiască România! Trăiască Ca¬ 
pitala ţării! 

(Voinţa Naţională, 1887, nr. 821, p. 2). 

8 . 

M. S. Regele către Batalionul 3 de Vânători. 

Sinaia, 30 Aug./Îl Sept. 1887. 

A zecea aniversare a luării redutei dela Griviţa. După Sf. Liturghie s’a 
făcut un parastas pentru cei căzuţi în acea zi şi apoi un Tedeum, la m-rea 
Sinaia, apoi toţi participanţii la serviciul religios, împreună cu MM. LL. 

Regele şi Regina şi Principesa mamă a Suveranului, au mers la cantona¬ 
mentul Batalionului 3 de Vânători unde s’a servit dejunul. 

Regele, elogiind faptele de arme de pe câmpiile Bulgariei ale armatei române, 
închină în amintirea eroilor căzuţi şi în sănătatea apărătorilor României. 

Mândru poate fi un popor, o armată, care au împodobit istoria 
lor prin fapte războinice; ele sunt o dovadă de o tărie, care impune 
un îndemn puternic de a păzi ce a fost câştigat prin jertfe. Serbăm 
dar astăzi cu vie recunoştinţă a 10-a aniversare a izbândei dela 
Griviţa, acest vrednic botez de foc al oştirii noastre, care a reîn¬ 
viat vechile virtuţi militare ale Românilor. Pentru voi, Vânătorii, 
ziua de 30 August trebue să fie deosebit de scumpă, fiindcă prin 
vitejia fraţilor voştri renumele vostru s’a întemeiat; din sângele 
cu care au udat întăririle dela Plevna, neatârnarea României a 
răsărit! Armata, prin purtarea sa bărbătească, a împlinit visul 
multor generaţiuni, a asigurat viitorul şi a atras dragostea şi în¬ 
crederea naţiunii. 

Marea şi frumoasa poziţiune, pe care oşteanul român a dobândit-o 
pe câmpiile Bulgariei, are sfânta datorie de a o păstra neatinsă şi 
de a fi de-a-pururea braţul şi scutul Patriei. Convins că oştirea va 
rămânea în toate împrejurările fala ţării, ridic acest pahar în amin¬ 
tirea eroilor căzuţi şi în sănătatea apărătorilor României. 

Să trăiască armata! 

(M. O., 1887, nr. 120, p. 2921), 


9. 

M. S. Regele către Corpul I de Armată. 

Slatina, 3/15 Octomvrie 1887. 

După încetarea manevrelor, seara, M. S. Regele invită la masă pe toţi 
comandanţii unităţilor care au luat parte la manevre şi închină în sănătatea 
Corpului I de Armată, fiind mulţumit de modul cum s’a prezentat. 

Manevrele ne dau totdeauna prilejul, aşa de dorit, de a Ne găsi 
în mijlocul iubitei Noastre oştiri. 

Cu bucurie am constatat şi astădată avântul puternic şi desvol- 
tarea mare, ce instrucţiunea noastră militară a luat. 

Mândru de aceste progrese şi mulţumind de munca lor acelora 
care au fost chemaţi a da instrucţiunea trupelor şi a le conduce, 
ridic acest pahar în sănătatea Corpului I de Armată, care şi-a 
atras înalta Noastră mulţumire. 

(M. O., 1887, nr. 147, p. 3520). 


10 . 

M. S. Regele către trupele în manevre la Focşani. 

Focşani, 8/20 Octombrie 1887. 

Au avut loc manevre şi în jurul Focşanilor. După încetarea manevrelor, 
seara, M. S. Regele a invitat la masă pe toţi ofiţerii superiori şi comandanţii de 
corpuri, precum şi pe ataşaţii militari. La sfârşitul mesei, Suveranul, amintind 
progresul făcut de armata română, care a primit şi botezul de foc, salută 
regimentele şi batalioanele concentrate estimp la Focşani, închinând in onoarea 
şi sănătatea armatei Sale. 


Sunt 18 ani trecuţi de când toate trupele permanente erau 
asemenea întrunite lângă Focşani, la tabăra dela Furceni, unde 
s’a pus temelia instrucţiunilor noastre militare, începând cu cele 
dintâi manevre pe o scară mai întinsă. 

De atunci am străbătut o cale lungă şi am ajuns la înălţimea 
nenădăjduită. Oştirea a luat o desvoltare însemnată, a primit bo¬ 
tezul de foc, a devenit fala ţării, adevăratul scut al Patriei. 

Salut dar cu vie mulţumire regimentele şi batalioanele din toate 
corpurile de armată concentrate la Focşani, care Ne-a primit cu 
dragoste şi cu bucurie, care este să devie un însemnat centru ostă¬ 
şesc — acest fost scaun al Comisiei centrale care hotărîse Ca apă¬ 
rătorii ţărilor surori să fie strânşi împrejurul unui singur steag, 
acest scump tricolor care a fâlfâit ca un semn lucitor pe câmpiile 
de luptă, ducându-ne la biruinţă. 

Urând din toată inima ca apărarea noastră să se întărească din 
an în an mai mult, ridic acest pahar în onorul şi sănătatea iubitei 
Mele armate. 

Să trăiască armata! 

(M. O., 1887, nr. 152, p. 3627). 

11 . 

Mesaj la deschiderea Corpurilor Legiuitoare. 

15/27 Noemvrie 1887. 

Mesajul priveşte în deosebi ceea ce s’a realizat: menţinerea bunelor relaţii 
cu puterile vecine şi cu celelalte state, tratatul de comerţ cu Imperiul Otoman, 
regularea statornică a liniei de fruntarie spre Austro-Ungaria, întărirea armatei, 
construiri de căi de comunicaţie, plus de venituri la domeniile Statului, codul 
de comerţ, Camerele de Comerţ, încurajarea industriei naţionale, spitale rurale; 
din cele ce au a se face se amintesc: începerea lucrărilor pentru construi¬ 
rea podului dela Cernavoda şi a portului Constanţa, modificarea legii instrucţiei 
publice. 


Domnilor Senatori, 

Domnilor Deputaţi, 

Deschid cu o vie mulţumire a patra sesiune a Corpurilor Legiui¬ 
toare, cea din urmă a acestei însemnate legislaturi alese după mo¬ 
dificarea legii electorale. Această reformă a asigurat desvoltarea 
regulată şi liniştită a Statului român şi în curând, când ţara va 
avea din nou a-şi trimite reprezentanţii săi, se va constata şi mai 
bine că o reprezentare mai completă a tuturor intereselor şi ocro¬ 
tirea eficace a liberului exerciţiu al votului au mărit garanţiile 
constituţionale, au întărit stabilitatea şi puterea Regatului. 

Domnilor Senatori, 

Domnilor Deputaţi, 

Bunele noastre relaţiuni cu toate Puterile au rămas neschimbate. 

Politica prudentă, urmărită neîncetat de Guvernul Meu, a avut 
rezultatele cele mai fericite şi ne-a atras simpatiile tuturor. Cu 
toate îngrijirile ce am resimţit, din cauza împrejurărilor ivite de 
mai mulţi ani lângă hotarele noastre, Statul român, rămânând în 
afară de orice conflict, s’a întărit şi mai mult prin încrederea câ¬ 
ştigată de pretutindeni. 

Negocierile privitoare la încheierea de tratate de comerţ au 
continuat. Putem privi astăzi cu o vie bucurie semnarea trata¬ 
tului de comerţ cu Imperiul Otoman, prin care s’au regulat în mod 
satisfăcător interesele noastre comerciale cu Turcia. Guvernul Meu 

îşi dă toate silinţele pentru a ajunge a încheia asemenea tratate 
şi cu celelalte State. 

în dorinţa noastră de a trăi în raporturi de bună vecinătate şi 
de amicie cu Statele care ne înconjuară, Guvernul Meu a pus 
toată stăruinţa să ducă la bun sfârşit negocierile de mult începute 
cu Guvernul austro-ungar pentru regularea statornică a liniei de 
fruntarie dintre amândouă ţările. Am mulţumirea de a vă anunţa 
că aceste negocieri s’au terminat şi că se va prezintă aprobării d-voa- 
stre convenţiunea care s’a încheiat în acest scop cu Imperiul vecin. 

Domnilor Senatori, 

Domnilor Deputaţi, 

Solicitudinea Mea şi a ţării pentru armată a desvoltat puternic 
această instituţiune. Concentrările din toamna aceasta M’au în¬ 
credinţat că sacrificiile, ce cu toţii facem cu atâta iubire pentru ar¬ 
mată, îşi poartă roadele lor. Mijloacele noastre de înarmare şi de 
întărire sporesc pe fiecare an şi astfel armata va putea răspunde 
din ce în ce mai mult aşteptărilor legitime ale ţării. 

Lucrările publice au dat o mare desvoltare avuţiei naţionale. 

în aceşti zece ani din urmă, şoselele noastre aproape s’au în¬ 
treit. Legea drumurilor dă mijloace îndestulătoare pentru ale com¬ 
pleta repede şi în mod sistematic. 

Reţeaua căilor ferate se întinde astăzi pe o lungime regulat 
exploatată de două mii cinci sute kilometri. Lucrările pregătitoare 
pentru linia Dorohoi-Iaşi pe valea Jijiei, pentru liniile Vaslui-Iaşi 
şi Craiova-Calafat sunt terminate; iai^. studiile celorlalte linii, ce 
mai sunt cerute de interese locale, se urmează cu activitate. 

în primăvara anului viitor vor începe lucrările podului peste 
Dunăre dela Feteşti la Cernavoda, precum şi lucrările portului 
Constanţa. Bazinele, cheiurile şi magaziile de întrepozite din Brăila 
şi Galaţi şi lucrările din portul Giurgiului sunt în curs de executare. 
Ele se vor completa prin construirea magaziilor şi întrepozitelor 
din Bucureşti şi din Iaşi. Astfel, comerţul va găsi peste tot locul 
toate înlesnirile dorite. 

Aceste mari lucrări de utilitate publică nu s’ar fi putut săvârşi 
într’un timp atât de scurt, dacă administrarea finanţelor noastre 
nu ar fi fost conştiincioasă şi prevăzătoare. 

Creditul de care se bucură astăzi Statul român îşi are temelia 
în silinţele, ce ne-am dat cu toţii, de a cumpăni cheltuelile treptat 
cu creşterea veniturilor ŞÎ de a întrebuinţa cea mai mare parte a 
împrumuturilor noastre în cheltueli folositoare şi producătoare. 
Anuităţile împrumuturilor se plătesc din veniturile bugetare or¬ 
dinare şi cu modul acesta s’a amortizat în douăzeci şi cinci de ani 
un capital de două sute treizeci şi patru milioane lei. 

Veniturile Statului din impozitele directe au sporit, cu toate că 
câtimea dării ce are a plăti contribuabilul a fost scăzută. Domeniile, 
care înainte de zece ani produceau numai patrusprezece milioane 
lei, astăzi dau un venit de douăzeci şi două milioane, cu toate că 
s’au vândut proprietăţi ale Statului pentru o valoare de douăzeci 
şi şapte milioane şi că s’au dat însurăţeilor două sute treizeci şi 
opt mii hectare. îmbunătăţirile aduse în exploatarea pădurilor 
vor spori încă mai mult acest venit. Intrarea impozitelor se face cu 
regularitate şi înlesnire. Impozitele directe ating marginile buge¬ 
tare, iar cele indirecte în mare parte le întrec. Echilibrul bugetar 
al exerciţiului închis şi al celui curent dovedesc buna stare a finan¬ 
ţelor noastre şi vom pune cu toţii o deosebită îngrijire ca ea să se 
menţină în viitor. 

Legea actuală a instrucţiunii publice nu mai răspunde cu pro¬ 
gresele făcute de naţiune într’un pătrar de secol. Reforma ei a 
devenit o trebuinţă urgentă şi nu Mă îndoesc că d-voastre veţi 
pune toate silinţele ca ea să corespundă cerinţelor ţării. 

La Iaşi un nou edificiu religios a deschis în cursul anului uşile 
sale credincioşilor. Biserica metropolitană se ridică acolo ca o do¬ 
vadă de neclintita credinţă a ţării în religiunea strămoşească. 

în ordinea judecătorească, mulţumită stăruinţei ce aţi depus, 
aţi împlinit mai multe lacune în legislaţiunea noastră şi aţi înze¬ 
strat ţara cu un nou Cod de comerţ, care răspunde .mai bine la 
trebuinţele ei. 

Ministrul Meu de Justiţie va prezenta în sesiunea aceasta proiec¬ 
tul de lege pentru reforma judecătorească şi nu Mă îndoesc că 
Corpurilor Legiuitoare îi vor da toată atenţiunea, pentru ca să 
ajungem a asigura mai bine independenţa magistraturii. 

Legea pentru încurajarea industriei naţionale a început a se 
aplica şi, în urma studiilor făcute în această privire, mai multe 
fabrici se vor înfiinţa. Ele se vor mai înmulţi, când se va institui 

şi creditul industrial, care va depune la dispoziţiunea lor mijloacele 
trebuincioase. 

Camerele de Comerţ s’au întocmit în toată ţara după noua lege 
şi suntem în drept a aştepta dela funcţionarea lor regulată şi sta¬ 
tornică o sporire însemnată a activităţii noastre comerciale. 

Legea vânzării de proprietăţi ale Statului în locuri mici şi mij¬ 
locii începe a produce efecte salutarii şi vânzările se înmulţesc 
neîncetat. 

în curând, răscumpărarea embaticurilor şi a otaşniţelor de pe 
proprietăţile Statului va fi isprăvită, regulându-se definitiv o che¬ 
stiune care a fost până acum cauza multor greutăţi. 

Casa de Economie, menită a forma capitaluri mici, a început să 
producă rezultate mulţumitoare. 

Buna stare a poporaţiunii a atras totdeauna îngrijirea Mea. 

Creditele agricole au luat o mare întindere şi, cu toată greutatea 
ce au întâmpinat la început, ele au adus servicii însemnate agri¬ 
cultorilor mici, dându-le înlesniri în timpuri grele. 

Staţionarea prin toate judeţele a ambulanţelor sanitare şi spi¬ 
talele rurale, care au început a funcţiona regulat şi care se vor înmulţi, 
au fost primite de ţară ca măsurile cele mai nemerite pentru a îm¬ 
bunătăţi starea sanitară a poporaţiunii rurale. 

Domnilor Senatori, 

Domnilor Deputaţi 

Fiecare an adaugă astfel neîncetat parteâ sa la consolidarea 
Statului nostru, ridicat prin munca statornică şi neîntreruptă a 
întregului popor. 

Dar aceste rezultate fericite nu s’au putut dobândi fără con¬ 
cursul luminat al Corpurilor Legiuitoare, care la timp şi cu înţe¬ 
lepciune au ştiut să dea impulsiune untii mers regulat, unei des- 
voltări asigurate a Statului. Sunt asigurat că veţi completa cu 
aceeaşi energie şi cu acelaşi patriotism opera d-voastre legislativă 
şi că veţi isprăvi misiunea d-voastre precum aţi început-o, spre 
binele şi fericirea scumpei noastre patrii. 

Dumnezeu să binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 


www.dacoromanica.ro 


NOV.-DEG. 1887 


CUVÂNTĂRI 


17 


Preşedintele Consiliului de Miniştri şi Ministru ad-interim la Războiu, I. C. 
Brătianu; Ministrul Cultelor şi Instrucţiunii Publice, D. A. Sturdza; Ministrul 
Justiţiei, Eug. Siătescu; Ministrul Afacerilor Străine, M. Pherechide; Mini¬ 
strul Lucrărilor Publice, P. S. Aurelian; Ministrul Finanţelor, C. Nacu; Mini¬ 
strul de Interne, R. Mihai; Ministrul Agriculturii, Industriei, Comerţului şi 
Domeniilor, V. Gkeorghian. 

(M. O., 1887, nr. 180, p. 4183—5). 


Îl 

M. S. Regele la aniversarea căderii Plevnei. 

28 Nov./10 Dec. 1887. 

La a zecea aniversare a luării Plevnei, seara, masă de gală la Palat, la care 
au luat parte generalii aflaţi în Capitală şi ofiţerii superiori, şefi de corpuri 
şi de servicii. In timpul mesei, M. S. Regele ridică un toast în onoarea armatei ro¬ 
mâne, căreia se datoreşte renumele şi prestigiul României. Deviza scrisă 
pe Coroana de oţel « Prin noi înşine », să fie călăuza noastră şi ne va duce 
la mărire. 

Instituţiunile noastre militare s’au ridicat la o înălţime de care 
putem fi mândri; din o strajă pământească armata a devenit o 
putere naţională, totdeauna gata de a apăra moşia strămoşească. 

Mare şi frumoasă este dar datoria noastră, mai mare încă şi 
grea răspunderea care apasă pe noi. 

Prin izbândele dela Griviţa, Rahova, Plevna, Smârdan, oştirea 
a dovedit că este vrednică de dragostea şi îngrijirea cu care ţara 
o îmbrăţişează. 

Serbăm dar totdeauna cu vie mulţumire aniversările acestor 
glorioase bătălii, care au întemeiat renumea noastră, care au întă¬ 
rit credinţa în noi înşine. Da, numai în noi înşine vom găsi puterea 
noastră; prin noi înşine trebue să muncim, să luptăm, să biruim. 
Falnica deviză, scrisă împrejurul Coroanei de oţel, « Prin noi înşine », 
să fie călăuza noastră; ea ne va conduce la mărire. 

Cu această dorinţă ridic, la a zecea aniversare a luării Plevnei, 
paharul Meu în onorul scumpei Mele armate, sigur fiind că ea va în¬ 
truni toate însuşirile războinice şi patriotice şi va şti a-şi atrage 
recunoştinţa României! 

Trăiască armata! 

(M. O., 1887, nr. 192, p. 4442). • 

13. 

Răspuns Ia adresa Senatului. 

1/13 Decemvrie 1887. 

Senatul exprimă Suveranului omagiul simţimintelor de devotament ale ţării 
întregi, Dinastia fiind temelia Statului. M. S. Regele mulţumeşte pentru senti¬ 
mentele exprimate şi face apel la maturul corp pentru înţelegere cu guvernul. 

Domnule Preşedinte, 

Domnilor Senatori, 

Simţimintele ce exprimaţi astăzi pentru Regina şi pentru Mine 
cu atâta căldură sunt o nouă dovadă că poporul român a răspuns 
totdeauna la iubirea şi la încrederea ce am avut într’ânsul. 

înţelegerea statornică ce a existat între Corpurile Legiuitoare 
şi guvernul Meu sunt o dovadă că ţara simte că numai prin exer¬ 
ciţiul paşnic al libertăţilor constituţionale şi prin respectul legilor 
vom asigura desvoltarea şi întărirea Statului român. 

Vă mulţumim, Regina şi Eu, de simţimintele de iubire şi de 
devotament ale Senatului şi fiţi totdeauna încredinţaţi că toate 
gândurile şi cugetările Noastre sunt necurmat devotate iubitei 
Noastre Românii. 

(M. O., 1887, nr. 193, p. 4464). 


14 . 

Răspuns Ia adresa Adunării Deputaţilor. 

1/13 Decemvrie 1887. 

Adunarea Deputaţilor exprimă Suveranului iubire şi devotament în nu¬ 
mele ţării. Dinastia e temelia ţării şi Camera va da concurs guvernului pentru 
ca prin unire, muncă şi stăruinţă să se poată întări edificiul Statului, să se 
poată păşi pe calea desvoltării şi întăririi naţionale. M. S. Regele, mulţumind 
pentru iubirea şi devotamentul exprimate, relevă înţelepciunea şi tactul 
poporului român care a dat fiinţă dorinţelor dela 1857. 

Domnule Preşedinte, 

Domnilor Deputaţi, 

Cuvintele d-voastre călduroase pentru Tron şi pentru ţară 
M’au mişcat adânc. 

Reamintiţi memorabilele acte ale Adunărilor mume din 1857, 
care sunt temelia puternică pe care s’a ridicat edificiul Statului 
român. 

în adevăr, înţelepciunea şi tactul poporului au dat acelor dorinţe, 
rostite cu atâta tărie şi convingere, o fiinţă. Păstrând neatins aceşt 
depozit sacru, naţiunea a păşit înainte, desvoltând libertăţile noa¬ 
stre constituţionale şi întemeind pe dânsele Monarhia. Astfel Statul 
român a putut realiza în scurt timp progrese însemnate şi insufla 
tuturor încredere şi respect. Tot astfel păşind înainte viitorul nostru 
va fi asigurat. 

Vă mulţumesc de reînnoirea încredinţării devotamentului ce aveţi 
pentru Regina şi pentru Mine şi fiţi siguri că la împlinirea datoriei 
voiu fi în capul tuturor. 

(M. O., 1887, nr. 193, p. 4465). 


15. 

înalt Ordin de zi către armată. 

1/13 Ianuarie 1888. 

M. S. Regele urează ostaşilor ani mulţi şi fericiţi, cerându-le să aibă înră¬ 
dăcinate în suflet cinstea către steag şi devotamentul către patrie. 

Ostaşi, 

Este aproape un pătrar de veac de când Mă găsesc în fruntea 
voastră şi cu cât anii au trecut, cu atât disciplina şi virtuţile voastre 
militare v’au atras din ce în ce mai mult dragostea ţării şi a Mea. 

Dacă jertfele făcute de ţară pentru întărirea oastei sunt mari, 
voi, ostaşi, veţi dovedi că dânsa va fi totdeauna pilda împlinirii 
datoriei. 

Ofiţeri, subofiţeri şi soldaţi, viitorul ţării fiind strâns legat de 
viitorul oastei, cugetarea şi inima Mea sunt îndreptate cu stator¬ 
nicie către voi şi Regele vostru nu vă cere alt decât să aveţi înră¬ 
dăcinate în suflet cinstea către steag şi devotamentul către patrie, 
atât cât El are înrădăcinată în sufletul Său dragostea pentru voi. 

Vă urez ani mulţi şi fericiţi! 

Dat în Bucureşti, la 1 Ianuarie 1888. 

CAROL. 

(M. O., 1888, nr. 217, p. 4975). 

16 . 

Răspuns la felicitările înaltelor autorităţi. 

1/13 Ianuarie 1888. 

După serviciul religios dela Mitropolie, Suveranul trece în apartamentul 
Mitropolitului Primat unde primeşte felicitări şi urări din partea Primatului, 
a Ministrului Afacerilor Străine şi a Prim-preşedintelui Curţii de Casaţie, C. 
Schina. M. S. Regele mulţumeşte în numele Său şi al Suveranei pentru felicitări 
şi urează celor de faţă şi ţării ani mulţi şi fericiţi, pace şi prosperitate. 

Rugile bisericii şi urările poporului Ne-au adus totdeauna feri¬ 
cirea şi Ne-au sprijinit şi întărit în toate împrejurările. 

Primim dar, Regina şi Eu, cu o vie mulţumire expresiunea 
sentimentelor de dragoste şi de credinţă, ce Ne exprimaţi cu atâta 
căldură, şi dorim, din toată inima ca anul nou să fie mănos în pro¬ 
grese şi lucrări folositoare şi plin de noroc pentru scumpa noastră 
Românie, pe care cerul să o ocrotească şi de astăzi înainte! 

Vă urez ani mulţi şi fericiţi, pace şi prosperitate! 

(M. O., 1888, nr. 218, p. 5003). 


17. 

Mesaj la deschiderea Corpurilor Legiuitoare. 

7/19 Februarie 1888. 

M. S. Regele aminteşte nouăi Camere obligaţia de a se ocupa de cercetarea şi 
votarea bugetului şi apoi tuturor le recomandă unirea pentru întărirea noastră 
interioară. 

Domnilor Senatori, 

Domnilor Deputaţi, 

Cu un viu simţimânt de mulţumire Mă aflu astăzi în mijlocul 
Reprezentanţilor naţiunii. 

Salutând de bună venire pe domnii Deputaţi ai nouăi legislaturi, 
sunt fericit să constat, că şi de astădată cetăţenii au dovedit, prin 
liniştea şi ordinea menţinute pretutindeni în alegeri, că ei ştiu 
preţui libertăţile garantate cu atâta eficacitate de instituţiunile 
noastre constituţionale şi că ei sunt convinşi că, numai prin respec¬ 
tarea legilor de către toţi, putem să desvoltăm prosperitatea şi 
puterile noastre. 

Dizolvarea Camerei Deputaţilor a întrerupt sesiunea ordinară 
a Corpurilor Legiuitoare. Reluînd astăzi cursul normal al lucrărilor, 
d-voastre aveţi a vă ocupa de mai multe legi importante, care cer 
o deosebită luare aminte. 

Cea dintâiu lucrare care se impune d-voastre, domnilor Deputaţi, 
este bugetul. în anul acesta, el vi se prezintă pentru prima oară 
întrunind la un loc toate veniturile şi toate cheltuelile Statului. 
Această ameliorare a devenit putincioasă în urma organizării com¬ 
plete a administraţiunii căilor ferate şi a administraţiunii monopo¬ 
lului tutunului, care până acum îşi aveau bugetele lor speciale şi 
înscriau în bugetul general al Statului numai veniturile lor netede. 
Buna stare a finanţelor noastre asigurează echilibrarea bugetului, 
ceea ce a fost obiectul constant al preocupării Guvernului Meu. 

în adevăr, încasările exerciţiului curent nu numai au răspuns 
prevederilor, ci încă le-au întrecut. 

Vom putea dar întâmpina toate trebuinţele Statului numai cu 
veniturile existente. 

Domnilor Senatori, 

Domnilor Deputaţi, 

Suntem îndreptăţiţi a crede că silinţele ce se fac pentru men¬ 
ţinerea păcii vor izbuti şi că ea va fi asigurată spre binele şi feri¬ 
cirea tuturor. Cn toate aceste, fără a ne abate un singur moment 
dela calea prudentă pe care am urmat-o dela început, suntem datori, 
în momentele grele prin care trece Europa, să ne gândim necontenit 
la întărirea noastră interioară, spre a putea privi cu încredere în 
viitor. 

Paza însă cea mai bună, siguranţa cea mai puternică a fiecărei 
ţări este unirea cetăţenilor ei. Urez din toată inima ca acest simţi- 
mânt să vă insufle pe toţi, pentru ca noua legislatură să fie mănoasă 
în roade şi să corespundă legitimelor aşteptări ale Mele şi ale ţării» 

Dumnezeu să lumineze lucrările d-voastre şi să proteagă scumpa 
noastră Românie. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Resbel, I. C. Brătianuj 
Ministrul Cultelor şi Instrucţiunii Publice, D. A. Sturdza; Ministrul de Justiţie, 
Eug. Stătescu; Ministrul Afacerilor Străine, M. Pherechide; Ministrul Lucră- 

rilor Publice, P. S. Aurelian; Ministrul Finanţelor, C. Nacu; Ministrul de 
Interne, R. Mihaiu; Ministrul Agriculturii, Industriei, Comerţului şi Dome¬ 
niilor, V. Gheorghian , 

(M. O., 1888, nr. 245, p. 5553—4). 


18. 

M. S. Regele către Academia Română. 

22 Martie/3 Aprilie 1888. 

MM. LL. Regele şi Regina merg la Academie pentru a asista la deschiderea 
sesiunii anuale. M. Kogălniceanu, preşedinte, şi D. Sturdza, secretar general, 
întâmpină pe Suverani. In sala de şedinţe, luând loc în'îotoliul preşedinţial, 
M. S. Regele aduce salutul Său membrilor Academiei şi deschide sesiunea. 

Cu prilejul întâiei întruniri a Academiei, în anul acesta, Regina 
şi Eu venim cu bucurie în mijlocul d-voastre spre a vă aduce în 
persoană salutările Noastre cele mai călduroase. 

Neîncetat urmărim lucrările d-voastre şi constatăm cu vie plă¬ 
cere că, prin sârguinţa şi munca membrilor Academiei, ştiinţa şi 
istoria noastră au fost înzestrate cu un material preţios şi însemnat. 
Academia a deschis astfel un izvor bogat, care ne-a desvăluit tre¬ 
cutul şi care este menit a servi generaţiunilor viitoare ca să apre¬ 
cieze împrejurările grele pe care ţara le-a străbătut pentru a ajunge 
la înălţimea de astăzi. 

Urând ca lucrările d-voastre să fie roditoare şi Academia să 
devie adevăratul focar al ştiinţei, care trebue să încălzească şi să 
lumineze tot răsăritul, declar sesiunea Academiei deschisă. 

(M. O., 1888, nr. 283, p. 6527). 


19. 

Mesaj la închiderea Corpurilor Legiuitoare. 

3/15 Aprilie 1888. 


Expirând sesiunea ordinară a Corpurilor Legiuitoare, M. S. Regele închide 
Parlamentul, atrăgându-i atenţia asupra nevoii de a se face din nou apel la 
ţară din cauza schimbării ministerului. 


www.dacoromanica.ro 


APRILIE 1888 


CUVÂNTĂRI 


23 


Domnilor Senatori, 

Domnilor Deputaţi, 

Sesiunea ordinară a Corpurilor Legiuitoare expiră astăzi. 

Mulţumită patriotismului d-voastre, situaţiunea financiară a 
fost regulată la timp şi serviciile publice vor putea continua mersul 
lor normal. 

în urma demisionării Cabinetului precedent, se impune noului 
Ministeriu datoria constituţională de a face apel la ţară într’un termen 
cât se poate mai apropiat, pentru a se manifesta libera voinţă a 
alegătorilor. 

Sunt încredinţat că, prin respectarea ordinei şi prin modera- 
ţiune, ţara va dovedi şi de astă dată deplina maturitate la care 
este ajunsă şi preţul ce-1 pune pe o dreaptă întrebuinţare a libertă¬ 
ţilor publice. 

In actuala situaţiune internă, Guvernul va lua fără întârziere 
şi cu toată energia măsurile reclamate de împrejurări. întru aceasta 
sunt în drept a conta pe sprijinul tuturor oamenilor de bine şi Eu 
apelez la spiritul de concordie şi de prudenţă, pe care România, în 
momentele importante, l-a arătat totdeauna cu cea mai mare 
putere. 


Domnilor Senatori, 

Domnilor Deputaţi, 

înainte de a ne despărţi, să ne găsim încă odată uniţi în 
dorinţa cea mai scumpă ce o avem cu toţii: 

Să trăiască şi să prospere România! 

Eu declar sesiunea Corpurilor Legiuitoare închisă. 

CAROL. 


Preşedintele Consiliului Miniştrilor şi Ministru de Interne, Teodor Rosetti ; 
Ministrul Afacerilor Străine, P. P. Carp; Ministrul Cultelor şi al Instrucţiunii 
Publice şi ad-interim Ia Agricultură, Industrie, Comerţ şi Domenii, T. Maio- 
rescu; Ministrul Lucrărilor Publice, A. B. Ştirbei; Ministrul de Resbel, General 
C. Barozzi; Ministrul de Finanţe, Menelas Germani; Ministru de Justiţie, 
Al. Marghiloman. 

(M. O., 1888, nr. 4, p. 73). 

20 . 

Toastul M. S. Regelui pentru sfetnicii Săi. 

10/22 Mai 1888. 

La aniversarea zilei de Zece Mai, seara, se dă o masă la Palat la care iau 
parte cei doi Mitropoliţi, Preşedintele Consiliului de Miniştri, Prim-preşedin- 
tele dela Casaţie şi cel dcla Curtea de Conturi, toţi foştii miniştri dela 1866 
încoace, generalii comandanţi din Bucureşti şi Primartţl Capitalei. Pe la sfâr¬ 
şitul mesei M. S. Regele a ridicat un toast în sănătatea şi în amintirea sfetnicilor 
care au lucrat Ia propăşirea poporului român. 

Statul român s’a desvoltat şi întărit cu jertfe şi lupte, adesea violente, 
care au putut lăsa discordie. Să uite toţi acest trecut, să privească numai îna¬ 
inte cu un singur ideal: paza vetrii strămoşeşti de toate primejdiile, în unire, 
căci unirea este tăria. 

Sunt 22 de ani de când am fericirea de a fi în fruntea ţării; 
vremea aceasta este o clipă în viaţa unui popor, un drum înde¬ 
lungat însă de străbătut pentru un om asupra căruia apasă neîn¬ 
cetat o mare răspundere şi multe griji. 

Cu toate că Mi-am tras dela început calea cea dreaptă, adeseori 
M’aş fi rătăcit, fără buna povăţuire a fruntaşilor ţării, care M’au 
sprijinit cu credinţă şi dragoste în acest şir de ani ai Domniei Mele. 
Văd dar astăzi împrejurul Meu cu un simţimânt de vie recuno- 
ştiinţă pe toţi aceşti bărbaţi patrioţi, care au adus câte o piatră la 
clădirea ridicată printr’o muncă statornică ca adăpost al neamului 
românesc. 

Din nefericire, lipsesc mulţi din vrednicii Mei consilieri, trecuţi 
în o viaţă mai bună. 

Dea Dumnezeu ca temeliile acestei clădiri să fie aşa de puter¬ 
nice, ca nicio sguduire, nicio furtună să le poată sfărâma. 

"Statul român s’a desvoltat şi întărit cu jertfe însemnate, cu 
lupte adesea amare şi violente, cari au putut semăna - discordia. 

Să uităm trecutul în partea sa aspră. Românul" însă are inimă 
caldă, un sentiment ce-L împărtăşesc deplin cu dânsul. 

Să uităm dar şi să privim numai înainte, având un singur gând, 
o singură ţintă, sfânta datorie de a păzi vatra strămoşească de 
toate primejdiile care o înconjură. Iată idealul nostru, pentru care 
trebue să trăim, să muncim şi să luptăm toţi împreună. Aci nu 
pot fi deosebiri de vederi. Noi toţi suntem slujbaşi credincioşi ai 
patriei, gata a închina puterea noastră pentru dânsa. 

O ţară, în care toţi fiii săi sunt uniţi, nu piere; nu poate fi dar 
vrăjmăşie, un cuvânt care nu trebue să găsească loc în istoria 
noastră. 

Unirea este tăria; cu această frumoasă deviză, vom înfrânge 
toate greutăţile, ne vom asigura un viitor liniştit şi fericit. 

Urând din tot sufletul ca dorinţa Mea exprimată în faţa d-voastre 
să se împlinească, ridic acest pahar în sănătatea şi în amintirea 
acelora care au lucrat împreună cu Mine în cursul acestor 22 de ani 
la desvoltarea şi propăşirea poporului român, sigur fiind că Mă veţi 
înconjura cu aceeaşi dragoste, cu aceeaşi râvnă şi în timpul Dom- 
nirii pe care Cerul Mi-o va dărui încă. 

Să trăiască scumpa noastră Românie! 

(M. O., 1888, nr. 32, p. 731—2). 


21 . 

M. S. Regele către Batalionul 2 de Vânători. 

Sinaia, 30 Aug./ll Sept. 1888. 

Aniversarea luării Griviţei. După serviciul religios, s’a servit masa oferită 
Batalionului de către Suveran. Iau parte ofiţerii cu doamnele şi corpul diplomatic. 
Către sfârşitul.ospăţului, M. S. Regele aminteşte vitejia vânătorilor la 1877 şi 
închină pentru Batalionul 2 de Vânători şi pentru toată armata română. 

Cu vie mulţumire serbăm aniversarea dela Griviţa iarăşi în mij¬ 
locul Batalionului 2 de Vânători, al cărui nume este aşa de strâns 
legat cu această strălucită izbândă. 

Astăzi sunt 11 ani de când vitejia Vânătorilor a sfărâmat re¬ 
zistenţa înverşunată a vrăjmaşului, învingând toate piedicele sub 
o ploaie de gloanţe, care asvârleau moartea în rândurile năvăli¬ 
torilor. Neuitat trebue să rămână dar în mintea şi inima voastră 
acest fapt măreţ, căruia datoraţi strălucirea « Stelei României» 
de pe steagul vostru, ca semn statornic al voiniciei fraţilor voştri. 

Ziua de 30 August va fi veşnic o dată scumpă pentru oştire, 
care, primind botezul de foc în o luptă aşa de grea şi sângeroasă, 
şi-a dobândit un loc vrednic printre toate armatele. Datoria noastră 
silinţa noastră, este ca să păstrăm ce am câştigat cu multe jertfe 
pe câmpul de onoare şi ca să muncim neîncetat, spre a rămânea 
la înălţimea renumelui nostru şi a răspunde la încrederea ce ţara 

pune în puterea sa militară. Sigur fiind că armata va fi de-a-pu- 
rurea fala României, ridic acest pahar în onoarea batalionului 2 
de Vânători şi în amintirea eroilor căzuţi, strigând din tot sufletul: 
Să trăiască scumpa Mea armată! 

(M. O., 1888, nr. 120, p. 2914). 


22 . 

Mesaj pentru dizolvarea Corpurilor Legiuitoare. 

8/20 Septemvrie 1888. 

M. S. Regele convoacă în sesiune extraordinară Corpurile Legiuitoare 
pentru a le dizolva. 

Domnilor Senatori, 

Domnilor Deputaţi, 

V’am convocat în sesiune extraordinară pentru a vă încunoştinţa 
că, precum am anunţat în Mesajul Meu dela 3 Aprilie trecut, un 
nou apel la ţară devenind necesar, Corpurile Legiuitoare urmează 
a fi dizolvate. 

CAROL. 

Preşedintele Consiliului de Miniştri şi Ministru de Interne, T. Rosetti; Mi¬ 
nistrul Afacerilor Străine şi ad-interim la Agricultură, Industrie, Comerţ şi 
Domenii, P. P. Carp; Ministrul Cultelor şi Instrucţiunii Publice, T. Maio- 
rescu ; Ministrul Lucrărilor Publice, Al. B. Ştirbei; Ministrul de Resbel, Ge¬ 
neral C. Barozzi; Ministrul de Finanţe, M. Germani; Ministrul de Justiţie, 
Al. Marghiloman. 

(M. O., 1888, nr. 126, p. 304). 


23. 

Mesaj la deschiderea Corpurilor Legiuitoare. 

1/13 Noemvrie 1888. 

M. S. Regele trece în revistă proiectele ce vor veni în desbaterea Corpurilor Le¬ 
giuitoare privind înstrăinarea unor părţi din bunurile Statului, modificarea 
tocmelilor agricole, bugetul, transformarea dării pentru căile de comunicaţie 
într’un impozit proporţional pe categorii, schimbarea modului de percepere 
a unor taxe asupra spirtoaselor, retragerea biletelor ipotecare dela Banca Na- 

ţională şi desfiinţarea agiului, inamovibilitatea judecătorilor dela Curţile de 
Apel, a preşedinţilor de Tribunale şi a judecătorilor de instrucţiune, întinde¬ 
rea învăţământului rural şi îmbunătăţirea poziţiunii clerului de mir şi crede 
în concursul luminat al aleşilor naţiunii. 

Domnilor Senatori, 

Domnilor Deputaţi, 

Sunt fericit de câte ori Mă aflu în mijlocul aleşilor naţiunii şi 
cu o vie mulţumire deschid această primă sesiune a nouăi legislaturi. 

Concursul d-voastre, totdeauna bine venit, este astăzi cu atât 
mai preţios, cu cât sunteţi mai de curând eşiţi din alegerile generale 
şi prin urmare în cunoştinţa adevăratelor trebuinţe ale ţării. 

Proiectele de legi, ce guvernul Meu Ie crede menite a răspunde 
acelor trebuinţe în ordinea economică, judiciară şi administrativă 
şi care vor fi supuse deliberărilor d-voastre în decursul acestei legis¬ 
laturi, au fost publicate la timp, pentru ca toţi să-şi poată forma 
convingerea asupra lor, după o matură chibzuinţă. 

Domnilor Senatori, 

Domnilor Deputaţi, 

Constat cu fericire că relaţiunile noastre cu Puterile străine 
sunt din cele mai îmbucurătoare. 

Politica prudentă, ce un patriotism luminat a insuflat tuturor 
partidelor, dovedeşte că Regatul României este un element pu¬ 
ternic de linişte şi de siguranţă. In această atitudine corectă stă 
pentru noi garanţia, că ne vom bucura ca până acuma de încre¬ 
derea Puterilor celor mari şi de amiciţia sinceră a vecinilor noştri 
din Peninsula Balcanică şi astfel nu vom compromite întru nimic 
sforţările acelora, care caută a deslega chestiunile pendinte fără 
sguduiri violente şi a ne asigura pacea de care avem trebuinţă 
pentru desvoltarea iubitei noastre ţări. 

Domnilor Senatori, 

Domnilor Deputaţi, 

Cele mai importante şi mai urgente obiecte ale desbaterilor 
d-voastre în sesiunea prezentă sunt: legea pentru înstrăinarea unor 
părţi din bunurile Statului în folosul ţăranilor şi legea modifica¬ 
toare pentru tocmelile de lucrări agricole. Aceste legi vor contribui 

în măsură largă la îmbunătăţirea soartei sătenilor, vor linişti în 
acelaşi timp unele spirite rătăcite şi vor introduce o mai mare echi¬ 
tate în raporturile dintre proprietari şi săteni, spre binele şi al 
unora şi al altora. 

Sunt încredinţat că, pentru această lucrare de cea mai mare 
însemnătate, guvernul Meu va găsi în d-voastre sprijinul expe¬ 
rienţei şi al unei înţelepte îngrijiri. 

în ceea ce priveşte finanţele, preocuparea de căpetenie a gu¬ 
vernului ca şi a d-voastre este de a asigura echilibrul bugetului 
într’un mod real şi temeinic. 

Cheltuelile publice cu greu s’ar putea reduce, fără a împiedeca 
desvoltarea normală a diferitelor servicii ale Statului, pe de altă 
parte trebuesc acoperite golurile ce s’a dovedit că lasă unele eva¬ 
luări exagerate. Cu toate acestea, guvernul crede că va putea în¬ 
deplini toate cererile momentului prin remaniarea în condiţiuni 
mai echitabile şi totdeodată mai producătoare a unora din impo¬ 
zitele existente, fără a sdruncina echilibrul bugetar. 

Menţinând astfel sarcinile publică pe cât a fost cu putinţă în 
limitele actuale, guvernul a căutat să întemeieze această situa- 
ţiune pe o bază solidă şi, pentru viitor, să păzească ordinea cea 
mai riguroasă în operaţiunile tezaurului şi să vegheze ca toate 
instituţiunile noastre de credit să funcţioneze în marginile şi în 
scopul ce le sunt destinate prin legile înfiinţării lor. 

Spre aceasta, pe lângă alte măsuri de mai mica importanţă, 
guvernul vă va supune proiectele de legi pentru transformarea 
dării căilor de comunicaţie într’un impozit proporţional pe cate¬ 
gorii, ceea ce va permite a se desfiinţa taxa de 5% asupra funcţio¬ 
narilor, pentru schimbarea modului de percepere a taxei asupra 
rachiurilor din fructe, prelevându-se aceasta pe hectar, şi pentru 
reducerea, în compensaţiune, a taxei asupra spirturilor din cereale, 
pentru stingerea deficitului Casei pensiunilor, şi în fine, proiectul 
pentru retragerea biletelor ipotecare dela Banca Naţională, ca o 
primă măsură în scopul de a consolida valoarea monedei fiduciare 
şi de a face să dispară agiul asupra aurului. 

Ministrul Justiţiei vă va prezintă mult aşteptata lege pentru 
organizarea judecătorească, prin care se întinde deocamdată ina¬ 
movibilitatea la Curţile de apel, la Preşedinţii de tribunale şi la 
judecătorii de instrucţiune. Rămâne ca mai târziu să se aplice 


www.dacoromanica.ro 


NOEMVRIE 1888 


CUVÂNTĂRI 


29 


acelaşi principiu de lege la, toate organele justiţiei şi totdeodată 
să se sporească retribuţiunea magistraţilor. 

în administraţiunea judeţeană şi comunală, experienţa a do¬ 
vedit că legile actuale nu dau un control îndestulător asupra în¬ 
trebuinţării resurselor disponibile. Până când nouile legi, ce sunt 
în studiu, vor putea să fie prezentate, veţi avea a vă ocupa de 
situaţiunea financiară a unora din acele corpuri administrative, 
care din cauza legislaţiunii actuale au văzut scăzând resursele lor 
în mod simţitor, sau care prin gestiunea lor din trecut, s’au împo¬ 
vărat peste măsură fără ca rezultatele obţinute să corespundă 
sacrificiilor făcute. 

Lucrările publice în curs de executare au urmat mersul lor re¬ 
gulat şi sperăm că în anul viitor Galaţii şi Brăila vor avea instalări 
la înălţimea porturilor celor mai bine organizate. 

Guvernul, luând în mâna sa exploatarea liniei ferate Iţcani- 
Roman-Botoşani-Iaşi, va putea realiza, prin o administrare mai 
eftină, o economie destul de considerabilă în comparare cu trecutul. 

România, până astăzi, a consacrat resurse însemnate la con¬ 
struirea de drumuri de fier; această operă trebue condusă mai de¬ 
parte, dar totdeodată cere imperios să fie completată printr’o îm¬ 
preunare de şosele, care, lipindu-se de drumurile de fier, să meargă 
în toate direcţiunile, să strângă şi să transporte produsele pământului. 

Rezultatul dorit însă, de a avea o reţea întreagă de căi ferate 
şi de şosele tinzând către unul şi acelaşi scop, reclamă un plan bine 
studiat şi cu rigoare executat. 

Mai multe proiecte de legi vi se vor prezenta pentru acest sfârşit, 
prevăzând şi mijloacele de plată, care fără a împovăra tezaurul, 
să-i permită a realiza această operă importanta din toate punctele 
de vedere. 

De Departamentul Cultelor şi Instrucţiunii Publice se vor su¬ 
pune desbaterilor d-voastre legile pentru întinderea învăţământului 
rural şi pentru numirea membrilor Corpului didactic la şcoalele 
primare. Sfântul Sinod, precum şi o comisie specială, se ocupă a 
propune măsurile necesare pentru îmbunătăţirea poziţiunii cle¬ 
rului de mir. îndată ce aceste lucrări vor fi terminate, se vor pre¬ 
zenta Corpurilor Legiuitoare. 

Nu putem decât a ne felicita cu toţii de progresele şi de desvol- 
tarea constantă a armatei, graţie deosebitei solicitudini a ţării, 

■care nu a cruţat niciun sacrificiu când a fost vorba de înarmarea 
şi întărirea ei. 

Şi de astădată ţara va dovedi că ştie să îngrijească de soarta 
oşteanului român, de a cărui abnegaţiune şi devotament fără mar¬ 
gine a fost pururea încredinţată, încuviinţând mijloacele spre a îm¬ 
bunătăţii pe de o parte, instrucţiunea şi echipamentul armatei, şi 
spre a pune, pe de alta, prin o nouă lege a pensiunilor militare, 
răsplată mai în raport cu jertfele ce ostaşii sunt chemaţi a aduce 
în lunga lor carieră. 

Domnilor Senatori, 

Domnilor Deputaţi, 

Precum vedeţi, trebuinţele ţării cer dela d-voastre cea mai 
încordată activitate. 

Nu Mă îndoiesc că veţi pune toate stăruinţele pentru a răspunde 
la legitima aşteptare a naţiunii care v’a ales şi pentru a duce mai 
departe opera de progres începută de generaţiunile trecute. Orga¬ 
nizarea temeinică a ţării înăuntru şi ocrotirea ei de orice pericole 
este cugetarea comună în care s’au întâlnit şi se vor întâlni toţi 
fiii prea iubitei noastre patrii. 

Dumnezeu să binecuvinteze lucrările d-voastre. 

Sesiunea Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, T. Rosetti; 
Ministrul Afacerilor Străine şi ad-interim la Agricultură, Industrie, Comerţ 
şi Domenii, P. P. Carp; Ministrul Cultelor şi Instrucţiunii Publice, T. Maio- 
resru; Ministrul Lucrărilor Publice, Al. B. Ştirbei; Ministrul de Resbel, Ge¬ 
neral C. Barozzi; Ministrul de Finanţe, M. Germani; Ministrul de Justiţie, 
A. Marghiloman. 

(M. a, 1888, nr. 169, p. 3945—7). 


24. 


M. S. Regele pentru armata română. 

28 Nov./IO Dec. 1888. 

Aniversarea luării Plevnei s'a serbat la Şcoala Militară de ofiţeri: slujbă, 
defilare. Seara, s’a dat masă de gală la Palat, la care au luat parte ofiţerii gene¬ 
rali şi ataşaţii militari ai Rusiei, Germaniei şi Austro-Ungariei. Către sfârşitul 

mesei, M. S. Regele relevă că luarea Plevnei a Însemnat consacrarea neatârnării 
României şi renaşterea vremurilor glorioase. Urează fericire şi propăşire armatei 
române. 

în fiecare an ne amintim cu vie recunoştinţă de aniversarul 
luării Plevnei, ca o dată scumpă şi de îndoit preţ pentru noi; ea în¬ 
semnează pentru ţară consacrarea neatârnării sale, pentru oştire o 
biruinţă strălucită, pentru amândouă renaşterea vremurilor glorioase, 
redeşteptarea virtuţilor războinice. Prin luptele sângeroase din Bul¬ 
garia, România a câştigat simţimântul tăriei sale şi s’a ridicat la o 
poziţiune aşa de însemnată, că putem fi mândri de aceasta. însăşi 
responsabilitatea noastră s’a mărit, aşteptările şi cerinţele au cre¬ 
scut ; deci armata are sfânta datorie de a răsplăti prin o muncă 
neobosită şi statornică toate jertfele pe Care ţara a făcut şi va face 
încă pentru desvoltarea şi întărirea sa militară. Sigur fiind că patria 
va găsi în fiecare ostaş român un apărător îndrăsneţ şi devotat, 
urez din tot sufletul scumpei Mele armate fericire şi propăşire. 

Să trăiască armata! 

(M. O., 1888, nr. 192, p. 4445). 


25. 

Răspuns Ia adresa Senatului. 

d/16 Decemvrie 1888. 

M. S. Regele mulţumeşte Senatului, în numele Său şi al Suveranei, pentru 
sentimentele de iubire ce Le exprimă şi speră să se întâlnească cu maturul corp 
în devotamentul către patrie spre a săvârşi opera de consolidare a ţării. 

Domnule Preşedinte, 

Domnilor Senatori, 

Primesc cu cea mai vie plăcere Adresa Senatului şi sunt foarte 
simţitor la asigurările de dragoste şi credinţă ce d-voastre îmi 
exprimaţi în termini aşa de călduroşi în numele acestui înalt corp. 

Cu o adevărată satisfacţiune constat că guvernul Meu se poate 
rezema pe sprijinul luminat al Senatului, care promite a se ocupa 
cu cea mai mare băgare de seamă de proiectele de legi menite a 
îmbunătăţi diferitele ramuri ale administraţiunii Statului şi a des- 
lega chestiunile a 'căror rezolvare "ţara o aşteaptă cu nerăbdare. Sper 

că d-voastre veţi găsi în această frumoasă activitate pentru binele 
obştesc un teren comun de înţelegere şi veţi contribui astfel la 
lăţirea spiritului de concordie, atât de dorită pentru o lucrare rodi¬ 
toare. 

Sunt încredinţat că ne vom întâlni totdeauna în acelaşi simţi- 
mânt de devotament către patrie, spre a săvârşi împreună opera de 
consolidare şi de întărire la care suntem chemaţi cu toţii a conlucra. 

Vă mulţumesc încă odată, atât în numele Meu cât şi în numele 
Reginei, de simţimintele de iubire ce Ne exprimaţi şi ne unim cu 
d-voastre în toate urările pentru fericirea scumpei noastre Românii. 

(M. O., 1888, nr. 197, p. 4554}. 


26 . 

Răspuns la Adresa Adunării Deputaţilor. 

11/23 Decemvrie 1888. 

M. S. Regele primeşte ou recunoştinţă sentimentele de devotament şi urările 
oe-I fac Deputaţii. Face apel la o strânsă înţelegere între Cameră şi guvern, 
pentru a rezolva greutăţile ce împiedică propăşirea politică şi economică a ţării. 


Domnule Preşedinte , 

Domnilor Deputaţi, 

Am ascultat cu o deosebită mulţumire Adresa Adunării legiui¬ 
toare şi primesc cu recunoştinţă expresiunea sentimentelor de devo¬ 
tament, precum şi bunele urări ee-Mi aduceţi cu acest prilej. 

Spiritul înţelept şi patriotic, de care reprezentaţiunea naţională 
se arată însufleţită, este pentru Mine o dovadă că guvernul Meu 
va găsi în d-voastre un sprijin puternic şi luminat pentru a asi¬ 
gura acel mers bine cumpănit al trebilor publice, pe care-1 cere 
neapărat propăşirea politică şi economică a ţării. 

Mai ales aşezarea pe o temelie solidă a mijloacelor Statului, 
ce se va datori înţeleptei d-voastre chibzuinţe, ne va conduce cu 
mai mare siguranţă la acel ţel dorit de toţi. 

Numai prin o strânsă înţelegere între Camere şi Guvern se vor 
putea înlătura greutăţi şi rezolvi diferitele chestiuni, a căror regu¬ 
lare va fi primită cu o adevărată satisfacţiune de către ţară. Astfel, 

România, unită şi liniştită în lăuntru, îşi va păstra renumele dobân* 
dit în afară. 

Mulţumindu-vă încă odată şi în numele Reginei pentru simţă¬ 
mintele de dragoste ce-Mi exprimaţi, urez din tot sufletul ca lucră¬ 
rile d-voastre să aducă roadele cele mai bogate pentru viitorul şi 
fericirea scumpei noastre patrii. 

(M. O., 1888, nr. 202, p. 4658b 


27. 

înalt Ordin de zi către armată. 

1/13 Ianuarie 1889. 

M. S. Regele urează ostaşilor ani mulţi şi fericiţi, căci şi-au îndeplinit 
datoriile către patrie şi Tron. 

Ostaşi, 

V’aţi atras încrederea ţării şi a Mea prin disciplina datoriei către 
patrie şj Tron. 

Urmaţi fără şovăire pe această cale, arătând astfel că sunteţi 
demni de recunoştinţa ţării şi că jertfele ce s’au făcut pentru armată 
nu sunt zadarnice. 

Eu, din parte-Mi, vă păstrez neschimbata Mea dragoste şi îngri¬ 
jirea cea mai vie ce pururea am pentru scumpa Mea armată. 

Ofiţeri, subofiţeri şi soldaţi, vă urez ani mulţi şi fericiţi! 

Dat în Bucureşti, la 1 Ianuarie 1889. 

CAROL. 

(M. O., 1889, nr. 267, p. 4961). 


28. 

M. S. Regele către înaltele autorităţi. 

1/13 Ianuarie 1889. 

După slujba dela Mitropolie, M. S. Regele trece în apartamentele Primatului şi 
primeşte felicitări şi urări din partea Mitropolitului Primat, în numele clerului, 
din partea Preşedintelui Consiliului, în numele guvernului şi al ţării şi din 
partea Primpreşedinţilor dela Curtea de Casaţie şi dela Curtea de Conturi, 
la care Suveranul mulţumeşte şi face la rându-I urări pentru popor şi ţară. 

La începutul anului, întâiul Meu gând se îndreptează spre scum¬ 
pul Meu popor, a cărui fericire este în fruntea tuturor dorinţelor 
şi silinţelor Mele. Rog pe Dumnezeu ca să păzească ţara noastră 
în anul acesta de toate necazurile şi să-i dăruiască o desvoltare 
liniştită, împăcând diferitele aspiraţiuni. Să dea Cerul ca speranţele 
Mele şi călduroasele urări ce le fac pentru d-voastre şi pentru toţi 
Românii fără deosebire să fie împlinite. Mulţumindu-vă din tot 
sufletul de bunele felicitări şi de dovezile de dragoste ce Ne adu¬ 
ceţi, Reginei şi Mie, la reînnoirea anului, vă salut după obiceiul 
strămoşilor, zicându-vă: La mulţi ani şi cu Dumnezeu înainte! 

(M. O., 1889, nr. 218, p. 4991—2). 

29. 

M. S. Regele către Reg. 3 de Infanterie. 

26 Aprilie/8 Mai 1889. 

M. S. Regele împreună cu Principele Ferdinand merg la Reg. 3 Infanterie 
pentru a-1 trece în revistă. Generalul Cernat, comandantul Corp. II armată, 
Barozzi, şeful Casei militare a Suveranului şi generalul Dona întâmpină pe Au- 
guştii Oaspeţi, iar colonelul Paladi dă raportul. M. S. Regele primeşte defilarea, 
Principele Ferdinand defilând în capul companiei a 2-a. După defilare, M. S. 
Regele înştiinţează Regimentul, aşezat în ordine de coloană, că fratele Său, 
Principele Leopold, este comandant onorific al acestui Regiment şi a înscris pe 
fiul Său, Principele Ferdinand, moştenitor al Tronului României, în acest 
corp, unde are să fie iniţiat în cunoaşterea regulamentelor şi vieţii militare. 

Sunt aproape trei ani de când regimentul al 3-lea de linie a avut 
onoarea să primească drept Cap al său pe iubitul Meu Frate, Prin¬ 
cipele de Hohenzollern, şi să înscrie pe fiul său, iubitul Meu nepot, 
în rândurile sale. 

Astăzi, mulţumirea Mea se uneşte cu bucuria voastră, fiindcă 
Moştenitorul Coroanei întră în chip efectiv în cadrele acestui regi¬ 
ment, unde are să fie iniţiat la cunoştinţa reglementelor şi a vieţii 
militare. 

Sper şi sunt convins că regimentul, arătându-se vrednic de 
distincţiunea ce i se face, se va sili a merita dragostea Mea, şi că 
mai târziu va rămânea pentru dânsul ca o frumoasă amintire, că 
acela, care va fi chemat într’o zi să urmeze opera Mea, a început 
în România serviciul său militar în acest regiment. 

(M. O., 1889, nr. 20, p. 482). 

30. 

Mesaj la deschiderea Corpurilor Legiuitoare. 

9J21 Mai 1889. 

Corpurile Legiuitoare sunt convocate în sesiune extraordinară pentru a 
se ocupa de buget şi de unele proiecte financiare. 

Domnilor Deputaţi, 

Domnilor Senatori, 

V’am convocat în sesiune extraordinară, spre a se supune deli¬ 
berărilor d-voastre diferite proiecte de legi, mai ales bugetul şi 
proiectele financiare. 

însemnătatea şi urgenţa proiectelor pe care aveţi a le desbate 
M’au făcut a vă cere concursul într’un timp, în care ocupaţiunile 
agricole vă reclamă pe cei mai mulţi dintre d-voastre şi sunt con¬ 
vins că veţi aduce acest sacrificiu pentru binele ţării. 

Dumnezeu să binecuvinteze lucrările d-voastre. 

Bucureşti, 9 Mai 1889. 

CAROL. 

Preşedintele Consiliului de Miniştri şi Ministru de Interne, L. Catargiu; 
Ministrul Finanţelor, G. Vernescu; Ministrul de Războiu, G. Mânu; Ministrul 
Afacerilor Străine şi ad-interim la Lucrările Publice, Al. Lahovari; Ministrul 
Justiţiei, N. I. Gherasi; Ministrul Cultelor şi Instrucţiunii Publice, C. Boe- 
rescu; Ministrul Agriculturii, Industriei, Comerţului şi Domeniilor, Gr. G. 
Păucescu. 

(M. O., 1889, nr. 30, p. 753). 


31. 

M. S. Regele închină pentru România. 

10122 Mai 1889. 


Serviciul religios, defilarea şcoalelor şi armatei. Seara masă de gală la Palat, 
la care sunt invitaţi Mitropoliţii, preşedinţii şi vice-preşedinţii Corpurilor Le¬ 
giuitoare, Preşedintele Consiliului de Miniştri, miniştrii, Primpreşedinţii şi 
Preşedinţii dela Curtea de Casaţie, Curtea de Conturi şi Curtea de Apel din 

Bucureşti, ataşaţii militari ai Angliei, Italiei, Franţei, generalii din Bucureşti 
etc. Către sfârşitul mesei M. S. Regele ridică un toast, vorbeşte de întărirea 
Dinastiei şi închină pentru fericirea şi propăşirea României. 

Fiecare an salut cu vie mulţumire aniversarul de 10 Mai, ca o 
dată scumpă inimii Mele. Sunţ astăzi 23 de ani că poporul român 
M’a primit cu bucurie şi îneredere, sigur fiind că, prin stabilirea 
monarhiei ereditare, România va fi păzită de sguduiri violente şi 
viitorul său asigurat. Sprijinit de bărbaţii cei mai distinşi, am avut 
fericirea de a conduce ţara pe calea progresului, astfel că putem 
privi pe un trecut bogat în fapte însemnate, care vor împodobi 
istoria noastră. Generaţiunea prezentă are acum datoria de a păstra 
şi a întări ce a fost câştigat cu multe trude, cu jertfe mari, şi a se 
gândi şi la viitor, fiindcă oamenii trec, patria şi instituţiunile sale 
însă trebue să rămâie neatinse. 

Cu o adevărată bucurie sufletească M’am încredinţat, în ziua 
sosirii iubitului Meu nepot, cât poporul este pătruns de această 
trebuinţă, prin primirea călduroasă făcută Moşenitorului presumptiv 
al Coroanei. 

Ţara a dovedit că este strâns legată cu Dinastia sa, liber aleasă 
de dânsa. 

Aceste semne de dragoste sunt pentru Mine un îndemn puternic 
de a lucra neîncetat la desvoltarea şi întărirea României şi a pre¬ 
găti pe Nepotul Meu, spre a putea urma într’o zi opera începută 
de Mine, având ca ţintă numai interesele naţionale. Rugând pe 
Dumnezeu ca să ocrotească ţara noastră în toate împrejurările, 
închin acest pahar pentru fericirea şi propăşirea iubitei noastre 
Românii. 

(M. O., 1889, nr. 31, p. 795—6). 


32. 

Cuvântare la punerea temeliei Şcoalei de Comerţ. 

21 Mai/2 Iunie 1889. 


După slujba dela Mitropolie, Suveranul cu Principele Ferdinand merg la 
punerea pietrii fundamentale a Şcoalei de Comerţ. Se face serviciul religios 
şi apoi Licherdopol, directorul şcoalei, laudă cele ce s’au făcut în domnia M. S. 

Regelui Carol. Vorbeşte Primarul Capitalei şi M. S. Regele, care, mulţumind 
mai intâiu pentru cuvintele măgulitoare ce I s’au adresat, spune că instrucţi¬ 
unea şi credinţa sunt sprijinele statornice ale societăţii şi pentru ele Statul trebue 
să facă sacrificii. 

Primiţi călduroasele Mele mulţumiri pentru cuvintele aşa de 
bine simţite şi măgulitoare, ce Mi le adresaţi. Sunt mândru şi feri¬ 
cit de tot ce s’a făcut până acum sub Domnirea Mea pentru biserică 
şi şcoală şi sper că vom putea face încă mai mult. 

Credinţa şi instrucţiunea fiind temeinicii sprijinitori cei mai 
statornici ai societăţii, Statul are datoria de a se îngriji neîncetat 
de dânsele; fără religiune nu pot fi simţiminte înalte, fără instruc¬ 
ţiune nu se pot înţelege aspiraţiuni naţionale. 

Am venit dar cu mare plăcere în mijlocul d-voastre spre a asista 
la această frumoasă serbare închinată instrucţiunii comerciale, a 
cărei desvoltare este via Mea dorinţă, fiindcă se deschide astfel 
tinerimii un însemnat câmp de activitate, dându-i o direcţie folo¬ 
sitoare. Urez din tot sufletul ca Şcoala comercială, care se va ridica 
pe aceste temelii, să fie nu numai o podoabă pentru Capitală, ci 
mai ales un nou îndemn spre învăţământul practic, şi ca jertfele 
pe care ţara le face în toate ramurile instrucţiunii publice să fie 
răsplătite prin o bună şi solidă educaţiune a generaţiilor viitoare, 
cărora va reveni într’o zi cârmuirea treburilor Statului. 

(M. O., 1889, nr. 39, p. 966). 


33. 

Mesaj la închiderea Corpurilor Legiuitoare. 

8/20 Iunie 1889. 

Corpurile Legiuitoare convocate în sesiune extraordinară pentru votarea 
bugetului şi a unor legi financiare şi-au terminat lucrările şi sesiunea e închisă. 

Domnilor Senatori, 

Domnilor Deputaţi, 

Corpurile Legiuitoare, deşi întrunite într’un timp înaintat al 
anului, pe când munca câmpului chema pe cei mai mulţi dintre 
d-voastre, au terminat lucrările pentru cari au fost convocate. 

Sacrificând binelui public interesele d-voastre, aţi izbutit după 
lungi şi conştiincioase desbateri a vota bugetele şi legile financiare, 
fără a mai îngreuna sarcinele ţării. Astfel, aţi întemeiat o stare 
financiară regulată, aşezată pe economie şi pe o scrupuloasă cerce¬ 
tare a resurselor publice. 

Mă simt dar fericit a vă exprima mulţumirile Mele. 


Domnilor Senatori, 
Domnilor Deputaţi, 


în virtutea art. 95 din Constituţiune, 

Eu declar sesiunea extraordinară a Corpurilor Legiuitoare 
închisă. 


CAROL. 


Preşedintele Consiliului de Miniştri şi Ministru de Interne, L. Catargiu; 
Ministrul Finanţelor, G. Vernescu; Ministrul de Resbel, General G. Mânu; 
Ministrul Afacerilor Străine şi ad-interim la Lucrările Publice, Al. Lahovari ; 
Ministrul Justiţiei, N. L. Gherasi; Ministru] Cultelor şi Instrucţiunii, C. Boe- 
rescu; Ministrul Agriculturii, Industriei, Comerţului şi Domeniilor, Gr. G. 
Păucescu. 

(M. O., 1889, nr. 54, p. 1297). 


34. 

M. S. Regele închină pentru armată. 

Sinaia, 30 Aug. j11 Sept. 1889. 

Aniversarea luării Griviţei. Slujbă religioasă la m-rea Sinaia, apoi MM. LL. 
Regele şi Regina şi Principele Ferdinand şi invitaţii asistă la masa ostaşilor. 
Colonelul Paladi ridică un pahar în sănătatea Dinastiei, iar M. S. Regele în 
sănătatea Regimentului 3 de linie. La orele 1 Suveranul întruneşte la masă pe 
generalul Mânu, Ministrul de Războiu şi ofiţerii aflători la Sinaia şi toţi ofiţerii 
Batalionului. Către sfârşitul mesei, M. S. Regele închină în sănătatea armatei. 

30 August, lupta sângeroasă dela Griviţa, a stabilit renumele 
nostru militar. Serbăm dar în fiecare an cu mândrie această dată 
însemnată pentru armată şi ne amintim cu recunoştinţă de acei care, 
prin vitejia şi sângele lor, au întemeiat neatârnarea României. 

M. S. Regele Carol I şi Principele Ferdiiiand la sfinţirea Bisericii Domneşti 
din Âzuga, pe ziua de S/20 Septemvrie 1880. 

Sigur fiind că armata va împlini în viitor ca şi în trecut sfânta 
sa datorie, închin acest pahar în sănătatea sa. 

Să trăiască iubita noastră armată! 

(M. O., 1889, nr. 121, p. 2907). 


35. 

M. S. Regele face urări pentru Dobrogea şi Constanţa. 

Constanţa, 11/23 Septemvrie 1889. 

M. S. Regele cu Principele Ferdinand merg la Constanţa şi vizitează toate 
instituţiile publice şi culturale. Seara s’adat o masă de gală la care au îost invitaţi 
şefii autorităţilor, reprezentanţii cultelor şi notabilii. Către sfârşitul mesei 
preşedintele Consiliului judeţean, Al. Belcic şi Holban, primarul Constanţei, 
au prezentat felicitări Suveranului, care urează ca Dobrogea să prospere în linişte 
şi pace şi Constanţa în curând să se ridice la un renume european. 

Un timp îndelungat a trecut de când n’am venit în Dobrogea. 
Cu atât mai mare este dar bucuria Mea de a Mă găsi astăzi, împreună 
cu Moştenitorul presumptiv al Coroanei, în mijlocul d-voastre şi a 
constata marele progres ce Constanţa a făcut în cursul de 10 ani. 

In vremuri depărtate, vechiul Torni abia era cunoscut şi, numai 
prin exilul lui Ovidiu, a cărui statue împodobeşte astăzi oraşul, 
acest loc a păstrat un nume în istorie. Sunt însă convins că noua 
Constanţă va câştiga, într’un viitor apropiat, un renume european 
şi că, prin construirea podului peste Dunăre şi lărgirea portului, 
lucrări care vor fi în curând începute, schela sa va deveni una dintre 
cele mai însemnate ale Orientului şf un izvor de bogăţie pentru 
ţara întreagă. 

Salut astăzi cu vie mulţumire şi tânăra noastră marină — 
reprezentată aci în port prin «Elisabeta», vasul vostru cel mai 
falnic — fiindcă numai prin Dobrogea, cu ţărmurile sale întinse 
pe Mare, flotila noastră a putut lua acest avânt fericit, astfel că 
drapelul român este acum cunoscut şi respectat în ţările cele mai 
depărtate. 

Ridic dar acest pahar în onorul Dobrogei, urând ca această 
frumoasă provincie, în care sentimentul românesc s’a înrădăcinat 
într’un timp aşa de scurt, să prospere şi să se desvolte în linişte şi 

pace; în sănătatea orăşenilor din Constanţa, care, făcându-ne 
o primire tot aşa de strălucită cât şi călduroasă, Ne-au arătat dra¬ 
gostea şi devotamentul lor, pentru care vă mulţumesc din tot 
sufletul. 

Să trăiască Dobrogea şi portul său Constanţa! 

(M. O., 1889, nr. 131, p. 3137). 


36. 

M. S. Regele către Gălăţeni. 

Galaţi, 13/25 Septemvrie 1889. 

M. S. Regele şi Principele Ferdinand în vizită la Galaţi. După ce inspectează 
toate instituţiile publice se dă o cină de gală la care, pe lângă primul ministru, 
iau parte şi autorităţile locale. In timpul mesei primarul Ressu ridică un toast 
pentru conservarea preţioaselor zile ale Majestăţii Sale şi întărirea într’o glorioasă 
domnie. M. S. Regele mulţumeşte pentru urările ce I se aduc şi ridică paharul 
pentru portul Galaţi şi în sănătatea Gălăţenilor. 

Cu o adevărată mulţumire am venit împreună cu Moştenitorul 
Coroanei la Galaţi, în acest port însemnat al ţării. Sunt viu mişcat 
de primirea călduroasă şi strălucită care Gălăţenii Ne-au făcut, şi 
M’am încredinţat din nou de simţimintele de dragoste şi de cre¬ 
dinţă, care Gălăţenii Mi-au arătat în toate împrejurările. Ridic 
acest pahar în onorul portului Galaţi, urând ca lucrările însemnate 
începute aici să dea o nouă viaţă comerţului şi să redeştepte astfel 
această piaţă renumită, care are atâta legătură cu Occidentul. 
Mulţumesc încă odată pentru urările ce faceţi pentru Noi şi beau 
în sănătatea Gălăţenilor. 

(M. O., 1889, nr. 134, p. 3215). 


37. 

M. S. Regele către armată. 

Bacău, 6/18 Octomvne 1889. 

M. S. Regele însoţit de Principele Ferdinand a mers la manevrele dela Bacău. 
După ce s’a primit defilarea trupelor şi s’a făcut critica manevrelor, s’a dat 
seara o masă la care au fost invitaţi ofiţerii şi mai multe personalităţi. Pe la 

sfârşitul mesei M. S. Regele închină pentru Corpurile III şi IV de armată ce au 
luat parte la manevre şi apoi pentru oraşul jşi judeţul Bacău unde ostaşii 
s’au bucurat de o bună ospitalitate. 

De 23 ani am fericirea a Mă găsi cu ocaziunea manevrelor în 
mijlocul scumpei mele armate, privind de aproape progresele din 
fiecare an. Pe o scară mică şi cu puţine trupe am început aplicarea 
regulamentelor tactice pe teren şi am reuşit a face din ostaşul no¬ 
stru un apărător ager, care prin vitejia sa a biruit pe câmpiile din 
Bulgaria. 

De atunci puterea noastră militară a luat o desvoltare atât de 
însemnată, că tfebue să muncim neîncetat spre a rămânea la înăl¬ 
ţimea cerinţelor de astăzi, care impun căpeteniilor a conduce «ete 
mari şi a le mişca repede. 

Am simţit dar o vie satisfacţiune de a sta faţă la manevre exe¬ 
cutate cu două corpuri de armată, care a fost o adevărată şcoală 
de războiu şi o deprindere folositoare pentru acei care sunt chemaţi 
a comanda trupe. 

Fericit a putea mulţumi fiecăruia pentru toate silinţele lor des¬ 
făşurate în timpul concentrărilor şi manevrelor şi sigur fiind că 
oastea va împlini în toate înprejurările înalta şi sfânta sa misiune, 
închin acest pahar în onorul Corpurilor III şi IV. 

Să trăiască armata! 

Generalul Mânu, Ministrul de Războiu, arată că datoria armatei e să-şi 
întărească instrucţia şi disciplina şi armata e fericită când poate mulţumi pe 
Suveran. 

Ridic încă un toast în onorul Bacăului, exprimând via Mea 
mulţumire tuturor care în timpul şederii Noastre aci Ne-au dat 
dovezi de iubirea şi de devotamentul lor. Mulţumesc asemenea 
oraşului şi judeţului, cetăţenilor şi proprietarilor pentru ospitali¬ 
tatea şi îngrijirea dată armatei, arătând astfel dragoste şi încre¬ 
dere pentru apărătorii ţării. 

Convins că Bacăul va păstra, pentru aceste frumoase zile, care 
le-am petrecut împreună, o amintire tot aşa de plăcută ca Mine 
şi urând prosperitate şi desvoltare oraşului şi judeţului, ridic acest 
pahar în onorul Bacăului, care Ne-a făcut o primire aşa de căl- 
călduroasă. 

(M. O., 1889, nr. 151, p. 3602). 

38. 

M. S. Regele către Ieşeni. 

Iaşi, 7/19 Octomvrie 1889. 

M. S. Regele împreună cu Principele Ferdinand face o vizită la Iaşi. Seara se 
dă o masă cu participanţi din înalta societate. Către sfârşitul mesei, M. S. Regele 
ridică un toast şi urează Ieşenilor sănătate, iar leagănului unirii prosperare. 

De mult am avut via dorinţă a reveni la Iaşi şi a şedea câteva 
zile în mijlocul d-voastre, spre a vă cerceta toate nevoile. Sunt 
fericit că astăzi, după manevrele dela Bacău, unde am putut mul¬ 
ţumi pe vrednicii fii ai Moldovei cu aşa bărbătească înfăţişare, 
că astăzi, zic, Mă găsesc împreună cu Moştenitorul presumtiv al 
Coroanei în a doua Capitală a României, care Ne-a primit cu bra¬ 
ţele deschise. 

Adânc mişcat de această nouă dovadă de dragoste şi de credinţă, 
urez din tot sufletul ca laşul, acest leagăn al Unirii, să prospere şi 
să se desvolte, şi închin acest pahar în sănătatea cetăţenilor, mul- 
ţumindu-le călduros pentru strălucita primire ce Ne-au făcut. 

(M. O., 1889, nr. 152, p. 3627). 


39. 

M. S. Regele către Bârlădeni. 

Bârlad, 11/23 Octomvrie 1889. 

M. S. Regele însoţit de Principele Ferdinand vizitează .Bârladul. S’a dat o 
cină. Către sfârşitul mesei senatorul lamandi spune că Bârladul e mândru 
de vizita Suveranului şi în deosebi că e însoţit şi de Principele moştenitor. 
M. S. Regele relevă strălucita primire ce Li s’a făcut şi închină pentru prospe¬ 
ritatea Bârladului şi a judeţului Tutova. 

Totdeauna Bârladul Mi-a dat dovezi temeinice de iubire şi de¬ 
votament. Strălucita primire ce Mi-a făcut astăzi Mie şi Moştenito¬ 
rului presumtiv al Coroanei, e o nouă chezăşie a simţimintelor sale 
către Tron şi Dinastie. 

închin dar acest paliar în sănătatea cetăţenilor şi pentru pros¬ 
peritatea oraşului Bârlad şi a judeţului Tutova. 

(M. O., 1889, nr. 153, p. 3695). 

40. 


Cuvântare la aniversarea a 25 ani ai Universităţii. 

22 Oct./3 Nov. 1889. 

Se serbează 25 de ani dela întemeierea Universităţii din Bucureşti, în sala 
Senatului. Vorbesc: Al. Orescu, Rector, făcând un istoric al învăţământului 
superior şi arătând impulsul ce a dobândit Universitatea prin luminata pro- 
tecţiune a Majestăţii Sale şi C. Boerescu, ministrul Cultelor şi Instrucţiunii 
Publice, care aminteşte cuvintele Suveranului de acum 20 de ani, la completarea 
Universităţii, cuvinte care s’au împlinit. Se ocupă apoi de greutăţile întâm¬ 
pinate de primii apostoli ai neamului: Lazăr şi Eliade Rădulescu. M. S. Regele 
relevă rolul important al Universităţii în formarea slujitorilor ţării, şi promite 
un sprijin statornic. 

Am ascultat cu un viu interes discursurile d-voastre şi sunt cu 
deosebire măgulit de cuvintele ce le spuneţi. Vă mulţumesc ase¬ 
menea călduros pentru simţimintele ce Ne arătaţi în numele cor¬ 
pului profesoral, care — sunt sigur — va lua totdeauna ca ţintă 
creşterea tinerelor generaţiuni în respectul legilor şi instituţiunilor 
ce ţara în deplina sa libertate şi le-a dat. Una din aceste institu- 
ţiuni este şi Universitatea, care împlineşte astăzi 25 de ani de viaţă. 
Şi traiul ei n’a fost sterp: dânsa a pregătit, împreună cu sora sa 
dela Iaşi, o generaţiune de bărbaţi, ce slujesc Statul eu pricepere, 
iar Tronul cu credinţă şi pe care în desele Mele călătorii îi întâlnesc 
prin toate unghiurile ţării. 

Sunt dar fericit a prezida această impunătoare sărbătoare şco- 
lastică şi mândru că în timpul Domniei Mele Universitatea a cre¬ 
scut şi s’a mărit cu două Facultăţi, cea de Medicină şi de Teologie, 
una pentru alinarea suferinţelor trupului, cealaltă pentru înăl¬ 
ţarea sufletului, 

Dorinţa de a învăţa s’a întipărit aşa de adânc în mintea popo¬ 
rului, încât toate şcoalele ce s’au înfiinţat nu ajung să potolească 
setea de a învăţa carte — ceea ce dovedeşte avântul puternic pe 
care Ţara Românească l-a luat în acest din urmă ăfeft de secol. Prin 
urmare, chemarea profesorilor este tot aşa de frumoasă ca şi de fo¬ 
lositoare, căci dânşii sunt meniţi a sădi simţiminte curate şi patrio¬ 
tice în inima tinerimii, pregătind-o astfel ca din sânul ei să nască 
noi propovăduitori ai învăţământului. 

Universităţile noastre nu sunt numai ale Românilor; ele pot 
deveni, prin renumele lor, un focar de lumină al unei părţi a Răsă¬ 
ritului, aruncând raze binefăcătoare departe peste hotare şi atră¬ 
gând astfel un număr însemnat de tineri din alte ţări, care vor 
simţi trebuinţă a se instrui. 

Cât pentru Mine, voiu fi pururea sprijinitorul cel mai statornic 
al Universităţii, şi am nesdruncinata încredinţare că nepotul Meu, 
încălzit de cele mai arzătoare simţiminte patriotice, când va pre¬ 
zida sărbătoarea pentru împlinirea a 50 de ani de viaţă ai acestui 
însemnat aşezământ •— adică sărbătoarea nunţii de aur, făcută 
între luminile revărsate de Universitate şi sufletul tinerimii — 
atunci acest înalt leagăn de cultură are să fie tot aşa de sus pus cât 
şi viitorul scumpei noastre patrii. 

(M. O., 1889, nr. 162, p. 3834—5). 

41. 

Mesaj la deschiderea Corpurilor Legiuitoare. 

15/27 Noemvrie 1889. 

Deschizându-se sesiunea ordinară a Corpurilor Legiuitoare se relevă situaţia 
excedentară a bugetului Statului şi apoi se trec în revistă proiectele — unele 
amintite şi anul precedent — ce au a se discuta în parlament, proiecte ce pri¬ 
vesc reorganizarea creditelor agricole, a gd-ţiei domeniilor Statului din Do- 
brogea, a exploatării pădurilor Statului, a camerelor şi burselor de comerţ, 
a învăţământului profesional, a ad-ţiei judeţene şi comunale, cât şi înfiinţarea 
de întrepozite în oraşele principale şi a jandarmeriei. M. S. Regele recomandă 
aleşilor naţiunii o muncă spornică. 

Domnilor Senatori, 

Domnilor Deputaţi, 

Deschizând a doua sesiune a acestei legislaturi, salut cu inima 
plină de bucurie pe Reprezentanţii naţiunii şi le urez ca să continue 
şi să completeze opera de progres începută în anul trecut. 

Ţara, ostenită de frământări, cere trimişilor săi o muncă spor¬ 
nică, o acţiune luminată pentru întărirea situaţiunii financiare, 
astăzi prosperă, şi votarea unei serii de măsuri menite a pune di¬ 
feritele servicii publice în stare de a îndeplini în Statul român mi¬ 
siunea lor binefăcătoare. 

Aceste simţiminte am avut fericirea să le constat în călătoria 
ce am făcut în diferite părţi ale ţării, vizitând mai cu seamă jude' 
ţele de peste Milcov şi România trans-dunăreană. 

Primirea plină de căldură şi de iubire, ce Ni s’a făcut pretutin¬ 
deni Mie şi principelui Moştenitor, a mişcat adânc inima Mea. 

Astfel s’au strâns cu o putere nouă legăturile vechi dintre Di¬ 
nastia Mea şi această ţară. 

Domnilor Senatori, 

Domnilor Deputaţi, 

Precedentul Minister prezentându-Mi demisiunea, am încre¬ 
dinţat actualului Cabinet sarcina Guvernului. 

Ministerul actual are încredere în patriotismul şi înţelepciunea 
Corpurilor Legiuitoare şi speră că va găsi în d-voastre un sprijin 
puternic, pentru a duce la un bun sfârşit toate îrrjbunătăţirile pe 
care naţiunea le aşteaptă cu nerăbdare. 

Ne putem felicita de bunele relaţiuni ce avem cu toate Puterile. 

înţelepciunea noastră este cea mai sigură bază a încrederii ce 
ne arată guvernele. 

Anul acesta ne este dat să constatăm cu mulţumire succesul 
silinţelor unanime ale Puterilor mari pentru a conserva pacea. 

Situaţiunea noastră financiară este satisfăcătoare. Ultimul exer¬ 
ciţiu 1888—89 se soldează, nu numai fără deficit, dar încă printr’un 
excedent. 

Dacă unele prevederi n’au dat rezultatul aşteptat, echilibrul 
s’a stabilit prin prisosul dobândit din alte ramuri de venit şi prin 
economiile realizate în cheltueli. 

Faţă cu încasările efectuate în primul semestru, avem cuvinte 
de a crede că exerciţiul curent se va încheia în condiţiuni tot atât 
de favorabile şi astfel vom fi în poziţiune de a vă supune pentru 
anul viitor 1890—91 un buget bine întemeiat. 

Aceste rezultate au fost dobândite fără înfiinţări de noi im¬ 
pozite şi încă cu scăderea unora din dările existenta. 

Măsurile luate în scopul de a consolida valuta şi de a face să 
dispară agiul, pe lângă uşurarea ce au adus pieţei noastre, au con¬ 
tribuit în mare parte a crea această situaţiune folositoare tezaurului. 

Guvernul va urmări cu stăruinţă îndeplinirea operei începute. 

Creditul nostru înlăuntru şi în afară este bine aşezat. 

Guvernul va mai aduce în deliberarea d-voastre legile menite 
a completa şi continua reforma începută în sistemul nostru de 
impozite, ţinând seamă în această privinţă de ideile ce s’au produs 
atât în sânul Corpurilor Legiuitoare cât şi în public. Totodată 
va pregăti şi vă va prezenta proiectele care ating mai de aproape 
interesele economice ale ţării, între care va figura în primul rând 
reorganizarea Creditelor agricole, pentru a înlătura neajunsurile 
sistemului lor actual şi a satisface cerinţelor legii votate în sesiunea 
din urmă pentru vânzarea bunurilor Statului în loturi. 

Această lege atât de importantă, după îndeplinirea totdeauna 
anevoioasă a formalităţilor pregătitoare, se execută cu activitate. 

Administraţiunea Dobrogei a deşteptat deosebita îngrijire a 
guvernului Meu; el a luat multe măsuri uşurătoare şi aşteaptă re¬ 
zultatul unei anchete pentru a schimba actualul mod de admini- 
straţiune a proprietăţilor Statului, 

Exploatarea pădurilor Statului şi în general regimul nostru 
silvic fac progrese simţite; ele aii totuşi nevoie de îmbunătăţiri, 
care sunt obiectul preocupărilor străruitoare ale Guvernului. 

Instituţiunile atât de folositoare ale Camerelor şi Burselor de 
Comerţ întâmpină în mersul lor piedici, care nu pot fi ridicate 
decât prin intervenţiunea d-voastre. 

Legea care ordonă crearea de întrepozite în oraşele principale 
nu s’a putut aplica, din cauză că au lipsit resursele prevăzute în- 
tr’însa. Veţi găsi cu cale, nu Mă îndoesc, să acordaţi alte mijloace 
pentru întemeiarea acestor instituţii care vor fi pârghii puternice 
pentru ridicarea comerţului. 

învăţământul profesional a atras cea mai serioasă luare aminte 
a guvernu,lui Meu. Veţi avea să-hotărîţi, dacă, după încercări izolate, 
nu este timpul să stabilim un sistem complet, care să răspândească 
în poporaţiunea întreagă cunoştinţele necesare fiecărei profesiuni. 

Chiar în primele zile ale sesiunii acesteia veţi putea să vă ocupaţi 
de legea tocmelilor agricole, destinată a întări bunele raporturi ce, 
sunt fericit a constata, s’au restabilit pe deplin între factorii bo¬ 
găţiilor noastre agricole. 

Guvernul Meu, prin studiile sale proprii, ţinând şi seamă de 
părerile exprimate de autorităţile constituite, de personalităţi 
politice şi de presă, s’a convins că administraţiunea judeţeană şi 
comunală lasă mult de dorit. 

Opera de îndreptare trebue să îmbrăţişeze reorganizarea admi- 
mstraţiunii centrale, judeţene şi comunale, admisibilitatea în func¬ 
ţiunile administrative, poliţia urbană şi cea rurală; dânsa va cere 
neapărat mai mult decât o singură sesiune pentru a fi săvârşită. 

Trebuind prin urmare a începe cu îmbunătăţirile cele mai ur¬ 
gent reclamate, guvernul, în sesiunea actuală, Va stărui asupra 
proiectului de lege care se ocupă de organizarea asministraţiunii 
judeţelor prin subîmpărţiri de circumscripţiuni teritoriale, care 
să permită despărţirea atribuţiunilor de un interes general de cele 
cu un caracter local. 

Asemenea va prezintă proiecte de legi pentru reforma dispozi- 
ţiunilor electorale ale legii judeţene şi comunale, pentru consti¬ 
tuirea reprezentaţiunii lor, pentru înfiinţarea jandarmeriei şi 
pentru serviciul de pompieri. 

Dorind o mai bună întrebuinţare a resurselor de care ţara dis¬ 
pune pentru căile ei de comunicaţiune, Ministrul Lucrărilor Pu¬ 
blice vă va supune o lege modificatoare a legii drumurilor şi o lege 
de organizare a Corpului de ingineri ai Statului. 

Cu o vie plăcere pot anunţa Parlamentului că lucrările podului 
de peste Dunăre vor începe în primăvara viitoare şi că astfel ex¬ 
portul nostru către Mare va avea continuitatea ce-i lipseşte pentru 
înflorirea sa deplină. 

Ministrul Justiţiei vă va înfăţişa legea pentril organizarea ju¬ 
decătorească, prin care se întinde deocamdată inamovibilitatea la 
funcţiunile judecătoreşti cele mai însemnate, rămânând ca mai 
târziu acelaşi principiu să se aplice treptat la toate organele justi¬ 
ţiei, sporindu-se totdeodată retribuţiunea magistraţilor. 

In privinţa Cultelor, d-voastre veţi avea a vă ocupa mai întâiu 
de legea pentru regularea parohiilor şi a personalului serviciului 
bisericesc, prelucrată după raportul Sfântului Sinod. Această lege, 
punând bazele unei reforme în privinţa stării clerului de mir, va da 
acestuia în Stat poziţiunea şi prestigiul de care are nevoie pentru 
împlinirea înaltei sale misiuni. 

Chestiunea învăţământului primar urban şi rural face obiectul 
unor studii amănunţite, pe baza cărora vi se va prezintă mai în 
urmă un proiect de reorganizare. Asemenea studii pregătitoare, 
destul de înaintate, se fac în acest moment pentru învăţământul 
real şi pentru Şcoalele normale. 

în fiecare an, domnilor Senatori şi domnilor Deputaţi, Corpu¬ 
rile Legiuitoare au dat aprobarea lor la îmbunătăţiri propuse de 
Guvern pentru mărirea şi consolidarea, forţei noastre armate. Şi 
în anul acesta guvernul vă va aduce diferite proiecte pentru com¬ 
pletarea organizării oştirii, pentru desvoltarea instrucţiunii sale 
şi pentru continuarea întăririlor începute. 

Sunt încredinţat că oştirea, pentru care d-voastre nu aţi cruţat 
niciun sacrificiu, va şti să dovedească că onoarea şi siguranţa ţării 
nu pot fi plătite vreodată prea scump. 

Domnilor Senatori, 

Domnilor Deputaţi, 

Câmpul lucrărilor d-voastre este întins şi frumos. Sunt sigur 
că vă veţi pune la lucru fără preget şi fără întârziere şi că, lăsând 
la o parte orice consideraţiuni secundare, spiritul d-voastre se va 
ridica la înălţimea nevoilor şi aspiraţiunilor iubitei noastre patrii. 

Astfel, ţara întreagă va saluta cu bucurie rezultatele binefăcă¬ 
toare ale unei activităţi înţelepte şi roditoare şi istoria va păstra 
despre această legislatură o frumoasă şi trainică amintire. 

Dumnezeu să binecuvinteze lucrările d-voastre. 

Sesiunea Corpurilor Degiuitoare este deschisă. 

Bucureşti, 15 Noemvrie 1889. 

CAROL. 

Preşedintele Consiliului de Miniştri şi Ministru de Interne, General G. Mânu; 
Ministrul Justiţiei şi ad-interim al Cultelor şi Instrucţiunii Publice, T. Rosetli; 
Ministrul Afacerilor Străine, Al. Lahovari; Ministrul Finanţelor, M. Germani; 
Ministrul Lucrărilor Publice, Al. Marghiloman; Ministrul Agriculturii, Indu¬ 
striei, Comerţului şi Domeniilor, Gr. G. Păucescu; Ministrul de Războiu, Ge¬ 
neral M. Vlădescu. 

(M. O., 1889, nr. 179, p. 4145—7). 

42. 

M. S. Regele la Adresa Sf. Sinod. 

20 Noemv./2 Dec. 1889. 

Amândoi mitropoliţii împreună cu membrii Sf. Sinod, prezintă Suveranului 
o adresă de mulţumiri pentru solicitudinea faţă de biserica şi clerul ţării cu pri¬ 
lejul înfiinţării Facultăţii de Teologie. M. S. Regele arată rolul religiunii în vieaţa 
unui popor şi e fericit de încrederea şi dragostea exprimate de Sf. Sinod. 

Sunt cu. deosebire fericit că cuvintele Mele, rostite la serbarea 
universitară în privinţa Facultăţii de Teologie, ca şi acele din Dis¬ 
cursul Tronului, au găsit un răsunet în sânul Sfântului Sinod. 

Aceste cuvinte au venit din adâncul inimii Mele, fiindcă am 
avut totdeauna convingerea că religiunea este paza cea mai pu¬ 
ternică a unui popor, mângâierea cea mai dulce în împrejurările 
grele şi dureroase ale vieţii. 

Asemenea sunt convins că, prin Facultatea de Teologie şi prin 
îmbunătăţirea stării clerului mirean — ce sper că se va traduce 
în lege — vom înzestra ţara cu preoţi învăţaţi şi buni, care vor 
întipări în inima poporului simţimântul religios, respectul către 
biserică şi credinţa în poveţele sale. 

Dragostea şi încrederea, pe care Sfântul Sinod Mi le arată şi 
astăzi, venind în corpore, Mă mişcă cu deosebire şi vor fi pentru 
Mine un nou îndemn spre a sprijini aceste înalte simţiminte răs¬ 
pândite prin propovăduitorii luminaţi ai bisericii. 

(M. O., 1889, nr. 185, p. 4276). 


43. 

Toastul M. S. Regelui pentru armată. 

28 Noemv./lO Dec. 1889. 

Aniversarea luării Plevnei. La slujba religioasă de lângă cazarma Alexandria 
iau parte M. S. Regele şi Principele Ferdinand, care apoi primesc defilarea. Seara 
masă de gală la care sunt invitaţi ataşaţii militari rus şi austro-ungar, Min. 
de Războiu, generalii şi şefii de corpuri şi de servicii din garnizoană. La sfâr¬ 
şitul mesei, M. S. Regele arată însemnătatea cuceririi Plevnei pentru Români 
şi închină pentru armata română. 

Luarea Plevnei este astăzi un fapt istoric înscris între acele 
însemnate bătălii, cari adeseori au schimbat o situaţiune întreagă. 
Pentru noi, Plevna însemnează o întreită izbândă: învingerea vrăj¬ 
maşului, întemeierea renumelui nostru militar, neatârnarea Ro¬ 
mâniei. 

Serbăm dar în fiecare an cu mândrie ziua de 28 Noemvrie, dată 
scumpă inimilor noastre, a cărei amintire trebue să o păstrăm 
-şi pentru generaţiile viitoare, ca o dovadă netăgăduită că, numai 

prin o muncă statornică şi cu jertfe însemnate, se pot jmplini fapte 
mari. Astăzi ca totdeauna ridic acest pahar cu un simţimânt de 
vie recunoştinţă în onorul armatei, fala ţării şi scutul patriei. 

Să trăiască scumpa Mea armată! 

(M. O., 1889, nr. 191, p. 4411). 


44 . 

Răspuns la adresa Senatului. 

15/27 Decemvrie 1889. 

Suveranul mulţumeşte Senatului pentru urările patriotice ce-I face şi pen¬ 
tru chipul călduros în care a primit în sânul său pe Moştenitorul Tronului. 
In desvoltarea unui Stat îmbunătăţiri se cer neîntrerupt şi neîntreruptă trebue 
să fie şi munca fiecăruia pentru a ajunge la acest scop. Speră că Senatul va 
da spirijinul său luminat guvernului. 


Domnule Preşedinte, 

Domnilor Senatori, 

Glasul Senatului îl ascult totdeauna cu deosebită luare aminte, 
căci el este insuflat de experienţă şi patriotism; dovadă este răs¬ 
punsul ce-1 faceţi astăzi la Discursul Tronului, răspuns pe care-1 
primesc cu o adevărată satisfacţiune, mulţumindu-vă domnilor 
Senatori, din suflet, pentru urările ce le aduceţi Reginei şi Mie. 

Cu vie bucurie Mi-aduc aminte de chipul călduros cum Senatul 
a primit pe Moştenitorul presumtiv al Coroanei, când a venit în¬ 
tâia oară în mijlocul d-voastre. Bucuria Mea este cu atât mai în¬ 
temeiată, cu cât ştiu că, odată cu sosirea scumpului Meu nepot 
între noi, dânsul s’a făcut părtaş al lucrărilor acestui matur 
corp, unde va învăţa cum se alcătuesc legile izvorîte din adevăratele 
trebuinţe obşteşti. 

Când M’am suit pe Tron, viaţa Mea am închinat-o intereselor 
patriei, pentru a căreia întărire şi al căreia viitor Principele Mo¬ 
ştenitor este o garanţie. Neîntrerupt este şirul îmbunătăţirii şi al 
progresului care se cere în desvoltarea unui Stat; neîntreruptă 
trebue să fie şi munca fiecăruia spre a ajunge la acest scop. Nu Mă 
îndoesc dar că Senatul va da şi în această sesiune sprijinul cel mai 

luminat guvernului, prin legi chibzuite şi prin înţelepte sfaturi, 
spre a se duce la priinciosul capăt opera începută pentru ridicarea 
şi înflorirea României. 

(M. O., 1889, nr. 204, p. 4713—4). 

45 . 

Răspuns la adresa Adunării Deputaţilor. 

22 Dec. 1889/3 Ian. 1890. 

M. S. Regele mulţumeşte Camerii pentru bunele urări ce-I adresează şi are 
încredere în spiritul înţelept şi patriotic al reprezentaţiunii naţionale, care va 
lucra în strânsă înţelegere cu guvernul. 

Domnule Preşedinte, 

Domnilor Deputaţi, 

Am ascultat cu deosebită mulţumire Adresa Camerei şi sunt 
viu mişcat de simţimintele de dragoste şi de devotament ce d-voastre 
îmi reînnoiţi şi astă dată în numele Reprezentaţiunii naţionale. în 
adevăr, legăturile între ţară şi Dinastia Mea s’au strâns încă mai 
mult, asîgurându-se şi viitorul, prin aşezarea Moştenitorului pre- 
sumptiv al Coroanei între noi. Sunt fericit a constata că Adunarea 
este pătrunsă de dorinţa de a se pune la lucru, şi spiritul înţelept şi 
patriotic, de care d-voastre sunteţi însufleţiţi, îmi este o sigură 
dovadă că guvernul Meu va găsi în d-voastre acel sprijin de care 
are neapărată trebuinţă, spre a împlipi înalta sa chemare. Numai 
prin o strânsă înţelegere între Corpurile Legiuitoare şi Puterea 
executivă, vom învinge toate greutăţile şi vom întări viitorul 
scumpei noastre Românii. 

Plin de această încredere, vă mulţumesc încă odată pentru 
bunele urări ce d-voastre Ni le rostiţi pentru Regina şi pentru Mine. 

(M. O., 1889, nr. 210, p. 4845). 


46 . 


înalt Ordin de zi către armată. 

31 Dec. 1889/12 Ian. 1890. 

Ostaşii sunt scutul patriei şi devotamentul lor a fost fală în trecut şi va 
fi mândrie în viitor; Suveranul le urează un an nou fericit. 

Ostaşi, 

De când Mă aflu în fruntea voastră, aţi dovedit că sunteţi pătrunşi 
de datoriile voastre. 

Sunteţi scutul patriei şi dragostea Mea se îndreptează pururea 
către voi, sigur că veţi fi totdeauna vrednici de jertfele ce ţara 
face pentru voi şi de încrederea ce nestrămutat o pun pe devota¬ 
mentul vostru; el a fost fala voastră în trecut, el va fi mândria 
voastră în viitor. 

Ofiţeri, subofiţeri şi soldaţi, cu sufletul plin de aceste simţi- 
minte, vă urez un an nou şi fericit! 

Dat în Bucureşti, la 31 Decemvrie 1889. 

CAROL. 

(M. O., 1889, nr. 214, p. 4953). 


47. 

Răspuns la felicitările de Anul nou. 

2/25 Ianuarie 1890. 

După slujba dela Mitropolie, Suveranul şi autorităţile trec în apartamentul 
Primatului unde Mitropolitul Primat, în numele clerului; General Mânu, Pre¬ 
şedintele Consiliului; N. Kretzulescu, Preşedintele Senatului; G. Gr. Cantacu- 
zino, Preşedintele Camerii; Primpreşedinţii Curţilor de Casaţie şi de Conturi 
şi Primarul Capitalei, Em. Protopopescu-Pache, prezintă felicitări M. S. 
Regelui, care face de asemenea urări pentru România. 


Rugăciunile bisericii şi. călduroasele urări, ce Ne exprimaţi la 
reînnoirea anului, găsesc un răsunet puternic în inimile Noastre şi 
sunt pentru Noi un nou îndemn în împlinirea datoriei Noastre. 

Din adâncul sufletului Meu doresc ca 1890 să fie un an de linişte 
şi de pace, bogat în fapte folositoare şi roditor pentru câmpiile 
noastre, ca desbinările să fie îndulcite şi luptele potolite, fiindcă 
noi toţi avem numai un singur gând, păşim către un singur ţel: 
fericirea şi viitorul scumpei noastre Românii, pentru a cărei întărire 
trebue să lucrăm toţi împreună. 

Pătrunşi de aceste simţiri patriotice, toţi îşi pot întinde o mână 
frăţească şi privi anul care se deschide cu noui nădăjduiri, cu vese¬ 
lie şi încredere. 

Astăzi, ca totdeauna, rog Cerul să ocrotească ţara noastră de 
toate sguduirile şi să ne păzească de toate necazurile. 

Mulţumindu-vă încă odată pentru cuvintele d-voastre aşa de 
adânc simţite, vă urez din partea Reginei şi a nepotului Meu, cu 
inima caldă, ani mulţi şi fericiţi. 

(M. O., 1890, nr. 215, p. 4979). 


48. 

M. S. Regele către Academia Română. 

16/28 Martie 1890. 

M. Kogălniceanu, Preşedintele Academiei Române, întâmpină pe Suveran, 
amintindu-I că naşterea, întemeierea şi creşterea Academiei Române se dato- 
resc Majestăţii Sale, care e protectorul ştiinţelor şi artelor împreună cu M. S. 
Regina. Moştenitorul Tronului, care vine în sânul Academiei va rămâne credincios 
datinelor familiei şi căii deschise, ocrotind cultura naţională. De aceea Aca¬ 
demia aclamă pe Principele Moştenitor drept coleg şi colaborator în întinsul 
dolneniu al ştiinţei. M. S. Regele mulţumeşte pentru cuvintele pline de simţire ce 
I s’âu adresat; crede că Principele Moştenitor se va încălzi necontenit de iubirea 
de patrie şi de simţul datoriei către ţară pentru ca atunci când va ocupa înaltul 
loc ce-I revine să fie un apărător convins al instituţiunilor ţării şi un sprijinitor 
plin de râvnă al limbii şi literaturii române. 

Mulţumim din tot sufletul pentru cuvintele pline de simţire, 
ce d-voastre Ne adresaţi în numele Academiei. 

în fiecare an, Regina şi Eu, venim cu o reînnoită şi vie mulţu¬ 
mire în mijlocul d-voastre, unde aflăm totdeauna o primire aşa de 
călduroasă. De astă dată, mulţumirea Mea e cu atât mai mare, 
că introduc în sânul Academiei pe iubitul Meu nepot, pe Moşteni¬ 
torul Tronului. 

învăţând de timpuriu frumoasa limbă românească şi preţuind 
de pe acum istoria naţională, atât de bogată în evenimente mari 
şi glorioase, el ştie preţui desvoltarea şi propăşirea Statului româ¬ 
nesc, faptele însemnate ale trecutului, renaşterea poporulm nostru. 
Având acum pe Moştenitorul Meu lângă Mine, voiu deştepta şi voiu 
încălzi necontenit în inima sa simţimântul datoriei către ţară şi al 
iubirii de patrie, pentruca la timpul său să poată opupa cu vred¬ 
nicie locul înalt, de unde e chemat să fie un apărător convins al 

instituţiunilor ţării, un sprijinitor plin de râvnă şi înfocat al limbii 
şi al literaturii româneşti, pe care am îmbrăţişat-o cu atâta stator¬ 
nicie şi dragoste din ziua când numele Meu a fost înscris în fruntea 
Academiei. 

Această onoare o pot răsplăti numai prin o voinţă hotărîtă de a 
face ce este în puterea Mea, ocrotind ştiinţele şi împodobind istoria 
naţională prin fapte vrednice ale neamului românesc. 

Totdeauna îmi amintesc cuvintele lui Propertius, amicul lui 
Ovidiu: « In magnis et voluisse sat est». 

(M. O., 1890, nr. 276, p. 6396). 


49. 

M, S. Regele către Academia Română, 

25 Martie/6 Aprilie 1890. 

Şedinţa solemnă a Academiei Române, când M. S. Regina Elisabeta citeşte 
câteva cuvinte foarte frumoase asupra rostului femeei şi apoi o bucată literară 
originală. M. S. Regele, deschizând şedinţa, remarcă acest caz unic când o 
Regină vorbeşte înaintea unui corp ştiinţific. 

Academia are astăzi o şedinţă, care va rămânea memorabilă 
în analele sale: Regina va lua cuvântul. 

Nu s’a întâmplat niciodată ca o Regină să vorbească înaintea 
unui corp ştiinţific. Sunt mândru că tocmai Academia Română 
poate înscrie în « curriculum vitae suae », încă în ajunul nunţii sale 
de argint, acest fapt unic, pe care-1 salutăm noi toţi cu vie mul¬ 
ţumire. 

Şedinţa este deschisă. 

(M. O., 1890, nr. 283, p. 6547). 


50. 

Mesaj la închiderea Corpurilor Legiuitoare. 

28 Martie/9 Aprilie 1890. 

Apropiindu-se sărbătorile Paştelor, se închide sesiunea ordinară prelungită 
a Corpurilor Legiuitoare. Suveranul arată că s’au votat unele din proiectele 
anunţate, dar nu toate şi mulţumeşte Senatorilor şi Deputaţilor. 

Domnilor Senatori, 

Domnilor Deputaţi, 

Corpurile Legiuitoare au ajuns astăzi la termenul sesiunii ordi¬ 
nare prelungite. 

Sosirea sfintelor sărbători ne obligă a suspenda opera legislativă 
atât de importantă pe care aţi început-o. 

Deşi în această sesiune nu aţi putut termina votarea numeroa¬ 
selor proiecte de legi, pe care Guvernul Meu vi le-a înfăţişat, totuşi 
însemnată parte din ele au fost primite de Senat şi nu aşteaptă 
decât sancţiunea Adunării Deputaţilor. 

Adunarea din parte-i a votat bugetele, diferite credite destinate 
a regula contabilitatea Statului, legile financiare necesare echili¬ 
brului bâgetar, precum şi cele menite a fixa sistemul monetar. 

Aceste biţgete au fost de astă dată votate la timp şi astfel anul 
financiar începe în mod normal. Avem dar dreptul să sperăm că 
rezultatul lor va fi lucru îmbucurător atât pentru regularitatea 
finanţelor, cât şi pentru prosperitatea ţării. 

Echilibrul financiar a fost dobândit fără a se spori sarcinele 
publice şi toate serviciile, mai cu seamă ale căilor de comunicaţiune, 
ale instrucţiunii publice şi ale armatei, au fost mai larg dotate decât 
oricând, aşa ca să poată răspunde aşteptărilor şi trebuinţelor naţiunii.. 


Domnilor Senatori, 

Domnilor Deputaţi, 

Mă simţ fericit a vă arăta via Mea satisfacţiune pentru devota¬ 
mentul domniilor-voastre către binele public şi pentru stăruinţa 
ce aţi pus în a duce lucrările d-voastre la un bun sfârşit. 

Din tot sufletul, vă urez ca, întorşi la casele d-voastre, să petre- 
ceţi cu fericire sfintele sărbători. 

în virtutea art. 95 din Constituţiune, 

Eu declar sesiunea Corpurilor Legiuitoare închisă. 

CAROL. 

Preşedintele Consiliului de Miniştri şi Ministru de Interne, General G. 
Mânu; Ministrul Justiţiei şi ad-interim al Cultelor şi Instrucţiunii Publice, 
T. Rosetti; Ministrul Afacerilor Străine, Al. Lahovari; Ministrul Finanţelor, 


www.dacoromanica.ro 


56 


REGELE CAROL I 


M. Germani; Ministrul Lucrărilor Publice, Al. Marghiloman; Ministrul Agri¬ 
culturii, Industriei, Comerţului şi Domeniilor, Gr, G. Păucescu; Ministrul de 
Resbel, General M. Vlădescu. 

(M. O., 1890, nr. 286, p. 6617). 


51 . 

Mesaj Ia deschiderea Corpurilor Legiuitoare. 

16/28 Aprilie 1890. 

Corpurile Legiuitoare sunt convocate în sesiune extraordinară pentru a 
vota proiectele de legi rămase votate numai de rinul din corpuri şi o serie de 
credite pentru apărarea ţării. 

Domnilor Senatori, 

Domnilor Deputaţi, 

V’am convocat în sesiunea extraordinară pentru a supune deli¬ 
berărilor d-voastre mai multe proiecte de legi rămase nevotate din 
sesiunea trecută. Importanţa şi urgenţa Jor n’au permis Guver¬ 
nului Meu să aştepte sesiunea ordinară dela toamnă. Creditele nece¬ 
sare pentru a asigura apărarea ţării, legea pentru organizarea magi¬ 
straturii, legile pentru pensiunile civile şi militare, legile votate 
de Senat—între care legea cumulului e una din cele mai importante— 
iată atâtea obiecte pe care, între altele, guvernul Meu Ie recomandă 
cu deosebire studiului şi votului Corpurilor Legiuitoare. 

Deşi timpul înaintat şi începutul muncii câmpului au silit pe 
guvernul meu a mărgini într’un termen scurt durata acestei sesiuni, 
sunt încredinţat însă, domnilor Senatori şi domnilot Deputaţi, 
că activitatea d-voastre patriotică şi luminată va răspunde dreptelor 
aşteptări ale ţării. 

Dumnezeu să binecuvinteze lucrările d-voastre. 

Sesiunea extraordinară este deschisă. 

CAROL. 

Preşedintele Consiliului Miniştrilor şi Ministru de Interne, General G. Mânu; 
Ministrul Justiţiei şi ad-interim al Cultelor şi Instrucţiunii Publice, T. Rosetti; 
Ministrul Afacerilor Străine şi ad-interim al Lucrărilor Publice, Al. Lahovari; 
Ministrul Finanţelor, M. Germani; Ministrul Agriculturii, Industriei, Comer¬ 
ţului şi Domeniilor, Gr. G. Păucescu; Ministrul de Războiu, General M. Vlădescu. 

(M. O., 1890, nr. 12, p. 249). 

52. 

Mesaj la închiderea Corpurilor Legiuitoare. 

Sinaia, 9/21 Iunie 1890. 

M. S. Regele reaminteşte pe scurt opera legislativă a Corpurilor Legiuitoare 
care constă în votarea de credite pentru fortificaţiuni şi armată, stabilirea siste¬ 
mului monetar monometalist, plata prin anticipaţie a obligaţiunilor 6% pentru 
unificarea datoriei publice şi uşurarea sarcinelor bugetare, votarea de credite 
pentru căi ferate şi drumuri, legea de organizare a magistraturii, legea cumu¬ 
lului, legea pensiunilor şi închide sesiUnea exprimând mulţumiri Senatorilor 
şi Deputaţilor. 

Domnilor Senatori, 

Domnilor Deputaţi, 

Astăzi se încheie o lungă şi roditoare sesiune. In numele Meu 
şi în numele ţării, vă mulţumesc de munca neobosită ce aţi pus 
pentru a îmbunătăţi numeroasele instituţiuni ale Statului, a înde¬ 
plini dorinţele şi a justifica speranţele ţării. 

Opera care, aţi săvârşit-o răspunde râvnei pentru progres, ce 
însufleţeşte Adunările actuale, pe care spiritul lor înţelept a ştiut 
să o menţină în margini legitime. 

Părăsind interesele care vă reclamă în acest timp al anului, 
nu aţi voit a vă despărţi până ce n’aţi înzestrat ţara cu un număr 
de importante reforme. 

Aţi votat creditele cerute de Guvern pentru fortificaţiuni şi 
pentru armată. Aceste grele, dar neapărate sacrificii, vor întări 
forţele noastre de apărare. Iubirea noastră de pace, care ne-a meri¬ 
tat încrederea Europei, nu lasă nicio îndoială că aceste măsuri 
n’au alt scop. 

Prin legea asupra Băncii, aţi completat opera din sesiunile 
trecute, stabilind un sistem monetar la adăpostul variaţiunilor, 
conform datelor ştiinţei şi intereselor comerţului. 

Prin legea pentru plata prin anticipaţiunc a obligaţiunilor 6%, 
aţi pus pe guvern în măsură de a face un pas spre unificarea datoriei 
publice, uşurând astfel sarcinele bugetare. 

Primind creditele cerute pentru şosele şi pentru noui linii de 
drum de fier, aţi sporit în mod simţitor marea reţea a căilor noa¬ 
stre de comunicaţiune, pregătind pe România a susţinea lupta 
economică care se încinge în toată Europa. 

Prin votul le^ii asupra organizaţiunii magistraturii, aţi asigurat 
magistratului neatârnarea şi justiţiabilului încrederea în dreapta 
aplicare a legilor. 

Legea cumulului pune capăt unui abuz de mult denunţat opi- 
niunii publice şi deschide tinerimii muncitoare şi studioase un nou 
câmp de activitate. 

In fine, legea pensiunilor asigură vechilor servitori ai Statului 
o răsplată potrivită pentru serviciile lor, o bătrâneţe la adăpostul 
lipsei, şi mângâierea de a şti că, în caz de moarte timpurie, vădu¬ 
vele şi copiii lor nu vor fi părăsiţi de Stat, căruia dânşii au consacrat 
munca vieţii lor întregi. 

Domnilor Senatori, 

Domnilor Deputaţi, 

Cu toate lucrările însemnate care s’au săvârşit, totul nu este 
împlinit. Ţara mai are nevoi, legislaţia mai are lipsuri, diferitele 
clase sociale mai au cerinţe; dar un început aşa de frumos justifică 
cele mai mari şi mai temeinice speranţe. întorcându-vă în mijlocul 
concetăţenilor d-voastre, veţi avea mulţumirea sufletească de a 
şti că aţi justificat încrederea lor şi aţi meritat recunoştinţa ţării. 

In virtutea art. 95 din Constituţiune, 

Eu declar închisă sesiunea extraordinară a Corpurilor Legiuitoare. 

CAROL. 

Preşedintele Consiliului de Miniştri şi Ministru de Interne, General G. Mânu ; 
Ministrul de Justiţie şi ad-interim al Cultelor şi Instrucţiunii Publice, T. Ro- 
setti; Ministrul Afacerilor Străine, JţL Lahovari; Mipistcul de Finanţe, M. 
Germani; Ministrul Lucrărilor Publice, A. Marghiloman; Ministru] Agricul¬ 
turii, Industriei, Comerţului şi Domeniilor, Gr. G. Păucescu; Ministrul de Res- 
bel, General M. Vlădescu. 

(M. O., 1890, nr. 55, p. 1337) % 


53. 

Toast în sănătatea Armatei şi a Piteştenilor. 

Piteşti, 30 Sept./ll Oct. 1890. 

După terminarea manevrelor, M. S. Regele primeşte defilarea trupelor şi apoi 
"întruneşte Ia masă pe Preşedintele Consiliului, pe Ministrul dS Războiu, ata¬ 
şaţii militari, ofiţerii şi notabilii locali. Către sfârşitul mesei, M. S. Regele arată 

importanţa manevrelor din acest an când unităţile tactice au fost constituite cu 
efective de războiu şi mulţumeşte tuturor pentru progresele constatate. Mul¬ 
ţumeşte asemenea locuitorilor din Piteşti şi din jud. Argeş pentru concursul 
dat armatei. închină în sănătatea armatei şi a Corpurilor I şi II ce au luat parte 
la manevre şi apoi pentru prosperitatea judeţului Argeş şi în sănătatea oră¬ 
şenilor. 

Manevrele din anul acesta au o deosebită însemnătate pentru 
armată, prin constituirea şi conducerea unităţilor tactice cu efec¬ 
tive de războiu. 

Aceste concentrări au dovedit că este de neapărată trebuinţă, 
ca ele să fie făcute încă adeseaori şi că trebue să ne folosim de tim¬ 
pul de pace spre a fi pregătiţi când datoria ne va chema pe câmpul 
de luptă. 

Mare este încrederea, ce ţara o are în ostaşii săi; cu atât; mai 
mult însă creşte răspunderea noastră. 

Trebue să muncim neîncetat, să oţelim toate forţele noastre, 
fiindcă numai astfel vom fi în stare de a împlini falnica noastră 
misiune. 

Cu adevărată bucurie am constaţat şi în anul acesta progresele 
dobândite şi toate silinţile ce fiecare pune, spre a "răspunde aştep¬ 
tărilor ţării şi ale Mele. 

Vă mulţumesc, şi cu inima caldă ridic acest pahar în onorul 
iubitei Mele armate şi în sănătatea Corpurilor I şi II, reprezentate 
în aceste manevre prin două diviziuni mobilizate. 

Trăiască armata! 

Generalul Vlădescu, Ministrul de Războiu, relevă preocuparea âe căpetenie 
a Suveranului de a creia o armată puternică şi capabilă. Armata recunoscătoare 
Ii dedică întregul său devotament şi întreaga sa iubire. Ridică paharul pentru 
Acel ce a făcut o poziţie onorabilă şi respectată României. M. S. Regele închină 
pentru jud. Argeş şi Piteşti. 

Privesc ca o datorie plăcută ca, după ce am băut în onorul 
armatei, să închin un pahar pentru judeţul Argeş şi oraşul Piteşti, 
care Nd-au primit cu braţele deschise. 

Piteştenii s’au distins totdeauna prin simţimintele lor patriotice 
şi inima lor a bătut pentru mărirea României. 

Sunt dar fericit că, cu ocaziunea manevrelor, ei au văzut armata 
şi s’au putut convinge că jertfele ce ţara face pentru apărarea sa 
nu sunt zadarnice. Mulţumind oraşului şi judeţului pentru tot con- 

cursul ce au dat armatei şi pentru dovezile de dragoste ce Ne-au 
arătat în timpul şederii Noastre aci, ridic acest pahar pentru pros¬ 
peritatea judeţului şi în sănătatea orăşenilor, 

(M. O., 1890, nr. 148, p. 3475—6). 

54 . 

M. S. Regele către Craioveni. 

Craiova, 1/13 Oct. 1890. 

Dela Piteşti, Suveranul cu Principele Ferdinand merg la Craiova. Seara s’a 
dat o masă de gală la d-na Glogoveanu, unde locţiitorul de primar Boldescu 
exprimă iubire, recunoştinţă şi desăvârşitul devotament al locuitorilor Cra- 
iovei. M. S. Regele mulţumeşte pentru simţimintele exprimată, laudă frumoasa 
înfăţişare şi vitejia ostaşilor olteni şi închină pentru prosperitatea jud. Dolj 
şi în sănătatea Craiovenilor. 

Primirea strălucită şi urările atât de bine simţite, cu care ne 
salutaţi în numele orăşenilor, îmi dau o nouă dovadă de dragostea 
şi devotamentul, ce Craiova Mî-a arătat în toate împrejurările. 

Mulţumindu-vă de aceste simţiminte scumpe inimii Mele, sunt 
fericit că am putut veni, împreună cu nepotul Meu, în mijlocul 
d-voastre, după manevrele în care am constatat cu vie mulţumire 
frumoasa înfăţişare a ostaşilor olteni. 

Vitejia lor o cunosc încă din biruinţa dela Rahova. 

Convins că Oltenii vor păstra şi în viitor aceste însuşiri răz¬ 
boinice şi că Mă voiu putea rezema totdeauna pe credinţa lor, închin 
acest pahar pentru prosperitatea judeţului Dolj şi în sănătatea 
Craiovenilor, care Ne-au primit cu atâta dragoste şi căldură. 

Să trăiască Craiova! 

(M. O., 1890, nr. 149, p. 3499). 


55 . 

M. S. Regele către un ţăran oltean. 

Craiova, 1/13 Octomvrie 1890. 

După masă, o manifestaţia de ţărani olteni vine acolo unde era Suveranul 
cu Principele Ferdinand. Un ţăran oltean, Ia apariţia M. S. Regelui, adresează 
cuvinte de devotament şi mulţumiri pentru tot ce a făcut pentru ţărani; apoi, 

adresându-se către Principe, Ii urează să trăiască şi să nu uite niciodată fap¬ 
tele strălucite ale Unchiului Său. M. S. Regele, mulţumit de simţimintele de 
credinţă ale ţăranilor, spune că le-a purtat totdeauna dragoste, recunos¬ 
când in ţărănime speranţa şi viitorul ţării. 

Am ascultat cu o vie mulţumire cuvintele pline de inimă, prin 
care Mi-ai arătat, în numele ţăranilor, simţimintele lor de credinţă 
pentru Mine. 

Am avut totdeauna cea mai mare dragoste şi am purtat cel mai 
viu interes breslei voastre, căci am recunoscut în ea speranţa şi 
viitorul ţării. 

îţi mulţumesc şi doresc ca voi, ce sunteţi aci, să arătaţi la toţi 
ai voştri dragostea şi credinţa Mea într’înşii. 

(M. O., 1890, nr. 149, p. 3499). 


56. 

M, S. Regele către Craioveni. 

Craiova, 2/14 Octomvrie 1890. 

M. S. Regele cu Principele Ferdinand vizitează şcolile secundare, podul în con. 
strucţie Jitianu şi alte instituţii publice şi revin la prânz la d-na Glogoveanu, 
unde au mai fost invitate diferite notabilităţi. în timpul mesei, M. S. Regele mul¬ 
ţumeşte încă odată Craiovenilor pentru toate dovezile de dragoste şi urează 
oraşului prosperitate, igr orăşenilor sănătate. 

împlinesc o dorinţă a inimii Mele de a mulţumi încă odată 
de toate dovezile de dragoste -şi de simpatie călduroasa, care am 
găsit în tot timpul şederii Mele în capitala Olteniei; frumoasele zile 
în care am stat în Craiova, şi care au trecut prea repede, vor rămâ¬ 
nea o dulce amintire şi, plecând astăzi, cu gândurile Mele voiu 
rămânea în mijlocul vostru. 

Mulţumind la toţi care Mi-au arătat dragostea lor, urez oraşului 
prosperitate şi desvoltare şi orăşenilor sănătate. 

Să trăiască Craiova! 

(M. O., 1890, nr. 150, p. 3516). 

57 . 

Cuvântare la punerea temeliei palatului de Justiţie. 

7/19 Octomvrie 1890. 

Punerea pietrei funadmentale a Palatului de Justiţie din Bucureşti. După 
serviciul religios vorbeşte Ministrul de Justiţie, Th. Rosetti şi apoi Primul 
Preşedinte al înaltei Curţi de Casaţie, C. Schina. M. S. Regele mulţumeşte mai 
întâiu pentru bunele cuvinte ce I-au adresat vorbitorii şi apoi face legătură între 
legea inamovibilităţii magistraţilor şi punerea pietrei fundamentale a Palatului 
de Justiţie, care se ridică pe vechiul loc al divanului. Această clădire să fie 
şi o podoabă a Capitalei, dar mai ales un adăpost sigur al uneia din puterile 
Statului. 


Domnilor, 

Am ascultat cu deosebită plăcere cuvântările d-voastre şi vă 
mulţumesc pentru călduroasele simţiminte ce-Mi exprimaţi în 
numele magistraturii, care, întemeiată pe lege şi conştiinţa sa, are 
o misiune aşa de înaltă, însă foarte greu de împlinit. 

Privesc o întâmplare fericită că, tocmai după ce corpul judecă^*» 
toresc a fost aşezat pe o temelie mai tare, prin lărgirea inamovi¬ 
bilităţii, pot pune piatra fundamentală a noului Palat al Justiţiei 
pe vechiul loc al Divanului. 

Multe amintiri are locul acesta în analele judiciare: în vremu¬ 
rile trecute, fruntaşii ţării ţineau aci cumpăna dreptăţii; mai târziu, 
întâia Curte apelativă a avut scaunul său mult timp tot aci; şi 
acum, pe locul pe care o jumătate de veac s’a împărţit dreptatea 
în numele legii şi al Domnului, se va ridica Palatul de Justiţie al 
Regatului. 

In această desvoltare, prin care ramura judecătorească a trecut, 
se oglindesc progresul şi avântul puternic al României. 

Doresc ca această măreaţă clădire să fie ^n curând isprăvită 
în condiţiunile cele mai bune şi să devie, nu numai o falnică 
podoabă a Capitalei, ci mai ales un adăpost sigur al unei puteri 
aşa de însemnate a Statului, care putere este paza neclintită 
a legilor. 

(M. O., 1890, nr. 153, p. 3571). 

58. 

M. S.- Regele Ia începerea lucrărilor podului Carol I. 

9/21 Octombrie 1890. 

La masa, după punerea pietrei fundamentale a podului Carol I, Al. Mar¬ 
ghiloman, Ministrul Lucrărilor Publice, aminteşte că reluăm o tradiţie cu în¬ 
tinderea acestui pod. Pe podul lui Traian dela Severin a trecut lumina dincoace 
de Dunăre, pe podul Carol I se va împlânta cultura şi înfrăţirea dincolo de 
Dunăre. Să fim mândri că această lucrare, cea mai mare de acest fel din Eu¬ 
ropa, a concepută şi executată de Români, pe când cu 30 de ani în urmă străinii 
ne făceau toate lucrările de fier, cât de neînsemnate. M. S. Regele arată satisfacţia 
Sa pentru lucrarea începută, face o serie de prevederi în legătură cu impor¬ 
tanţa economică a acestui pod şi închină pentru poporul român pare n’a cruţat 
sacrificiile spre a asigura viitorul său. 

Sunt foarte mişcat de cuvintele a^a de adânc simţite, ce-Mi 
exprimaţi cu atâta căldură şi vă mulţumesc din suflet. 

Serbarea de astăzi este o adevărată satisfacţiune pentru Mine, 
căci este tocmai un an de când, cu ocaziunea călătoriei Mele în 
Dobrogea, am făgăduit şi apoi am stăruit ca podul peste Dunăre 
să fie început. Astăzi făgăduiala Mea este un fapt împlinit şi sunt 
fericit că am putut încununa întâiul stâlp al podului, în faţa unei 
întruniri aşa de impunătoare şi a populaţiunii din Dobrogea, care 
a alergat din toate părţile spre a fi martoră la această operă, care 
va lega de-a-pururea aceste două ţărmuri ale Dunării, înfrăţinâd 
interesele şi cimentând unirea între aceste două trunchiuri ale Sta¬ 
tului român în chip trainic şi nepreitor. 

Măreaţă este lucrarea concepută şi condusă de inginerii noştri 
şi mândri suntem de o întreprindere aşa de însemnată, care va fi 
izvor de bogăţie pentru ţară şi care va găsi un răsunet puternic 
în toată Europa. 

Trebue să punem acum toate silinţele spre a isprăvi cât mai 
curând podul pe Borcea şi pe Dunărea mare şi portul dela Constanţa 
fiindcă atunci calea cea mai scurtă între Marea de Nord şi Marea 
Neagră va fi deschisă şi România va stăpâni o mare parte a comer¬ 
ţului din Orient. 

Convins că aceste prevederi se vor realiza, închin acest pahar 
iubitului Meu popor, care n’a cruţat niciun sacrificiu spre a întări 
moşia sa strămoşească şi a asigura viitorul său. 

Să trăiască România! 

(M. O., 1890, nr. 156, p. 3638). 


www.dacoromanica.ro 


64 


REGELE CAROL I 


59. 

M. S. Regele la Călăraşi. 

Călăraşi, 9/21 Octombrie 1890. 

Dela Feteşti, M. S. Regele împreună cu Principele Ferdinand vizitează Că¬ 
lăraşii. Seara se dă o masă şi primarul, în numele orăşenilor, mulţumeşte Suve¬ 
ranului pentru onoarea ce li se face şi pentru linia ferată cu care a fost legat 
oraşul. M. S. Regele afirmă că n’a vizitat oraşul de 24 de ani şi acum vine cu 
Moştenitorul Tronului spre a se convinge de desvoltarea oraşului; închină 
pentru judeţul Ialomiţa şi în sănătatea locuitorilor din Călăraşi. 

Adevărat, 24 ani au trecut de când n’am fost în Călăraşi; şi cu 
atât mai mare este bucuria Mea, cu cât am putut veni împreună 
cu Moştenitorul Tronului, după serbarea pe Dunăre, în mijlocul 
d-voastre spre a Mă convinge de desvoltarea -şi progresul oraşului, 
care va lua un nou avânt prin lucrările dela Borcea, care sper că 
în curând vor fi isprăvite. 

Mulţumindu-vă de simţimintele ce Ne exprimaţi şi de căldu¬ 
roasa primire care Ne-aţi făcut, închin acest pahar pentru pros¬ 
peritatea frumosului şi bogatului judeţ Ialomiţa şi în sănătatea - 
orăşenilor, care Ne-au dat dovezi netăgăduite de dragoste şi de 
credinţă. 

(M. O., 1890, nr. 157, p. 3685). 


60. 

Mesaj la deschiderea Corpurilor Legiuitoare. 

15/27 Noemvrie J.890. 

La deschiderea sesiunii ordinare a Corpurilor Legiuitoare, M. S. Regele prezintă 
situaţia ţării din punct de vedere extern şi intern. Intern sunt privite finan¬ 
ţele, armata, căile de comunicaţie, tariful vamal ş. a., arătâpdu-se starea ac¬ 
tuală şi reformele ce se propun, care vor face obiectul lucrărilor Parlamentului. 

Domnilor Senatori, 

Domnilor Deputaţi, 

Deschizârfd astăzi a treia sesiune a acestei legislaturi, Mă simt 
cu deosebire bucuros de a Mă afla în mijlocul d-voastre. 

însemnatele legi, cu care aţi înzestrat ţara, au primit în inter¬ 
valul sesiunii executarea lor, astfel că ne putem ferici cu toţii de 
roadele binefăcătoare ce dânsele au început a da. 

Ceeace aţi săvârşit până astăzi este un cuvânt mai mult pentru 
a completa opera binefăcătoare a cărei temelie aţi aşezat-o. 

Succesul înţeleptelor reforme pe care le-aţi votat, este tot¬ 
deodată răsplata stăruinţelor trecute şi o puternică îmboldire 
pentru noui silinţe în vederea progresului naţional. 

Pacea, de care se bucură Europa şi pe care avem dreptul să o 
credem temeinică, permite activităţii d-voastre să se devoteze cu 
totul îmbunătăţirilor interioare. 

Raporturile noastre cu toate puterile fiind din cele mai amicale, 
nimic dar nu poate turbura liniştea de care avem nevoie pentru 
aceasta. 

Baza oricărei organizări sănătoase a unui Stat au fost pururea 
finanţele sale. 

In ceeace priveşte situaţiunea lor, constat cu mulţumire că este 
bună. 

Fondurile noastre de Stat, precum şi titlurile instituţiunilor de 
credit, sunt de o potrivă căutate în ţară ca şi în străinătate şi 
cursurile ridicate la care se menţin dovedesc că creditul ţării este 
aşezat pe baze statornice. 

Aceasta a permis guvernului a efectua în condiţiuni avanta¬ 
joase şi cu un deplin succes conversiunea obligaţiunilor 6% ale 
căilor ferate în titluri de rentă amortizabilă 4%. 

Transformarea unei părţi din moneta noastră de argint de 5 
lei în monetă de aur, s’a făcut de asemenea în condiţiuni favorabile 
şi a pus guvernul în măsură de a putea aplica noua lege mo¬ 
netară. 

Astfel, avantajele sistemului etalonului unic de aur, pe care îl 
urmăresc astăzi şi alte State mai mari, sunt de pe acum asigurate 
României. 

Veniturile Statului se încasează fără greutăţi; rămăşiţele sunt 
neînsemnate şi ele se împlinesc, la rândul lor, după închiderea 
exerciţiului, aproape în totalitate. Ultimul exerciţiu bugetar, ca 
şi cele precedente, a lăsat un excedent, însă cu mult mai important; 
iar exerciţiul curent, judecând după încasările primului semestru, 
va da rezultate tot atât de satisfăcătoare. 

Bugetul anului viitor 1891 — 92, pe care guvernul îl va supune 
cercetării d-voastre chiar dela începutul sesiunii, se prezintă cu 
desăvârşire echilibrat, nu numai fără a se impune noui sarcini 
contribuabililor, dar încă reducându-se la jumătate taxa de 5% 
asupra retribuţiunilor funcţionarilor. Cu toate acestea s’a putut 
face faţă sporurilor de eheltueli reclamate de unele din serviciile 
publice. Putem să ne felicităm că un asemenea rezultat este dobândit 
numai prin economia realizată de conversiunea obligaţiunilor căilor 
ferate şi prin creşterea normală a veniturilor publice. 

Casa pensiunilor, în urma măsurilor luate în anul trecut, a putut 
să achite cu cea mai mare exactitate toate drepturile constatate 
şi ultimul său buget soldându-se cu un excedent, va permite guver¬ 
nului să pună în aplicare la 1 Aprilie viitor noua lege fără alte sacri¬ 
ficii pentru tezaur. 

Recensământul făcut în anul curgător pentru periodul 1891—96 
a dovedit desvoltarea considerabilă ce ia neîncetat avuţia publică. 

Veniturile monopolurilor Statului urmează (şi ele creşterea lor 
normală; iar pe de altă parte, economiile obţinute în administraţiunea 
şi exploatarea lor vor permite a menţinea cheltuelile aproape în 
aceleaşi cifre ca în anii trecuţi. învoiala încheiată de Regia noastră 
cu cea sârbă a dat o nouă impulsiune exportului sării şi transpor¬ 
turile pe apă, organizate cu această ocaziune, pot fi considerate ca 
începtul unui serviciu de navigaţiune comercială română. 

Reforma în deobşte cerută, a unora din impozitele noastre 
directe, va reveni în studiul d-voastre şi Ministrul de Finanţe vă 
va prezenta proiectele cuvenite. 

Legea contabilităţii generale a Statului şi legea organizării 
înaltei Curţi de Conturi, cuprinzând încă multe lacune şi părţi 
inaplicabile, revizuirea lor a devenit necesară, spre a asigură un 
control mai eficace şi mai lesnicios asupra cheltuelilor Statului; 
proiectele de lege respective sunt deja în preparaţiuue şi se vor 
supune deliberărilor d-voastre. 

Administraţiunea interioară reclamă iarăşi luminata d-voastre 
atenţiune. 

încă din sesiunea anului trecut se află în desbaterea d-voastre 
mai multe proiecte de legi pentru a fixa nouile circumscripţiuni admi¬ 
nistrative şi pentru a organiza autorităţile respective ale Statului, 
judeţelor şi comunelor. 

în sesiunea aceasta, guvernul va prezenta şi alte proiecte pentru 
desăvârşirea acestei organizări. 

Comunele au fost chemate prin alegeri generale să reînnoiască 
reprezentaţiunea lor; cu ocaziunea acestor alegeri, avem satisfac- 
ţiunea de a constata că marea majoritate a voturilor a fost întrunită 
de acei care s’au pus pe terenul intereselor locale şi al unei hune 
gospodării comunale. Totuşi, am putut constata că legea electorală 
comunală are trebuinţă de îmbunătăţiri, asupra cărora atrag aten¬ 
ţiunea Corpurilor Legiuitoare. 

Mijloacele acordate de către d-voastre au pus pe guvern în 
măsură să realizeze două bienfaceri simţitoare, mai cu seamă pentru 
poporaţiunea dela sate: înmulţirea spitalelor rurale şi înfiinţarea 
poştei rurale. Şease spitale noi construite de Stat şi mai multe 
alte construite de judeţe şi comune s’au deschis în anul acesta. 
Poşta rurală funcţionează în acele judeţe care au putut veni în 
ajutorul Statului. 

Bugetul ce guvernul vă va prezenta est-timp prevede organizarea 
acestui serviciu peste toată întinderea ţării. 

Guvernul a găsit la Consiliile judeţene aceeaşi bunăvoinţă pentru 
a contribui ca să organizeze în anul viitor o jandarmerie, chemată 
a veghia la menţinerea ordinii şi la executarea legilor. Un proiect 
de lege în această privinţă va fi adus în desbaterea Corpurilor 
Legiuitoare. 

Experienţa a dovedit că legea sanitară prezintă lacune şi nea¬ 
junsuri ; modificarea ei este indicată din mai multe puncte de vedere. 

Resursele ordinare şi extraordinare, pe care Corpurile Legiui¬ 
toare le-au acordat cu multă libertate, au permis guvernului Meu 
să dea lucrărilor publice o desvoltare excepţională. Astfel, inde¬ 
pendent de linia Dobrina—Huşi, inaugurată anul acesta, se vor 
pune în circulaţiune, în anul 1891, 85 kilometri noi de cale ferată, 
urmându-se în acelaşi timp cu activitate desăvârşirea altor 254 
kilometri, ce sunt deja în curs de execuţiune. 

Completarea căilor naţionale s’a urmat cu ardoare şi în mo¬ 
mentul de faţă, sunt scoase în licitaţiune şi sunt angajate lucrări 
pentru o valoare de 16.000.000. 

Aspiraţiunile economice ale ţării şi-au găsit în fine consacraţiunea 
lor în începerea podului peste Dunăre şi în punerea foarte apro¬ 
piată în exploataţiune a docurilor şi a bazinelor dela Galaţi, 

Brăila şi Giurgiu. Lucrările portului Constanţa, intrate şi ele în 
cale de execuţiune, vor completa sistemul general menit a asigura 
ţării noastre traficul comercial al Europei centrale. 

In partea organică, Ministerul Meu vă va supune neîntârziat 
un proiect de lege destinat a organiza serviciul tehnic din toată 
ţara şi a coordona mai bine mijloacele, ce pot să aiba Statul şi jude¬ 
ţele pentru desvoltarea căilor de comunicaţiune. 

Graţie acestor ajutoare, sunt fericit a constata că munca naţio¬ 
nală urmează a progresa cu pasul repede ce a luat de aproape un 
cuart de secol. 

Nu numai agricultura produce pe fiecare an mai mult şi mai 
bine, dar o mulţime de stabilimente industriale se creiază şi comerţul 
ţării se desvoltă în aceeaşi măsură. Această mişcare se va accelera 
prin crearea de întrepozite şi magazii generale în oraşele principale, 
lucrare care trebue grăbită. 

Şcoalele noastre profesionale sunt frecuentate de un număr 
tot mai mare de tineri, ceeace face să se simţă trebuinţa unei organi¬ 
zări complete a învăţământului profesional. 

O ramură importantă dş avuţie, creşterea vitelor, cheamă mai cu 
seamă îngrijirea legitimă a administraţiunii. Nu Mă îndoesc că veţi stu¬ 
dia cu râvnă măsurile, ce guvernul Meu are intenţiune a vă propune. 

Legea vânzării bunurilor Statului se execută cu energie; aproape 
V 2 din numărul total al proprietăţilor Statului au fos date spre 
parcelare şi, din acestea, Y 2 sunt parcelate şi scoase în vânzare. 
Un proiecţ de lege, care se află în discuţiunea d-voastre, este menit 
a ridica piedicele ce se mai opun la apbcarea repede şi strictă a legii. 

Măsurile destinate a îmbunătăţi administraţiunea Dobrogei, au 
dat roadele aşteptate. Plângerile ce se ridicau din acea parte a 
ţării au încetat şi în acelaşi timp veniturile domeniale, nu numai 
nu s’au micşorat, dar au crescut. Serviciul silvic este pe cale de a 
primi îmbunătăţirile cerute de bărbaţii competenţi consultaţi în 
această privinţă şi rămâne numai să vă pronunţaţi d-voastre asupra 
acelor îmbunătăţiri, ce nu pot fi introduse decât prin legi. 

îngrijirea de aproape a domeniilor Statului a desvolatt izvoare 
de venituri cu totul nebăgate în seamă până acum. Totuş, ca să 
poată diferitele servicii menite de a îngriji de averea Statului şi 
a ajuta activitatea naţională, să răspundă pe deplin la chemarea 
lor, ele au nevoie a primi desvoltări şi a fi înzestrate cu mijloace, 


www.dacoromanica.ro 


NOEMVRIE 1890 


CUVÂNTĂRI 


69 


care fac obiectul a mai multor legi, din care unele sunt înaintate 
în desbaterea d-voastre. 

In anul viitor vor lua sfârşit mai toate tratatele de comerţ 
încheiate cu diferite State, afară de unul singur, care nu este însoţit 
cu un tarif convenţional. Ţara recăpătând dar întreaga sa libertate 
de acţiune, veţi avea a vă ocupa mai întâiu cu întocmirea unui 
tarif vamal general, care să satisfacă pe cât va putea toate nevoile 
noastre economice. 

Dacă viitorul ne va dovedi utilitatea unor noui tratate, ele vor 
trebui să ţină seamă, atât de industria noastră născândă, cât şi 
de expansiunea exportaţiunii noastre agricole — acest vechiu ş 
însemnat isvor de înavuţire pentru ţară. 

Nevoile materiale, cari ne ocupă cu drept cuvânt, nu trebue să 
ne împingă să părăsim în al doilea plan propăşirea morală şi inte¬ 
lectuală a poporului nostru. 

Instrucţiunea publică, pentru care ţara a avut totdeauna soli¬ 
citudine deosebită, a făcut în anul acesta progrese simţitoare. 
Constatăm cu mulţumire desvoltarea ce au luat clădirile şcolare, 
astfel că în curând mai toate gimnaziile şi liceele vot fi instalate 
în localuri proprii, răspunzând cerinţelor sanitare şi didactice, 
în Capitală construcţiunea institutelor ştiinţifice se urmăreşte, şi 
la Iaşi se vor aşeza în primăvară temeliile Universităţii. 

Putem asemenea constata o sporire simţitoare a numărului 
şcoalelor rurale şi urbane şi o frecuentare din ce în ce mai numeroasă 
a şcoalelor în genere. 

Tendinţa poporaţiunii noastre, de a se bucura tot mai mult 
de binefacerile instrucţiunii, ne impune datoria a da chestiunilor 
de organizaţiune a învăţământului o deosebită atenţiune şi legea 
instrucţiunii va trebui revăzută, pentru a fi pusă în acord cu des¬ 
voltarea culturii la noi. 

Un proiect special de lege vi se va prezenta pentru organizarea 
unui serviciu de instrucţiune şi de control regulat. 

Asigurarea soartei clerului mirean formează una din preocu- 
paţiunile guvernului Meu. Sper că proiectul depus încă din 1888 
pentru regularea parohiilor nu va rămânea nevotat în sesiunea 
prezentă; în vederea acestui proiect, guvernul Meu vă va propune 
şi o reducere a numărului seminariilor, corespunzătoare împuţinării 
parohiilor. 

Legea asupra organizaţiunii magistraturii, votată în sesiunea 
extraordinară trecută, a fost aplicată cu ocaziunea noului an jude¬ 
cătoresc. Stabilitatea dată prin această lege magistraturii va mări, 
nu Mă îndoesc, prin siguranţa mai mare cei o dă justiţiabililor, spi¬ 
ritul de dreptate şi respectul legilor. 

întărirea forţei noastre armate, aşa de strâns legată cu onoarea 
şi siguranţa ţării, a fost o necurmată preocupare a guvernului şi 
a reprezentaţiunii naţionale. 

Mulţumită creditelor ce s’au acordat, instrucţiunea trupelor în 
acest an a luat un însemnat avânt. Manevrele, executate sub ochii 
Mei, cu adevărate efective de războiu, au fost folositoare, având 
fiecare comandant ocaziunea să conducă mase mari pe terenuri 
variate. 

Ministrul de Războiu vă va supune îmbunătăţirile reclamate 
de legea organizării puterii armate, pentru ca această lege să fie 
în raport cu cerinţele tactice şi cu interesele militare ale ţării. 

Modificarea legilor asupra poziţiunii ofiţerilor, a legii de înain¬ 
tare, a legii de recrutare şi a legii asupra serviciului sanitar în armată, 
e reclamată de trebuinţele de astăzi; îi veţi acorda dar tot interesul 
Ce ea comportă pentru binele şi progresul forţei noastre militare. 

Domnilor Senatori, 

Domnilor Deputaţi, 

Numărul şi importanţa lucrărilor, pe care sunteţi chemaţi a le 
săvârşi, cer din partea d-Voastre o muncă patriotică şi neobosită. 
Nu Mă îndoiesc că veţi da guvernului Meu un puternic şi luminat 
concurs. 

Faptele împlinite Sunt o singură chezăşie pentru ceeace rămâne 
încă de făcut. Stăruind în calea apucată, completând Organizarea 
serviciurilor publice, îndeplinind lipsurile şi îndreptând neajunsu¬ 
rile legislaţiunii actuale, veţi merita recunoştinţa patriei şi veţi 
simţi mulţumirea sufletească a acelor ce şi-au împlinit până în 
capăt datoria către ţara lor. 

Dumnezeu să binecuvânteze lucrările d-voastre. 

Sesiunea ordinara a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, General. G. 
Mânu; Ministrul de Justiţie şi ad-interim al Cultelor şi Instrucţiunii Publice, 

T. Rosetti; Ministrul Afacerilor Străine, Al. Lahovari; Ministrul Finanţelor, 
M. Germani; Ministrul Lucrărilor Publice, A. Marghiloman; Ministrul Agri¬ 
culturii, Industriei, Comerţului şi Domeniilor, Gr. G. Păucescu; Ministrul de 
Războiu, General M. Vlădescu. 

(M. O., 1890, nr. 183, p. 4249—52). 


61. 

Toast în onoarea armatei. 

28 Nov./10 Dec. 1890. 

La aniversarea luării Plevnei se dă o masă, seara, la Palat. M. S. Regele spune 
că se face această aniversare în semn de recunoştinţă pentru acei care prin 
sângele şi vitejia lor au întemeiat neatârnarea României şi pentru a arăta ge¬ 
neraţiei tinere că numai prin muncă, stăruinţă şi jertfe se pot obţine rezultate 
mari. 

Numele de Plevna este înscris de 13 ani în istoria ţării şi adânc 
întipărit în inimile noastre; n’avem dar trebuinţă a aminti acest 
fapt însemnat. Serbăm însă în fiecare an aniversările izbândelor 
din Bulgaria, ca un semn de recunoştinţă pentru acei care, prin 
sângele şi vitejia lor, au întemeiat neatârnarea României şi renumele 
nostru militar şi spre a arăta generaţiei tinere că, numai prin muncă, 
stăruinţă şi jertfe, se pot dobândi rezultate mari. Sigur fiind că 
armata, luând ca pildă frumosul său trecut, va şti să împlinească 
şi în viitor falnica sa misiune, ridic acest pahar în onoarea armatei. 

Să trăiască scumpa Mea armată 1 

(M. O., 1890, nr. 195, p. 4541). 


62. 

Răspuns la Adresa Adunării Deputaţilor. 

16/28 Decemvrie 1890. 

M. S. Regele laudă activitatea legislativă a Camerii din sesiunea prece¬ 
dentă şi îndeamnă la lucru cu râvnă şi energie pentru a corespunde aşteptărilor 
naţiunii. 

Domnule Preşedinte, 

Domnilor Deputaţi, 

Sunt totdeauna fericit când Adunarea Deputaţilor Ne arată 
simţimintele sale de iubire şi de credinţă, pe care le primesc şi astăzi 
cu cea mai vie mulţumire. 

Camera poate privi cu adevărată satisfacţie legile importante 
votate în sesiunea trecută care însemnează un adevărat progres 
şi au dat o nouă tărie instituţiunilor noastre. Nu Mă îndoesc că şi 
astădată d-voastre veţi desfăşura toată activitatea spre a săvârşi 
lucrări folositoare şi roditoare pentru ţară, care are încă multe 
nevoi şi trebuinţe. 

Cu cât un Stat înaintează pe calea propăşirii cu atât cerinţele 
sale se îmmulţesc. Să ne punem dar cu toţi la lucru cu râvnă şi 
energie, fiindcă numai astfel putem corespunde la aşteptările naţiunii. 

încă odată mulţumesc în numele Meu, al Reginei şi al Moşteni¬ 
torului Tronului, de bunele voastre urări şi de simţimintele căldu¬ 
roase ce d-voastre Ne aduceţi din partea Adunării Deputaţilor. 

(M. O., 1890, nr. 209, p. 4946). 


63 . 

Răspuns la Adresa Senatului. 

19/31 Decemvrie 1890. 

Mulţumind pentru sentimentele de dragoste şi devotament exprimate de 
Senat, M.S. Regele nu se îndoieşte de lumina şi simţul patriotic pe care acest 
corp Ie aduce în alcătuirea legilor pentru desvoltarea naţiunii. 

Domnule Preşedinte, 

Domnilor Senatori } 

Am ascultat cu vie mulţumire Adresa Senatului şi sunt cu deo¬ 
sebire simţitor la asigurările de iubire şi de devotament ce d-voastre 
Ne daţi cu acest prilej. 

Sunt totdeauna fericit când Mă găsesc înconjurat de membrii 
acestei înalte Adunări, care, prin sfatul şi experienţa lor, aduc 
lumină şi simţ patriotic în alcătuirea legilor. Nu Mă îndoesc dar 
că şi sesiunea de faţă va asigura un adevărat progres în desvoltarea 

noastră treptată şi statornică, spre a întări astfel însemnata şi fru¬ 
moasa misiune ce România este chemată a o împlini la gurile Dunării. 
Arătându-vă din nou mulţumirile cele mai bălduroase, pentru sim- 
ţimintele de dragoste şi devotament, atât Eu, Regina cât şi Moşteni¬ 
torul Tronului, vă urăm ca lucrarea d-voastre să fie la înălţimea 
încrederii ce ţara are în Reprezentaţiunea sa naţipnală. 

(M. O., 1890, nr. 211, p. 5002). 


64. 

înalt Ordin de zi către armată. 

1/13 Ianuarie 1891. 

M. S. Regele cunoaşte pe ostaşi din fapte, îi priveşte cu încredere şi iubire 
şi le' urează ani mulţi şi fericiţi. 

Ostaşi, 

De un pătrar de veac sunt căpetenia voastră. Din fapte am învă¬ 
ţat a vă cunoaşte şi sunt sigur că împrejurările nu vă pot cere 
ce sunteţi vrednici să faceţi pentru a dovedi cât sunt de adânc 
săpate în inima voastră simţimântul datoriei şi respectul disei- 
plinii. 

Ţara şi Eu suntem mândri de voi şi vă privim cu încredere 
şi cu iubire. 

Ofiţeri, subofiţeri, caporali şi soldaţi, vă urez ani mulţi şi fericiţi! 

Dat în Bucureşti, la 1 Ianuarie 1891. 

CAROL. 

(M. O., 1891, nr. 218, p. 5201). 


65. 

Răspuns la felicitările înaltelor autorităţi. 

1/13 Ianuarie 1891. 

După serviciul religios, M. S. Regele trece în apartamentul Mitropolitului Pri¬ 
mat şi acesta, Alex. Lahovari, în numele guvernului,,1. Em. Florescu, Preşedintele 
Senatului; G. Gr. Cantacuzino, Preşedintele Camerei; C. Schina şi Em. Gră- 
dişteanu, primpreşedinţi la Casaţie şi Curtea de Conturi şi Em. Protopopescu- 

Pache, primarul Capitalei, Ii prezintă urări. M. S. Regele, amintind cS este al 
25-lea an al domniei, face urări de belşug, linişte şi pace pentru ţară şi mulţi şi 
fericiţi ani pentru cei de faţă. 

La începutul anului, întâiul Meu gând se îndreptează către 
scumpa noastră Ţară, rugând pe Dumnezeu să o ocrotească de 
toate necazurile şi să binecuvinteze pe toţi aceia care, în cursul 
unui sfert de secol, M’au, înconjurat cu dragoste şi credinţă. Doresc 
din tot sufletul ca, în anul acesta, care este aşa de însemnat în vieaţa 
Mea, să fie linişte, pace şi concordie, şi să putem serba între noi, 
ca o mare familie unită, al 25-lea an al Domniei Mele, însă fără 
daruri şi cheltueli mari; căci pentru Mine, darul cel mai preţios 
este iubirea poporului, iar răsplata Mea cea mai frumoasă va fi 
ca toţi să fie convinşi că am făcut şi voiu face pentru întărirea şi 
fericirea României tot ce este în puterea Mea. Mulţumindu-vă căl¬ 
duros de bunele voastre felicitări şi de cuvintele aşa de bine simţite 
ce găsesc un puternic răsunet în, inimile Noastre, Vă urez din par- 
te-Ne ani mulţi şr fericiţi! 

(M. O., 1891, nr. 219, p. 5236). 

66 . 

Cuvântare la Academia Română. 

1/13 Aprilie 1891. 

Se serbează 25 de ani de existenţă ai Academiei Române, prin q şedinţă 
solemnă în sala Senatului, la Universitate. Iau parte MM. LL. Regele şi Regina 
şi Principele Moştenitor, Ministrul Instrucţiunii şi al Cultelor, G, Dem. Teo- 
dorescu, şi membrii instituţiei. La sosirea familiei Regale se cântă imnul gintei 
latine şi apoi M.S. Regele ţine o cuvântare în care se ocupă de rostul Academiei 
Române în desvoltarea limbii şi literaturii române. 

Privesc ca o coincidenţă fericită, că tocmai în anul suirii Mele 
pe Tronul României s’a pus temelia Academiei noastre, care ser¬ 
bează astfel al 25-lea an aL constituirii sale împreună cu acela al 
Domniei Mele. Cu vie mulţumire Mi-aduc aminte de ziua când am 
venit pentru întâia dată în mijlocul Societăţii Literare, cunoscând 
încă puţin limba română, şi când bătrânul Heliade, salutându-Mă 
cu urări călduroase, exprimă nădejdea că Mă voiu îngriji de hrana 
sufletească a Românilor. Tot în acelaşi an, la solemnitatea inaugu¬ 
rării, prezidată de d-1 Ştefan Golescu, Ministrul îşi sfârşea cuvân¬ 
tarea sa, asigurând că naţiunea întreagă şi Eu în deosebi vom urmări 
cu inima şi cu mintea lucrările domniilor-voastre. Aproape un 

pătrar de secol a trecut de atunci, şi în acest lung şir de ani am 
avut neîncetat cel mai viu interes pentru tânăra Societate Acade¬ 
mică, care sub ochii noştri a crescut, s’a desvoltat şi a ajuns a fi 
o însemnată instituţiune de cultură, având înrâuririle cele mai bine¬ 
făcătoare asupra limbii şi literaturii noastre. Fericită era cugetarea 
d-lui N. Kretzulescu şi hotărîrea răposatului C. A. Rosetti, care 
ceruse, sunt tocmai 25 ani, convocarea grabnică a unei societăţi 
literare, având mai întâiu de toate scopul de a se ocupa de limba 
şi literatura ei. Cu drept cuvânt, zicea acest mare patriot, fiind 
ministru al Instrucţiunii publice, în referatul său, că prin schim¬ 
barea literelor vechi fără pregătire destulă şi prin transformarea 
repede a sistemului nostru politic s’a adus în limba română o mare 
perturbaţiune, care, neputându-se pune capăt la timp, ar putea 
chiar să âibăT'rele influenţe asupra însuşi spiritului naţional. Din 
norocire, această teamă a putut fi înlăturată prin silinţele Societăţii 
Literare, cu toate că la început piedicele erau mari şi luptele destul 
de arzătoare, mai ales din cauza neînţelegerii ivite asupra stabilirii 
ortografiei, neînţelegere provocată prin diferitele vederi între sus¬ 
ţinătorii etimologismului şi aceia ai fonetismului. Lupta aceasta, 
ale cărei faze ar trebui descrise de o pană ca aceea a Preşedintelui 
actual al Academiei, d-1 Ion Ghica, a răspândit însă lumină şi, în 
sfârşit, s’a stabilit o învoială care a dat roade bune; dovadă vădită 
sunt publicaţiile Academiei dela 1881 până astăzi. Rezultatele 
dobândite în un pătrar de veac pot dar fi privite cu vie mulţumire. 
Frumoasa limbă română, în al cărui geniu M’am silit a pătrunde 
şi pe care am îmbrăţişat-o cu atâta căldură şi dragoste, s’a întărit 
pe temelie trainică şi a reînviat în vechea sa strălucire; însă, cu 
toate perturbaţiunile, dânsa n’ar fi putut niciodată să fie primej¬ 
duită, având rădăcini prea adânci şi un reazem prea puternic în căr¬ 
ţile bisericeşti, în cronice şi în poezia populară. 

Literatura bisericească, cu toate înrâuririle slavone şi greceşti, 
este un izvor bogat al limbii vechi, păstrând unitatea în scriere şi 
vorbire şi a fost astfel adevărata legătură între toţi Românii din 
diferitele ţări. 

Citirea acestor cărţi vechi, care înalţă sufletul şi care sunt o 
mângâiere în ceasul de suferinţă, deschide scriitorilor noştri un 
câmp întins şi arată că limba strămoşească este limba noastră 
clasică, având pentru popor un sunet aşa de atrăgător. Cronicarii 

noştri ne grăiesc în această frumoasă limbă trecutul şi zugrăvesc 
într’un mod cumpătat, însă în culoare aşa de vie, furtunile şi luptele 
crâncene înfruntate de Români, încât fiecare trebue să fie cuprins 
de mirare cum neamul românesc a putut să biruiască atâtea greu¬ 
tăţi şi să stăpânească atâtea primejdii, care îl aduceau adesea la 
marginea prăpastiei, fără a fi fost înghiţit de valurile îngrozitoare 
ale vremurilor turburate şi întunecoase de pe atunci. 

D-l M. Kogălniceanu, în patriotica să cuvântare a Letopiseţelor, 
scrisă cu măestrie, zice cu drept cuvânt: «... Providenţa luă de 
mână pe naţiunea noastră, ca pe o fiică iubită între fiicele cele mai 
iubite, o scoase din toate pericolele şi o realţă mai tânără şi mai 
sdravănă decât fusese înaintea orei peirii ». 

Poezia poporală resfrânge într’un chip minunat aceste vremuri 
grele ale unui trecut plin de nesiguranţă şi de durere. Pe când munca 
intelectuală, dorinţa şi trebuinţa de a învăţa şi de a-şi aminti s’au 
deşteptat şi au luat o desvoltare însemnată cu vieaţă politică, poe¬ 
zia era de veacuri adânc sădită în inima Românului şi orice popor 
s’ar putea făli cu cugetările — unele măreţe, altele drăgălaşe şi 
atrăgătoare — adunate în această comoară bogată a limbii noastre. 
Simţimintele înalte, spiritul războinic, durerea şi nădejdea, tân¬ 
guirea şi mângâierea, care răsuflă în acest frunziş poetic, sunt 
tocmai oglinda unui trecut plin de bărbăţie, de încercare şi de neca¬ 
zuri, un învăţământ puternic pentru generaţiunile prezente şi vii¬ 
toare. Mândru poate fi dar poporul român de geniul său poetic 
pe aripele căruia s’a ridicat la o înălţime care l-a ferit de înrâuriri 
străine şi nepriincioase, ocrotind chiar credinţa şi naţionalitatea sa. 
Poezia a devenit astfel cea dintâiu temelie a limbii, un adevărat 
tezaur al istoriei, un izvor nesecat al literaturii române. 

Poveştile şi legendele, cântecele şi doinele, rămase de veacuri 
ascunse în văile sălbatice ale Carpaţilor, sau rătăcind prin câmpiile 
roditoare ale Dunării, trebue să răsune adeseori în Academie, spre 
a însufleţi lucrările sale; ele trebue să strălucească de-a-pururea 
ca o podoabă a neamului românesc şi ne vor aminti şi de iubitul 
nostru Vasile Alecsandri, care, trecând într’o vieâţă mai fericită, 
a lăsat un gol aşa de simţitor în mijloGUl nostru, al cărui nume însă 
va rămânea neşters în inimile tuturor. 

Nu se poate dar tăgădui că literarura bisericească, cronicarii şi 
poezia poporală cuprind un material preţios şi că au avut o influenţă 

din cele mai fericite asupra limbii române, de care cunoscutul geo¬ 
graf Hoffmann zice, în opera sa dela 1840, « că este atât de bogată, 
încât dacă s’ar cultiva, ar merita să fie limba a tot genului uman ». 

Academia, primind la întemeierea sa, ca un sfânt depozit, paza, 
îngrijirea şi desvoltarea limbii, trebue să fie mândră de această 
însărcinare, care este şi vrednică de o aşa înaltă adunare literară. 

«Etymologicum Magnum Romaniae», ce am propus, sunt 
şeapte ani, să fie alcătuit şi a cărui încheiere sper încă a o vedea. 
Va arăta lumii învăţate ce comoare însemnate de cuvinte felurite 
şi de cugetări înalte şi frumoase sunt ascunse în limba şi literatura 
noastră. Această operă, odată sfârşită, va rămânea un monument 
nepieritor. 

Urez din tot sufletul ca Academia să strălucească totdeauna 
prin lucrările sale, să încălzească toate inimile româneşti şi ca uşile 
sale să fie deschise pentru întâlniri paşnice şi lupte ştiinţifice, un 
teren pe care toţi Românii să poată întinde o mână frăţească. 

Renumele Academiei noastre, încă tânără, deşi serbează nunta sa 
de argint, trebue să aibă un răsunet departe peste hotarele ţării, 
spre a atrage în Capitala României bărbaţii însemnaţi, care să se 
încredinţeze că vechile Principate Dunărene s’au transformat în un. 
centru de civilizaţiune şi de propăşire şi au devenit, prin vitejia 
armatei, ce a uimit lumea prin avântul său şi tăria sa — un Stat 
puternic şi neatârnat, stabilit pe temelii aşa de tari, încât nicio 
sguduire nu-1 mai poate sdruncina. 

Sunt adânc convins că iubitul Meu Nepot, Moştenitorul Coroa¬ 
nei, care face deja parte din Academie ca membru Onorar, va şti, 
în ziua când va fi chemat de Pronie a împlini înalta sa misiune, 
să menţină tradiţiunile noastre şi să dea tot sprijinul său pentru 
prosperarea acestui însemnat aşezământ de cultură al patriei noastre. 

(M. O., 1891, nr. 2, p. 37—9). 

67. 

Toast in sănătatea membrilor Academiei Române. 

1/13 Aprilie 1891. 

Seara s’a dat o masă de gală Ia Palat membrilor Academiei Române activi, 
onorari şi corespondenţi. In timpul mesei, M. S. Regele vorbeşte de contribuţia 
acestei instituţiuni la renaşterea României şi închină în sănătatea membrilor ei. 

Sunt tocmai 25 de ani de când Academia s’a ridicat ca pre¬ 
vestitoare a Domniei Mele, care a avut fericirea de a întemeia Rega¬ 
tul Român. 

Dela început s’a dat tinerei noastre societăţi a Academiei o deo¬ 
sebită importanţă, chemând ca membri pe mulţi bărbaţi de Stat 
care au lucrat şi luptat pentru unirea Principatelor Române şi care 
au fost sfetnicii Mei credincioşi în timpul renaşterii României. Ei 
au scris dar prin fapte istoria noastră modernă, ei au făcut prin 
cercetările lor istorice lumină asupra unui trecut întunecos şi au 
deşteptat simţimântul naţional care ne-a dus la izbândă şi ne-a dat 
neatârnarea. 

Academia are astfel o frumoasă parte la desvoltarea şi întărirea 
ţării. Dorind ca şi în viitor lucrările domniilor-voastre să încăl¬ 
zească inimile tinerimii şi să înflăcăreze în ei iubirea de patrie, 
ridic acest pahar în onoarea Academiei pe care o salutăm astăzi 
Cu vie mulţumire în Casa Noastră. în sănătatea Membrilor Aca¬ 
demiei. 

(M. O., 1891, nr. 2, p. 40). 


68 . 

Mesaj la deschiderea Corpurilor Legiuitoare. 

29 Aprilie/11 Mai 1891. 

In timpul sesiunii ordinare a fost disolvată Adunarea Deputaţilor. S’au 
făcut noui alegeri şi au fost convocate Corpurile Legiuitoare în sesiunea extra¬ 
ordinară pentru votarea bugetului şi a unor proiecte de legi urgente. 

Domnilor Senatori, 

Domnilor Deputaţi, 

Mă simt totdeauna fericit când Mă aflu în mijlocul reprezen¬ 
tanţilor naţiunii şi sunt încredinţat că corpul electoral, reînnoind 
una din cele două Adunări ale Parlamentului nostru, a asigurat o 
majoritate care va pune guvernul în poziţiune de a conduce cu 
autoritate şi folos interesele Statului. 

Lucrările începute de trecuta legislatură au fost curmate prin 
convocarea colegiilor electorale pentru Cameră, astfel că cele mai 
importante din trebuinţele Statului au rămas în suferinţă. 

Această sesiune extraordinară este chemată a da o grabnică 
satisfacţiune acestor trebuinţe. 

Este de dorit ca bugetul Statului să se voteze cât mai neîntâr¬ 
ziat, pentru ca sib’nţele domniilor-voastre să fie cu deosebire apli¬ 
cate studierii şi votării tarifului vamal, care va regula relaţiunile 
noastre comerciale internaţionale şi pe care ţara îl aşteaptă cu o 
legitimă nerăbdare. 

Lucrările de apărare ale ţării sunt încredinţate, ca totdeauna, 
patriotismului domniilor-voastre, pentru ca executarea lor să urmeze 
fără întrerupere. 

Guvernul Meu vă va mai prezintă încă în această sesiune şi 
câteva proiecte de legi strâns legate cu bugetul Statului. 

Această sesiune va fi astfel rodnică pentru ţară şi domniile- 
voastre, conducând la bun sfârşit lucrările ce vă sunt supuse, veţi 
proba că sunteţi animaţi de un spirit înţelept şi patriotic, pentru 
care naţiunea vă va fi recunoscătoare. 

Dumnezeu să binecuvinteze lucrările domniilor-voastre. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri, General I. Em. Florescu; Ministru] de 
Interne, Lascăr Catargiu; Ministrul de Finanţe şi ad-interim la Justiţie, G. 
Vernescu; Ministrul Afacerilor Străine, G. Esarcu; Ministrul de Resbel, Ge¬ 
neral I. Lahovary; Ministrul Lucrărilor Publice, C. Olănescu; Ministrul Agri¬ 
culturii, Industriei, Comerţului şi Domeniilor, Ilariu Isvoranu; Ministrul Cul¬ 
telor şi Instrucţiunii Publice, G. D. Teodorescu. 

(M. O.* 1891, nr. 23, p. 497). 


69. 

M. S. Regele către delegaţia funcţionarilor C.F.R. 

9/21 Mai 1891. 

O delegaţie de funcţionari ai C.F.R. în frunte cu Al. Ştirbei, Preşedintele 
Consiliului de ad-ţie şi G. Duca, directorul general, prezintă Suveranului, la jubi¬ 
leul de 25 de ani de domnie, un album care reprezintă căile de comunicaţie în 
România în 1866 şi în 1891. M. S. Regele mulţumeşte pentru acest dar care 
aminteşte trecutul şi prezentul căilor de comunicaţie care sunt un puternic 
mijloc pentru desvoltarea bogăţiilor ţării. 

Vă mulţumesc pentru cuvintele ce-Mi rostiţi şi primesc cu vie 
satisfacţiune acest frumos dar, ca un semn de iubire şi de devota¬ 
ment din partea domniilor-voastre. El îmi va aminti trecutul şi 
prezentul şi însemnatele lucrări de drum de fier, pentru care am 
lucrat şi luptat cu multă energie dela începutul Domniei Mele, 
văzând în căile de comunicaţiune un mijloc puternic pentru pro¬ 
păşirea şi desvoltarea bogăţiilor ţării. Sunt fericit de rezultatele 
dobândite şi mândru de a saluta în d-voastre un corp de ingineri 
distinşi, care s’a format în acest pătrar de veac şi care astăzi poate 
conduce lucrările cele mai însemnate şi cele mai grele. Privesc dar 
viitorul cu încredere. Darul d-voastre Mă mişcă cu atât mai mult, 
cu cât, dela cel mai mare până la cel mai mic din administraţiunea 
drumului de fier, aţi contribuit spre a-Mi face această bucurie. 

Vă mulţumesc din tot sufletul. 

(M. O., 1891, nr. 31, p. 699). 


70. 

M. S. Regele către Corpul Diplomatic, 

10/22 Mai 1891. 


La felicitările exprimate de Hoorickx, decanul Corpului Diplomatic, cu 
prilejul aniversării a 25 de ani de domnie, M. S. Regele mulţumeşte, considerând 
aceste felicitări ca mărturii de simpatie şi interes ce ţările poartă României 
şi Suveranului ei. 

Vă mulţumesc din toată inima pentru felicitările şi bunele 
urări ce aţi avut amabilitatea a-Mi aduce în numele reprezentan¬ 
ţilor Puterilor acreditaţi pe lângă Mine. Graba cu care Corpul 
diplomatic se asociază la serbarea aniversării a 25-a a Domniei 
Mele este adânc simţită de Mine; ea este pentru Mine o nouă măr¬ 
turie a amiciţiei, a simpatiei şi a viului interes ce Europa şi chiar 
ţările de peste Ocean poartă României şi Persoanei Mele. Vă rog 
să fiţi pe lângă Suveranii şi Capii de Stat, ce reprezentaţi, inter¬ 
pretul simţimintelor Mele de recunoştinţă şi a fierbinţilor urări ce 
fac pentru fericirea lor şi a ţărilor lor. 

(M. O., 1891, nr. 32, p. 719). 

71. 

M. S, Regele către Mitropolitul Primat. 

10122, Mai 1891. 

Mitropolitul Primat împreună cu membrii Sf. Sinod prezintă felicitări M. S. 
Regelui, care, mulţumind, reliefează rostul religiei în conservarea naţiei române. 

Călduroasele urări ce înalt Prea Sfinţia Voastră Mi-aduceţi în 
numele Sfântului Sinod şi al înaltului Cler, ca şi rugile binecu¬ 
vântate ce neîncetat înălţaţi pentru Noi, sunt scumpe inimii 
Noastre. 

Religia, care este sorgintea tuturor virtuţilor, este totodată 
temelia cea mai statornică a viitorului unei naţiuni. Ea a fost paza 
naţionalităţii noastre, pentrucă clerul, în timpii de amară încercare, 
a ştiut, prin învăţămintele sale mântuitoare şi prin frumoasele 
pilde de pietate şi de iubire de ţară, a fi demn de înalta misiune Ia 
care este chemat. 

Istoria noastră naţională nu va uita niciodată numele acestor 
vrednici păstori, ale căror urme glorioase le găsim la fiecare pas, 
şi care au insuflat turmelor lor iubirea de Dumnezeu odată cu de¬ 
votamentul către patrie. 

în aceşti 25 de ani ai Domniei Mele s’a împlinit via dorinţă ce 
aveam de a vedea Biserica Română restabilită pe bazele ei cano¬ 
nice, consfinţirea neatârnării sale, alegerea înalţilor demnitari ai 
săi de către Sfântul Sinod şi reprezentaţiunea naţională şi în sfârşit 
recunoaşterea şi binecuvântarea autocefaliei Bisericii noastre de 
către înalt Prea Sfântul Patriarh Ecumenic, păstrând cea mai 
strânsă legătură dogmatică cu celelalte biserici ortodoxe autocefale. 

Neatârnarea Bisericii noastre ne impune îndatoriri mari, între 
care cea dintâiu, este înălţarea stării intelectuale şi materiale a cle¬ 
rului. Neîncetat silinţele Mele vor tinde către acest sfârşit şi nu 
Mă îndoesc că Facultatea de Teologie ne va da preoţi învăţaţi şi 
cuvioşi care, prin luminele lor, vor întări iubitul Nostru popor în 
moravuri bune şi în credinţa strămoşească. 

Nădăjduesc asemenea că fericitele măsuri luate pentru reti¬ 
părirea cărţilor bisericeşti cu toată îngrijirea şi cu litere latine, 

vor contribui puternic, prin răspândirea lor, a hrăni simţimântul 
religios în inima acelor a căror mântuire Vă este încredinţată. 

Rog Pronia Cerească să reverse binefacerile Sale asupra popo¬ 
rului român şi asupra păstorilor Bisericii noastre naţionale. 

(M. O., 1891, nr. 32, p. 720). 


72. 

Răspuns la felicitările Corpurilor Legiuitoare. 

10/22 Mai 1891. 

Preşedintele Senatului, C. Boereseu, şi Preşedintele Camerii, Col. Rosno- 
vanu, prezintă urări Suveranului Ia jubileul de 25 de ani de domnie. M. S. Regele 
spune că aniversarea a 25 de ani de domnie este un eveniment istoric şi politic şi 
se sărbătoresc nu numai 25 de ani de domnie, dar şi întocmirea unei ţări unite 
şi de sine stătătoare într’un trainic Regat. Armata şi calea ferată au alcătuit 
statornica temelie a desvoltării noastre politice şi economice şi sprijinul băr¬ 
baţilor însemnaţi unit cu încrederea naţiunii explică succesul rezultatelor. 

Nunta de argint este o serbare de familie, salutată de rude şi 
prieteni cu dragoste şi bucurie: aniversarea unei Domnii de 25 de 
ani, însă, este un eveniment istoric şi politic privit în toate Statele 
ca un simţimânt de mulţumire, mai ales când s’au stabilit strânse 
legături între Domn şi iubitul Său popor. 

Văd dar astăzi cu o vie mulţumire împrejurul Meu pe membrii 
Corpurilor Legiuitoare, reprezentanţi ai marii familii române, şi 
cu o deosebită plăcere primesc călduroasele lor urări. 

Nepreţuit este pentru mine că Cerul Mi-a dăruit fericirea şi 
tăria de a conduce un pătrar de secol, fără sguduire, prin vremuri 
adese ori furtunoase, destinatele naţiunii încredinţate Mie prin 
libera sa voinţă. 

In traiul omenesc, acest şir de ani, plin de lupte, griji şi grele 
încercări, este îndelungat; în istorie, însă el se înfăţişează ca o 
clipă. 

Din acest scurt timp, totuşi, doresc ca un răsunet să străbată 
viitorul şi să încălzească inimile urmaşilor noştri, pomenind cum 
eram în trecut şi cât drum şi câte jertfe s’au făcut ca să ajungem 
acolo unde ne găsim astăzi. 

Prin alegerea Mea^ România a consfinţit una din dorinţele ei 
rostite în epoca redeşteptării sale naţionale, punând astfel cheia 
boitei unei opere următită cu neadormire şi sprijinită pe o adâncă 
convingere, care singură poate să ducă la izbândă. 

Era, dar, o sfântă datorie pentru Mine de a răspunde la che¬ 
marea unui popor, care îşi dovedise destoinicia în învingerea greu¬ 
tăţilor şi în înfruntarea tuturor primejdiilor pentru păstrarea moşiei 
strămoşeşti şi redobândirea neatârnării sale. Glasul vitezei Na¬ 
ţiuni Române a răsunat în sufletul Meu; îndemnat de virtuţile 
sale bărbăteşti, Mi-am părăsit familia, am lăsat legăturile Mele 
din trecut şi am alergat în mijlocul acestei familii mari, care M’a 
primit cu braţele deschise, ca o chezăşie a viitorului său. 

In îndeplinirea sarcinii ce am luat, am adus o inimă caldă şi 
voinţă hotărîtă de a-Mi închina toate puterile fericirii României, 
având o singură ambiţiune^ aceea ca numele Meu să fie înscris 
alăturea cu acele ale fiilor prea iubiţi ai patriei. Tânăr şi fără ex¬ 
perienţă, M’am pus la lucru, am îmbrăţişat cu ardoare aspiraţiunile 
ţării; în desele mele călătorii prin toate judeţele am studiat traiuL 
şi obiceiurile pop6rului7~î-am cercetat nevoile şi dorinţele, spre a 
putea, astfel, împlini cu conştiinţă datoria Mea către el. Două 
lucruri dela începutul Domniei Mele, am urmărit mai cu seamă 
cu neîntreruptă stăruinţă, simţind că ele vor fi cele mai puternice 
pârghii ale desvoltării noastre sociale. Aceste două lucruri sunt: 
armata şi drumul de fier; cea dintâiu ca o adevărată şcoală naţio¬ 
nală şi ca mijlocul cel mai sigur pentru întemeierea ţării ca Stat 
de sine stătător; cealaltă ca o uneîtă dintre cele mai bune spre a 
deschide izvoarele bogăţiilor noastre. 

Cu o adâncă satisfacţie pot constata, astăzi, că aceste două 
puternice elemente de tărie au alcătuit statornica temelie a des¬ 
voltării noastre politice şi economice. 

Când privim trecutul de acum 25 ani, ne putem făli de pro¬ 
gresele şi de avântul neaşteptat al tuturor ramurilor activităţii 
publice, avânt care, astăzi, nu mai poate fi oprit. Dar nimic n’aşi 
fi putut face fără încrederea Naţiunii şi fără sprijinul însemna¬ 
ţilor bărbaţi, care M’au înconjurat cu credinţă şi au lucrat fără 
preget la ridicarea acestei opere măreţe, care a dat generaţiunii 
de faţă o patrie liberă, iar generaţiunilor viitoare o zestre bogată 
ce, sunt sigur, că vor şti a o păstra şi a o mări. 

România modernă este făcută de Români. Este o fericire şi o 
mândrie pentru Mine, că M’am aflat în fruntea ei tocmai în ceasul 
reînvierii Sale, când ideile sădite de cei Mtrâni cu atâta râvnă 
patriotică au dat roadele lor. 

Serbăm, dar, astăzi, nu numai o Domnie de 25 de ani, ci mai 
mult, întocmirea unei ţări unite, de sine stătătoare, într’un trainic 
Regat. 

Vă mulţumesc pentru simţimintele ce-Mi arătaţi; ele încăl¬ 
zesc inima Mea şi vor fi pentru Mine un nou îndemn spre a în-, 
drepta cugetările Mele către binele patriei, a Mă rezema, ca şi până 
acum, pe Reprezentaţiunea naţională şi respectul legilor şi a Mă 
sprijini pe obştescul interes şi ajutorul lui Dumnezeu. 

(M. O., 1891, nr. 32, p. 721—2). 


73. 

M. S. Regele către înalta Curte de Casaţie. 

10/22 Mai 1891. 

Primpreşedintele înaltei Curţi âe Casaţie, C. Schina, prezintă felicitări 
Suveranului, care relevă că magistratura independentă şi nepărtinitoare e o 
garanţie a libertăţii. 

Una din cele mai puternice garanţii ale libertăţii este o magi¬ 
stratură independentă şi o justiţie nepărtinitoare. 

In decursul acestor 25 ani ai Domniei Mele, organizarea jude¬ 
cătorească a făcut progrese însemnate şi s’a stabilit pe o temelie 
statornică^ juriul a intrat în moravurile noastre, integritatea ma¬ 
gistraturii a devenit o preţioasă garanţie; iar literatura juridică 
română s’a înzestrat cu publicaţiuni vrednice de laudă, pe care 
le-am primit, totdeauna cu vie satisfacţiune. 

Asigurarea unei desăvârşite independenţe a magistraturii era 
una din dorinţele ţării. Pătruns de această trebuinţă, am căutat 
a o înconjura cu garanţii. 

Un mare pas s’a făcut deja pentru realizarea acestui principiu 
şi am toată speranţa că, într’un timp nu prea depărtat, se va îm¬ 
plini pentru toată magistratura. 

Multe îmbunătăţiri s’au adus asemenea legilor civile şi criminale, 
îmbunătăţiri cerute de desvoltarea noastră socială şi noua noastră 

legislaţiune comercială poate fi privită ca una din cele mai bune. 
Aceste progrese însă nu trebue să ne ascundă lipsele ce se mai simt 
şi înalta Curte de Casaţie, care este menită a asigura unitatea ju- 
risprudenţei, îşi va da, de sigur, toate silinţele apre a le semnala. 

Mare şi înaltă este chemarea magistraturii: dovezile ce le-a dat 
până astăzi, de demnitate, nepărtinire şi lumină, ne îndreptăţesc 
a aştepta, pentru viitor, mult dela dânsa. 

Vă mulţumesc, d-le Prim-preşedinte, pentru sentimentele ce le 
exprimaţi în numele întregei magistraturi a ţării; ţinta Mea va fi 
pururea de a-i înălţa prestigiul, înlesnindu-i astfel marea şi binefă¬ 
cătoarea sa misiune în Statul Român. 

(M. O., 1891, nr. 32, p. 723). 


74. 

M. S. Regele către înalta Curte de Conturi, 

10/22 Mai 1891. 

Em. Grădişteanu, Prim-preşedintele Curţii de Conturi, felicită pe M.S. Regele, 
care mulţumeşte pentru felicitări şi e convins că această instituţie va apăra 
interesele ce-i sunt încredinţate. 

înalta Curte de Conturi are o misiune însemnată în Stat, prin 
controlul conştiincios al administraţiunii sale financiare, căci, o 
bună administraţiune nu poate fi întemeiată decât pe o întrebuin¬ 
ţare dreaptă şi legală a banilor publici. 

Din această veghiare neadormită a d-voastre, atârnă, dar, 
buna gestiune a întregii averi publice şi buna regulă în finanţele 
noastre. 

Când în aceste momente de reculegere ne aducem aminte de 
situaţia de acum 25 ani, putem fi mândri de starea înfloritoare a 
finanţelor noastre şi de înălţarea creditului Statului care, astăzi, 
este aşezat pe o temelie largă şi sănătoasă. 

Sunt convins că veţi şti, totdeauna, a apăra marile interese 
ce vă sunt încredinţate şi vă mulţumesc, d-le preşedinte, de feli¬ 
citările ce Mi le aduceţi, urând un mers fericit înaltei voastre 
instituţiuni. 

(M. O., 1891, nr. 32, p. 723). 

75. 

M. S. Regele către Corpul Didactic. 

10/22 Mai 1891. 

Al. Orăscu, Rectorul Universităţii, Herescu, în numele şcoalelor secundare, 
Slinţescu, în numele şcoalelor primare şi doi delegaţi ai studenţilor, prezintă’urări 
Suveranului cu prilejul serbării a 25 de ani de domnie. M. S. Regele, mulţumit, 
stărue asupra importantului rol ce L I are corpul didactic de a pregăti generaţiile 
viitoare. Prin simţimântul religios şi instrucţiune propăşirea unui popor e asi¬ 
gurată, dar învăţământul practic trebue să primeze. 

Urările aduse Mie din partea aşezămintelor de cultură, le pri¬ 
mesc, totdeauna, cu deosebită mulţumire şi mai cu seamă astăzi, 
cu prilejul aniversării Domniei Mele de 25 de ani, bucuria Mi-este 
Şi mai deplină, când văd împrejurul Meu Corpul profesoral, pe re¬ 
prezentanţii învăţământului public şi pe tinerimea universitară. 

Un loc ales am păstrat în amintirea şi inima Mea tuturor ace¬ 
lora care sunt chemaţi a răspândi lumina şi au falnica menire de 
a pregăti generaţiile viitoare. 

Necontenit crezuta-am că numai prin simţimântul religios şi 
printr’o instrucţiune bine înţeleasă propăşirea unui popor este 
asigurată. 

Şcoala trebue să fie temelia Statului; condus de această con¬ 
vingere am înfiinţat, în primul an al Domniei Mele, Şcoala Normală 
din Bucureşti spre a forma .chiar din ţărani, învăţătorii satelor, 
deschizând, âstfel celor silitori, calea largă spre a ieşi din întunericul 
neştiinţei şi a putea ajunge, prin sârguinţă şi studiu, la treptele 
cele mai înalte ale societăţii. 

Neaşteptat este sborul pe; care învăţământul l-a luat la noi în 
aceşti 25 ani şi mândru sunt de roadele sale. Astăzi în oraşele cele 
mai mici, mulţumită dărnicii ţării, se găsesc nu numai şcoli pri¬ 
mare, dar chiar gimnazii, unde tinerimea găseşte isvoare nesecate 
de instrucţiune. 

Marea şi frumoasa sarcină a Corpului profesoral nu întâmpină 
multe anevoinţe, căci cartea e dragă Românului şi minunată e 
deşteptăciunea sa, după cum însu-Mi, cu bucurie, am putut-o con¬ 
stata în toate şcoalele din ţară. 

însă ştiinţa teoretică singură nu este un reazem îndestulător. 
Trebue să îndreptăm generaţiile viitoare şi pe o cale practică, mai 
ales în urma desvoltării luate de activitatea noastră naţională în 
toate direcţiile. Din fericire, întocmirea de felurite şcoli practice, 
răspunzând la acest scop, ne vor da treptat un personal capabil 
de a conduce cu dibăcie deosebitele ramuri ale serviciurilor publice. 

Universităţile sunt cu drept cuvânt, fruntaşele aşezămintelor 
noastre de cultură; ele au dat o generaţie care a răspândit lumina 
chiar peste hotare şi sper că dânsele vor deveni focare şi mai vii 
care au să atragă tinerimea, fără să fie nevoie ca să se depărteze 
de ţară spre a-şi isprăvi studiile, căci tocmai în anii de studiu se 
înrădăcinează mai adânc şi mai statornic simţimântul patriotismului. 

în această arzătoare a Mea dorinţă de a vedea Corpul profe¬ 
soral ridicându-se la înălţimea unde vitejia şi înţelepciunea au pus 
România, stă şi dovada încrederii Mele că el va lucra, fără preget, 
spre a se face vrednic de apostolatul său. Din-sentimentele ce veţi sădi 
în inima tinerimii, prin creşterea ce-i veţi da, atârnă tăria morală 
a generaţiilor viitoare. Viaţa d-voastre urmează, deci, să fie o pildă 
neîntreruptă; într’o asemenea propovăduire Mă veţi găsi, totdeauna 
alături cu d-voastre, căci, care îndeletnicire mai fidelă poate fi 
decât aceea de a face din copilul de astăzi, bărbatul care mâne va 
fi chemat să slujească şi să înalţe patria? 

(M. O., 1891, nr. 32, p. 724—5). 


76. 

M. S. Regele către Ministrul armatei. 

11/23 Mai 1891. 

Corpul ofiţeresc cu drapele şi Ministrul de Războiu, lacob Lahovari, vin la 
Palat şi intră în sala de ceremonii. Lahovari înmânează M. S. Regelui un album 
cu fotografiile tuturor generalilor şi şefilor de corpuri urmate de semnăturile lor 
şi ale ofiţerilor din corpuri. Căpitanul Botez, invalid din războiul independenţii, 
aminteşte vitejia Suveranului pe câmpiile Bulgariei. M. S, Regele Carol I e mân¬ 
dru că se află în mijlocul armatei pe care a ridicat-o la nivelul unei armate 
moderne, cu sacrificiile naţiunii şi prin care a pecetluit independenţa Româ¬ 
niei. Strâns uniţi să arate că pot da mai mult decât le cere ţara. 

Cu mândrie Mă văd astăzi înconjurat de iubita Mea armată. 

Din momentul când am pus piciorul pe pământul românesc, o 
lungă cale de muncă neobosită am străbătut împreună, uniţi prin 
acelaşi gând, întăriţi prin aceeaşi credinţă: mărirea şi iubirea patriei; 

Ales ca Domn al ţării, dela început am întâmpinat mari greu¬ 
tăţi şi chiar primejdii. 

Atunci, pentru întâia oară, oştirea a fost chemată să apere ce 
era întemeiat pe voinţa naţională; dacă la număr n’a fost mare, 
sufletul său însă era cuprins de un mândru avânt, care M’a în¬ 
demnat a depune o stăruinţă de toate zilele, spre a putea ridica 
puterea noastră militară la înălţimea armatelor moderne. 

Ţara întreagă a contribuit la întărirea armatei şi ochiul Meu 
a fost totdeauna îndreptat cu dragoste spre dânsa, urmărind pas 
cu pas mersul său în toate transformările şi desvoltările prin care 
a trecut în acest sfert de veac. 

Am văzut crescând o întreagă generaţiune, pe care am găsit-o 
încă în Şcoala militară şi pe care cu bucurie astăzi o văd în fruntea 
unităţilor tactice. Cu drept cuvânt pot zice că aceşti ofiţeri sunt 
copiii Mei. 

Munca Mea şi silinţele voastre au fost răsplătită cu prisos mai 
curând decât ne puteam aştepta: neatârnarea României, procla¬ 
mată de ţară, a fost întemeiată de oştire şi botezată cu sângele său. 

Biruinţele dobândite de voi strălucesc astăzi nu numai în istoria 
naţională, ci sunt înscrise în analele militare ale lumii, spre fala 
neamului românesc. 

Vitejia voastră din -trecut îmi dă o deplină încredere în voi 
pentru viitor. 

Darul ce-Mi aduceţi astăzi, în amintirea unui traiu de un pătrar 
de veac petrecut împreună, îl primesc ca un semn de iubire şi de 
credinţă şi-l privesc ca o mărturie că armata recunoaşte sentimen¬ 
tele fierbinţi, de care sunt însufleţit pentru toţi acei care poartă 
spada spre apărarea patriei. Acest dar îmi este cu atât mai scump, 
cu cât, odată cu semnăturile puse pe această carte, îmi daţi şi 
sufletele voastre. 

La dragoste prin dragoste răspund şi când datoria ne va chema, 
totdeauna, strâns uniţi, să arătăm ţării că niciodată nu va putea 
să ne ceară atât cât noi vom fi în stare să facem pentru dânsa. 

(M. O., 1891, nr. 33, p. 754). 

77. 

Cuvântare către Primarii din ţară. 

11J23 Mai 1891. 

Primarul Capitalei, în numele tuturor primarilor din comunele urbane şi 
Turale, aduce omagii de respect şi devotament Suveranului care a consolidat 
unirea, a făcut neatârnarea şi Regatul şi-I urează ani mulţi împreună cu M. S. 
Regina şi Principele Ferdinand, pentru bunul trai al poporului şi prosperarea 
patriei. M. S. Regele mulţumeşte tuturor pentru omagii şi face urări pentru 
viitorul României. 


Din vârful Carpaţilor, de pe ţărmurile Dunării şi Mării Negre, 
din plaiuri bogate şi şesuri roditoare, aţi alergat spre a vă strânge 
împrejurul Scaunului Regesc. Cu iubita Mea Capitală în frunte, îmi 
aduceţi urări călduroase din partea oraşelor şi satelor, Mă asiguraţi 
de credinţa orăşenilor şi ţăranilor şi salutaţi cu bucurie a 25-a ani¬ 
versare a Domniei Mele, care a adus României o desvoltare 
temeinică şi paşnică. 

Pentru bunele voastre urări, vă mulţumesc. 

Am făcut tot ce a fost în puterea Mea pentru scumpa noastră 
ţară, peste care Dumnezeu a revărsat cu dărnicie binecuvântarea 
Sa, dăruind un pământ mănos acestui voinic popor cu inima caldă. 

Muncitori harnici în timp de pace, cu plugul vostru îmbogăţiţi 
ţara; în vremuri de primejdie când am pus spada în mâinile voastre, 
ele n’au tremurat. Nu voiu uita niciodată că voi, cei dela sate, 
stropiţi ţarinele cu o spornică sudoare şi că din piepturile voastre 
am făcut scutul puternic al mântuirii şi al neatârnării noastre. 
Duceţi acum la casele voastre mulţumirea Mea pentru trecut şi 
bunele Mele urări pentru viitor, spuneţi mamelor să 'kădeasâă'Mn’ 
inima copiilor lor iubirea de ţară şi hărnicia la muncă şi aduceţi-vă 
aminte că pe plug şi paloş se reazemă o mare parte a vieţii noastre 
naţionale. 

Mă simt aşa de strâns legat de scumpa Mea ţară, încât am în¬ 
credinţarea că avem un singur gând şi un singur suflet. 

Să trăiască România! Doresc să o văd atât de mare şi de feri¬ 
cită, cât îmi este de mare dragostea pentru poporul Meu! 

(M. O., 1893, nr. 33, p, 755). 

78. 

Toast pentru Primari. 


11/23 Mai 1891. 

La masa dată primarilor în Cişmigiu, M. S. Regele închină un pahar în sănă¬ 
tatea lor şi-i îndeamnă să spună, întorcându-se acasă, că Regele iubeşte ţără¬ 
nimea, care e temelia Statului. 

Am dorit a veni încă odată în mijlocul vostru, spre a închina 
un pahar în sănătatea voastră. Vouă, care aţi alergat din toate un¬ 
ghiurile ţării pentru a fi martori la a 25-a aniversare a Domniei 
Mele, cu dragoste vă mulţumesc. Intorcându-vă la căminele voa¬ 
stre, spuneţi tuturor că Regele vostru iubeşte ţărănimea, care este 
temelia Statului, ca plugar şi ca apărător al patriei. 

(M. O., 1891, nr. 33, p. 756). 


79. 

Toastul M. S. Regelui la cina dela Palat. 

H/23 Mai 1891. 

S’a dat o cină de gală la Palat, la care au fost invitaţi Primatul, foştii Con¬ 
silieri ai Tronului, Preşedinţii dela Curtea de Casaţie şi Curtea de Conturi, 
generali, Primarul Capitalei şi ai oraşelor: Iaşi, Botoşani, Focşani, Galaţi, 
Ploeşti, Craiova. Către sfârşitul mesei M. S. Regele ridică un toast în onoarea 
sfetnicilor săi şi în amintirea celor care au trecut într’o vieaţă mai fericită. 

O Domnie ferită şi neturburată de 25 ani stabileşte legături aşa 
de strânse, că sguduirile trebue să fie prea puternice ca să poată 
dărâma ce a fost întemeiat într’un pătrar de veac printr’o muncă 
statornică şi o încredere reciprocă. 

Tocmai în aceste zile de sărbătoare, naţiunâa întreagă ne-a do¬ 
vedit că este pătrunsă de aceste simţiminte şi că viitorul României 
este aşezat pe o temelie nesdruncinată. 

Cerul a binecuvântat Domnia Mea; însă, fără sprijinul luminat 
şi patriotic al fruntaşilor ţării, ea n’ar fi fost aşa de roditoare. 

împlinesc dar o datorie sfântă inimii Mele, închinând acest 
pahar în onorul bărbaţilor de Stat care au fost în acest sfert de veac 

sfetnicii Mei credincioşi, amintindu-Mi totdeodată cu dragoste şi 
recunoştinţă de aceia dintre ei care au trecut într’o viaţă mai 
fericită. 

Să trăiască România! 

(M. 0., 1891, nr. 33, p. 756). 


80 . 

Răspuns la Adresa Adunării Deputaţilor. 

24 Mai/5 Iunie 1891. 

Preşedintele Adunării, colonel Rosnovanu, citeşte adresa de răspuns la mesaj, 
iar M. S. Regele mulţumeşte pentrumrări şi îndeamnă să fee urmeze opera începută 
cu înţelepciune şi dor de ţară pentru a asigura un viitor trainic şi fericit Ro¬ 
mâniei. 

Domnule Preşedinte, 

Domnilor Deputaţi, 

Primesc cu o deosebită bucurie Adresa Camerei prin care re- 
înnoeşte simţimintele sale de dragoste şi recunoştinţă către Mine. 

Dacă putem privi cu vie mulţumire acest pătrar de secol de 
muncă, de progres şi de însemnătate rezultate dobândite, tocmai 
aceasta trebue să fie un nou îndemn pentru noi toţi de a urma 
opera începută şi a desvolta toată energia şi silinţele noastre spre 
a asigura României un viitor fericit, căci ceeace se zideşte cu înţe¬ 
lepciune şi cu dor de ţară, trainic rămâne. 

Nu Mă îndoesc, domnilor deputaţi, că d-voastre veţi da guver¬ 
nului Meu tot sprijinul ca lucrările Adunării din această sesiune 
să fie roditoare. 

încă odată vă mulţumesc din tot sufletul pentru urările ce-Mi 
aduceţi Mie, Reginei şi Principelui Moştenitor. 

(M. O., 1891, nr. 41, p. 953). 

81 . 

Răspuns la Adresa Senatului. 

30 Mai/11 Iunie 1891. 

Preşedintele Senatului, C. Boerescu, citeşte adresa de răspuns Ia mesaj. 
M. S. Regele, mulţumind pentru sentimentele de dragoste şi credinţă, face apel la 
înţelegere între puterile Statului pentru conducerea mai departe a activităţii 
naţionale renăscute. 

Domnule Preşedinte, 

Domnilor Senatori, 

Sunt totdeauna fericit când primesc din parteâ Senatului expre- 
siunea simţimintelor sale de dragoste şi de credinţă. 

Putem fi mândri de progresele însemnate ce ţara a făcut în cursul 
acestui pătrar de secol al Domniei Mele, însă, spre a urma fără 
întrerupere opera începută, trebue să fie o deplină înţelegere între 
toate puterile Statului, fiindcă numai astfel vom păstra României 
înalta şi frumoasa poziţiune dobândită prin o politică statornică 
şi înţeleaptă. 

Este, dar, o sfântă datorie, pentru noi toţi, de a munci cu toată 
râvna şi a ne gândi neîncetat la activitatea naţională care s’a 
deşteptat în toate ramurile şi a început a lua un sbor aşa de mare. 

Sigur fiind că guvernul Meu va găsi în Senat un sprijin luminat, 
vă mulţumesc călduros de cuvintele măgulitoare ce-Mi exprimaţi 
în adresa d-voastre ca şi de bunele urări ce aduceţi Mie, Reginei 
şi Principelui Moştenitor. 

(M. O., 1891, nr. 46, p. 1105),. 


82 . 

M. S. Regele către Primarul Capitalei. 

6/18 Iunie 1891. 

MM. LL. Regele şi Regina, însoţiţi de Principele Ferdinand, merg în Târgul 
Moşilor spre a-I inaugura şi a. răsplăti pe cei care se deosebesc în lucrarea 
micilor industrii naţionale. Vorbeşte Primarul şi apoi M. S. Regele spune că la 
acest târg se poate constata desvoltarea meseriilor noastre şi a industriei cas¬ 
nice, care trebuesc ocrotite şi îndemnate prin toate mijloacele. împarte premii. 

Cuvântarea ce Ne adresaţi găseşte un viu răsunet în inimile 
Noastre, fiindcă vorbiţi de munca naţională. 

Veni m totdeauna cu mare plăcere la târgul Moşilor, unde putem 
constata desvoltarea meseriilor noastre şi a industriei casnice, la 
care ţinem aşa de mult, ca la un izvor de traiu pentru poporaţiunea 
sătească în timpul iernei. 

Astăzi industria naţională a început să se întindă pe o scară 
mare şi a luat un avânt însemnat, ce trebue să fie ocrotit şi îndem¬ 
nat prin toate mijloacele, fiindcă numai astfel vom ajunge a asigura 

în mod statornic întreprinderile industriale, spre folosul propăşirii 
României. 

Cu vie mulţumire vom împărţi premiile aCelor care le-au 
câştigat prin muncă şi prin stăruinţă. 

(M. O., 1891, nr. 52, p. 1259). 


83. 

Mesaj la închiderea Corpurilor Legiuitoare. 


Sinaia, 1/13 Iulie 1891. 


M. S. Regele, închizând sesiunea extraordinară, aminteşte opera legislativă 
făptuită: votarea bugetului pe baze normale, a tarifului general al vămilor pentru 
protecţia industriei naţionale, a creditelor pentru armată şi pentru joncţiuni 
de căi ferate şi material rulant. 


Domnilor Senatori, 

Domnilor Deputaţi, 

împreună cu ţara întreagă recunosc sacrificiile ce aţi făcut, 
lucrând cu atâta stăruinţă în această sesiune extraordinară, într’un 
timp în care a trebuit să nesocotiţi propriile d-voastre interese. 
Dar este mare şi satisfacţiunea ce dă conştiinţa datoriei împlinite 
către ţară. 

Votarea bugetului, pe baze normale, asigură mersul regulat 
al serviciilor publice şi întemeiază şi mai mult creditul Statului. 

Tariful general al vămilor, acordând industriei noastre născânde 
protecţiunea cuvenită, e de natură a întări şi relaţiunile noastre 
comerciale cu pieţele străine. 

Armata şi apărarea ţării au primit o nouă şi însemnată tărie 
prin creditele ce aţi votat şi prin legile menite a asigura, pe o temelie 
statornică, organizaţia lor. 

D-voastre aţi apreciat marea importanţă a căilor ferate şi aţi 
votat mai multe joncţiuni, precum şi creditele necesare la înmul¬ 
ţirea materialului mişcător a cărui lipsă era viu simţită. 

Domnilor Senatori , 

Domnilor Deputaţi , 

Sunt convins că asemenea lucrări vă vor atrage recunoştinţa 
ţării. Din parte-Mi Mă simt fericit a vă aduce mulţumirile Mele. 

în virtutea art. 95 din Constituţiune, 

Eu declar închisă sesiunea extraordinară a Corpurilor Legiui¬ 
toare. 

CAROL. 

Preşedintele Consiliului de Miniştri, General I. Em. Florescu; Ministrul de 
Interne, Lascăr Catargi; Ministrul de Finanţe şi ad-interim la Justiţie, George 
D. Vernescu; Ministrul Afacerilor Străine, C. Esarcu; Ministrul de Războiu, 
General Iacob Lakovari ,• Ministrul Lucrărilor Publice, C. Olănescu; Ministrul 
Agriculturii, Comerţului şi Domeniilor, Ilariu Isvoranu; Ministrul Cultelor şi 
Instrucţiunii Publice, G. Dem. Teodorescu. 

(M. O., 1891, nr. 71, p. 1793). 


84. 

M. S. Regele către împăratul Germaniei, 

Potsdam, 15/27 Octombrie 1891. 

împăratul Germaniei închinase în sănătatea M. S. Regelui, arătându-I 
prin cuvinte călduroase bucuria ce-I face această vizită; că M. S. primeşte 
pe Rege ca pe o rudă scumpă, că multe amintiri cuprind pentru Suveranul 
nostru aceste locuri unde Şi-a petrecut o parte din tinereţea Sa, că mulţi din 
acei ce L-au iubit nu mai sunt astăzi, dar că împăratul e încredinţat că amin¬ 
tirea lor a rămas scumpă inimii Regelui, şi-L asigură că aceeaşi iubire şi acelaşi 
viu interes ce a găsit în trecut îl găseşte în prezent şi-l va afla şi în viitor, 
împăratul face urări călduroase pentru România, înălţată şi condusă de Rege 
ou atâta înţelepciune, dragoste şi pricepere şi sfârşeşte închinând pentru sănă¬ 
tatea Regelui şi a Reginei, iar M. S. Regele Carol I, mulţumind, închină pentru 
familia Imperială. 

Rog pe Majestatea Voastră să-Mi dea voie a răspunde îndată 
la cuvintele aşa de măgulitoare, arătându-I călduroasa Mea recu¬ 
noştinţă pentru simţiminteîe ce hrăneşte faţă cu Mine. Aceste 
■cuvinte, ca şi primirea plină de dragoste făcută Mie, vor găsi un 
răsunet adânc şi puternic în ţara Mea, care pune cel mai mare preţ 
pe raporturile de prietenie cu Imperiul German, condus de Maje¬ 
statea Voastră cu o mână energică pe calea păcii, către o desvoltare 
roditoare şi către un viitor trainic. 

Făcând “urările cele mai fierbinţi pentru fericirea Majestăţii 
Voastre şi a Gasei Sale Regale, de care sunt legat prin strânse legă¬ 
turi de rudenie şi prin numeroase şi scumpe amintiri, ridic acest 
pahar în sănătatea Majestăţii Voastre, rugând Cerul a Le lua sub 
binecuvântata sa ocrotire. 

(M. O., 1891, nr. 160, p. 4228). 


85. 

Toast pentru împăratul Germaniei. 

Berlin, 16/28 Octombrie 1891. 

M. S. Regele e condus de împărat şi de împărăteasă la cazarma Regimen¬ 
tului 1 de artilerie, unde se afla şi Regimentul 2 de dragoni din gardă, corpuri 
în care Majestatea Sa Regele Carol slujise în timpul cât a fost în armata pru- 
siană. Aci se dă un banchet, Ia care, după ce împăratul bea în sănătatea Maje¬ 
stăţii Sale, Majestatea Sa ridică un toast din partea Sa şi a armatei române 
pentru împărat, capul suprem al armatei germane. 

Sunt adânc mişcat de graţioasa atenţiune a Majestăţii Voastre, 
care a întrunit aci aceste două regimente unde am început cariera 
Mea militară, dându-Mi astfel plăcutul prilej ca, după 25 ani, să 
Mă aflu din nou în mijlocul unui cerc de vechi camarazi. 

Cu deosebire Mă simţ mulţumit de a purta uniforma acestui 
regiment, în care am intrat ca tânăr ofiţer. Neuitat va rămânea 
acel frumos timp şi cu recunoştinţă îl privesc, fiindcă el formează 
temelia cunoştinţelor Mele militare, pe care le-am putut pune cu 
folos în serviciul tinerei Mele armate. Armata Mea ştie aceasta şi 
se mândreşte; deaceea dar ea împărtăşeşte din toata inima simţi- 
mintele Mele călduroase pentru Majestatea Voastră şi pentru viteaza 
Sa oştire şi bucuros se uneşte cu Mine în strigătul: Să trăiască 
Majestatea Sa împăratul, Capul suprem al armatei germane! 

(M. O., 1891, nr. 161, p. 4251). 


86 . 

Mesaj la deschiderea Corpurilor Legiuitoare. 

Bucureşti, 15/27 Nov. 1891. 

Suveranul prezintă situaţia favorabilă a finanţelor Statului şi aminteşte 
o serie întreagă de proiecte de reorganizare privind impozitele asujjra licen- 

ţelor şi patentelor, Casele de credit agricol, înalta Curte de Conturi, Muntele 
de Pietate, îmbunătăţirea situaţiei clerului mirean, jandarmeria rurală, ser¬ 
viciul poştal rural, spitalele rurale ş. a. 

Domnilor Senatori, 

Domnilor Deputaţi, 

Simt o vie, o deosebită mulţumire, ori de câteori Mă găsesc, 
ca astăzi, înconjurat de reprezentanţii naţiunii; căci aceasta 
îmi dă totdeauna plăcuta ocaziune de a constata prin Mine însumi 
cât de adânci şi de intime, cât de strânse, au deVenit legăturile 
dintre ţară şi Dinastie. Am avut anul acesta fericirea să sărbătorim 
împreună cu iubire jubileul a unui pătrar de secol de domnie, în 
mijlocul unei prosperităţi morale şi materiale netăgăduite şi care, 
spre a urma de a se afirma, nu cere decât patrioticul d-voastre 
concurs. 

Relaţiunile noastre cu toate Puterile străine sunt din cele mai 
satisfăcătoare şi amicale şi acest rezultat este în mare parte datorit 
înţelepciunii şi prudenţei noastre. 

Constatăm cu fericire liniştea actuală şi avem cu atât mai mult 
cuvânt să ne felicităm de aceasta, că, dacă pacea este o binefacere 
pentru orice naţiune, fie ea mare, fie ea mică, acea pace este o 
necesitate şi mai imperioasă pentru un Stat care, ca al nostru, se 
găseşte în muncă de transformare şi desvoltare. 

Primirea cordială şi măreaţă ce Ni s’a făcut în Italia şi Germania, 
cu ocaziunea ultimei Noastre călătorii, este o nouă dovadă cât de 
mult Statul român s’a ridicat şi poziţiunea sa s’a întărit în faţa 
Europei. 

Finanţele Statului se menţin în condiţiunile cele mai satisfă¬ 
cătoare . 

Echilibrarea bugetelor a avut drept rezultat un excedent sta¬ 
tornic în aceşti din urmă trei ani şi încasările efectuate în primul 
semestru al anului curent ne îndreptăţesc a prevedea un rezultat 
şi mai favorabil pentru exerciţiul lucrător. 

Bugetul anului viitor, care se va supune cercetării d-voastre, 
deşi mărginit în resursele normale ale impozitelor existente şi cu 
toate că s’a suprimat taxa de 5% asupra salariilor funcţionarilor 
şi asupra pensiunilor, ne va permite să dispunem oarecare adause 
spre îndestularea nouilor nevoi ale serviciilor publice. 

Aplicarea noului tarif vamal a produs deja o creştere.în veniturile 
anului curent de peste 4 milioane lei. 

Taxele asupra spirtoaselor au produs de asemenea peste 1.000.000 
lei mai mult în primele şease luni ale anului curent asupra prevede¬ 
rilor bugetului; taxele de timbru şi înregistrare sunt şi ele în creştere 
cu mai mult de 600.000 lei. 

Veniturile monopolului Statului, care au ajuns în anii trecuţi 
să atingă evaluările bugetare, le-au depăşit în cursul exerciţiului 
închis şi desvoltarea ce s’a dat exploatării lor va face ca ele să le 
întreacă şi în anul curent. Deja în primele şease luni s’a constatat 
. un spor asupra prevederilor bugetare de un milion şi jumătate. 
Chiar ţinând seamă de faptul că lunile de iarnă sunt mai puţin pro¬ 
ducătoare, totuşi se poate spera că va rămânea dobândit tezau¬ 
rului cel puţin un prisos de un milion. 

Ministrul de finanţe vă va supune proiectele de legi ce s’au 
elaborat pentru revizuirea impozitelor actuale asupra licenţelor 
şi asupra patentelor în vederea unei mai drepte repartiţiuni. 

Ca legi organice, se vor supune d-voastre proiectele ce s’au 
alcătuit pentru organizarea Caselor de credit agricol, a înaltei 
Curţi de Conturi şi a creaţiunii unui Munte de pietate. 

Creditul Statului nostru este statornic întemeiat. El inspiră 
cea mai mare încredere şi dacă în ultimele luni s’a produs o scădere 
în cursul rentelor noastre, cauzele nu trebuesc căutate în situaţiunea 
noastră financiară. 

în ceea ce priveşte cultele şi instrucţiunea publică, guvernul 
Meu va căuta, ţinând seamă de iniţiativa luată de ambele Corpuri 
Legiuitoare, a face cât mai curând din îmbunătăţirea clerului 
mirean un fapt îndeplinit. 

între reformele care se impun, reforma instrucţiunii publice 
era acea care grăbea mai mult. 

Vi se vor prezenta deocamdată următoarele proiecte: 

1. Legea asupra organizării administraţiunii centrale şi a con¬ 
trolului instrucţiunii; 

2. Legea asupra organizării învăţământului primar şi a şcoalelor 
normale destinate de a forma învăţătorii primari; 

3. Legea destinată a asigura construcţiunea localurilor de şcoale 
primare. 

Când bazele învăţământului vor fi astfel aşezate, vom proceda 
apoi la reforma, tot aşa de necesară, a învăţământului secundar 
şi superior, precum şi a celui privat. 

Necesitatea introducerii unor reforme în administraţiune a 
atras de mult atenţiunea tuturor. Guvernul Meu va aduce, încă 
dela începutul sesiunii, proiectele de legi menite a îmbunătăţi 
administraţiunea centrală cât şi pe cea exterioară, punându-le la 
nivelul trebuinţelor simţite. 

Astfel, vi se vor înfăţişa proiectele de legi de revizuire a legilor 
judeţene şi comunale, a reorganizării poliţiilor urbane, a corpurilor 
de sergenţi, a înfiinţării unui corp special de jandarmerie rurală, 
pentru a asigura un serviciu administrativ mai regulat. 

Guvernul Meu va căuta să stabilească definitiv şi printr’o lege 
un serviciu de poştă rurală. El vă va prezenta asemenea mai multe 
modificări la legea sanitară existentă. 

Se vor prevedea credite necesare pentru crearea altor spitale 
rurale şi a două ospicii centrale. 

Guvernul Meu va îngriji ca legea vânzării bunurilor Statului să se 
aplice în cel mai scurt timp posibil. Totuşi constatăm că, din moşiile 
Statului, s’au vândut deja în loturi 183, la 19.713 cumpărători. 

Pe de altă parte s’a ridicat planul a altor 188 moşii care vor fi 
vândute chiar în cursul iernei acesteia, astfel încât alţi 23.341 de 
locuitori vor deveni în curând proprietari. 

Şcoalele poastre de agricultură, de meşteşugari şi de comerţ, 
frecuentate de i^n număr mereu crescând de elevi, au ajuns a fi 
neîndestulătoare. 

întinderea, completarea şi îmbunătăţirea învăţământului pro¬ 
fesional este prin urmare viu simţită şi guvernul Meu vă va prezenta 
proiecte de legi în acest sens. 

îmbunătăţirea şi desvoltarea creşterii vitelor vor face obiectul 
unei legi speciale, pe care guvernul Meu se va grăbi a v’o supune. 

Necesitatea de a garanta la ţară o bună justiţie a preocupat 
şi preocupă cu drept cuvânt toate spiritele. în acest ordin de idei, 
două nevoi se făceau mai simţite: acea de a apropia cât mai mult 
pe magistrat de justiţiabil şi acea de a ridica cât mai sus nivelul 
personalului justiţiei de pace. Proiectul, cfe Ministrul Meu de Ju¬ 
stiţie vă va prezenta încă dela începutul acestei sesiuni, are de scop 
de a răspunde la această îndoită nevoie. 


www.dacoromanica.ro 


NOEMVRIE 1891 


CUVÂNTĂRI 


9 » 


Mai multe alte reforme se impun în această ramură şi mai în 
special revizuirea a unei părţi a Codurilor noastre, spre a pune capăt, 
între altele, unor controverse nesfârşite, care fac adesea aşa de în- 
doioasă soarta unui proces. 

Lucrările publice au primit o desvoltare însemnată, în urma 
creditelor ce d-voastre aţi votat guvernului Meu cu o patriotică 
dărnicie. Şeasezeci şi cinci kilometri de drum de fier din nou con¬ 
struit se vor pune în exploatare chiar în anul acesta şi alte trei 
sute sunt în construcţiune. 

S’au făcut asemenea mari îmbunătăţiri pe liniile deja existente, 
înzestrându-le cu materialul mişcător necesar şi a cărui lipsă era 
atât de viu simţită în trecut. 

Intre lucrările însemnate ce mai rămân de realizat, voiu men¬ 
ţiona desvoltarea gării de Bucureşti, înfiinţarea atelierelor în gara 
Iaşi, executarea liniilor de joncţiune cu Imperiul Austro-Ungar, 
pe care Adunările le-au votat în sesiunea extraordinară din anul 
acesta, precum şi linia Craiova—Bucureşti prin Caracal, menită 
a scurta drumul între diferitele centruri ale Europei şi Orient — 
atâtea lucrări care vor contribui mult la îmbunătăţirea reţelelor 
noastre de drum de fier, această puternică uneltă a desvoltării 
noastre economice. 

Legi menite a regula regimul apelor şi a permite desăvârşirea 
într’un timp scurt a şoselelor judeţene şi comunale vi se vor înfăţişa 
tot în sesiunea aceasta. 

Punerea în exploatare a întrepozitelor şi dockurilor din Galaţi 
şi Brăila, care s’a făcut chiar în luna aceasta, va da un avânt şi 
mai mare transacţiunilor noastre comerciale şi face din construc- 
ţiunea repede a şoselelor o necesitate şi mai imperioasă. 

Desvoltarea, ce lucrările publice au luat în timpii din urmă, 
cere o nouă organizare a Ministerului Lucrărilor Publice şi a Corpului 
tehnic pe baze mai largi. Toate aceste reforme fac obiectul unor 
legi speciale, între care una va fi exclusiv consacrată modificării 
legii actuale de exploatare a drumurilor de fier, care vi se vor supune 
peste puţin. 

Studiile pentru portul Constanţa se urmează cu activitate şi 
sperăm că încă în primăvară se vor putea începe lucrările. 

Legile militare de mare însemnătate, ce aţi votat în sesiunea 
de primăvară, au fost aplicate şi reformele ce au introdus în orga- 

nizaţia armatei se pot Considera ca realizate; am putut chiar în 
anul acesta, executa concentrările de toamnă cu regimentele cele 
noi şi apelul rezervelor s’a făcut cu înlesnirea prevăzută. 

însemnata chestiune a alegerii armei cu repetiţiune şi de calibru 
mic este rezolvată. Vom putea dar acum întrebuinţa creditul votat 
de Corpurile Legiuitoare şi sunt încredinţat că în avântul d-voastre 
patriotic nu veţi refuza tot ce va fi necesar, spre a înzestra întreaga 
noastră armată cu această armă perfecţionată. 

Guvernul Va prezenta d-voastre mai multe legi militare pentru 
îmbunătăţirea cadrului nostru de subofiţeri, pentru a întări insti- 
tuţiunea ofiţerilor de rezervă şi a asigura armatei un bun corp de 
Stat-major. 

Armata română a găsit totdeauna înaintea reprezentaţiunii 
naţionale dragostea şi sprijinul de care are nevoie spre a propăşi 
şi sunt singur că acest sprijin nu-i va lipsi nici acum. 

Domnilor Senatori, 

Domnilor Deputaţi, 

După cum vedeţi, un mare câmp de activitate se deschide 
înaintea d-voastre şi o mulţime de reforme nu aşteaptă, spre a trece 
în domeniul faptelor, decât luminatul d-voastre concurs. 

Când atâtea reforme bat la uşă, când asigurarea atâtor interese 
vitale pentru ţară sobcită toată atenţiunea reprezentanţilor naţiunii, 
este, cred, locul mai mult decât totdeauna la unirea strânsă a tuturor 
într’un singur gând: îmbunătăţirea prezentului şi pregătirea unui 
viitor, care să răspundă la aspiraţiunile legitime ale scumpei noastre 
patrii. 

Dumnezeu să binecuvânteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor, General I. Em. Florescu; Ministrul de 
Interne, Lascăr Catargiu; Ministrul Finanţelor, G. Vernescu; Ministrul Afa¬ 
cerilor Străine, C. Esarcu ,■ Ministrul de Războiu, General I. Lahovari ,- Mini¬ 
strul Lucrărilor Publice, C. Olănescu; Ministrul Cultelor şi"'Instrucţiunii Pu¬ 
blice, P. Poni; Ministrul Justiţiei, Nicolae Blaremberg; Ministrul Agriculturii, 
Industriei, Comerţului şi Domeniilor, Al, Vericeanu. 

(M. 0„ 1891, nr. 180, p. 4745—7). 


www.dacoromanica.ro 


FEBR.-MART. 1892 


CUVÂNTĂRI 


101 


87. 

înalt Ordin de zi către armată. 

23 Decemvrie 1891/3 Ianuarie 1892. 

Suveranul face urări armatei pentru sfintele sărbători şi Anul Nou. 

Ofiţeri, subofiţeri şi soldaţi, 

In anul care se sfârşeşte, cât şi în cei trecuţi, aţi dat totdeauna 
dovezi de un nestrămutat devotament şi supunere către ţară şi 
Tron. Aceleaşi sentimente sunt sigur că veţi păstra şi în viitor. 

Disciplina este temelia armatei, iar mărirea şi înălţarea patriei 
armata o chezăşueşte. 

Am fost totdeauna mândru de această falnică menire a oastei, 
de aceea am îngrijit-o şi am iubit-o din adâncul sufletului Meu. 

Ofiţeri, subofiţeri şi soldaţi, vă urez să petreceţi sfintele sărbători 
şi anul nou cu bine şi cu fericire! 

Dat în Bucureşti, la 22 Decemvrie 1891. 

CAROL. 

(M. O., 1891, nr. 212, p. 5681). 


88 . 

Mesaj la deschiderea Corpurilor Legiuitoare. 

24 Februarie/8 Martie 1892. 

Sunt convocate Corpurile Legiuitoare nou alese şi programul de activitate 
priveşte aceleaşi proiecte anunţate în mesajul din 15 Noemvrie 1891. 

Domnilor Senatori, 

Domnilor Deputaţi, 

Este totdeauna pentru Mine o împrejurare fericită a Mă găsi 
în mijlocul reprezentaţiunii naţionale. 

Astăzi se împlineşte mai bine de un pătrar de secol de când, 
chemat prin decretele Providenţei şi prin voinţa poporului român, 
Mă aflu în capul acestei ţări, căreia i-am consacrat toate cugetările 
şi toate actele vieţii Mele. 

în acest Jung şir de ani, 'organele constituţionale ale naţiunii 
Mi-au dat concursul lor preţios, pentru a lucra cu Mine la înălţarea 
şi propăşirea necurmată a iubitei noastre Românii. 

Ieşiţi din noui alegeri generale* sunteţi mai cu deosebire în mă¬ 
sură, domnilor Senatori şi domnilor Deputaţi, a cunoaşte nevoile 
cele- mai recente >ale ţării care v’a ales. 

Corpul electoral, prin alegerea d-voastre, a manifestat în modul 
cel mai neîndoios ideile care îl conduc. Ţara cere înainţe de toate 
ordine şi stabilitate. 

Guveriiul Meu, putându-se rezema pe o majoritate însemnată 
şi Constantă, va fi îmbărbătat a desăvârşi şi a îmbunătăţi opera 
legislativă, ale cărei temelii s’au pus în aceşti patru ani de zile 
şi căreia ţara îi dă astăzi încuviinţarea sa. 

Este dar de sperat că guvernul se va bucura de aci înainte de 
âcea stabilitate şi linişte politică, fără de care reformele nu se pot 
studia (C u maturitate, nici aplica cu folos. 

„Domnilor Senatori ; 

Domnilor Deputaţi, 

Numeroase şi importante legiuiri aşteaptă soluţiunea lor dela 
înţelepciunea d-voastre patriotică şi dela o muncă luminată şi 
neobosită. 

Programul, pe care guvernul Meu l-a aşternut în apelul său 
către ţară, nu poate fi decât opera unei întregi legislaturi. 

în şesiunea actuală însă, cu tot timpul înaintat, trebue cel 
puţin începută această lucrare binefăcătoare. 

înainte de toate este de neapărat trebuinţă a intra de îndată 
în practica constituţională pentru gestiunea finanţelor publice. 

Bugetul general al Statului pentru anul financiar 
estp pregătit şi se va supune imediat cercetării şi aprobării d-voastre. 
El se află echilibrai şi este de dorit să fie votat la timp şi să se pună 
în lucrare dela ţ Aprilie, spre a se înlătura aplicarea a două bugete 
deosebite în acelaşi exerciţiu. 

Votarea legilor financiare va fi, sper, cea mai de căpetenie grijă 
a domniilor-voastre. 

Dp asemenea se vor aduce pe rând în desbaterile d-voastre proiecte 
pentru reforma în deobşte reclamată a unora din impozitele în fiinţă 

|i proiectul pentru modificările de introdus în actuala lege a Curţii 
de Conturi. Mai ales legea pentru organizarea creditelor agricole, 
înaintată Adunării Deputaţilor încă din sesiunea anului 1889— 
1890, reclamă deosebita d-voastre atenţiune. Prin votarea ei, se va 
putea aduce la îndeplinire una din dispoziţiunile esenţiale ale legii 
pentru vânzarea bunurilor Slatului la cultivatorii ţărani. 

Tot în acest scop veţi avea a vă ocupa în urmă de tablourile 
de preţuri pentru vânzarea domeniilor Statului. Modificarea legii 
docurilor, a căror administraţiune trebue organizată pe baze mai 
potrivite decât acele prevăzute la înfiinţarea lor, vă va fi de ase¬ 
menea supusă de către Ministrul Domeniilor. 

Ministrul Lucrărilor Publice vă va cere credite necesare pentru 
Gara centrală. Imensa desvoltare ce a luat circulaţiunea pe căile 
noastre ferate, deschiderea atâtor linii noui, fac neapărată ridicarea 
unei gări în proporţiuni mai încăpătoare decât le are gara actuală, 
care nu mai corespunde nici necesităţilor comerţului, nici chiar 
siguranţei călătorilor. 

Necesitatea unor reforme în administraţiune a deşteptat îngri¬ 
jirea tuturor guvernelor şi mai multe proiecte de lege au fost stu¬ 
diate şi supuse Corpurilor Legiuitoare de Ministerele precedente. 

Guvernul Meu, folosindu-se de aceste studii şi supuindu-le la o 
nouă cercetare, se crede în măsură de a vă prezintă în această chestiune 
o legislaţiune definitivă, care va satisface nişte trebuinţe simţite 
de ţara întreagă şi a căror îndeplinire este de mult aşteptată. 

Proiecte pentru reorganizarea Ministerului de Interne, pentru 
revizuirea legilor judeţene şi comunale, pentru înfiinţarea unui corp 
de jandarmerie rurală, pentru poşta rurală, pentru modificarea legii 
sanitare, pentru înfiinţarea de noi spitale rurale, compun acest 
plan de reforme, din care numai o parte va putea să fie supusă în 
sesiunea actuală. 

Armata, pentru care naţiunea s’a arătat totdeauna darnică, 
mulţumită ultimelor credite acordate de Corpurile Legiuitoare şi 
legilor noui de organizare, este din ce în ce mai în stare de a înde¬ 
plini misiunea sa şi a răspunde încrederii ce naţiunea are în vitejia 
ostaşilor şi în buna direcţiune a comandamentului superior. Totuşi 
se mai simte trebuinţă de a arma infanteria cu puşca cea mai nouă 
şi cea mai perfecţionată, de a reorganiza cavaleria şi de a da tru¬ 
pelor un cazarmament sănătos şi raţional. 

Ţara nil se va da îndărăt înaintea acestor noi sacrificii, pentru 
a desăvârşi organizarea forţelor sale de apărare. 

Ministrul Justiţiei va supune deliberărilor domniilor-voastre 
reforma judecătoriilor de ocoale; această lege va completa refor¬ 
mele introduse în administraţiunea justiţiei prin legea asupra 
organizării judecătoreşti, ale cărei efecte binefăcătoare sunt sim¬ 
ţite din zi în zi mai mult. 

Din seria proiectelor de legi destinate a săvârşi reforma învă¬ 
ţământului, atât de mult cerută de ţară, guvernul Meu va atrage 
atenţiunea domniilor-voastre mai cu seamă asupra legii învăţă¬ 
mântului primar, legii asupra organizării interioare a Ministerului, 
legii asupra completării şi îmbunătăţirii Facultăţii de Drept din 
Bucureşti. 


Domnilor Senatori, 

Domnilor Deputaţi, 

Suntem în drept de a spera că împrejurările din afară nu vor 
turbura opera la care sunteţi chemaţi. Constatăm cu fericire că toate 
Puterile Europei au proclamat voinţa lor de a menţine pacea, 
de care lumea se bucură în acest moment. 

Politica României fiind asemenea o politică de pace şi de ordine, 
ne putem făli că relaţiumle noastre cu celelalte ţări sunt din cele 
mai amicale. 

In faţa dar a acestui câmp de activitate binefăcătoare, care se 
deschide patriotismului domniilor-voastre, nu Mă îndoeso că veţi 
răspunde la încrederea naţiunii şi veţi îndeplini dreptele aşteptări 
ale ţării pe care o reprezentaţi. 

Dumnezeu să binecuvinteze lucrările domniilor-voastre. 

CAROL. 

Preşedintele Consiliului Miniştrilor şi Ministru de Interne,. L. Calargiu; 
Ministrul Agriculturii, Industriei, Comerţului şi Domeniilor, P. P. Carp ; Mini¬ 
strul Afacerilor Străine, Al. Lahovari; Ministrul de Finanţe, M. Germani; 
Ministrul de Justiţie, Al. Marghiloman; Ministrul de Războiu, General I. La¬ 
hovari ; Ministrul Lucrărilor Publice, C. Olănescu; Ministrul Cultelor şi In¬ 
strucţiunii Publice, Tache Ionescu. 

(M. O., 1$92, nr. 260, p. 6961—2). 

89. 

Cuvântare la Academia Română. 

6/18 Martie 1892. 

M. S. Regele şi Principele Ferdinand iau parte Ia inaugurarea noului local al 
Academiei Române. Suveranul, înainte de a ocupa fotoliul preşedinţial, salută 
pe membrii Academiei în noul local şi doreşte ca această instituţie de cultură 
să f;e cea dintâiu din acest Răsărit. 

Salut cu vie plăcere pentru întâia oară în noul său locaş, Acade¬ 
mia Română, a cărei desvoltare este aşa de strâns legată cu Domnia 
mea. în acest din urmă an, Academia a fost dureros încercată prin 
pierderea unora din membrii săi cei mai însemnaţi 1 de care ţara 
era mândră. Faptele lor aparţin astăzi istoriei -naţionale, numele lor 
sunt întipărite în inimile noastre; munca şi energia lor însă vor 
rămânea ca o pildă frumoasă şi un îndemn puternic pentru Aca¬ 
demie, care trebue să ia acum un sbor încă mai mare, spre a putea 
deveni, în al doilea pătrar de secol al întemeierii sale, cel dintâiu 
institut de cultură al Răsăritului. 

Aceasta este dorinţa Mea cea mai arzătoare, pe care sunt sigur 
Că Academia o va împlini prin sârguinţa sa, putându-se rezema 
totdeauna pe sprijinul Meu cel mai statornic. 

(M. O., 1892, nr. 272, p. 7290—91). 

90. 

Răspuns la Adresa Adunării Deputaţilor. 

8/20 Martie 1892. 

Primind Adresa Adunării Deputaţilor, aceasta este pentru Suveran o îm- 
hărbătare pentru aşezarea Statului român pe temelii nepieritoare. Cere înţe¬ 
legere între Cameră şi guvern. 

Domnule Preşedinte, 

Domnilor Deputaţi, 

Primesc cu o adevărată -bucurie Adresa Adunării Deputaţilor. 

Asigurările de iubire şi de devotament ce-Mi aduceţi astăzi 
sunt pentru Mine un nou sprijin şi o îmbărbătare de a păşi înainte 

1 Ion Brătkinu şi Mihail Kogălniceanu. 

în opera ce am întreprins: aşezarea Statului român pe temelii ne¬ 
pieritoare. 

Ca reprezentanţi ai Naţiunii veţi îndeplini adevărata d-voastre 
menire, consacrându-vă toată munca înaltelor interese ce vă sunt 
încredinţate. Aducând guvernului Meu un concurs puternic, veţi 
menţine între cele două ramuri ale puterii publice acea înţelegere 
binefăcătoare, care singură dă rezultate rodnice. 

Vă mulţumesc încă odată pentru sentimentele leale şi credin¬ 
cioase ce-Mi arătaţi atât Mie cât şi Reginei. Dacă sănătatea Regi¬ 
nei nu-I permite încă de a fi în mijlocul nostru, însă spiritul şi inima 
Sa neîncetat sunt unite cu ale Mele înstr’o singură cugetare şi o sin¬ 
gură simţire: fericirea şi mărirea iubitei noastre Patrii. 

(M. O., 1892, nr. 273, p. 7313). 


91 . 

Răspuns la Adresa Senatului. 

13/25 Martie 1892. 

La primirea adresei de răspuns la mesaj â Senatului, M. S. Regele mulţumeşte 
pentru sentimentele exprimate şi contează că în spiritul înţelept şi cumpănit 
al maturului corp guvernul va găsi un sprijin puternic şi luminat. 


Domnule Preşedinte, 

Domnilor Senatori, 

Am ascultat cu o vie mulţumire Adresa Senatului. Expresiunea 
simţimintelor de dragoste şi de credinţă, ce-Mi aduceţi cu această 
ocazie, o primesc cu recunoştinţă. Spiritul înţelept şi cumpănit 
de care acest înalt Corp este pururea însufleţit, constitue pentru 
Mine o preţioasă chezăşie, că guvernul va găsi în d-voastre un spri¬ 
jin luminat şi puternic, atât de trebuincios pentru a asigura mersul 
regulat al afacerilor publice. Numai printr’o deplină înţelegere între 
puterile Statului se pot îndeplini aceste însemnate reforme, aceste 
numeroase îmbunătăţiri pe care Ţara este în drept să le aştepte 
dela munca şi sârguinţa tuturor. Astfel se va întări din ce în ce 
mai mult România, ale cărei progrese în toate ramurile activităţii 
publice ne dau propseritatea înăuntru şi ne atrag în afară încre¬ 
derea generală. Convins că patriotismul reprezentaţiunii naţionale 


www.dacoromanica.ro 


MAI-IUNIE 1892 


CUVÂNTĂRI 


107 


va fi la înălţimea frumoaselor destinuri ale Patriei, mulţumesc 
încă odată Senatului, în numele Reginei, şi a] Meu^^pentru^urările 
sale călduroase. 

(M. O., 1892, nr. 277, p. 7417—8). 

92 . 

M. S. Regele către Consiliul de Miniştri. 

23 Mai/4 Iunie 1892. 

Consiliul de Miniştri prezintă felicitări M. S. Regelui pentru logodna Prin¬ 
cipelui Ferdinand cu Principesa Maria de Marea Britanie şi Irlanda şi Ducesă 
de Saxonia. M. S. Regele mulţumeşte pentru felicitări. 

M. S. Regele, răspunzând, mulţumi Consiliului de Miniştri 
pentru bunele urări ce-I aducea cu această ocazie, zicând totodată 
că e încredinţat că bucuria Sa este împărtăşită de ţara întreagă. 
Numeroasele telegrame de felicitare ce a primit din toate unghiu¬ 
rile ţării Ii sunt o nouă dovadă de marea parte ce Naţiunea ia la 
acest eveniment fericit şi cu câtă iubire înconjură Tronul. 

(M. O., 1892, nr. 41, p. 1241). 


93 . 

M. S. Regele către Adunarea Deputaţilor. 

23 Mai/4 Iunie 189 â. 

Preşedintele Camerei, general G. Mânu, la vestea logodnei Principelui Fer- 
dinand cu Principesa Maria de Britania, exprimă urări de fericire şi vieaţă lungă 
şi vede în acest eveniment mâna tutelară a Suveranului care ţine în strânsă 
legătură destinele Dinastiei cu prosperitatea României. M. S. Regele mulţumeşte 
pentru felicitări şi împreună cu ţara vede în acest eveniment o garanţie 
puternică pentru viitorul României. 

Cu mare plăcere primesc felicitările ce-Mi aduceţi In numele 
Camerei şi mulţumesc din tot sufletul pentru sentimentele căl¬ 
duroase ce-Mi exprimaţi pentru Familia Mea. 

Am fost convins că logodna iubitului Meu Nepot cu Principesa 
Maria de Marea-Britanie şi Irlanda va fi salutată cu o adevărată 
bucurie de Ţara întreagă, care vede în acest eveniment fericit o 

nouă şi puternică garanţie pentru viitorul său. Rog pe Dumnezeu 
să binecuvinteze această unire care, sper, va împlini toate speran¬ 
ţele şi dorinţele noastre. 

(M. O., 1892, nr. 41, p. 1241). 


94. 

M. S. Regele către Senat. 

23 Mai li Iunie 1892. 

Preşedintele G. Gr. Cantacuzino împreună cu biroul aduc urările cele mai 
călduroase pentru logodna Principelui Ferdinand cu Principesa Maria de Bri- 
tania. Această unire să fie din cele mai fericite şi fericirea viitorilor soţi să se 
reverse şi asupra patriei române. M.S. Regele mulţumeşte pentru felicitări şi vede 
în această unire continuarea operei începute cu generaţia actuală în România. 

Sunt foarte simţitor pentru călduroasele felicitări pe care Mi-le 
aduceţi, în numele Senatului, cu ocazia logodnei iubitului Meu 
Nepot. 

Mulţumesc din tot sufletul pentru această nouă dovadă de dra¬ 
goste şi credinţă. Această fericită unire, pe care ţara întreagă o 
salută cu cea mai vie bucurie, este pentru Mine o mare fericire 
şi o adevărată mângâiere fiindcă văd astfel opera Mea, care am 
început-o cu generaţia actuală, asigurată şi pot privi acum cu toată 
încrederea în viitorul scumpei noastre Românii. 

(M. O., 1892, nr. 41, p. 1242). 


95. 

M. S. Regele către Corpul Diplomatic. 

26 Mai/7 Iunie 1892. 

Decanul Corpului Diplomatic, de Coutouly, se asociază la manifestaţiunile 
de bucurie şi încredere în viitor, care au salutat logodna Principelui Ferdi¬ 
nand cu Principesa Maria de Britania şi prezintă felicitări şi urări pentru tineri, 
cât şi urări pentru curânda însănătoşire a M, S. Reginei Elisabeta. M. S. Regele 
e recunoscător pentru- toate urările ce I se fac. 

Graba cu care membrii Corpului Diplomatic au salutat logodna 
Nepotului Meu şi dorinţa pe care aţi exprimat-o de a-Mi prezenta 

cu toţii amabilele d-voastre felicitări M’au mişcat adânc. Prin acest 
demers spontaneu dovediţi cât de mult luaţi parte la bucuria una¬ 
nimă a ţării Mele. 

Vă sunt pentru aceasta foarte recunoscător. 

Acest eveniment fericit, care de asemenea este primit în Europa 
cu o vie simpatie, va contribui puternic la consolitarea Statului 
Român şi va asigura viitorul său, ceea ce răspunde la un interes 
în deobşte recunoscut. 

Mulţumindu-vă din toată inima în numele Reginei şi al Meu 
de bunele d-voastre urări, doresc ca fiecare dintre d-voastre să 
poată îndeplini încă piuiţi ani misiunea sa pe lângă Mine. 

(M. O., 1892, nr. 42, p. 1273). 


96. 

M. S. Regele către Primarul Capitalei. 

26 Mai/7 Iunie 1892. 

Primarul Capitalei, Orbescu, împreună cu Consiliul comunal, felicită pe 
Suveran pentru logodna Principelui Moştenitor cu Principesa Maria de Britania, 
eveniment care dă siguranţa că opera începută de gloriosul Rege va fi con¬ 
tinuată în mod strălucit prin Nepot. M. S. Regele e satisfăcut de felicitările 
Capitalei. 

Primesc cu o adevărată satisfacţiune felicitările ce-Mi aduceţi 
în numele iubitei Mele Capitale şi Vă mulţumesc pentru călduroasele 
sentimente ce-Mi exprimaţi. 

Am fost sigur că Bucureştii, ca şi ţara întreagă, va saluta cu cea 
mai vie bucurie acest fericit eveniment care asigură viitorul scumpei 
noastre Românii. 

(M. O., 1892, nr. 42, p. 1273—4). 

97. 

Mesaj la închiderea Corpurilor Legiuitoare. 

27 Mai/8 Iunie 1892. 

S@ închide sesiunea extraordinară a Corpurilor Legiuitoare şi M. S.-Regele 
mulţumeşte Adunărilor pentru votarea legii de organizare a Ministerului de In¬ 
terne şi a serviciilor exterioare, a legii creditului agricol şi a tabelelor de pre¬ 
ţuri pentru moşiile ce se vând în loturi la ţărani, a creditelor pentru armament 
şi a legii de organizare a Ministerului Instrucţiunii Publice. 

Domnilor Senatori, 

Domnilor Deputaţi, 

Chemaţi mai ales pentru a face posibilă aplicarea din vreme 
a noilor bugete, domniile-voastre, doritori de a reahza acele reforme 
care au constituit programul guvernului Meu, nu aţi voit să vă 
despărţiţi fără de a începe cel puţin marea operă căreia v’aţi devotat. 

Astfel, votând legea organizării Ministeriului de Interne şi acea 
a serviciilor administrative exterioare, aţi îndrumat reforma admi¬ 
nistrativă către mn bun şi repede sfârşit. 

Prin legile Creditului agricol, a tabelelor de preţuri pentru moşiile 
ce se vând în loturi mici şi a spitalelor rurale, aţi ţinut să arătaţi 
cât de vie este îngrijirea domniilor-voastre pentru pătura cea mai 
numeroasă a Statului român. 

Cazarmele, puşca cu repetiţie, pentru care domniile-voastre aţi 
Votat mijloacele necesare, vor completa întărirea armatei, scutul 
vieţii noastre de Stat independent. 

Votând legea organizării Ministeriului Instrucţiunii publice, aţi 
pus temelia, pe care, cu patrioticul şi luminatul domniilor-voastre 
concurs, guvernul Meu va putea da ţării reforma învăţământului, 
pe care de atâta vreme ea o aştepta. 


Domnilor Senatori, 

Domnilor Deputaţi, 

Opera de reforme, necesară organismului nostru de Stat nu se 
poate cuprinde în cadrul unei sesiuni. Munca neobosită şi hotărîrea 
statornică, pe care o întrerupe numai închiderea acestei, scurte, 
dar rodnice sesiuni, este o garanţie puternică că acea operă o veţi 
săvârşi-o. în numele Meu şi al ţării, vă aduc viile Mele mulţumiri. 

Eu declar închisă sesiunea extraordinară a Corpurilor Legiuitoare. 

CAROL. 

Preşedintele Consiliului Miniştrilor şi Ministru de Interne, L. Catargiu; 
Ministrul Agriculturii, Industriei, Comerţului şi Domeniilor, P. P. Carp; Mi¬ 
nistrul Afacerilor Străine, Al. Lahovari; Ministrul de Finanţe, M. Germani ■ 
Ministrul de Justiţie, Al. Marghiloman; Ministrul de Războiu, General J. La- 
hovari; Ministrul Lucrărilor Publice, C. Olănescu; Ministrul Cultelor şi In¬ 
strucţiunii Publice, Tache Ionescu. 

(M. O., 1892, nr. 43, p. 1305). 

98. 

M. S. Regele către Sf. Sinod. 

29 Mai/10 Iunie 1892. 

Mitropolitul Primat împreună cu membrii Sf. Sinod, prezintă felicitări 
şi călduroase urări de fericire la logodna Principelui Moştenitor cu Principesa 
Maria de Britania. M .S. Regele primeşte cu deosebită plăcere urările Sinodului. 

Urările Sântului Sinod îmi sunt totdeauna foarte scumpe, 
mai ales astăzi le primesc cu o deosebită plăcere, fiindcă constat 
cu bucurie, că înaltul Cler se uneşte cu ţara întreagă spre a saluta 
logodna iubitului Meu Nepot. Vă mulţumesc din tot sufletul pentru 
sentimentele ce-Mi exprimaţi. Sunt sigur că biserica română va 
înălţa împreună cu Mine rugi fierbinţi către Atotputernicul ca să 
binecuvinteze această fericită unire care va asigura viitorul scumpei 
noastre Românii. 

(M. O., 1892, nr. 45, p. 1369). 


99. 

Toastul M. S. Regelui pentru Corbul III de Armată. 

Focşani, 29 Sept./11 Octombrie 1892. 

M. S. Regele şi Principele Ferdinand merg la Focşani să asiste la tragerile de 
războiu ale artileriei de asediu. Ofiţerii garnizoanei oferă, în Clubul Militar, o 
masă Auguştilor oaspeţi. Generalul Barozzi, în numele Corpului III de Armată, 
exprimă M. S. supunere, iubire şi urări de ani mulţi pentru fericirea ţării şi 
gloria armatei, apoi ridică toast pentru Rege, Regină, Principele Moştenitor 
şi Principesă, logodnica Sa. M. S. Regele e bucuros că se află în mijlocul ofi¬ 
ţerilor care au datoria să pregătească armata pentru timpuri de primejdie, 
şi închină pentru Corpul III de Armată şi ofiţerii lui. 

Este totdeauna o mare bucurie pentru Mine când Mă găsesc 
în mijlocul ofiţerilor Mei, care au falnica datorie de a pregăti armata 
pentru timpurile de primejdie. Mare şi frumoasă este dar misiunea 
lor; mai mare încă este răspunderea, carş poate fi uşurată numai 
prin o muncă statornică, o silinţă neîntrecută şi pătrunşi fiind de 
simţimintele datoriei. Nu vor fi fortificaţiunile dela Bucureşti şi 
întăririle dela Galaţi—Focşani, care fac onorul armelor noastre 

speciale, singurul scut. Adevărata apărare a ţării este avântuj şi 
vitejia ostaşului, cu ofiţerii în frunte. Convins că conducătorii 
armatei vor fi întotdeauna la înălţimea chemării lor, ridic acest 
pahar în onorul Corpului III şi al ofiţerilor lui, mulţumindu-le pentru 
simţimintele exprimate prin comandantul lor. 

(M. O., 1892, nr. 145, p. 4316). 


100 . 

Mesaj la deschiderea Corpurilor Legiuitoare. 

15/27 ISoemvrie 1892. 

M. S. Regele, deschizând sesiunea ordinară a Corpurilor Legiuitoare, prezintă 
programul de lucru al acestora pentru reorganizarea ţării. 

Domnilor Senatori, 

Domnilor Deputaţi, 

Deschizând astăzi a doua sesiune ordinară a reprezentaţiuniî 
naţionale, în nişte împrejurări atât de îmbucurătoare pentru na¬ 
ţiunea română şi Dinastia Mea, simt o plăcere deosebită, de a Mă 
Vedea înconjurat de aleşii ţării. 

Căsătoria apropiată a iubitului Meu .Nepot, Moştenitorul Tro¬ 
nului, care se va sărbători chiar în cursul anului acestuia, este un 
eveniment fericit,, dela tare ţara aşteaptă asigurarea viitorului său. 
Legăturile, ce această cununie formează între Casa Mea şi Casa 
ilustră a Marei-Britanii şi Irlandei, vor întări şi desvolta relaţiunile 
amicale, folositoare pentru toţi, ce din vechime se află întocmite 
între amândouă popoarele, englez şi român, şi pe care niciun conflict 
de interese nu le-a turburat vreodată. Tânăra Principesă, eare peste 
curând va sosi în mijlocul nostru, simte pentru noua sa patrie 
iubirea şi devotamentul nedespărţite de frumoasa misiune care o 
aşteaptă pe pământul României. 

Relaţiunile noastre cu Puterile străine sunt din cele mai amicale. 
România, prin corectitudinea sa în raporturile internaţionale, prin 
moderaţiunea sa, prin dorinţa nestrămutată de a păstra Europei, 
în marginile puterilor sale, nepreţuitele binefaceri ale păcii, a devenit 
un factor stimat în concertul european. 

Primirea strălucită şi cordială, ce Mi s’a făcut anul acesta în, 
călătoria Mea la Curţile din Londra şi din Vielia, este o dovadă vie 

de preţul ce şe pune pe amiciţia noastră şi de buna situaţiune a 
Statului român. 

Conflictul, ce Regele Greciei a crezut că trebue să-l ridice într’o 
afacere relativă la nişte interese private, de competenţa instanţelor 
judecătoreşti, nu e de natură a atinge această situaţiune. în această 
Chestiune, România n’a făcut decât să menţină drepturile sale 
de Stat suveran, pe care este hotărîtă a le apăra în contra oricui, 
fără provocare, dar fără slăbiciune. 

Nimic dar nu va împiedeca reprezentaţiunea naţională de a 
urma şi de aci înainte în deplină linişte, fără şovăire, opera însem¬ 
nată a reorganizării serviciilor publice. 

Bugetul Statului pe exerciţiul viitor se află pregătit şi va fi 
imediat supus deliberării d-voastre, pe deplin echilibrat în strictele 
limite ale mijloacelor sale normale, fără a fi nevoie de a mai recurge 
la resurse extraordinare sap la noi impozite deşi a trebuit să se 
prevadă însemnate sporuri de cheltueli la diferitele departa¬ 
mente. 

Creşterea continuă a veniturilor Statului, datorită desvoltării 
fireşti a avuţiei ţării, precum şi unei regulate şi scrupuloase gestiuni 
a finanţelor publice, ne-a dat şi pentru ultimul exerciţiu închis 
un excedent de aproape 12 milioane care, împreună cu excedentele 
anilor trecuţi, lasă la. dispoziţiunea tezaurului, pe ziua de 30 Sep¬ 
temvrie trecut, o suma de peste 22 milioane lei. 

Judecând după aceste rezultate şi după încasările efectuate 
în primele şease luni ale anului curent, este probabil că şi exerciţiul 
1892—1893 se va încheia în condiţiuni destul de favorabile spre 
a-şi putea acoperi sarcinile cu propriile sale venituri, aşa încât resursa 
extraordinară de 3.887.000 lei, ce aţi acordat în anul trecut din exce¬ 
dent, să rămână neîntrebuinţată. 

Importanţa însă, ce au- dobândit diversele servicii financiare 
din faptul chiar al desvoltării veniturilor fiscului, reclamă imperios 
reorganizarea lor pe o scară mai largă şi în acest scop guvernul 
â pregătit proiectul necesar care se va supune d-voastre, împreună 
-eu proiectele asupra contabilităţii publice şi asupra modificărilor 
de adus în organizarea înaltei Curţi de Conturi. 

Pe lângă aceste legi, care sunt menite a aşeza pe baze mai 
raţionale întregul nostru sistem financiar, se vor mai aduce în deli¬ 
berarea d-voastre şi unele din proiectele care fac parte din lucrarea 

întreprinsă pentru reformarea impozitelor existente şi a mijloacelor 
de constatarea şi perceperea lor; acestea sunt deocamdată modifi¬ 
carea legii de constatare şi percepere şi revizuirea legii patentelor. 
De asemenea se află pregătit şi proiectul pentru crearea unei Bănci 
agricole, destinată a aduce proprietarilor mari aceleaşi înlesniri 
care au fost asigurate micilor agricultori prin înfiinţarea Creditelor 
agricole. 

Pentru a putea duce la un bun şi repede sfârşit reforma admi¬ 
nistrativă începută în sesiunea trecută, guvernul Meu va prezenta 
de îndată proiectele de lege relative la revizuirea legilor sanitară, 
comunală, urbană, rurală şi judeţeană, a legii pentru reorgani¬ 
zarea poliţiei şi înfiinţarea jandarmeriei rurale. 

Pe lângă reformele administrative, se simte trebuinţa unei 
îmbunătăţiri a legii judecătoriilor de ocoale, care va pune această 
instituţiune şi ca funcţionare şi ca competinţă, mai la îndemâna 
poporaţiunii rurale. Terminând cu această lege, reorganizarea ma¬ 
gistraturii, va fi timpul să supunem la un nou studiu părţile dovedite 
defectuoase din Codicele noastre^-civile- şi criminale. 

în Ministerul de Domenii, Teforma Şcoalelor profesionale se 
impune ca o condiţiune a progresului pe calea economică şi Ministerul 
Meu la acest departament va supune d-voastre un proiect, în care 
se face o parte egală cerinţelor teoriei şi ale practicii. Tot ca condiţiune 
de progres se prezintă reforma tocmelilor agricole. Fără. a vătăma 
libertatea absolută a învoelilor, ea va contribui a face mai intime 
raporturile de muncă dintre marea şi mica proprietate, pe care este 
bazata în bună parte averea şi puterea Statului. De un interes mai 
mic, deşi fecund în învăţăminte, este statistica, căreia i se va da, 
prin o organizare completă, posibilitatea de a pune în evidenţă 
avântul economic ce a luat ţara, arătându-ne totdeodată şi părţile 
acele ale activităţii naţionale care au nevoie de o energică îmboldire. 
Deşi s’a făcut mult, rămâne încă mult de făcut —-- şi faptele trecu¬ 
tului trebue să fie un îndemn pentru toţi de a spori activitatea pre¬ 
zentului. 

înmulţirea căilor noastre ferate a dat un avânt puternic agri¬ 
culturii şi industriei şi sacrificiile ce ţara a făcut pentru înfiinţarea 
lor sunt justificate prin prosperitatea şi înflorirea localităţilor ce 
dânsele străbat. Nu Mă îndoesc că d-voastre veţi acorda guvernului 
Meu toate mijloacele, de care se simte încă nevoie pentru comple- 

tarea reţelei de drum de fier. Pentru ca toţi contribuabilii însă să 
poată profita din fiinţa căilor ferate, această lucrare trebue com¬ 
pletată prin crearea unei reţele întinse şi bine chibzuite de şot 
sele. 

Lipsa acestora se resimte de ţara întreagă. Experienţa făcuta 
într’un pătrar de secol ne-a dovedit că mijloacele create de actuala 
lege a drumurilor sunt neîndestulătoare pentru construcţiunea lor 
într’un timp scurt şi în mod trainic şi metodic. în acest scop Mi¬ 
nistrul Meu de Lucrări Publice va prezenta d-voastre în această 
sesiune legea drumurilor. Va âduce asemenea în desbaterea d-voastre 
legea Corpului tehnic şi a organizării Ministerului de Lucrări Publice, 
ambele menite a asigura buna şi repedea aplicaţiune a legii drumu¬ 
rilor şi a statornici bazele diferitelor serviciuri dependente de acest 
departament. 

Ministrul Cultelor şi Instrucţiunii Publice va supune desbaterilor 
d-voastre legile relative la învăţământul primar, secundar şi su¬ 
perior. 

Legea clerului mirean şi a seminariilor va răspunde unei cereri 
aşa de des exprimate şi va asigura bisericii române condiţiunile 
necesare pentru împlinirea şi de aci înainte a înaltei şi sfintei sale 
misiuni. 

Asemenea Ministrul Afacerilor Străine vă va prezenta o lege 
de reorganizare a serviciilor sale. 

Printre proiectele de legi ce vă va prezenta Ministrul Meu de 
Razboiu, cele mai de căpetenie sunt acele destinate a asigura mij¬ 
loacele necesare spre a reorganiza sistemul reangajărilor gradelor 
inferioare, în scop de a forma un cadru tare de subofiţeri. 

Odată cu reorganizarea Cavaleriei, care se va efectua după 
aprobarea bugetului anului viitor, putem, zice că toate elementele 
armatei noastre au primit o formă ce va rămânea mult timp sta¬ 
tornică, rămânând numai a le întări progresiv în fiecare an, potrivit 
cu mijloacele de care vom dispune. 

Instrucţiunea armatei este pe o cale de propăşire sigură; con¬ 
centrările anuale se fac cu multă ordine şi regularitate şi modul 
cum contingentele de rezervă şi oamenii concediaţi răspund la che¬ 
mările ce li se fac, dovedeşte că sentimentul datoriei către ţară este 
adânc săpat în inimile ostaşilor. 

Ţara se poate rezema cu încredere pe vitejia lor. 

Domnilor Senatori, 

Domnilor Deputaţi, 

Câmpul unei munci roditoare este astăzi deschis înaintea 
d-voastre. Toate ramurile activităţii naţionale reclama de mult 
îmbunătăţiri menite a da un avânt şi mai puternic prosperităţii 
publice, de care cu drept cuvânt avem a ne ferici cu toţii. Adunările 
actuale vor continua, sunt sigur, în actuala sesiune, măreaţa lucrare 
începută de dânsele şi împinsă aşa de departe mulţumită patrio¬ 
tismului lor şi râvnei neobosite ce au arătat pentru binele şi mărirea 
scumpei noastre ţări. 

Dumnezeu să binecuvânteze lucrările d-voastre. 

CAROL. 

Preşedintele Consiliului Miniştrilor şi Ministru de Interne, L. Catargiu; 
Ministrul Agriculturii, Industriei, Comerţului şi Domeniilor, P. P. Carp; Mi¬ 
nistrul Afacerilor Străine, Al. Lahovari ; Ministrul de Finanţe, M. Germani ; 
Ministrul de Justiţie/ Al. Marghiloman; Ministrul de Resbel, General J. La- 
hobari; Ministrul Lucrărilor Publice, C. Olănescu; Ministrul Cultelor şi In¬ 
strucţiunii Publice, Tache lonescu. 

(M. O., 1892, nr. 181, p. 5345—7). 

101 . 

Răspuns Ia Adresa Adunării Deputaţilor. 

29 Noemvrie/11 Decemvrie 1892. 

Preşedintele Camerii, Generalul Mânu, citeşte adresa de răspuns la mesaj şi 
M. S. Regele mulţumeşte pentru felicitările şi urările exprimate, pentru dotaţia 
nouăi Perechi princiare şi face apel la concursul Camerii pentru reformele şi 
îmbunătăţirile cerute de desvoltarea ţării în toate ramurile de activitate. 


Domnule Preşedinte, 

Domnilor Deputaţi, 

Am primit totdeauna cu adâncă mulţumire asigurarea simţi- 
mintelor de dragoste şi de credinţă pe care Mi le-a arătat Camera 
Deputaţilor. Astăzi însă sunt cu deosebire mişcat de modul călduros 
prin care Adunarea îmi reînnoieşte expresiunea lor, precum şi a 
viei bucurii ce o simte ţara, împreună cu Regina şi cu Mine, de apro¬ 
piata căsătorie a scumpului Meu Nepot. 

Unanimitatea cu care naţiunea a salutat vestea bună a logodnei 
Moştenitorului Coroanei este nu numai manifestarea unei mulţumiri 
fireşti, ci şi a unui sentiment de conservare naţională, adânc săpată în 
inima tuturor. Toţi Românii au priceput că ceeace a fost dobândit 
de o generaţie întreagă prin lupte şi trude grele, eite astăzi cu desă¬ 
vârşire întărit şi pus la adăpostul oricărei neprevăzute împrejurări. 

Camera, prin votarea unei dotaţii tinerei Perechi, dotaţie care 
le va înlesni a ajuta pe cei nenorociţi, a vrut să dea o nouă dovadă 
de devotamentul său către Dinastia română, a cărei soartă este nedes¬ 
părţită de soarta naţiunii. Vă mulţumesc din inimă pentru aceasta. 

Toate gândurile Mele, munca şi sârguinţa Mea, au fost şi vor fi 
îndreptate spre a câştiga României un prezent liniştit şi un viitor 
asigurat. Rog, dar, pe Dumnezeu ca să-Mi dăruiască încă mulţi 
ani puterea şi sănătatea, aşa de trebuincioase pentru săvârşirea 
acestei misiuni, pe care am îmbrăţişat-o cu atâta căldură. 

O lungă Domnie, binecuvântată de Cer şi sprijinită pe încrederea 
şi iubirea poporului, stabileşte legături strânse care sunt o puter¬ 
nică chezăşie pentru orice Stat, dar mai ales pentru Statul românj 
a cărui fiinţă a fost de atâtea ori primejduită prin schimbări şi 
sguduiri aduse de evenimentele politice. 

Sunt convins d-lor Deputaţi, că întemeindu-vă pe tot ce am 
câştigat în trecut prin prudenţa şi sforţările noastre, vă veţi pune 
cu râvnă şi hotărîre la lucru şi veţi da guvernlui Meu tot concursul 
vostru pentru reformele şi îmbunătăţirile cerute de desvoltarea 
ţării în toate ramurile activităţii publice. 

Plin de încredere în patriotismul reprezentaţiunii naţionale, vă 
mulţumesc încă odată, în numele Reginei, al Meu, al Moştenitorului 
Coroanei şi al Logodnicei Sale, pentru bunele d-voastre urări. 

Dovezile călduroase de iubire ce Mi-aţi arătat găsesc în inima 
Mea un adânc răsunet. 

(M. O., 1892, nr. 193, p. 5642). 

102 . 

Răspuns Ia Adresa Senatului. 

4/16 Decemvrie 1892. 

Gr. G. Cantacuzino, preşedintele Senatului, citeşte adresa de răspuns la 
mesaj, iar M. S. Regele mulţumeşte pentru urări şi pentru dotaţiunea Moşte¬ 
nitorului Coroanei. 

Domnule Preşedinte, 

Domnilor Senatori, 

încredinţările sentimentelor de dragoste şi de devotament, pe 
care Senatul Mi le aduce în fiecare an, îmi sunt scumpe şi de 
mare preţ. Cu o deosebită recunoştinţă, însă, primesc astăzi căl¬ 
duroasele sale urări pentru apropiata căsătorie a iubitului Meu 
Nepot. 

Constat cu o vie mulţumire că Corpurile Legiuitoare au simţit 
şi au învederat naţiunii însemnătatea acestui eveniment. Printr’însul 
se aduce o piatră mai mult la opera pentru care bătrânii noştri 
au lucrat cu atâta stăruinţă şi bărbăţie, şi se încunună dorinţele 
unei întregi generaţiuni. 

întărind temeliile Dinastiei, liber aleasă de poporul român, 
nu îndeplinesc decât o sfântă datorie către ţară, care nu a cruţat 
nicio jertfă pentru asigurarea viitorului ei. 

Sunt convins că am atins acest scop printr’o alianţă care va 
revărsa o nouă splendoare asupra Coroanei României şi va fi un 
reazem mai mult prin legăturile de înrudire ce stabileşte cu Casele 
Domnitoare cele mai puternice ale Europei. 

Acest rezultat, de care sunt mândru, ne arată calea lungă ce 
am străbătut într’un timp aşa de scurt şi ce avânt măreţ a luat 
România. Şi de astăzi înainte voiu lucra necurmat la propăşirea 
ţării şi voiu veghia cu gelozie ca dânsa să păstreze această situaţiune 
înaltă, dobândită prin vrednicie şi înţelepciune. 

Senatul, votând cu aproape unanimitate dotaţiunea Moşteni¬ 
torului Coroanei — înlesnindu-I astfel de a răspândi binefaceri cu 
o mână darnică — a vrut să dovedească că în faţa Tronului toţi 
Românii sunt uniţi. Vă mulţumesc din toată inima pentru acest 
semn de dragoste. 

Nu Mă îndoesc că Senatul va da guvernului Meu tot spriji¬ 
nul său pentru legile însemnate supuse deliberărilor sale. Astfel 
d-voastre veţi lucra la desvoltarea şi înflorirea scumpei noastre 
Patrii. 

încă odată vă mulţumesc, d-Ior Senatori, pentru bunele urări 
ce aduceţi Reginei şi Mie, precum şi tinerei Perechi care, cu veselie 
şi nerăbdare, aşteaptă ziua când va fi în mijlocul nostru. 

(M. O., 1892, nr. 197, p. 5754). 

103. 

Cuvântarea la învestitura Episcopului de Roman. 

13/25 Decemvrie 1892. 

Noul Episcop, primind cârja episcopală, spune că a văzut împlinindu-se 
una câte una aspiraţiunile Neamului: Dinastie, Suveran înţelept şi tun, gata 
oricând pentru binele patriei şi al bisericii şi promite că va urma demnilor pre¬ 
decesori după dorinţa M. S. şi conform aşteptărilor patriei şi bisericii. M. S. 
Regele, amintind figuri ilustre de prelaţi ai Romanului, le dă exemplu noului 
ales, urându-i vieaţă lungă în acest Scaun. 

Prea Sfinte Părinte, 

Ales Episcop al Romanului de către membrii Sfântului Sinod 
şi reprezentanţii naţiunii, ţi-am încredinţat cârja episcopală după 
vechile datine ale ţării. 

în acest moment solemn amintesc Prea Sfinţiei Tale marea 
chemare ce, de astăzi înainte, te aşteaptă în acest scaun episcopal 
al vechei Capitale a Moldovei-de-Jos, care are pagini aşa de frumoase 
în istoria bisericii şi a ţării. 

Dela acele timpuri depărtate, când Roman-Yodă fundă Mitro¬ 
polia din Roman, până în zilele noastre, vei întâlni aci urme neîntre¬ 
rupte şi neuitate de pilde mari, care au revărsat o adevărată strălucire 
asupra bisericii autocefale române. 

Ierarhi ca Leon ? Ionichie, Veniamin şi mai presus de toţi, învă¬ 
ţatul Dositeu, « acest păstor cucernic şi blând ca un miel » — cum 
spune cronicarul Neculce—vor rămânea de-a-pururea în amintirea 
poporului român. 

Mândru trebue să fii, Prea Sfinte, de a te sui pe acest scaun 
ilustrat de prelaţi aşa de vrednici, care, în sfânta lor viaţă, au lucrat 
cu atâta râvnă la înălţarea bisericii şi cu atâta voinicie la apărarea 
drepturilor ţării. 

Cu dragoste şi îngăduinţă păstoreşte, dar, turma <& este încre¬ 
dinţată Prea Sfinţiei tale; fii pentru dânsa o pildă vie de credinţă 
şi de fapte bune; strânge-o în jurul tău spre a o îndulci cu hrana 
sufletului şi a o mângâia în vremuri grele. 

Astfel, Prea Sfinţia ta vei fi un adevărat părinte al drept-cre- 
dincioşilor şi vei atrage asupră-ţi binecuvântările Cerului. 

Mulţumindu-ţi pentru bunele felicitări şi asigurările de credinţă 
ce-Mi aduci, îţi urez, Prea Sfinte Părinte, viaţă lungă şi fericită 
pe scaunul episcopal al Romanului. 

(M. O., 1892, nr. 205, p. 5963). 

104. 

Urarea M. S. Regelui la cununia Principelui Ferdinand. 

Sigmaringen, 29 Decemvrie 1892/10 Ianuarie 1893. 

Serbarea oăsătoriei Principelui Ferdinand cu Principesa Maria. Seara masă 
]a Sigmaringen. Principele de Hohenzollern ridică un toast pentru împăratul 
Germaniei, Regina Angliei, şi pentru părinţii Principesei. M. S. Regele Carol 
I închină în sănătatea tinerei perechi. 

Cu inima plină de veselie salut unirea ce s’a săvârşit şi s’a sfinţit, 
ca o asigurare pentru viitorul României. Ţara Mea priveşte cu mân¬ 
drie această strânsă legătură a tinerei sale Dinastii cu puternice 
Case domnitoare şi cu mari Imperii. Urarea Mea: 4 Să trăiască 
tinerii căsătoriţi» nu răsună numai viu şi plăcut în acest Castel, 
leagănul familiei Mele; urarea Mea este purtată de talazurile Du¬ 
nării până în Mare, departe, unde e auzită de un popor care creşte 
şi se desvoltă şi care, la rândul său, ridică strigări de vie veselie 
şi de sinceră recunoştinţă pentru Auguştii Şefi ai amânduror fami¬ 
liilor şi pentru prea iubiţii Părinţi ai tinerei Perechi. 

Să ridicăm dar paharele noastre şi să bem în sănătatea scumpilor 
Mei Nepot şi Nepoată. 

Binecuvântările Cerului să-I conducă pe calea cea nouă a vieţii. 

Să trăţască tânăra Pereche! 

(M. O., 1893, nr. 223, p. 6429). 

105. 

înalt Ordin de zi către Armată. 

Sigmaringen, 31 Decemvrie 1892/12 Ianuarie 1893. 

M. S. Regele urează ostaşilor mulţi şi fericiţi ani. 

Ostaşi, 

Constat cu o adâncă mulţumire că sacrificiile făcute de ţară 
pentru armată dau în fiecare an roadele lor. 

Sentimentul de datorie şi de onoare, ce necontenit însufleţeşte 
viaţii voastră, este o vie dovadă de spiritul vostru de disciplină, 

spirit ce doresc să-l păstraţi şi de aci înainte neatins, întocmai 
ca o sfântă moştenire. 

Ţara se reazemă pe bărbăţia fiilor săi; de aceea dânsa, împreună 
cu Mine, vă privim cu mândrie şi încredere. 

Departe de ţară, totuşi cugetarea şi inima Mea sunt îndreptate 
cu statornicie către scumpa Mea oaste şi din aceste locuri, care 
M’au văzut născând, vă urez vouă, în mijlocul cărora trăiesc de 27 
ani, mulţi şi fericiţi ani! 

Dat în Sigmaringen, la Decemvrie 1892. 

CAROL. 

(M. O., 1893, nr. 219, p. 6305). 

106. 

M. S, Regele către Batalionul 1 de Vânători. 

3/15 Februarie 1893. 

Batalionul 1 de Vânători vine în curtea Palatului. Comandantul Corpului 
II de Armată prezintă pe A. S. Regală Principele Ferdinand Batalionului şi 
sfârşeşte: « Să trăiască noul nostru comandant », M. S. Regele încredinţează 
Batalionului pe Moştenitorul Coroanei şi-i cere să fie în fruntea tuturor tru¬ 
pelor prin activitate şi- sârguinţă. 

Am hotărît ca Batalionul 1 de Vânători, de astăzi înainte, să 
fie comandat de Moştenitorul Coroanei. Aceasta este o deosebită 
cinste pentru voi, de care nu Mă îndoesc că vă veţi arăta vrednici. 
Trebue ca să desfăşuraţi acum o mare activitate şi sârguinţă, spre 
a vă atrage mulţumirea Mea, fiindcă sunt în drept a cere dela Bata¬ 
lionul 1 de Vânători să fie în fruntea tuturor trupelor. în această 
aşteptare, încredinţez batalionul Moştenitorului Coroanei. 

(M. O., 1893, nr. 243, p. 6979). 


107. 

M. S. Regele către Academia Română. 

5/17 Martie 1893. 

M. S. Regele şi Principele Ferdinand merg la Academia Română. D. A. Sturdza 
întâmpină pe Auguştii membri arătând că venirea MM. LL. în sânul Acade¬ 
miei e îndoit de preţioasă, în urma pierderii atâtor membri de valoare. Insti¬ 
tuţia, geloasă de aprobarea Augustului ei protector, va continua a-şi face da¬ 
toria conştientă de misiunea sa. M. S. Regele aminteşte căsătoria Moştenitorului 
Tronului care asigură viitorul României şi urează ca sesiunea de estimp să fie 
spornică. 

Totdeauna viu cu deosebită plăcere în sânul Academiei, mai ales 
astăzi când o rază mândră luminează viitorul României, pe care 
îl putem privi cu linişte, asigurat fiind prin căsătoria Moştenitorului 
Coroanei. Academia, împreuftă cu ţara întreagă, a salutat cu vie 
mulţumire acest eveniment, ca o puternică chezăşie a instituţiunilor 
noastre. Neîncetat gândesc la întărirea lor şi la progresele Academiei. 
De câţiva ani, dânsa a fost dureros încercată prin pierderea unor 
membri însemnaţi, care au lucrat cu inima şi mintea la renaşterea 
Statului român şi cu drept cuvânt d-1 Secretar general al Academiei 
a putut aminti că lipsa lor este o grea lovitură, simţită de noi toţi. 
Multe scaune sunt vacante; nu trebue să întârziem dar a le încredinţa 
la bărbaţi destoinici a ne aduce noui lumini şi un nou avânt lucrărilor 
noastre. Cu această dorinţă viu în mijlocul d-voastre, urând ca 
sesiunea din anul acesta să fie spornică. 

(M. 0., 1893, nr. 269, p. 7772). 

108. 

M. S. Regele către noile Regimente care primesc steaguri. 

10/22 Mai 1893. 

La 9 Mai se săvârşeşte în sala de Ceremonii a Palatului şi în prezenţa Suvera¬ 
nului a Principelui Moştenitor şi a Principesei Maria, solemnitatea ţintuirii a 5 
steaguri noi ce aveau să se încredinţeze a doua zi Regimentelor 9—12 de Arti¬ 
lerie şi 4 de Roşiori. A doua zi compania de onoare ridică steagurile dela Palat şi 
le duce la Mitropolie. După Tedeum M. S. Regele încredinţează steagurile fiecărui 
comandant de corp respectiv şi fiecare steag înconjurat de garda de onoare e 
aşezat în curtea Mitropoliei, unde Suveranul într’o scurtă alocuţiune motivează 
pentru ce a ales această zi ca să înmâneze noile steaguri şi rostul lor în timp 
de pace şi de războiu. 

încredinţez noilor regimente aceste steaguri, ca cel mai înalt 
simbol ostăşesc; în timp de pace, el trebue să vă amintească jură¬ 
mântul şi datoria voastră către ţară; iar în timp de războiu, să stră¬ 
lucească ca un semn falnic, împrejurul căruia ostaşii se strâng, nă¬ 
dăjduind că cu Vulturul român este şi isbânda. 

Am ales ziua de 10 Mai spre a vă înmâna steagurile voastre căci 
sărbătorim astăzi a 16-a aniversare a neatârnării României, care a 
fost trainic întemeiată pe câmpiile din Bulgaria. 

Nu Mă îndoiesc că veţi înconjura steagul vostru cu dragoste şi 
credinţă. 

(M. O., 1893, nr. 32, p. 854). 

109. 

Mesaj la închiderea Corpurilor Legiuitoare. 

20 Mai/l Iunie 1893. 

Suveranul aminteşte legile votate de Corpurile Legiuitoare: legea clerului 
mirean, a învăţământului primar şi profesional, legea sanitară, tocmelile agri¬ 
cole, jandarmeria rurală, modificarea constatării şi perceperii contribuţiilor 
directe, modificarea legii contabilităţii publice şi de organizare a Ministerului 
de Finanţe, convenţiuni comerciale cu diferite state, taxele comunale, legea 
recrutării şi reorganizarea Cavaleriei, stăruind asupra importanţei lor pentru 
şi progresul Statului Român. Mulţumeşte reprezentanţilor naţiunii. 

închizând a doua sesiune a acestei legislaturi, după o plină şi 
rodnică activitate, Mă simt fericit de a vă exprima via Mea mul¬ 
ţumire pentru modul cu care aţi răspuns programului de reforme 
ce vi s’a înfăţişat de guvernul Meu. 

în această sesiune, proiectele de legi anunţate de guvernul Meu 
au fost supuse deliberărilor d-voastre, îndrumându-se astfel din 
ce în ce mai mult viaţa noastră parlamentară către deprinderea 
sănătoasă de a îndeplini în cursul sesiunii programul de lucru pentru 
care a fost deschisă. 

Din aceste proiecte, unele au devenit deja legi organice; altele 
ca legea comunală, legea judeţeană şi legea organizării Ministerului 
de Externe, au fost votate de unul din Corpurile Legiuitoare şi 
cercetate de celalt; iar altele, ca legea Curţii de Conturi, legea 
Băncii agricole, legea serviciului tehnic, legea drumurilor, legea 
judecătoriilor de ocoale, prin faptul că au fost aprobate de secţiu¬ 
nile unuia din Corpurile Legiuitoare, Ne dau încrederea că vor fi 
desăvârşite în sesiunea viitoare. 

Lăsând însă la o parte îmbunătăţirile neîndeplinite încă, totuşi 
lucrarea d-voastre merită să vă atragă îndelunga recunoştinţă a 
ţării. 

Prin legea clerului mirean, aţi completat opera legiuitorului 
dela 1872 şi dând bisericii mijloacele de care avea nevoie ca să-şi 
îndeplinească înalta şi sfânta ei misiune, aţi rezolvit una din che¬ 
stiunile cele mai însemnate ale organismului nostru social, una din 
chestiunile pe care de mai multă vreme interesele permanente ale 
religiei şi ale ţării cereau să o vadă hotărîtă. 

Prin legile învăţământului primar şi învăţământului profesional, 
aţi realizat în parte reforma învăţământului nostru, căci aţi asi¬ 
gurat şi răspândirea culturii în straturile cele mai adânci ale ţării 
şi îndrumarea nouilor generaţiuni către acele ocupaţiuni Cari con- 
tribuesc mai mult la creşterea şi îmbogăţirea naţiunii. 

Prin votarea legii sanitare şi a legii relativ la tocmelile agricole, 
aţi continuat opera de reforme destinate a îmbunătăţi soarta po- 
poraţiunii noastre rurale, operă pe care cu atâta râvnă aţi început-o 
în sesiunile trecute; iar prin legea jandarmeriei rurale, aţi dat 
acelei poporaţiuni siguranţa aşa de trebuitoare paşnicei ei desvoltări. 

Modificând legea de constatare şi percepere a contribuţiunilor 
directe, menită a aduce o mai mare dreptate în aşezarea impozitelor, 
legea contabilităţii şi legea organizării Ministerului de Finanţe, aţi 
dovedit încă odată nestrămutata d-voastre hotărîre de a face ca 
finanţele ţării să rămână totdeauna în bună rânduială. Cea mai 
netăgăduită dovadă a bunei lor stări actuale este, desigur, votarea 
la timp a unui buget, în care cheltuelile Statului au sporit cu mai 
inult de 5%, fără ca echilibrul bugetar să fie sdruncinat, fără a 
cere ţării noi sacrificii. 

In dorinţa d-voastre de a asigura interesele economice ale ţării, 
garantând atât exportul cât şi industria noastră născândă, aţi 
inaugurat opera încheierii unor convenţiuni comerciale, care ne 
dau stabilitatea relaţiunilor noastre economice stabilite, fără de 
care nici comerţul nici industria nu pot propăşi. 

Interesele comunelor noastre n’au fost uitate. Pentru a le da 
putinţă de a-şi creia noui resurse şi a aduce ordinea şi metoda într’o 
materie în care lipseau, aţi votat legea maximului taxelor comunale 
cu acea hotărîre care este datoria, cinstea şi cuvântul de a fi al 
regimului parlamentar. 

Reformând legea recrutării, reorganizând Cavaleria şi asigurând 
forrrjarea cadrelor de subofiţeri, aţi îndeplinit unele din Iipsele de 
căpetenie ale armatei şi aţi continuat astfel acel şir de îmbunătă¬ 
ţiri menite a o face să răspundă cât mai mult la aşteptările noastre. 

Domnilor Senatori, 

Domnilor Deputaţi, 

Bucuria adâncă şi generală cu care ţara întreagă a primit pe 
scumpa mea nepoată, dovada netăgăduită a credinţii şi devota- 

mentului iubitului Meu popor pentru Mine şi Dinastie, ale cărei 
destine sunt aşa de strâns şi pentru veşnicie legate de destinele 
naţiunii române, a încălzit inima Mea şi M’a făcut să văd încă 
odată că ţara ştie să preţuiască munca fără de preget, pe care de 
27 ani am adus-o prinos pe altarul ei. 

Domnilor Senatori, 

Domnilor Deputaţi, 

In viaţa unei ţări care merge înainte, opera de reforme nu este 
niciodată isprăvită j munca d-voastre de azi are nevoie de munca 
d-voastre de mâne. 

In numele Meu şi al ţării, vă mulţumesc. 

Eu declar închisă sesiunea extraordinară a Corpurilor Legiuitoare. 

CAROL. 

Preşedintele Consiliului Miniştrilor şi Ministru de Interne, L. Catargiu ; 
Ministrul Agriculturii, Industriei, Comerţului şi Domeniilor, P. P. Carp; Mi¬ 
nistrul Afacerilor Străine, Al. Lahovari; Ministrul Finanţelor, M. Germani; 
Ministrul de Justiţie, Al. Marghiloman; Ministrul de Răzhoiu, General I. La¬ 
hovari ; Ministrul Lucrărilor Publice, C. Olănescu; Ministrul Cultelor şi In¬ 
strucţiunii Publice, Tache Ionescu. 

(M. O., 1893, nr. 39, p. 1073—4). 

110 . 

M. S. Regele către Mitropolitul Primat Ghenadie. 

21 Mai/2 Iunie 1893. 

învestitura Mitropolitului Primat Ghenadie. La Palat e introdus noul ales 
precedat de 2 protoierei ai Capitalei şi urmat de 2 arbidiaconi ai Mitropoliei. 
Ministrul Cultelor, luând cârja din mâna unuia din arhidiaconi, o remite Su¬ 
veranului şi citeşte diploma prin care Ghenadie a fost ales Primat. M. S. Regele 
luând cârja se adresează Mitropolitului. 

încredinţez înalt Prea Sfinţiei Tale toiagul arhipăstoresc spre 
a Te învesti Mitropolit al Ungro-Vlahiei şi Primat al României. 

Mitropolitul primat Ghenadie, mulţumind pentru misiunea ce i s’a încre¬ 
dinţat asigură pe Suveran că va păstori cum cer interesele bisericii şi ale Sta¬ 
tului Român. M. S. Regele spune noului ales să fie măgulit că a fost desemnat 
să ocârmuiască eparhia aceasta şi să prezideze Sinodul. Vine dela Argeş unde 
a. păstorit 18 ani şi urmează atâtor mitropoliţi cu renume. 

înalt Prea Sfinţia Ta fiind ridicat la cea mai înaltă treaptă a 
Sfintei Biserici autocefale române, cu vie mulţumire ţi-am înmâ- 

nat, tocmai în ziua Sfinţilor împăraţi Constantin şi Elena, când 
Mitropolia prăsnueşte hramul său, toiagul arhiepiscopal ca să 
oblădueşti cu dragoste şi îngăduinţă turma ce-ţi este încredin¬ 
ţată. 

înalt Prea Sfinţia Ta eşti al 3-lea Mitropolit al Ungro-Vlahiei 
şi Primat al României, ales de marile Adunări după legea organică, 
prin care s’a restabilit Biserica pe temeliile canonice, păstrând şi 
vechile datine ale ţării. 

Sunt mândru că sub Domnia Mea s’a aşezat statornic Episco¬ 
patul şi s’a îmbunătăţit, în sfârşit, starea clerului mirean, asigu- 
rându-se totdeodată şi viitorul său. 

Măgulit poţi fi înalt Prea Sfinţia Ta că glasul poporului şi în¬ 
crederea fraţilor Tăi în Christos te-au desemnat a ocârmui ca pre¬ 
şedinte al Sinodului, trebile bisericeşti. Această mare şi vrednică 
sarcină va mângâia pe înalt Prea Sfinţia Ta că părăseşti acum fru¬ 
moasa Episcopie de Argeş, pe care ai păstorit-o 18 ani cu blândeţe 
şi cuminţenie şi unde ai avut fericirea a târnosi cel mai falnic mo¬ 
nument religios, reînviat din cenuşe în toată strălucirea sa. 

Te mai poţi mândri, înalt Prea Sfinte Părinte, de a fi urmaşul 
atâtor Mitropoliţi mărinimoşi care au ridicat Scaunul arhiepis¬ 
copal al Ungro-Vlahiei prin evlavie şi erudiţiune, dându-i un re¬ 
nume care a străbătut peste hotarele ţării. Neuitat a rămas numele 
lui Antim care, în fericitele vremuri ale lui Constantin Basarab, a 
fost plin de grije pentru Sfânta Biserică şi care a încălzit pe fiii săi 
sufleteşti cu cuvântare mişcătoare şi cu învăţătură evanghelicească, 
răspândite de el însuşi, în mai multe limbi, în tot răsăritul. Dida¬ 
hiile sale sunt încă astăzi pilde frumoase de cugetări adânci şi sfa¬ 
turi duhovniceşti pentru ierarhi şi slujbaşi ai bisericii. Păstrăm 
şi o amintire recunoscătoare Mitropolitului Grigorie al II-lea. Tăl¬ 
măcirea sub Vlădicia sa a celor 12 minee, care se retipăresc astăzi, 
au deschis drept-credincioşilor un isvor bogat de mângâere şi de 
înălţare de suflet. Episcopul Kesarie dela Râmnic zice de acest 
vrednic arhiepiscop în precuvântarea sa a mineelor: păstorul Ungro- 
Vlahiei, pe care veacul de acum şi-l socoteşte şi e de cinste şi patria 
sa se făleşte cu el ca o podoabă. 

Nu Mă îndoiesc că vei păşi, înalt Prea Sfinte Părinte, pe urmele 
acestor însemnaţi Mitropoliţi, care au desfăşurat atâta râvnă şi 
osârdie spre a întări credinţa în inima poporului. 

Suindu-Te acum pe scaunul metropolitan al Ungro-Vlahiei, 
înalt Prea Sfinţia Ta poţi fi sigur de tot sprijinul Meu; din adâncul 
sufletului îţi doresc mulţi ani de stăpânire şi ca Dumnezeu să Te 
conducă şi să Te lumineze în sfânta Ta chemare. 

(M. 0., 1893, nr. 40, p. 1107). 

111 . 

Toast pentru oraşul Tecuci. 

Tecuci, 27 Sept./9 Oct. 1893. 

Manevre de cadre la Tecuci. Asistă M.S. Regele şi Principele Moştenitor. Seara 
la masa ce s’a dat, Cuza, Primarul oraşului, a închinat în sănătatea MM. LL., 
iar M. S. Regele, mulţumind pentru primirea ce I-au făcut cetăţenii, închină 
pentru viitorul oraşului şi în sănătatea locuitorilor Iui. 

Tecuciul are de mult strânse legături cu armata. Este aproape 
un sfert de veac, când oraşul era un centru militar prin tabăra 
dela Furceni. 

Astăzi, sunt tocmai 11 ani de când am petrecut câteva zile, cu 
ocaziunea marilor manevre, în mijlocul d-voastre, primit atunci, 
ca şi acuma, cu cea mai mare căldură. 

In curând o garnizoană însemnată de cavalerie va aduce aci 
o nouă viaţă. 

Astfel oraşul vostru a crescut şi se desvoltă împreună cu armata. 

Sunt fericit că, sub Domnia Mea, Tecuciul s’a ridicat şi a pros¬ 
perat şi că cetăţenii îmi arată recunoştinţa lor, întâmpinându-Mă 
totdeauna cu dragoste şi bucurie. 

Mulţumindu-vă pentru bunele urări ce-Mi exprimaţi, închin 
acest pahar pentru viitorul oraşului şi în sănătatea locuitorilor lui! 

(M. O., 1893, nr. 146, p. 3989). 

112 . 

Toastul Regelui în onoarea ofiţerilor. 

Tecuci, 28 Sept./10 Oct. 1893. 

După încetarea manevrelor de cadre, Ministrul de Războiu dă un banchet 
în hala Infanteriei. Ia parte şi M. S. Regele, care. la sfârşitul banchetului, 
ridică un toast în onoarea armatei şi în deosebi în sănătatea ofiţerilor Corpuri¬ 
lor II ţi III de Armată. 

Sunt totdeauna fericit când pot fi împreună cu armata pe 
câmpul de manevre, locul cel mai priincios spre a judeca dacă 
ostaşul este pregătit pentru mândra sa chemare. 

Din nenorocire, împrejurări neprevăzute au împiedecat; cu câţiva 
ani marile concentrări de toamnă, aşa‘de necesare pentru desvol- 
tarea noastră militară şi care trebue să fie privite de corpul ofiţeresc 
ca răsplata muncii sale în cursul anului. 

Salutăm dar cu vie mulţumire şcoala practică, ce am făcut în 
zilele acestea cu cadrele trupelor. 

Această întrunire militară a fost o mică despăgubire pentru 
suspendarea manevrelor şi totodată o mare plăcere, fiindcă Mă pot. 
găsi azi în mijlocul d-voastre. 

Urând ca să ne întâlnim ajiul viitor împreună cu trupa pe câmpul 
de manevre, ridic acest pahar în onorul armatei ţi în deosebi în. 
sănătatea ofiţerilor Corpurilor II şi III de armată. 

(M. O., 1893, nr. 147, p. 4018—9). 

113. 

Toast în sănătatea Gălăţenilor. 

Galaţi, 30 Sept./12 Oct. 1893. 

Se ivise holera la Galaţi şi din această cauză comerţul stagnase. M. S. Regele,, 
dela manevrele dela Tecuci, vine în vizită la Galaţi pentru a imprima un nou 
impuls comerţului. La dejunul care I se dă, Primarul Galaţilor închină în să¬ 
nătatea M. S. urându-I mulţi ani. M. S. Regele.închină în sănătatea orăşenilor, 
dorindu-le toate fericirile. 

Viu totdeauna cu o mare bucurie în mijlocul d-voastre. 

Astă dată însă am avut o deosebită dorinţă a vizita Galaţii, 
aflând că, prin ivirea holefei, oraşul a trecut prin timpuri grele 
şi că comerţul său a fost jignit. 

Sunt adânc mişcat că, cu toate aceste, Gălăţenii Mi-au făcut 
o primire atât de strălucită şi de călduroasă, pe care Mi-o voiu 
aminti-o totdeauna cu o adevărată plăcere. 

Am multă speranţă că venirea Mea prin marile noastre porturi 
va contribui, ca încrederea să renască şi ca afacerile să reia un nou 
avânt. 

Asigurându-vă că voiu păstra şi în viitor cel mai viu interes 
pentru desvoltarea şi propăşirea Galaţilor, care Mi-au dat atâtea 
dovezi de dragoste şi de devotament, vă mulţumesc din suflet de 

bunele voastre urări şi de frumoasa întâmpinare ce Mi-aţi făcut, 
şi închin acest pahar în sănătatea orăşenilor, dorindu-le toate fericirile. 

(M. O., 1893, nr. 149, p. 4096). 

114. 

M. S. Regele închină pentru prosperitatea Brăilei. 

Brăila, 30 Sept./12 Oct. 1893. 

M. S. Regele în vizită la Brăila. Seara I se dă o masă şi Primarul Economu 
exprimă recunoştinţă, devotament şi supunere a locuitorilor din Brăila, urând 
mulţi ani Suveranului. M. S. Regele, mulţumind pentru urări, închină pentru 
prosperitatea Brăilei şi sănătatea locuitorilor ei. 

Am luat cea mai vie parte la toate grijile, prin care Brăila 
a trecut în timpul holerei, care a lovit în comerţul său. 

Atunci, deşi departe de ţară, cugetările Mele erau în mijlocul 
d-voastre, urmărind de aproape greutăţile ce oraşul a străbătut. 

Astăzi, sunt fericit că am putut reveni la Brăila, care Mi-a dat 
de atâtea ori dovezi de dragoste şi de devotament şi care M’a primit 
cu atâta entuziasm. 

Doresc din suflet ca vizita Mea să aducă o îndreptare în co¬ 
merţ, fiind sigur că el va lua o desvoltare neaşteptată, prin îmbu¬ 
nătăţirile făcute în amândouă porturile şi mai ales prin instalarea 
dockurilor şi întrepozitelor, ce vor înlesni şi grăbi toate transacţiunile. 

Mulţumindu-vă de călduroasele voastre urări, ridic paharul 
Meu pentru prosperitatea Brăilei şi în sănătatea orăşenilor. 

(M. O., 1893, nr. 149, p. 4097). 

115. 

M. S. Regele către Români. 

Castelul Peleş, 3/15 Octombrie 1893. 

La naşterea Principelui Carol, M. S. Regele dă o proclamaţie către ţarâ 
aducând la cunoştinţă acest fericit eveniment. 

CAROL I, 

Prin graţia lui Dumnezeu şi voinţa naţională, Rege al României, 

La toţi de faţă şi viitori, sănătate: 

Astăzi, prin binecuvântarea înaltei Providenţe, Principesa Mo¬ 
ştenitoare, iubita Mea Nepoată, a dat naştere unui fiu care a primit 
numele de Carol. 

Prin acest fericit eveniment, Dinastia Mea capătă d nouă întă¬ 
rire şi ţara încoronarea unei dorinţe de atâtea ori rostită în timp 
de o jumătate de secol. 

Un Prinţ născut pe pământul României, crescut în mijlocul 
naţiunii, peste care într’o zi este chemat să domnească, va fi legă¬ 
tura cea mai puternică între Dinastia Mea şi această scumpă ţară, 
căreia de douăzeci şi şapte de ani i-am consacrat silinţele şi cuge¬ 
tările Mele. 

Nu Mă îndoiesc că bucuria Familiei Mele va fi sărbătoarea în¬ 
tregii Naţiuni. Pe prinţul nou născut îl încredinţez cu mândrie 
dragostei şi devotamentului poporului Meu iubit. 

Dat în Castelul Peleş, în ziua de 3 Octomvrie anul 1893. 

CAROL. 

(M. O., 1893, nr. 150, p. 4145). 


11Q. 

Mesaj la deschiderea Corpurilor Legiuitoare. 

15/27 Noemvrie 1893. 

Prin mesajul de deschidere al Corpurilor Legiuitoare se enumără proiectele 
de legi rămase nevotate din anul precedent şi proiectele noi privind organi¬ 
zarea Comunei, a poliţiilor, a învăţământului secundar şi superior, a regimului 
apelor, a Ministerului de Justiţie, modificarea codului de comerţ, exproprierea 
pentru cauză de utilitate publică, legea silvică şi a minelor, modificarea par¬ 
ţială a tarifului vamal, reforma codului penal militar şi legea de organizare 
a Statului Major pentru completarea organizării ţării. 

Domnilor Senatori , 

Domnilor Deputaţi, 

Astăzi, mai mult decât oricând, Mă simt fericit de a Mă găsi 
în mijlocul reprezentaţiunii naţionale. 

Căsătoria iubitului Meu Nepot a fost binecuvântată de Provi¬ 
denţă. Naşterea pe pământul României a tânărului Principe Carol 
a strâns şi mai mult puternicele legături, care unesc Dinastia Mea 
cu soarta acestei ţări şi asigură pentru vecie viitorul ei. 

Cu acest prilej am avut mulţumirea să constat încă odată cât 
de adânc înfipte în inimile naţiunii sunt dragostea şi credinţa către 
Tron. 

Domnilor Senatori, 

Domnilor Deputaţi, 

Şi anul acesta putem constata eu o vie mulţumire că toate Pu¬ 
terile proclamă, în orice împrejurare, voinţa lor nestrămutată de 
a păstra lumii nepreţuitele binefaceri ale păcii. 

Ţara noastră trebue să se fericească de aceste solemne declara- 
ţiuni, care, asigurând liniştea Europei, ne permit să lucrăm la des- 
voltarea noastră pe toate căile progresului. 

Politica României fiind şi dânsa călăuzită de aceeaşi dorinţă, 
raporturile noastre cu toate Puterile sunt amicale şi pe deplin 
satisfăcătoare. 

Puteţi dar, fără altă preocupare, urmări şi desăvârşi opera de 
reforme, cu care v’a însărcinat acum doi ani încrederea naţiunii 
şi pe care cu atâta râvnă şi cu atât succes aţi realizat-o în parte 
în sesiunile precedente. 

Pe lângă proiectele de legi prezintate deja d-voastre de către 
guvernul Meu şi care, din lipsă de vreme, au fost amânate pentru 
est-timp, nevoile mereu crescânde ale vieţii noastre de Stat cer 
dela luminatul d-voastre patriotism să cercetaţi şi nouile măsuri, 
menite a desăvârşi lucrarea întreprinsă de d-voastre. 

Pentru a completa reforma administrativă, guvernul Meu va 
supune deliberărilor d-voastre legea electorală comunală şi legile 
asupra organizării comunei rurale şi asupra poliţiilor; iar pentru a 
întregi reforma şcoalei aşa de bine începută, legea asupra învăţă¬ 
mântului secundar şi superior. 

Mai multe legi privitoare la lucrările noastre publice se află în 
deliberarea d-voastre, din sesiunea trecută. Guvernul Meu va 
sfârşi această lucrare, depunând un proiect de lege asupra regimului 
apelor şi un altul asupra răspunderii întreprinzătorilor în caz de 
accidente. 

Ministerul Justiţiei vă va prezintă legea modificătoare a cărţii 
a treia din Codul de comerţ, legea de organizare a Ministerului şi 
legea de expropriaţiune pentru cauză de utilitate publică. 

Desvoltarea producţiunii actuale a ţării şi deschiderea de noi 
izvoare de avuţie a fost constanta preocupare a guvernului Meu. 
In scopul acesta, Ministerul de Domenii vă va cere modificarea 
legii silvice şi va îndeplini prescripţiunea Constituţiunii care pune 

cu drept cuvânt legea minelor între legile obligatorii. Şi una şi alta 
din aceste două legi vor căuta să împace interesele generale cu cel 
mai scrupulos respect al drepturilor private. 

Situaţiunea favorabilă, la care au ajuns finanţele Statului: în 
anii din urmă, se menţine tot atât de satisfăcătoare. 

Exerciţiul trecut 1892—1893 s’a soldat cu un excedent de peste 
trei milioane, fără să fi fost nevoie de a se atinge resursa extraor¬ 
dinară de 3.887.000 lei din excedent, prevăzută în bugetul respectiv 
şi Ministrul Meu la departamentul Finanţelor vă va supune cuve¬ 
nitele propuneri pentru întrebuinţarea sumelor de eare dispune 
astăzi tezaurul public din excedentele succesive ale exerciţiilor 
închise. 

încasările primelor şease luni ale anului bugetar curgător au 
întrecut şi est-timp eval'uaţiunile corespunzătoare şi este dar pro¬ 
babil că şi acest exerciţiu se va încheia în aceleaşi bune condiţiuni. 

Aceste rezultate permit ca bugetul pe 1894—1895, care este 
deja pregătit să se prezinte echilibrat numai cu mijloace normale, 
fără adaus de impozite sau mijloace extraordinare, cu toate că am 
avut a face faţă trebuinţelor ce izvorăsc din punerea în aplicare 
a reformelor deja votate de Corpurile Legiuitoare în diversele ra¬ 
muri ale administraţiunii publice. 

Mulţumită reformei sistemului nostru monetar şi a consolidării 
valutei, săvârşite cu succes la momentul oportun, ţara noastră 
s’a găsit la adăpost de perturbaţiunile ce a provocat în alte ţări 
criza argintului. 

Creditul Statului român este bine întemeiat şi fluctuaţiunile 
neînsemnate ce s’au ivit în urmă în cursul efectelor noastre, îşi au 
sorgintea în cauze cu totul străine de situţaiunea noastră financiară. 

Proiectele relative la modificarea legii licenţelor şi la revizuirea 
legii patentelor sunt gata a se supune d-voastre, spre a fi luate în 
deliberare împreună cu proiectele rămase nevotate din sesiunea 
precedentă completând astfel succesiv opera întreprinsă pentru re¬ 
formarea sistemului şi organizării noastre financiare. 

Experienţa făcută cu noul tarif vamal şi trebuinţa de a asigura 
produselor noastre agricole pieţele cele mai mari de consumaţiune 
ale Europei ne impun o modificare parţială a acestui tarif, modifi¬ 
care însă care nu va atinge întru nimic protecţiunea industriei 
naţionale. 

Studiind convenţiunea încheiată de guvernul Meu cu Impe¬ 
riul German şi care va fi supusă deliberărilor d-voastre, vă veţi 
convinge că am isbutit să lărgim debuşeurile producţiunii noastre 
agricole, fără a ştirbi câtuşi de puţin protecţiunea pe care tariful 
autonom o acorda industriei noastre. 

Armata este pe aceiaşi cale de propăşire ca şi în anii din urmă. 
Ţara se poate cu încredere rezema pe dânsa. Un simţimânt de pru¬ 
denţă ne-a făcut în anul acesta să suprimăm concentrările şi ma¬ 
nevrele de toamnă, aşa de necesare instrucţiunii ei; experienţa a 
dovedit însă în destul că, pe viitor în acelaşi împrejurări, nu va mai 
fi nevoe a face un asemenea sacrificiu. 

Reforma Codului penal militar şi a legii de organizare a Sta¬ 
tului-Major general vor fi supuse în sesiunea actuală studiului 
d-voastre. 


Domnilor Senatori, 

Domnilor Deputaţi, 

Ţara aşteaptă dela d-voastre desăvârşirea înţeleptelor reforme, 
cărora le-aţi închinat deja neobosita d-voastre muncă. Lucrând 
astfel, veţi fi şi în sesiunea actuală la aceiaşi înălţime şi nu Mă 
îndoesc că opera legislativă a acestei Adunări va rămânea una 
din cele mai însemnate ale vieţii noastre parlamentare şi va con¬ 
stitui o pagină memorabilă în analele României. 

Dumnezeu să binecuvânteze lucrările d-voastre. 

CAROL. 

Preşedintele Consiliului Miniştrilor şi Ministru de Interne, L. Catargiu; 
Ministrul Agriculturii, Industriei, Comerţului şi Domeniilor, P. P. Carp; Mi- 
nisţrul Afacerilor Străine, Al. Lahovari; Ministrul de Finanţe, M. Germani,' 
Ministrul de Justiţie, Al. Marghiloman; Ministrul de Resbel, General I. La¬ 
hovari; Ministrul Lucrărilor Publice, C. Olănescu; Ministrul Cultelor şi In¬ 
strucţiunii Publice, Tache lonescu. 

(M. O., 1893, nr. 184, p. 5145—6). 

117. 

Răspuns la Adresa Senatului. 

3/15 Decemvrie 1893. 

Preşedintele Senatului, G. Gr. Cantacuzino, prezintă adresa de răspuns la 
mesajul Tronului şi M. S. Regele mulţumeşte pentru iubirea cu care această 
instituţie înconjură Familia Regala cu prilejul naşterii Principelui Carol. 

Domnule Preşedinte, 

Domnilor Senatori, 

Sunt totdeauna fericit când primesc din partea Senatului expre- 
siunea sentimentelor sale de dragoste şi de credinţă. Astăzi, însă, 
mai mult decât oricând, inima Mea este plină de bucurie văzând 
iubirea cu care reprezentanţii naţiunii înconjură Familia Mea, care, 
prin noul vlăstar sădit pe acest pământ, Şi-a întărit şi mai puternic 
legăturile Sale cu scumpa noastră Românie. Dacă acest fericit 
eveniment se poate privi de generaţia actuală ca o răsplată a lun¬ 
gilor sale stăruinţe întru conservarea operei naţionale, el se prezintă 
pentru generaţiile viitoare ca o chezăşie plină de speranţe. 

Legile însemnate, ce se vor supune desbaterilor Senatului, des¬ 
chid şi în sesiunea aceasta un câmp întins activităţii d-voastre. 
Sunt convins, ca însufleţiţi de dorinţa binelui obştesc, veţi da guver¬ 
nului Meu un sprijin înţelept pentru a duce mai departe opera 
începută, adică: îmbunătăţirea legislaţiunii şi desvoltarea forţelor 
productive ale ţării. 

Plin de încredere în patriotismul încercat al Senatului, nu Mă 
îndoiesc că el va lucra cu râvnă şi bărbăţie la împlinirea acestei 
înalte misiuni. Cât pentru Mine, condus fiind numai de simţimântul 
datoriei, singura Mea ţintă, ca şi singura Mea dorinţă, este de a 
aşeza Statul român pe temelii neclintite, care să asigure viitorul său. 

Yă mulţumesc, d-lor Senatori, din tot sufletul, în numele Reginei 
şi al Meu, precum şi în numele Principelui Moştenitor şi al Princi¬ 
pesei Maria, pentru călduroasele urări ce Ni le aduceţi; ele Ne sunt 
scumpe şi găsesc în inimile noastre un adânc răsunet de recu¬ 
noştinţă. 

(M. O., 1893, nr. 201, p. 5642). 


11 &. 

Răspuns la Adresa Adunării Deputaţilor. 

16/28 Decemvrie 1893. 

La prezentarea Adresei Adunării Deputaţilor, M. S. Regele mulţumeşte pentru 
urările reprezentanţilor naţiunii exprimând dorinţa ea sesiunea ce se deschide 
să asigure un adevărat progres ţării. 

Domnule Preşedinte, 

Domnilor Deputaţi, 

Cu vie mulţumire am ascultat Adresa Camerei Deputaţilor şi 
primesc cu deosebită recunoştinţă asigurările sale de dragoste şi de 
credinţă, care îmi sunt foarte preţioase. 

Sentimentele de bucurie ce Corpurile Legiuitoare Ne-au arătat 
cu atâta căldură, cu prilejul naşterii Principelui Carol, Ne sunt o 
nouă şi scumpă mărturie despre bucuria ţării întregi. Această mani¬ 
festaţie unanimă Mă va îndemna şi mai mult de a împlini datoriile 
înaltei Mele chemări-, ea este totdeodată şi o frumoasă răsplătire 
a muncii nepregetate ce am închinat fericirii şi măririi scumpei 
noastre patrii. 

Dorinţa, de care sunteţi însufleţiţi, de a îndrepta toată activi¬ 
tatea d-voastre spre conştiincioasa îndeplinire a însemnatei sarcini 
ce vă este încredinţată, nu poate da decât roade folositoare pentru 
propăşirea ţării şi întărirea bunei sale stări economice, căci numai 
acele State păşesc înainte pe calea desvoltării care sunt cârmuite 
cu prevedere şi hotărîre. Nu Mă îndoiesc, dar, că şi sesiunea aceasta 
va asigura un adevărat progres şi va răspunde astfel aşteptărilor 
naţiunii. 

Urarea d-voastre de a Mă vedea încă mulţi ani conducând desti¬ 
natele României, înconjurat de încrederea naţiunii întregi, M’a 
mişcat adânc şi vă mulţumesc din suflet pentru toate dovezile de 
dragoste ce arătaţi Reginei, Principelui Moştenitor şi Principesei 
Mar ia, care de-a-pururea sunt pătrunşi de simţimintele cele mai 
calde pentru ţara noastră. 

(M. O., 1893, nr. 211, p. 5977—8). 


119. 

înalt Ordin de zi către armată. 

Bucureşti, 1/13 Ianuarie 1894. 

M. S. Regelş urează armatei, cu prilejul Anului Nou, ani mulţi şi fericiţi. 
Ostaşi, 

Anul cel nou sosind, pe voi vă găseşte tot credincioşi apărători 
ai ţării şi ai Tronului, iar pe Mine mândru că sunt Căpetenia voastră. 

însufleţiţi de sfânta-vă datorie şi Eu sigur fiind că în orice 
împrejurare veţi răspunde la înalta voastră chemare, sprijiniţi-vă 
totdeauna pe îngrijirea şi dragostea Mea. 

Ofiţeri, subofiţeri şi soldaţi, vă urez ani mulţi şi fericiţi! 

CAROL. 

(M. O., 1894, nr. 222, p. 6417). 


120 . 

M. S. Regele către înaltele autorităţi. 

2/23 Ianuarie 1894. 

După slujba dela Mitropolie, trecând în apartamentul Mitropolitului, se 
exprimă urări Suveranului în numele înaltului cler, a Consiliului Miniştrilor 
şi a înaltei Curţi de Casaţie şi Justiţie. M. S. Regele, adânc mişcat de bunele 
urări şi cuvintele pline de dragoste, doreşte celor prezenţi ani mulţi şi fericiţi. 

Am început anul nou prin a îndrepta întâiul nostru gând către 
Dumnezeu, rugându-L să binecuvinteze şi să ocrotească scumpa 
noastră ţară. 

Pătruns de o vie recunoştinţă pentru toate barurile pe care Cerul 
le-a răspândit asupra noastră, sunt adânc mişcat de cuvintele pline 
de dragoste şi de bunele urări ce-Mi adresaţi. Le primesc mai cu 
seamă pentru fericirea României, care este nedespărţită de fericirea 
Mea. 

Doresc din fundul inimii, ca anul nou să fie tot aşa de spornic 
ca cel ce s’a încheiat şi care ne-a adus realizarea speranţelor noastre 
celor mai scumpe. 

Mulţumindu-vâ şi în numele Reginei şi al Familiei Mele de căl¬ 
duroasele d-voastre felicitări pe care le iau ca o bună prevestire 
pentru noi toţi, vă urez ani mulţi şi fericiţi! 

(M, O., 1894, nr. 223, p. 6442). 


121 . 

M. S. Regele către Academia Română. 

18/30 Martie 1894. 

M. S. Regele, la Academia Română, aminteşte premiul înfiinţat cu zece ani în 
urmă pentru Magnum Etymologicum Romaniae, exprimându-şi nădejdea că 
va vedea acest monument nepieritor înfăptuit de către această instituţie. 

Simt totdeauna o vie mulţumire, când pot arăta Academiei 
marele interes ce am pentru activitatea sa; viu dar astăzi cu deo¬ 
sebită plăcere în mijlocul d-voastre, spre a vă aduce urările Mele 
de bună venire şi a lua parte la lucrările d-voastre. 

Sunt tocmai zece ani de când am întemeiat un premiu anual 
pentru o carte cuprinzătoare a tuturor cuvintelor limbii române, 
aşa de bogată în felurite expresiuni. Un început de o erudiţiune 
vrednică de admiraţiune s’a făcut. Toţi dorim să ne bucurăm într’un 
timp nu prea depărtat de această lucrare însemnată şi mai ales 
Noi, care am trecut pragul unei jumătăţi de secol din vieaţa noastră. 
Prin Magnum Etymologicum Romaniae, distinsul său autor, ca. şi 
Academia, îşi vor ridica un monument neperitor; iar Eu pururea 
voi fi mândru că am îndemnat la o muncă, ce va deveni un izvor 
nesleit pentru limba noastră şi filologie. 

Mulţumindu-vă pentru simţimintele de dragoste şi credinţă, ce 
Academia îmi mărturiseşte în toate împrejurările şi mai cu seamă 
în fericitele evenimente ce privesc Familia Mea, declar şedinţa 
deschisă. 

(Acad. Rom., Besbaierile, s. II, t. XVI, 1893—1894, p. 194). 

122 . 

Cuvântare Ia învestitura Episcopilor Buzăului şi Argeşului. 

20 Martie/1 Aprilie 1894. 

învestitura arhiereilor Dionisie Climescu Craioveanu şi Gherasim Timuş 
Piteşteanu, aleşi episcopi ai eparhiilor Buzăului şi Argeşului. După încredin¬ 
ţarea cârjei la fiecare în parte, Episcopul Buzăului primeşte cu respect şi supu¬ 
nere acest toiag păstoresc şi se va sili să urmeze şi să îndeplinească cu sfinţenie, 
râvnă şi căldură preţioasele pilde ale Suveranului; iar Episcopul Argeşului 
primind cârja, simbolul puterii şi sprijinul M. S., va duce, devotat Tronului, 
Ia bun sfârşit apostolia cei s’a încredinţat. M. S. Regele, adresându-se ambilor 
episcopi, le prezintă figuri de prelaţi vestiţi care au păstorit acele eparhii şi 
nădăjdueşte că nu vor fi mai prejos în misiunea ce li, se încredinţează. 

încredinţând Prea Sfinţiilor Voastre cârja episcopală ca semn 
al puterii duhovniceşti, cu încredere vă văd pornind în eparhiile 
voastre spre a îndeplini înalta voastră chemare. Nu Mă îndoiesc 
că de-a-pururea veţi fi pătrunşi de sfânta voastră datorie şi că veţi 
desfăşura toată sârguinţa spre a vă atrage binecuvântarea Cerului 
şi dragostea turmei voastre sufleteşti. 

Prea Sfinţite Episcop al Buzăului, 

Eşti chemat a cărmui o eparhie unde vei găsi urme adânci de 
evlavie a străbunilor noştri; în creerii munţilor, ca şi în fundul, 
văilor, ei au ridicat sfinte locaşuri spre a putea trăi retraşi de viaţa 
sgomotoasă a lumii, închinându-se numai la Atotputernicul. Multe 
biserici împrăştiate în locuri singuratice, sunt încă astăzi dovezi 
netăgăduite a credinţei din vremurile de aspre griji când ţara era 
pradă năvălirilor şi turburărilor războinice. Prea Sfinţia Ta ai, în 
acelaşi timp, ca să-ţi slujească drept pildă, pe Episcopii Chesarie 
şi Dionisie, care prin nemărginita lor hărnicie şi râvnă au ridicat 
eparhia Buzăului, unde au lăsat amintiri neşterse. Nu Mă îndoiesc 
că Prea Sfinţia Ta vei păşi pe urmele acestor doi păstori vrednici şi 
învăţaţi, propovăduind iubirea de patrie şi de lege. 

Prea Sfinţite Episcop al Argeşului, 

Mândru poţi fi că te sui pe scaunul acestei eparhii cu un trecut 
istoric aşa de însemnat. De trei veacuri şi jumătate se înalţă, pe 
frumosul mal al Argeşului, falnica biserică a lui Neagoe-Voievod, 
privită, pe acea vreme, de tot Răsăritul ca o adevărată minune. 
Multe vijelii, foc şi cutremur trecură, în cursul anilor peste acest 
sfânt locaş ce ajunsese aproape de pieire. însă, în zilele de redeştep¬ 
tare a simţimântului naţional, când România se ridică, ca Stat de 
sine stătător, biserica episcopală de Argeş, se reclădi şi astăzi 
ea străluceşte, în vechea sa splendoare, ca o mărturie trainică a 
credinţii poporului din trecut şi a puterii sale de viaţă în pre¬ 
zent. 

Doi episcopi au cârmuit sub Domnia Mea această frumoasă 
eparhie şi amândoi, prin râvna şi dragostea lor pentru biserică şi 
ţară, s’au suit la treapta de Mitropoliţi ai Regatului, înălţând prin 
aceasta, încă şi mai mult, scaunul episcopal al Argeşului 

Prea Sfinţiţi Părinţi, 

Duceţi-vă acum în eparhiile voastre spre a! munci cu osârdie şi 
statornicie la cinstirea bisericii şi la binele norodului-, vă urez să 
culegeţi cu îmbelşugare roadele bunătăţilor ce veţi semăna împre- 
uru-vă. 

Mulţumindu-vă pentru simţimintele ce ne arătaţi prin căldu¬ 
roasele voastre cuvinte, vă dorim Prea sfinţiilor Voastre ani mulţi 
şi fericiţi pe scaunele voastre episcopale. 

(M. O., 1894, nr. 286, p. 8598—9). 

123. 

Mesaj Ia închiderea Corpurilor Legiuitoare. 

24 Martie/5 Aprilie 1894. 

M. S. Regele, închizând sesiunea Corpurilor Legiuitoare, relevă opera legisla¬ 
tivă înfăptuită, operă care priveşte tratatele de comerţ cu Germania, Austro-Un- 
garia şi Belgia, organizarea Ministerului de Externe şi a Corpului tehnic pe 
lângă toate celelalte proiecte amintite prin mesajul de deschidere. 

Domnilor Senatori> 

Domnilor Deputaţi, 

închizând astăzi a treia sesiune a acestei legislaturi, vă mulţu¬ 
mesc de activitatea rodnică ce aţi depus, spre a conduce cu un pas 
mai departe opera legislativă ce v’a supus guvernul Meu pentru 
îmbunătăţirea diferitelor ramure ale administraţiunii publice. 

Votând, cu o lună înainte de aplicarea lui, un buget echili¬ 
brat numai cu mijloace normale, fără adaus de impozite sau re¬ 
surse extraordinare, aţi desăvârşit programul îndreptării finanţelor 
noastre, urmat cu înţelepciune şi stăruinţă de şease ani , ne¬ 
curmat. 

Această pobtică a primit încurajarea şi răsplata ei prin consta¬ 
tarea, la finele exerciţiului 1892—1893, a unui excedent de 24 
milioane, fapt unic în analele noastre financiare. întrebuinţarea 
acestui excedent s’a făcut astfel, încât pe de o parte ne-a scutit 
de a mări datoria publică cu 11.000.000 aproape, iar pe de altă 
parte a făcut să dispară o ultimă anomalie din bugetele noastre. 

Legea pentru o Bancă Agricolă este destinată a ajuta clasa 
atât de însemnată a proprietarilor şi arendaşilor, cărora le va pune 
Ia îndemână un credit mai ieftin, ceea ce le este atât de necesar, 
în vederea mai cu seamă a crizei de preţuri de care sufere produc- 
ţiunea agricolă în lumea întreagă. 

Tot pentru a ajuta şi a sprijini agricultura noastră, acest prin¬ 
cipal izvor al avuţiei naţionale, aţi votat tratatele de comerţ cu 

Germania, cu Austro-Ungaria, cu Belgia, adică cu cele trei ţări 
care, după Englitera, ţin primul rang în comerţul nostru exterior. 
Prin aceste tratate, ne-am asigurat pe acele târguri egalitatea de 
taxe vamale pentru toate produsele noastre; prin acel cu Germania 
mai cu seamă, am dobândit chiar fixitatea şi consolidarea lor pe 
un timp îndelungat. în schimbul unui asemenea beneficiu, n’am 
sacrificat nimic din taxele tarifului nostru destinate a încuraja şi a 
apăra industria noastră născândă. 

Din proiectele rămase nesăvârşite din sesiunea trecută, d-voastre, 
prin votarea legilor judeţene şi comunale, aţi completat opera 
reformei administrative; prin votarea legii judecătoriilor de ocoale, 
aţi desăvârşit asemenea reforma noastră judecătorească, începută 
în sesiunile trecute prin importantele legi care au organizat magi¬ 
stratura dela Curţi şi Tribunale şi au introdus principiul inamovi¬ 
bilităţii. în sesiunea actuală v’aţi ocupat de acea treaptă judecă¬ 
torească care, cercetând afacerile mai mici, totuşi are pentru majo¬ 
ritatea poporaţiunii noastre o importanţă de căpetenie, prin nume¬ 
roasele interese ce le regulează. 

Legea organizării Ministerului_,d,e Exterpe^Jegea prin care se 
reformează Corpul tehnic de lângă Ministerul Lucrărilor Publice, 
mai multe legi ale Ministerului Domeniilor, vor aduce asemenea 
simţite îmbunătăţiri în trei ramuri însemnate ale administraţiunii 
ţării. 

Prin creditele ce le-aţi acordat, pe lângă cele atât de importante 
votate din sesiunile trecute, pentru continuarea reţelei noastre de 
căi ferate, pentru restaurarea sau ridicarea din nou a monumentelor 
noastre bisericeşti şi a institutelor de cultură, aţi dat un nou avânt 
acestui curent de civilizaţiune pe toate căile, în care România a 
intrat de un sfert de secol încoace şi pe care merge cu paşi aşa de 
repezi şi siguri, încât şi-a atras stima şi încrederea tuturor naţiuni¬ 
lor Europei. 

Armata noastră, pentru care s’a făcut atât în sesiunile trecute, 
n’a rămas uitată nici în sesiunea actuală. 

Legea pentru sporul de lefi al căpitanilor şi maiorilor răspunde 
dorinţii tuturor de a îmbunătăţi soarta unor ofiţeri demni de soli¬ 
citudinea ţării. Dorinţa aceasta legitimă trebue însă mărginită 
prin grija de a nu aduce o sdruncinare în echilibrarea bugetelor 
noastre. 

Reforma Codului de justiţie militară răspunde mai bine modi¬ 
ficărilor din urmă introduse în organizarea armatei noastre. Prin 
îndeplinirea însă a câtorva lipse, s’au luat măsuri pentru a se întări 
disciplina, acea virtute care este cea dintâiu a unui oştean şi fără 
de care celelalte, în loc de a fi o forţă, devin o slăbiciune şi o pri¬ 
mejdie naţională. 

Operei legislative fecunde a acestor trei sesiuni trebue să-i 
urmeze acum opera, tot atât, dacă nu şi mai importantă, a apli¬ 
cării în fapt a acestor legi. Trebue ca unele din ele mai cu seamă 
să intre cu încetul în moravurile poporaţ'iunii noastre, care va 
preţui mai târziu înţelepciunea şi foloasele lor. 

Pentru aceasta, Guvernul simte necesitatea unei activităţi stă¬ 
ruitoare şi neîmpiedicată de altfel de ocupaţiuni. 

Domnilor Senatori, 

Domnilor Deputaţi, 

Lucrarea d-voastre din sesiunea actuală, fără a fi încă com¬ 
pletă, este însemnată şi binefăcătoare. Puteţi dar să vă întoarceţi 
în căminurile d-voastre cu conştiinţa că v’aţi împlinit cu prisos 
datoria şi că, mulţumită muncii d-voastre, ţara noastră iubită 
a făcut încă un pas pe calea fără hotar a progresului. 

In numele Meu şi al ţării, vă mulţumesc. 

Eu declar închisă sesiunea actuală a Corpurilor Legiuitoare. 

Bucureşti, 24 Martie 1894. 

CAROL. 

Preşedintele Consiliului Miniştrilor, Ministru de Interne şi ad-interim la 
Războiu, I. Catargiu; Ministrul Agriculturii, Industriei, Comerţului şi Dome¬ 
niilor, P. P. Carp; Ministrul Afacerilor Străine, Al. Lahovari; Ministrul de 
Finanţe, M. Germani; Ministrul de Justiţie, Al. Marghiloman; Ministrul Lu¬ 
crărilor Publice, C. Olănescu; Ministrul Cultelor şi Instrucţiunii Publice, Tache 
Jonescu. 

(M. O., 1894, nr. 289, p. 8713—4). 

124. 

M, S. Regele către C.E.D. 

Sulina, 5/17 Mai 1894. 

M. S. Regele ia parte la inaugurarea marii tăieri a canalului Sulina. Azarian 
Effendi, Preşedintele Comisiunii Europene a Dunării, oferă Suveranului o cupă 
de argint care reprezintă pe bătrânul Danubiu, iar pe picior săpate armele şi 

monogramul Regelui şi spune că C. E. D. e fericită a inaugura această lucrare 
sub auspiciile M. S. şi totodată exprimă recunoştinţă şi urări pentru sprijinul 
şi ocrotirea C. E. D. din partea M. S. şi a guvernului român. M. S. Regele mul¬ 
ţumeşte pentru urări şi resimte o mare bucurie pentru inaugurarea marii lucrări 
în braţul Sulinei. Felicită pe ingineri pentru reuşita operei. 

Adânc atins de amabilele d-voastre cuvinte, vă mulţumesc de 
bunele urări ce-Mi exprimaţi în numele Comisiunii Europene. 

încă dela întâia Mea vizită la gurile Dunării, sunt acum 27 
de ani, am urmărit cu cea mai vie atenţiune lucrările Comisiunii 
şi M’am bucurat de fiecare progres ce s’a făcut. 

Astăzi resimt o adevărată mulţumire inaugurând marea tăie¬ 
tură în braţul Sulinei, care este o nouă şi importantă înlesnire adusă 
navigaţiunii Dunării-de-jos. 

Felicit pe inginerii Comisiunii pentru concepţiunea şi reuşita 
unei opere atât de însemnate şi ridic această minunată cupă, pe 
care voiu conserva-o ca o preţioasă amintire a acestei zile intere¬ 
sante, urând Comisiunii şi de aci înainte succese tot atât de stră¬ 
lucite în îndeplinirea marei şi frumoasei sarcini pe care Europa 
i-a încredinţat-o. 

(M. O., 1894, nr. 30, p. 1035—6). 

125. 

Toast în sănătatea Suveranilor şi şefilor de state 
reprezentaţi în C.E.D. 

Sulina, 5/17 Mai 1894. 

După inaugurarea tăierii canalului, s’a dat o masă, seara, la Sulina. Azarian 
Effendi, în numele C. E. D., rosteşte cuvinte de recunoştinţă Suveranului pentru 
interesul ce poartă lucrărilor lor, face un istoric al acestora, începând dela 1861 
şi ridică un toast în sănătatea MM. LL. Regelui şi Reginei şi a Familiei 
Regale. M. S. Regele mulţumeşte C. E. D., în numele României, pentru 
lucrările ce execută, binefăcătoare pentru comerţul României şi închină în 
sănătatea Suveranilor şi a şefilor de Stat ai marilor puteri. 

Frumoasa sărbătoare, ce Comisiunea Europeană a binevoit a-Mi 
oferi, va rămânea totdeauna săpată în amintirea Mea. li mulţumesc 
cii toată sinceritatea ca şi pentru amabilele atenţiuni ce Mi-a arătat. 

Am asistat cu o vie plăcere la inaugurarea marei tăieturi în 
braţul Sulinei şi pun mare preţ pe eminentele servicii, ce Corni- 

siunea a adus prin lucrările sale comerţului şi navigaţiunii Dunării- 
de-jos. 

România mai cu seamă va trage cel mai mare profit din aceste 
lucrări, fiind asigurat debuşeul bogăţiilor sale agricole. 

Sunt dar interpretul fidel al sentimentelor ţării Mele, mulţu¬ 
mind Comisiunii Europene de activitatea binefăcătoare, ce ea des- 
voltă de aproape 30 ani, şi închinând în sănătatea Suveranilor şi 
Şefilor de Stat reprezentaţi în acest moment, nu numai prin Corpul 
Diplomatic acreditat pe lângă Mine şi membrii Comisiunii, dar 
încă prin staţionarele şi vapoarele de războiu, a căror prezenţă 
dau acestei sărbători o strălucire cu totul particulară. 

Salut cu simpatie şi respect steagurile care fâlfâe astăzi la gurile 
Dunării, ale acestui maiestos fluviu de care sunt legate amintirile 
tinereţii Mele şi ale soartei vieţii Mele, iar ale cărui izvoare udă 
leagănul Familiei Mele. 

In sănătatea Suyeranilor şi a Şefilor de Stat ai marilor Puteri! 

(M. O., 1894, nr. 30, p. 1037). 


126. 

Toast în onoarea Corpurilor III şi IV de Armată. 

Vaslui, 28 Sept./IO Oct. 1894. 

M. S. Regele ia parte la manevrele ce s’au desfăşurat la Vaslui, executate de 
Corpurile III şi IV de Armată şi o divizie de Cavalerie independentă. După 
îneetarea manevreloT s’a făcut revista şi defilarea trupelor, apoi critica mane¬ 
vrelor. Seara Suveranul a oferit un banchet la Palatul administrativ, la care 
au luat parte ofiţerii superiori, oaspeţii străini ş. a. La sfârşitul mesei M. S. 
Regele salută, în aceste locuri istorice, armata şi închină în onoarea corpurilor 
care au luat parte la manevre şi în onoarea judeţului şi oraşului Vaslui. 

Cu un simţimânt de mândrie am străbătut, în aceste zile de 
manevră, vechile câmpuri de luptă pe care marele Domn al Mol¬ 
dovei a câştigat cea mai strălucită isbândă, care a hotărît de 
viitorul ţării şi a avut chiar înrâurire asupra evenimentelor din 
Europa. Numele lui Ştefan-Vodă şi vitejia ostaşilor săi găsea atunci 
un puternic răsunet în toată lumea creştinească şi faptele sale 
războinice au rămas pururea ca vrednică pildă pentru neamul 
românesc. Ele au împlântat într’însul virtuţile militare şi, după 

400 ani, urmaşii vitejilor din trecut au dobândit prin sângele lor 
mărirea şi neatârnarea României. Salut dar cu deosebită bucurie, 
în aceste locuri istorice, o mare parte a armatei Mele, sigur fiind 
că ea totdeauna va fi pătrunsă de înalta sa datorie. Ridic paharul 
Meu în onoarea Corpurilor III şi IV, care şi-au atras în timpul 
manevrelor via Mea mulţumire. Sper că veţi păstra de aceste zile pline 
de învăţătură o amintire tot aşa de adâncă, precum este bucuria 
ce o resimt de a Mă găsi în mijlocul d-voastre. 

Să trăiască armata! 

Aclamaţii vii şi călduroase salută augusta cuvântare. Majestatea Sa închină 
apoi în onoarea şi pentru prosperitatea judeţului şi oraşului Vaslui. 

Al doilea pahar îl ridic în onoarea judeţului şi oraşului Vasluiu, 
care cu dragoste şi bucurie M’au întâmpinat împreună cu armata. 
Mulţumîndu-le de călduroasa primire, urez judeţului şi oraşului 
prosperitate şi bogăţie, iar locuitorilor sănătate! 

(M. O., 1894, nr. 143, p. 4955). 


127. 

M. S. Regele la punerea pietrei fundamentale a Palatului Poştelor. 

20 Oct. jl Noemvrie 1894. 

Se pune piatra fundamentală a Palatului Poştelor şi Telegrafelor din Bucu¬ 
reşti. După serviciul divin, D. Cesianu, directorul general al Poştelor, după 
ce face un scurt istoric al Poştelor în România, mulţumeşte Suveranului pentrucă 
a luat parte la această solemnitate şi arată că planurile şi execuţia lor sunt 
făcute numai de Români. Oferă Majestăţii Sale un album conţinând harta 
telegrafelor şi poştelor pe judeţe. M. S. Regele relevă avântul puternic al Româ¬ 
niei în toate ramurile publice şi pune temelia Palatului. 

Ridicarea acestui măreţ palat pentru Poştă şi Telegraf dove¬ 
deşte din nou cât de puternic este avântul, care România a luat 
în toate ramurile publice. Sunt abia 30 de ani că Poşta internaţio¬ 
nală, care este un drept exclusiv al Statului, era încă în mânile 
Puterilor vecine şi Organizarea acestui însemnat serviciu încredinţat 
unei misiuni străine. 

Astăzi, Poşta şi Telegraful, conduse prin noi înşine, au dovedit 
o administraţiune de frunte şi au putut lua parte cu vrednicie la 

toate congresele internaţionale, care au regulat într’un mod minunat 
xelaţiunile cu lumea întreagă. 

Pun dar, cu vie mulţumire, temelia acestui palat, dorind ca 
dânsul să fie în curând isprăvit, spre a asigura unei administraţiuni, 
«are a luat o desvoltare aşa de mare, un adăpost demn de impor¬ 
tanţa sa. 

(M. O., 1894, nr. 160, p. 5510). 


128. 

M. S. Regele către Primarul Capitalei. 

2/14 Noemvrid 1894. 

In ajunul serbării nunţii de argint a MM. LL. Regelui şi Reginei României, 
Primarul şi Consiliul comunal prezintă MM. LL. două vase cu flori artistic 
lucrate. Primarul spune că această dată aniversară este pentru Români sim¬ 
bolul unirii binecuvântate a ţării cu dinastia sa în decurs de 25 de ani, cei 
mai fericiţi şi cei mai glorioşi ai României. Prezintă felicitări şi devotament 
în numele locuitorilor Capitalei. M. S. Regele spune că locuitorii Capitalei au 
fost totdeauna în fruntea manifestărilor patriotice şi roagă Consiliul comunal 
să comunice locuitorilor iubirea pe care le-o păstrează Suveranii. 

Suntem foart e mişcaţi de a vedea cât de vie este partea ce iubita 
Noastră Capitală ne arată la serbarea Nunţei de argint şi primim cu 
mare mulţumire urările ce Consiliul comunal Ne aduce cu acest prilej. 

Frumosul dar ce Ne oferiţi Ne va aminti această neuitată zi, 
precum şi simpatiile ce a deşteptat în inimile tuturor. 

In toate împrejurările vieţii Noastre, Capitala a fost în fruntea 
manifestărilor patriotice şi a împărtăşit cu Noi grijile şi bucuriile, 
dându-Ne dragostea, şi credinţa sa; astfel s’a stabilit între Noi şi 
dânsa legături atât de strânse încât nimic nu le mai poate desface. 

Yă rog să împărtăşiţi aceste sentimenle iubitei Noastre Capitale, 
căreia iubirea Noastră este pentru totdeauna asigurată. 

(M. O., 1894, nr. 174, p. 5892). 


129. 

M. S. Regele către Consiliul de Miniştri. 

3/15 Noemvrie 1894. 

Lascăr Catargiu, preşedintele Consiliului de Miniştri, felicită Familia Regală 
pentru nunta de argint, în numele naţiunii, care cu credinţă şi inimă voioasă 
se bucură de bucuria Suveranului ei, a cărui domnie însemnează învierea unei 

naţiuni şi întemeierea unei dinastii. M. S. Regele primeşte cu bucurie sentimentele- 
şi urările exprimate şi roagă pe Dumnezeu să-I păstreze toate puterile spre- 
a le închina încă mulţi ani scumpei noastre patrii. 

Primim cu deosebită bucurie rostirea sentimentelor de credinţă, 
şi de dragoste ce faceţi, precum şi călduroasele urări ce Ne aduceţi 
cu o atât de vie simţire pentru ziua de astăzi. 

Partea însemnată ce ţara întreagă ia la această aniversare, pe- 
care Noi toţi am dorit să o sărbătorim împreună, dovedeşte cât de- 
adânci rădăcini a prins în inima Românilor tânără lor Dinastie- 
şi ce preţ au pentru dânşii cele întemeiate de mai bine de un sfert 
de veac. Rugăm pe Dumnezeu să Ne păstreze toate puterile spre 
a le închina încă mulţi ani scumpei noastre patrii. 

(M. O., 1894, nr. 172, p. 5840). 


130. 

M. S. Regele către înaltul Cler. 

3/15 Noemvrie 1894. 

Mitropolitul Primat şi membrii înaltului cler vin şi aduc Familiei Regale, 
la nunta de argint, o medalie comemorativă însoţită de cele mai vii urări de 
fericire şi vieaţă lungă, sănătate şi putere. M. S. Regele mulţumeşte pentru 
urări şi roagă Pronia să ocrotească Biserica Română. 

Mulţumim din tot sufletul înalt Prea Sfinţiei Voastre de căl¬ 
duroasele felicitări ce Ne aduceţi în numele înaltului cler, precum 
şi de frumoasa medalie pe care o vom păstra ca o amintire dulce 
din partea clerului român, pururea credincios Nouă. 

Am dorit să începem serbarea Nunţii Noastre de argint prin 
închinăciuni către Dumnezeu, întocmai ca acum 25 ani, când am 
îndreptat primii Noştri paşi către Mitropolie, cu dor de a chema 
asupră-Ne binecuvântările Cerului. 

Sprijinul şi mângâierile Atotputernicului ne sunt de nevoie în 
toate împrejurările vieţii. Astăzi, ca totdeauna, rugăm Pronia 
Cerească să ocrotească Biserica Română şi să reverse asupra între¬ 
gului popor toate darurile sale. 

(M. O., 1894, nr. 172, p. 5840). 

131 . 

M. S. Regele către Corpurile Legiuitoare. 

3/15 Noemvrie 1894. 

Preşedintele Adunării Deputaţilor, general G. Mânu şi vicepreşedintele 
Senatului, Ia.nov T prezintă Suveranilor felicitări şi urări cu prilejul nunţii de 
argint. M. S. Regele preţueşte urările şi felicitările Corpurilor Legiuitoare şi amin¬ 
teşte rudenia sufletească între Suveran şi reprezentanţa naţională, întărită 
prin atâtea evenimente însemnate pentru mărirea şi fericirea României. 

UrăTile Corpurilor Legiuitoare au pururea mare preţ pentru 
Noi; astăzi le primim cu deosebită bucurie şi adâncă recunoştinţă, 
că simţim că ţara întreagă serbează cu Noi dimpreună Nunta Noastră 
de argint, îndeplinindu-se astfel cea mai scumpă a Noastră dorinţă 
de a Ne găsi în această zi, în mijlocul marei Noastre familii 
române. 

Legăturile ce Ne unesc cu ţara sunt aşa de strânse, au fost 
întărite prin atâtea evenimente însemnate, încât s’a stabilit între 
Noi o rudenie sufletească, aşa că totdeauna ne întâlnim într’un 
gând şi într’o dorinţă: mărirea şi fericirea scumpei noastre patrii. 

(M. O., 1894, nr. 172, 5840). 


132. 

M. S. Regele către înalta Curte de Casaţie. 

3/15 Noemvrie 1894. 

Primpreşedintele înaltei Curţi de Justiţie prezintă felicitări şi urări Suve¬ 
ranilor, la care M. S. Regele mulţumeşte şi urează răsplătiri tot mai mari în 
împlinirea înaltei misiuni. 

Astăzi, ca în toate împrejurările, înalta Curte de Casaţie Ne-a 
mărturisit sentimentele sale de dragoste şi de credinţă şi din tot 
sufletul. Vă mulţumesc pentru bunele urări ce Ne aduce cu prilejul 
Nunţii Noastre de argint. 

Urmărim cu un interes neschimbat activitatea d-voastre, care 
a ridicat cu mult prestigiul justiţiei în ţară şi vă urez, la rândul 
Meu, răsplătiri tot mai mari întru îndeplinirea înaltei d-voastre 
misiuni. 

(M. O., 1894, nr. 172, p. 5840). 

133. 

M. S. Regele către Academia Română. 

3/15 Noenwrie*1894. 

D. A. Sturdza, secretar general al Academiei Române, se uneşte din inimă 
cu urările ce ţara întreagă face pentru îndelunga şi fericita domnie a MM. LL. 
şi pentru întărirea dinastiei spre mărirea şi gloria României. M. S. Regele mul¬ 
ţumeşte în numele Său şi al M. S. Reginei pentru urările Academiei, în fruntea 
căreia vor fi totdeauna când va fi vorba de limba şi literatura română. 

Primim cu deosebită plăcere urările ce Academia Română Ne 
aduce de Nunta Noastră de argint. 

Legăturile ce au urmat între Noi şi Academie sunt aşa de vechi 
şi strânse, încât nu Ne-am îndoit de via parte ce această institu- 
ţiune va lua, împreună cu ţara întreagă, la aniversarea de astăzi. 

Vă vom păstra neîncetat, Regina şi Eu, toată a Noastră sim¬ 
patie şi Ne veţi găsi de-a-pururea în fruntea voastră de câte ori va 
fi vorba de limbă şi de literatură română, care ne-au devenit aşa 
de scumpe şi care sunt expresiunea cea mai înaltă a conştiinţei 
române. 

(M. O., 1894, nr. 172, p. 5841). 


134. 

M. S. Regele către Rectorul Universităţii din Bucureşti. 

3/15 Noemvrie 1894. 

Rectorul Universităţii din Bucureşti, Titu Maiorescu, la nunta de argint 
a Suveranilor, aduce respectuoasele sale felicitări şi cele mai credincioase urări. 
M. S. Regele primeşte cu mulţumire urările exprimate în numele Universităţii 
căreia îi va păstra cel mai viu interes. 

Primim cu vie mulţumire călduroasele urări ce Ne aduceţi în 
numele Universităţii şi preţuim grăbirea cu care luaţi parte la 
serbarea Nunţii Noastre de argint. 

Cu bucurie îmi amintesc că la întâia serbare universitară — o 
lună abia după căsătoria Noastră — am venit, împreună cu Regina, 
în mijlocul Corpului profesoral, şi că, în cuvântarea Mea, V’am 
arătat cât sunt de fericit de a avea lângă Mine pe tânăra Doamnă, 
la începutul vieţii Sale româneşti, tocmai în ziua deschiderii şi 

inaugurării templului ştiinţei, menit a lumina calea viitorului nouăi 
Sale patrii. 

De atunci Universitatea a ştiut să dobândească în Stat un loc 
de onoare şi însemnate sunt serviciile ce le-a adus Naţiunii Române. 

Ca şi în trecut, vom păstra interesul cel mai viu înaltului învă¬ 
ţământ, care este hrana sufletească a poporului. 

(M. O., 1894, nr. 172, p. 5841). 

135 . 

M. S. Regele către Ministrul Armatei. 

3/15 Noemvrie 1894. 

Ministrul de Războiu, în numele armatei şi al ofiţerilor superiori şi generali 
de faţă, prezintă MM. LL. omagii de credinţă ale întregei armate şi căldu¬ 
roase urări. M. S. Regele, Ia credinţa Armatei, răspunde cu dragostea Sa şi 
îi mulţumeşte de felicitările cu prilejul nunţii de argint. 

Urările armatei Ne sunt totdeauna scumpe. La credinţa ce Ne 
arată în toate împrejurările răspundem prin dragostea Noastră. 
De când am avut fericirea Eu de a o conduce la izbândă, iar Regina 
de a dobândi, prin alinarea suferinţelor, frumosul nume de Mama 
răniţilor, s’a stabilit între Noi o îndoită legătură, care Ne uneşte 
pentru vecie. 

Privim acum cu o nemărginită încredere pe scumpa Noastră 
armată şi îi mulţumim de felicitările sale cu prilejul Nunţii de argint. 

(M. O., 1894, nr. 172, p. 5841). 

138 . 

Mesaj la deschiderea Corpurilor Legiuitoare. 

15/27 Noemvrie 1894. 

M. S. Regele, deschizând sesiunea Corpurilor Legiuitoare, aminteşte de hunele 
relaţii ale României cu marile puteri, de starea noastră financiară bună, cu 
toată seceta de estimp, de moartea Ţarului Rusiei şi a Preşedintelui Republicii 
Franceze şi cere reprezentanţei naţionale să completeze opera de' organizare 
a ţării. 

Domnilor Senatori, 

Domnilor Deputaţi, 

Sunt cu atât mai mulţumit de a saluta astăzi pe reprezentanţii 
ţării, cu cât inima Mea este încă caldă de dovezile de iubire, pe 

care naţiunea întreagă Mi le-a dat în anul acesta cu prilejul ferici¬ 
telor întâmplări petrecute în Casa Mea. Am putut, în mijlocul 
Capitalei, care acum 25 ani primea cu atât avânt sufletesc pe tânăra 
Principesă căreia îi fusese ursit să devină întâia Regină a României, 
să sărbătorim împreună un aniversar de pătrar de secol în mijlocul 
unor semne de dragoste, care au izbucnit într’un chip atât de 
unanim şi atât de strălucit. 

în această iubire a poporului găsesc cea mai dulce răsplată 
pentru munca Mea de 28 ani şi un sprijin puternic, ca să duc şi 
de aci înainte greaua sarcină pe care am primit-o. 

Tot în cursul acestui an, ţara Mi-a dovedit credinţa sa cu oca- 
ziunea naşterii Principesei Elisabeta, al doilea copil născut pe 
pământul României din binecuvântata căsătorie a scumpilor Mei 
Nepoţi. 

Domnilor Senatori, 

Domnilor Deputaţi, 

Relaţiunile noastre cu toate Puterile' sunt din cele mai amicale. 
Politica demnă şi înţeleaptă a României este preţuită de toate 
guvernele şi de toate ţările. Europa, care doreşte mai presus de 
toate menţinerea şi întărirea stării de pace, nu poate simţi decât 
stimă şi încredere pentru un popor paşnic, muncitor, care şi-a 
respectat cu sfinţenie îndatoririle sale internaţionale şi care nu cere 
dela alţii decât acelaşi respect. 

Două din Marile Puteri cu care ţara noastră stă în legături 
amicale au fost, în mai puţin de un an crud încercate. Preşedintele 
Republicei Franceze a căzut jertfa datoriei şi împăratul Rusiei 
a fost răpit, după o domnie aşa de scurtă, dragostei marei, sale îm¬ 
părăţii. Aceste nenorociri nu ne-au putut lăsa nesimţitori, cu atât 
mai mult cu cât împăratul Alexandru III a fost întotdeauna un 
puternic şi sincer sprijinitor al păcii Europei. 

Domnilor Senatori, 

Domnilor Deputaţi, 

Reformele săvârşite de d-voastre în această legislatură sunt 
numeroase şi însemnate. Ele vor constitui, fără îndoială, o pagină 
frumoasă în analele noastre parlamentare şi vă vor asigura recu¬ 
noştinţa ţării. 

Op6ra d-voastre nu este însă isprăvită. Pentru a o desăvârşi, 
guvernul Meu, pe lângă proiectele ce au fost prezentate deliberă¬ 
rilor d-voastre şi au rămas necercetate din lipsă de timp, va mai 
propune luminatului d-voastre patriotism şi alte măsuri', menite 
să împlinească unele din lipsurile legislaţiunii noastre. 

Legea electorală comunală şi legile asupra organizării comunei 
rurale şi a poliţiilor vor completa îmbunătăţirile administrative; 
reforma unor părţi din Codicele de comerţ şi de instrucţiune cri¬ 
minală va continua marea operă de revizuire a Codicelor noastre; 
iar legea învăţământului secundar şi superior va desăvârşi greaua 
şi însemnata lucrare a reformei învăţământului nostru. 

Efectele crizei agricole, care de mai mulţi ani bântue toate 
ţările, în cele din urmă s’au simţit şi la noi. Din nefericire, o recoltă 
slabă a coincidat cu momentul cel mai acut al crizei preţurilor. 

Adânc convins de bogăţia încă neistovită a pământului româ¬ 
nesc şi de puterile de muncă ale poporului nostru, aştept cu încre¬ 
dere îndreptarea unor greutăţi, cari nu pot decât să fie trecătoare. 

Deşi agricultura va rămânea încă mult timp baza economiei 
noastre naţionale, trebue să deschidem noi şi roditoare câmpuri 
de activitate muncei poporaţiunii noastre. Legea silvică şi legea 
minelor, anunţate deja în sesiunea trecută, aşteaptă aprobarea 
d-voastre ca să satisfacă nişte necesităţi ce se impun din ce în ce 
mai mult. 

în acelaşi scop, guvernul Meu va supune deliberărilor d-voastre 
legea pentru construirea şi exploatarea căilor ferate prin iniţiativă 
privată şi o lege pentru legarea marelui târg dela Oborul Bucure¬ 
ştilor cu reţeaua căilor noastre ferate. 

Cu toate dificultăţile ce au putut izvorî din împrejurările care 
vă sunt cunoscute, efectele crizei agricole, nu au dat loc până acum 
la îngrijiri serioase pentru situaţiunea finanţelor Statului. 

Bugetul anului 1893—94 s’a încheiat la 30 Septemvrie trecut 
cu un excedent de peste douăzeci milioane, iar bugetul în lucrare 
sunt încredinţat că se va putea solda fără deficit bugetar. Bugetul 
viitor pentru 1895—96 se află pregătit şi se va supune d-voastre 
echilibrat. 

Noua organizare a puterii noastre armate şi o administraţiune 
înţeleaptă şi harnică au dat rodul lor aşteptat în manevrele din 
est-timp, în care două corpuri de armată, concentrate cu un efectiv 


www.dacoromanica.ro 


152 


REGELE CAROL I 


însemnat, au manevrat în condiţiuni bune pe un teren greu şi puţin 
bogat în resurse. Astfel s’a dovedit că reformele realizate de gu¬ 
vernul Meu cu concursul d-voastre în organizarea armatei, con- 
stituesc un însemnat progres în mersul mereu înainte al desvoltării 
forţelor noastre militare. 

Ţara poate cu încredere să se reazeme pe ostaşii săi. 

în sesiunea actuală se va supune la studiul d-voastre legea de 
Stat-Major, revizuirea parţială a legii de înaintare pentru a se 
ţine mai mult seamă de vechime şi o lege pentru paza fruntariilor, 
care, descărcând armata de un serviciu mai mult administrativ, 
va fi tot atât spre folosul ei cât şi spre folosul fiscului. 

Domnilor Senatori, 

Domnilor Deputaţi, 

în sesiunile precedente, ţara a putut preţui înălţimea de vederei 
şi dragostea pentru binele obştesc, care au însufleţit activitatea 
reprezentanţilor ei. Urmând tot astfel, ducând până la capăt o 
operă începută, într’un chip atât de însemnat, legislatura actuală 
va rămânea una din cele mai memorabile şi d-voastre vă veţi putea 
mândri că aţi lăsat o urmă trainică în istoria ţării. 

Dumnezeu să binecuvânteze lucrările d-voastre. 

CAROL. 

Preşedintele Consiliului Miniştrilor şi Ministru de Interne, L. Catargiu; 
Ministrul Agriculturii, Industriei, Comerţului şi Domeniilor, P. P. Carp; Mi¬ 
nistrul Afacerilor Străine, Al. Lahovari; Ministrul Finanţelor, M. Germani; 
Ministrul Justiţiei, Al. Marghiloman; Ministrul Lucrărilor Publice, C. Olănescu ; 
Ministrul Cultelor şi Instrucţiunii Publice, Tache lonescu; Ministrul de Răz- 
boiu, General C. Poenaru. 

(M. O., 1894, nr. 179, p. 6049—50). 


137. 

Răspuns la Adresa Adunării Deputaţilor. 

11/23 Decemvrie 1894. 

M. S. Regele, în numele Său şi al Suveranei, mulţumeşte Adunării 
Deputaţilor pentru sentimentele exprimate în numele ţării cu prilejul nunţii 
de argint a Majestăţilor Lor şi crede că Adunarea va fi însufleţită de acelaşi 
dor pentru binele ţării de care a dat dovezi până acum. 

Domnule Preşedinte, 

Domnilor Deputaţi, 

Regina şi Eu suntem adânc recunoscători pentru sentimentele 
ce Ne arătaţi astăzi în numele ţării, care cu prilejul nunţii Noastre 
de argint Ne-a dat atâtea scumpe dovezi de iubire şi credinţă. 

Spiritul înţelept şi patriotic, care conduce lucrările reprezen- 
taţiunii naţionale, este pentru guvernul Meu un puternic sprijin 
spre a aduce la bun sfârşit proiectele de legi ce vi s’au prezentat 
şi mai ales spre a uşura efectele crizei agricole ce apasă aşa de greu 
mai cu seamă asupra poporaţiunii rurale, vrednică de toată a Noa¬ 
stră îngrijire. 

Am convinegrea că şi în această sesiune Camera Deputaţilor 
va fi însufleţită de acelaş dor de binele ţării, despre care a dat până 
acum dovezi netăgăduite şi că va lăsa astfel în urma sa amintiri 
neşterse de o rodnică activitate. 

Pătruns de această convingere, vă mulţumesc încă odată căl¬ 
duros de bunele urări ce Ni le aduceţi, în numele Adunării Depu¬ 
taţilor, Nouă şi Familiei Noastre. 

(M. 0., 1894, nr. 201, p. 6849—50). 

138. 

Răspuns la Adresa Senatului. 

18/30 Decemvrie 1894. 

La urările şi sentimentele de credinţă şi de dragoste ale Senatului, M. S. 
Regele, în numele Său şi al Suveranei, spune că fericirea şi mândria Maies¬ 
tăţilor Lor o pun în fericirea şi mărirea României şi doreşte ca lucrările Sena¬ 
tului să aducă roade bune pentru binele patriei. 

Domnule Vice-Preşedinte, 

Domnilor Senatori, 

Iubirea poporului este cea mai frumoasă podoabă şi cea mai 
statornică temelie a Tronului. Cu o adâncă recunoştinţă primesc 
dar sentimenţele de credinţă şi de dragoste ce le rostiţi în numele 
Senatului ca purtător al glasului naţiunii. 

Cu drept cuvânt puteţi zice că inima Reginei şi a Mea bat îm¬ 
preună pentru binele scumpei noastre Românii, căci fericirea şi 
mândria Noastră o punem numai în fericirea şi mărirea ei. 

însemnatele lucrări ce aţi săvârşit în anii din urmă în patrio¬ 
tica d-voastre îngrijire pentru interesele ţării, sunt o chezăşie de 
râvna ce veţi pune, împreună cu guvernul Meu, întru întregirea 
operei acestei rodnice legislaturi. Dorinţa, mai ales, ce arătaţi de 
a susţine silinţele plugarului român în grelele împrejurări de astăzi 
şi de a deschide căi noui de activitate la munca naţională, dovedeşte 
că sunteţi pătrunşi de aşteptările ţării şi că neîncetat cugetările 
d-voastre sunt îndreptate spre propăşirea ei. 

Mulţumindu-vă încă odată, din tot sufletul, în numele Meu şi 
al Familiei Mele, pentru dovezile scumpe de iubire ce Senatul Ne 
dă astăzi ca întotdeauna, vă urez, d-lor Senatori, ca lucrările d-voa¬ 
stre să aducă roade bune pentru binele patriei. 

(M. O., 1894, nr. 207, p. 7074). 

139. 

înalt Ordin de zi către armată. 

1/13 Ianuarie 1895. 

M. S. Regele, mulţumind ostaşilor pentru progresele realizate, le urează, cu 
prilejul Anului Nou, mulţi şi fericiţi ani. 

Ostaşi, 

Cu o adâncă mulţumire am văzut că silinţele, ce şefii voştri 
şi-au dat pentru voi, nu au rămas neroditoare; manevrele din anul 
trecut sunt o vie dovadă că aţi ştiut să vă folosiţi de învăţămintele 
ce vi s’au dat. 

Mândru că scumpa Mea armată este vrednică de jertfele ce 
ţara face pentru dânsa, cu o adevărată bucurie vă urez, ofiţeri, 
subofiţeri, caporali şi soldaţi, ani mulţi şi fericiţi! 

Dat în Bucureşti, la 1 Ianuarie 1895. 

CAROL. 

(M. O., 1895, nr. 216, p. 7361). 

140. 

înalt Ordin de zi către Armată. 

1/13 Ianuarie 1895. 

Principele Moştenitor Ferdinand după un stagiu de trei ani în Batalionul 
1 de Vânători a fost numit Cap al acestui Batalion. 

Pentru a răsplăti serviciile de peste trei ani, ce Alteţa Sa Re¬ 
gală Principele Ferdinand, Moştenitor al Coroanei României, a 

făcut în batalionul I de Vânători, atât ca ofiţer inferior, cât şi ca 
comandant, Noi II numim Cap al acestui batalion. 

Batalionul va adresa înaltului său Cap raport trimestrial de 
situaţiunea batalionului. 

Dat în Bucureşti, la 1 Ianuarie 1895. 

CAROL. 

(Regele Carol I, Cuv. şi Scri3., III, p. 224—5). 

141. 

M. S. Regele către autorităţile superioare. 

1/13 Ianuarie 1895. 

După serviciul religios dela Mitropolie Suveranul şi autorităţile superioare 
trec în apartamentul Primatului, care împreună cu Preşedintele Consiliului 
Lascăr Catargiu şi Primpreşedintele Curţii de Casaţie, C. Schina, prezintă 
Majestăţii Sale felicitări şi urări. M. S. Regele, amintind urările ce ţara întreagă I-a 
făcut cu prilejul nunţii de argint, promite că va întrebuinţa toată puterea sa 
pentru îngrijirea şi păstrarea ţării şi face urări pentru toţi Românii. 

Urările ce-Mi sunt exprimate cu atâta căldură la reînnoirea 
anului, *au un deosebit preţ pentru Noi, fiindcă ele resfrâng simţi- 
mintele de dragoste şi de credinţă ce ţara Ne-a dovedit în toate 
împrejurările şi mai ales în anul care s’a închis. Astfel am câştigat 
cea mai mare bogăţie de care un Suveran poate dispune; voiu şi 
întrebuinţa toată puterea mea spre a o îngriji, a o păstra ca un 
sfânt depozit şi a o lăsa moştenire la urmaşii Mei. 

Gândurile Mele şi munca Mea de-a-pururea sunt închinate 
scumpei noastre Românii şi neîncetat rog pe Dumnezeu să o ocro¬ 
tească şi să răspândească asupra ei fericirea şi prosperitatea» 

Mulţumindu-vă din tot sufletul de călduroasele voastre urări, 
vă urez şi din partea Reginei, ani mulţi şi fericiţi şi mai ales ca 
anul acesta să fie binecuvântat şi roditor pentru mulţumirea tuturor. 

(M. O., 1895, nr. 217, p. 7408). 

142. 

M. S. Regele către Ieronim Ploeşteanu, noul Episcop de Roman. 

5/17 Martie 1895. 

Majestatea Sa înmânează noului ales cârja episcopală cu următoarele cuvinte: 

Iţi încredinţez cârja episcopală pentru a păstori turma Epar¬ 
hiei Romanului. 

Episcopul, mulţumind Suveranului pentru încrederea ce i s’a acordat, exprimă 
nesfârşitul său devotament către Tron şi pe lângă pilda înaintaşilor îiţ această 
misiune va avea totdeauna înainte pilda vie a Majestăţii Sale pentru naţie. 
M. S. Regele îndeamnă pe Episcop să facă din biserică ceea ce a fost: însufleţită 
de patriotism şi conservatoare a simţimântului naţional în vremuri tulburi. 

Prea Sfinţia Ta fiind ales de Sfântul Sinod şi reprezentanţii 
naţiunii Episcop al Eparhiei Romanului, ţi-am încredinţat cârja 
episcopală, semn al puterii duhovniceşti, spre a îndeplini înalta ta 
chemare în acea eparhie, scaun al vechii episcopii a Moldovei-de- 
Jos, întemeiată de Alexandru Vodă-cel-Bun. 

Zidurile slăvite ale Bisericii episcopale din Roman vor aminti Prea 
Sfinţiei tale cuvioşia lui Petru Rareş, ctitorul ei, precum şi frumoasele 
pilde ale lui Dositeiu şi Veniamin, care au lăsat în această eparhie urme 
neşterse de blândeţe şi evlavie. Nu Mă îndoesc că vei desfăşura toată 
sârguinţa spre a păşi pe urmele acestor vrednici predecesori. 

Poporul român are o nemărginită încredere în biserica sa, fiindcă 
clerul a fost de-a-pururea însufleţit de cel mai curat patriotism. 
Unde a fost turma, acolo au fost şi păstorii. Credinţa clerului către 
ţară a fost strâns legată de credinţa către Dumnezeu. 

Au fost timpuri în istoria noastră când simţimântul naţional nu avea 
locaş mai sigur decât pacea neturburată a mănăstirilor şi bisericilor. 

Păstrează această sfântă şi frumoasă datină şi întăreşte în su¬ 
fletul tuturor strămoşeasca credinţă în nedespărţita unire dintre 
Biserică şi Patrie. Fii asemenea bunul sfătuitor al norodului şi 
mângâietorul nenorociţilor; atrage pe toţi în jurul Prea sfinţiei 
Tale prin blândeţe şi dragoste, iar binecuvântările cereşti nu vor 
lipsi nici turmei, nici păstorului. 

Mulţumindu-ţi pentru mărturisirile de credinţa ce-Mi aduci 
îţi urez, Prea Sfinte Părinte, viaţă lungă şi fericită pe scaunul 
episcopal al Romanului. 

(M. O., 1895, nr. 267, p. 9193—4). 

143. 

M. S, Regele către Academia Română. 

11/23 Martie 1895. 

M. S. Regele, deschizând şedinţa, aminteşte strânsele legături ce s’au stabilit 
între Academie şi Familia Sa, căci această instituţie, cu prilejul Nunţii Regale 
de argint, I-a prezentat o frumoasă adresă. Majestatea Sa va sprijini şi pe viitor 
activitatea Academiei. 

Academia cunoaşte viul. interes ce am pentru activitatea sa; 
ea din parte-i Mi-arată la toate ocaziunile simţimintele sale cre¬ 
dincioase şi salută cu bucurie fiecare eveniment al Casei Mele. 
Astfel s’au stabilit strânse legături între noi. 

La serbările Nunţii Noastre de argint, Academia s’a grăbit a 
Ne aduce felicitările sale prin o frumoasă adresă cu cuvinte pline 
de simţiri patriotice şi măgulitoare pentru Noi. D-voastre fiind 
astăzi întruniţi în sesiune generală, doresc a jeînnoi călduroasele 
Noastre mulţumiri pentru această dovadă de simpatie, pe care 
am preţuit-o cu deosebire. 

Asigurându-vă şi pentru viitor de tot sprijinul Meu şi urând 
ca Academia să răspândească în fiecare an noui lumini asupra 
ştiinţei, mai ales asupra literaturii şi istoriei noastre, declar şe¬ 
dinţa deschisă. 

(M. O., 1895, nr. 273, p. 9452). 


144. 

Cuvântare la inaugurarea Fundaţiunii Carol I. 

lâ/26 Martie 1895. 

In 1891, la aniversarea a 25 de ani de domnie, Majestatea Sa a hotărît înfi¬ 
inţarea unei Fundaţiuni Universitare. Deschiderea acestei instituţii se inaugu¬ 
rează printr’un serviciu religios şi participarea tuturor înaltelor autorităţi. 
M. S. Regele motivează alegerea zilei de 14 Martie pentru atare inaugurare, 
această dată corespunzând proclamării independenţii şi aşezării României pe 
temelii neclintite. Suveranul face elogiul ştiinţei în pregătirea popoarelor pentru 
luptele ce le aşteaptă pe tărâmul economic şi social; noul aşezământ e închinat 
junimii universitare pentru această pregătire ştiinţifică. 

Am ales, pentru deschiderea Fundaţiunii Universitare, ziua de 
14 Martie, care ne aminteşte aşezarea patriei pe temelii neclintite, 
spre a arăta şi mai bine scopul patriotic al acestui aşezământ, în¬ 
temeiat întru folosul junimii universitare la împlinirea a 25 de ani 
ai Domniei Mele. 

Astăzi, după mai mult de un pătrar de veac de jertfe şi silinţe. 
Statul român a ajuns a răspândi binefacerile luminii în toate stra- 
tele poporului. Datorim aceasta nu numai bărbaţilor politici care 
au înţeles însemnătatea acestei puternice pârghii a ridicării naţiu- 

nilor, ci şi Corpului profesoral care şi-a îndeplinit cu râvnă şi cu 
stăruinţă înalta sa chemare. 

Dorind a lăsa în urma Mea o mărturie vie a sentimentelor ce 
Mă însufleţesc către ţară şi a arăta totodată necurmatul interes 
ce am pentru instrucţiune, am închinat tinerelor generaţiuni acest 
locaş de studiu, cu falnica menire de a contribui la răspândirea şi 
înflorirea ştiinţei în România. 

Numai prin muncă stăruitoare şi ştiinţă se pot pregăti popoa¬ 
rele de luptele ce le aşteaptă pe tărâmul economic şi social. Toate 
generaţiile, care au săvârşit fapte mari şi folositoare ţărilor lor, 
au fost crescute în această şcoală serioasă şi s’au oţelit la flacăra 
iubirei de ştiinţă şi de patrie. 

Noi, care voim a lăsa urmaşilor noştri o moştenire neştirbită, 
cată să avem de-a-pururea înaintea noastră acest ţel sfânt al mă¬ 
ririi scumpei noastre Românii. 

Dintre voi, cei tineri, vor eşi bărbaţi cu chemarea şi greaua 
răspundere de a fi luminătorii şi conducătorii naţiunii pe căile cu¬ 
noscute ale viitorului. Urmaţi, dar, sfaturile profesorilor voştri, 
încunjuraţi-i cu respect şi încredere, întăriţi-vă sufletele cu gândiri 
curate şi simţiri înalte, spre a fi vrednici de misiunea la care puteţi 
fi chemaţi. 

După cum va fi tinerimea noastră de astăzi, aşa va fi şi Ro¬ 
mânia de mâine. Greu, dar, cumpăneşte în grijile noastre îndru¬ 
marea tinerimii pe calea muncii conştiincioase, a iubirii de adevăr 
şi de ţară. 

Legenda mănăstirii Argeşului ne arată credinţa răspândită în 
poporul român că, pentru trainica întemeiare a unui aşezământ, 
trebue îngropat în temeliile lui o fiinţă vie. Pus-am în temelia ace¬ 
stei case a tinerimii universitare via Mea credinţă în viitorul 
României. 

Facă Cerul ca veacurile ce vor urma să ne dea dreptate cu prisos, 
şi ca din acest locaş al ştiinţei să se răspândească, ca dintr’un focar 
nestins, caldele raze ale unui patriotism luminat asupra neamului 
românesc,.. 

In acest gând vă încredinţez, d-lor membri ai Comitetului Fun- 
daţiunii şi d-le Director, grija acestui aşezământ. Nu Mă îndoiesc 
ca sub înţeleaptă d-voastre conducere va da roadele dorite de 
inima Mea. 

Providenţa, care a ocrotit ţara noastră cu atâta îndurare, va 
revărsa desigur şi asupra acestei Fundaţiuni binefacerile ei, înde¬ 
plinind astfel rugile ce le-am înălţat, împreună cu înalt Prea Sfinţia 
Sa Mitropolitul Primat, către Atotputernicul. 

(M. O., 1895, nr. 274, p. 9479). 


145. 

M. S. Regele către Academia Română. 

17/29 Martie 1895. 

Majestatea Sa prezidează «a doua şedinţă solemnă a Academiei Române 
şi mulţumeşte pentru publicaţiunile trimise Fundaţiunii Universitare Carol I. 

Doresc a mulţumi Academiei pentru atenţiunea ce a avut de 
a trimite toate publicaţiunile sale Fundaţiunii Mele Universitare; 
ele vor fi de un mare folos pentru acest nou aşezământ de cultură. 
(M. O., 1895, nr. 277, p. 9597). 


146. 

M. S. Regele către Reg. 4 Roşiori. 

11/23 Aprilie 1895. 

Principele Moştenitor, Ferdinand, e numit comandant al Regimentului 4 
Roşiori. Comandantul Corpului II de Armată face cunoscut această numire 
regimentului şi încheie: să trăiască noul vostru Comandant. Urale entuziaste 
urmează. Apoi Majestatea Sa Regele într’o scurtă alocuţiune spune că trebue 
dat un nou îndemn Cavaleriei spre a o ridica la înălţimea cerinţelor tactice 
şi a întinde activitatea sa. In acest scop a încredinţat comanda Reg. 4 Roşiori 
Moştenitorului Coroanei. 

Astăzi, este tocmai un an de când am rostit în acest loc, la sfâr¬ 
şitul inspecţiunii Mele, regimentelor de cavalerie, cuvinte, care 
sunt convins că au rămas adânc întipărite în mintea corpului ofi¬ 
ţeresc. Tot atunci M'am convins că trebue să fie dat un nou în¬ 
demn Cavaleriei, spre a o ridica la înălţimea cerinţelor tactice şi 
a întinde activitatea sa. Multe îmbunătăţiri s’au introdus în urmă 
în această armă şi spre a-i da încă un mai mare avânt, am hotărît 
a încredinţa comenduirea Regimentului 4 Roşiori Moştenitorului 
Coroanei. Nu Mă îndoesc că vrednici veţi fi de această cinste, care 

se resfrânge asupra întregei Cavalerii şi că dânsa va răsplăti acest 
semn de încredere a Mea printr’o muncă statornică şi o sârguinţă 
trainică. Voi însă trebue să desfăşuraţi toate silinţele, spre a atrage 
întotdeauna asupra voastră mulţumirea Mea. In această aşteptare, 
încredinţez cu bucurie Regimentul 4 de Roşiori Moştenitorului 
Coroanei. 

(M. O., 1895, nr. 9, p. 252). 


147. 

Mesaj Ia închiderea Corpurilor Legiuitoare. 

29 Aprilie/11 Mai 1895. 

M. S. Regele, închizând sesiunea Corpurilor Legiuitoare, aminteşte opera 
legislativă făptuită de reprezentanţii naţiunii pentru organizarea Curţii de 
Conturi, a Statului Major al armatei, revizuirea condicei penale şi a condicei 
de comerţ, legea minelor, a căilor ferate de interes local, pentru înfiinţarea 
gării Obor şi pentru înfiinţarea Serviciului Român de Navigaţie Maritimă şi 
a întăririi navigaţiei fluviale şi le mulţumeşte pentru această activitate. 

Domnilor Senatori, 

Domnilor Deputaţi, 

închizând a patra sesiune a acestei legislaturi, sunt fericit să 
constat că, şi de astă dată râvna d-voastre pentru binele obştesc 
a fost neobosită şi munca d-voastre spornică. 

Aţi urmat în linişte şi cumpătare opera de reforme, pe care aţi 
început-o în prima sesiune. înzestrând ţara cu o nouă lege a Curţii 
de Conturi, dând armatei legea Statului-major şi săvârşind revi¬ 
zuirea în parte a Condicii penale şi a Condicii de comerţ, aţi mai 
împlinit unele din lipsurile legislaţiunii noastre şi aţi făcut un pas 
înainte în revizuirea şi îmbunătăţirea întregului nostru organism 
de Stat. 

In această sesiune aţi dat şi o deosebită atenţiune intereselor 
comunelor noastre şi mai ales acelora ale Capitalei. Prin măsurile 
ce aţi votat, aţi asigurat Bucureştilor mijloace de propăşire po¬ 
trivite cu starea ce se cuvine Capitalei Regatului român. 

Munca d-voastre de căpetenie însă a fost îndreptată către ne¬ 
voile economice ale ţării. 

Pentru a lor îndestulare, aţi îndeplinit cerinţele Constituantei 
din 1866, care a pus legea minelor printre măsurile care trebuiau 
realizate în cel mai scurt timp şi aţi înlesnit astfel descoperirea 
şi exploatarea avuţiilor noastre minerale, fără de care năzuinţele 
noastre pentru crearea unei industrii naţionale ar fi rămas sterpe. 
Ţara va şti să recunoască Aieritul celor care i-au deschis acest nou 
izvor de bogăţie. 

Prin legea căilor ferate de interes local, aţi asigurat sporirea 
reţelei noastre de drumuri de fier fără a îngreuna sarcinile contri¬ 
buabililor şi, înlesnind transportul, aţi pregătit o însemnată îm¬ 
bunătăţire în condiţiunile de luptă ale producţiunii noastre. Aceeaşi 
dorinţă v’a însufleţit şi când aţi autorizat guvernul Meu ca, din 
excedentele noastre bugetare, să înzestreze marele târg al Bucu¬ 
reştilor cu o nouă gară şi să uşureze astfel nevoile comerţului, acum 
mai ales când sfârşirea podului peste Dunăre va pune Capitala în 
legătură directă cu Marea. Tot în anul acesta se va deschide primul 
nostru Serviciu de navigaţiune maritimă între Constanţa şi Con- 
stantinopol. 

Grija d-voastre pentru comunicaţiile de uscat nu v’a făcut să 
uitaţi marea noastră arteră fluvială. Dând guvernului Meu şi în 
această sesiune mijloacele de a spori şi întări Serviciul nostru de 
navigaţiune pe Dunăre, aţi îndeplinit una din cele mai vii dorinţe 
ale României. 

Astfel, mulţumită muncii d-voastre luminate şi patriotismului 
d-voastre neclintit, propăşirea economică a scumpei noastre patrii 
va lua un avânt din ce în ce mai puternic, cu atât mai mult cu cât 
efectele crizei agricole, prin care am trecut, s’au împuţinat în mod 
simţitor şi s’a dovedit temeinicia prevederilor din Mesajul Nostru 
de deschidere, în care vă spuneam că greutăţile în care ne aflăm 
nu puteau să fie decât trecătoare. 


Domnilor Senatori, 

Domnilor Deputaţi, 

Mersul înainte al naţiunilor nu are margine şi pentru muncitori 
harnici nu vine niciodată ceasul de odihnă. 

Opera căreia aţi consacrat activitatea d-voastre nu este ispră¬ 
vită. Ea este însă destul de însemnată, ca să vă puteţi întoarce la 

vetrele d-voastre cu convingerea adânca că aţi întrebuinţat numai 
spre jfolosul ţării înalta misiune, pe care cu încredere v’a dat-o. 

In numele Meu şi al ţării, vă mulţumesc. 

Eu declar închisă sesiunea actuală a Corpurilor Legiuitoare. 
Bucureşti, 29 Aprilie 1895. 

CAROL. 

Preşedintele Consiliului de Miniştri şi Ministru de Interne, L. Catargiu; 
Ministrul Agriculturii, Industriei, Comerţului şi Domeniilor, P. P. Carp; Mi¬ 
nistrul Afacerilor Străine, Al. Lahovari ,- Ministrul Finanţelor, M. Germani; 
Ministrul Justiţiei, Al. Marghiloman; Ministru] Lucrărilor Publice, C. Olănescu; 
Ministrul Cultelor şi Instrucţiunii Publice, Tache Ionescu ; Ministrul de Răz- 
boiu, General C. Poenaru. 

(M. O., 1895, nr. 24, p. 745—6). 


148. 

M. S. Regele la inaugurarea podului Carol I. 

Cernavoda, 14/26 Sept. 1895. 

Inaugurarea podului de peste Dunăre dela Cernavodă. Se dă un banchet 
la care iau parte înaltele autorităţi participante. C. Olănescu, Ministrul Lucră¬ 
rilor Publice, ridică un toast pentru M. S. Regele fericit şi biruitor în timp de 
războiu şi în timp de pace. G. Duca, directorul general al căilor ferate, elogiază 
vitejia Suveranului în timp de războiu şi înţelepciunea Sa în timp de pace. 
M. S. Regele se mândreşte cu această operă concepută şi împlinită de tehni¬ 
cieni români, cărora le mulţumeşte tuturor şi prezintă câteva perspective 
pentru viitorul României, închinând pentru ea. 

întruniţi aci, pe ţărmurile Dobrogii, de-a-pururea unită prin 
sângele vitejilor noştri şi din nou făurită, printr’un lanţ de fier cu 
România, serbăm un eveniment aşteptat cu nerăbdare de ţara în¬ 
treagă, care va găsi un răsunet mare departe peste hotarele sale. 
Săvârşirea podului peste Dunăre, dorit de un sfert de veac de 
Mine este astăzi un fapt împlinit şi uriaşă se ridică înaintea noa¬ 
stră această falnică operă, ca o mărturie vădită a tăriei Rega¬ 
tului. 

Geniul omenesc, în care se resfrâng progresul şi avântul pu¬ 
ternic al României a învins toate greutăţile, a înlăturat toate pie- 
dicele, spre a executa această lucrare trainică şi nepieritoare, care 

trebue să arate lumii că vrednic este poporul român de frumoasa 
sa chemare la gurile Dunării şi pe pragul Orientului. 

Monumentele sunt istoria vie a popoarelor; până astăzi urmele 
lui Traian nu s’au şters. Cine nu vorbeşte de podul său dela Se- 
verin? Să dea Dumnezeu ca al doilea pod, stabilit după mii de ani 
pe Dunărea-de-Jos, să trăiască veacuri spre a povesti generaţiu- 
nilor viitoare, din neam în neam, că numai prin jertfe, lupte şi o 
muncă statornică, Statul român a putut fi întemeiat. 

Mândru pot fi dar, că sub Domnia Mea s’a conceput şi isprăvit 
de inginerii noştri acest măreţ pod, care va atrage o însemnată 
parte a comerţului european pe căile noastre ferate, fiindcă astăzi 
stăpânim linia cea mai scurtă între Mările Nordice şi ţările din 
Orient. 

Aruncăm acum o privire mai departe pe Mare pe acestă ne¬ 
mărginită cale de apă, unde se încrucişează nenumăratele drumuri 
ale mişcării întregii lumi, care răspândesc bogăţiile asupra naţiu¬ 
nilor. Prin portul dela Constanţa, podul peste Dunăre ne deschide 
această cale largă, care va spori într’un mod neaşteptat relaţiunile 
noastre comerciale şi va asigura desvoltarea noastră maritimă. 

Steagul României, care este deja cunoscut în porturile din 
Europa, în curând va fâlfâi şi în ţările cele mai depărtate ale uni¬ 
versului, ducând cu dânsul renumele scumpei noastre patrii. Cu 
inima plină de bucurie exprim această convingere în faţa acestei 
impunătoare adunări, în faţa uriaşului nostru pod, pe care-1 pri¬ 
vesc ca cheia de aur a unui viitor strălucit, mulţumind călduros 
tuturor acelora care au contribuit la marea izbândă, ce se sărbăto¬ 
reşte astăzi de noi cu atât de adâncă satisfacţiune. Mulţumesc de 
asemenea pentru cuvântările aşa de bine simţite şi atât de măgu¬ 
litoare pentru Mine. Mulţumesc Corpului tehnic pentru râvna şi 
hărnicia ce a desfăşurat în numeroasele lucrări publice săvârşite 
în cursul celor din urmă ani şi care găsesc cea mai frumoasă a lor 
încoronare în podul de peste Dunăre. 

Fericit sunt că înalţi oaspeţi şi d-voastre toţi sunteţi martori 
la această memorabilă zi, care înseamnă o nouă epocă în viaţa 
noastră economică şi sunt sigur că vă veţi uni cu Mine în strigarea 
de: Să trăiască iubita noastră Românie, al cărui avânt nimeni 
nu-1 mai poate opri în drumul măririi şi al propăşirii! 

(M. O., 1895, nr. 134, p. 4477—8). 

149. 

M. S. Regele închină pentru Corpurile I şi II de Armată. 

27 Sept./9 Oct. 1895. 

După încetarea manevrelor Corpurilor I şi II de Armată, Suveranul primeşte 
■defilarea trupelor şi seara invită la Palat, la masă, pe generalii şi ataşaţii mili¬ 
tari. La sfârşitul mesei, M. S. Regele constată cu satisfacţie progrese în instrucţia 
trupelor şi închină în sănătatea celor două corpuri de armată. 

Ostaşii din toate unghiurile Olteniei* din vârfurile Carpaţilor, 
de pe ţărmurile Dunării, au ascultat chemarea Mea şi sunt astăzi 
întruniţi împrejurul Capitalei, care dela războiu nu a mai văzut o 
concentrare aşa de impunătoare. Bucureştii, unde curge izvorul 
vieţii noastre politice, priveşte cu dragoste şi mândrie armata şi 
toţi au alergat în câmpii spre a saluta aceste două corpuri, ca o 
falnică parte a puterii noastre militare. Mare este încrederea ce ţara 
are în ostaşii săi; mai mare este însă răspunderea noastră. Trebue 
să muncim dar zi şi noapte şi să gândim neîncetat la dai oria noastră, 
fiindcă numai astfel putem răsplăti marile jertfe ce ţara face pentru 
apărarea sa. 

Cu vie satisfacţiune am constatat şi anul acesta progrese în 
instrucţiunea trupelor; mulţumindu-vă pentru silinţele voastre, 
închin acest pahar în sănătatea Corpurilor I şi II de Armată, care 
ati atras mulţumirea Mea. 

(M. O., 1895, nr. 144, p. 4815). 


150. 

Cuvântare la inaugurarea Palatului de Justiţie. 

15/27 Octomvrie 1895. 

Inaugurarea Palatului de Justiţie din Bucureşti. După serviciul divin vor¬ 
besc: Mitropolitul Primat, primpreşedintele înaltei Curţi de Casaţie, D. Giani, 
decanul Baroului de Ilfov şi apoi M. S. Regele arată însemnata misiune a 
justiţiei în vieaţa naţiunilor, afirmând încrederea Sa în dreapta aplicare a 
legilor de către magistraţi. 

Pus-am acum 5 ani, aproape deodată, temelia a două însem¬ 
nate lucrări; mai tot în acelaşi timp Ne-a fost dat să le punem 

piatra cea din urmă: una, de un interes european, posul peste Du¬ 
năre, care ă desvelit în ochii lumii marele nostru avânt economic; 
«ea de a doua, acest frumos palat, dovadă a dorinţei noastre de a 
da justiţiei noastre un locaş demn de înalta ei menire. 

Cu o deosebită mulţumire văd dar astăzi înălţându-se majestos 
în capitala ţării acest templu al dreptăţii, în care suntem adunaţi 
spre a serba deschiderea sa. EI ne ţnfăţişează icoana prezentului, 
cu atât mai îmbucurătoare, că e proaspăt în amintirea noastră 
trecutul cu alcătuirea lui judecătorească neîndestulătoare şi cu 
modestele locaşuri unde se da dreptate. 

De mult încă datoram justiţiei un adăpost statornic şi vrednic 
ele însemnătatea ei precumpănitoare în viaţa naţiunilor. II va avea 
de acum şi acest falnic monument va deştepta în mintea fiecăruia 
respectul ce se cuvine uneia din cele mai înalte întocmiri ome¬ 
neşti. 

înţelegem cu toţii câtă înălţare şi vrednicie vor câştiga justiţia 
şi magistratura, când vor fi înconjurate de fala exterioară tre¬ 
buincioasă. La începutul erei creştineşti, măreţe basilice consacrate 
justiţiei de către Romani au fost preschimbate în biserici de către 
creştini. Palatul Justiţiei, închinat aplicaţiunii principiilor de Drept 
ca şi o catedrală, trebue să insufle simţiri potrivite cu marea in- 
stituţiUne ce el adăposteşte. 

Libertatea nu are jiinţă decât prin legi şi legea rămâne cuvânt 
fără temeiu, dacă justiţia, totdeauna nepărtinitoare, nu impune 
tuturor acelaşi respect, acelaşi sentiment de răspundere. Dreapta 
aplicare a legilor este dar scutul cel mai puternic al libertăţii, iar 
magistratul ţine acest scut în mânile sale. 

Sunt încredinţat că această misiune socială a judecătorilor va 
ii pururea nestrămutata cugetare de care dânşii se vor călăuzi. 
Dovezile ce au dat până acum de luminile şi nepărtinirea lor în¬ 
dreptăţesc încrederea Mea şi a ţării în viitor. 

Vă aduc mulţumirile Mele pentru sentimentele de devotament, 
ce cu atâta căldură îmi arătaţi şi de astă dată. Fiţi şi d-voastre 
bine încredinţaţi că-Mi voiu da fără preget, ca în trecut, toate si¬ 
linţele spre a ridica tot mai mult vaza puterii judecătoreşti, ocro¬ 
tind activitatea ei prin garanţii tot mai mari. 

Mândru de tot ce poate înălţa propăşirea şi mărirea scumpei 
noastre Românii, încredinţez acest palat, ale cărui uşi se deschid 

astăzi, magistraturii şi baroului, cu deplină convingere că ele, deo¬ 
potrivă şi de-a-pururea, vor fi pătrunse de înalta şi însemnata lor 
chemare, 

(M. O., 1895, nr. 158, p. 5262—3). 


151. 

Mesaj la dizolvarea Corpurilor Legiuitoare. 

24 Oct./5 Nov. 1895. 

Retrăgându-se guvernul conservator, vine un cabinet liberal şi Corpurile 
Legiuitoare sunt convocate în sesiune extraordinară spre a fi dizolvate. 

Domnilor Senatori, 

Domnilor Deputaţi, 

în urma retragerii Ministerului de sub preşedinţia d-lui Lascăr 
Catargiu şi a numirii noului Cabinet, un apel către ţară devenind 
necesar, v’am convocat în sesiune extraordinară a vă încunoştinţa 
că Adunările Legiuitoare urmează a fi dizolvate. 

CAROL. 

Preşedintele Consiliului Miniştrilor şi Ministru Afacerilor Străine, D. A. 
Stwdza; Ministrul Justiţiei, Eug. Stătescu; Ministrul Cultelor şi Instrucţiunii 
Publice, P. Poni; Ministrul de Războiu, General C. Budişteanu; Ministrul de 
Interne, N. Fie va; Ministrul Finanţelor, G. Cantacuzino; Ministrul Agricul¬ 
turii, Comerţului, Industriei şi Domeniilor, G. D. Pallade; Ministrul Lucrărilor 
Publice, C. I. Stoicescu. 

(M. O., 1895, nr. 165, p. 5489). 


152. 

Mesaj la deschiderea Corpurilor Legiuitoare. 

7/19 Decemvrie 1895. 

Se deschide sesiunea noilor Corpuri Legiuitoare. M. S. Regele citeşte mesajul 
care priveşte o serie nouă de legiuiri pentru îmbunătăţirea organizării jude¬ 
cătoreşti, reorganizarea judecătoriilor de pace, reforma organizării comunelor, 
judeţelor, cât şi a mijloacelor de transport pe apă şi uscat în interesul econo¬ 
miei naţionale. 

Domnilor Senatori, 

Domnilor Deputaţi, 

O nouă legislatură îşi ia astăzi începutul. 

Demisiunea cabinetului precedent şi numirea guvernului actual 
ru tras după sine disolvarea Corpurilor Legiuitoare, care de alt¬ 
mintrelea ajunseseră aproape de termenul lor constituţional. 

în urma nouilor alegeri, simţesc o vie mulţumire de a fi încon¬ 
jurat de forţele reînnoite ale naţiunii şi de a vă ura bunăvenire. 

Munca înţeleaptă şi stăruitoare a naţiunii a dat desvoltării 
Regatului român un avânt puternic şi <a făcut să Crească poziţiunea 
lui în afară. Astfel, el stă astăzi, în împrejurările prin care trece 
Orientul european, ca un punct de reazem al ordinii, al stabilităţii 
şi al unui progres neîntrerupt. 

Această situaţiune, având de bază o încredere reciprocă ca un 
ţel constant ■— asigurarea păcii - £ - a stabilit cele mai bune rela- 
ţiuni de prietenie cu toate Statele. România nu poate decât să se 
bucure de silinţele depuse de marile Puteri pentru a înlătura orice 
cauze de neînţelegeri şi pentru a fi unite în măsurile destinate a 
asigura popoarelor liniştita lor desvoltare. Putem privi aceste 
silinţe ca cea mai puternică garanţie a păcii, pe care o salutăm 
cu adâncă mulţumire. 

Domnilor Senatori, 

Domnilor Deputaţi, 

Asigurarea deplină a justiţiei pentru toţi cetăţenii şi în toate 
împrejurările este o cerinţă de întâia ordine într’un Stat. 

Veţi avea dar a vă ocupa cu îmbunătăţirea treptata a organizării 
noastre judecătoreşti şi de revizuirea legii judecătoriilor de pace, 
care interesează mai de aproape clasele muncitoare ale societăţii. 
Revenind la sistemul mai potrivit gu nevoile şi trebuinţele ţării 
al judecătoriilor săteşti şi de ocoale, se vor putea totdeodată realiza 
însemnate economii în bugetul Ministerului Justiţiei. 

Descentralizarea administrativă fiind o cerinţă expresă a Con- 
stituţiunii, iar aşezare^ administraţiunii pe o cale temeinică şi 
corespunzătoare cu progresele ce am desăvârşit fiind o necesitate 
adânc simţită de toţi, guvernul Meu va prezintă deliberărilor dom- 
niilor-voastre reformarea legii comunale* a legii judeţene şi a legii 
pentru serviciul exterior al Ministerului de Interne. 


www.dacoromanica.ro 


168 


RECFELE CAROL I 


Domnilor Senatori y 
Domnilor Deputaţi, 

Un an cu o recoltă rea, scăderea .generală a preţului cerealelor 
şi sporirea prea simţitoare a unora din cheltuelile Statului au influen¬ 
ţat defavorabil asupra bugetelor ultimilor doi ani. Sunt încredinţat 
că dimpreună cu guvernul Meu, veţi ajunge a regula această situa- 
ţiune, printr’o exactă evaluare a veniturilor şi prin realizarea de 
economii în cheltuelile Statului. 

Se vor supune deliberării domniilor-voastre reducerea şi trans¬ 
formarea dării căilor de comunicaţiune şi desfiinţarea taxei de 4 
lei prevăzută în legea clerului mirean. 

Veţi avea a discuta în sesiunea actuală modificările indispen¬ 
sabile ce sunt a se introduce în legea învăţământului primar şi 
revizuirea legii vânzării domeniilor Statului, pentru a generaliza 
cumpărarea în loturi mici şi a uşura modalitatea plăţii datorite. 

Desvoltarea puterilor naturale de producţiune ale ţării cere 
neapărat o lege a pescăriilor, prin care să se stabilească normele 
de exploatare a acestui izvor de bogăţie naţională, în întreitul 
scop de a-i mări producţiunea, de a da un aliment igienic şi ieftin 
poporaţiunii sărace şi de a spori veniturile Statului. 

Darea în circulaţiune a marelui pod peste Dunăre, lucrările 
destinate a crea un port sigur şi îndestulător la Constanţa, deschi¬ 
derea de linii noui de căi ferate şi studiile ce se pregătesc pentru 
altele vor completa curând reţeaua căilor noastre de comunicaţiune. 
Rămâne acum să organizăm în folosul economiei generale a ţării 
mijloacele de transport pe uscat şi pe apă. 

Apărarea ţării a fost totdeauna un obiect constant al preocupa- 
ţiunilor noastre. Guvernul Meu va face deci propunerile necesare 
pentru a se completa armamentul, pentru a introduce îmbunătăţiri 
în legea soldelor, în legea înaintării, în legea cadrelor şi pentru 
înfiinţarea unui serviciu special de pază a fruntariilor. 

Domnilor Senatori, 

Domnilor Deputaţi, 

Noua legislatură deschide domniilor-voastre un câmp întins de 
activitate. 

Uniţi în aspiraţiuni, în simţiminte şi în muncă, concentrate spre 
înflorirea şi întărirea patriei, nu Mă îndoiesc că domniile-voastre 

veţi da soluţiunile cele mai priincioase nevoilor şi trebuinţelor ţării 
şi veţi asigura progresul nostru neîncetat, care este ţinta tuturor 
preocupărilor Mele şi a întregei domniilor-voastre lucrări. 

Dumnezeu să binecuvinteze activitatea domniilor-voastre, fă¬ 
când-o folositoare şi rodnică pentru binele şi prosperitatea scumpei 
noastre Românii. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor şi Ministru Afacerilor Străine, D. A. 
Sturdza ; Ministrul Justiţiei, Aug. Stălescu; Ministru] Cultelor şi Instrucţiunii 
Publice, P. Poni; Ministrul de Războiu, General C. Budvşleanu; Ministrul 
de Interne, N. Fleva; Ministrul Finanţelor, G. Cantacuzino; Ministru] Agri¬ 
culturii, Industriei, Comerţului şi Domeniilor, G. D. Pallade; Ministrul Lu¬ 
crărilor Publice, C. I. Stoicescu. 

(M. O., 1895, nr. 201, p. 6577—8). 

153. 

Răspuns la Adresa Adunării Deputaţilor. 

22 Dec. 1895/3 Ian. 1896. 

Preşedintele Adunării Reputaţilor, P. S. Aurelian, cu o delegaţiune, pre¬ 
zintă adresa de răspuns la mesajul Tronului. M. S. Regele mulţumeşte 
Adunării Deputaţilor pentru urările ce-I face şi pentru spirijinul ce promite 
guvernului. 


Domnule Preşedinte, 

Domnilor Deputaţi, 

Cu bucurie salut astăzi pe reprezentanţii naţiunii, strânşi în 
jurul Meu, spre a uni silinţele lor cu ale Mele întru întărirea şi ridi¬ 
carea României. 

Urările şi expresiunea simţimintelor de credinţă ce-Mi aduceţi 
prin Adresa Camerei Deputaţilor au pentru Mine un. deosebit preţ. 
Vă mulţumesc pentru ele, precum şi pentru cuvintele patriotice 
pe care le rostiţi. 

în tot timpul Domniei Mele am fost însufleţit de dorinţa de a apăra 
ţara de sguduiri şi am avut neadormita grije de a întări aşezămin- 
tele sale, spre a preîntâmpina frământări sterpe, căci numai astfel 
se poate asigura o desvoltare neîntreruptă şi un adevărat progres. 

Primesc cu vie. plăcere încredinţarea că Adunarea este hotărîtă 
a da sprijinul şău luminat guvernului Meu, spre îndeplinirea lucră¬ 
rilor ce i se vor supune) şi că, în nicio împrejurare, nu veţi avea alt 
dor şi altă năzuinţă decât binele patriei, căreia trebue să închinăm 
toate puterile noastre. 

încă odată vă mulţumesc cu căldură pentru bunele urări ce 
Ne aduceţi Nouă şi Familiei Noastre. 

(M. O., 1895, nr. 215, p. 7010). 


154. 

Răspuns la Adresa Senatului. 

23 Dec. 1895/4 Ian. 1896. 

Comisia Senatului împreună cu D. Ghica, Preşedinte, înfăţişează Suvera¬ 
nului adresa de răspuns Ia mesajul Tronului. M. S. Regele e satisfăcut de 
asigurările Senatului că va îndrepta activitatea sa pentru a săvârşi lucrări 
folositoare ţării. 

Domnule Preşedinte, 

Domnilor Senatori, 

Glasul Senatului îl ascult întotdeauna cu o deosebită plăcere 
ca o tălmăcire fidelă & simţimintelor de iubire pe care naţiunea 
Ni le arată în toate împrejurările. 

Primesc cu o adevărată satisfacţiune asigurarea ce-Mi daţi de a 
îndrepta toată activitatea d-voastre, pentru a săvârşi lucrări rodi¬ 
toare pentru ţară. 

Spiritul înţelept şi patriotic ce vă însufleţeşte îmi este o che¬ 
zăşie, că guvernul Meu va găsi în d-voastre acel sprijin trebuincios 
pentru rezolvarea atâtor chestiuni, care sunt în interesul viitorului 
şi propăşirii României. 

Astfel, însemnata sarcină, ce vă este încredinţată, se va putea 
îndeplini fără greutăţi; iar răsplata muncii d-voastre va fi fericirea 
şi mărirea scumpei noastre patrii. 

Vă mulţumesc din inimă pentrp călduroasele urări ce Ne expri¬ 
maţi, Nouă şi Familiei Noastre, în numele Senatului. 

(M. O., 1895, nr. 216, p. 7042). 

155. 

înalt Ordin de zi către armată. 

1/13 Ianuarie 1896. 

M. S. Regele, cu prilejul Anului Nou, urează ani mulţi şi fericiţi ostaşilor 
pentru silinţele ce-şi dau în îndeplinirea datoriilor. 

Ostaşi, 

La începutul fiecărui an simt o adâncă bucurie de a vă arăta 
via Mea mulţumire pentru silinţele ce vă daţi întru îndeplinirea 
datoriilor. 

Urmând mereu pe această cale şi lucrând fără preget pentru 
întărirea instituţiunilor militare, ţara vă va privi cu mândrie, ca 
vrednici urmaşi ai vitejiei strămoşeşti şi ca scutul cel mai puternic 
al patriei şi Tronului. 

Ofiţeri, subofiţeri şi soldaţi, vă urez ani mulţi şi fericiţi! 

Dat în Bucureşti, la 1 Ianuarie 1896. 

CAROL. 

(M. O., 1896, ,nr. 221, p. 7177). 


156. 

M. S. Regele către înaltele autorităţi. 

1/13 Ianuarie 1896. 

După slujba de Anul Nou dela Mitropolie, Suveranul şi înaltele autorităţi 
trec în apartamentele Mitropolitului Primat unde mai întâiu Primatul, apoi 
D. A. Sturdza, preşedintele Consiliului şi C. Schina, primpreşedintele înaltei 
Curţi de Casaţie exprimă felicitări Majestăţii Sale. M. S. Regele, făcând urări 
pentru România, mulţumeşte înaltelor autorităţi şi le urează în numele Său şi 
al Familiei Sale ani mulţi şi fericiţi. 

Sunt adânc mişcat de cuvântările aşa de bine simţite şi care 
găsesc un răsunet recunoscător în inima Mea. 

Dragostea şi credinţa ce ţara îmi arată, la orice ocazie, le pri¬ 
vesc ca cel mai frumos dar şi Mă îndatorez de a gândi neîncetat la 
fericirea iubitului Meu popor, care este nedespărţit de fericirea Mea. 

Totdeauna rog pe Dumnezeu să păzească România de primejdii 
şi de necazuri şi să răspândească asupra noastră toate binefacerile. 

Această dorinţă fierbinte hrănesc cu deosebire la începutul unui 
nou an, care se deschide învălit şi necunoscut pentru noi, însă cu 
speranţă de pace şi prosperitate. 

Mulţumindu-vă din tot sufletul de călduroasele vostre felicitări, 
vă urez şi din partea Reginei şi a Familiei Mele ani mulţi şi fericiţi. 

(M. O., 1896* nr. 222, p. 7197). 


157. 

Mesaj la închiderea Corpurilor Legiuitoare. 

30 Aprilie/12 Mai 1896. 

M. S. Regele mulţumeşte reprezentanţilor naţiunii pentru concursul luminat 
dat guvernului şi pentru legile votate privitoare la terminarea căilor ferate 
începute şi a portului Constanţa, organizarea mai temeinică a mijloacelor de 
transport, sprijinirea elementului rural prin o îndrumare mai bună, o justiţie 
mai accesibilă, înlesniri pentru cumpărarea domeniilor Statului, completarea 
armamentului ş. a. 

Domnilor Senatori, 

Domnilor Deputaţi, 

întâia sesiune a nouăi legislaturi a fost plină de muncă rodnică 
în rezolvirea diferitelor chestiuni supuse deliberării d-voastre. 

Cu toate că veniturile Statului au fost scăzute prin desfiinţarea 
unui impozit şi reducerea evaluărilor bugetare, totuşi s’a ajuns 
a se echilibra bugetul prin o dreaptă cumpănire în cheltueli. 

Creditele extraordinare, ce aţi votat, asigură terminarea liniilor 
de căi ferate începute şi a portului nostru maritim al Constanţei, 
precum şi organizarea mai temeinică a mijloacelor noastre de tran¬ 
sport. Astfel, împrumuturile ce contractăm contribhesc la desvol- 
tarea economică a ţării şi au un echivalent în valoarea reprezentată 
prin reţeaua noastră de căi ferate, producătoare ea însăşi de venituri 
pentru Stat. 

Spre a înlesni şi asigura îndrumarea claselor muncitoare spre o 
îmbunătăţiră a stării lor morale şi materiale, aţi votat legile menite 
a da un avânt puternic învăţământului primar, legile prin care 
accesul justiţiei se înlesneşte mai mult poporaţiunilor rurale şi prin 
care se uşurează condiţiunile de cumpărarea domeniilor Statului 
din partea sătenilor, precum şi legea pentru regularea pescyitului. 

Nu aţi uitat că ărmata este un sprijin puternic al Regatului. 
Aţi îmbunătăţit două legi organice ale ei şi aţi continuat a-i com¬ 
pleta armamentul. 

Domnilor Senatori, 

Domnilor Deputaţi, 

Vă mulţumesc pentru concursul luminat ce aţi dat guvernului 
Meu în îndeplinirea grelei sarcine ce-i este încredinţată şi, dorind 
ţării un an îmbelşugat, declar Închisă sesiunea actuală a Corpurilor 
Legiuitoare. 

Bucureşti, 30 Aprilie 1896. 

CAP OL, 

Preşedintele Consiliului de Miniştri şi Ministru Afacerilor Străine, D. A. 
Sturdza ; Ministrul Justiţiei, Eug. Stătescu; Ministrul de Interne, A. Stolojan; 
Ministrul Cultelor şi Instrucţiunii Publice, P. Poni ,• Ministrul de Războiu, 
General C. Budişteanu; Ministrul Finanţelor, G. Cantacuzino; Ministrul Agri¬ 
culturii, Industriei, Comerţului şi Domeniilor, G. D. Pallade; Ministrul Lucră¬ 
rilor Publice, C. I. Stoicescu. 

(M. O., 1896, nr. 25, p. 793). 


158. 

M, S. Regele către Maldăr eseu, Primarul Craiovei. 

Craiova, 14/26 Sept. 1896. 

MM. LL. .Regele şi Regina călătoresc cu trenul spre Orşova să asiste la 
inaugurarea canalului dela Porţile-de-Fier. La Craiova ofiţerii garnizoanei 
întâmpină jpe Suveran; iar primarul oraşului exprimă omagii de iubire şi 
devotament din partea orăşenilor. M. S. Regele mulţumeşte pentru primirea ce 
I se face şi crede că primirea ce I se va face, la întoarcere, când va fi împreună 
cu împăratul Francisc Iosif, va şi mai călduroasă. 

Mulţumesc pentru călduroasa primire ce-Mi faceţi în numele 
Craiovei, unde totdeauna cu iubire am fost primit. Sunt convins 
că aceeaşi primire, încă mai călduroasă şi mai inimoasă, veţi face 
poimâne, când vom trece înapoi spre Bucureşti cu Augustul Meu 
oaspe şi amic, împăratul Austriei şi Rege al Ungariei. Vizita aceasta 
trebue să ne umple inimile de bucurie, pentrucă ea este o mare 
cinste pentru ţara întreagă. 

(M. O., 1896, nr. 133, p. 4539). 


www.dacoromanica.ro 


174 


REGELE CAROL I 


159 . 

Toastul M, S. Regelui pentru Severineni. 

T.-Severin, 14/26 Septemvrie 1896. 

MM. XiL. Regele şi Regina ajunşi la T.-Severin, în drumul spre Orşova, 
rămân acolo şi la masa ce Li se dă, avocatul Milescu închină în sănătatea Ma¬ 
iestăţilor Lor, exprimând adânca recunoştnţă a Severinenilor pentru cinstea 
ce li se face. 

M. S. Regele mulţumeşte mai întâiu pentru primirea ce I s’a făcut şi apoi 
urează Severinenilor prosperitate. 

Mulţumesc oraşului Turnu-Severin pentru călduroasa primire 
ce Mi-a făcut şi astădată. Severinul este strâns legat cu viaţa Mea. 
Aci am pus întâia oară piciorul pe pământul românesc şi nu M’am 
căit niciodată de acest pas decisiv ce am făcut, căci el a fost rodnic 
pentru ţară şi pentru Mine. Doresc Severinenilor prosperitate şi 
înflorire. 

(M. O., 1896, nr. 133, p. 4540). 


160 . 

M. S. Regele la toastul lui Francisc Iosef. 

Mehadia, 15/27 Sept. 1896. 

Inaugurarea lucrărilor canalului dela Porţile-de-Fier. împăratul Francisc 
Iosef invită la această inaugurare pe Suveranul României şi al Serbiei. La 
banchetul ce s’a dat, împăratul a închinat în sănătatea celor doi Regi şi a 
prosperităţii domniei Lor. 

M. S. Regele Carol I mulţumeşte împăratului pentru cuvintele amabile şi 
pentru invitaţia la inaugurarea lucrărilor dela Porţile-de-Fier, lucrări folositoare 
pentru toţi riveranii. 

Sunt adânc mişcat de cuvintele amabile ale Majestăţii Voastre 
şi O rog să binevoiască a primi mulţumirile Mele cele mai vii pen¬ 
tru acest semn de bunăvoinţă. Am răspuns cu o bucurie sinceră 
invitaţiunii graţioase a Majestăţii Voastre de a asista la inaugu¬ 
rarea lucrărilor dela Porţile-de-Fier, prin care ultimele obstacole, 
care se opuneau până acum la navigaţiunea Dunării, au fost înlă¬ 
turate în folosul tuturor Statelor riverane. 

Aducerea aminte a acestei frumoase serbări îmi Va rămâne cu 
atât mai scumpă, cu cât această serbare Mi-a procurat fericirea 
de a ura Majestăţii Voastre bunăvenire la fruntariile ţării Mele. 

Fie ca această întrevedere să contribue a strânge încă mai mult 
legăturile de prietenie aşa de bine stabilite între Statele noastre 
şi a asigura desvoltarea lor economică şi raporturile lor comerciale 
pe o bază solidă şi statornică. 

în această speranţă, Mă unesc din toată inima, cu urările căl¬ 
duroase, ce credincioşii supuşi ai Majestăţii Voastre fac neîncetat 
pentru Augusta Sa persoană şi Casa Imperială, precum şi la stri¬ 
gătul lor, care trebue să răsune azi din Alpi până la Marea Neagră: 
Să trăiască Majestatea Sa împăratul Austriei şi Regele Ungariei! 
Să trăiască Majestatea Sa împărăteasa şi Regina! 

(M. O., 1896, nr. 137 , p. 4660—1). 

161 . 

Toastul M. S. Regelui pentru Francisc Iosef. 

16/28 Sept. 1896. 

După inaugurarea lucrărilor dela Porţile-de-Fier, împăratul Francisc Iosef 
vine în vizită în România împreună cu M. S. Regele Carol I. La Palat s’a dat 
seara o masă de gală cu care prilej M. S. Regele, în numele poporului român, 
ridică un toast în sănătatea împăratului şi a împărătesei. 

Majestatea Voastră îmi va permite să-I exprim adânca Noastră 
recunoştinţă pentru Augusta vizită, ce a binevoit a Ne face. Entu¬ 
ziasmul, cu care Capitala României a primit pe Majestatea Voastră, 
găseşte un răsunet unanim în întreaga ţară, care este mândră de ami¬ 
ciţia cu care Majestatea Voastră o onorează. 

Prezenţa Majestăţii Voastre printre Noi este o adevărată serbare 
naţională şi înalţă în mod strălucit valoarea, ce Majestatea Voastră 
atribue tânărului Regat dela Dunărea-de-jos, care priveşte viitorul 
cu încredere, mulţumită prea bunelor raporturi stabilite între Sta¬ 
tele noastre. Salutăm dar vizita Majestăţii Voastre ca un eveniment 
de cea mai mare importanţă şi Ne rugăm cu căldură ca Providenţa 
să dăruiască încă Majestăţii Voastre o lungă şi paşnică Domnie, 
nu numai pentru fericirea puternicului Său Imperiu, ci şi pentru 
-Noi, care avem pentru Majestatea Voastră cea mai profundă vene- 
raţiune şi căreia admirăm înalta Sa înţelepciune. 

Unit cu poporul Meu în aceste simţiminte, ridic paharul în sănă¬ 
tatea Majestăţii Voastre, în sănătatea împărătesei, 

Să trăiască Majestatea Sa împăratul Austriei şi Rege al Ungariei î 
(M. O., 1896, nr. 138, p. 4686—7). 


162. 

M. S. Regele la denumirea stâncei «Francisc Iosef». 

18/30 Septemvrie 1896. 

Francisc Iosef dela Sinaia, împreună cu Familia Regală, face o excursie 
Ia Poiana-Stânii. De acolo M. S. Regele conduce pe împărat pe o stâncă transfor¬ 
mată în terasă de unde se deschidea o frumoasă privelişte spre Buşteni, Azuga 
şi Castel. împăratul e încântat de privelişte şi M. S. Regele Ii cere permisiunea de 
a da numele de « Francisc Iosef» acestei stânci. 

Pentru a se da un semn vădit amintirii acestei zile frumoase 
şi neuitate, cu care Majestatea Voastră Ne-a înveselit, O rog să-Mi 
permită a da numele de « Francisc Iosef », acestei stânci, care pre¬ 
zintă o vedere plăcută peste Sinaia şi valea Prahovei şi care a atras, 
în mod deosebit privirile Majestăţii Voastre. 

(M. O., 1896, nr. 138, p. 4689). 


163. 

M. S. Regele la începerea lucrărilor portului Constanţa. 

16/28 Octomvrie 1896. 

MM. LL. Regele şi Regina, Principele Moştenitor şr Boris Vladimirovitz iaur 
parte la inaugurarea lucrărilor portului Constanţa. Un bloc de 40 de mii kgr. 
e aruncat în mare. Seara se dă un banchet la care participă auguştii oaspeţi 
şi miniştri. Vorbeşte Ministrul Lucrărilor Publice şi apoi M. S. Regele exprima 
încrederea în viitorul portului şi închină pentru prosperarea Constanţei şi a 
poporului român. 

Serbarea de astăzi are o îndoită importanţă, căci punând întâia 
piatră a noului port al Constanţei, am pus şi temelia pentru des- 
voltarea noastră maritimă. 

Măreţul pod peste Dunăre ne-a deschis drumul spre Mare, 
viitorul port ne va asigura în toate vremurile comerţul cu ţările 

cele mai depărtate. Astăzi deja vasele noastre duc cu mândrie 
steagul României prin valurile Oceanului; în curând vom dispună 
de noi bastimente, .care vor înlesni relaţiunile comerţului trans¬ 
atlantic. 

însemnate sunt jertfele ce ţara şi-a impps spre a dobândi un 
loc vrednic în lume. Ele sunt îpsă pe deplin răsplăţite prin avântul 
uriaş pe care România l-a luat într’un sfert de veac şi care trebue 
să fie menţinut cu orice preţ. 

Mulţumindu-vă călduros pentru cuvântarea aşa de bine sim¬ 
ţită ce Ne-aţi adresat, doresc ca să inaugurăm într’un timp nu prea 
lung noul port, care va deveni un izvor de bogăţie pentru ţară, 
mai ales când putem atrage o parte din traficul între Englitera, 
India şi Australia, fiindcă Linia Londra-Constanţa-Alexandria este 
astăzi dintre toate cea mai scurtă; ea este străbătură în 111 cea¬ 
suri; acesta este un rezultat care ne poate umple de cea mai vie 
mulţumire. 

Ridic acum aceşt. pahar păntru prosperarea Constanţei şi pentru 
fericirea scumpului Meu popor, care s’a înălţat aşa de sus prin 
munca sa şi prin silinţele sale. 

Să trăiască România! 

(M. O., 1896, nr. 159, p. 5431). 

164 . 

M. S. Regele către Alexandru I al Serbiei. 

18/30 Octomvrie 1896. 

Alexandru I, Regele Serbiei, în vizită la Bucureşti. La prânzul dat la Palat, 
M. S. Regele Carol I ridică un toast pentru sănătatea lui_ Alexandru I şi 
pentru poporul sârb. 

Majestatea Voastră este al treilea Suveran al Serbiei, pe care 
am bucuria să-L primesc în Capitala României, ceea ce dovedeşte 
cât de amicale şi temeinice au fost totdeauna relaţiunile dintre 
Statele Noastre. 

Vizita Voastră, Sire, este o nouă mărturie despre aceasta. 

Urez dar Majestăţii Voastre din toată inima bună venire printre 
Noi, rugând cu căldură Cerul ca să binecuvinteze Domnia Majes-, 
stăţii Voastre şi să Vă ocrotească împreună cu poporul sârb, pentru 
care avem atâtea simpatii. 

Mulţumindu-vă sincer pentru amabila Voastră vizită, ridic 
paharul Meu în sănătatea Majestăţii Voastre şi pentru prosperi¬ 
tatea Regatului Său. 

Trăiască Majestatea Sa Regele Alexandru I! 

(M. O., 1896, nr. 162, p. 5531). 


165 . 

Mesaj la deschiderea Corpurilor Legiuitoare. 

15/27 Noemvrie 1896. 

Prin mesajul de deschidere a sesiunii ordinare a Corpurilor Legiuitoare, 
M.S. Regele anunţă reprezentanţilor naţiunii bunele raporturi ce le avem cu statele 
străine şi apoi proiectele de legi de care au să se ocupe, proiecte privind reor¬ 
ganizarea serviciilor exterioare ale Ministerului de Finanţe; modificarea legii 
patentelor şi a legii timbrului, proiectul de Casă Rurală, organizarea învă¬ 
ţământului secundar, special, superior şi privat, completări la organizarea 
judecătorească ş. a. 

Domnilor Senatori, 

Domnilor Deputaţi, 

Deschizând astăzi a doua sesiune a acestei legislaturi, salut pe 
reprezentanţii ţării cu bucuria ce resimt de câte ori îi văd întruniţi 
împrejurul Meu. 

Relaţiunile noastre cu toate Statele sunt cele mai bune şi im¬ 
portanţa crescândă a României s’a vădit în anul acesta într’un 
mod deosebit. 

Primirea cordială ce s’a făcut la Moscova Moştenitorului Tro¬ 
nului şi Soţiei Sale de către împăratul Nicolae II şi împărăteasa 
Alexandra, cu ocaziunea măreţei solemnităţi a încoronării Maje- 
stăţilor Lor, este o dovadă cât de preţioase sunt legăturile de apro¬ 
piată rudenie cu Curtea împărătească a Rusiei, pentru menţinerea 
şi desvoltarea relaţiunilor prietenoase dintre puternicul Imperiu 
şi România. 

Am asistat cu o vie mulţumire la inaugurarea lucrărilor dela 
Porţile-de-Fier, cu care Tratatul din Berlin însărcinase pe Impe¬ 
riul Austro-Ungar şi care sunt destinate a ne aduce foloase însem¬ 
nate, înlesnind productelor noastre a străbate în miezul Europei 
prin calea marelui fluviu al Dunării. 

Majestatea Sa împăratul Austriei şi Regele Ungariei, de a cărui 
prietenie sinceră şi de mare preţ Mă bucur de un lung şir de ani, 
a onorat România cu vizita Sa. Prin primirea călduroasă şi inimoasă 
ce I s’a făcut, ţara întreagă a exprimat Monarhului vecin recuno¬ 
ştinţa tuturor pentru acest semn prea graţios de amiciţie şi de 
bunăvoinţă. Ni s’a dat o ocaziune solemnă să arătăm Europei că 
poporul român a muncit cu succes şi în plin în marea operă a re¬ 
naşterii şi a consolidării sale. 

Interesele, care leagă între dânsele Statele din Orientul european 
în năzuinţele lor comune de a-şi asigura un mers paşnic, sigur şi 
repede pe calea progresului cultural şi economic, au căpătat o ex- 
presiune vie—pe de o parte în vizita Majestăţii Sale Regelui 
Serbiei, prin care s’a reînnoit şi cimentat din nou vechile şi netur¬ 
buratele relaţiuni amicale dintre amândouă ţările — iar pe de 
alta în restabilirea cu Regatul Greciei a relaţiunilor normale, care 
sper că se vor desvolta şi închega spre mulţumirea ambelor Re¬ 
gate. 

Astfel România îşi întăreşte pe fiecare an mai mult poziţiunea 
sa între State şi poate întâmpina cu încredere viitorul. 

Domnilor Senatori, 

Domnilor Deputaţi, 

Cu mândrie am privit, atât la Porţile-de-Fier, cât şi pe câmpiile 
Şimnicului, Cotrocenilor şi Ploeştilor, .ţinuta marţială a iubitei 
Mele armate, care a avut onoarea a se prezintă şi a defila înaintea 
Majestăţii Sale împăratului şi RegeluL Francisc Josef. Armata a 
arătat* şi cu această ocaziune, că ţara se poate rezema pe dânsa în 
toate împrejurările şi că ea este vrednică de solicitudinea d-voastre. 
Nu Mă îndoesc că şi în viitor nu veţi cruţa niciun sacrificiu pentru 
a păstra armata la înălţimea chemării sale. Spre a întări şi îmbu¬ 
nătăţi încă mai mult administraţiunea noastră militară, se va su¬ 
pune deliberărilor d-voastre revizuirea legii recrutării şi a legii 
Serviciului sanitar al armatei. 

Situaţiunea puţin satisfăcătoare lăsată de bugetele ultimilor 
doi ani s’a îndreptat. Nu numai echilibrul bugetului curent este 
deplin asigurat dar speram că exerciţiul acesta va da chiar un 
excedent destul de simţitor. Sunt încredinţat că veţi menţinea 
bugetului viitor această situaţiune normală şi îmbucurătoare, 

cumpăjuhd cheltuelile cu resursele ordinare ce se pot realiza. Reorga¬ 
nizarea serviciilor exterioare ale Ministerului de Finanţe se impune, 
pentru a simplifica serviciile şi a introduce într'însele Un control 
mai eficace; modificarea legii timbrului va da 8 mai mare exten¬ 
siune principiului proporţionalităţii taxelor, iar legea patentelor 
trebue pusă în acord cu deSvoltarea noastră comercială şi indus¬ 
trială. 

Urmărind progresul economic al ţârii, veţi constata că în anul 
acesta s’au dat în ciroulaţiune două sute kilometri de căi ferate 
noul, că se lucrează cu activitate la terminarea liniilor începute 
şi că &’a pus piatra de temelie a portului Constanţa. Modificări 
însemnate sunt necesare la legea drumurilor. Legea pentru căile 
ferate de interes privat trebue revăzută, spre a se preciza mai bine 
caracterul acestora şi a se împiedica înstrăinarea căilor ferate de 
interes general. 

Instituirea unei Case Rurale va înlesni vânzarea proprietăţilor 
mari în loturi mici, venind astfel în ajutor atât proprietarilor de 
moşii care nu găsesc cumpărători, cât şi sătenilor, cărora în cele 
mai multe cazuri le lipseşte capitalul. 

Pentru ca legea minelor să dea roade satisfăcătoare, sporind 
avuţia ţării, se va propune modificarea ei, luându-se de bază legile 
existente şi simplificarea măsurilor ce se prescriu pentru exploa¬ 
tarea acestor bogăţii ale naturii. 

O administraţiune regulată şi dreaptă, ale cărei atribuţiuni să 
fie bine distribuite şi cu eficacitate controlate, este o cerinţă neîji- 
lăturabilă pentru orice Stat care doreşte să-şi asigure progresul şi 
bunăstarea. Veţi avea deci a vă ocupa cu organizarea temeinică 
şi practică a comunelor rurale şi urbane, a serviciului notarilor 
din sate, precum şi a consiliilor judeţene. 

Pentru a completa organizarea instrucţiunii publice, începută 
în sesiunea trecută prin votarea legii învăţământului primar, a 
legii clădirilor şcolare primare şi a legii înfiinţării Casei Şcoâlelor, 
se va prezenta deliberării d-voastre un proiect de lege asupra în¬ 
văţământului secundar, special, superior şi privat. 

Punerea judecătorilor de tribunal în aceleaşi condiţiuni de in¬ 
dependenţă ca şi preşedinţii, acordarea unui drept de prezintare 
corpurilor judecătoreşti la caz de vacanţă în sânul lor şi instituirea 
unui stagiu practic obligatoriu pentru candidaţii care se destină 

la funcţiuni judecătoreşti, înainte de a fi numiţi în acele funcţiuni, 
sunt atâtea îmbunătăţiri de introdus în organizarea noastră jude¬ 
cătorească. 

Domnilor Senatori, 

Domnilor Deputaţi, 

Lucrând fără încetare la îndeplinirea lacunelor existente în 
legislaţiunea noastră şi la îmbunătăţirea serviciilor publice, asigu¬ 
rând un echilibru constant al bugetului de venituri şi de cheltueli 
al Statului, având totdeauna în vedere satisfacerea nevoilor şi 
trebuinţelor ce necontenit se ivesc într’o ţară care păşeşte înainte 
în desvoltarea sa, veţi contribui a înălţa şi a întări tot mai mult 
poziţilmea Regatului. 

Strânşi uniţi în muncă spornică pentru patrie, nu Mă îndoesc că 
şi sesiunea aceasta va fi plină de lucrări folositoare. 

Dumnezeu să binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

Bucureşti, 15 Noemvrie 1896. 

CAROL. 

Preşedintele Consiliului Miniştrilor, Ministru al Afacerilor Străine şi Mini¬ 
stru ad-interim al Agriculturii, Industriei, Comerţului şi Domeniilor, D. A. 
Sturdza; Ministrul Justiţiei, Eugenia Stătescu; Ministrul de Interne, A. Sto¬ 
lo j an Ministrul Cultelor şi Instrucţiunii Publice, P. Poni; Ministru] de Răz- 
boiu, General C. Budişteanu; Ministrul Finanţelor, G. Cantacuzino; Ministrul 
Lucrărilor Publice, C. I. Stoicescu. 

(M. O., 1896, nr. 181, p. 6113—4). 

166. 

Cuvântare la învestirea Mitropolitului Primat. 

8/20 Decemvrie 1896. 

Mitropolitul Iosif Gheorghian se retrăsese din scaunul de mitropolit, dar 
făcându-se vacant scaunul de Primat, Sf. Sinod şi Corpurile Legiuitoare au 
chemat la acest scaun pe mitropolitul retras. M. S. Regele, încredinţându-i 
toiagul arhipăstoresc, pentru a doua oară, îşi exprimă bucuria că Mitropolitul 
a primit acest scaun unde a fost dorit şi chemat de toţi credincioşii şi-i 
urează ani mulţi şi fericiţi pe scaunul metropolitan. 


12 

încredinţez înalt Prea Sfinţiei Tale toiagul arhipăstoresc, spre 
a Te învesti ca Mitropolit al Ungro-Vlahiei şi Primat al României. 

Cu suflet mişcat de bucurie, am încredinţat înalt Prea Sfinţiei 
Tale cârja arhiepiscopală, ca un semn vădit al înaltei trepte de 
Mitropolit al Ungro-Vlahiei, Exarh al Plaiurilor şi Primat al Ro¬ 
mâniei, la care ai fost din nou ridicat prin glasul Marei Adunări, 
pentru fericirea sfintei biserici autocefale ortodoxe române. 

Ţara întreagă, eu Regele în frunte, salută cu dragoste şi respect 
reîntoarcerea înalt Prea Sfinţiei Tale la acest scaun metropolitan* 
pe care l-ai împodobit prin cuvioşia Ta şi prin toate însuşirile în¬ 
sufleţite de blândeţe şi de modestie. 

în faţa împrejurărilor grele prin care biserica a trecut, înalt 
Prea Sfinţia Ta ai părăsit odihna şi liniştea sufletească, ce ai căutat 
departe de lumea sgomotoasă, spre a răspunde la obşteasca do¬ 
rinţă a bine-credincioşilor, de a revedea în mijlocul lor pe vred¬ 
nicul Mitropolit care, în lunga şi binecuvântata sa păstorie, a lăsat 
în turmele sale neuitate amintiri de dragoste şi veneraţiune. 

Pronia cerească să binecuvinteze sfânta chemare^ a înalt Prea 
Sfinţiei Tale şi să răsplătească sârguinţele, ce din nou vei desfăşura 
întru păstrarea tăriei şi strălucirii sfintei biserici naţionale. 

învestitura Mitropoliţilor şi a Episcopilor este un act totdeauna 
încunjurat de o mare solemnitate; de astădată însă, această cere¬ 
monie dobândeşte o deosebită însemnătate, căci ea s’a săvârşit 
nu numai în faţa Sfântului Sinod, a Corpurilor Legiuitoare şi a 
autorităţilor constituite, ci şi a tuturor fruntaşilor ţării, care au 
închinat puterile şi râvna lor la ridicarea şi întărirea Regatului. 
Aceasta este o scumpă mărturisire că toţi se întâlnesc într’un singur 
gând, într’o singură voinţă, de câte ori se prezintă mari chestiuni 
naţionale, când patria are nevoie de concursul tuturor fiilor săi. 
Privesc dar cu deplină încredere în viitor, sigur fiind că prin unire 
vom înfrunta de-a-pururea toate greutăţile, vom înlătura toate 
primejdiile. 

Poţi avea un sentiment de mândrie, înalt Prea Sfinte Părinte, 
că primeşti pentru a doua oară din mâinile Mele cârja arhipăsto- 
rească, tocmai în împrejurări aşa de fericite, care prevestesc că 
greaua sarcină, ce înalt Prea Sfinţia Ta iei asupră-ţi, va fi îndul¬ 
cită cu ajutorul lui Dumnezeu, prin sprijinul şi iubirea ce vei în¬ 
tâmpina din partea noastră a tuturora. 

Urând înalt Prea Sfinţiei Tale din adâncul sufletului Meu 
ani mulţi şi fericiţi pe scaunul mitropolitan al Ungro-Ylahiei, 
sunt sigur că neîncetat vei înălţa rugile tale către Atotputernicul, 
ca să reverse asupra noastră binecuvântările sale şi să ocrotească 
sfânta biserică naţională şi scumpa noastră ţară, ale cărora insti- 
tuţiuni — temelia şi scutul Statului nostru — vor, găsi totdeauna 
în Mine un călduros apărător. 

(M. O., 1896, nr. 202, p. 6740). 


167 . 

Răspuns la Adresa Senatului. 

15/27 Decemvrie 1896. 

La prezentarea adresei Senatului de răspuns la mesajul Tronului, M. S. 
Regele mulţumeşte pentru mărturisirile de credinţă şi iubire arătate şi crede 
că guvernul va găsi în maturul corp sprijinul dorit pentru înţeleaptă şi cum¬ 
pănita rezolvare a chestiunilor Ce se vor prezenta. 

Domnilor Vice-Preşedinţi, 

Domnilor Senatori, 

Cu o adâncă şi sinceră mulţumire primesc mărturisirile de cre¬ 
dinţă şi iubire ce Mi-le arătaţi în numele Senatului, ca un răsunet 
al glasului naţiunii. 

Nu mai puţin fericit sunt de a vedea cât de mult acest înalt 
Corp preţueşte scumpele dovezi de prietenie şi simpatie ce ni s’au 
dat de Statele vecine şi amice, ţirin măgulitoarea primire făcuta 
Moştenitorului Tronului Ia Moscova şi prin vizita Ilustrului Suveran 
al Austro-Ungariei, care a fost salutat de ţara întreagă într’un mod 
aşa de călduros. 

Patriotismul de care Senatul este însufleţit îmi este o sigură 
dovadă că guvernul Meu va găsi în d-voastre tot sprijinul dorit 
pentru înţeleaptă şi cumpănita rezolvare a însemnatelor chestiuni 
ce vi se vor supune. Ţara, unită şi liniştită înlăuntru, aşteaptă dela 
d-voastre o muncă rodnică, care să asigure propăşirea ei în toate 
ramurile activităţii sale Şi să întărească renumele ce şi-a dobândit 
în afară. 

încredinţat că veţi răspunde pe deplin la aceste aşteptări, vă 
mulţumesc încă odată, d-lor Senatori, în numele Reginei, al Meu 

şi al Familiei Mele, pentru călduroasele urări ce Ne-aţi adus şi 
rog pe Atotputernicul să reverse binecuvântările sale asupra scumpei 
noastre Românii. 

(M. O., 1896, nr. 208, p. 6938). 


168 . 

Răspuns la Adresa Adunării Deputaţilor. 

18/30 Decemvrie 1896. 

M. S. Regele mulţumeşte Adunării Deputaţilor pentru noua rostire a sen¬ 
timentelor de credinţă faţă de Majestatea Sa şi pentru deosebita preţuire a 
primirii ce s’a făcut Moştenitorului Tronului la Moscova şi a vizitei împăratului 
Francisc Iosef în România. 

Domnule Preşedinte, 

Domnilor Deputaţi, 

Am ascultat cu o vie mulţumire rostirea sentimentelor de iu¬ 
bire şi credinţă ce Mi-le reînnoeşte Adunarea Deputaţilor, ca o ex- 
presiune fidelă a sentimentelor mult iubitului Meu popor. 

Asemenea am văzut cu mare bucurie cât de mult preţuiţi fap¬ 
tele atât de însemnate a cordialei primiri a Principelui Moştenitor 
la Moscova şi a vizitei Majestăţii Sale împăratului Austriei, Rege 
al Ungariei. Aceste scumpe şi înalte dovezi de prietenie şi simpatie, 
care au găsit un răsunet în întregul popor român, ne vor îndemna 
şi mai mult în viitor de a urma neclintiţi pe calea desvoltarii noastre 
paşnice şi de civilizare. 

Nimic nu Mă poate încredinţa mai mult despre rodnicia muncii 
ce veţi desfăşura, decât sprijinul hotărît ce-1 promiteţi guvernului 
Meu şi râvna ce vă însufleţeşte pentru binele ţării. 

Statornicia în principiile şi tradiţiunile ce au întemeiat regatul 
nostru este într’adevăr călăuza cea mai sigură pentru a păşi fără 
şovăire pe calea adevăratului progres. Cel mai însemnat factor al 
acestei propăşiri este ridicarea morală şi materială a săteanului 
şi cu drept cuvânt măsurile menite a atinge acest ţel dorit de toţi 
ocupă întâiul loc în inima Mea şi în solicitudinea d-voastre. 

împlinesc o plăcută datorie, arătându-vă bucuria sufletului 
Meu pentru frumoasele şi măgulitoarele cuvinte ce-Mi adresaţi 

din partea Camerei; ele sunt totdeodată cea mai scumpă răsplată 
a dorinţii Mele pentru binele public şi o întărire şi mai mare a cre¬ 
dinţei Mele în viitorul României. 

Din adâncul inimei Mele vă mulţumesc, în numele Meu, al 
Reginei şi al Familiei Noastre. 

(M. O., 1896, nr. 210, p. 6994). 


169. 

înalt Ordin de zi către armată. 

1/13 Ianuarie 1897. 

De 30 de ani de când Suveranul lucrează la înălţarea armatei, aceasta a 
corespuns dorinţelor şi prin vitejia şi statornicia ei a făcut neatârnarea patriei, 
îi urează un an bun şi fericit. 

Ostaşi, 

Sunt treizeci de ani de când cu dragoste şi fără preget lucrez 
la înălţarea şi propăşirea scumpei Mele armate. Cu mândrie o spun, 
că njunca Mea a fost spornică: prin vitejia şi statornicia voastră 
aţi întemeiat neatârnarea patriei, aţi reînviat timpurile glorioase, 
redeşteptând în voi vechile virtuţi războinice, şi în anul care s’a 
închis v’aţi atras prin bărbăteasca voastră înfăţişare înalta Mea 
aprobare. 

Vă mulţumesc şi cu inima voioasă urez şi de astă dată, tuturor, 
un an bun şi fericit. 

Dat în Bucureşti, la 1 Ianuarie 1897. 

CAR OL. 

(M. O., 1897, nr. 218, p. 7297). 


170. 

Răspuns la felicitările înaltelor autorităţi. 

1/13 Ianuarie 1897. 

După serviciul divin la Mitropolie, M. S. Regele şi autorităţile prezente trec 
în apartamentele Mitropolitului Primat, unde acesta, P. S. Aurelian, preşedin¬ 
tele Consiliului, D. Giani, preşedintele Camerii, V. A. Urechia, vicepreşedintele 
Senatului şi C. Schina, primpreşedintele Curţii de Casaţie, prezintă Suvera¬ 
nului felicitări. M. S. Regele primeşte bucuros felicitările şi face urări celor de 
faţă şi pentru poporul român. 

Adânc mişcat de cuvântările aşa de bine simţite, vă mulţumesc 
din şuflet pentru urările călduroase ce Ne aduceţi în numele ţării, 
în anul care s’a închis multe fapte însemnate s’au petrecut; însă 
am întâlnit şi numeroase greutăţi care au putut fi învinse numai 
prin unire şi cu sprijinul înţelept al bărbaţilor care au închinat 
viaţa lor patriei. 

1896 va rămâne dar neuitat în analele noastre politice. Plin 
de*Tncredere privesc în anul care începe şi sunt convins că oricând 
voiu avea trebuinţă de fruntaşii ţării, ei toţi vor înconjura cu cre¬ 
dinţă Tronul şi vor lupta, ca un singur om, pentru siguranţa şi 
întărirea Statului Român. Cu vie bucurie am primit astăzi bine¬ 
cuvântările prea iubitului nostru Mitropolit losif şi am înălţat ru¬ 
găciunile Noastre către Dumnezeii ca El să îndeplinească toate 
dorinţele ce hrănesc neîncetat în inima Mea pentru scumpul Meu 
popor, şi să-i dăruiască ani mulţi şi fericiţi, ce vă şi urez din partea 
Reginei şi a Familiei Mele din adâncul sufletului Meu. 

(M. O., 1897, nr. 219, p. 7351). 


171. 

Cuvântare la învestitura Episcopului de Roman. 

28 Martie/9 Aprilie 1897. 

Arhiereul Ioanichie Băcăoanul ales Episcop de Roman. La învestitură, 
după ce Suveranul îi încredinţează cârja episcopală, noul ales, în cuvintele pe 
care le spune, face urări pentru Familia Regală. M. S. Regele amintind stră¬ 
lucirea păstorilor de mai înainte de pe acest Scaun, îl îndeamnă să sădească 
în inima nouilor generaţiuni iubirea de cele sfinte şi să aprindă şi întărească în 
sufletul tuturor iubirea creştină şi iubirea de ţară. 

Marele colegiu electoral, înfiinţat prin legea sinodală, alegând 
pe Prea Sfinţia Ta ca Episcop al Eparhiei Romanului, cu vie mul¬ 
ţumire ţi-am încredinţat cârja episcopală, ca semn vădit al puterii 
duhovniceşti. 

Mândru poţi fi Că încrederea ţării a chemat pe Prea Sfinţia Ta 
la acest străvechiu scaun, împodobit de urmele neşterse ale unui 
şir de păstori învăţaţi şi evlavioşi şi am încredinţarea că, pătruns 
/de înalta ta misiune, vei avea de-a-pururea înaintea ochilor, ma¬ 
rile pilde ce ei au lăsat. 

Un timp îndelungat ai fost, Prea Sfinte Părinte, în capul Se¬ 
minarului din Roman, unde ai pregătit tinerimea destinată a-şî 
închina viaţa bisericii; ai avut astfel prilejul de a cunoaşte această 
eparhie, care de astăzi înainte este încredinţată ocârmuirii sufle¬ 
teşti a Prea Sfinţiei Tale. Condu dar, Prea Sfinte Părinte, cu acest 
toiag, turma cuvântătoare a eparhiei tale pe căile dragostii şi ale 
binelui; sădeşte în inima nouilor generaţiuni respectul celor sfinte; 
aprinde şi întăreşte în sufletul tuturor iubirea creştină şi iubirea 
de ţară, totdeauna nedespărţite. 

Mulţumesc Prea Sfinţiei Tale pentru mărturisirile de credinţă 
ce Mi-ai dat prin călduroasa ta cuvântare, şi-ţi urez, Prea Sfinte 
Părinte, ani mulţi şi fericiţi pe scaunul episcopal al Romanului. 

(M. O., 1897, nr. 288, p. 9952). 


172. 

Mesaj la închiderea Corpurilor Legiuitoare. 

3/15 Aprilie 1897. 

In mesajul de închidere a sesiunii Corpurilor Legiuitoare sunt amintite 
principalele proiecte de legi votate privitoare la repausul de Duminecă, la pensia 
funcţionarilor judeţeni şi comunali, înfiinţarea Societăţii de agricultură şi â 
Comiţiilor agricole şi altele. 

Domnilor Senatori , 

Domnilor Deputaţi , 

Ajungând la sfârşitul lucrărilor domniilor-voastre legislative, 
vă mulţumesc că aţi pus toată râvna şi aţi dat ajutorul luminilor 
domniilor-voastre pentru a înzestra ţara cu o serie de legi folosi¬ 
toare, a căror necesitate era viu simţită. 

Legea repausului de Duminecă a răspuns unei trebuinţe recu¬ 
noscută de toţi. 

Nu mai puţin dorită era legea pentru pensiunile funcţionarilor 
judeţeni şi comunali. Această lege a fost un act de dreptate pentru 
a asigura soarta acestor impiegaţi. 

Aţi mai votat alte legi necesare şi urgente, precum legea pentru 
înfiinţarea Societăţii de agricultură şi Comiţiilor agricole, Conven- 
ţiunea sanitară dela Dresda şi legea pentru a se repune în vigoare 
articolele 89, 90 şi 135 din legea electorală din 1884. 

Legile menite a îndeplini lacunele ce există în sistemul nostru 
de comunicaţiuni accelerate vor completa reţeaua de căi ferate şi 
vor spori puterile noastre economice. 

Legile militare, vGtate în acest an, precum neîncetat altele au 
fost în anii anteriori, vor întări organizarea armatei. 

îmbunătăţirea adusă în administrarea Ministerului Finanţelor, 
prin legea specială ce aţi votat, va purta fructele ei binefăcătoare, 
iar bugetul echilibrat ce aţi dat ţării este o garanţie pentru mersul 
normal al guvernului. 

Domnilor Senatori, 

Domnilor Deputaţi, 

Vă reîntoarceţi deci în căminele domniilor-voastre, ducând 
rezultate satisfăcătoare ale muncii şi osârdiei ce aţi depus pentru 
patrie. 

Declar sesiunea actuală a Corpurilor Legiuitoare închisă. 

CAROL. 

Preşedintele Consiliului Miniştrilor şi Ministru Afacerilor Străine, D. A. 
Sturdza; Ministrul Agriculturii, Industriei, Comerţului şi Domeniilor, A. Sto¬ 
lo) an; Ministrul de Interne, M. Pherekyde; Ministrul de Finanţe, G. Canta- 
cuzino; Ministrul de Războiu, A. Berindei: Ministrul Cultelor şi Instrucţiunii 
Publice, Sp. Haret; Ministrul de Justiţie, Al- Djuvara; Ministrul Lucrărilor 
Publice, Ion Brătianu. 

(M. O., 1897, nr. 4, p. 129). 


17a. 

M, S. Regele la întâmpinarea Preşedintelui Academiei. 

7/13 Aprilie 1897. 

Nicolae Kretzulesc,u, Preşedintele Academiei, întâmpină pe Suveran la 
sosirea la Academie, urându-I îndelungaţi şi fericiţi ani. M. S. Regele, des¬ 
chizând şedinţa, arată dragostea Sa pentru limba română şi dorinţa de a se 
alcătui tezaurul ei de cuvinte, apoi mulţumeşte instituţiei pentru urările 
făcute prin venerabilul ei preşedinte. 

înainte de închiderea sesiunii actuale am dorit să vin încă în 
mijlocul Academiei, ale căreia lucrări le-am urmărit totdeauna cu 
cel mai viu interes. 

Iubirea Mea pentru frumoasa noastră limbă creşte din an în an. 
Cu atât mai mare este dar nerăbdarea Mea ca bogatul tezaur de 
cuvinte să fie alcătuit cât mai curând. 

Mulţumind călduros Academiei pentru urările aşa de bine sim¬ 
ţite ce-Mi face prin venerabilul ei Preşedinte, salut astăzi cu deo¬ 
sebită plăcere pe Membrii săi. 

(M. O., 1897, nr. 7, p. 290). 


174. 

M. S. Regele către Preşedintele Academiei. 

10/22 Mai 1897. 

Nic. Kretzulescu ^prezintă Maiestăţii Sale lucrarea «Treizeci de ani de 
domnie ai Regelui Carol I», editată de Academie. Suveranul cu satisfacţie 
vie primeşte lucrarea ce cuprinde material folositor pentru istoria contempo¬ 
rană a României, istorie bogată în fapte mari săvârşite cu multe nevoi şi trude. 

Simt o vie satisfacţiune că tocmai Academia a luat iniţiativa 
de a publica cuvântările ce am rostit în cursul Domniei Mele de 30 
ani. Primesc cu atât mai multă bucurie această lucrare bine îngri¬ 
jită, cu cât ea cuprinde un material folositor pentru istoria noastră 
contemporană, aşa de bogată în fapte însemnate săvârşite cu multe 
nevoi şi trude. 

Regatul român a fost întemeiat prin fiii săi cei distinşi, care 
M’au sprijinit prin lumina şi energia lor. Din nenorocire un mare 
număr dintre ei au murit; memoria lor însă va trăi de-a-pururea 
şi recunoştinţa Mea pentru toţi sfătuitorii Mei va rămâne neştearsă 
în inima mea. 

Ridicarea şi desvoltarea României, arătate în aceste 2 volume 
într’un mod sistematic, este dar o operă comună împlinită de ţara 
întreagă şi de acei care au luptat prin cuvânt, prin pană şi prin 
sabie. 

Adânc mişcat de simţimintele patriotice ce-Mi exprimaţi în nu¬ 
mele Academiei, vă mulţumesc călduros pentru frumoasa lucrare 
ce-Mi aduceţi cu ocazia zilei de 10 Mai, aniversarea noastră naţio¬ 
nală. 

(M. O., 1897, nr. 32, p. 1132). 

175. 

M. S. Regele Ia punerea temeliei palatului Casei de Depuneri. 

8/20 Iunie 1897. 

După serviciul religios vorbeşte G. Cantacuzino, Ministrul Finanţelor, şi 
apoi M. S. Regele care vede în desvoltarea acestei instituţii o dovadă că 
nvuţia ţării a crescut şi creditul Statului s’a ridicat. Doreşte, pe lângă avântul 
instituţiei, ca şi clădirea să fie o podoabă a Capitalei. 

Am ascultat cu un viu interes cuvântarea d-voastră şi vă mul¬ 
ţumesc pentru simţimintele călduroase ce Ne exprimaţi cu acest 
prilej. Cu deosebită plăcere voiu pune temelia noului palat al Casei 
de Depuneri şi de Economie, recunoscut ca o trebuinţă neapărată 
în urma avântului însemnat pe care l-a luat acest institut financiar 
într’un timp relativ scurt. 

O desvoltare aşa de repede este o dovadă netăgăduită cât de 
mult avuţia ţării a crescut şi creditul Statului s’a ridicat prin o 
cârmuire înţeleaptă şi prevăzătoare. 

Legea dela 1880 prescrie ca Casa de Depuneri să primească şi 
economiile acelora care prin muncă au câştigat mai mult, ca o 
trebuinţă pentru traiul lor. Această măsură este cât se poate de feri¬ 
cită. Urez din suflet ca aceşti bani, obolul claselor mai sărace, să fie 
un sfânt depozit, care să se mărească din an în an, spre a le aduce 
o îndulcire în timpurile de lipsă. Doresc ca această frumoasă clădire 
să devină o nouă podoabă pentru iubita Mea Capitală. 

(M. O., 1897, nr. 53, p. 1937—8). 


176. 

Proclamaţie către Ţară. 

Castelul Peleş, 8/20 Iulie 1897. 

Principele Moştenitor Ferdinand, fiind grav bolnav, M. S. Regele a primit din 
toate părţile ţării manifestări de simpatie. InBănătoşindu-se Principele, Suve¬ 
ranul dă o proclamaţie către Ţară, mulţumind pentru rugăciunile înălţate 
către Atotputernicul pentru sănătatea Moştenitorului şi pentru simpatia arătată 
în momentele grele. 

Români, 

In momentele de! grele încercări, prin care am trecut în timpul 
boalei periculoase a iubitului Meu Nepot, credinciosul Meu popor 
s’a strâns împrejurul Meu într’o singură gândire, înălţând rugi 
fierbinţi către Atotputernicul spre a salva viaţa Moştenitorului 
Tronului, chemat a lua într’o zi asupra Sa marea şi frumoasa sar¬ 
cină, încredinţată Mie de naţiune. 

Impunătoare au fost manifestările de simpatie, mişcătoare dove¬ 
zile de adâncă compătimire, ce au pornit în aceste zile de restrişte 
din toate straturile sociale până şi din cea din urmă colibă. Ţara 
întregă era în picioare, cuprinsă de un fior puternic, împărtăşind 
îngrijirile Noastre: gândurile se întunecau de ameninţarea că o 
muncă neîntreruptă de peste o jumătate de veac putea fi atât de 
greu încercată. Aceste simţiminte, izvorîte din inima caldă a popo¬ 
rului, acest avânt unanim în ceasul de primejdie pentru viitorul 
Statului, erau mângâierea cea mai dulce pentru Noi, o îmbărbătare 
nouă pentru Mine de a veghea necurmat asupra ursitelor României, 
pentru urmaşii Mei un îndemn puternic de a se arăta tot mai vred¬ 
nici de atâta iubire, de atât devotament. 

Astăzi, când ştiinţa înaltă şi hărnicia medicilor ţării au curmat 
boala şi învioşat inimile Noastre, îmi împlinesc cu. veselie sfânta 
datorie a mărturisi tuturor, că numai credinţa, cu care Ne-a încon¬ 
jurat iubitul Meu popor, Ne-a putut uşura temerea în acele mo¬ 
mente cumplite. 

Adâncă şi nemărginită este recunoştinţa, ce umple sufletul Meu, 
al Reginei şi al Principesei Maria pentru aceste duioase şi nenumă¬ 
rate mărturii de iubire: ele au stabilit între ţară şi Tron legături 
noui şi nepieritoare. Cu toţii ieşim din această încercare întăriţi: 
ţara mai încrezătoare în viitor, iar Eu mai mândru de poporul 
Meu, care în aceste zile de desnădăjduire Mi-a răsplătit munca 
întregii Mele vieţi. 

Precum ne-au fost întrunite gândurile, asemenea ne întrunim 
acum rugile noastre, înălţându-le către Pronia Cerească într’un avânt 
de recunoştinţă pentru deplina însănătoşire a Principelui Moştenitor. 

Iar Eu, pătruns până în adâncul sufletului Meu de o nesfârşită 
gratitudine, nu voiu înceta nicio zi de a chema binecuvântările 
Cerului asupra scumpei Noastre Românii şi mult iubitului Meu popor. 

(M. O., 1897, nr. 79, p. 2873). CAROL. 

177. 

M. S. Regele către Principele Ferdinand al Bulgariei. 

Castelul Peleş, 23 Iulie/4 Aug. 1897. 

Principele Ferdinand al Bulgariei în vizită la Sinaia. La cina dela Peleş, 
M. S. Regele salută cu plăcere această vizită şi ridică un toast în sănătatea 
Principelui Ferdinand şi pentru propăşirea Bulgariei. 

Cu o vie satisfacţiune salut în Alteţa Voastră Regală pe al doi¬ 
lea Principe al Bulgariei, care vine să Ne viziteze. 

Sunt fericit de această plăcută ocaziune, pentru a asigura pe 
Alteţa Voastră Regală cât îmi sunt de preţioase bunele raporturi 
cu Bulgaria şi cât Noi dorim să strângem legăturile de amicie care 
unesc de mult timp ambele Noastre ţări şi care au fost consacrate 
prin armata Mea pe câmpia de resbel dintre Dunăre şi Balcani. 

Mulţumindu-vă din toată inima pentru amicala Voastră vizită, 
beau în sănătatea Alteţei Voastre Regale, în sănătatea Principesei 
şi pentru, propăşirea Bulgariei, căreia îi urez o desvoltare paşnică 
şi un viitor fericit. 

(M. O., 1897, nr. 93, p. 3402). 


178. 

Toastul M. S. Regelui pentru Regimentul ungar Carol I. 

Budapesta, 17/29 Sept. 1897. 

Fiind în vizită Ia Budapesta, M. S. Regele se duce la cazarma regimentului 
Său pentru a lua masa cu ofiţerii. Colonelul Wischinca, comandantul, asigură 
pe Suveran că acest corp îşi va face datoria, având model pe proprietarul său, 
Căpitanul armatei române. M. S. Regele, mulţumind pentru cuvintele măgu¬ 
litoare, închină în onoarea regimentului Său, urându-i sănătate. 

Simt o deosebită bucurie de a Mă regăsi, după atâţia ani, din 
nou în mijlocul corpului ofiţeresc al regimentului Meu şi de a-1 
asigura prin graiu de sentimentele Mele amicale care le păstrez 
pentru voi. 

Legăturile intime care Mă unesc de 17 ani cu regimentul, nu Mă 
pot pune la îndoială cu ce viu interes urmez toate mişcările voastre 
şi că împreună cu voi sunt mândru de câte ori regimentul atrage 
înalta mulţumire a prea graţiosului vostru Şef suprem, Majestatea Sa 
împăratul şi Rege. 

Sunt adânc mişcat de cuvintele călduroase şi aşa de bine sim¬ 
ţite ce-Mi adresaţi în numele regimentului Meu şi vă asigur că toate 
urările Mele vă vor însoţi neîncetat. 

Cu inima plină de bucurie, ridic acest pahar în onoarea bravului 
Meu regiment, urându-i sănătate. 

(M. O., 1897, nr. 138, p. 4731). 


179 . 

M. S. Regele Ia toastul Iui Francisc Iosef. 

Budapesta, 17/29 Sept. 1897. 

Seara â’a dat o masă de gală în onoarea MM. LL. Regelui şi Reginei, 
împăratul a invitat şi notabilităţi. La şampanie, Francisc Iosef aminteşte mai 
Intâiu frumoasa primire ce I s’a făcut în România şi apoi laudă solicitudinea 
M. S. Regelui Carol I, pentru bunele raporturi între ambele state şi închină 
pentru sănătatea Perechii Regale a României. 

M. S. Regele mulţumeşte pentru călduroasa primire ce I s’a făcut în 
Capitala Ungariei şi exprimă simţimintele Sale de veneraţiune pentru împărat. 

Să-Mi permită Majestatea Voastră a-I exprima via şi profunda 
Mea recunoştinţă pentru cuvintele Sale atât de măgulitoare, care 
Mă umplu de mândrie, precum şi pentru primirea cordială ce a avut 
bunătatea să Ne facă. 

Majestatea Voastră binevoeşte să amintească, că am avut imensa 
bucurie de a 0 primi, este tocmai astăzi un an, în România. Amin¬ 
tirea acelei vizite va rămâne întotdeauna întipărită în inimile Noa¬ 
stre. Ea a contribuit puternic a consolida încă mai mult excelentele 
raporturi stabilite într’un mod atât de fericit între Statele Noastre, 
raporturi care au găsit o nouă confirmare în splendida recepţiune 
ce Ni s’au făcut şi la care s’a asociat Capitala Ungariei în mod atât 
de călduros !şi de simpatic. 

Rugând pe Majestatea Voastră să creadă în simţimintele Mele 
de profundă veneraţiune şi în urările călduroase ce facem pentru 
Dânsa şi Augusta Sa Casă, ridic paharul Meu în sănătatea Maje- 
stăţii Voastre. 

Cerul s’O ocrotească şi să-I dăruiască încă o domnie lungă pen¬ 
tru fericirea şi pacea credincioaselor Sale popoare. 

Să trăiască Majestatea Sa împăratul şi Rege. 

Să trăiască Majestatea Sa împărăteasa şi Regina. 

(M. O., 1897, nr. 138, p. 4731). 

180. 

M. S. Regele la desvelirea monumentului Batalionului 2 Vânători din 

Ploeşti. 


Ploeşti, 12/24 Oct. 1897. 


M. S. Regele asistă la inaugurarea monumentului Batalionului 2 de Vânători 
din Ploeşti pentru ostaşii căzuţi în războiu pe câmpiile Bulgariei. După ser¬ 
viciul divin vorbeşte Sorescu, Preşedintele Comitetului de iniţiativă pentru 
ridicarea acestui monument şi apoi locţiitorul de primar Ştefănescu. M. S. 
Regele mulţumeşte orăşenilor din Ploeşti care s’au gândit să ridice acest mo¬ 
nument ca semn de recunoştinţă pentru ostaşii căzuţi pe câmpul de onoare şi 
amintire pentru generaţiile viitoare. 

In numele armatei aduc călduroasele Mele mulţumiri orăşenilor 
din Ploeşti, căci ei au luat iniţiativa de a ridica un monument pa 
semn de recunoştinţă pentru bravii fii din judeţul Prahova căzuţi 
pe câmpul de onoare. 

Mândru sunt că am fost în fruntea acestor viteji care au închi¬ 
nat viaţa lor pentru neatârnarea ţării şi mărirea României. 

Neuitată a rămas ziua de 30 August, când batalionul al doilea, 
sdruncinat deja prin o luptă crâncenă, s’a aruncat cu îndrăsneală 
în foc şi a luat seara târziu reduta dela Griviţa, smulgând vrăşma¬ 
şului steagul său. 

Douăzeci de ani au trecut de atunci, însă amintirea acestor 
vremuri mari, pline de primejdie ca şi bogate în fapte însemnata 
şi rezultate fericite, nu se poate şterge niciodată din inimile noastre. 

Ploeştii este întâiul oraş care a recunoscut că un trecut glorios 
să fie amintit generaţiunilor prezente şi viitoare prin un semn vădit. 

Conduşi de acest frumos simţimânt, d-voastre aţi ridicat acest 
monument, care este nu numai o podoabă pentru oraşul vostru, 
însă mai ales o mărturie că răsplata va fi pent,ru acei care se jert¬ 
fesc pentru patrie. 

Să cadă vălul acestui monument, încredinţat de acum înainte 
oraşului care M’a primit astăzi în mod aşa de călduros. 

Vă mulţumesc, ca şi pentru cuvântările aşa de adânc simţite 
ce Mi-aţi adresat. 

(M. 0„ 1897, nr. 157, p. 5316—7). 

181 . 

M. S. Regele închină în sănătatea Ieşenilor. 

laşi, 20 Oct./Noemv. 1897. 

MM. LL. Regele şî Regina în vizită la Iaşi. Seara B’a dat o masă de gală. 
N. Ganea, primarul Iaşilor, exprimă Suveranilor omagii respectuoase pentru 
bunăvenire şi caldă iubire şi nemărginit devotament din partea Ieşenilor. 
M. S. Regele mulţumeşte pentru manifestaţiile călduroase şi închină în să¬ 
nătatea cetăţenilor din Iaşi. 

Fericit de a Mă găsi astăzi împreună cu Regina în a doua Noastră 
Capitală, simţim o vie bucurie că putem petrece câteva zile în mij¬ 
locul credincioşilor Ieşeni, care Ne-au arătat oricând devotamen¬ 
tul lor. 

Primirea strălucită, făcută Nouă în vechiul Scaun domnesc al 
Moldovei, este o nouă dovadă cât de mare este dragostea cu care 
suntem înconjuraţi aci. 

Mulţumim din tot sufletul pentru aceste manifestaţii călduroase, 
ca şi pentru cuvintele aşa de bine simţite, care găsesc un adânc 
răsunet în inimile Noastre. 

Asigurând Iaşii, că voiu veghia neîncetat asupra intereselor sale 
şi voiu sprijini desvoltarea sa, care a luat deja un avânt însemnat 
prin ridicarea multelor stabilimente publice, închin paharul Meu în 
sănătatea cetăţenilor şi pentru propăşirea celei a doua a Noastră 
Capitală. 

Să trăiască Ieşenii! 

(M. O., 1897, nr. 164, p. 5579). 


182 . 

Cuvântare la inaugurarea palatului Universităţii din Iaşi. 

Iaşi, 21 Oct./2 Noemv. 1897. 

MM. LL. Regele şi Regina asistă la inaugurarea noului palat al Univer¬ 
sităţii din Iaşi. Mitropolitul face serviciul religios şi apoi vorbesc Sp. Haret, 
Ministrul Instrucţiunii; Culina, rectorul, şi studentul Leatris, dela Drept. M. S. 
Regele spune că noul palat închinat ştiinţei şi literelor se ridică falnic în oraşul 
din care au pornit ideile de unire şi mărire a patriei. Gradul de cultură al unui 
stat e încă mai însemnat decât puterea armată şi desvoltarea economică. 
Universităţile trebue să dea o direcţie naţională înaltelor studii şi să pregă¬ 
tească conducători înţelepţi şi cumpăniţi ai conştiinţei naţionale. 

Inaugurarea acestui frumos palat, închinat ştiinţei şi literelor, 
este un eveniment însemnat nu numai pentru Iaşi, ci şi pentru 
România întreagă. Falnic şi măreţ, el se înalţă în mijlocul acestui 
oraş, care de-a-pururea a fost în fruntea pornirilor patriotice pentru 
unirea şi mărirea patriei; el va străluci ca o mărturie despre recu¬ 
noştinţa ţării şi despre avântul ce a luat mişcarea intelectuală în 
a doua Noastră Capitală. 

De acum înainte studiile înalte vor avea aci un locaş demn de 
dânsele, unde studenţii se vor putea adăpa la izvoarele curate ale 
ştiinţei şi ale patriotismului, spre a se arăta odată urmaşi vrednici 
ai atâtor oameni de Stat, născuţi în această parte a ţării, care au 
fost servitori credincioşi ai patriei şi înţelepţi consilieri ai Tronului. 

Nu numai cu numărul soldaţilor şi cu desvoltarea vieţii eco¬ 
nomice se măsoară astăzi puterea Statelor. Un factor de căpetenie, 
poate cel mai însemnat, este gradul de cultură. 0 direcţiune sănă¬ 
toasă şi naţională a înaltelor studii, ce se urmăresc în Universităţi, 
este dar condiţiunea neapărată a adevăratei propăşiri. Vouă, dom¬ 
nilor profesori, este încredinţată misiunea cu grea răspundere, de a 
pregăti pentru ţară, pe acei fruntaşi ai viitorului, de a le înălţa 
vederile, de a sădi în inima lor ambiţiuni nobile şi generoase' şi 
de a le încălzi sufletul pentru tot ce este drept, bun şi românesc. 

Conştiinţa naţională, redeşteptată prin luptele vitejeşti ale 
armatei, aşteaptă conducători înţelepţi şi cumpăniţi. Ieri, datoria 
către ţară era desluşită: recâştigarea independenţei. Astăzi, con- 
diţiunile vieţii noastre sociale s’au lărgit şi înmulţit şi ţara are tre¬ 
buinţă de puteri noui, spre a asigura mersul neîntrerupt al des- 
voltăţii noastre naţionale. Aceste elemente de ponderaţiune înţe¬ 
leaptă, care urmează a fi precumpănitoare în direcţiunea politică 
şi socială a statelor moderne, le aşteptam dela această Universi¬ 
tate, care se stabileşte astăzi în noul său palat. Da, am încredere 
că Universitatea din Iaşi va răspunde la această înaltă menire 
şi că împreună cu sora sa din Bucureşti, aceste două făclii lumi¬ 
noase, vor răspândi scântei de vieaţă sufletească asupra întregului 
neam românesc. 

Regret că Principele Ferdinand, Scumpul Meu Nepot, care a 
pus piatra fundamentală a acestui aşezământ, nu poate fi faţă 
la inaugurarea lui. Gândul Său însă este cu noi în acest moment, 
căci, pătruns de recunoştinţă pentru atâtea dovezi de iubire ce 

I s’au adus în timpul lungii Sale boale, cea mai vie a Sa dorinţă 
este de a aduce prinosul Său de muncă pentru binele scumpei noa¬ 
stre Românii. 

Regina este fericită de a Se găsi astăzi lângă Mine, spre a asista 
la această frumoasă Serbare, închinată literelor şi ştiinţei. Ea mul¬ 
ţumeşte împreună cu Mine din suflet pentru călduroasa cuvântare 
şi bunele urări ce Ne faceţi; la rândul Nostru îndreptăm către Cer 
Tugile cele mai fierbinţi, ca să reverse toate binecuvântările Sale 
asupra iubitei Noastre a doua Capitală. 

(M. O., 1897, nr. 166, p. 5662—3). 


183. 

Mesaj la deschiderea Corpurilor Legiuitoare. 

15/27 Noemvrie 1897. 

Prin mesajul de deschidere a Corpurilor Legiuitoare, M. S. Regele prezintă 
mai întâiu situaţia României faţă cu vecinii ei şi apoi trece Ia indicarea proiec¬ 
telor de legi ce sunt să vie în desbatere. Aceste proiecte privesc învăţământul se¬ 
cundar şi superior, modificarea legii drumurilor, îmbunătăţirea căilor ferate şi 
construirea magaziilor cu silozuri, legea asupra apelor, înaintările în armată 
şi recrutarea, modificarea organizării judecătoreşti, înfiinţarea unui Consiliu 
Legislativ permanent, modificarea legii consiliilor judeţene şi legii sanitare, 
reorganizarea Ministerului Agriculturii, Comerţului, Industriei şi Domeniilor 
şi o lege pentru terenurile inundabile. Urează reprezentanţilor naţiunii o 
sesiune cu roade bune. 

Domnilor Senatori, 

Domnilor Deputaţi, 

In anul acesta am trecut cu toţii prin grele încercări, înlăturate 
de Pronia Cerească, care necurmat a ocrotit şi ocroteşte Patria 
noastră. 

Dimpreună cu Mine întregul popor a fost pătruns de o adâncă 
emoţiune în timpul boalei cumplite care pusese în primejdie vieaţa 
Moştenitorului Tronului, a prea iubitului Meu Nepot. Toate păturile 
sociale Mi-au dat în acele zile de durere nenumărate dovezi de duioasă 
dragoste şi de credincios devotament. 

Sunt fericit că pot reînnoi astăzi, în mijlocul reprezentaţiunii 
naţionale, simţimintele Mele de recunoştinţă pentru vioiciunea ace- 

stor manifestări, care sunt cea mai frumoasă răsplată a muncii 
neobosite ce am depus pentru scumpul Meu popor în cursul unei 
întregi vieţi. 

Domnilor Senatori, 

Domnilor Deputaţi, 

Neliniştea ce cuprinsese Europa, din cauza războiului dintre 
Grecia şi Turcia, astăzi a dispărut şi acţiunea unită a Puterilor 
celor mari asigură pacea generală, care va da desvoltării popoare¬ 
lor un nou avânt. 

în mijlocul acestor împrejurări, situaţia României s’a întărit 
încă mai mult şi am căpătat din toate părţile semne de vii şi reale 
simpatii pentru statornicia cu care am urmărit o politică paşnică 
şi prudentă. 

Astfel relaţiunile Regatului cu toate Statele sunt din cele mai 
cordiale. 

Am ţinut să reînnoesc şi în anul acesta expresiunea simţimintelor 
Mele de prietenie şi de veneraţiune ce am avut totdeauna pentru 
Majestatea Sa împăratul şi Regele Francisc-Iosef şi constat cu o 
vie satisfacţiune primirea strălucită ce Ni s’a făcut, Reginei şi Mie, 
în Capitala Ungariei. 

Relaţiunile de bună vecinătate şi amiciţie dintre România şi 
Bulgaria au aflat o nouă întărire prin vizita Alteţei Sale Regale 
Principelui Ferdinand, care ne-a dat o dovadă preţioasă de simţi- 
mintele Sale şi ale poporului Său pentru noi. 

Nu pot să nu amintesc cu recunoştinţă graţioasa atenţiune a 
Majestăţii Sale împăratului Rusiei, care a binevoit a Mă saluta 
prin un trimis extraordinar în a doua Mea Capitală. 

Relaţiunile economice dintre România şi Imperiul Otoman se 
află astăzi consolidate prin o convenţiune comercială, care se va 
supune neîntârziat deliberării domniilor-voastre. 

Domnilor Senatori, 

Domnilor Deputaţi, 

Inaugurarea Palatului Universităţii din Iaşi este un fapt impor¬ 
tant în desvoltarea noastră culturală şi a fost sărbătorită cu căl¬ 
dură de ţara întreagă; iar Regina dimpreună cu Mine am fost adânc 
mişcaţi de inimoasa primire ce Ni s’a făcut cu această ocaziune. 

Legea învăţământului secundar şi superior, care se va prezenta 
domniilor-voastre, va îndeplini lucrarea de întărire şi de reorgani¬ 
zare a şcoalelor noastre, aşezând educaţiunea naţională pe temelii 
solide şi îndreptând munca poporului spre câmpul întins al cuno¬ 
ştinţelor ştiinţifice şi practice. 

întâiul buget votat de această legislatură s’a încheiat la trei¬ 
zeci Septemvrie trecut cu un excedent de peste trei milioane. Acest 
rezultat ar fi fost negreşit mai satisfăcător, dacă, în ultimele şease 
luni ale exerciţiului, ploi necontenite şi inundaţii extraordinare nu ar 
fi pricinuit recoltelor pagube însemnate, resfrângându-se efectul lor 
într’un mod simţitor şi asupra exerciţiului bugetar curent. Veţi 
avea să chibzuiţi, dimpreună cu guvernul Meu, măsurile cuvenite 
pentru a asigura bugetului viitor echilibrul necesar unei gestiuni 
regulate a finanţelor şi menţinerii creditului nostru atât de bine 
stabilit. 

De inundaţiile care au bântuit ţara s’a resimţit întregul nostru 
sistem de comunicaţii. 

S’a vădit acum încă mai mult insuficienţa legii drumurilor şi 
necesitatea reformării ei, în scop de a interesa mai direct judeţele 
şi comunele la construirea şi întreţinerea şoselelor şi de ^ înfiinţa 
asupra lor un control financiar şi teimic mai eficace. 

Pentru a pune căile ferate în situaţiime de a satisface cerinţelor 
agriculturii şi comerţului, se va urmări mai departe îmbunătăţirea 
şi consolidarea vechilor linii; totodată însă se va începe imediat 
construirea magaziilor cu silozuri, dându-le o organizare sistematica. 

Completarea Serviciului nostru maritim şi îmbunătăţirea por¬ 
turilor noastre dunărene, greu atinse de apele cele mari, sunt urgent 
reclamate. Acolo unde s’a produs dezastrul cel mai mare, la Galaţi, 
s’au început imediat lucrări, care vor pune în viitor la adăpost 
atât acest oraş, cât şi calea ferată JBârlad—Galaţi. Creditele acor¬ 
date de Corpurile Legiuitoare au dat putinţa de a activa nouile 
construcţiuni de căi ferate. După a lor terminare vom păşi la corn* 
pletarea sistematică a reţelii noastre, 

Legislaţiunea asupra apelor trebue pusă neîntârziat în armonie 
cu desvoltarea economica a ţării; iar legea organizării căilor ferate 
cere a fi supusă unei reviziuni, în urma desvoltării lor repezi şi 
constante şi pentru a îmbunătăţi soarta personalului acestui ser¬ 
viciu. 

Solicitudinea ce totdeauna aţi arătat pentru armată îi impune- 
datoria de a se desvolta continuu prin instrucţiune şi disciplină. 
Ea a păşit şi în anul acesta pş această cale în mod regulat şi normal. 

Se vor supune deliberării domniilor-voastre mai multe legi, 
destinate a ameliora şi a completa organizarea armatei şi anume 
legile care privesc înaintarea, în armată şi recrutarea, precum şi 
desvoltarea marinei noastre, a cărei însemnătate creşte din an în an. 

Asigurarea unei justiţii bine distribuite cere ea poziţiunea inde-’ 
pendentă -a magistraţilor să fie întărită. Se va ajunge la acest scop 
modificând câteva articole din legea organizării judecătoreşti. 

Spre a înlesni elaborarea legilor, precum şi reviziunea codicelor 
actuale, guvernul Meu va propune înfiinţarea unui Consiliu legi¬ 
slativ permanent. 

Serviciul penitenciarelor are nevoie de o simţitoare reformă. 
Pentru a o pregăti, trecerea acestui serviciu la departamentul jus¬ 
tiţiei a devenit o adevărată necesitate. 

Se va supune deliberării domniilor-voastre: modificarea legii 
consiliilor judeţene, având de ţintă o mai întinsă conlucrare a lor 
în administrarea intereselor proprii ale judeţelor; modificarea legii 
sanitare, pentru a garanta în mod mai sigur şi mai lesnicios forma¬ 
rea personalului medical şi reorganizarea Direcţiunii Statisticii, 
care-şi va îndeplini mai bine scopul, trecând la Ministerul de Interne. 

Ministerul Agriculturii, Comerţului, Industriei şi Domeniilor are 
astăzi o organizare insuficientă. Se va prezintă domniilor-voastre, 
în această privire, un proiect de lege care să corespundă desvoltării 
considerabile ce a luat acest departament. 

Interesele agricultorilor stau astăzi izolate, în mijlocul concu¬ 
renţei generale; însă prin sindicatele agricole se va produce o îmbu¬ 
nătăţire simţitoare în acest ram însemnat al producţiunii naţionale. 

O lege care să reguleze câştigarea pentru agricultură a pămân¬ 
turilor mlăştinoase ale deltei Dunării se va supune desbaterilor 
domniilor-voastre dimpreună cu modificări devenite necesare legii 
vânzării în loturi a bunurilor Statului. 

Domnilor Senatori, 

Domnilor Deputaţi, 

Regatul României îşi are astăzi situaţiunea sa politică bine 
întemeiată. Rămâne ca el să-şi desvolte puterile sale materiale. 

să-şi creeze relaţiuni economice folositoare şi stabile, să-şi întărească 
mersul şi progresul moral şi ştiinţific. 

Frumoasă este misiunea ce Corpurile Legiuitoare au de înde¬ 
plinit. Nil Mă îndoesc că veţi pune tot zelul şi activitatea domnii- 
Ior-voastre ca această sesiune sâ fie roditoare pentru scumpa noa¬ 
stră ţară şi să înalţe încă mai mult prestigiul ei şi încrederea ce din 
toate părţile se pune într’ânsa. 

Dumnezeu să binecuvinteze lucrările domniilor-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor şi Ministru al Afacerilor Străine, D, 
A. Sturdza • Ministrul Agriculturii, Industriei, < omerţului şi Domeniilor, A. 
Stolo/an; Ministrul de Interne, M. Pherekyde; Ministrul de Finanţe, G. Can- 
tacuzino; Ministrul de Războiu, General A. Berindei; Ministrul Cultelor şi 
Instrucţiunii Publice, Sp. Haret; Ministrul Justiţiei, Alex. G. Djuvara; Mini¬ 
strul Lucrărilor Publice, Ion I. C. Brătianu. 

(M. O., 1897, nr. 183, p. 6209—11). 


184 . 

Răspuns la Adresa Senatului. 

7/19 Decemvrie 1897. 

Comisia Senatului prezintă Suveranului răspunsul la mesaj in care se 
arată din nou simpatia pentru Moştenitorul Tronului. M. S. Regele mulţu¬ 
meşte pentru această simpatie şi crede că o colaborare strânsă între guvern 
şi Senat nu va lipsi şi va da roadele aşteptate. 

Domnule Preşedinte, 

Domnilor Senatori , 

Sunt adânc mişcat de Adresa prin care Senatul îmi rosteşte, 
în cuvinte aşa de călduroase, simpatia Ţării cu privire la boala iubi¬ 
tului Meu Nepot. Din tot sufletul vă mulţumesc pentru această 
reînnoită manifestare adusă Mie din partea acestui înalt Corp, 
care îmi este o nepreţuită dovadă cât de adânc este sădit simţi- 
mântul dinastic în întregul popor. 

Iubirea aceasta şi încrederea reciprocă dau o nouă tărie aşeză¬ 
mântului Regatului, întemeiat prin înţelepciunea fruntaşilor ţării 

şi prin vitejia armatei pe care am avut mândria a o conduce la 
izbândă. 

Putem privi cu linişte către viitor şi îndrepta silinţele noastre 
spre o muncă rodnică, deoarece se deschide înaintea poastră o 
perioadă de pace pe care trebue să o întrebuinţăm pentru a întări 
încă mai mult Statul nostru pe temelii statornice şi sănătoase. 

Nu Mă îndoesc că încrederea dintre guvern şi Senat, despre care 
Ne asiguraţi, va contribui mult ca această sesiune să fie cât de spor* 
nică pentru scumpa noastră ţară. 

Vă mulţumesc din inimă de bunele urări ce aduceţi Reginei, 
Mie şi Familiei Mele. 

(M. 0.„1897, nr. 201, p. 6834). 


185. 

Răspuns la Adresa Adunării Deputaţilor. 

14/26 Decemvrie 1897. 

Camera în răspunsul la mesaj reînnoeşte, în numele ţării, simpatia ce s’a 
resimţit în toate unghiurile ei cât timp vieaţa Moştenitorului Tronului a fost 
în pericol. M. S. Regele spune că devotamentul acesta al tuturor Românilor 
pentru Tron face mai mult decât orice răsplată. Mulţumeşte pentru senti¬ 
mentele de iubire ale reprezentanţilor naţiei şi crede că lucrările lor vor fi folo¬ 
sitoare Statului român. 

Domnule Preşedinte, 

Domnilor Deputaţi, 

Camera, ca reprezentaţiune legală a naţiunii, îmi reînnoeşte 
astăzi, în cuvinte mişcătoare, via simpatie ce s’a resimţit în toate 
unghiurile ţării, cât timp viaţa scumpului Meu Nepot a fost în pri.- 
mejdie, în lunga boală prin care a trecut. 

Primesc dar cu o deosebită satisfacţiune reînnoirea acestor 
mărturisiri din partea Adunării Deputaţilor şi mulţumesc călduros 
pentru sentimentele de dragoste ce Ni le aduce. Nicio răsplată 
nu-Mi poatd fi mai dulce şi mai măgulitoare, după o muncă de peste 
30 de ani, decât devotamentul cu care Tronul este înconjurat de 
toate straturile poporului român. Aceste nenumărate dovezi de cre¬ 
dinţă sunt pentru "Mine un nou îndemn spre a Mă gândi neîncetat 
la întărirea instituţiilor noastre naţionale şi a închina toate puterile 
Mele i pentru binele^ şP propăşirea ţării. 

Să dea Dumnezeu ca anul în care vom intra în curând să ne 
cruţe de încercările grele care ne-au sguduit şi care s’au întins şi 
asupra agriculturii şi comerţului nostru şi ca anul nou să fie bine¬ 
cuvântat, spre a putea urma t în linişte, cu lucrarea noastră de des- 
voltare economică, asigurând muncitorilor noştri dreapta răsplată 
a silinţelor lor. 

Nu Mă îndoesc că d-voastre veţi da tot sprijinul guvernului Meu 
şi veţi lua în de aproape cercetare diferitele legi supuse la desba- 
terile d-voastre, astfel ca sesiunea actuală să fie bogată în lucrări 
folositoare pentru Statul român. 

Bunele urări ce aduceţi Reginei, Mie şi Familiei Mele, găsesc 
o sinceră recunoştinţă în inimile Noastre. 

(M. O., 1897, nr. 207, p. 7058). 

186. 

înalt Ordin de zi către armată. 

1/13 Ianuarie 1898. 

M. S. Regele, mulţumit de silinţele ce fiecare din ostaşi pune pentru îm¬ 
plinirea îndatoririlor, le urează ani mulţi şi fericiţi. 

Ostaşi , 

Astăzi, ca întotdeauna, Mă folosesc de anul ce începe ca să tri¬ 
mit scumpei Mele armate salutările Mele. 

Privesc cu o adevărată mulţumire la silinţele ce fiecare dintre 
voi depune pentru îndeplinirea îndatoririlor sale. 

Ţara ca şi Mine vede în munca voastră o dovadă mai mult că 
se poate sprijini pe virtuţile fiilor ei, şi dar, din adâncul inimii 
Mele, urez tuturor ani mulţi şi fericiţi. 

Dat în Bucureşti, la 1 Ianuarie 1898. 

CAROL. 

(M. O., 1898, nr. 218, p. 7465). 

187. 

Răspuns la felicitările înaltelor autorităţi. 

1/13 Ianuarie 1898. 

După slujba dela Mitropolie, Suveranul primeşte felicitări în apartamen¬ 
tele Mitropolitului din partea înaltului chiriarh, a Preşedintelui Consiliului, 

a preşedinţilor Senatului şi Camerii şi a Primpreşedintelui Curţii d,e Casaţie, 
apoi, la rându-I şi în numele M. S. Reginei, face urări pentru România şi 
pentru cei de faţă. 

Urările călduroase ce-Mi aduceţi, le primesc cu atât mai vie 
recunoştinţă şi bucurie, cu cât, în anul care s’a închis, ţara întreagă 
Mi-a dovedit cu dor din inimă cât de adânc ea împărtăşeşte bucu¬ 
riile şi grijile Mele. 

Am trecut împreună prin multe încercări care s’au întins şi 
asupra holdelor noastre, lovind într’un mod simţitor agricultura şi 
comerţul; însă, mai ales în vremuri grei6, n’am pierdut nădejdea 
în Dumnezeu şi am fost condus numai de ţinta de a asigura vii¬ 
torul României, căreia trebue neîncetat să închinăm toate pute¬ 
rile noastre. 

întărit prin iubirea poporului, privesc cu încredere în ânul 
care începe, rugând Cerul să ne apere de necazuri, să răspândească 
asupra noastră toate binefacerile şi să dăruiască scumpei noastre 
ţări linişte şi propăşire. Cu această dorinţă şi reînnoind încă odată 
toate mulţumirile Mele pentru felicitările atât de adânc simţite 
ce Mi-aţi adreşat din partea bisericii şi a ţării, vă urez şi în numele 
Reginei, din fundul inimii, ani mulţi şi fericiţi. 

(M. O., 1898, nr. 219, p. 7501). 


188 . 

Cuvântare la învestitura Episcopului Râmnicului Noului-Severin. 

15/27 Martie 1898. 

Investirea ca Episcop al Râmnicului Noului-Severin 1 a arhiereului Atha- 
nasie Mironesciî Craioveanu. După formula consacrată de înmânare a cârjei 
episcopale, noul ales arată devotamentul său către Tron şi Dinastie. M. S. 
Regele îi spune că are o eparhie aleasă unde o populaţie cu inimă caldă şi 
patriotică are sădit adânc sentimentul de evlavie. O eparhie de unde însuşi 
Majestatea Sa a pornit la luptă victorioasă peste Dunăre. 

Cu vie mulţumire am încredinţat Prea Sfinţiei Tale cârja pasto¬ 
rală, întărindu-te în scaunul episcopal al Râmnicului şi Noului 
Severin, la care te-au ales Sfântul Sinod împreună cu reprezen¬ 
tanţii ţării. 

Prea Sfinţia Ta eşti chemat a păstori una din cele mai frumoase 
eparhii, locuite de o populaţie cu inima caldă şi patriotică, 

în care sentimentul de evlavie e adânc sădit. La poalele munţilor 
şi în văile încântătoare ale Olteniei, de veacuri se ridică nenu¬ 
mărate mănăstiri şi schituri, ca o mărturie vie de temere de 
Dumnezeu a strămoşilor care, în vremurile de asuprire, când vije¬ 
liile treceau peste ţară ameninţând-o de pustiire, au găsit acolo 
adăpost pentru a linişti şi întări sufletele lor. Aceste aşezăminte 
cată să ne amintească asemenea că credinţa la un popor este sin¬ 
gura temelie trainică pe care se poate rezema viitorul său, căci 
destinele popoarelor sunt în mâna Atotputintelui. 

O frumoasă şi însemnată chemare aşteaptă pe Prea Sfinţia Ta 
în noua eparhie care este încredinţată cârmuirii tale. Sunt convins, 
că vei fi de-a-pururea pătruns de marea răspundere ce apasă asupra 
Prea Sfinţiei Tale şi că vei închina toate puterile spre a întări şi 
mai mult în inima poporului dragostea şi respectul pentru biserică. 

Primeşte acum călduroasele Mele urări; ele te vor însoţi peste 
Olt, în aceste judeţe frumoase şi bogate Oare Mi-au arătat în toate 
împrejurările o nemărginită credinţă şi cu care Mă unesc neşteţse 
amintiri. De acolo, într’adevăr, am pornit cu armata peste Dunăre, 
după ce am primit binecuvântările unuia dintre predecesorii Prea 
Sfinţiei Tale; astfel întărit şi cu neclintită încredere în ocrotirea 
Cerului am înfruntat primejdiile şi am condus pe voinicii fii a ţării 
pe câmpul de luptă. Pronia cerească a veghiat asupra noastră şi 
izbânda a fost cu noi, încununând steagurile noastre cu lauri nepie¬ 
ritori. 

Mulţumindu-ţi pentru cuvântarea aşa de adânc simţită ce Prea 
Sfinţia Ta ai rostit şi primind cu vie plăcere asigurările tale de devo¬ 
tament aduse Mie şi Familiei Mele, îţi doresc din inimă să păsto¬ 
reşti un lung şir de ani turma eparhiei tale. 

(M. O., 1898, nr. 277, p. 9771—2). 


189. 

M. S. Regele către Academia Română. 

20 Martie/1 Aprilie 1898. 

M. S. Regele la întrunirea sesiunii anuale a Academiei Române. Nic. Kret- 
zulescu, Preşedintele Academiei, întâmpină pe Suveran, care, după ce se bucură 
de ridicarea noului local, mulţumeşte pentru culegerea şi tipărirea, făcute de 

Academie, a Cuvântărilor Măriei Sale timp de 30 de ani şi amintind cu recu 
noştinţă de acei bărbaţi de Stat care L-au ajutat la ridicarea Statului român 
spune că numele lor trebue înscrise aci cu litere de aur pentru vecinică 
pomenire. 

Resimt o deosebită mulţumire că pot aduce domniilor-voastre 
astăzi călduroasele Mele salutări în acest nou şi frumos local, vrednic 
de Academie, care va contribui ca şedinţele sale, urmate totdeauna 
de un interes obştesc, să fie înconjurate încă de o mare solemnitate. 
«Frumosul ridică inima»; doresc ca şi conferinţele ce se vor ţine 
aci, să ne însufleţească şi să înalţe cugetarea noastră. 

Academia fiind întrunită în sesiunea sa anuală, îndeplinesc o 
plăcută datorie mulţumindu-i încă odată pentru iniţiativa luată de 
dânsa de a culege şi tipări cuvântările ce am rostit în cursul Dom¬ 
niei Mele de 30 ani. 

Astfel, Academia a stabilit o nouă şi scumpă legătură cu Mine, 
însoţindu-Mă, pas cu pas, în marea epocă de luptă şi de izbândă 
din care a răsărit Regatul, deşi adeseaori străbătută de momente 
grele şi furtunoase. 

îndeplinesc încă o altă datorie amintindu-Mi cu dragoste şi 
recunoştinţă de acei bărbaţi destoinici care împreună cu Mine 
au întemeiat Statul român; o mare parte din ei au trecut într’o 
altă viaţă; mulţi dintr’ânşii erau membri ai Academiei; numele lor 
trebue să fie dar înscrise aci cu litere de aur, spre a arăta şi genera¬ 
ţiilor viitoare că numai acei care au muncit şi s’au jertfit pentru 
patrie, sunt vrednici de veşnica pomenire. 

Adânc mişcat de cuvintele pline de inimă ce venerabilul Preşe¬ 
dinte al Academiei, în numele ei, Mi-a adresat, urez ca lucrările 
din anul acesta să fie cât se poate de spornice şi roditoare. 

(M. O., 1898, nr. 282, p, 9958). 


190. 

Mesaj la închiderea Corpurilor Legiuitoare. 

15/27 Mai 1898. 

M. S. Regele închizând sesiunea Corpurilor Legiuitoare, le exprimă mulţumiri 
pentru silinţele ce au depus ca să înzestreze ţara Cu legi privind învăţământul 
secundar şi superior, conversiunea favorabilă a unei părţi din datoria publică, 
regularea relaţiilor comerciale cu Turcia şi Bulgaria, învoiala cu Serbia pen- 

tru podul de peste Dunăre, modificarea legii căilor ferate de interes local, credi¬ 
tele pentru pmeliorarea şi completarea sistemului de transport pe uscat şi pe 
apă, pentru apărarea ţării şi clădirile sociale. 


Domnilor Senatori, 

Domnilor Deputaţi, 

Ajunşi la termenul actualei sesiuni legislative, vă exprim deplina 
Mea mulţumire pentru silinţele ce v’aţi dat de a înzestra ţara cu 
legi importante, a căror necesitate era de mult şi adânc simţită. 

Legea învăţământului secundar şi superior şi-a căpătat fiinţă 
prin munca stăruitoare a domniilor-voastre. Această lege, dim¬ 
preună cu legea învăţământului primar şi aceea a Casei Şcoalelor, 
aşează instrucţiunea noastră naţională pe o temelie sănătoasă, 
menită a asigura desvoltarea şi progresul poporului român. 

Votarea la timp a bugetului echilibrat garantează bunul mers 
al finanţelor Statului şi conversiunea favorabilă a unei părţi a dato¬ 
riei publice este o nouă dovadă de soliditatea creditului ţării. 

Dimpreună cu aceste legi aţi votat şi altele, între care regularea 
relaţiunilor comerciale cu Turcia şi Bulgaria, precum şi învoiala 
cu Serbia pentru stabilirea podului de peste Dunăre, ocupă un loc 
de căpetenie şi vor contribui a strânge încă mai mult relaţiunile 
amicale cu aceste state. 

Modificarea legii căilor ferate de interes local va da şi ea roadele 
dorite pentru întregirea reţelei căilor noastre de comunicaţie. 

De mare însemnătate sunt creditele ce aţi acordat pentru ame¬ 
liorarea şi completarea sistemului nostru de transporturi pe uscat 
şi pe apă, precum şi acele pentru apărarea ţării şi pentru clădirile 
şcolare ce sunt a se executa. 


Domnilor Senatori, 

Domnilor Deputaţi, 

Vă mulţumesc încă odată călduros pentru concursul luminat şi 
patriotic ce aţi dat guvernului Meu în sesiunea actuală; şi rugând 
pe Atotputernicul să reverse binefacerile sale asupra iubitului Meu 
Regat Eu declar închisă sesiunea Corpurilor Legiuitoare. 

CAROL. 

Preşedintele Consiliului Miniştrilor şi Ministru al Afacerilor Străine, D. 
Sturdza; Ministrul Agriculturii, Industriei, Comerţului şi Domeniilor, A. Sto- 
lojan; Ministrul de Interne, M. Pherekyde • Ministrul de Finanţe, G. Cantacţi- 
zino; Ministrul Justiţiei, G. D. Pallade ; Ministru] de Războiu, General de Di¬ 
vizie, A. Berindei; Ministrul Cultelor şi Instrucţiunii Publice, Spiru Haret ,• 
Ministrul Lucrărilor Publice, Ion I. C. Brătianu. 

(M. O., 1898, nr. 35, p. 1201). 


191. 

Toastul M. S. Regelui pentru Principele Bulgariei. 

Sinaia, 24 Iunie/6 Iulie 1898 . 

Principele Ferdinand al Bulgariei în vizită la Sinaia. Seara s’a dat o masă 
la Castelul Peleş. M. S. Regele mulţumeşte familiei princiare bulgare pentru 
vizită, făcându-I în acelaşi timp urări de fericire şi pentru propăşirea Bulgariei. 

Mulţumesc Alteţei Voastre Regale din toată inima pentru a 
doua Sa vizită, care Ne umple de o satisfacţiune cu atât mai mare, 
că avem bucuria a saluta astă dată în România pe Principesa Maria 
Luisa. 

Prezenţa Alteţelor Voastre Regale este- o nouă dovadă de bu¬ 
nele raporturi care există atât de norocos între Statele Noastre. 

In speranţa că aceste raporturi se vor consolida încă mai. mult, 
fac urările cele mai vii pentru fericirea Alteţei Voastre Regale şi a 
Augustei Sale Familii, precum şi pentru prosperitatea ţării Sale. 

Ridic paharul Meu în sănătatea AA. LL. RR. Principele şi 
Principesa Bulgariei. 

(M. O., 1898, nr. 68, p. 2464). 


192. 

M. S. Regele către Principele Bulgariei. 

25 Iunie/7 Iulie 1898. 

Principele Ferdinand al Bulgariei remite M. S. Regelui Carol I ordinul 
« Pentru Bravură », reamintind victoriile câştigate pe câmpiile Bulgariei, Jn 
urma cărora această ţară a devenit liberă. M. S. Regele, mişcat de cuvintele 
măgulitoare ale Principelui Ferdinand, vede în această decoraţiune o dovadă 
de prietenie şi face urările Sale pentru Principe şi pentru ârmata bulgară. 

Sunt adânc mişcat de cuvintele atât de măgulitoare ce Alteţa 
Voastră Regală Mi-a adresat, precum şi de amabila Ei atenţiune, 
■de a-Mi remite, înconjurat de vitejii Săi ofiţeri, care s’au distins 
în războiu, ordinul Său militar. 

îl primesc cu atât mai mare recunoştinţă şi satisfacţiune, cu 
cât văd din aceasta o nouă dovadă a prieteniei ce Alteţa Voastră 
Regală are pentru Mine şi o legătură preţioasă cu tânăra Sa armată, 
pentru a cărei desvoltare fac urările cele mai vii. 

Această decoraţiune îmi va aduce totdeodată aminte frumoasa 
epqcă când armata Mea a combătut victorios pe câmpurile de bă¬ 
tălie alăturea cu viteaza armată rusească, pentru a constitui Bul¬ 
garia şi a cuceri independenţa României. 

Mulţumind încă odată Alteţei Voastre Regale pentru semnele 
de simpatie ce-Mi dă, O rog să creadă în simţimintele Mele cele 
mai amicale şi în viul interes ce port Bulgariei, Principelui ei şi 
armatei Sale. 

(M. 0„ 1898, nr. 68, p. 2464—5). 


193 . 

Urarea Regelui după sfinţirea a două vapoare. 

Constanţa, 1/13 Iulie 1898. 

Sfinţirea vapoarelor <i Regele Carol I» şi « Principesa Maria ». M. S. Regele, 
pe puntea bastimentului « Regele Carol I » şi A. S. R. Principesa Maria pe 
puntea vasului « Principesa Maria », sparg câte o sticlă de şampanie lovind-o 
de peretele vasului, după vechiul obiceiu al ţărilor maritime, urând călătorii 
fericite celor două bastimente. 


Acest măreţ vapor se va numi «Regele Carol I» (respectiv 
« Principesa Maria »). 

îi urez să facă călătorii fericite pe Mările pe care este destinat 
să plutească. Bunul Dumnezeu să-l aibă sub puternicul său scut 
şi să-l păzească contra furtunilor şi accidentelor de Mare. Să facă 
fală steagului românesc pe care-1 poartă. 

(M. O., 1898, nr. 73, p. 2612). 

194 . 

M. S. Regele pentru marina română. 

Constanţa, 1/13 Iulie 1898. 

După sfinţirea celor două vase la Constanţa, s’a dat un banchet pe 
vaporul « Regele Carol I». Vorbeşte la acest banchet Ministrul Lucrărilor Pu¬ 
blice şi apoi Suveranul arată importanţa marinei pentru comerţul României, 
închină pentru un viitor fericit al marinei române comerciale şi militare. 

La inaugurarea podului peste Dunăre am prevestit că această 
măreaţă lucrare ne va deschide adevărata cale comercială şi că 
în curând steagul român va fâlfâi în porturile cele mai îndepărtate. 
Presimţirea Mea s’a împlinit mai de vreme decât puteam nădăjdui 
şi serbarea de astăzi aruncase de mai înainte razele sale binefăcă¬ 
toare asupra tinerei noastre marine comerciale, care luase deja de 
de fapt stăpânirea Mării prin un număr încă restrâns de vase, în 
fruntea cărora strălucea «Principesa Maria ». 

Ţara împărtăşeşte convingerea Mea că comerţul său se va des- 
volta într’un mod neaşteptat prin navigaţia maritimă. Datorim 
dar Corpurilor Legiuitoare că s’an putut sfinţi astăzi două vase 
mari şi boteza unul pe numele Meu. 

Nu Mă îndoesc că acest nou şi falnic vas se va înfăţişa cu vred¬ 
nicie în rândurile acelor bastimente impunătoare care înfruntă 
valurile furtunoase şi asigură mişcarea comercială a lumei. « Carol I », 
împreună cu «Elisabeta», frumosul nostru înerucişetor de mult 
cunoscut de toate marinele, trebue să ducă cu mândrie steagul 
nostru peste Ocean şi să vestească şi în alte continente ce avânt 
puternic România a luat şi cum prin o muncă statornică şi un răz- 
boiu victorios ea a cucerit un loc însemnat între Statele din Europa. 

Cu inima plină de bucurie, mulţumesc pentru cuvântarea căl¬ 
duroasă care Mi-a fost adresată şi ridic paharul Meu pentru un 
viitor fericit al Marinei noastre comerciale, ca şi a celei militare, 
sigur fiind că amândouă, în împlinirea datoriei lor, departe de 
ţară, vor fi însufleţite numai de o singură simţire, vor fi călăuzite 
numai de un singur gând: Patria şi cinstea naţională, şi că pe va¬ 
sele lor, ori unde ele se vor afla, va răsuna strigătul aşa de scump 
nouă tuturora: « Să trăiască România ». 

(M. O., 1898, nr. 73, p. 2613). 

195 . 


Răspuns la toastul Principelui Imertinsky. 


Varşovia, 14/26 Iulie 1898. 


Vizita M. S. Regelui Carol I în Rusia. La Varşovia, M. S. Regele şi Prin¬ 
cipele Ferdinand sunt primiţi de lumea oficială, în cap cu generalul Principe 
Imertinsky, fost şef de Stat Major sub M. S. Domnul la 1877 şi acum Guver¬ 
nator general al Poloniei şi de ofiţerii ataşaţi la persoana Lor, Adjutanţii 
imperiali Vice-amiral Arseniew, Colonel Nepokoicinsky, Locotenent Principe 
Dolgoruki şi Locotenent Principe Orloff. Dela gară până la Palatul Lazenky, 
destinat a fi Cartierul Regal, sunt înşirate trupe din divizia a treia a Gardei 
Imperiale, ce fusese la Plevna sub comanda M. S. Domnului României, M. S. 
Regele şi Principele Ferdinand vizitează oraşul Varşovia, galeria de tablouri a 
pictorilor poloni etc. La masa de seară, Principele Imertinsky ridică un toast 
în sănătatea M. S. Regelui, victoriosul şef al amânduror armatelor viteze, care 
au combătut la Plevna una lângă alta, ca doi fraţi de arme. 

M. S. Regele mulţumeşte pentru călduroasa primire ce I s’a făcut şi 
aminteşte greutăţile şi bucuriile ce au împărtăşit în războiul din 1877. închină 
în sănătatea împăratului Nicolae II. 

Foarte mişcat de_ amabilul toast al Alteţei Voastre Serenissime, 
vă mulţumesc din toată inima pentru primirea, pe cât de strălucită 
pe aţâţ de simpatică ce am găsit aci. Plin de bucurie am revăzut 
astăzi trupele cu care am împărtăşit grijile, pericolele şi izbânzile 
pe câmpul de războiu. Numele Alteţei Voastre Serenissime, ca şi 
acela al mult regretatului general Conte Todleben, este pentru 
Mine nedespărţit' de luptele sângeroase din jurul Plevnei şi îmi 
aduc aminte întotdeauna cu recunoştinţă că în momentele deci¬ 
sive prin care am trecut împreună, V’aţi aflat lângă Mine, încon- 
jurându-Mă de sfaturile Voastre luminate. Făcând cele mai căl¬ 
duroase urări pentru viteaza armată imperială, întâiul Meu gând 
se îndreptează către Augustul şi Supremul său Şef, M. S. îm¬ 
păratul Nicolae II, în sănătatea Căruia ridic paharul Meu. 

Trăiască Majestatea Sa împăratul Nicolae II. 

(M. O., 1898, nr. 87, p. 3059). 

196. 

M. S. Regele la întâmpinarea Primarului din St.-Petersburg. 

St.-Petersburg, 17J29 Iulie 1898. 

Primarul din St.-Petersburg întâmpină pe M. S. Regele şi Principele Ferdinand 
cu pâine şi sare şi-I salută ca pe oaspeţi doriţi. Aminteşte apoi de lupta dusă 
pentru Sfânta Cruce de armata rusă şi română, al căror Cap a fost însuşi Su¬ 
veranul României, gloriosul luptător pentru credinţă şi dreptate. 

M. S. Regele mulţumeşte pentru primirea şi cuvintele amabile ce I s’au 
spus cât şi pentru simbolul ospitalităţii ce I s’a oferit. 

Sunt foarte mişcat de atenţia municipalităţii care s’a înfăţişat 
pentru^ a-Mi ura bună venire şi a-Mi prezenta pâinea şi sarea, ca 
simbolul ospitalităţii, care se exercită în. Rusia pe o scară atât de 
mare; ou o vie plăcere am venit în Capitala Imperiului, de care 
sunt unit prin legături durabile ale trecutului şi printr’o prietenie 
sinceră. 

Vă mulţumesc pentru primirea simpatică ce am găsit aci şi 
pentru cuvintele amabile ce Mi-aţi adresat; şi regret numai că 
n’am putut rămâne mai mult timp în acest frumos oraş, pentru a-1 
cunoaşte mai de aproape. 

(M. O., 1898, nr. 91, p. 3199). 


197. 

Răspuns la toastul împăratului Nicolae II. 

St. Petersburg, 17/29 Iulie 1898. 

împăratul Nicolae II ridică paharul în onoarea M. S. Regelui Carol I, în 
sănătatea M. S. Reginei, a Principelui Ferdinand şi pentru prosperitatea Româ¬ 
niei. M. S. Regele exprimă recunoştinţa Sa pentru primirea călduroasă şi 
pentru cuvintele amabile ce I s’au spus. In pumele Său şi al României face 
urări pentru fericirea şi sănătatea împăratului, împărătesei, Mamei Sale şi a 
supuşilor Lor. 

Să-Mi permită Majestatea Voastră să-I exprim profunda Mea 
recunoştinţă pentru cuvintele Sale a Inabile, precum şi pentru pri¬ 
mirea atât de călduroasă şi cordială ce-aţi binevoit a-Mi face şi a 
Vă asigura cât sunt de mişcat de atenţiunile delicate, de care Ma- 

jestatea Voastră M’aţi înconjurat. Amintirea petrecerii Mele în 
Rusia va rămâne pentru totdeauna săpată în inima Mea, ca şi 
amintirea fericitei epoce în care tânăra Mea armată a luptat pe 
câmpiile de bătălii, dintre Dunăre şi Balcani, alăturea cu viteaza 
armată imperială, de care Mă leagă astăzi o nouă şi preţioasă le¬ 
gătură, graţie bunătăţii Majestăţii Voastre. Unit cu ţara Mea în 
aceleaşi simţiri şi în dorinţa vie şi sinceră ca vizita ce fac Majestăţii 
Voastre să poată stabili cele mai bune raporturi şi să contribue 
a strânge încă mai mult relaţiunile de amiciţie cu puternicul Său 
Imperiu, fac urările cele mai fierbinţi pentru fericirea Majestăţii 
Voastre şi a Familiei Imperiale, rugând Providenţa să răspân¬ 
dească toate binecuvântările sale pe Majestatea Voastră şi pe cre¬ 
dincioşii Săi supuşi, ridic paharul Meu în sănătatea Majestăţii 
Voastre, a M. S. împărătesei, precum şi a Augustei Sale Mame. 

Să trăiască MM. LL. împăratul şi împărăteasa. 

(M. O., 1898, nr. 91, p. 3199). 


198 . 

M. S. Regele la toastul împăratului Nicolae II. 

Krasnoie-Seb, 18/30 Iulie 1898. 

M. S. Regele şi Principele Ferdinand, împreună cu Familia Imperială Rusă şi 
cu Regina Olga a Greciei, asistă, pe câmpul dela Krasnoie-Selo, la revista şi 
defilarea Gardei Imperiale şi a diviziei a 37-a de infanterie, în total 36.000 
oameni puşi sub comanda Marelui Duce Vladimir Alexandrovici. M. S. Regele, 
soţit de împăratul Nicolae II şi de Principele Ferdinand, toţi călări, trec în 
revistă trupele, după care iau loc în faţa cortului Imperial pentru a primi de¬ 
filarea. După paradă se serveşte dejunul în cortul Imperial şi împăratul Rusiei 
ridică un toast în sănătatea M. S. Regelui, care mulţumeşte împăratului că 
I-a dat prilejul să se afle în mijlocul armatei ruse şi face urări în numele ar¬ 
matei române şi al Său pentru armata rusă şi pentru iluştrii ei şefi. 

Mulţumesc Majestăţii Voastre din adâncul inimii că Mi-a pro¬ 
curat bucuria de a Mă reafla astăzi în mijlocul frumoasei Sale 
armate, a cărei vitejie îndrăzneaţă şi avânt fără seamăn le-au 
adiis la izbândă pe câmpurile dă bătaie, unde am avut prilejul de 
a le admira. Numele vitezelor regimente ale Gardei imperiale sunt 
atât de adânc întipărite în memoria Mea ca şi bătăliile care au îm¬ 
podobit drapelele lor cu noi lauri. Armata Mea a fost mândră 

de a combate alături cu o armată ce e înzestrtată cu cele mai înalte 
calităţi militare. Ea n’a uitat niciodată confraternitatea de arme 
şi se asociază la toate simţimintele Mele, ca şi la urările călduroase 
ce fac pentru viteaza armată împărătească, pentru iluştrii ei Şefi 
şi înainte de toate pentru preţioasa sănătate şi o lungă şi glorioasă 
domnie a Majestăţii Voastre. Să trăiască Majestăţii e Lor împăratul 
şi împărăteasa. 

(M. O., 1898, nr. 91, p. 3200). 


199 . 

M. S. Regele către Marele Duce Sergiu Alexandro viei, guvernatorul 

Moscovei. 

Moscova, 20 Iulie/1 August 1898. 

La prânzul de gală dat la Palatul Guvernatorului în onoarea M. S. Re¬ 
gelui, Marele Duce Sergiu închină în sănătatea Familiei Regale Române şi 
pentru prosperitatea României. M. S. Regele Carol I mulţumeşte pentru toast 
şi pentru călduroasa întâmpinare ce I s’a făcut la Moscova. închină pentru 
împărat şi pentru Alteţele Imperiale. 

Rog pe Alteţa Voastră Imperială să primească viile Mele mul¬ 
ţumiri pentru amabilul Său toast şi pentru călduroasa întâmpinare 
ce Mi s’a făcut la Moscova. Vizitând acest oraş sfânt, care păs- 
strează atâtea amintiri din epoce glorioase şi unde bate inima 
Rusiei, s’a realizat una din dorinţele Mele cele mai scumpe şi sunt 
cu atât mai fericit, cu cât am regăsit aci pe bravii grenadiri care 
au zdrobit avântul lui Osman Paşa şi au decis astfel căderea Plevnei. 

Adânc recunoscător Majestăţii Sale împăratului pentru toate 
atenţiunile Sale, beau în sănătatea Sa, făcând urări fierbinţi pentru 
fericirea Alteţelor Voastre Imperiale şi mulţumind Cerului, care 
încă în zilele aceste, V’a acordat protecţiunea într’un mod atât 
de vădit. Să trăiască împăratul! Să trăiască împărăteasa! 

(M. O., 1898, nr. 89, p. 3126). 


200 . 

Toasturile M. S. Regelui la Kiev. 

Kiev , 24 Iulie/5 August 1898. 

Marea Ducesă Alexandra Petrovna întâmpină pe M. S. Regele Carol I şi 
Principele Ferdinand. Seara se dă o masă la Palatul Imperial din Kiev. 
M. S. Regele Carol I ridică cel dintâiu un toast pentru împărat şi împărăteasă. 

Cu inima plină de recunoştinţă pentru M. S. împăratul, care 
Mi-a arătat cu prisosinţă bunăvoinţa Sa covârşitoare în tot timpul 
şederii Mele în Rusia şi înainte de a părăsj frumosul Său Imperiu, 
în care am primit din toate părţile semne de atenţiune, ce nu voiu 
uita niciodată, consider ca o sfântă datorie a Mea de a închina 
primul Meu pahar în sănătatea Sa: Trăiască M, S. împăratul! 
Trăiască M. S. împărăteasa! 

Generalul Dragomirov propune să bea în sănătatea M. S. Regelui Ro¬ 
mâniei, pentru prosperitatea poporului Său şi a armatei Sale. Face urări ca 
frăţia armatelor, care a fost întărită prin sânge la Plevna, să urmeze pentru 
totdeauna. M. S. Regele mulţumeşte pentru cuvintele adresate şi închină 
pentru armata rusă. 

Foarte mişcat de amabilele cuvinte ce Excelenţa Voastră Mi-a 
adresat acum, Vă mulţumesc din toată inima pentru ele, precum 
şi pentru strălucita şi călduroasa primire ce Mi-a fost făcută în 
vechea cetate a Kievului. Sunt cu atât mai mult satisfăcut de a fi 
putut vizita acest oraş important, că am avut mai întâiu bucuria de 
a revedea pe Excelenţa Voastră, ale căreia înalte calităţi militare 
sunt preţuite de toată lumea şi de a saluta trupele care au luat 
parte împreună cu armata Mea la luptele şi la victoriile dinaintea 
Plevnei. Eram mândru de a comanda dinaintea inamicului Corpul 
al IX-lea, cu care o nouă legătură Mă uneşte prin regimentul ce 
Majestatea Sa Mi-a conferit. Consider ca de datoria Mea de a în¬ 
china paharul Meu în memoria unui fost comandant al acestui 
corp, a Generalului baron de Kruedner şi în onoarea iluştrilor şefi 
ai armatei imperiale, în sănătatea căreia ridic un toast: Trăiască 
armata imperială, cu care armata Mea este unită prin frăţia de 
arme, care Ne-a condus la victorie! 

(M. O., 1898, nr. 91, p. 3202). 


201 . 

Mesaj Ia deschiderea Corpurilor Legiuitoare. 

15/27 Noemvrie 1898. 

Prin mesajul de deschidere a Corpurilor Legiuitoare Suveranul după ce 
insistă asupra bunelor legături ale României cu vecinii săi, cu privire la acti- 

14* 

vitatea reprezentanţilor naţiunii, fiind ultima sesiune legislativă, aceştia au 
să se ocupe cu proiectele rămase nevotate, cu bugetul general al Statului, cu 
legea învăţământului profesional şi cu reînnoirea unor convenţiuni comerciale 
ce expiră. 


Domnilor Senatori, 

Domnilor Deputaţi, 

Deschizând a patra sesiune ordinară a acestei legislaturi, sim¬ 
ţesc o desoebită plăcere a Mă regăsi astăzi în mijlocul d-voastre şi 
a vă saluta cu căldură. 

Mulţumind cu toţii Cerului că o recoltă mulţumitoare a urmat 
după un an de grije şi de necazuri, putem privi viitorul plini de 
încredere, mai ales acum când menţinerea păcii continuă a fi preo¬ 
cuparea tuturor guvernelor. 

Constat cu mândrie că, în această situaţiune, România e încon¬ 
jurată de simpatiile generale şi că relaţiunile noastre cu toate Sta¬ 
tele sunt din cele mai cordiale. 

Cu prilejul vizitei ce am făcut împăratului Rusiei, mi s’a dat 
de Majestatea Sa numeroase dovezi de adevărată prietenie. 

Primirea ce Mi s’a făcut a fost tot atât de simpatică pe cât de 
strălucită şi în toată călătoria Mea prin Rusia am văzut, cu o deo¬ 
sebită mulţumire, câ amintirea confraternităţii de arme, consacrată 
pe câmpiile Bulgariei, a rămas neatinsă. 

In cursul anului am fost şi la Yiena spre a îndeplini o dureroasă 
datorie, asistând la înmormântarea împărătesei şi Reginei Eli- 
saveta şi exprimând prin graiu Majestăţii Sale împăratului Fran- 
cisc Iosef via parte ce am luat, dimpreună cu ţara Mea, la marea 
nenorocire de care a fost lovit şi care a deşteptat pretutindenea 
simpatiile cele mai calde pentru răposata împărăteasă. 

Groaznica crimă dela Geneva a îndemnat pe Guvernul Italiei 
a lua iniţiativa unei conferinţe în scop de a stabili o înţelegere spre 
a apăra Statele în contra uneltirilor anarhiste. Guvernul Meu a 
decis să ia parte la această întrunire internaţională. 

România a mai fost invitată şi va participa înc§ la o altă con¬ 
ferinţă, datorită generoasei iniţiative a Majestăţii Sale împăra¬ 
tului Nicolae şi care va urmări ţelul nobil şi înalt de a asigura po¬ 
poarelor o eră de pace îndelungată. 

Domnilor Senatori, 

Domnilor Deputaţi, 

Lucrările sesiunii actuale vor privi mai ales rezolvirea proiec¬ 
telor de lege rămase din sesiunea trecută şi examinarea bugetului 
general al Statului. 

Anul bugetar curent prezintă o situaţiune normală, căci se va 
solda cu un excedent. Ţinta însă principală a lucrării d-voastre, 
ca şi a guvernului Meu, va fi a menţine în mod constant echilibrul 
bugetar. 

Tratatele noastre de comerţ încetează într’un termen destul 
de apropiat şi este, deci, urgent a lua măsurile cele mai nemerite 
pentru a ne da seamă de cerinţele şi nevoile noastre economice şi 
comerciale, cărora se cuvine a li se da o direcţiune statornică. 

în sesiunea trecută aţi îndeplinit o reformă însemnată prin 
votarea legii instrucţiunii publice. Rămâne acum să isprăviţi această 
frumoasă operă prin votarea legii învăţământului profesional, spre 
a da tinerelor generaţiuni o direcţiune practică, corespunzătoare 
cu avântul economic al ţării. 

Precum în ceilalţi ani solicitudinea d-voastre se va întinde şi 
acum asupra desvoltării armatei, care va răspunde totdeauna la 
încrederea ce naţiunea pune în ea. 


Domnilor Senatori, 

Domnilor Deputaţi, 

Naţiunea a întreprins o muncă neobosită, condusă cu multă 
înţelepciune şi încoronată cu mari succese. Fiecare an însă lărgeşte 
cercul nostru de activitate şi conlucrarea tuturor este de nevoie 
pentru a înălţa şi întări patria. 

Urez ca lucrările d-voastre, pe care Dumnezeu să le binecu- 
vinteze, să fie cât se poate mai rodnice pentru scumpa noastră 
Românie. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor şi Ministru al Afacerilor Străine, D. A. 
Sturdza; Ministrul de Interne, M. Pherekyde; Ministrul Agriculturii, Industriei, 
Comerţului şi Domeniilor, A. Stolofan; Ministrul Finanţelor, G. D. Pallade; 


www.dacoromanica.ro 


218 


REGELE CAROL I 


Ministrul Justiţiei, C. I. Stoicescu; Ministrul de Războiu, General A. Berindei; 
Ministrul Cultelor şi Instrucţiunii Publice, Sp. Haret; Ministrul Lucrărilor 
Publice, Ion I. C. Brătianu. 

(M. O., 1898, nr. 180, p. 6193—4). 

202 . 

Răspuns Ia Adresa Senatului. 

4/16 Decemvrie 1898. 

La dovezile de credinţă ale Senatului, Suveranul mulţumeşte şi e convins 
că guvernul va găsi sprijinul necesar la acest înalt corp pentru a asigura mersul 
trebilor publice normal şi constant. 

Domnule Preşedinte, 

Domnilor Senatori, 

Am ascultat cu vie mulţumire Adresa ce-Mi aduceţi în numele 
Senatului şi constat, cu deosebită plăcere, cât de mult acest înalt 
corp este pătruns de marea însemnătate ce ţara a dobândit prin o 
politică înţeleaptă şi cumpănită. 

Viul interes şi simpatiile ce întâmpinăm în toate părţile, do¬ 
vedesc că lumea cunoaşte bine progresele ce am făcut şi preţueşte 
munca statornică ce am desfăşurat în toate ramurile activităţii 
noastre. însă, spre a păstra frumoasa poziţie ce am câştigat prin 
silinţele noastre, trebue să urmăm, fără preget, pe calea ce ne-am 
tras-o, desvoltând treptat toate mijloacele de care dispunem şi 
veghind neîncetat ca temeliile sănătoase ale Statului să nu fie 
sdruncinate. Nu Mă îndoesc că Senatul va sprijini guvernul Meu, 
spre a-i înlesni greaua sa sarcină, spre a asigura astfel mersul 
trebilor într’un mod normal şi constant. 

Din parte-Mi nu voiu înceta un singur moment de a îndrepta 
toată sârguinţa Mea spre întărirea scumpei noastre Românii. 

Mulţumindu-vă, d-lor Senatori, din suflet şi în numele Reginei 
şi al Familiei Mele pentru dovezile de credinţă ce primim în toate 
împrejurările din partea Senatului şi pentru urările călduroase ce 
Ne exprimaţi astăzi, doresc ca lucrările d-voastre să aducă cele 
mai bune roade pentru ţară. 

(M. O., 1898, nr. 196, p. 6706). 

203. 

Răspuns la Adresa Adunării Deputaţilor. 

7/19 Decemvrie 1898. 

La Adresa de răspuns a Camelii la mesajul Tronului, M. S. Regele 
remarcă prestigiul, pe care statul român l-a dobândit între celelalte Btate şi 
la care contribue în bună parte starea aatifăcătoare a finanţelor ţării pare 
se datoreşte muncii Adunării Deputaţilor. Mulţumeşte Deputaţilor pentru 
urări şi pentru credinţa cu care înconjură Tronul. 

Primesc cu o deosebită satisfacţiune Adresa Camerei Deputa¬ 
ţilor şi exprim via Mea mulţumire pentru cuvintele călduroase cu 
care Mi-aduceţi omagiul reprezentaţiunii naţionale. 

România, după ce a învins multe greutăţi, a isbutit să ocupe 
o poziţiune însemnată între Statele europene şi a ştiut să-şi atragă, 
prin o politică înţeleaptă şi circumspectă, stima generală. Succesul 
dobândit ne impune datoria de a munci necurmat spre a rămâne 
la înălţimea unde am ajuns. 

Prima noastră preocupaţiune trebue dar să fie de a păstra 
buna reputaţiune a stării noastre financiare, câştigată prin o exactă 
cumpănire între veniturile şi cheltuelile Statului. Cu vie plăcere 
constat că d-voastre sunteţi pe deplin pătrunşi de această nece¬ 
sitate şi că toată atenţiunea d-voastre este îndreptată spre a men¬ 
ţine echilibrul bugetului. 

Nu mai puţin Mă bucur de grija ce arătaţi pentru îndrumarea 
învăţământului public spre o direcţiune practică, astfel ca tinerele 
generaţiuni să devie destoinice pentru o mai întinsă desvoltare a 
forţelor noastre economice. 

Am convingerea că Adunarea Deputaţilor, călăuzită de aceste 
principii sănătoase şi însufleţită de dorinţa de a lăsa în urma ei 
ogorul românesc bine pregătit, va răspunde la aşteptările ţării 
ca şi la dorinţele Mele. 

Vă mulţumesc din suflet, d-lor deputaţi, pentru nestrămutata 
credinţă cu care înconjuraţi Tronul şi pentru călduroasele urări 
ce aduceţi Reginei, Mie şi Familei Noastre. 

(M. O., 1898, nr. 198, p. 6762). 

204 . 

M. S. Regele către delegaţia Regimentului rus de Vologda. 

15/27 Decemvrie 1898. 

M. S. Regele Carol I fusese nuntit de împăratul Nicolae II proprietar al 
Regimentului rus de Vologda Nr. 18 Carol I. O delegaţiune compusă din colo¬ 
nelul Kossenko şi căpitanul Bogouslavsky vine în ţară spre a remite Suve¬ 
ranului epoletele cu cifra Măriei Sale, conferite M. S. Regelui de împărat. In 
onoarea acestei delegaţiuni se dă seara, o masă la Palat şi M. S. Regele salutând 
delegaţiunea, ridică paharul în onoarea Regimentului Său, urându-i lauri de 
victorii şi bea în sănătatea împăratului Nicolae II. 


Salut cu o bucurie cu atât mai vie deputaţiunea regimentului 
Meu rus, că am avut satisfacţiunea de a comanda pe vitejii sol¬ 
daţi de Vologda pe câmpul de bătălie conducându-i la biruinţă. De 
atunci au trecut douăzeci şi unu de ani; în acest mare spaţiu de 
timp nu a slăbit confraternitatea de arme dintre armatele Noastre. 
M. S. împăratul a binevoit a da acestei confraternităţi o deose¬ 
bită consacrare, numindu-Mă proprietarul unui regiment care a 
înfruntat cu trupele Mele focul ucigător al întăririlor Plevnei. 

Dar să părăsim acum câmpurile de bătaie şi să întoarcem pri¬ 
virile Noastre spre Neva, unde încep a luci zorile unei păci, care va 
putea asigura popoarelor binefacerile ei pentru un timp cât se 
poate de îndelungat. Cugetările Mele sunt în acest moment acolo 
şi redeşteaptă în Mine amintirea frumoasei Mele călătorii în Rusia. 

Primirea călduroasă ce împăratul Mi-a făcut a găsit un răsunet 
adânc în România, care se uneşte cu Mine în urările cele mai fier¬ 
binţi pentru fericirea Majestăţii Sale ca şi pentru lunga şi glorioasa 
Sa domnie şi în dorinţa sinceră de a restrânge încă mai mult bune 
relaţiuni cu Imperiul rusesc. 

Viu mişcat de noul semn de prietenie ce-Mi arată împăratul 
Nicolae, însărcinând o deputaţiune specială a-Mi remite epoletele 
cu ţifrele Mele, ridic paharul Meu în onoarea bravului Meu regi¬ 
ment, urându-i lauri noi şi beau în sănătatea preţioasă a Şefului 
suprem al vitezei armate Imperiale, a Majestăţii Sale împăratului 
Nicolae. 

Să trăiască Majestăţile Lor împăratul şi împărăteasa Rusiei! 

(M. O., 1898, nr. 198, p. 6996). 

205. 

înalt Ordin de zi către armată. 

1/13 Ianuarie 1899. 

M. S. Regele face urări armatei de anul nou. Deviza oştirei « Onoare şi 
Patrie » trebue să fie mereu vie în sufletul soldaţilor. 

Ostaşi, 

Cu o deosebită plăcere Mă folosesc de prilejul anului care începe 
ca să vă trimit ale Mele felicitări. 

Mulţumită jertfelor îndeplinite, armata şi-a câştigat titluri nepe- 
ritoare la recunoştinţa Patriei şi a Mea; dar tocmai aceasta vă 
impune îndatorirea de a păstra neatinsă o reputaţiune câştigată 
cti atâta muncă şi stăruinţă. 

Pe drapelele voastre stă scris: Onoare şi Patrie; nimic să nu 
desmintă această mândră deviză! Rămânând de apururea vrednici 
de dânsa, veţi fi îndeplinit o sfântă datorie către ţară, care, ca şi 
Mine, în voi numai şi în Dumnezeu şi-a pus toată credinţa. 

însufleţit de aceste sentimente, Şeful vostru suprem trimite 
tuturor urările Sale cele mai calde şi vă zice din inimă: Ani mulţi 
şi fericiţi. 

Dat în Bucureşti, la 1 Ianuarie 1899. 

CAROL. 

(M. O., 1899, nr. 217, p. 7601). 

206. 

M. S. Regele către epitropii Seminarului « Nifon Mitropolitul». 

17/29 Ianuarie 1899. 

La 25 de ani dela întemeierea seminarului « Nifon Mitropolitul >>, epitropul 
Rosescu citeşte o dare dâ seamă asupra activităţii desfăşurate în şcoală pe 
timp de un sfert de secol. Face apoi urări Suveranului sub a cărui înaltă 
oblăduire să se desăvârşească această operă. M. S. Regele mulţumeşte şi arată 
rolul seminariilor şi al preoţim» pentru educarea poporului. 

Cu o vie atenţiune am ascultat darea de seamă şi mulţumesc 
pentru urările atât de bine simţite ce Mi-aţi adresat. 

Plăcerea Mea, de a Mă găsi astăzi în mijlocul d-voastre, spre a 
asista la această serbare, este cu atât mai mare, că urmez neîncetat 

cu dragoste părintească şi cu un deosebit interes creşterea tine- 
rimei, în inima căreia trebue să fie sădit înainte" de toate simţi- 
mântul religios şi frica de Dumnezeu. 

Seminarele au în privinţa aceasta o însemnată influenţă, pregă¬ 
tind pe elevii, care primesc darul preoţiei, astfel încât ei să fie în 
stare să facă educaţiunea morală a poporului, să răspândească 
dogmele credinţei şi să dezvolteze adevărata pietate în toate stra¬ 
turile societăţii. 

Sigur fiind că conducătorii acestui frumos aşezământ sunt 
adânc pătrunşi de această neapărată trebuinţă, doresc din suflet 
«a Seminarul Nifon, întemeiat de un vrednic Mitropolit, căruia îi 
păstrez o amintire caldă, să dea şi. în viitor roadele cele mai bune. 

(M. O., 1899, nr. 229, p. 7938). 


207. 

Mesaj la închiderea Corpurilor Legiuitoare. 

24 Martie/5 Aprilie 1899. 

M. S. Regele, cu prilejul închiderii Corpurilor Legiuitoare, scoate în evi¬ 
denţă însemnătatea legilor votate (legea bugetară, legea învăţământului pro¬ 
fesional) şi a convenţiilor internaţionale aprobate (Convenţia sanitară dela 
Veneţia, Convenţia poştală universală, Convenţia dela Haga). Mulţumeşte 
Camerii şi Senatului pentru sprijinul dat Guvernului. 

Domnilor Senatori, 

Domnilor Deputaţi, 

Incheindu-se lucrările acestei sesiuni legislative, vă mulţumesc 
pentru zelul ce aţi depus în examinarea diferitelor legi supuse deli¬ 
berării d-voastre. 

între acestea, legea bugetară ocupă primul loc. Dând ţării un 
buget bine echilibrat, aţi asigurat mersul solid al finanţelor noastre. 

Prin legea învăţământului profesional s’a încoronat opera marei 
reforme a învăţământului public. Această lege corespunde unei 
nevoi din cele mai simţite, de a nu creşte numai oameni învăţaţi, 
ci şi oameni pentru vieaţa practică, astfel cum ni se impune de impul- 
siunea generală a activităţii secolului în care trăim şi de însăşi 
cerinţele economice ale României. 

Aţi votat în această sesiune mai multe Convenţiuni internaţio¬ 
nale, cari au o deosebită însemnătate: Convenţiunea sanitară din 

Veneţia, care uneşte Statele europene într’un singur mănunehiu în 
contra primejdiei boalelor ce ne pot veni din Orientul mai depărtat; 
Convenţiunea poştală universală din Washington, care îmbunătă¬ 
ţeşte în mod simţitor relaţiunile paşnice dintre popoare; Conven¬ 
ţiunea dela Haga, care regulează mai multe puncte ale dreptului 
public internaţional. 

Prin votarea Convenţiunei de căi ferate şi telegrafo-poştală cu 
Imperiul german aţi pus Regatul român în relaţiuni economice 
zilnice şi regulate cu ţări industriale şi bogate şi cu Orientul mai 
apropiat şi aţi dat astfel o nouă impulsiune desvoltării noastre. 

Domnilor Senatori, 

Domnilor Deputaţi, 

Vă mulţumesc pentru sprijinul ce aţi dat guvernului Meu în 
votarea şi a altor legi necesare pentru satisfacerea nevoilor generale 
şi locale şi rog dimpreună cu d-voastre pe Atotputernicul să ocro¬ 
tească întotdeauha scumpul Meu Regat şi să întărească în inima 
cetăţenilor săi acele simţiminte de datorie şi de devotament către 
patrie, care înalţă ţările şi popoarele şi care au dat României un avânt 
atât de mare şi de puternic. 

Declar închisă sesiunea Corpurilor Legiuitoare. 

CAROL. 

Preşedintele Consiliului de Miniştri, Ministru al Afacerilor Străine şi ad- 
interim al Agriculturii, Industriei, Comerţului şi Domeniilor, D. Sturdza; 
Ministrul de Interne, M. Pkerekyde ; Ministrul Finanţelor, G. D. Pallade; Mi¬ 
nistrul Justiţiei, C. 1. Stoicescu; Ministrul de Războiu, General de Divizie A. 
Berendei; Ministrul Cultelor şi Instrucţiunii Publice, Spiru Haret; Ministrul 
Lucrărilor Publice, Ion I. C. Brătianu. 

(M. O., 1899, nr. 283, p. 9953). 


208 . 

Cuvântare la Academia Română. 

9/21 Aprilie 1899. 

Preşedintele Academiei Române, P. Poni, remarcă interesul pe care Suveranul 
l-a arătat înaltei Instituţii de cultură naţională. M. S. Regele stărue asupra 
activităţii Academiei Române pe timp de 33 ani mai cu seamă în câmpul 
istoriei literaturii şi limbii româneşti. 

Cu deosebită plăcere viu astăzi în mijlocul d-voastre, spre a 
vă mulţumi de urările aşa de bine simţite pe cari Academia a dorit 
să Mi-le prezinte chiar ieri printr’o delegaţiune specială. Viu mişcat 
de această atenţiune, salut călduros pe membri săi şi reînnoesc asi¬ 
gurarea cât de viu este interesul cu care urmăresc neîncetat lucrările 
d-voastre. 

Nu se poate tăgădui că Academia a desfăşurat în curs de 33. 
de ani o mare activitate şi a avut o înrâurire binefăcătoare asupra 
desvoltării istoriei şi a literaturii naţionale, mai ales însă asupra 
limbii noastre bogate în cuvinte şi în cugetări frumoase, sfinte 
legături cari îmbrăţişează neamul românesc şi cel mai sigur al său 
adăpost. 

Dorind ca lucrările Academiei să fie şi în anul acesta folositoare 
pentru ţară, declar şedinţa deschisă. 

(M. O., 1899, nr. 10, p. 387). 


209. 

Mesaj pentru disolvarea Corpurilor Legiuitoare. 

21 Aprilie/3 Mai 1899. 


Demisionând Ministerul Iui D. Sturdza, M. S. Regele dizolvă Corpurile 
Legiuitoare în vederea unor noui alegeri. 

Domnilor Senatori, 

Domnilor Deputaţi, 

Cabinetul prezidat de d-1 Dimitrie Sturdza s’a retras. 

Am încredinţat guvernul unui nou Minister. 

In faţa acestui fapt, este nevoie a se face un nou apel la ţară. 

Sunteţi, prin urmare, convocaţi în sesiune extraordinară pentru 
a auzi decretul de dizolvare. 

Bucureşti, 21 Aprilie 1899. 

CAROL. 

Preşedintele Consiliului de Miniştri şi Ministru de Interne, G. G. Canta - 
cuzino; Ministrul Finanţelor, General G. Mânu; Ministrul Războiului, General 
I. Lahovari; Ministrul Cultelor şi Instrucţiunii Publice, Tache Ionescu; Minis- 

trul Agriculturii, Industriei, Comerţului şi Domeniilor, N. Fleva; Ministrul 
Afacerilor Străine, I. N. Lahovari ; Ministrul Lucrărilor Publice, Dr. C. I. Istrati; 
Ministrul Justiţiei, C. G. Dissescu. 

(M. O., 1899, nr. 18, p. 625). 


210 . 

Cuvântare Ia inaugurarea noului Palat al Curţii de Conturi. 

11/23 Mai 1899. 

Primit cu cuvinte de recunoştinţă de către Membrii înaltei Curţi de Conturi, 
M. S. Regele e bucuros a constata că palatul pomenitei Instituţii e gata. Arată 
însemnătatea Curţii de Conturi pentru finanţele ce sunt în continuă creştere 
ale Statului Român. 

Simt o deosebită mulţumire că pot în sfârşit saluta înalta 
■Curte de Conturi în propriul său locaş, vrednic de această însemnată 
instituţiune de Stat, care este chemată să aibă o influenţă aşa de 
binefăcătoare asupra finanţelor ţării prin un control sever şi con¬ 
stant. 

Nicăeri acest control nu este neapărat trebuincios decât la noi, 
fiindcă prin avântul puternic pe care l-a luat România într’un 
timp relativ scurt, se îndeamnă din toate părţile la cheltueli adeseori 
peste măsură. 

Curtea de Conturi are, dar, greaua sarcină de a veghia de aproape 
ca administraţiunea financiară să fie regulată şi fondurile publice 
să fie întrebuinţate într’un mod legal, oprind orice risipă. Numai 
astfel se va aşeza creditul Statului pe temelii sănătoase; însă spre 
a se putea sprijini pe veniturile statornice care asigură echilibrul 
bugetar, trebue să avem înainte de toate o recoltă satisfăcătoare. 
Marea secetă care bântuie ţara în anul acesta ameninţă munca 
noastră agricolă, isvorul cel mai bogat al României; neîncetat înalţ 
rugile Mele către Atotputernicul ca să răspândească binecuvântarea 
Sa asupra ei şi să ne trimită încă la vreme ploaie, pentru a ne scăpa 
de primejdia care se poate întinde asupra frumoaselor noastre holde. 

Dorind ca lucrările d-voastre să aducă şi în noul vostru palat 
roadele cele mai bune, mulţumesc călduros de cuvântarea aşa de 
bine simţită adresată Mie în numele înaltei Curţi de Conturi, cuvân¬ 
tare pe care am ascultat-o cu cel mai viu interes. 

(M. O., 1899, nr. 33, p. 1169). 

211 . 

Mesaj Ia deschiderea Corpurilor Legiuitoare. 

12/24 Iunie 1899. 

M. S. Regele se simte fericit în mijlocul reprezentanţilor naţiunii. II îngri¬ 
jorează starea precară a holdelor. Remarcă bunele relaţii ale României cu 
toate statele. 

Domnilor Senatori, 

Domnilor Deputaţi, 

Simt o vie fericire că Mă găsesc în mijlocul Reprezentaţiunii- 
naţionale. 

Eşiţi din noui alegeri, d-voastre sunteţi mai cu osebire în putinţă 
să cunoaşteţi nevoile ţării care v’a ales şi să duceţi şi mai departe 
munca pentru întărirea şi propăşirea scumpei noastre Românii. 
Lucrările d-voastre legislative vor începe în prima sesiune extra¬ 
ordinară pentru a procede la verificarea titlurilor şi la constituirea 
puterii legiuitoare. 

Domnilor Senatori, 

Domnilor Deputaţi, 

Am văzut cu o adâncă mâhnire cum în unele părţi ale ţării 
recolta anului acesta a fost compromisă. Buna stare a populaţiunii 
noastre rurale a fost întotdeauna grija Mea de căpetenie. 

Deşi în zilele din urmă s’a produs o netăgăduită îmbunătăţire, 
guvernul Meu vă va propune chiar în această sesiune unele măsuri 
pe cari le impune starea agriculturii de estimp. 

Ţin să constat şi de astă dată amicalele relaţiuni în cari ne găsim 
cu toate Puterile. Opera păcii de care avem atâta nevoe este preo¬ 
cuparea constantă a tuturor şi nădăjduesc că Conferinţa la care s’au 
strâns Reprezentanţii tuturor Puterilor va spori şi mai mult ga¬ 
ranţiile păcii. 

Dumnezeu să binecuvânteze lucrările d-voastre. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, G. Gr. Can- 
tacuzino ; Ministrul Finanţelor, General G. Mânu ; Ministrul de Războiu, General 
lacob Lahovari; Ministrul Cultelor şi Instrucţiunii Publice, Tache Ionescu; 

Ministrul Agriculturii, Industriei, Comerţului şi Domeniilor, Nicolae Fleva; 
Ministrul Afacerilor Străine, I. N. Lahovari; Ministrul Lucrărilor Publice, Dr. 
C. I. Istrati; Ministrul Justiţiei, C. G. Disescu. 

(M. O., 1899, nr. 57, p. 2057). 


212 . 

Răspuns la Adresa Senatului. 

20 IunieJ2 Iulie 1899. 

C. Boerescu, preşedintele Senatului, citeşte adresa Maturului Corp, prin 
care se aduc urări de bine Dinastiei. M. S. Regele mulţumeşte şi e îndurerat 
că în unele părţi ale ţării recolta va fi compromisă. Se bizue pe grija Guver¬ 
nului căruia îi revine sarcina să preîntâmpine greutăţile ce apasă asupra 
agriculturii. 

Domnule Preşedinte, 

Domnilor Senatori, 

Salut astăzi cu vie mulţumire pe Reprezentanţii Senatului, 
care s’a grăbit, ca în fiecare an, a-Mi rosti sentimentele sale de devo¬ 
tament şi credinţă. Mărturisirea acestor sentimente, pe care ţara 
Mi le dovedeşte cu îmbelşugare cu orice prilej, o privesc ca o răs¬ 
plată pentru neschimbata dragoste ce am închinat scumpului Meu 
popor, ale cărui păsuri ating de aproape inima Mea. 

Cu adâncă mâhnire vedem anevoioasa muncă a agriculturilor 
zădărnicită şi nevoile la cari vom fi expuşi în cursul acestui an, 
prin nimicirea unei părţi însemnate a recoltei. Nădăjduesc însă că 
prin măsuri înţelepte şi energice şi cu luminatul vostru sprijin — atât 
de trebuincios în împrejurările de faţă — guvernul Meu va putea 
preîntâmpina multe din greutăţile ce apasă asupra noastră. 

Foarte mişcat de modul călduros şi de cuvintele măgulitoare cu 
care Senatul închee Adresa sa, vă mulţumesc încă odată din suflet, 
pentru bunele urări aduse Reginei, Mie şi Familiei Mele. 

(M. O., 1899, nr. 65, p. 2346). 

213. 

Răspuns la Adresa Adunării Deputaţilor. 

22 Iunie/4 Iulie 1899. 

Răspunzând preşedintelui Adunării Deputaţilor, C. Olănescu, M. S. Regele 
arată grija sa pentru ţăranul român şi îşi manifestă credinţa că Guvernul se 
va bucura de întregul sprijin al Camerii. 


www.dacoromanica.ro 


228 


REGELE CAROL I 


Domnule Preşedinte, 

Domnilor Deputaţi, 

Sunt foarte simţitor la sentimentele de credinţă ce Camera se 
grăbeşte a-Mi mărturisi la întâia sa întrunire. Asigurările ce-Mi 
daţi, în numele Reprezentaţiunii naţionale, îmi sunt cu atât mai 
scumpe astăzi, cu cât, în faţa greutăţilor ce vom avea de întâmpinat, 
o strânsă legătură între Corpurile Legiuitoare şi guvern, este de 
neapărată trebuinţă. 

Neîncetat gândurile Mele sunt îndreptate către frumoasele 
noastre holde, estimp aşa de încercate şi către bunul traiu al ţăra¬ 
nului, care este preocuparea Mea constantă. Din adâncul inimii 
împărtăşesc grijile agricultorilor noştri mari şi mici, rugând pe Atot¬ 
puternicul să uşureze încercările lor cari, sper, vor fi trecătoare. 

Sunt sigur că Camera va da guvernului Meu puternicul şi pa¬ 
trioticul său sprijin, pentru a lua măsurile uşurătoare reclamate 
de situaţie şi mai ales spre a păstra neatins creditul Statului. 

Dorind ca lucrările d-voastre să dea roade bune, corespunză¬ 
toare cu aşteptările ţării, primesc cu recunoştinţă călduroasele 
urări ce Ne aduceţi din partea Adunării Deputaţilor. 

(M. O., 1899, nr. 66, p. 2377-8). 

214. 

Mesaj la închiderea Corpurilor Legiuitoare. 

23 Iunie/5 Iulie 1899. 

Închizând sesiunea extraordinară a Corpurilor Legiuitoare, M. S. Regele 
constată roadele activităţii Camerii şi Senatului pentru care mulţumeşte 
aleşilor naţiunii. 

Domnilor Senatori, 

Domnilor Deputaţi, 

Constat cu o adâncă mulţumire că sesiunea extraordinară în 
care V’am chemat a fost rodnică. 

Strâns uniţi cu guvernul Meu, aţi dat puternicul d-voastre 
sprijin, ca să se poată întâmpina nevoile pe cari le pricinueşte reaua 
recoltă de estimp. Aţi acordat, fără şovăire, toate creditele ce vi 
s’au cerut şi aţi uşurat şi poziţiunea arendaşilor Statului fără a 
jertfi însă interesele lui. 

Urcând taxa asupra alcoolului, aţi urmărit îndoitul scop de a 
îmbunătăţi starea igienică a populaţiunii prin scăderea consuma- 
'ţiunii şi în acelaş timp de a spori veniturile Statului, devenite insu¬ 
ficiente, faţă de nevoile mereu crescânde ale desvoltării noastre 
naţionale. Aţi dovedit astfel că sunteţi hotărîţi să luaţi bărbăteşte 
toate măsurile pe cari le va cere buna stare a finanţelor şi creditul 
ţării. 

Prin legea jandarmeriei, pe care aţi votat-o, aţi înlesnit guver¬ 
nului sarcina de a menţine ordinea publică, fără de care s’ar pri¬ 
mejdui opera de întărire şi de propăşire a Regatului. 


Domnilor Senatori, 

Domnilor Deputaţi, 

Râvna cu care, împreună cu guvernul Meu, aţi lucrat în această 
scurtă sesiune, este o garanţie puternică pentru munca ce aveţi să 
săvârşiţi în cursul acestei noui legislaţiuni'. în numele Meu şi al 
ţării vă aduc viile Mele mulţumiri. 

Eu declar închisă sesiunea extraordinară a Corpurilor Legiuitoare. 

CAROL. 

Preşedintele Consiliului de Miniştri şi Ministru de Interne, G. Gr. Cantacu- 
zino; Ministrul Finanţelor, General G. Mânu; Ministrul de Războiu, General 
lacob Lahovari; Ministrul Cultelor şi Instrucţiunii publice, Tache Ionescu; 
Ministrul Agriculturii, Industriei, Comerţului şi Domeniilor, Nicolae Fleva; 
Ministrul Afacerilor Străine, I. N. Lahovari; Ministrul Lucrărilor Publice, Dr. 
■C. I. Istrati; Ministrul Justiţiei, C. G. Disseacu. 

(M. O r , 1899, nr. 67, p. 2425). 


215. 

Mesaj la deschiderea Corpurilor Legiuitoare. 

15/27 Noemvrie 1899. 

M. S. Regele indică obiectul preocupărilor Corpurilor Legiuitoare în sesiunea 
pe care o deschide. Intre toate bugetul ocupă primul loc. In chip deosebit 
Suveranul ţine să mulţumească Ţării pentru participarea sa la durerea şi mul¬ 
ţumirea Dinastiei în timpul boalei şi vindecării Prinţului Carol, «primul 
Principe » al familiei regale « născut şi crescut pe pământul României», 

Domnilor Senatori, 

Domnilor Deputaţi, 

Am simţit întotdeauna o vie mulţumire să Mă găsesc în mij¬ 
locul reprezentanţilor ţării. Mulţumirea Mea, de rândul acesta, 
est6 cu atât mai mare cu cât în Vremurile din urmă, am avut încă 
un prilej ca să văd cât de adânc a pătruns în poporul român senti¬ 
mentul monarhic şi credinţa în Dinastie. 

Mâhnirea generală în faţa boalei Principelui Carol, primul 
Principe din Casa Mea, născut şi crescut pe pământul României; 
fericirea tuturor la vestea însănătoşirii Lui, Mi-au umplut inima de 
bucurie. M’am pătruns astfel încăodată că munca Mea de treizeci 
şi trei ani Pronia cerească a încununat-0 cu succes* şi că, pe temelii 
neperitoare, fiindcă sunt aşezate în minţile şi în inimile supuşilor 
Mei, stau instituţiunile pe cari şi Ie-a dat scumpa Noastră Românie 
la 1866, atunci când, plin de încredere şi cu inima caldă, am răspuns 
la chemarea ei. 

Mulţumesc din tot sufletul pentru noua şi mişcătoarea dovadă 
de iubire pe care ţara Mi-a dat-o. 


Domnilor Senatori, 

Domnilor Deputaţi, 

Agricultura noastră, isvorul de căpetenie al avuţiei naţionale, 
a fost anul acesta încercată ca niciodată şi într’un timp seceta 
ne dăduse îngrijiri şi pentru viitor. Numeroasele şi neobişnuitele 
ploi din toiul verii au îmbunătăţit faţa lucrurilor şi azi sunt pe deplin 
convins că în scurtă vreme vom eşi din strâmtoarea actuală. 

în aceste împrejurări economice grele, cari din nenorocire 
coincideau cu o criză financiară europeană, cea dintâiu preocupare 
a guvernului Meu a fost să menţină neatins creditul ţării. în acest 
scop, guvernul MeU a isbutit să contracteze un împrumut pe cinci 
ani ca să lichideze datoria flotantă, care luase proporţii îngrijitoare 
şi să asigure şi fondurile necesare pentru continuarea lucrărilor 
extraordinare începute, a căror îmbulzire a impus finanţelor noastre 
atâtea jertfe. 

Oricât de solid ar fi însă creditul României şi oricât de utile şi 
de producătoare au fost lucrările cu cari am înzestrat ţara, înţelep- 

ciunea ne impune să mărginim pentru acum zorul nostru fireSc 
şi înainte de toate să închinăm munca noastră ca să aşezăm finanţele 
publice pe baze trainice şi puternice. 

Guvernul Meu vă va prezenta un buget într’adevăr echilibrat, 
un buget în care veniturile să fie preţuite cu cumpătare şi cheltuelile 
ordinare ale Statului să fie toate înscrise în bugetul ordinar. 

Pentru alcătuirea unui astfel de buget, însă, veniturile actuale 
nu mai ajung. Nu Mă îndoesc că d-voastre veţi da guvernului Meu 
un sprijin luminat şi patriotic în crearea noilor venituri pe cari 
guvernul Meu le-a proiectat astfel încât să fie repartizate cu dreptate 
pe toate păturile societăţii. 

Aceasta va fi opera d-voastre de căpetenie în această primă 
sesiune a acestei noui legislaturi, operă care singură ar fi de ajuns 
ca să vă asigure recunoştinţa ţării care v’a ales. 

T6t în vederea de a întări economia noastră şi a spori mijloacele 
noastre de desvoltare, guvernul Meu vă va propune o întreagă serie 
de legi. Astfel vor fi: legea căilor ferate particulare, care trebile 
lărgită aşa încât iniţiativa privată să poată lua şi dânsa parte la 
înzestrarea României cu căi de comunicaţiune; legea drumurilor; 
legea apelor, atât de necesară desvoltării industrei naţionale; legea 
societăţilor cooperative; legea brevetului de invenţiune şi modi¬ 
ficarea Serviciului poştelor, telegrafelor şi telefoanelor. 

Buna rânduială economică a ţării cere imperios şi însemnate 
schimbări în administraţia justiţiei, spre a o face mai repede şi 
prin urmare mai sigură. Guvernul Meu vă va prezenta mai multe 
proiecte de legi privitoare la modificarea Corpului de procedură 
civilă, a legii portăreilor şi a unor părţi din Condica penală şi pro¬ 
cedura penală. 

Orgânizaţia noastră militară este ajunsă la o desvoltare aproape 
întreagă. Completarea materialului de războiu guvernul Meu va 
căta a o îndeplini cu veniturile prevăzute în bugetul ordinar, făreţ 
a avea recurs la credite extraordinare decât pentru schimbările 
însemnate cari s’ar impune de progresele ştiinţei. Guvernul Meu 
vă va propune mai multe legi destinate a întări administraţiunea 
noastră militară şi modificarea legii de recrutare, pentru a o pune 
în acord cu învăţămintele experienţei. 

în privinţa instrucţiunii şi a disciplinii, armata este în progres 
constant şi merită toată încrederea noastră şi a ţării. 

în cele din urmă două legislaturi s’a consacrat o mare parte 
de timp pentru legiuirile privitoare la şcoală. Guvernul Meu vă va 
prezenta un proiect de lege care să descarce Ministerul Instrucţiunii 
publice de unele din şcoalele speciale, să pună în concordanţă toate 
legiuirile privitoare la învăţământ şi să introducă şi acele modi¬ 
ficări cari sunt absolut indispensabile pentru a da şcoalei naţionale 
o îndrumare mai bună şi mai conformă cu cerinţele vremii. 

Domnilor Senatori, 

Domnilor Deputaţi, 

Politica înţeleaptă şi leală, dela care România nu s’a abătut 
niciodată, continuă a-şi da roadele ei. Relaţiunile noastre cu toate 
Puterile sunt din cele mai bune. 

România a luat parte cu o vie mulţumire la Conferinţa dela 
Haga, datorită generoasei iniţiative a M. S. împăratului Nicolae II. 
Guvernul Meu va supune aprobării d-voastre Convenţiunile pe cari 
le-a semnat drept urmare a acelei conferinţe. 


Domnilor Senatori, 

Domnilor Deputaţi, 

Legislaturii actuale îi cade o sarcină grea, dar frumoasă. Aşe¬ 
zarea mai temeinică a finanţelor ţării, sporirea veniturilor, îmbună¬ 
tăţirea serviciilor publice, reforma codurilor, revizuirea în spirit 
larg a legislaţiei economice, care singură poate atrage capitalurile 
de care ţara are nevoie, constituesc un câmp de activitate din cele 
mai însemnate. 

Nu mă îndoesc că veţi fi la înălţimea aşteptărilor ţării şi că veţi 
socoti că cea dintâiu datorie a d-voastre e ca să munciţi astfel încât 
legislatura aceasta să fie din cele mai rodnice şi mai demne de 
amintit. 

Dumnezeu să binecuvânteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, G. Gr. Canta- 
cuzino; Ministrul Finanţelor, General G. Mânu; Ministrul de Războiu, General 
Iacob Lahovari; Ministrul -Cultelor şi Instrucţiunii publice, Tache Ionescu ; 

Ministrul Agriculturii Industriei, Comerţului şi Domeniilor, N. Fie va ; Ministrul 
Afacerilor Străine, Ion N. Lahovari; Ministrul Lucrărilor Publice, Dr. C. I. 
Istrati; Ministrul Justiţiei, C. G. Dissescu. 

(M. O., 1899, nr. 183, p. 6353-4). 


216 . 

Răspuns Ia Adresa Adunării Deputaţilor. 

2/14: Decemvrie 1899. 

Adunarea Deputaţilor, prin preşedintele ei, C. Olănescu, exprimă bucuria 
Camerii pentru însănătoşirea Prinţului Carol, care întruchipează viitorul 
Dinastiei şi al Ţării. Asigură apoi pe Suveran că va da tot concursul Guvernului 
regal, alcătuind un buget echilibrat şi va ajuta armata. M. S. Regele ia act 
cu vie mulţumire de simţimintele îndreptate spre Dinastie şi de grija Deputa¬ 
ţilor pehtru treburile publice. 

Domnule Preşedinte, 

Domnilor Deputaţi, 

Primesc cu o vie recunoştiinţă sentimentele de bucurie ce Mi se 
arată prin Adresa Camerii, cu prilejul însănătoşirii iubitului Meu 
strănepot şi sunt fericit de a putea, împreună cu Reprezentanţii 
ţării, mulţumi Cerului, care, şi de astădată, a ocrotit Dinastia 
română, înlăturând marea primejdie ce o ameninţa. 

Adânc mişcat de această călduroasă mărturisire, privesc ca 
o sfântă datorie să veghez necurmat, împreună cu Moştenitorul 
Coroanei, ca în tânăra inimă a strănepotului Meu să se sădească 
simţiri nobile, aspiraţiuni înalte şi, mai presus de toate, dragoste 
de ţară. 

In împrejurările anevoioase prin care trecem, în urma unei 
recolte neîndestulătoare, ale cărei nemiloase consecinţe se resfrâng 
şi asupra comerţului nostru, datoria noastră de căpetenie este astăzi 
de a inaugura un sistem riguros de economie în toate ramurile admi- 
nistraţiunii Statului. 

Constat, cu o vie satisfacţiune, că Camera este pătrunsă de dorinţa 
de a lucra cu cea mai mare râvnă spre a se preîntâmpina aceste 
greutăţi ce apasă asupra noastră şi a da guvernului Meu un neţăr¬ 
murit şi patriotic sprijin pentru a-1 ajuta să răspundă la chemarea 
sa şi Ia aşteptările ţării. 

Nu mă îndoesc că, prin măsuri bine cumpănite şi înţelepte, 
d-voastre veţi ajunge a uşura nevoile prezentului şi a asigura trep¬ 
tata şi neîntrerupta desvoltare şi întărire a scumpei noastre Românii, 
în viitor. 

Vă mulţumesc din suflet pentru călduroasele urări ce Ni le aduceţi 
şi pentru sentimentele de dragoste ce rostiţi pentru Regina, pentru 
Mine şi Familia Mea. 

(M. O., 1899, nr. 199, p. 6825-6). 


217. 

Răspuns la Adresa Senatului. 

12/24 Decemvrie 1899. 

C. Boerescu, preşedintele Senatului, făcând un istoric al Dinastiei în Româ¬ 
nia şi al faptelor a căror ctitoră a fost, manifestă bucuria pentru însănăto¬ 
şirea Prinţului Carol, viitorul Dinastiei. încheie cu urări pentru Familia Re¬ 
gală. Suveranul mulţumeşte. 

Domnule Preşedinte , 

Domnilor Senatori, 

Am ascultat cu cea mai vie mulţumire Adresa Senatului şi sunt 
adânc mişcat de chipul călduros şi măgulitor cu care priviţi lungul 
şir de ani ai domniei Mele, reamintind vremurile de muncă şi de 
luptă cari au întocmit Regatul Român pe temelii trainice. Această 
mare operă se datoreşte abnegaţiunii şi patriotismului tuturor; 
ea însă nu s’ar fi putut săvârşi fără înţeleaptă prevedere a acelor 
bărbaţi neuitaţi care şi-au închinat vieaţa redeşteptării şi emanci¬ 
pării noastre. Cât pentru silinţele Mele, însufleţite de dragostea 
poporului, ele s’au rezemat întotdeauna pe nemărginita încredere 
ce am avut în forţele vii ale naţiunii. Mai presus de toate, însă ne-a 
ajutat binecuvântarea lui Dumnezeu, care necurmat s’a revărsat 
asupra ţării, şi care, în zilele din urmă încă, a întins mâna sa ocro¬ 
titoare asupra noastră, redând sănătatea scumpului Meu strănepot. 

Rucuria ce membri Senatului Mi-arată pentru acest fericit eve¬ 
niment, umple sufletul Meu de o vie recunoştinţă, căci cu drept 
cuvânt, putem privi pe tânărul vlăstar al Casei Mele ca o chezăşie 
pentru viitorul României. 

Da, îl vom învăţa a îmbrăţişa cu dragoste şi căldură destinele 
scumpei noastre ţări, spre a strânge tot mai tare legăturile ce o 
unesc cu Dinastia sa. 

Luminatul şi patrioticul sprijin ce Senatul promite a-1 da gu¬ 
vernului Meu pentru toate măsurile cerute de împrejurările grele 
ce străbatem, întăresc convingerea Mea că vom reuşi a îndeplini 
toate îmbunătăţirile de cari ţara are nevoe spre a-şi urma desvol- 
tarea şi propăşirea sa. 

Pătrunşi de înalta şi frumoasa chemare ce naţiunea v’a încre¬ 
dinţat-o, nu Mă îndoesc, d-lor Senatori, că veţi şti a menţine această 
deplină înţelegere între puterile Statului, care singură poate da 
roade bune lucrărilor voastre. 

încă odată vă arăt cât de mişcată şi recunoscătoare este inima 
Mea de călduroasele cuvinte cu care aţi amintit trecutul şi de bunele 
urări pentru viitor ce aduceţi Reginei, Mie şi Familiei Mele. 

(M. O., 1899, nr. 207, p. 7105-6). 

218. 

înalt Ordin de zi către armată. 

1/14 Ianuarie 1900. 

M. S. Regele urează armatei mulţi ani. Constată că armata corespunde 
sacrificiilor pe care Ţara Ie face pentru ea. 

Ostaşi, 

La începutul fiecărui an gândul Meu spre voi se îndreptează, 
şi cu adâncă mulţumire constat, că sacrificiile făcute de ţară pentru 
armată nu sunt zadarnice. 

Sentimentul de datorie şi de onoare ce necontenit vă însufle¬ 
ţeşte, este o vie dovadă de spiritul vostru de disciplină, spirit ce 
doresc să-l păstraţi şi de aci, înainte neschimbat, ca o sfântă mo¬ 
ştenire. 

Ţara se reazemă pe bărbăţia fiilor săi, de aceea dânsa împreună 
cu Mine vă privim cu mândrie şi încredere. 

Vă urez ani mulţi şi fericiţi. 

Dat în Bucureşti, la 1 Ianuarie 1900. 

CAROL. 

(M. O., 1900, nr. 221, p. 7577). 

219. 

Răspuns la felicitările Clerului, Miniştrilor şi ale autorităţilor 

superioare. 


1/14 Ianuarie 1900. 

După slujba dela Mitropolie, M. S. Regele a primit felicitări, în aparta¬ 
mentele Mitropolitului, din partea capului Bisericii, a guvernului reprezentat 
de Generalul Mânu, a Adunării Deputaţilor prin preşedintele C. Olănescu, a 
Senatului prin vicepreşedintele Th. Văcărescu, a înaltei Curţi de Casaţie 
prin primpreşedintele C. E. Schina, a Capitalei prin primarul Barbu St. Dela- 
vrancea. Suveranul răspunde făcând o comparaţie între sfârşitul veacului 
trecut şi al celui care începe în legătură cu România. 

Veacul ce s’a închis este epoca cea mai strălucită a istoriei 
noastre; pe frunze pe cari nici vremurile nici vijeliile nu le pot 
vesteji, cu litere de aur se va înscrie: « Renaşterea şi neatârnarea 
României încununată cu lauri şi stropită prin sângele fiilor săi «ei 
mai viteji». 

Cu mândrie şi adâncă recunoştinţă să privim dar trecutul şi 
să ne amintim de bătrâna generaţie care a închinat vieaţa şi munca 
sa, spre a săvârşi această mare operă. 

Din nendrocire însă, sfârşitul veacului, aşa de bogat în fapte 
însemnate, ne lasă de moştenire o situaţie foarte grea, cu multă 
grijă şi pierderi dureroase. Aceste necazuri, care s’au grămădit 
asupra noastră, sunt ca o vestire trimisă de Cer spre a ne îndu¬ 
pleca încă mai mult şi a ne arăta că numai cu jertfe mari şi prin 
silinţele şi unirea tuturor bărbaţilor însufleţiţi de înalte aspira- 
ţiuni şi de dragoste de patrie, se pot întâmpina primejdiile şi în¬ 
tări viitorul pe care se întinde un văl nepătrunzător. 

Cu inima strânsă, însă plină de încredere în Dumnezeu^ privesc 
anul care începe, rugându-1 să păzească scumpul Meu popor şi să 
răspândească harurile sale asupra noastră. 

Cu această dorinţă fierbinte, vă mulţumesc din tot sufletul, 
pentru călduroasele voastre felicitări şi asigurările de dragoste şi 
de credinţă ce Ne aduceţi şi pe cari le-am primit astăzi din toate 
unghiurile ţării, urându-vă ani mulţi şi fericiţi. 

(M. O., 1900, nr. 222, p. 7613J. 

220 . 

Cuvântare la învestitura Episcopului de Roman. 

20 Februarie/5 Martie 1900. 

Când M. S. Regele înmânează cârja Episcopului de Roman, acesta rosteşte 
o cuvântare arătând că-şi va îndeplini misiunea ce I-a îost încredinţată. 
Suveranul îndeamnă pe înaltul prelat să fie pildă vie de cuvioşie şi credinţă 
în eparhia cinstită altădată de către Dositeu, alcătuitorul Psaltirei în limba 
românească. 


Prea Sfinte Părinte, 

Chemat, ca Episcop la cârmuirea spirituală a Eparhiei Roma¬ 
nului, prin alegerea Marii Adunări, cu vie mulţumire Ţi-am încre¬ 
dinţat toiagul păstoral, ca semn al acestei vrednicii. 

Puţine zile a dăruit Cerul predecesorilor Prea Sfinţiei Tale întrU 
îndeplinirea îndatoririlor lor pe acest vechiu scaun episcopal: unul 
după altul, în scurt timp, au trecut într’o vieaţă mai bună. Din 
tot sufletul doresc ca Prea Sfinţia Ta să păstoreşti un lung şir de 
ani, în sănătate şi linişte, turma încredinţată pazei tale. Fii pentru 
dânsa o pildă vie de cuvioşie şi de fapte bune, îndeamn-o necurmat 
la simţimântul religios şi la datoria creştinească, arătându-i că, în 
ceasurile de grele încercări şi de dureri, numai în o adâncă credinţă 
se poate găsi reazem şi alinare. 

Nădăjduiesc că poveţele şi stăruinţele Prea Sfinţiei Tale, ca o 
sămânţă bună, vor fi rodnice în acest bine pregătit ogor al Epar¬ 
hiei Romanului, unde, de veacuri, iluştri şi vrednici păstori au sădit 
iubirea de Dumnezeu, alăturea cu iubirea de ţară. Acolo marele 
şi neuitatul Episcop Dositeu a scris psaltirile în limba română; 
acolo, pentru prima oară a răsunat la auzul poporului cuvântul 
lui Dumnezeu în graiul strămoşesc. Lui Dositeu datorim dar strân¬ 
sele şi nepreţuitele legături ce fac nedespărţite în inima Românilor 
Religia şi Patria, cari astfel şi-au neînfrântul lor adăpost în Bise¬ 
rica naţională. 

Te duci, acum, Prea Sfinte Părinte, în eparhia Ta, spre a o 
oblădui cu dragoste şi îngăduinţă; fii pentru credincioşi un ade¬ 
vărat părinte şi un blajin sfătuitor, iar neîncetat înalţă în 
vechea Biserică a lui Petru Rareş, rugile Tale către Atotputintele 
ca să reverse binecuvântările Sale asupra scumpei noastre ţări. 

Mulţumesc călduros Prea Sfinţiei Tale, pentru cuvântarea ce 
Ne-ai rostit şi-Ţi urez ani mulţi şi fericiţi pe acest scaun al Ro¬ 
manului, împodobit cu numele atâtor ierarhi, care au fost fala 
Bisericii autocefale române. 

(M. O., 1900, nr. 262, p. 9179). 


221 . 

Cuvântare la Academia Română. 

13/26 Martie 1900. 

Preşedintele Academiei, P. Poni, salută cu satisfacţie prezenţa Suveranului 
la şedinţa Academiei. M. S. Regele dărue Academiei ms Comitelui d’Hauterive, 
« Memoire sur l’etat ancien et actuel de la Moldavie», făcând o seamă de 
interesante consideraţii asupra lui. 

Am o deosebită plăcere de a saluta în fiecare an Academia, 
întrunită în sesiunea sa ordinară şi de a putea lua parte la lucră¬ 
rile ei. 

Mai înainte de toate doresc a reînnoi prin viu graiu muţumirea 
Noastră pentru călduroasa adresă de simpatie şi de bucurie ce 
Ne-aţi trimis-o cu prilejul însănătoşirii prea iubitului Meu strănepot, 
în care ţara vede speranţa sa pentru viitor. Această atenţiune din 
partea d-voastre Mi-a dovedit din nou cât de strânse sunt legătu¬ 
rile ce unesc acest înalt Institut de cultură cu Casa Mea. 

Necurmatul interes care Mă însufleţeşte pentru Academie, M’a 
îndemnat să urmez tot mai de aproape lucrările sale, mai ale» acele 
cari au de scop a lămuri epocile depărtate ale istoriei noastre na¬ 
ţionale, prin cercetarea autorilor vechi şi a bogatelor izvoare, care 
ne dau adevărata icoană a vremurilor trecute şi ne arată datinele 
şi moravurile poporului român. 

O judecată sigură asupra condiţiunilor de traiu şi de desvoltare 
ale unui popor, neputându-se dobândi fără o adâncită cunoştinţă a 
întregii sale istorii, privesc ca o datorie de a studia cu de-a-mănuntul 
şi trecutul neamului românesc — care se coboară din o aşa mândră 
obârşie — spre a putea înţelege mai bine firea lui şi însuşirile pro¬ 
prii cari l-au îmboldit pas cu pas, prin greutăţi şi lupte seculare, 
spre a-1 aduce acolo unde se află astăzi. Multe documente s’au 
publicat deja privitoare la istoria ţării. în fruntea acestor publi- 

caţiuni se află bogata colecţiune a lui Hurmuzaki, acest tezaur de 
informaţiuni sigure şi de date certe. Cred însă că fiecare document 
nou, chiar de un interes mai puţin obştesc, va fi bine primit de 
Academie, mai ales când autenticitatea lui va fi pusă afară de 
orice îndoială. Aceasta Mă îndeamnă a aduce astăzi un manuscript 
inedit, din timpul lui Alexandru Ipsilanti în Moldova, scris de 
Abatele Comite d’Hauterive. Am primit această carte dela un 
urmaş al acestei vechi familii din Franţa, astăzi ofiţer al armatei 
■ţării sale. Dânsul îmi scrie că strămoşul său, autorul documentului 
oare a făcut parte din Ordinea « Oratorianilor » până la izbucnirea 
Tevoluţiei franceze, fusese numit secretar al hospodarului Moldovei 
la 1785, de către Corniţele Choiseul Gouffier, ambasadorul Franţei 
la Constantinopol. în lipsa unui agent sau consul în Principatul 
Moldovei, Ludovic XYI găsise cu cale a numi pe Corniţele d’Hau¬ 
terive în această calitate, cu consimţimântul Porţii, spre a men¬ 
ţine politica hospodarului în sentimente de bună prietenie cu re¬ 
gatul său. Astfel, în timp de 2 ani, Corniţele d’Hauterive ţine co¬ 
respondenţa politică a lui Ipsilanti, studiază starea socială şi admi¬ 
nistraţia Moldovei şi, apoi, înainte de a părăsi postul său, scrie 
pentru hospodar, cartea intitulată «Memoire sur l’etat ancien et 
actuel de la Moldavie », pe care am plăcere a vi-1 aduce în original. 

Actualul Comite d’Hauterive adaugă, în scrisoarea ce Mi-a 
adresat-o, că numele strămoşului său, deşi încă descifrabil, este 
aproape şters de pe acest manuscript, rămas până astăzi inedit şi 
de pe care nu există copie. 

Pomenirea numelui Comitelui d’Hauterive o găsim în volumul 
VII al documentelor lui Hurmuzachi, într’o scrisoare a Internun- 
ţului baron de Herbert, din 12 Februarie 1785, prin care reprezen¬ 
tantul Austriei pe lângă Poartă recomandă lui Raicewich, consulul 
său la Iaşi, pe Corniţele d’Hauterive, care se duce acolo ca secretar 
al noului hospodar al Moldovei. O probă convingătoare de auten¬ 
ticitatea acestui memoriu, este faptul că Dtf"La Roquette, în tra- 
ducţiunea sa în limba franceză, dela 1824, a operei bine cunoscute 
a lui Wilkinson asupra Moldovei şi Valahiei, reproduce textual, în 
apendice, un capitol întreg din manuscriptul Comitelui d’Haute¬ 
rive, arătând în precuvântarea sa că acest capitol i-a fost comu¬ 
nicat de autor, membru al Institutului Franţei, care atunci ocupa 
la Paris un post însemnat Ia departamentul afacerilor străine. De 

La Roquette ne reprezintă pe Corniţele d’Hauterive ca un om 
învăţat, bun observator; regretă că nu a putut publica întregul 
memoriu şi speră că autorul nu va întârzia a-1 da la lumină. Insă 
acest manuscript, despre a cărui însemnătate vă veţi convinge, a 
rămas până astăzi necunoscut. 

Cartea începe cu consideraţiuni generale şi cu câteva indicq- 
ţiuni cu privire la obârşia poporului Moldovei şi la legăturile sale 
cu Poarta otomană. 

în capitolul II, Corniţele d’Hauterive arată bunele însuşiri ale 
ţăranului, cu toată greutatea stării sale sociale şi cu o pătrundere 
vrednică de mirare el propune mai multe măsuri menite a uşura 
traiul său. Asemenea recomandă lui Ipsilanti desrobirea ţiganilor. 

Consideraţiunile asupra agriculturii, comerţului şi industriei din 
capitolul III sunt şi mai surprinzătoare, când ne gândim că au fost 
scrise într’o epocă când ştiinţa economică era încă în faşă sau chiar 
necunoscută. Unele din măsurile ce le propune Corniţele d’Hau¬ 
terive, prezintă chiar Un interes actual. 

Capitolul IV vorbeşte în termeni măgulitori despre clerul care 
prin activitatea şi cuvioşia sa dă pilde bune ţăranilor. în privinţa 
egumenilor mănăstirilor închinate pare înstrăinează, cu învoirea 
legilor, bogăţii ce ar trebui să rămână la izvorul lor, Corniţele d’Hau¬ 
terive se rosteşte însă foarte aspru, deoarece, zice el, aceşti străini 
nu desdaunează ţara de pagubele însemnate ce le pricinuiesc, nici 
prin o muncă folositoare, nici prin pilda virtuţii. El îndrăzneşte 
până a propune hospodarului înlocuirea lor prin egumeni moldo¬ 
veni. 

Cele din urmă două capitole, V şi VI, conţin sfaturi înţelepte 
către Principe şi către boieri, în care se contopesc observaţiunile 
sale pătrunzătoare şi însufleţite de o dragoste vădită pentru ţara 
şi poporul Moldovei. 

Memoriul lui d’Hauterive are însă un supliment în două capi¬ 
tole, unul despre situaţiunea politică a Moldovei faţă cu ţările 
vecine, iar celălalt — tocmai acel reprodus de La Roquette, în tra- 
ducţiunea sa a operei lui Wilkinson — privitor la obiceiurile şi 
datinele poporului. 

Acest însemnat memoriu scris în fermecătoarea limbă din secolul 
lui Voltaire, de un diplomat iscusit la minte şi cald la suflet, poate 
fi privit ca un document istoric de valoare pentru epoca pe care 

o descrie. A îost dar pentru Mine o îndoită plăcere de a-1 primi şi, 
apoi, de a-1 oferi Academiei. 

Mulţumind pentru călduroasele urări cu cari astăzi ca întot¬ 
deauna, sunt primit de către Membrii Academiei, doresc ca lucră¬ 
rile ce se încep acum să ne înveţe a iubi şi a slăvi tot mai mult 
scumpa noastră Românie. 

(M. O., 1900, nr, 280, p. 9901-2). 

222 . 

Mesaj la închiderea Corpurilor Legiuitoare. 

3/16 Aprilie 1900. 

Cu prilejul închiderii sesiunii Corpurilor Legiuitoare, M. S. Regele eviden¬ 
ţiază legile binefăcătoare votate de către Cameră şi Senat. 


Domnilor Senatori, 

Domnilor Deputaţi, 

închizând astăzi îptâia sesiune a acestei noui Iegislaţiuni, simt 
o deplină mulţumire să constat că munca d-voastre stăruitoare şi 
luminată a fost la înălţimea aşteptărilor ţării. 

în starea de strâmtorare pe care a pricinuit-o finanţelor noastre 
o criză aşa de grea, şi din fericire aşa de excepţională, aţi ştiut să 
închinaţi toată hărnicia d-voastre chestiilor financiare şi econo¬ 
mice. 

Prin crearea unor noui dări şi sporirea unora din dările actuale, 
bine alcătuite şi deopotrivă repărţite, şi prin inaugurarea unei eri 
de economii, cari nu Mă îndoiesc că vor fi duse mai departe, aţi 
reuşit să daţi Regatului un buget bine aşezat şi la adăpost de orice 
surprinderi. 

V’aţi arătat astfel la înălţimea situaţiei, iar ţara, care a primit 
voios să facă noui jertfe, a dat încă o dovadă de înţelepciune şi 
maturitate politică. Putem dar să privim viitorul cu deplină încre¬ 
dere. 

Pornind din aceeaşi dorinţă de a face faţă la nevoile României, 
aţi votat legea modificării codului de comerţ, legea căilor ferate 

din iniţiativă privată şi reorganizarea Casei de Depuneri şi Con- 
semnaţiuni şi legea telegrafo-poştala. 

Organizarea Ministerului Agriculturii, Industriei, Comerţului şi 
Domeniilor, crearea unui fond pentru punerea în valoare a pădu¬ 
rilor şi reforma unor dispoziţiuni din legea minelor, pornesc tot din 
dorinţa de a ajuta desvoltarea izvoarelor noastre de bogăţie. 

Reforma codului de procedură civilă începe, în chip fericit, 
refacerea codicelor noastre, iar modificarea legii de expropriere 
pentru cauză de utilitate publică pune capăt unei stări de lucruri 
recunoscută rea de toţi şi de atât timp. 

Aţi încheiat marea operă a organizării învăţământului nostru 
prin legea pe care aţi votat-o, lege care pune în armonie diferitele 
noastre legiuiri privitoare la îndrumarea nouilor generaţiuni pe o 
cale mai potrivită cu nevoile vieţii de asăzi. 

Prin legea recrutării şi prin legea ofiţerilor de rezervă aţi adus 
în organizarea forţelor noastre armate îmbunătăţiri de mult cerute 
de experienţă şi aţi făcut cu putinţă o mai dreaptă împărţire asupra 
tuturor a sarcinei apărării naţionale. 


Domnilor Senatori, 

Domnilor Deputaţi, 

în munca pentru întărirea şi propăşirea Statului român, ceasul 
de odihnă nu soseşte niciodată. Munca din această sesiune va fi 
urmată de munca sesiunilor viitoare. Ea însă a fost aşa de rodnică 
şi de binefăcătoare, încât puteţi să vă întoarceţi, în căminele d-voa- 
stre, mândri că v’aţi îndeplinit cu prisos datoria. 

In numele Meu şi al ţării vă mulţumesc. 

Eu declar închisă sesiunea actuală a Corpurilor Legiuitoare. 

CAROL. 


Preşedintele Consiliului de Miniştri, G. Gr. Cantacuzino; Ministrul de In¬ 
terne, General Gh. Mânu ; Ministrul de Războiu, General I. Lahovari; Ministrul 
de Finanţe, Take lonescu; Ministrul Agriculturii, Industriei, Comerţului şi 
Domeniilor, N. Fleva; Ministrul Afacerilor Străine, I. N. Lahovari; Ministrul 
Cultelor şi Instrucţiunii Publice, Dr. C. I. Istrati; Ministrul Justiţiei, C. G. 
Dissescu; Ministrul Lucrărilor Publice, Ion C. Grădifteanu. 

(M. O., 1900, nr. 3, p. 97-8). 

223. 

Mesaj la deschiderea Corpurilor Legiuitoare. 

25 Septemvrie/8 Octomvrie 1900. 

M. S. Regele convoacă în sesiune extraordinară Corpurile Legiuitoare 
pentru votarea unor legi cu caracter financiar şi economic. 

Domnilor Senatori, 

Domnilor Deputaţi, 

V’am convocat în sesiune extraordinară, spre a se supune des- 
baterilor d-voastre proiecte de legi financiare şi economice. 

însemnătatea şi urgenţa acestor proiecte M’a făcut a vă cere 
concursul, într’un timp în care ocupaţiunile agricole reclamă pe 
cei mai mulţi dintre d-voastre. 

Sunt însă convins că veţi aduce ca şi în trecut, acest sacrificiu 
pe care îl reclamă interesele ţării. 

Dumnezeu să binecuvinteze lucrările d-voastre. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Finanţe, P. P. Carp; 
Ministrul Justiţiei şi ad-interim al Afacerilor Străine, T. MaiorescU; Ministrul 
de Războiu, General I. Lahovari; Ministrul de Interne şi ad-interim al Lucrărilor 
Publice, C. Olănescu; Ministrul Cultelor şi Instrucţiunii Publice, C. C. Arion; 
Ministrul Agriculturii Industriei, Comerţului şi Domeniilor, N. Filipescu. 

(M. O., 1900, nr. 143, p. 5793). 

224. 

Mesaj Ia închiderea Corpurilor Legiuitoare. 

7/20 Octomvrie 1900. 

După votarea unor legi financiare ca caracter de urgenţă, M. S. Regele 
închide sesiunea extraordinară a Corpurilor Legiuitoare. 

Domnilor Senatori, 

Domnilor Deputaţi , 

Corpurile Legiuitoare, deşi întrunite într’un timp înaintat al 
anului, pe când munca câmpului chema pe cei mai mulţi dintre 
d-voastre, au terminat lucrările pentru care au fost convocate. 

Sacrificând binelui phblic interesele d-voastre, aţi contribuit 
la îmbunătăţirea situaţiunii noastre financiare. 

Mă simt dar fericit a vă exprima mulţumirile Mele. 

Domnilor Senatori, 

Domnilor Deputaţi, 

In virtutea art. 95 din Constituţiune, 

Eu declar închisă sesiunea extraordinară a Corpurilor Legiui¬ 
toare. 

CAROL. 

Preşedintele Consiliului de Miniştri şi Ministru de Finanţe, P. P. Carp ; 
Ministrul de Justiţie, T. Maiorescu; Ministrul Afacerilor Străine, Al. Marghi¬ 
loman; Ministrul de Războiu, General I. Lahovari; Ministrul de Interne, C. 
Olănescu; Ministrul Lucrărilor Publice, Ioan C. Grădişteanu; Ministrul Cultelor 
şi Instrucţiunii Publice, C. C. Arion; Ministrul Agriculturii, Industriei, Co¬ 
merţului şi Domeniilor, N. Filipescu. 

(M. O., 1900, nr. 154, p. 6241). 


225. 

Mesaj la deschiderea Corpurilor Legiuitoare. 

15/28 Noemvrie 1900. 

M. S. Regele indică opera de înfăptuit în noua sesiune a Corpurilor Legiui¬ 
toare. Bugetul se va prezenta cu o economie simţitoare. Aparatul administrativ 
se va simplifica în sensul unei descentralizări începându-se cu comuna rurală. 
Cheltuelile cultului vor trece asupra comunelor rurale. Armata îşi va mări 
efectivele. Neînţelegerile cu Bulgaria se speră a se aplana. Mandatarii Na¬ 
ţiunii vor depune toate silinţele pentru ducerea la îndeplinire a unei atare 
misiuni. 


Domnilor Senatori, 

Domnilor Deputaţi, 

Deschizând a doua sesiune a legislaturii de faţă, cea dintâiu a 
Mea gândire este să mulţumesc ţării pentru partea cea a luat Ia 
adânca Mea durere în urma încetării din viaţă a prea iubitei Mele 
Mame. Trainica legătură, ce de o treime de veac Mă uneşte cu na¬ 
ţiunea, s’a dovedit din nou şi a fost siiţgura Mea mângâiere în această 
grea încercare. 

Domnilor Senatori, 

Domnilor Deputaţi, 

In această sesiune ţara aşteaptă dela munca şi dela abnega- 
ţiunea d-voastre îndestularea unor nevoi, cari, chiar în afară de 
criza trecătoare cu care ne luptăm, se explică prin desvoltarea 
prea repede a Statului român. 

Obligaţi a lua şi a menţine în mijlocul Statelor europene rangul 
la care evenimentele ultimelor decenii ne-au chemat, am căutat 

să recâştigăm timpul pierdut în lungile epoci de asuprire. Cu 50 

de ani înapoi erau toate de făcut; astăzi putem privi cu o legitimă 
mândrie la progresele îndeplinite. 

Dar însemnatele jertfe materiale ce mersul înainte ne-a impus 

ne silesc acum a ne reculege pentru a câştiga noui puteri şi a ne 

pune în stare să facem noi progrese. In vederea acestui scop, 
vom avea a lichida angajamentele neacoperite din trecut, a re¬ 
strânge cheltuelile până la limita la care o mai mare reducere ar 
paraliza progresele făcute şi a crea noui resurse pentru echilibrarea 
unui buget ce de acum înainte va avea să îndestuleze şi nevoile 
ordinare şi cele extraordinare. 

Măsurile menite a lichida trecutul au fost deja comunicate 
d-voastre în sesiunea extraordinară. Bugetul pe anul viitor se va 
prezenta cu o economie de aproape 15 milioane asupra bugetului 
actual şi cu o diferenţă de 10 milioane asupra totalului cheltuelilor 
anului curent; iar remanierea impozitelor directe ne va procura 
resursele necesare pentru deplină asigurare a viitorului nostru fi¬ 
nanciar. 

La aceste măsuri nu se poate însă ajunge fără simplificarea 
aparatului nostru administrativ. Ministrul Meu de Interne vă va 
prezenta o serie de proiecte care, mărind comunele rurale, ale căror 
resurse vor mai creşte şi prin înfiinţarea monopolului cârciumilor 
în favoarea lor, le vor permite a îndeplini o parte a sarcinilor ce 
cad astăzi asupra Statului. Această reformă va corespunde şi cu 
o dorinţă de mult exprimată de toate partidele, dar care până 
astăzi a rămas în stare de aspiraţiune. Resursele sporite ale comu¬ 
nelor rurale, vor înlesni înfiinţarea de notari, cărora li se vor de¬ 
feri toate atribuţiunile administrative impuse de organizarea ac¬ 
tuală primarilor faţă cu Statul, Tămânând ca primarii să nu se 

ocupe decât de interesele pur comunale. Aşa se vor pune teme¬ 
liile descentralizării administrative, care într’o bună organizare 
trebue să purceadă dela comuna rurală. 

In ordinul acesta de idei, Ministrul Meu de Culte vă va supune 
un proiect de lege prin care cheltuelile cultului trec asupra comu¬ 
nelor rurale. 

Domnilor Senatori, 

Domnilor Deputaţi, 

Cu toată strâmtoarea momentului, nu ne vom abate dela soli¬ 
citudinea ce tânărul nostru Stat a avut totdeauna pentru glorioasa 
sa armată. Sporirea efectivelor, fără de care instrucţiunea trupei 
este iluzorie, se impune, şi — introducând economiile necesare — 
ne vom procura mijloacele de a întări armata, micşorând în acelaşi 
timp actualul buget al Ministerului de Războiu. 

Raporturile noastre cu toate Puterile sunt din cele mai ami¬ 
cale; am speranţa că neînţelegerea cu Bulgaria va înceta în curând 
faţă cu constatările făcute înaintea justiţiei. Este în interesul co¬ 
mun al tuturor societăţilor civilizate de a se apăra în contra unor 
uneltiri cari pun în pericol ordinea Statului înăuntru şi în afară. 

Domnilor Senatori, 

Domnilor Deputaţi, 

Guvernul Meu îşi dă bine seamă că măsuri radicale, chiar când 
necesitatea lor e obşteşte recunoscută, deşteaptă multiple nemul¬ 
ţumiri. Aceste nemulţumiri s’au manifestat, cu prilejul aplicării 
unei legi de impozit, sub formă de mişcări violente, ce impuneau 
Statului datoria unei imediate represiuni. Nimeni nu o regretă 
mai mult decât Mine; dar am încrederea că, pe măsură ce toţi 
cetăţenii vor înţelege neapărata trebuinţă a sacrificiilor pecuniare 
din partea fiecăruia pentru menţinerea creditului Statului, vor şi 
lua cu bărbăţie asupră-le sarcina momentului, ştiind bine că nu¬ 
mai astfel se va putea garanta viitorul şi că, strâmtorându-se 
astăzi, vom asigura prosperitatea de mâne. 

In toate împrejurările grele, prin care a trecut ţara, reprezen¬ 
tanţii ei au adus dovadă de cel mai luminat patriotism şi astfel 
ne-a fost dat să înfăptuim împreună progresele continui de care 

se bucură generaţia de astăzi. Toată experienţa trecutului Mă în¬ 
dreptăţeşte să cred cu tărie că şi de astădată d-voastre, mandatarii 
naţiunii, veţi fi la înălţimea îndatoririlor ce vă impune situaţiunea 
şi că activitatea d-voastre va fi încununată de un succes real. 

Dumnezeu să binecuvinteze lucrările d-voastre pentru binele 
şi prosperitatea scumpei noastre patrii! 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Finanţe, P. P. Carp; 
Ministrul Justiţiei, T. Maiorescu; Ministrul Afacerilor Străine, Al. Marghilo¬ 
man; Ministrul de Războiu, General I. Lăhovari; Ministrul de Interne, C. 
Olănescu; Ministrul Lucrărilor Publice, I. C. Grădişteanu; Ministrul Cultelor 
şi Instrucţiunii Publice, C. C. Arion, Ministru] Agriculturii, Industriei, Co¬ 
merţului şi Domeniilor, N. Filipescu. 

(M. O., 1900, nr. 183, p. 7465-6). 

226 . 

Răspuns la Adresa Adunării Deputaţilor. 

3/16 Decemvrie 1900. 

G. Gr. Cantacuzino, preşedintele Adunării Deputaţilor, exprimă tristeţea 
poporului român pentru moartea Mamei Suveranului şi făgădueşte concurs 
Guvernului. M. S. Regele mulţumeşte şi arată greutăţile financiare de învins 
de către Adunarea Deputaţilor în sesiunea ce se deschide. 

Domnule Preşedinte, 

Domnilor Deputaţi, 

Sunt viu mişcat de sentimentele de credinţă ce d-voastre Mi le 
rostiţi în termeni aşa de călduroşi şi mai ales de duioasa amintire 
ce păstraţi memoriei neuitatei Mele Mame, împărtăşind cruda pier* 
dere ce am suferit. 

Grelele împrejurări în cari Camera începe şi de astădată se¬ 
siunea sa cer o voinţă nestrămutată, o abnegaţiune desăvârşită, 
spre a învinge greutăţile ce apasă încă asupra situaţiunii noastre 
financiare. 

Unirea tuturor silinţelor se impune când este vorba de a re¬ 
întregi creditul Statului şi de a păstra neatinsă neatârnarea noastră 

economică. Numai prin jertfe materiale şi prin economii însem¬ 
nate întru toate, veţi putea înlătura piedicile ce ne stau împotrivă 
şi întări în inima poporului credinţa în viitor. 

Asigurările ce Mi le daţi despre neclintita d-voastre hotărîre 
de a sprijini Guvernul Meu, întru restabilirea echilibrului bugetar 
şi de a păşi temeinic şi fără preget pe această mântuitoare cale, 
îmi dau deplina convingere că într’un timp nu prea depărtat vom 
putea relua opera întreruptă a desvoltării noastre economice, care 
a dat un vădit avânt scumpei noastre Românii. 

Lucraţi, dar, aşa cum vă va lumina înţelepciunea şi iubirea 
d-voastre de ţară; din tot sufletul doresc ca aceste lucrări să fie 
încununate cu roade bune. 

Vă mulţumesc în numele Reginei, al Meu şi al Familiei Mele, 
pentru scumpele mărturisiri de dragoste ce Ne aduceţi în numele 
Camerei Deputaţilor. 

(M. O., 1900, nr. 199, p. 8098). 


227 . 

Răspuns la Adresa Senatului. 

6/19 Decemvrie 1900. 

Preşedintele Senatului, C. Boerescu, arată durerea simţită la moartea Mamei 
Suveranului de către Români. Dă asigurări că Senatul îşi va da toată oste¬ 
neala pentru ieşirea din impasul economic prin care trece Ţara. M. S. Regele 
mulţumeşte şi ia act de simţimintele ce împing acţiunea Senatului pentru 
consolidarea Statului. 

Domnule Preşedinte, 

Domnilor Senatori, 

Am ascultat cu o adâncă mulţumire sufletească Adresa Sena¬ 
tului, în care se oglindesc aşa de puternic, simţirile poporului ro¬ 
mân. Mângâierile ce Mi le aduceţi pentru cruda pierdere ce am 
suferit, sunt dulci inimii Mele de Fiu şi de Rege, căci ele îmi do¬ 
vedesc cât de bine preţuiţi acel dor fierbinte ce însufleţea pe mult 
iubita Mea Mamă pentru ţara noastră şi acea căldură cu care îm¬ 
părtăşea durerile şi mândriile noastre. 

Cu vie satisfacţiune constat că Senatul îşi dă bine seama de 
reculegerea ce se impune nouă în împrejurările anevoioase prin 

care trecem şi cât este de pătruns de jertfele ce trebuesc făcute 
pentru însănătoşirea finanţelor noastre, fără de care nu vom putea 
relua spornicul nostru avânt de propăşire economică. Cu toată 
greutatea acestei sarcini, nu Mă îndoesc că Corpurile Legiuitoare, 
în strânsă unire cu Guvernul Meu, o vor duce la bun sfârşit, cu 
acea stăruinţă şi neclintită tărie cu care naţiunea român| şi-a croit 
calea sa în vremurile de grea cumpănă. 

Armata noastră, căreia îi datorim în mare parte situaţiunea 
noastră politică de astăzi, nu va înceta a se arăta vrednică de în¬ 
crederea ţării, care niciodată nu a cruţat nimic pentru a o întări 
tot mai mult. 

Caşi d-voastre, privesc cu încredere în viitorul patriei, însufle¬ 
ţiţi de vechea bărbăţie românească şi de pildele lăsate de genera- 
ţiunea trecută; am statornica credinţă că munca ce veţi îndeplini 
în ^această sesiune va fi rodnică şi binecuvântată, astfel ca, în puţin 
timp, să ne putem regăsi păşind înainte pe câmpul deschis al des- 
voltării şi al măririi scumpei noastre Românii. 

Din tot sufletul mulţumesc Senatului pentru călduroasele urări 
ce le aduce Reginei, Mie şi Familiei Mele. 

(M. O., 1900, nr. 201, p. 8171). 


228. 

Cuvântare la jubileul de 25 de ani al Societăţii Geografice Române. 

6/19 Decemvrie 1900. 

întemeietorul Societăţii Geografice Române, face, cu prilejul jubileului 
de 25 ani ai acesteia, bilanţul activităţii societăţii. Dicţionarul Geografic al 
României şi al Judeţelor; harta ţării datorită Institutului Geografic al Armatei; 
lucrările Institutului Meteorologic; descoperirile arheologice; cercetările geologice 
executate, reprezintă în mare parte puncte ale programului din 1875. Şi alte 
realizări vor veni. 

Cu un simţimânt de mândrie şi cu deosebită satisfacţiune, iau 
cuvântul pentru a saluta astăzi Societatea Geografică Română, 
cu prilejul aniversării a 25-a a întemeierii sale. 

Un sfert de veac a trecut de când, tot în acest loc, am întrunit 
un mic număr de bărbaţi devotaţi binelui public, spre a aşterne 
programul acestei Societăţi, care, după convingerea Mea, era me¬ 
nită a aduce însemnate foloase scumpei noastre ţări. Mulţi dintre 

acei care s’au grăbit a da bucuros sprijinul lor acestei instituţiuni 
nu mai sunt printre noi; numele lor însă rămân neşterse în amin¬ 
tirea noastră. 

Munca desfăşurată de Societatea Geografică, în acest şir de 
ani, a răsplătit pe deplin necurmatul interes ce i-am purtat. La 
înfiinţarea ei, România era la începutul desvoltării sale politice 
şi economice, puterile şi bogăţiile sale erau aproape necunoscute 
de noi înşine. Dorinţa ce am exprimat la 1875 cu ocazia inaugu¬ 
rării Societăţii, de a îndrepta ştiinţele noastre, mai întâiu spre stu¬ 
diul pământului strămoşesc şi al resurselor cu care natura l-a în¬ 
zestrat, s’a îndeplinit în mare parte. Intr’adevăr, Dicţionarele ju¬ 
deţelor şi Marele Dicţionar Geografic al României, datorite Socie¬ 
tăţii noastre, harta ţării începută tot la 1875 şi astăzi aproape ter¬ 
minată, după o muncă statornică şi vrednică de laudă a Insti¬ 
tutului Geografic al Armatei; lucrările Institutului Meteorologic 
atât de folositoare agriculturii; descoperirile arheologice, mai cu 
seamă aceea dela Adam-Klissi, cari au atras atenţiunea învăţa¬ 
ţilor; în fine diferitele cercetări geologice, ne îndreptăţesc a privi 
cu oarecare satisfacţiune asupra rezultatelor dobândite. 

Oricât de îmbucurătoare sunt aceste rezultate, totuşi, privind 
întinsul câmp încă neogorît, nu Mă îndoiesc că Societatea noastră 
va vedea în munca săvârşită până acum, mai mult un îndemn 
pentru a păşi înainte cu stăruinţă, contribuind astfel, prin lucrări 
rodnice şi practice, la propăşirea ştiinţei şi la întărirea noastră 
economică. 

Acum 25 de ani, în cuvântarea Mea de inaugurare a Societăţii, 
rosteam convingerea că petrolul nostru se poate măsura cu acel 
din Pensilvania; astăzi cercetările oamenilor de ştiinţă şi exploa¬ 
tările deja în fiinţă, dovedesc că nu Mă înşelasem şi că bogatele 
noastre terenuri petrolifere nu aşteaptă decât capitalurile trebuin¬ 
cioase pentru a da în puţin timp, nu numai industriei dar şi Sta¬ 
tului un avânt puternic. 

După cruda încercare ce a suferit agricultura în anul trecut, 
nu mai este îndoială că trebue să îndreptăm silinţele noastre spre 
utilizarea acestor noi izvoare care sunt menite a transforma starea 
economică a ţării prin înmulţirea resurselor sale. 

Cu bucurie constat că Societatea Geografică Română n’a rămas 
mai prejos de aşteptările Mele; este dar o plăcută datorie pentru 

Mine de a arăta călduroasele Mele mulţumiri întregului comitet 
şi mai ales neobositului său Secretar general, pentru râvna şi de¬ 
votamentul ce au, închinat propăşirii ei. 

Lucrând fără preget întru îndeplinirea misiunii sale şi neui¬ 
tând că este chemată a fi un factor însemnat în mişcarea ştiinţifică, 
care ne va întări şi înălţa, Societatea Geografică îşi va dobândi 
un titlu netăgăduit la recunoştinţa ţării. Munca săvârşită de dânsa 
până astăzi este cea mai frumoasă răsplată a silinţelor sale şi o 
chezăşie sigură că munca de mâne va fi tot aşa de îmbucurătoare. 

Din tot sufletul urez Societăţii Geografice Române o viaţă 
lungă, rodnică şi izbânde numeroase, pe câmpul de luptă pentru 
cultura şi mărirea scumpei şi frumoasei noastre Românii. 

(M. O., 1900, nr. 201, p. 8174-5). 


229. 

înalt Ordin de zi către armată. 

1/14 Ianuarie 1901. 


M. S. Regele face urări oştirii de Anul Nou. 

Ostaşi, 

Astăzi începe un nou an. Ca în totdeauna Mă folosesc de acest 
prilej spre a trimite călduroasele Mele felicitări. 

în cursul anului ce se sfârşeşte, aţi urmat a dovedi ţării şi Mie 
că jertfele făcute pentru armată nu sunt zadarnice şi că sunteţi 
pătrunşi de mândra deviză « Onor şi Patrie», care străluceşte în 
vârful steagurilor noastre. 

Am toată încrederea că iubita Mea armată se va sili şi în viitor 
să-şi atragă mulţumirea Mea şi că va fi vrednică de înalta sa menire. 

Ofiţeri, subofiţeri şi soldaţi, vă urez, din adâncul inimii, ani 
mulţi şi fericiţi. 

Dat în Bucureşti, la 1 Ianuarie 1901. 

CAROL. 

(M. O., 1901, nr. 219, p. 8929). 

230. 

Răspuns la felicitările Clerului, Miniştrilor şi ale înaltelor autorităţi. 

l/li Ianuarie 1901. 

De anul nou M. S. Regele, dimpreună cu Prinţul Moştenitor, asistă la 
slujba dela Mitropolie. Trece apoi în Apartamentele Mitropolitului primat unde 
primeşte felicitări din partea clerului (Mitropolitului Primat), a Guvernului (T. 
Maiorescu), a Senatului (C. Boerescu), a Camerei (B. Delavrancea), şi a înaltei 
Curţi de Casaţie (C. E. Schina). Suveranul mulţumeşte. 

Călduroasele voastre urări găsesc un răsunet cu atât mai viu 
şi adânc în inima Mea, cu cât le privesc ea un dar preţios şi ca un 
nou îndemn a închina toate gândurile Mele, toată munca Mea, 
iubitului Meu popor. 

Iarăşi s’a închis un an plin de griji şi de necazuri •, însă cu credinţa 
în Dumnezeu, care de-a-pururea ne-a sprijinit şi în vremurile grele 
păzit, am putut răbda multe încercări şi învinge multe dificultăţi. 
Din tot sufletul doresc ca anul care începe să fie fericit şi binecuvântat 
şi ca toate inimile care bat pentru scumpa noastră ţară să fie unite 
în silinţele lor, spre a asigura României un viitor neturburat şi o 
desvoltare paşnică. 

Vă mulţumesc călduros şi din partea Reginei şi a Familiei Mele 
pentru bunele voastre felicitări şi vă urez ani mulţi şi fericiţi. 

(M. O., 1901, nr. 220, p. 8957). 


231. 

Mesaj la dizolvarea Corpurilor Legiuitoare. 

li/27 Februarie 1901. 

M. S. Regele, în urma retragerii Guvernului P. P. Carp şi a numirii altuia, 
dizolvă Adunările Legiuitoare în vederea unor noui alegeri. 

Domnilor Senatori, 

Domnilor Deputaţi, 

In urma retragerii Ministerului de sub preşedinţia d-lui P. P. 
Carp şi a nutaiirii noului Cabinet, un apel către ţară devenind necesar, 
Adunările Legiuitoare urmează a fi dizolvate. 

CAROL. 

Preşedintele Consiliului, Ministru al Afacerilor Străine şi ad-interim al 
Războiului, D. Sturdza; Ministrul de Interne, P. S. Aureli an; Ministrul Fi¬ 
nanţelor, G. D. Pallade ■ Ministrul Justiţiei, C. I. Stoicescu ; Ministrul Cultelor 
şi Instrucţiunii Publice, S. Haret; Ministrul Lucrărilor Publice, Ion I. C. Bră- 
tianu; Ministrul Agriculturii, Industriei, Comerţului şi Domeniilor, B. M. 
Missir. 

(M. O., 1901, nr. 255, p. 10343). 


232. 

Cuvântare la Academia Romană. 

7/20 Martie 1901. 

Iacob Negruzzi, prim vicepreşedinte al Academiei Române, urează viaţă 
lungă Suveranului, sprijinitorul Academiei, şi Familiei Regale. M. S. Regele 
face o comunicare în legătură cu ştirile privitoare la Români din Corespondenţa 
Regelui Frederic al Prusiei. 

Simt totdeauna o adevărată mulţumire, când pot lua parte la 
lucrările Academiei. Astăzi, la începutul sesiunii sale anuale, vin 
cu bucurie, în mijlocul d-voastre, spre a vă aduce călduroasele Mele 
salutări şi a arăta din nou neclintita simpatie ce păstrez acestui înalt 
aşezământ de cultură. 

In anul trecut am avut plăcutul prilej de a vă remite un manus¬ 
cript inedit, privitor la domnia lui Alexandru Ipsilanti, în Moldova; 
astă-dată doresc a atrage atenţiunea d-voastre asupra corespon¬ 
denţei politice a lui Frederic II, Rege al Prusiei, în care am găsiţi 
câteva interesante însemnări, atingătoare de relaţiunile internaţio¬ 
nale ale Moldovei, pe la sfârşitul veacului al XVIII. 

Această mare publicaţie, începută la 1879, Cuprinde deja 26 
volume şi aproape 17.000 scrisori ale Regelui Frederic, în care se 
oglindesc iscusita judecată, minunata prevedere, precum şi toate 
celelalte strălucite însuşiri ale bărbatului de Stat, cari au asigurat 
acestui mare Suveran o înrâurire precumpănitoare în rezolvarea 
chestiunilor ce mişcau Europa, în a doua jumătate a secolului 
al XVIII. 

Nimic nu scapă atenţiunii sale, pururea deşteptată, care se 
îndrepta chiar asupra afacerilor celor mai mărunte. 

Cunoscut este că pe atunci Prusia cumpăra cai din Moldova, 
pentru cavaleria sa. 

în 1767, la 8 Iunie, sub domnia lui Callimachi, Regele Frederic 
ordonă trimisului său la Constantinopol, Maiorul de Zegelin, să ceară 
dela înalta Poartă ridicarea măsurilor de poprire contra exportului 
de cai din Moldova şi stărueşte pentru un grabnic răspuns. La 15 
Iulie Maiorul de Zegelin rajportează Suveranului său că poprirea a 
fost ordonată de către Poartă, în urma denunţărilor Hospodarului 
însuşi, care, căindu-se în urmă de greşita lui intervenire, stărueşte 
acum personal pentru revocarea ei. La 21 August, Regele Frederic 
cere informaţii despre soluţia dată, pe care o aşteaptă cu nerăbdare. 
Hotărîrea înaltei Porţi se va găsi, de sigur, în volumul 27, acum 
sub tipar. 

Vrednice de interes în această afacere sunt motivele care au 
împins pe Hospodarul Callimachi la această purtare, căci ele sunt 
în legătură cu mari interese politice. Până la un oarecare punct le 
putem descoperi tot în corespondenţa lui Frederic. 

Intr’adevăr, găsim mai multe scrisori în care se vorbeşte de un 
domn La Roche, care fusese mai întâiu secretarul lui Ioan Grigore 
Vodă Ghica, fost dragoman la înalta Poartă, apoi secretarul lui 
Callimachi, precum şi agentul lor la Varşovia, tocmai în acele vre¬ 
muri când soarta Poloniei se hotăra de către vecinii săi. 

Poniatowski se alesese, în 1764, Rege al Poloniei; în acelaş an 
Frederic încheiase un tratat cu împărăteasa Caterina în care se 
stipula între altele şi menţinerea Constituţiunii polone. Disensiunile 
politice şi religioase din anii 1766 şi 1767 pricinuiră în Polonia mari 
certe şi desbinări adânci între partide, precum totdeodată şi neînţe¬ 
legeri între marile Puteri. 

Europa era împărţită în două tabere: Rusia, Prusia şi Anglia 
într’o parte, Austria şi Francia într’alta. Frederic urma cu o atenţie 
deosebită evenimentele ce se desfăşurau în Polonia, unde avea ca 
trimis al său pe Consilierul de legaţiune Benoît. Acest diplomat 
era în relaţiuni strânse cu La Roche, care se tot lăuda de marile 
servicii aduse Regelui Prusiei prin informaţiunile sale, sau mai 
bine zis prin spionajul său. 

Intre altele, scrie Frederic lui Benoît, la 16 Iulie 1763: 

« Quant au sieur La Roche j’ignore, k la vârite, Ies grands 
Services qu’il doit m’avoir rendus, mais pour le contenter en quelque 

faţon et l’entretenir dans la disposition de vous servir, je vous ferai 
adresser une montre d’or dont vous saurez lui faire prâsent pour 
apaiser tant soit peu son avidite ». 

Această scrisoare este semnată, nu Frederic ci Federic, cum 
obişnuia Regele Prusiei în toate scrisorile sale în limba franceză. 

In anul 1764, Benoît raportează Suveranului său că La Roche 
făcuse o călătorie la Halle, şi că, la întoarcerea sa a venit să-l înştiin¬ 
ţeze că are ordin dela Hospodarul Moldovei să rămâie în Var¬ 
şovia, spre a îngriji şi de interesele Porţii până la alegerea noului 
Rege al Poloniei, întrebuinţând totdeodată cele mai bune raporturi 
cu reprezentantul Prusiei, în vederea legăturilor ce unesc acest 
Stat cu Turcia. Benoît adauge că, după dorinţa lui La Roche, l-a 
prezentat ministrului Rusiei. 

La 17 Februarie 1764, Frederic răspunde lui Benoît: 

« .. .je suis bien aise de vous avertir que vous devez garder 
Ies dehors avec le sieur La Roche, mais ne pas vous confier aucune- 
ment â lui, ni lui faire confidence des moindres choses qui concer- 
nent Ies affaires presentes de Pologne, ni des mesures que j’ai prises, 
de concert avec la Russie, relativement â ces affaires... car vous 
devez savoir que je suis averti de tres bon lieu que ce de La Roche, 
autrefois secretaire du prince de Moldavie, n’a fait le voyage â 
Halle, sous pretexte de se guerir de son mal, que pour passer de lă 
h Varsovie, sans que son dessein soit trop marque, et qu’il fait ă 
present â Varsovie le metier d’un franc espion, pour informer, par 
le canal du prince du Moldavie,... l’ambassadeur de France ă 
Constantinople de tout ce qui se passe ă present en Pologne... 
Instruit du dit ambassadeur, il fait Ies rapports Ies plus malicieux 
«t Ies plus odieux au prince de Moldavie, qui Ies fait passer ensuite 
ă la Porte, dans le dessein de l’aigrir au possible contre la Russie ». 

Regele Prusiei află că înalta Poartă întrebase pe Marele General 
Gomite Branicki, ca pe un vechiu şi credincios prieten, dacă totul 
este liniştit în Polonia şi dacă s’a atins cineva de libertăţile sale. 

La 8 August 1765, Frederic, după ce dă lui Benoît desluşiri 
osupra politicei îndoioase a Porţii faţă de Polonia, adauge: «Au 
reste, comme il se pourrait que le Grand-General donnat lieu, par 
ses correspondances avec la Porte et par Ie canal de l’ambassadeur 
de France, â de nouvelles chicanes et mefiances contre le ministre de 
Pologne, il conviendrait de donner ordre aux officiers qui comman- 

dent Ies postes le long du Dniestre et pricipalement & Suanietz, 
d’empecher le cours de sa correspondance qui necessairement passe 
par Ies mains du bacha de Chozim ou celles de l’agent du Prince 
de Moldavie, nomme D emilie, sejournant â Czarnairtz ». 

La 24 Iulie, Benoît înştiinţează pe Suveranul său că La Roche 
l-a rugat a-i da ştiri despre măsurile militare şi intenţiunile Austriei, 
deoarece el, La Roche, are ca instrucţiuni de a informa pe Hospodar 
de tot ce poate afla în privinţa acestei puteri. Răspunsul ce îl dă 
Frederic este plin de duh: « Je ne saurais rien vous dire d’autre, 
quant â la Cour de Vienne, dont vous puissiez faire usage vis-â-vis 
du sieur La Roche, agent du Prince de Moldavie, sinon que Ies 
Autrichiens retablissent leurs forteresses en Hongrie, qu’ils remontent 
leur cavalerie et completent leur armee et que l’Impeatrice-Reine 
cherche ă marier ses fils et ses filles ». 

In anul următor, la 9 Aprilie 1766, Benoît scrie lui Frederic că 
se vorbeşte în Varşovia de o alianţă între Prusia, Rusia şi Austria 
din care Franţa ar fi exclusă şi cu scop « de remettre la Reine de 
Hongrie en possession de ce qu’elle avait autrefois dans ce royaume ». 
Rusia ar contribui la aceasta prin o diversiune, iar Prusia care 
doreşte această alianţă spre a-şi asigura paşnica posesie a Silesiei, 
ar ţine pe Francezi în eşec. Mai scrie Benoît că această din urmă 
informaţie i-a dat-o La Roche şi că stăpânul său, Prinţul Moldoviei, 
a primit ordin dela înalta Poartă să se încredinţeze despre temei¬ 
nicia acestei eventualităţi. Benoît n’a lipsit a arăta lui La Roche 
neadevărul ce se acoperia sub aceste intrigi, iar acest din urmă s’a 
grăbit a înlătura bănuielile Porţii. 

La 10 Septemvrie, Benoît scrie din nou că agentul Hospodarului 
Moldovei l-a înştiinţat că Curtea dela Viena caută mai mult ca 
oricând a se apropia de Rusia, în paguba intereselor Prusiei şi că 
răspândeşte svonul că s’ar fi ivit o răceală vădită între împărăteasa 
Caterina şi Regele Frederic. 

Regele Frederic răspunde îndată: «Pour ce qui regarde Ies 
confidences que le sieur La Roche a pretendu vous faire au sujet 
des chipotages de la Cour de Vienne â Petersburg, je suis bien aise 
de vous faire observer qu’elles portent toutes le caractere d’insignes 
faussetes et de choses controuvees, ainsi qu’il n’y en a rien de vrai... ». 

Totodată Regele Frederic scrie trimisului său de Zegelin, la Con- 
stantinopol: «In ceea ce priveşte pe Hospodarul Moldovei, pe 

Boscamp, residentul Poloniei la Constantinopol, şi pe La Roche, 
voinţa mea este să-mi comunicaţi tot ce veţi putea afla despre ei 
şi să informaţi asemenea pe ministrul meu resident Benoît, la Var¬ 
şovia ». 

Frederic era cu atât mai doritor a fi bine informat despre aceste 
persoane, cu cât Marele Vizir destituise pe agentul La Roche din 
■cauza unor comunicaţii mincinoase în privinţa intrării trupelor 
ruseşti în Polonia, făcând totodată pe Callimachi răspunzător « cu 
capul său )>, de ştirile false ce se vor trimite la Constantinopol. 

Deşi încă necomplete, aceste documente revarsă totuşi o lumină 
caracteristică asupra situaţiei ţării şi a Hospodarilor faţă de Turcia. 
Aceste vremuri de dureroasă amintire, când poruncile Porţii ţineau 
loc de legi şi când un Vizir dispunea de vieaţa Domnitorului, s’au 
prelungit încă peste întâiul pătrar al secolului trecut, aşa că unii 
din bătrânii noştri au putut fi martori la aceste fapte. Putem zice 
chiar că un ultim şi slăbit răsunet al acestor trufaşe'porunci viziriane 
■a străbătut încă Dunărea în primăvara anului 1877. Răspunsul 
l-a dat armata noastră la'Plevna, la Rahova şi la Smârdan. 

Doresc ca această însemnată corespondenţă a Regelui Frederic, 
Marele Meu Strămoş, să ia loc în biblioteca Academiei şi să deştepte 
interesul d-voastre. Numai prin un studiu adânc al istoriei, gene¬ 
raţiile prezente şi viitoare îşi vor putea face o oglindă exactă a tre¬ 
cutului şi preţui în toată însemnătatea sa vrednicul loc ce şi l-a 
asigurat România prin patriotismul şi vitejia fiilor săi. 

Din suflet vă mulţumesc pentru caldele urări cu cari salutaţi 
şi de astădată venirea Mea în mijlocul vostru, precum şi pentru 
sentimentele de dragoste ce le arătaţi Mie şi Familiei Mele, în orice 
împrejurări. 

Urez ca lucrările Academiei să aducă, şi estimp, roade bogate 
şi folositoare scumpei noastre Românii. 

(M. O., 1901, nr. 274, p. 11221-3). 

233. 

Mesaj la deschiderea Corpurilor Legiuitoare. 

24 Martie 16 Aprilie 1901. 

M. S. Regele face apel la patriotismul aleşilor naţiunii pentru a învinge 
greutăţile prin care trece Regatul. 

Domnilor Senatori, 

Domnilor Deputaţi, 

Cu o deosebită mulţumire Mă aflu astăzi în mijlocul Corpurilor 
Legiuitoare şi aştept cu încredere lucrările ce ele 'sunt chemate 
a îndeplini. 

Eşiţi din noui alegeri, d-voastre aţi putut constata mai viu 
simţimântul general care domneşte în ţară. El impune ca o datorie 
de înalt patrotism încordarea tuturor inimilor şi tuturor cugetelor 
pentru a înlătura greutăţile ce Regatul străbate în momentul de 
faţă şi a cărora preocupare M’a îndemnat a vă convoca cât mai 
curând. 

Inima Mea îngrijită se simte acum uşurată văzându-vă strânşi 
în jurul Tronului spre a lua, dimpreună cu guvernul Meu, măsurile 
cele mai nemerite pentru a îmbunătăţi şi a întări situaţiunea noastră 
financiară. 

Prima d-voastre lucrare va fi, dar, examinarea bugetului, care 
începe cu întâiu Aprilie, aşezându-1 pe baza unui echilibru real şi 
statornic între cheltueli şi venituri. 

Spre a ajunge la acest scop, e de nevoie, înainte de toate, de se¬ 
rioase economii. Fiecare, mic şi mare, trebue să aducă prinosul lui 
de jertfe. Eu sunt sigur că acestea vor isvorî din aceleaşi simţiri 
ale datoriilor către patrie cari au însufleţit poporul român în toate 
împrejurările însemnate ale vieţii sale politice. 

Putem pune cu atât mai multă încredere în munca şi silinţele 
ce vom întrebuinţa pentru a asigura mersul regulat al Statului 
şi consolidarea stării noastre economice, cu cât pacea europeană 
este asigurată prin hotărîrea unanimă a Puterilor celor mari şi că 
România se găseşte în relaţiunile cele mai amicale cu toate Statele. 

întreaga noastră cugetare poate, prin urmare, să fie îndreptată 
numai spre îndestularea nevoilor şi trebuinţelor interioare ale ţării. 
Nu mă îndoesc că patriotismul d-voastre va Tidica simţimintele 
tuturora la înălţimea greutăţilor, pe cari trebue să le învingem cu 
orice preţ, pentru a asigura mărirea şi viitorul Regatului. 

Domnilor Senatori, 

Domnilor Deputaţi, 

Pătruns de încredere nestrămutată în puterea şi desti¬ 
nele României rog pe Atotputernicul s’o ocrotească şi să 

vă dăruesacă o muncă spornică pentru întărirea scumpei noastre 
patrii. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri, Ministru Afacerilor Străine şi ad-interim 
al Războiului, D. A. Stwdza; Ministrul de Interne, P. S. Aurelian; Ministrul 
Finanţelor, G. D. Pallade ; Ministrul Justiţiei, C. I. Stoicescu; Ministrul Cultelor 
şi Instrucţiunii Publice, Spiru Haret; Ministrul Lucrărilor Publice, Ion I. C. 
Brătianu; Ministrul Agriculturii, Industriei, Comerţului şi Domeniilor, B. M. 
Missir. 

(M. O., 1901, nr. 287, p. 11687). 

234. 

Răspuns la Adresa Adunării Deputaţilor. 

26 Martie/8 Aprilie 1901. 

M. Pherekyde, preşedintele Adunării Deputaţilor, dă citire Adresei Camerii 
în care se formulează omagii Dinastiei şi se indică liniile programului sesiunii 
respective. M. S. Regele stărue asupra economiilor ce trebuesc făcute. 

Domnule Preşedinte, 

Domnilor Deputaţi, 

Cu mare bucurie constat că Camera Deputaţilor, pătrunsă de 
adevăratele nevoi ale ţării, este hotărîtă a le curma prin măsuri 
riguroase de economie în toate ramurile serviciurilor publice, stâr¬ 
pind mai întâiu acele cheltueli cari de un timp îndelungat au împo¬ 
vărat bugetul fără vreun folos pentru buna gospodărie a Statului. 

Cu timpul, aceste cheltueli nepotrivite ar fi putut seca isvoarele 
noastre producătoare şi primejdui chiar neatârnarea noastră eco¬ 
nomică, tot atât de scumpă ca ţi neatârnarea politică. 

Sunt convins că numai consideraţiunea interesului obştesc vă 
va călăuzi pe această cale mântuitoare, iar, mai târziu, ţara va 
binecuvânta pe acei care vor fi avut hotărîrea de a îndeplini această 
grea misiune spre a asigura viitorul ei. 

Economia se impune tuturor treptelor sociale ca şi Statului. 
Ea trebue propovăduită şi cinstită deopotrivă ca şi munca, căci 
fără dânsele nu poate fi nici propăşire, nici tărie, nici demnitate, 
adevărate. 

Silinţele d-voastre şi nepregetatul sprijin ce-1 veţi da guvernului 
Meu îmi dau adânca încredinţare că izbânda va fi pe deplin asi¬ 
gurată. 

Din tot sufletul vă mulţumesc pentru sentimentele de iubire 
şi de devotament ce arătaţi Mie şi Familiei Mele, în cuvinte aşa 
de calde. 

(M. O., 1901, nr. 289, p. 11745-6). 

235. 

Răspuns la Adresa Senatului. 

27 Martie/9 Aprilie 1901. 

Drept răspuns la Adresa Senatului, M. S. Regele îndeamnă la reculegere 
şi cumpătare în gospodăria Ţării. 

Domnule Preşedinte, 

Domnilor Senatori, 

Am ascultat cu vie mulţumire Adresa Senatului. 

Niciodată ţara n’a fost mai convinsă decât astăzi de neapărate 
trebuinţă de a ne reculege, mai întâiu prin vindecarea stării noastre 
financiare şi apoi prin măsuri înţelepte de încurajare a muncii şi 
de bună administraţie. Cu toţi acum ne dăm seama de primejdia 
ce ne ameninţă, dacă am fi lăsat să se strecoare neprevederea în 
deprinderile noastre: în puţin timp ea ar fi putut nimici rodul 
muncii strămoşeşti, chiar viitorul. 

Să reintrăm dar în căile sănătoase de cumpănă dreaptă şi să 
dovedim că nimic nu este pentru noi mai presus decât bunul renume 
al României, pe care vroim să-l păstrăm neştirbit prin o gospodărie 
cuminte şi prevăzătoare. 

De mai înainte sunt convins că d-voastre veţi răspunde la înalta 
chemare ce naţiunea v’a încredinţat şi că veţi da guvernului Meu 
acel luminat sprijin de care dânsul are nevoie pentru a duce la bun 
capăt greua însărcinare ce i se impune. 

Sentimentele de iubire şi de devotament ce Mi-le rostiţi din 
partea Senatului în această solemnă împrejurare, îmi umplu inima 
de bucurie. Vă mulţumesc în numele Meu şi al Familiei Mele, 
urând din tot sufletul ca Atotputernicul să ocrotească scumpa 
noastră Românie. 

(M. O., 1901, nr. 290, p. 11778). 

236. 

Mesaj la închiderea Corpurilor Legiuitoare. 

28 Martie/10 Aprilie 1901. 

M. S. Regele mulţumeşte Corpurilor Legiuitoare pentru opera îndeplinită 
In sesiunea închisă. 

Domnilor Senatori, 

Domnilor Deputaţi, 

Convocaţi într’această scurtă, dar rodnică sesiune, aţi îndeplinit 
fără şovăire prima parte a sarcinii pe care ţara v’a încredinţat-o 
.şi aţi răspuns întocmai aşteptărilor Mele. 

Cu voinţă şi cu înţelepciune aţi făcut pasul cel mai însemnat, 
pentru a restabili finanţele şi creditul Statului, dându-i un buget 
.sigur şi stabil echilibrat, aşezat pe o evaluare prudentă a veniturilor 
şi o scădere importantă a cheltuelilor. 

Prin atitudinea d-voastre hotărîtă şi patriotică, aţi ridicat încă 
mai mult valoarea lucrării d-voastre şi aţi întărit credinţa că toţi 
sunt pătrunşi de marile greutăţi ce apasă asupra ţării. 

Organizarea unui Stat numai atunci poate fi trainică şi sănătoasă 
•când se reazemă pe o bună gospodărie financiară. Atunci adevărata 
întărire şi propăşire este asigurată într’un mod statornic. 

Preocuparea de căpetenie a intereselor obşteşti va uşura jert¬ 
fele impuse prin împrejurări grele, cari vor fi trecătoare când fiecare, 
la vreme, va aduce partea sa, pentru a înlesni îndreptarea situaţiei 
generale. 

Mai târziu se vor vedea roadele ce munca energică şi prevăză¬ 
toare a d-voastre a produs şi răsplata d-voastre cea mai dulce va 
fi recunoştinţa ţării. 

Domnilor Senatori, 

Domnilor Deputaţi, 

Eu vă exprim adânca Mea mulţumire şi vă urez din tot sufletul 
ca, întorcându-vă la casele d-voastre, să petreceţi în fericire Sfintele 
-Sărbători. 

Declar sesiunea Corpurilor Legiuitoare închisă. 

CAROL. 

Preşedintele Consiliului de Miniştri, Ministru Afacerilor Străine şi ad-inte- 
rim al Războiului, D. A. Sturdza ; Ministru de Interne, P. S. Aurelian ; Minis¬ 
trul Finanţelor, G. D. Pallade; Ministrul Justiţiei, C. I. Stoicescu; Ministrul 
Cultelor şi Instrucţiunii Publice, Spiru Haret ; Ministrul Lucrărilor Publice, 
Ion I. C. Brătianu; Ministrul Agriculturii, Industriei, Comerţului şi Dome¬ 
niilor, B. M. Missir. 

(M. O., 1901, nr. 291, -p: 11817). 


237. 

Toast la întrevederea dela Abbazia cu Regele Gheorghe al Greciei. 

1/14 Mai 1901. 

M. S. Regele închină pentru Regele şi Regina Elenilor şi pentru propăşirea 
Greciei. 

Sunt foarte fericit de a fi putut întâlni pe Majestatea Voastră. 
Beau în sănătatea MM. LL. Regelui şi Reginei Elenilor, precum 
şi pentru propăşirea Greciei. 

(M. O., 1901, nr,. 25, p. 816). 


238. 

Toast la prânzul dat în onoarea Mareşalului Beek. 

Sinaia, 7/20 Iunie 1901. 

Cu prilejul vizitei Mareşalului Beck din armata austriacă în România, M. 
S. Regele i-a oferit o masă la Sinaia, la care a toastat pentru împăratul şi 
Regele Austro-Ungariei. 

Cu o vie satisfacţie salut pe Excelenţa Voastră înconjurat de 
ofiţerii de elita ai armatei imperiale şi regale în acest loc care a 
primit în timpuri o consacraţie specială prin vizita M. S. împăra- 
tului-Rege, Augustul vostru şef suprem. 

Mulţumesc călduros Majestăţii Sale, fiindcă a binevoit să per¬ 
mită ca d-Voastre, domnilor, să vă întruniţi în aşa de mare număr 
împrejurul Meu. 

Prezenţa d-voastre aci dă o nouă dovadă de excelentele raporturi 
care unesc România cu puternicul imperiu vecin* însufleţit de sin¬ 
cera dorinţă ca aceste raporturi să se strângă şi mai mult, ridic 
paharul Meu în sănătatea Majestăţii Sale împăratului şi Regelui 
şi a bravei Sale armate. 

Providenţa să proteagă pe graţiosul vostru Suveran şi să-I 
acorde încă mulţi ani şi deplină putere şi sănătate pentru fericirea 
şi prosperitatea popoarelor Sale credincioase. 

Trăiască Majestatea Sa împăratul şi Regele Francisc Iosef! 

(Voinţa Naţională, 1901, nr. 4885, p. 1). 

239. 

Mesaj la deschiderea Corpurilor Legiuitoare. 

14/27 Iunie 1901. 

M. S. Regele convoacă în sesiune extraordinară Corpurile Legiuitoare pentru 
cercetarea proectelor de legi cu caracter financiar şi a unor convenţii ce reclamă 
urgenţă. 


Domnilor Senatori, 

Domnilor Deputaţi, 

V’am convocat în sesiune extraordinară, în momentul în care 
încep ocupaţiunile cele mai importante ale agriculturii, pentru a 
regula, mai ales, mai multe chestiuni, cari stau în strânsă legătură 
cu situaţiunea tezaurului public şi cari nu se pot amâna pentru 
sesiunea de toamnă. 

Pe lângă proiectele de legi financiare, guvernul Meu vă va pro-' 
pune şi restabilirea legii învăţământului din 1898 cu oarecari modi¬ 
ficări, precum şi proiectul de convenţiune de extrădare dintre Ro-' 
mânia şi Austro-Ungaria. 

Urând ca lucrările d-voastre să fie, şi în această sesiune, rodnice, 
sunt convins că printr’însele se va face un nou pas spre completa 
însănătoşire a finanţelor noastre. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri, Ministru al Afacerilor Străine şi ad- 
interim la Războiu, D. A. Sturdza; Ministrul de Interne, P. S. Aurelian; 
Ministrul Finanţelor, G. D. Pallade; Ministrul Justiţiei, C. I. Stoicescu; Minis¬ 
trul Cultelor şi Instrucţiunii Publice, Spiru Haret; Ministrul Lucrărilor Publice, 
Ion 1. C. Brătianu; Ministrul Agriculturii, Industriei, Comerţului şi Domeniilor, 
B. M. Missir. 

(M. O., 1901, nr. 58, p. 2161). 


www.dacoromanica.ro 


264 


REGELE CAROL I 


240. 

Mesaj la închiderea Corpurilor Legiuitoare. 

21 Iuniej4 Iulie 1901. 

M. S. Regele închide sesiunea extraordinară a Corpurilor Legiuitoare cu 
constatarea că şi-au îndeplinit misiunea, votând legile cu caracter financiar şi 
şcolar şi convenţia de extrădare româno-austro-ungară. 


Domnilor Senatori, 

Domnilor Deputaţi, 

Cu vie mulţumire constat, că şi în această scurtă dar rodnică 
sesiune, prin sprijinul patriotic pe care l-aţi dat guvernului Meu 
aţi făcut un nou pas spre completa îndreptare a situaţiunii noastre 
financiare. 

Tot odată, prin votarea legii instrucţiunii publice aţi permis 
intrarea ei în vigoare chiar dela începutul anului şcolar, şi, prin 
convenţiunea de extrădare încheiată cu Austro-Ungaria, aţi con¬ 
sacrat prescripţiunile dreptului ginţilor şi aţi contribuit astfel să 
strângeţi încă mai mult relaţiunile noastre de bună amiciţie cu 
Imperiul vecin. 

In faţa nevoilor urgente ale Statului, v’aţi întrunit chiar în 
timpul când activitatea vă este atât de viu reclamată de munca 
câmpului; dar oricare ar fi fost interesele lăsate în suferinţă, vă 
reîntoarceţi la căminurile d-voastre cu simţimântul care izvoreşte 
din îndeplinirea unei înalte datorii. 

Din parte-Mi, în numele Meu şi al ţării, vă mulţumesc din inimă. 

Eu declar închisă sesiunea extraordinară a Corpurilor Legiuitoare. 

CAROL. 

Preşedintele Consiliului de Miniştri, Ministru al Afacerilor Străine şi ad- 
interim la Răzhoiu, D. A. Sturdza; Ministrul de Interne, P. S. Aurelian; 
Ministrul de Finanţe, G. D. Pallade ; Ministrul Justiţiei, C. I. Stoicescu ; Minis¬ 
trul Cultelor şi Instrucţiunii Publice, Spiru Haret; Ministrul Lucrărilor Publice, 
Ion I. C. Brătianu; Ministrul Agriculturii, Industriei, Comerţului şi Domeniilor, 
B. M. Missir. 

(M. O., 1901, nr. 65, p. 2449). 

241. 

Toast la masa din Castelul Peleş în onoarea ofiţerilor ruşi din escadra 
de pe Marea Neagră, 

23 Iulie/6 August 1901. 

M. S. Regele primeşte în audienţă, la Castelul Peleş, pe Vice-Amiralul 
Hiltebrandt, comandantul excadrei ruse din Marea-Neagră, sosită în radă la 
Constanţa, şi care vine la Sinaia, spre a se prezenta, însoţit de Statul-Major 
al escadrei. La masa din Castel, unde sunt invitaţi toţi ofiţerii ruşi, M. S. 
Regele toastează pentru împăratul şi împărăteasa Rusiei. 

Salut sosirea escadrei ruseşti în Constanţa cu o satisfacţiune 
cu atât mai mare, cu cât prezenţa ei în portul nostru redeşteaptă 
confraternitatea de arme întărită pe câmpiile de luptă ale Bul¬ 
gariei. Mulţumesc M. S. împăratului, Augustul Vostru Suveran, 
care a binevoit a permite ca Excelenţa Voastră, însoţită de Statul 
Său major, să-Mi facă o vizită în Sinaia. Acest amabil demers 
Mă mişcă viu şi văd în el o nouă garanţie pentru menţinerea şi 
întărirea relaţiunilor amicale, stabilite din fericire între Rusia şi 
România, relaţiuni pe cari pun un mare preţ. 

Examinând călduroasele Mele urări pentru Augustul Vostru 
Suveran şi pentru prosperitatea frumoasei Sale flote, beau în să¬ 
nătatea MM. LL. împăratul Nicolae şi împărătesei Alexandra- 
Feodorovna. 

(M. O., 1901, nr. 92, p. 3451), 


242. 

Toast la prânzul din Râmnicu- Sărat, după manevre. 

29 Septemvrie/12 Octomvrie 1901. 

La sfârşitul manevrelor M. S. Regele constată pregătirea tehnică şi prac¬ 
tică a armatei şi dragostea cu care civilii înconjură pe soldaţi. închină pentru 
Corpul al IlI-lea de Armată şi pentru judeţul şi oraşul Râmnic. 

Simt de-a-pururea o vie bucurie când Mă găsesc în mijlocul 
armatei, pe care ţara o priveşte cu mândrie şi cu adevărată dra¬ 
goste. 

încrederea netăgăduită, pe care România o are în oştire, ne 
impune sfânta datorie să muncim fără preget şi să unim toate 
puterile noastre spre a răsplăti însemnatele jertfe, pe care ţara le 
face pentru apărarea sa. 

In fiecare ceas armata trebue să fie gata să împlinească falnica 
sa misiune, să fie scutul de oţel al patriei. 

Acest înalt scop poate fi dobândit numai prin o şcoală practică. 

Salut, dar, cu o deosebită satisfacţie manevrele din ăst-timp, 
cari au dat un nou îndemn armatei: erau de un mare folos pentru 
acei care sunt chemaţi a conduce unităţi tactice. 

Aducându-vă mulţumirile Mele pentru silinţele desfăşurate în 
timpul concentrărilor şi manevrelor, închin acest pahar în sănă¬ 
tatea Corpului al treilea de armată, care s’a arătat vrednic de 
aşteptările Mele. 

Al doilea pahar îl ridic în onoarea judeţului şi oraşului Râmni¬ 
cului, care Mi-a făcut o primire aşa de călduroasă şi a arătat cel 
mai viu interes pentru armată. 

Mulţumind pentru dovezile de credinţă ce Râmnicenii Mi-au 
dat şi de astădată, urez judeţului şi oraşului prosperitate şi să¬ 
nătate. 

(M. O., 1901, nr. 145, p. 5547). 


243. 

Mesaj la deschiderea Corpurilor Legiuitoare. 

15/28 Noemvrie 1901. 

M. S. Regele indică legile ce vor trebui desbătute şi votate în sesiunea 
ce se deschide. Problema financiară se menţine pe primul plan al preocupărilor 
generale. Desvoltarea căilor de comunicaţie, armata, biserica şi şcoala vor re¬ 
clama iarăşi o atenţie specială a aleşilor naţiunii. 

Domnilor Senatori, 

Domnilor Deputaţi, 

Aţi început lucrările d-voastre în două sesiuni extraordinare 
de scurtă durată, dar cari, prin munca încordată ce aţi desfăşurat, 
vor fi înscrise în analele parlamentare ca o dovadă de patriotism 
şi de datorie împlinită. 


www.dacoromanica.ro 


NOEMVRIE 1901 


CUVÂNTĂRI 


267 


Astăzi intraţi în prima sesiune ordinară a acestei legislaturi, 
şi, atât Eu cât şi ţara, nu ne îndoim că activitatea d-voastre va 
urma calea pe care aţi tras-o cu atâta hotărîre. 

Mă simţesc, deci, fericit văzându-Mă înconjurat de reprezen¬ 
tanţii naţiunii, care, în timpuri grele, au fost la înălţimea cerin¬ 
ţelor şi aşteptărilor ţării. 

Domnilor Senatori, 

Domnilor Deputaţi, 

Chestiunea financiară predomină şi în momentele actuale situa- 
ţiunea noastră internă. Sunt încă multe greutăţi de învins, dar 
sunt sigur că, prin sprijinul luminat ce veţi da Guvernului Meu, 
se va duce la bun sfârşit opera de consolidare a finanţelor ţării. 
Stavila pe care aţi pus-o creşterii cheltuelilor Statului nu poate 
decât să înlesnească asigurarea trainică a echilibrului bugetar şi 
să^gibă o influenţă binefăcătoare asupra creditului public. Gu¬ 
vernul Meu e, prin urmare, dator a veghea, ca îmbunătăţirea do¬ 
bândită până acum să fie menţinută. Spre a ajunge la acest scop, 
se vor supune deliberărilor d-voastre diferite legi financiare şi o 
revizuire a legii pensiunilor. 

Ţara întreagă aşteaptă cu atât mai mult ca finanţele Statului 
să fie stabilite pe temelie tare, cu cât de aceasta atârnă desvoltarea 
sa economică şi întărirea poziţiunii sale politice. 

Lucrarea d-voastre este înlesnită prin pacea europeană, care 
este preocuparea neîncetată a Puterilor celor Mari. România con¬ 
tinuând a păstra o politică liniştită şi cumpănită, relaţiunile sale 
cu toate- Statele sunt din cele mai amicale şi normale. 


Domnilor Senatori, 

Domnilor Deputaţi, 

Ministerul de Interne va propune proiectele de lege a poliţiei 
rurale şi a organizării administrative, având de ţel a satisface mai 
deplin şi mai grabnic interesele fiecărui cetăţean. 

Organizarea Ministerului Justiţiei, reformarea legii portăreilor 
şi modificarea mai multor dispoziţiuni ale procedurii civile, vor 
face de asemenea obiectul lucrărilor d-voastre. 

In privinţa desvoltării economice vi se vor prezenta trei proiecte 
de lege-, a sindicatelor agricole, a burselor şi a meseriaşilor. Ele 
sunt menite, prin măsurile ce prevăd, să fie folositoare atât muncii 
interne, cât şi relaţiunilor noastre comerciale. 

Tractatul de comerţ încheiat între România şi Turcia se va su¬ 
pune imediat aprobării d-voastre. 

Desvoltarea căilor de comunicaţiune pe uscat şi pe apă trebue 
să-şi meargă cursul ei înainte. Pe de o parte se vor prezenta des- 
baterilor d-voastre două proiecte de lege, imperios cerute de in¬ 
teresele generale şi locale: acel al drumurilor şi acel al apelor; pe 
de altă parte, cu toate greutăţile financiare, construcţiunea por¬ 
tului Constanţa s’a urmărit cu energie şi astăzi comerţul se poate 
folosi cu mai multă înlesnire de dânsul. Prin întrebuinaţarea lui 
în timpul iernei şi prin o mai sistematică organizare a comerţului 
de cereale, se va ameliora totodată în mod simţitor condiţiunile 
exportului nostru. 

Prin votarea legilor învăţământului, d-voastre aţi pus o temelie 
sănătoasă desvoltării învăţământului public şi ia-ţi dat o direc¬ 
ţiune mai practică. Pe această temelie se va ridica acum edificiul 

însusi. 

> 

Munca va fi grea; însă cu statornicie vom îndeplini înaltul scop 
ce urmărim. Guvernul Meu nu va cruţa nimic pentru a-1 atinge. 

Biserica, întăritoare a celor sufleteşti, simbolul păcii şi a lini¬ 
ştitei cugetări, continuă să ţină un loc de frunte în preocupările 
noastre. Cu toţii trebue să ne silim a contribui la înălţarea şi în¬ 
florirea ei. Guvernul va prezenta d-voastre un proiect de lege 
pentru înfiinţarea Casei Bisericilor, spre a asigura o bună între¬ 
buinţare a averilor bisericeşti. 

Ţara, dimpreună cu Mine, am purtat un neîntrerupt interes 
pentru armată, instituţiune măreaţă — ca şcoală a ordinei şi a da¬ 
toriei, ca scut al Patriei. In timpurile grele de astăzi nu am lipsit 
să veghez cu ochii neadormiţi asupra ei. Mijloacele necesare pentru 
a satisface cerinţele ei s’au împărţit cu chibzuială şi sunt mândru 
a vă putea asigura că în manevrele de astă-toamnă au vădit în 
mod necontestabil progresele ce ea face necontenit. 

Vom urma, deci, cu toţii a-i da putinţa de a păşi înainte şi vom 
da o atenţiune deosebită ca mersul ei să se îndrepteze spre partea 
practică, precum se cere şi de spiritul timpului în care trăim. 

Domnilor Senatori, 

Domnilor Deputaţi, 

Deschid această sesiune a Corpurilor Legiuitoare cu deplină în¬ 
credere că ea va fi rodnică şi binefăcătoare; şi rog pe Atotputer¬ 
nicul Dumnezeu să binecuvinteze lucrările d-voastre, ca ele să în¬ 
tărească încă mai mult edificiul măreţ al scumpei noastre Românii. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri, Ministru al Afacerilor Străine şi ad- 
interim la Războiu, D. A. Sturdza ; Ministrul de Interne, P. S. Aurelian; Minis¬ 
trul Finanţelor, G. D. Pallade; Ministru] Justiţiei, C. I.Stoicescu; Ministrul 
Cultelor şi Instrucţiunii Publice, Sp. C. Haret; Ministrul Lucrărilor Publice, 
Ion I. C. Brătianu; Ministrul Agriculturii, Industriei, Comerţului şi Dome¬ 
niilor, B. M. Missir. 

(M. O., 1901, nr. 181, p. 6921-2). 

244. 

Răspuns la Adresa Senatului. 

29 Noemvrie/12 Decemvrie 1901. 

Eug. Stătescu, preşedintele Senatului, citeşte Adresa prin care Maturul 
Corp făgădueşte întregul său sprijin Guvernului. M. S. Regele e mulţumit a 
constata grija pe care o pun Senatorii în rezolvarea chestiunilor de ordin na¬ 
ţional care preocupă Guvernul. 

Domnule Preşedinte, 

Domnilor Senatori, 

Mărturisirile de iubire şi de devotament cu care Senatul — 
credincios purtător al glasului ţării — înconjură Tronul şi Dina¬ 
stia sunt scumpe inimii Noastre, căci într’însele vedem cea mai 
înaltă răsplată a unei vieţi întregi închinate binelui obştesc. Ele 
Ne dovedesc, odată mai mult, că înţelepciunea şi patriotismul 
Românilor sunt totdeauna la înălţimea greutăţilor situaţiunii, şi 
că verice piedică în mersul nostru înainte, va putea fi înlăturată 
prin concursul devotat al tuturor voinţelor. 

Cu cea mai vie satisfacţiune constat că Senatul este adânc pă¬ 
truns, ca şi Guvernul Meu, de necesitatea unei bune şi prevăză¬ 
toare orândueli în gospodăria Statului, ca o condiţiune neapărată 

a propăşirii şi a tăriei. însemnatele rezultate dobândite în scurta 
sesiune de astă primăvară, mă încredinţează despre râvna ce veţi 
pune întru întregirea operii aşa de bine începută. 

Sentimentele ce vă însufleţesc pentru viteaza noastră armată 
o vor îndemna a se arăta tot mai vrednică de jertfele ţării pentru 
desvoltarea sa. 

Vă mulţumesc din suflet, domnilor Senatori, pentru bunele 
urări ce aduceţi Reginei, Mie şi întregii Noastre Familii. 

(M. O., 1901, nr. 193, p. 7410). 


245. 

Răspuns la Adresa Adunării Deputaţilor. 

3/16 Decemvrie 1901. 

M. Pherekyde, preşedintele Camerii, dând citire Adresei, remarcă preo¬ 
cupările de seamă ale Adunării Deputaţilor în această sesiune. M. S. Regele 
stărue în chip deosebit asupra finanţelor Statului şi a celorlalte legi cu caracter 
economic. 


Domnule Preşedinte, 

Domnilor Senatori, 

Sentimentele de iubire şi de devotament ce Ni le arătaţi, umple 
inima Noastră de o adevărată bucurie; de asemenea sunt fericit 
a vedea că Camera Deputaţilor îşi păstrează aceleaşi vederi sănă¬ 
toase ce le-a manifestat la începutul acestei legislaturi. 

Consolidarea finanţelor Statului, prin măsuri înţelepte şi pru¬ 
dente, este astăzi ţelul de căpetenie spre care trebue să îndreptăm 
toate silinţele noastre, căci întregul nostru viitor pe dânsa se în¬ 
temeiază. Programul financiar ce s’a alcătuit cu atâta botărîre 
începe deja a da roadele sale binefăcătoare: o uşurare netăgăduită 
se simte în ordinea economică, creditul public îşi redobândeşte 
încetul cu încetul vechea sa soliditate şi încrederea renaşte în 
afară ca şi înăuntru. 

Aceste rezultate îmbucurătoare, datorite spiritului de abnega- 
ţiune cu care aţi urmat calea trasă de Guvernul Meu, vă vor în¬ 
demna, de sigur, a păşi înainte fără şovăire, până se va desăvârşi 
opera voastră salutară. 

Yă mulţumesc, domnilor Deputaţi ; pentru caldele urări ce adu¬ 
ceţi Reginei, Mie şi Familiei Noastre, şi mai presus de toate pentru 
tot ce veţi face întru întărirea scumpei noastre Românii. 

(M. O., 1901, nr. 196, p. 7514). 


246. 

înalt Ordin de zi către armată. 

1/14 Ianuarie 1902. 

M. S. Regele urează ani mulţi şi fericiţi oştirei. 

Ostaşi, 

Cu anul ce începe astăzi se împlineşte un sfert de veac de când, 
în capul vostru, prin vitejia şi devotamentul ce aţi arătat, am do¬ 
bândit neatârnarea ţării şi s’au reînviat timpurile glorioase. Aţi 
dovedit că marile jertfe, ce ţara a făcut şi face pentru iubita Mea 
armată, nu sunt zadarnice. 

în anul ce se sfârşeşte, Mi-aţi dat plăcutul prilej de a vedea 
că urmaţi, fără preget, a fi călăuziţi de sentimentul datoriei, al 
■onoarei şi al iubirii de patrie şi că ţara, rezemată pe viteaza Mea 
armată, poate privi viitorul cu încredere, iar Eu pot fi mândru 
de ea. 

Vă urez ani mulţi şi fericiţi. 

Dat în Bucureşti, la 1 Ianuarie 1902. 

CAROL. 

(M. O., 1902, nr. 216, p. 8241). 


247. 

Răspuns la felicitările Clerului, Miniştrilor, Corpurilor 
Legiuitoare şi ale înaltelor autorităţi. 

1/14 Ianuarie 1902. 

După serviciul divin deia Mitropolie, M. S. Regele, cu Prinţul Moştenitor, 
trece în apartamentele mitropolitane, unde primeşte urări de anul nou. Ţin 
cuvântări: Mitropolitul Primat, în numele clerului; D. Sturdza, în numele 
Guvernului; Eugeniu Stătescu, în numele reprezentanţilor Naţiunii şi C. E 
Schina, în numele înaltei Curţi de Casaţie. Suveranul mulţumeşte. 


www.dacoromanica.ro 


272 


REGELE CAROL I 


Pătruns de adâncă recunoştinţă către Dumnezeu, pentru toate 
binefacerile pe cari El le-a revărsat asupra noastră, în anul care 
s’a închis, privesc cel nou cu încredere, rugând pe Atotputernicul 
să ocrotească scumpa noastră ţară şi să o păzeâscă de necazuri, 
încercările prin cari am trecut în vremurile din urmă, ne-au dat 
puterea ca să strângem toate silinţele noastre, să ne impunem 
chiar jertfe simţitoare, spre a preîntâmpina primejdiile de cari 
Statul era ameninţat. Mulţumesc la toţi care au muncit şi au arătat 
atâta bunăvoinţă în aceste împrejurări serioase. Şi în anul acesta 
vom avea încă multe greutăţi, însă cu sprijinul tuturor şi cu energie 
le vom învinge şi vom asigura astfel României un nou avânt, avuţie 
şi propăşire. 

Cu vie dorinţă, că tot ce gândesc şi simţesc, tot ce inima Mea 
cuprinde pentru iubitul Meu popor să poată împlini, vă aduc mul¬ 
ţumirile Mele cele mai sincere, pentru cuvântările patriotice şi 
pentru urările voastre, aşa de calde, adresate Mie şi Familiei Mele, 
şi vă poftesc din tot sufletul ani mulţi şi fericiţi. 

(M. O., 1902, nr. 217, p. 8291). 


248 . 

Cuvântare la învestitura I. P. S. S. Mitropolitului Moldovei şi a 
PP. SS. LL< Episcopilor Huşilor şi al Dunării-de-Jos. 

14/27 Februarie 1902. 

M. S. Regele se adresează nqilor ierarhi eu cuvinte de îndemn şi nădejde 
că ei vor păstori cu vrednicie turma credincioşilor ce’ le-a fost încredinţată. 
Vor avea ca pildă faptele patriotice ale străluciţilor înaintaşi. 

înalt Prea Sfinţite Părinte, 

Marea Adunare alegându-Te ca Arhiepiscop şi Mitropolit al 
Moldovei şi Sucevei, cu vie mulţumire Te-am întărit în această 
înaltă treaptă şi Ţi-am încredinţat, după vechile datine, toiagul 
arhiepiscopal. 

înalt Prea Sfinţia Ta înlocueşti pe un păstor care mai mult 
de un sfert de veac, a ţinut cu vrednicie cârja mitropolitană a Mol¬ 
dovei şi, pătruns de înalta sa chemare, n’a încetat până la sfârşitul 
vieţii a închina puterile sale binelui bisericii. în vremurile câr- 

muirii sale, dânsul a avut fericirea de a târnosi Biserica Mitropoliei 
vechii capitale a Moldovei şi de a vedea desăvârşită opera începută 
4e fericitul întru pomenire Veniamin, după ce rămăsese timp în¬ 
delungat o măreaţă ruină, un corp fără suflet, precum am zis atunci 
în cuvântarea Mea. Astfel numele lui Veniamin de-a-pururea va 
rămânea nedespărţit de acest sfânt lăcaş, ca şi de Seminarul său. 

Poţi fi mândru, înalt Prea Sfinte Părinte, că eşti chemat în 
capul unei aşa însemnate eparhii care cuprinde ţinuturi bine în¬ 
zestrate de Dumnezeu, unde pietatea strămoşească a ridicat atâtea 
sfinte lăcaşuri, amintitoare de fapte mari. 

Nu Mă îndoiesc că vei înconjura de o cuvioasă grije aceste 
comori istorice, nedeslipite de tradiţiunile de evlavie ce împodobesc 
acest scaun şi că vei păşi fără şovăire pe aceste urme neşterse, 
răspândind cu dragoste cuvântul Mântuitorului şi întărind cre¬ 
dinţa în inima poporului aşa cum ai făcut cu atâta sârguinţă şi 
neclintire în eparhia Dunării-de-Jos. 

Urările Mele călduroase însoţesc pe înalt Prea Sfinţia Ta pe 
scaunul mitropolitan al Moldovei şi Sucevei. 

Prea Sfinţite Episcop al Huşilor, 

Eşti chemat la o eparhie care a dat păstori la ambele scaune 
mitropolitane ale ţării. Prin virtuţile şi blândeţea lor ei au ştiut 
a-şi câştiga o nemărginită dragoste şi veneraţiune. Am toată încre¬ 
derea că Prea Sfinţia Ta le vei fi un vrednic urmaş care-şi va înde¬ 
plini cu râvnă şi hărnicie marea sa chemare atrăgându-ţi astfel 
iubirea turmei Tale sufleteşti. 

Prea Sfinţite Episcop al Dunării-de-Jos, 

în urma chemării părintelui Pa'rthenie la scaunul mitropolitan 
al Moldovei şi Sucevei, ai fost ales şi Te-am întărit la o eparhie 
care îmbrăţişează ambele ţărmuri ale Dunării, Acolo Te aşteaptă 
însemnata sarcină de a sădi, în ogorul deja bine pregătit de pre¬ 
mergătorii Tăi, iubirea de patrie împreună cu simţimântul religios; 
propăvădueşte dar cuvântul Evangheliei, în limba străbună, neui¬ 
tând niciodată că mărirea ţării este o menire a Bisericii ca şi a Sta¬ 
tului, ambii de-a-pururea nedespărţiţi întru îndeplinirea aspira- 
ţiunilor naţionale. 

înalt Prea Sfinţite şi Prea Sfinţiţi Părinţi, 

Plin de încredere că veţi păstori cu blândeţe şi osârdie turmele 
ce vă sunt încredinţate şi că veţi îndrepta toate silinţele voastre 
întru cinstirea şi înălţarea Bisericii române, vă urez mulţţ ani şi 
fericiţi în eparhiile voastre. 

Din adâncul inimii vă mulţumesc pentru mărturisirile de cre¬ 
dinţă şi devotament ce daţi Mie şi Familiei Mele. 

(M. O., 1902, nr. 521, p. 9750). 


249 . 

Mesaj la închiderea Corpurilor Legiuitoare. 

26 Februarie/11 Martie 1902. 

M. S. Regele aduce laude Corpurilor Legiuitoare pentru opera patriotică 
ce au îndeplinit în sesiunea trecută punând rânduială în finanţele şi economia 
românească. 

Domnilor Senatori, 

Domnilor Deputaţi v 

Sesiunea actuală a Corpurilor Legiuitoare îşi ia astăzi sfârşitul, 
după o activitate ale cărei roade binefăcătoare, pentru însănăto¬ 
şirea finanţelor noastre şi a creditului ţării, se resimţesc de pe 
acum. 

Aţi votat al doilea buget echilibrat menţinându-1 în suma de 
cheltueli a celui precedent, deşi se prevedea că acesta se va încheia 
cu un excedent. Aţi dat dar o nouă dovadă că sunteţi hotărîţi a 
urma politica de reculegere economică, pe care d-voastre aţi inau- 
gurat-o, în primăvara trecută, cu atâta energie de muncă şi cu 
atât devotament pentru binele obştesc. Apeastă direcţiune sănă¬ 
toasă a permis totodată, fără a slăbi echilibrul bugetar, a aduce 
o dreaptă uşurare a contribuabililor, reducând impozitul imobilelor 
urbane şi revenind la taxa pe hectar a prunetelor şi a viilor. 

Strâns legată de buget este legea generală a pensiunilor, menită 
a asigura pe Stat şi pe pensionari în contra fluctuaţiunilor pericu¬ 
loase de până acum. Prin votarea legilor financiare propuse de 

guvern, aţi regulat restul de difieite ale ultimilor ani şi aţi repus 
tezaurul public în starea normală în care el trebue să rămână în 
viitor. 

D-voastre aţi aşezat administrarea averilor bisericeşti pe baza 
solidă a răspunderii şi aţi votat o lege de organizare a meseriilor, 
care asigură desvoltarea temeinică a unei părţi a muncii naţionale. 

Intrând cu de-a-mănuntul în studiul celorlalte proiecte de legi, 
care vi s’au propus de guvernul Meu, unele au fost discutate cu 
spiritul matur, care a caracterizat lucrările d-voastre, pe celelalte 
le-aţi pregătit astfel încât aţi înlesnit, în acest mod, lucrările se¬ 
siunii viitoare. 


Domnilor Senatori, 

Domnilor Deputaţi, 

Eu vă mulţumesc de sprijinul ce aţi dat guvernului Meu în 
greaua sa misiune; iar ţara vă va fi recunoscătoare, că, pătrunşi de 
primejdia ce ne ameninţa şi pe care aţi înlăturat-o la timp, aţi 
ştiut să vă ridicaţi la înălţimea datoriilor ce cu toţii avem către 
Patrie, săvârşind o operă trainică, care a restabilit deplina încre f 
dere în puterile României şi ale căreia rezultate binefăcătoare se 
vor resimţi încă într’un viitor depărtat. 


Domnilor Senatori, 

Domnilor Deputaţi, 

Să rugăm pe Atotputernicul Dumnezeu să reverse binecuvân¬ 
tarea sa asupra noastră şi să nu înceteze a ocroti, ca în toată vre¬ 
mea, scumpa noastră Românie. 

Sesiunea actuală a Corpurilor Legiuitoare este închisă. 

CAROL. 

Preşedintele Consiliului de Miniştri, Ministru de Finanţe şi ad-interim 
al Războiului, jD. Sturdzaj Ministrul de Interne, P. S. Aurelianj Ministrul 
Justiţiei, C. I. Stoicescu ; Ministrul Cultelor şi Instrucţiunii Publice, Spiru 
Haret; Ministrul Lucrărilor Publice şi ad-interim al Afacerilor Străine, Ion 
I. C. Brătianu; Ministrul Agriculturii, Industriei, Comerţului şi Domeniilor, 
B. M. Missir. 

(M. O., 1902, nr. 261, p. 10201-2). 

250. 

Cuvântare la serbarea dela Ateneu pentru jubileul de 25 
de ani dela proclamarea independenţei. 

8/21 Mai 1902. 

D. A. Sturdza, Preşedintele Consiliului şi Ministru ad-interim la Războiu, 
reaminteşte în cuvântarea sa dorinţele Adunărilor naţionale din 1857, alegerea 
M. S. Domnului, pregătirea armatei şi izbânzile din Bulgaria, aduce apoi 
omagii Suveranului şi Dinastiei. M. S. Regele mulţumeşte afectuos pentru 
manifestaţia de simpatie ce I s’a făcut. 

Mulţumesc din suflet pentru cuvântarea patriotică, care a în¬ 
călzit inimele noastre. Sunt adânc mişcat că armata a ales a ,25-a 
aniversare a războiului spre a-Mi arăta din nou, prin un semn vădit, 
dragostea şi credinţa sa. Primesc aceste frumoase daruri cu atât 
mai mare bucurie cu cât ele îmi vor aminti timpurile fericite, care 
am petrecut împreună şi faptele glorioase săvârşite de armată sub 
ochii Mei. 

Biruinţele sale au întemeiat renumele ţării şi ridicat Regatul. 
Trei generaţiuni sunt reprezentate pe acest tablou. Să dea Cerul 
ca urmaşii Mei să păstreze şi să mărească încă moştenirea Mea şi 
ca generaţiunile viitoare să fie vrednice de strămoşii lor. 

încă odată mulţumesc călduros pentru dovezile de afecţiune şi 
devotament ale armatei. 

Puteţi fi bine încredinţaţi că, la privirea acestei colecţiuni de 
portrete adunate în acest album, gândurile Mele vor fi atrase cu 
cea mai vie simpatie asupra marei familii militare, în fruntea căreia 
sunt mândru a Mă găsi. 

(M. O., 1902, nr. 29, p. 994). 


251. 

Alocuţiune la ţintuirea steagului Batalionului 2 Vânători. 

9/22 Mai 1902. 

M. S. Regele răsplăteşte batalionul 2 Vânători cu privilegiul de a purta 
numele * Reginei Elisabeta » pentru partea ce a luat la cucerirea Gri viţei, 


www.dacoromanica.ro 



Yizita M. S. Recelui Carol I la Arsenalul Armatei, însoţit de A. S. Frincipele Fricderieli de Holienzollern 

(2i> Martie/'] 1 Aprilie li)02). 


www.dacoromanica.ro 














MAI 1902 


CUVÂNTĂRI 


277 


Acest batalion, care a luat o strălucită parte la cucerirea redutei 
Griviţa, spre a răsplăti sângele vărsat de bravii săi luptători, de 
astăzi înainte va avea înalta favoare de a purta numele de al II-lea 
batalion de vânători « Regina Elisabeta ». 

(M. O., 1902, nr. 31, p. 1075). 


252. 

înalt Ordin de zi către armată pentru directive, disciplină 
şi pentru desfiinţarea bătăii. 

10/23 Mai 1902. 

M. S. Regele arată cum trebue Bă fie o armată ca să corespundă chemării 
sale. Dă dispoziţii asupra disciplinei şi pedepselor de aplicat în oştire; dintre 
pedepse înlătură bătaia. 

Ostaşi , 

Este un pătrar de veac de când armata Mea a arătat, pe câmpul 
de războiu, vitejia şi vrednicia ei. 

De atunci şi până în ziua de astăzi, ea nu s’a mulţumit cu laurii 
câştigaţi în bătălii. M’am încredinţat, din inspecţii, din relaţiile cu 
corpurile ofiţereşti şi din manevre, că s’a muncit, că s’au făcut 
progrese neîndoioase şi că armata este pregătită pentru momentul 
când ţara va avea iarăşi nevoie de dânsa. 

Am ales dar această zi de sărbătoare şi de glorioasă amintire, 
pentru a da conducătorilor scumpei Mele armate, ca semn de recu¬ 
noştinţă pentru munca desăvârşită şi de îndemn pentru munca 
viitoare, următoarele directive: 

1. Conducerea războaielor şi luptelor moderne se întemeiază pe 
instrucţia individuală a ofiţerilor, a gradelor inferioare şi a solda¬ 
ţilor, precum şi pe hotărîrea şi iniţiativa conducătorilor de trupă. 

Pentru a lucra în această direcţiune, am hotărît a se da de acum 
înainte comandanţilor de unităţi, responsabili de formarea infe¬ 
riorilor încredinţaţi lor — adică în general şefilor de corp de orice 
armă şi în special comandanţilor de companie, de escadron şi de 
baterie — libertate în alegerea mijloacelor pentru instrucţia şi 
educaţia teoretică şi practică a trupei, ce stă sub comanda lor, 
fixându-se numai principiile de urmat şi termenele perioadelor de 
instrucţie. 

Cel mai bun corp de infanterie va fi acela: care, după mai multe 
zile de marş, va rămânea neslăbit în puterea sa; care se va desfă¬ 
şura mai repede; care se va arăta mai cu dibăcie în luptă; care 
va fi cel mai bun la tragere. 

Cel mai bun corp de cavalerie va fi acela: care se va obişnui 
a străbate distanţe mari, ajungând la destinaţie cu caii în stare de 
a intra în luptă ; care va fi format mai mulţi călăreţi deştepţi pentru 
serviciul de recunoaştere şi de cercetare. 

C!el mai bun .corp de artilerie va fi acela: care se va mişca cu 
mai mare repeziciune, care va observa mai exact şi va trage cu 
toată preciziunea. 

Datoria trupelor tehnice va fi de a rămânea la curent cu toate 
inovaţiunile moderne. 

Comandanţii de corp de armată, de divizie şi de brigadă, vor 
da cea mai mare importanţă serviciului de tragere şi vor veghia 
ca el să ocupe trupele în "tot cursul anului, iarna ca şi vara. La dife¬ 
ritele şi desele lor inspecţiuni, ei se vor convinge mai cu seamă de 
rezultatele instrucţiei practice pe câmp şi de modul cum coman¬ 
danţii de unităţi mai mici instruiesc şi conduc trupele lor. Ei se 
vor încredinţa de aproape despre mersul exerciţiilor şi marşurilor 
şi de ţinuta ofiţerilor la exerciţii, Ia prezentare şi la paradă, despre 
progresul administraţiei şi al cunoştinţelor ştiinţifice şi teoretice. 

Cer dela toţi ofiţerii cunoştinţe profunde şi solide, depărtate de 
superficialitate. 

2. Disciplina este temelia armatei. Ea se reazemă: pe dreptate, 
pe nepărtinire, pe iubirea şi încrederea reciprocă a superiorilor şi 
a inferiorilor, pe arta de a porunci clar şi cu chibzuială. Să se ex¬ 
cludă dar ideea că severitatea aspră poate ajunge la adevărata dis¬ 
ciplină. 

Doresc prin urmare ca, în aplicarea pedepselor disciplinare la 
ofiţeri şi la trupă, să se aibă în vedere următoarele principii: 

— Pedeapsa să nu fie răzbunătoare, ci îndreptătoare. 

— Fiecare greşeală să fie pedepsită numai cu o singură pe¬ 
deapsă, morală ori materială. 

—- 1 Se va avea totdeauna în vedere caracterul acelui care se 
pedepseşte şi împrejurările care au dat naştere greşelii. 

— La cazuri neînsemnate şi la cei care nu au avut încă nicio 
pedepsă, se va începe cu pedepse mici. 

— Se va pune o deosebită băgare de seamă în aplicarea pedep¬ 
selor ofiţerilor, având în vedere poziţiunea lor socială şi prestigiul 
lor milităresc. 

— Doresc ca lovirea să dispară, în fine, cu desăvârşire din 
armata Mea. 

Acest ordin de zi se va da la cunoştinţa tuturor trupelor şi co¬ 
mandamentelor. 

însărcinez cu punerea lui în aplicaţie pe Ministrul Meu Secre¬ 
tar de Stat la Departamentul de Războiu, care-Mi va raporta, în 
ziua de 10 Mai 1903, despre modul cum acest ordin s’a executat. 
Dat în Bucureşti, în 10 Mai 1902. 

CAROL. 

(M. O., 1902, nr. 30 bis, p. 1057-8). 


253. 

Cuvântare la depunerea steagurilor vechi, din vremea războiului, 
în Sala Tronului şi împărţirea celor noi. 

10/23 Mai 1902. 

împărţind noi drapele unităţilor militare, M. S. Regele scoate în lumină 
faptele de glorie înscrise pe vechile stindarde, ce vor rămâne în Sala Tro¬ 
nului lângă Coroana de Oţel. Face urări pentru soarta viitoare a noilor drapele. 

Serbăm a douăzeci şi cincea aniversare a neatârnării României, 
consfinţită de armată prin izbânzi strălucite. 

Cu steaguri desfăşurate în frunte, vitejii voştri tovarăşi au 
intrat cu hotărîre în luptă şi au cules lauri neperitori, din care 
Regatul a răsărit. 

Un sfert de veac, aceste steaguri au fălfâit în rândurile voastre, 
arătând drumul biruinţii şi ca simbol al credinţii, jurat de ostaşi 
Patriei şi Regelui. 

Sfâşiate de gloanţe, ploi, furtuni şi stropite cu sângele eroilor 
noştri, vechile steaguri şi-au împlinit datoria lor; ele vor fi depuse 
în sala Tronului alăturea cu Coroana de Oţel, spre a le păstra gene- 
raţiunilor viitoare, ca semne vădite ale faptelor războinice, care 
au întemeiat Statul român. 

Am încredinţat regimentelor şi batalioanelor care au luptat pe 
câmpiile Bulgariei, steaguri noi, binecuvântate de Biserică şi împo- 

dobite de « Steaua României >>, « Virtutea Militară », « Crucea Du¬ 
nării », ca falnică răsplată a vitejiei armatei şi ca veşnică amintire 
a timpurilor glorioase. 

Steagul este pentru ostaş cel mai sfânt odor, dinaintea căruia 
trebue să ne închinăm cu dragoste şi veneraţie, cea mai înaltă 
expresiune a cinstei şi a renumelui; în ceasuri de primejdie însă, 
el va fi călăuzul nostru, conducându-ne dela luptă la izbândă. 

Fierbintele Mele urări însoţesc aceste steaguri, fiindcă cu dânsele 
v’am încredinţat onorul Patriei, pentru care toţi trebue să fim gata 
a jertfi vieaţa noastră. 

Să trăiască scumpa Mea armată! 

(M. O., 1902, nr. 31, p. 1075-6). 


254 . 

Toast la banchetul ofiţerilor de artilerie cu ocaziunea aniversării 
a 25-a dela tragerea întâiului foc de tun la Calafat. 

15/28 Mai 1902. 

Generalul Arion arată importanţa simbolică a primei lovituri de tun trasă 
la Calafat. M. S. Regele îşi aduce aminte cu emoţie de acest act, punând 
în valoare rostul artileriei la Plevna, Rahova şi Vidin. Ridică paharul în cinstea 
şi pentru gloria viitoare a acestei arme. 

Simt o vie bucurie că Mă găsesc în mijlocul ofiţerilor de artilerie, 
spre a serba împreună cu d-voastre memorabila aniversare dela 
Calafat. 

Cu adâncă emoţiune am ascultat patriotica cuvântare rostită 
în numele întregului corp ofiţeresc de artilerie şi prin care măreaţa 
epocă a gloriosului nostru războiu este zugrăvită în culori aşa de 
mişcătoare. Mulţumesc călduros pentru această nouă dovadă de 
credinţă ca şi pentru frumoasa reproducţiune a bateriei Carol, care 
o primesc ca un dar foarte scump inimii Mele şi ca amintirea întâiei 
lupte de artilerie. 

Un sfert de veac a trecut de atunci, neuitată Mi-a rămas ziua 
când puternicul glas al tunurilor noastre răsuna pe ţărmurile Dunării, 
vestind departe peste hotarele ţării că ceasul neatârnării a sosit; 
cu un avânt vrednic de laudă regimentele de artilerie luptau apoi 
pe câmpiile din Bulgaria şi deschideau drumul la izbândă prin 
dărâmarea întăririlor dela Plevna, Rahova şi Vidin. 

Din sfărâmăturile acestor cetăţi, stropite cu sângele vitejilor 
noştri ostaşi, România s’a ridicat tare şi oţelită ca un Stat de sine 
stătător, înconjurat de o aureolă care veşnic va străluci în istoria 
Patriei. 

Artileria poate fi dar mândră de falnicul său trecut şi ţara 
împreună cu Mine ne putem rezema cu încredere pe această armă, 
care şi-a biruit un loc de căpetenie în armată. Deapururea ofiţerii 
de artilerie trebue să fie geloşi de această înaltă poziţie şi pătrunşi 
de datoria şi răspunderea lor, mai ales în privinţa însemnatului rol 
la care ei pot fi chemaţi pe câmpul de luptă. 

Din partea Mea vă încredinţez de dragostea şi ocrotirea Mea 
şi, ca o dovadă statornică a acestor simţiminte, am hotărît ca regi¬ 
mentul 1 de artilerie, care a tras cel dintâiu tun, sub comanda Mea, 
asupra Vidinului, şi singurul în fiinţă la suirea Mea pe Tron, să 
poarte de astăzi înainte numele Meu. 

Regina dăruieşte regimentului 2, al cărui steag M’a însoţit în tot 
timpul campaniei, portretul Meu executat câţiva ani după războit}. 

Doresc ca aceste distincţiuni să arate într’un viitor mai depărtat 
că artileria s’a desvoltat şi a crescut sub domnia Mea într’un mod 
aşa de repede, că Eu pot privi astăzi cu mândrie 14 regimente şi 
că în gloriosul războiu dela 1877 am împărţit cu dânsa primejdiile, 
luptele şi izbânzile. 

Sigur fiind că marea şi fericita epocă a reînvierii României este 
adânc îlitipărită în inima şi mintea tuturor, ridic paharul Meu în 
onoarea artileriei, urându-i un viitor tot aşa de strălucit ca trecutul 
său şi ca dânsa să rămâie de-a-pururea podoaba iubitei Mele armate. 

(M. O., 1902, nr. 35, p. 1204-5). 

255. 

înalt Ordin de zi către armată. 

Ragaz, 30 August/12 Septemvrie 1902 , 

Suveranul urează noroc şi izbândă armatei cu prilejul aniversării căderii 
Griviţen 

Ostaşi, 

Un sfert de veac se împlineşte astăzi de când vitejii oşteni ai 
ţării au reînviat străbuna virtute militară, cucerind cu jertfă de 
sânge reduta Griviţa. Acest măreţ fapt de arme a întemeiat renu- 

mele armatei şi va străluci pururea ca o pildă vrednică de urmat. 
Cu mândrie puteţi privi pe un trecut glorios, care trebue să fie 
pentru voi neîncetat un puternic îndemn în împlinirea sfintei voastre 
datorii. 

Sunt deplin încredinţat că, dacă scumpa noastră patrie va avea 
din nou nevoie de serviciile voastre, nu veţi rămânea înapoiu de băr¬ 
băţia şi avântul bravilor ostaşi din războiul neatârnării. 

Mare este bucuria inimii Mele putând a vă ura, în amintirea 
acestei zile de glorioasă memorie, noroc şi izbândă. 

Dat în Ragaz, la 30 August 1902. 

CAROL. 

(M. O., 1902, nr. 118, p. 4105). 


256. 

Toast la banchetul militar din Târgovişte. 

29 Septemvrie! 12 Octomvrie 1902. 

Concentrările de toamnă dau prilej M. S. Regelui să exprime mulţumirea 
ce-a simţit inspectând trupele şi să închine pentru Corpul II de Armată, pentru 
oraşul Târgovişte şi judeţul Dâmboviţa, care a fost teatrul operaţiilor. 

Sunt tocmai treizeci de ani de când s’a întrunit pentru întâia 
oară un corp de armată format din toate unghiurile ţării pentru 
manevrele mari, care s’au isprăvit la Târgovişte. Atunci am amintit 
ca pildă faptele războinice din secolii trecuţi şi am stăruit că ostaşul 
trebue să fie totdeauna pregătit spre a putea împlini sfânta datorie 
către Patrie. Cinci ani după concentrarea dela 1872, războiul a 
izbucnit şi puterea şi valoarea armatei au fost puse la încercare. 
Repede ea şi-a biruit un loc de onoare între armatele bătrâne şi 
stabilit renumele său. 

Serbăm dar în anul acesta cu mândrie a douăzeci şi cincea ani¬ 
versare a bătăliilor şi izbânzilor, care împodobesc astăzi istoria 
noastră. 

Laurii pe care armata i-a câştigat prin vitejia sa sunt pentru 
dânsa cea mai frumoasă răsplată, însă ea n’are voie, n’are vreme 
ca să se odihnească pe ei, fiindcă cerinţele militare au crescut aşa 
de mult, că ofiţerii sunt siliţi a munci necurmat cu cea mai mare 
îngrijire şi abnegaţie. La inspecţii şi manevre se poate judeca munca 
lor şi dacă o trupă îşi îndeplineşte toate condiţiile tactice. 

Salut dar concentrările din astă toamnă cu o îndoită bucurie: 
mai întâiu că Mă găsesc din nou în mijlocul scumpei Mele armate, 
care Mi-a dat şi în anul acesta atâtea dovezi de dragoste şi de credinţă, 
că inima Mea este adânc mişcată, apoi că pot exprima via Mea 
mulţumire Corpului II de Armată şi celorlalte trupe pentru m ane- 
vrele de estimp, care s’au executat, sub conducerea distinsului lor 
Comandant, într’un mod satisfăcător. 

Sigur fiind că armata va răspunde oricând la aşteptările ţării, 
ridic paharul Meu în onorul său şi în deosebi pentru Corpul al Il-lea 
de Armată. 

Al doilea pahar închin pentru Târgovişte, acest vechiu scaun 
domnesc, plin de amintiri istorice, pe care le păstrăm ca o falnică 
moştenire. Mulţumesc din tot sufletul pentru călduroasa primire 
care am găsit împreună cu armata în Dâmboviţa şi capitala sa şi 
urez judeţului şi oraşului o desvoltare spornică şi propăşire şi 
locuitorilor sănătate. 

(M. O., 1902, nr. 145, p. 5042-3). 


257. 

Răspuns la întâmpinarea A. S. R. Principelui Ferdinand al Bulgariei 
şi a Primarului din Rusciuk, 

29 Octomvriej12 Noemvrie 1902. 

La intrarea în Rusciuk, Primarul oraşului şi Principele Bulgariei salută 
pe Suveranul României pe al cărei pământ, în timpuri de restrişte, naţionaliştii 
bulgari au găsit ospitalitate şi încurajare şi ai cărui Iii au luptat pentru libe¬ 
rarea Bulgariei. M. S. Regele mulţumeşte şi închină pentru prosperitatea 
Statului vecin. 


Adânc mişcat de amabilele cuvinte ale Alteţii Voastre Regale, 
mulţumesc din toată inima pentru frumoasa şi călduroasa primire 
ce Mi s’a făcut din partea Sa, din partea poporului Său, a armatei 
Sale şi mai ales a oraşului Rusciuk, ale cărui progrese, îndeplinite 
în timpul domniei Voastre, M’au surprins cu deosebire. Privesc ca 
6 norocită coincidenţă că am venit să întorc vizita Alteţii Voastre 
Regale în momentul când se împlineşte a douăzeci şi cincea aniver¬ 
sare a războiului glorios, care s’a desfăşurat pe câmpurile de bătălie 
din Bulgaria. Naţiunea bulgară salută cu aceleaşi simţiminte ca şi 

noi victoriile dobândite de armatele aliate ruso-române. Aceste fapte 
nu pot decât să apropie ţările noastre şi să întărească relaţiunile de 
prietenie, cărora le dau un mare preţ, vizita Mea fiind o nouă asi¬ 
gurare pentru desvoltarea lor în viitor. Formând urările cele mai 
sincere pentru fericirea Alteţii Voastre Regale şi a membrilor fami¬ 
liei Sale, pentru zilele preţioase a Augustei Sale mame şi pentru 
prosperitatea Bulgariei, ridic paharul Meu în sănătatea Alteţii Sale 
Regale Principelui Bulgariei. 

(M. O., 1902, nr. 169, p. 5880j. 


258. 

Reamintire la masa din Flevna. 

30 Octomvriej12 Noemvrie 1902. 

M. S. Regele evocă luptele dela Plevna şi roadele lor pentru independenţa 
României şi a Bulgariei. 

Mulţumesc Alteţii Voastre Regale că Mi-a dat fericita ocazie 
a revedea împreună cu Voi câmpul de bătălie dela Plevna, unde 
s’au decis sorţii războiului din 1877. Am resimţit o profundă emoţiune 
punând din nou piciorul pe acest pământ sfinţit, adăpat cu sângele 
a mii de bravi ostaşi, în capul cărora am fost mândru a mă afla. 
Aci am putut aprecia înaltele însuşiri militare ale armatei ruseşti, 
şi aci armata Mea a cules întâii săi lauri. Mormintele care înconjură 
acest oraş sunt semnele văzute a luptelor sângeroase care după 
îndelungate silinţe, au fost încoronate cu izbânda armatelor aliate. 
S’a împlinit un pătrar de secol de când ochii lumii întregi erau 
aţintiţi asupra Plevnei, a cărei cădere a fost primită cu o vie satis¬ 
facere, fără a împiedica admiraţiunea tuturora pentru eroica apărare 
a lui Osman Paşa. 

Istoria a înregistrat acum strălucitele fapte ostăşeşti, a căror 
memorie trebue să rămână cu atât mai mult întipărită în inima po¬ 
poarelor noastre, cu cât ele au ajutat Bulgariei a întemeia un Stat 
monarhic, României a făuri coroana sa de oţel. Alteţa Voastră 
Regală, remiţându-Mi în persoană, înconjurat de bravii Săi ofiţeri, 
care s’au distins pe câmpurile de bătălie, insemnele ordinului Său 
militar, a binevoit a Mă asigura, că poporul Său va ţinea o aducere 
aminte recunoscătoare armatei Mele. Graţioasa atenţiune şi asigu- 

rările de atunci M’au mişcat tot atât de adânc ca şi primirea entuziastă 
şi simpatică ce Mi-a făcut oraşul Plevnei, sunt acum douăzeci şi 
cinci de ani, ca învingător, precum şi astăzi ca amic sincer al Suve¬ 
ranului Bulgariei. Mulţumind Alteţei Voastre Regale pentru nume¬ 
roasele dovezi de simţiminte afectuoase şi pentru primirea căldu¬ 
roasă, cu care am fost întâmpinat pretutindenea în timpul acestor 
zile memorabile pentru Mine, ridic paharul Meu în onoarea armatei 
bulgare, care, cu toate că este încă tânără, a dat dovezi de virtuţile 
sale ostăşeştidar înainte de toate beau în sănătatea Capului suprem 
al armatei bulgare, a Alteţei Sale Regale Principelui Ferdinand. 

(M. O., 1902, nr. 170, p'. 5916). 


259 . 

Mesaj la deschiderea Corpurilor Legiuitoare, 

15/28 Noemvrie 1902. 

Domnilor Senatori, 

Domnilor Deputaţi, 

M. S. Regele remarcă faptul că ultimele bugete ale Statului s’au soldat 
cu excedente. In continuare atrage atenţia asupra legilor ce urmează a fi 
discutate şi votate. 

Salut în anul acesta Corpurile Legiuitoare cu o deosebită şi 
vie mulţumire. 

Am serbat astă primăvară cu ţara întreagă aniversarea de un 
părtar de secol a războiului victorios şi a proclamării indepen¬ 
denţei, a acelor fapte măreţe din care s’a înălţat Regatul României, 
în astă toamnă amintirea faptelor ostăşeşti a fost reînnoită pe însuşi 
câmpul de bătălie, unde s’a redeşteptat vitejia strămoşească în 
lupta crâncenă în care intraseră armatele aliate ruso-române. 

Primirea călduroasă ce am întâmpinat în Bulgaria din partea 
Principelui şi a poporului Său a dat acestei amintiri o semnificare 
deosebită. Am fost încă mişcat că simţimintele de recunoştinţă 
pentru România sunt păstrate cu vioiciune şi că numeroasele legă¬ 
turi de vecinătate din trecut nu sunt uitate. Astfel, întrevederea 
dela Rusciuk şi Plevna a întărit relaţiunile prieteneşti dintre amân¬ 
două ţările. 

Sunt fericit a constata că raporturile noastre cu toate Statele 
sunt din cele mai bune. Am putut dobândi acest rezultat numai 
prin politica noastră cumpănită, care, în acord cu interesele noastre 
proprii ca şi cu marile interese europene, ne-au atras încrederea 
tuturor. 


Domnilor Senatori, 

Domnilor Deputaţi, 

Situaţiunea noastră financiară s’a întărit în mod atât de satisfă¬ 
cător încât două bugete se încheie cu excedente, iar sumele dispo¬ 
nibile ale tezaurului public, fiind destul de însemnate, s’a putut 
plăti cu anticipaţie împrumutul provizoriu de 17.092.722 lei din 
primăvara trecută, al cărui termen expiră la 15 Iunie viitor. 

Guvernul Meu va prezintă acum al treilea buget, în care chel¬ 
tuielile sunt menţinute la cifra hotărîtă în primăvara anului 1901: 
de două sute optsprezece milioane şi jumătate Iei. 

Pentru ca excedentele să fie întrebuinţate cu prevedere şi folos 
pentru ţară şi pentru a menţine echilibrul bugetar în viitor, Ministrul 
Meu de Finanţe va propune modificările trebuincioase Ia legea 
contabilităţii generale a Statului. 

Sistemul actual al accizelor comunale pune piedeci numeroase 
transacţiunilor comerciale. Se va supune deliberărilor d-voastre 
măsurile menite a înlătura aceste piedeci şi a asigura comunelor 
o situaţiune financiară mai bună şi mai stabilă. 

Pentru a îmbunătăţi şi a ajuta folositoarea instituţiune a Băn¬ 
cilor populare, guvernul Meu va prezenta un proiect de lege, care 
Le va da o organizare temeinică. 

Aşezământul sănătos al finanţelor va avea o înrâurire priincioasă 
şi asupra desvoltării intereselor noastre economice. Constat chiar 
de pe acum cu plăcere că lucrările portului Constanţa, conduse cu 
energie de Serviciul nostru tehnic, ca şi acele ale căilor ferate, au 
dat exportului acestui an un avânt atât de însemnat, încât putem 
privi cu încredere desvoltarea comerţului nostru maritim. 

Pe lângă proiectele de legi rămase din sesiunea trecută, se vor 
propune diferite măsuri pentru a înlesni aplicarea exactă a legilor 
existente şi buna funcţionare a administraţiunii. 

Reforma învăţământului public, votată anul trecut, a început 
a fi aplicată, dând şcoalelor o direcţiune practică, conformă trebuin¬ 
ţelor ţării şi cerinţelor unui Stat modern. 

Serbările comemorative ale acestui an au produs în armată 
cea mai mare însufleţire spre muncă bărbătească. Oştirea îşi ur¬ 
mează progresul firesc; iar directivele date vor desvolta tot mai mult 
— în conducători simţimântul datoriei şi al răspunderii — în armată 
convicţiunea că ea este nu numai apărătoarea fiinţei Statului, ci 
totodată o puternică instituţiune de cultură a poporului. 

Domnilor Senatori, 

Domnilor Deputaţi, 

Pronia cerească a binecuvântat silinţele ţării pentru a învinge 
•o situaţiune de o greutate excepţională. Sunt convins că, animaţi 
•de un patriotism luminat, veţi urma şi de aci înainte cu aceeaşi 
xâvnă şi abnegaţiune munca care a produs roade atât de îmbucu¬ 
rătoare şi veţi da guvernului Meu sprijinul necesar pentru a ajunge 
la ţelul ce-1 avem cu toţii: fericirea scumpei noastre Patrii. 

Dumnezeu să binecuvânteze lucrările d-voastre. 

Sesiunea ordinară a Corpurilor Legiuitoare este deschisă. 

CAROLi 

Preşedintele Consiliului de Miniştri, Ministru al Războiului şi ad-interim 
-al'Agriculturii, Comerţului, Industriei şi Domeniilor, D. A. Sturdza; Ministrul 
Justiţiei, Eug. Stătescu; Ministrul de Interne, G. D. Pallade; Ministrul Lucră¬ 
rilor Publice, C. I. Stoicescu; Ministrul Cultelor şi Instrucţiunii Publice, Sp. 
-Haret; Ministrul Afacerilor Străine, Ioan I. C. Brătianu; Ministrul Finanţelor, 
E. Costinescu. 

(M. O., 1902, nr. 183, p. 6321-2). 

260 . 

Alocuţiune către ofiţerii de Infanterie. 

26 Noemvrie/9 Decemvrie 1902. 

Generalul Iarca, în numele ofiţerilor din Infanterie, dă Suveranului o sta¬ 
tuetă reprezentând un dorobanţ, în amintirea războiului din 1877. M. S. Re¬ 
gele mulţumeşte şi speră că Infanteria română va fi demnă de dorobanţul dela 
Plevna. 

Primesc cu vie mulţumire acest frumos dar, ca o nouă dovadă 
a credinţei armatei şi ca o scumpă amintire a răsboiului, în care 

Infanteria a avut un rol aşa de însemnat. Mă bucur că aţi ales 
tocmai chipul unui dorobanţ, care a câştigat în campania noastră 
o adevărată popularitate. Regimentele de infanterie şi batalioanele 
de vânători pot privi cu mândrie pe camarazii lor, care au culps 
la Griviţa, Plevna, Rahova şi Smârdan lauri nepieritori. Acolo 
trupele pedestre au întemeiat renumele lor; trofeele, cucerite pe 
câmpurile de bătălie, mărturisesc cu ce avânt au luptat şi cu ce 
vitejie au înfruntat toate primejdiile. Sunt convins că faptele răz¬ 
boinice din trecut vor fi deapururea un puternic îndemn pentru 
viitor şi că armata nu va uita niciodată marea epocă când s’a rede¬ 
şteptat acuma 25 ani vitejia strămoşească. Mulţumesc pentru cu¬ 
vintele călduroase cu care-Mi oferiţi acest frumos dar, împodobit 
cu episoade ale războiului şi care are un preţ deosebit pentru Mine. 

(M. O., 1902, nr. 192, p. 6694). 


261. 

Toast la prânzul dat la Palat pentru aniversarea luării Plevnei. 

28 Noemvrie/11 Decemvrie 1902. 

M. S. Regele întrunind la prânz pe toţi ofiţerii superiori, care au luptat 
la 1877—78, le-a reînviat în cuvinte înălţătoare faptele de arme care înainte 
cu 25 de ani au dus la Independenţă. 

Cu vie mulţumire am întrunit astăzi împrejurul Meu pe vechii 
Mei tovarăşi de luptă ca să Serbăm împreună a 25-a aniversare a 
luării Plevnei. 

N’am putut da o sfinţire mai înălţătoare glorioasei aniversări 
a războiului, decât ducându-Mă însumi pe câmpul de bătălie, spre 
a depune, ca semn de veşnică recunoştinţă, cunune pe mormintele 
acelora care au căzut în lupte. 

Adânc mişcat am stat în faţa osemintelor bravilor noştri oşteni, 
care odihnesc acum, departe de vetrele lor, în pământ străin, însă 
Mi s’a pătruns inima când Mitropolitul de Vratza, în frumoasa 
sa cuvântare a exclamat arătând pe câmpul de luptă: « Sculaţi-vă 
din mormintele voastre, Regele vostru a venit a vă mulţumi pentru 
vitejia voastră ». Da! Am venit la Griviţa spre a Mă închina cu 
dragoste şi veneraţiune înaintea acestor vrednici fii ai ţării, care 
au jertfit viaţa lor pentru neatârnarea României. 

Un sfert de veac a trecut de atunci şi faptele războinice sunt încă 
vii îiî mintea noastră; însă mai vie trebue să rămână în sufletul 
nostru amintirea eroilor, care au scris cu sângele lor cea mai frumoasă 
pagină a istoriei noastre naţionale. 

Serbând astăzi cu recunoştinţă a douăzeci şi cincea aniversare 
a intrării triumfale a armatelor aliate ruso-române la Plevna, gân¬ 
desc la toţi acei care, sub ordinele Mele, au condus trupele la izbândă*, 
în amintirea acelora care nu mai sunt, şi urând viaţă lungă celor 
care trăesc, ridic paharul Meu. 

(M. O., 1902, nr. 195, p. 6802-3). 

262 . 

Răspuns la Adresa Adunării Deputaţilor. 

2/15 Decemvrie 1902. 

Preşedintele Adunării Deputaţilor, M. Pherekyde, face un istoric al des- 
voltârii României pe timp de 25 de ani. M. S. Regele remarcă bărbăţia de care 
a dat dovadă în faţa sacrificiilor financiare impuse de împrejurări grele populaţia 
ţării. Aceasta este o probă de conştiinţă a vitalităţii României. 

Domnule Preşedinte, 

Domnilot Deputaţi, 

Privirea ce aruncaţi pe un trecut aşa de bogat în evenimetele 
istorice, ca şi sentimentele de dragoste şi devotamentul ce Mi le 
arătaţi din partea Camerei, cuvinte aşa de călduroase, îmi sunt 
astăzi îndoit de scumpe, căci Mi le rostiţi tocmai la aniversarea 
memorabilelor lupte pentru neatârnare şi în faţa acestor steaguri, 
aşezate acum împrejurul Tronului, ca nişte martori ai vitejiei 
armatei. 

Gândul patriotic al Reprezentaţiunii naţionale de a consfinţi, 
prin un monument neperitor, amintirea acestor timpuri glorioase 
— drept cinstea eroilor căzuţi pe câmpul de onoare şi pildă pentru 
urmaşii noştri — umple sufletul Meu de o vie şi adâncă mulţumire. 

După cum ostaşul rOmân şi-a dovedit însuşirile războinice acum 
£5 de ani la Plevna, la Rahova şi la Smârdan, tot aşa şi cetăţeanul 
în aceşti trei ani din urmă, a arătat la rândul său virtuţile sale 
civice, primind voiniceşte grelele sarcini ce ni le-au impus împre¬ 
jurările. 

îmbrăţişând cu un patriotism vrednic de laudă opera de recu¬ 
legere ce aţi inaugurat, Ţara a dat dreptate acelora care au avut 
încredere într’însa şi nu s’au îndoit de jerfele ce le poate primi 
când este vorba de a înlătura o primejdie fie politică, fie economică* 
Partea cea mai grea a acestei opere este astăzi desăvârşită, după 
cum dovedeşte starea finanţelor noastre; nu vă mai rămâne acum 
decât să arătaţi acelora care se îndoiesc încă de vitalitatea noastră, 
că, cu toate piedecile ce ne stau în cale, statornicia nu ne va lipsi 
şi că nu ne vom abate dela hotărîrea noastră, până nu vom atinge- 
scopul ce ni l-am propus de a aşeza viaţa noastră economică pe 
temelii sănătoase şi neclintite. 

întru îndeplinirea acestui program de mântuire, sunt convins 
că veţi da guvernului Meu un sprijin devotat şi nemărginit, între¬ 
gind astfel munca de Dumnezeu binecuvântată ce aţi început, 
spre propăşirea şi întărirea scumpei noastre Românii. 

în numele Reginei, al Familiei Mele şi al Meu vă mulţumesc 
din adâncul inimii pentru caldele urări ce Ne aduceţi din partea 
Adunării Deputaţilor. 

(M. O., 1902, nr. 197, p. 6874-5). 


263. 

Răspuns Ia Adresa Senatului. 

6/19 Decemvrie 1902. 

P. S. Aurelian aminteşte, prin Adresa Senatului, al cărui Preşedinte este, 
de războiul independenţii şi de vizita Suveranului în Bulgaria. M. S. Regelo 
stărue asupra călătoriei ce a făcut la Plevna şi aprobă punctul de vedere al 
Senatului faţă de problemele ce Maturul Corp are de rezolvat. 

Domnule Preşedinte, 

Domnilor Senatori, 

Sentimentele de iubire şi de nestrămutat devotament ce Mi Ier 
arătaţi, în cuyinte aşa de măgulitoare, din partea Senatului, au 
găsit în sufletul Meu un răsunet adânc şi recunoscător. 

Cu cea mai vie mulţumire am constatat că pe ambele ţărmuri 
ale Dunării amintirile războiului sunt neşterse în inima tuturor; 
în zilele din urmă încă Mi s’au dat dovezi scumpe şi nenumărate 
despre recunoştinţa ce se păstrează iubitei noastre armate. 

Unanimitatea cu care Senatul s’a pronunţat pentru ridicarea 
unui monument în amintirea războiului îmi dă o nouă mărturie 
de dragostea sa pentru armată, întemeietoarea şi scutul indepen¬ 
denţei noastre politice. 

Cu drept cuvânt priviţi băncile populare ca o instituţiune bine¬ 
făcătoare ; sunt convins că ele vor fi într’adevăr de mare ajutor 
claselor muncitoare, dacă vor fi conduse cu prudenţă şi încunjurate 
de un control serios şi neîncetat. Ele vor desvolta printre săteni 
spiritul de economie şi de asociaţiune, pârghia puternică a propă¬ 
şirii şi a bunului traiu — ridicând astfel starea materială şi morală 
a acestor harnici plugari şi buni ostaşi, cărora dragostea Mea le 
este pe deplin asigurată. 

Sunt încredinţat că Senatul — pătruns de înalta sa menire şi 
însufleţit de acest înţelept patriotism ce l-a arătat în toate împreju¬ 
rările — nu va cruţa nimic spre a desăvârşi munca roditoare şi 
binefăcătoare aşa de fericit începută, dând astfel guvernului Meu 
un sprijin luminat şi hotărît. 

Vă mulţumesc din adâncul sufletului pentru bunele şi caldele 
urări ce aduceţi Reginei, Mie şi Familiei Mele din partea Senatului. 

(M. O., 1902, nr. 201, p. 7002). 


264. 

înalt Ordin de zi către armată. 

1/14 Ianuarie 1903. 

M. S. Regele aminteşte oştirii faptele eroilor morţi pentru independenţa 
pe ale căror morminte însuşi a depus florile recunoştinţei în anul ce-a trecut. 
Face urări de bine armatei. 

Ostaşi, 

In anul care s’a închis, un sfert de veac s’a împlinit de când 
oştirea a fost chemată a lua armele pentru neatârnarea ţării şi s’a 
acoperit în un războiu glorios cu lauri neperitori. Eu însă am avut 
duioasa mulţumire de a Mă duce, după 25 de ani de pace rodnică, 
pe câmpul de luptă spre a revedea aceste locuri sfinte şi neuitate 
unde vitejia strămoşească a reînviat şi fapte eroice s’au săvârşit. 

Depunând cunune pe mormintele bravilor căzuţi, am dovedit 
că se păstrează în inima Noastră o adâncă recunoştinţă şi o veşnică 

amintire pentru acei care, împlinindu-şi datoria, au jertfit vieâţa 
lor pentru mărirea Patriei şi că numele acelor morţi vor rămânea 
nemuritoare. 

Am deplina încredinţare că ori în ce moment vom avea nevoie 
de braţul vostru, voi veţi fi vrednici de bravii voştri camarazi şi 
că vă veţi sili de a fi pururea scutul neclintit a Ţării şi mândria 
Mea; vă urez dar din tot sufletul, cu prilejul anului ce începe, ani 
mulţi şi fericiţi. 

Dat în Bucureşti, la 1 Ianuarie 1903. 

CAROL. 

(M. O., 1903, nr. 218, p. 7561). 


265. 

Răspuns la urările înaltului Cler, ale Miniştrilor şi ale Corpurilor 

Legiuitoare. 

1/14 Ianuarie 1903. 

M. S. Regele, însoţit de Principele Moştenitor, după serviciul divin dela 
Mitropolie, trece în apartamentele mitropolitane unde primeşte felicitări. Fac 
urări: Mitropolitul Primat, din partea Bisericii; D. Sturdza, din partea Guver¬ 
nului; M. Pherekyde, din partea Corpurilor Legiuitoare şi C. E. Schina, în nu¬ 
mele Justiţiei. Suveranul mulţumeşte şi invocă ajutorul divin pentru emul 
ce începe. 

Iarăşi ne găsim pe pragul unui nou an şi numai Dumnezeu 
ştie ce el tăinueşte în sânul său. Am înălţat dar fierbintele noastre 
rugăciuni către Atotputernicul, ca să ne conducă pe calea necu¬ 
noscută, care se deschide înaintea noastră şi să ne păzească de 
grije şi de necazuri. 

Dea ca anul în care intrăm să fie binecuvântat şi să împlinească 
tot ce doresc pentru fericirea şi propăşirea iubitului Meu popor. 
Aceasta ar fi pentru Mine dorul cel mai scump, tot aşa de scump 
ca şi caldele voastre felicitări, cari găsesc un adânc răsunet în 
inima Mea. 

Pătruns de vie recunoştinţă pentru nenumăratele dovezi de dra¬ 
goste şi de credinţă, ce primesc neîncetat din ţara întreagă, urez 
din tot sufletul tuturor şi din partea Reginei ani mulţi şi fericiţi. 

(M. O., 1903, nr. 219, p. 7612). 

266 . 

Cuvântare după târnosirea bisericii M-rei Sinaia. 

26 Mai/8 Iunie 1903. 

M. S. Regele face istoricul mănăstirii Sinaia şi al aşezărilor regale din jur. 

Peste două veacuri au trecut de când Spătarul Mihai Capta- 
cuzino a ridicat aci, în mijlocul pădurilor nepătrunse, o bisericuţă 
cu chilioare, înconjurată cu ziduri ca loc de reculegere şi liman 
de odihnă şi adăpostire pentru trecătorii rătăciţi. Sute de ani acest 
sfânt aşezământ a rămas departe de zgomotul lumii, ferit de vi¬ 
jeliile ce zguduiseră ţara. Mai târziu, când mişcarea comercială 
între România şi Transilvania a început a se desvolta, s’a mărit 
schitul şi s’a clădit încă o biserică mai încăpătoare, care a atras 
mii de credincioşi din toată împrejurimea. 

Scumpe şi dulci amintiri Ne leagă de această veche biserică, 
acuma dărâmată, în care am înălţat cu familia Mea mai bine de 
un sfert de veac, rugile Noastre către Atotputernicul. 

In acest lung şir de ani, Mănăstirea Sinaia a fost scaunul Meu 
domnesc, primind astfel o sfinţire istorică. 

în acest timp, doi ani după războiul glorios pentru neatârnare, 
valea Prahovei a fost înzestrată cu calea ferată, care a legat această 
regiune, odinioară sălbatică, cu ţara şi streinătatea, şi s’a ridicat 
Castelul Peleşului, devenit leagănul Dinastiei române. Tot atunci, 
ca prin farmec, s’a înfiinţat pe poalele mănăstirii un orăşel care 
îl încinge ca un brâu minunat. 

Astfel, pustia, veşnic cutreerată de tâlhari şi făcători de rele, 
s’a preschimbat în adevărat rai al cărui renume trece departe peste 
hotarele României. 

In faţa acestui avânt neaşteptat, Eforia a hotărît să reclădească 
biserica cea mare pe vechile ei temelii. După o trudă de mai mulţi 
ani, o biserică nouă, bogat împodobită, se înalţă astăzi înaintea 
ochilor noştri; ea Străluceşte cu o nouă splendoare, vrednică de 
desvoltarea şi însemnătatea locului şi din turnurile sale clopotele 
răsună departe prin munţi şi văi chemând iarăşi pe credincioşi 
la slujbă. 

Bisericile şi mănăstirile sunt aproape singurele monumente ce 
ne-au rămas din trecut; ele au astfel o însemnătate deosebită pentru 

istoria Patriei, căci inacripţiunile păstrate pe zidurile lor au fost 
de multe ori singura călăuză a istoricului pentru a determina domnia 
hospodarilor, obârşia neamurilor, cârmuirea vlădicilor şi faptele 
războinice. 

Fie ca această frumoasă biserică astăzi târnosită, cu hramul 
Sfintei Treimi, de înalt Prea Sfinţia Sa Mitropolitul Ungro-Vla- 
hiei, Primat al României, în al 38-lea an al domniei Mele, să amin¬ 
tească încă în vremurile cele mai depărtate marea epocă a rede¬ 
şteptării naţionale, a neatârnării şi a înălţării României. 

Rog pe Dumnezeu să binecuvinteze acest sfânt locaş, ridicat 
în creerii Carpaţilor spre cinstea şi slava Lui. 

Yoi păstra o amintire scumpă de această frumoasă serbare, 
la care cu o vie plăcere am luat parte şi mulţumesc călduros Eforiei 
de însemnatul ei sprijin pentru desvoltarea şi înfrumuseţarea Si- 
naiei de care ne putem mândri astăzi şi pe care o privesc ca un 
adevărat mărgăritar al Regatului României. 

(M. O., 1903, nr. 44, p. 1429-30). 


267. 

Cuvântare la serbarea jubileului de 50 ani dela înfiinţarea Şcoalei 
de Agricultură dela Herăstrău. 

1/U Iunie 1903. 

Directorul şcoalei aminteşte că instituţia ce conduce a fost întemeiată în 
1853 iar clădirii dela Herestrău i s'au pus temeliile în 1868. Enumeră greu¬ 
tăţile ce a întâmpinat Şcoala în trecut. M. S. Regele împarte îndemnuri pentru 
viitor. 

Cu mare plăcere serbez împreună cu d-voastre a 50-a aniversare 
a fundaţiei Şcoalei de Agricultură şi mulţumesc din suflet pentru 
caldele cuvântări şi bunele urări ce-Mi exprimaţi. N*am trebuinţă 
a vă încredinţa cât de viu este interesul Meu pentru agricultura 
noastră, pe care o privesc ca un izvor nesecat al bogăţiei ţării. 
Nu putem mulţumi destul lui Dumnezeu că a binecuvântat Ro¬ 
mânia cu un pământ aşa de mănos, care cere numai o muncă bine 
îngrijită. Suntem dar datori ca să îmbunătăţim întinsele noastre 
câmpii şi să desvoltăm agricultura noastră, astfel ca productele 
noastre să poată lupta cu acele ale altor ţări pe pieţele Europei. 

Doresc din suflet ca această şcoală, a cărei temelie am pus-o, 
sunt acum 35 de ani, să îndeplinească şi în viitor înalta şi frumoasa-i 
chemare şi ca tinerii elevi, care primesc aci un învăţământ teo¬ 
retic şi mai ales practic, să închine munca şi cunoştinţele lor cu 
totul agriculturii şi în folosul scumpei noastre ţări. 

(M. O., 1903, nr. 49, p. 1662). 

268. 

Toast în onoarea delegaţiei Regimentului rus de Wologda, nr. 18 

« Carol I». 

16/29 Iulie 1903. 

M. S. Regele închină pentru împăratul Nicolae al II-lea şi pentru armata 
rusă. 

Salut cu o vie plăcere delegaţia regimentului Meu de « Wologda ». 
îndoita legătură care Mă uneşte de dânsul ca şef şi ca fostul său 
comandant superior, îmi este -cu atât mai scumpă cu cât regi¬ 
mentul s’a luptat sub ochii Mei cu o aşa mare vitejie. Cu prilejul a 
celei de-a 25 aniversare a victoriilor repurtate în jurul Plevnei, 
am revăzut cu emoţiune câmpul de bătaie, unde miile de viteji 
ai armatelor aliate şi-au vărsat sângele lor şi am depus în semn 
de amintire pioasă o coroană pe monumentul funerar al eroilor 
căzuţi din regimentul 18 « Wologda ». Celebrarea centenarului său 
Mi-a dat din nou plăcuta ocazie de a-i arăta simpatia Mea şi sunt 
fericit de a o putea confirma personal astăzi, urând regimentului 
Meu toată fericirea şi ridicând paharul Meu în sănătatea Majestăţii 
Sale împăratului Nicolae II şi în gloria vitezei Sale oştiri. 

(M. O., 1903, nr. 89, p. 3204). 


269. 

Toast la prânzul din Craiova, după manevre. 

29 Septemvrie/12 Octomvrie 1903. 

După terminarea manevrelor Corpului I de Armată, M. S. Regele aduce 
elogii acestei unităţi, amintind trecutul de vitejie şi de cultură al Olteniei, 
închină pentru Corpul I de Armată, pentru Craiova şi Dolj. 

Am simţit o vie satisfacţie că manevrele din ăst-timp s’au să¬ 
vârşit împrejurul vechiului scaun al Olteniei, a cărui inimă a bătut 
totdeauna pentru patrie şi armată. 

Multe şi scumpe legături ne unesc cu Oltenia. De aci a plecat 
întâiul semn al războiului pentru neatârnare. De aci armata a trecut 
Dunărea, spre a se întoarce acoperită cu lauri. Numele Calafatului 
şi al Corăbiei rămân dar neşterse în amintirea noastră. Bătălia 
dela Rahova în mare parte a fost câştigată de Olteni: cu sângele 
lor ei au pecetluit această frumoasă izbândă. 

Faptele glorioase din trecut sunt o puternică garanţie că ţara 
se poate rezema cu încredere pe armată. Noi însă trebue să muncim 
fără preget spre a putea împlini oricând datoria noastră. 

Cu mare plăcere am constatat buna stare a Corpului I de Ar¬ 
mată şi că fiecare se sileşte să răspundă la aşteptările Mele. 

Mulţumind pentru modul cum s’au prezentat trupele cu ocazia 
manevrelor, închin paharul Meu în onorul Corpului I de Armată. 

Al 2-lea pahar îl ridic cu inima caldă pentru Oltenia, această 
frumoasă parte a ţării, care străluceşte ca un scump mărgăritar 
al Coroanei României. 

Craiova s’a distins totdeauna ca centru de înaltă cultură, de¬ 
şteptând simţimântul patriotic. Astfel s’au păstrat neatinse limba 
şi moravurile ţării şi s’au desvoltat însuşirile războinice şi virtuţile 
civice. 

Dorind ca Oltenia să rămâie credincioasă vechilor sale tradi- 
ţiuni, mulţumesc din suflet pentru călduroasa întâmpinare, care 
M’a mişcat adânjc., rămâindu-mi neuitată, precum şi pentru dove¬ 
zile de dragoste, de care am fost înconjurat din partea iubiţilor 
Mei Craioveni în timpul şederii Mele în mijlocul loc. 

Cu inima recunoscătoare închin paharul Meu pentru Craiova, 
urând oraşului fericire, cetăţenilor sănătate şi judeţului Dolj pros¬ 
peritate. 

(M. O., 1903, nr. 153, p. 5210). 

270. 

înalt Ordin de zi către armată. 

Sinaia, 29 Octomvrie/11 Noemvrie 1903. 

M. S. Regele dă dispoziţii complimentare celor dela 10 Mai 1902 pentru 
buna instrucţie şi educare a ostaşului român. 

în urma inspecţiilor, manevrelor şi revistelor, am putut con¬ 
stata zelul pus în executarea ordinelor şt directivelor Mele din 10 
Mai 1902 şt vă exprim tuturora via Mea mulţumire. 

Urmând prescripţiunile acestui ordin de zi, cu exactitatea şi 
cu energia care trebue să o arate fiecare ostaş, chiar in timpul de 
pace, spre a fi vrednic şi la războiu, oştirea va păşi înainte pe calea 
progresului. Am nădejdea că principiile arătate de Mine vor pătrunde 
tot mai mult pretutindenea şi în fiecare moment activitatea voa¬ 
stră şi că greutăţile, pe care fireşte le întâmpinaţi înaintând şi 
progresând, vor fi curând şi deplin învinse. 

Se ţine^ socoteală de aceste greutăţi şi nu-Mi sunt necunoscute 
cauzele, pentru care dorinţele Mele nu s’au îndeplinit încă pre¬ 
tutindenea în acelaşi mod. Cer însă ca comandanţii generali şi su-* 
periori să conlucreze cu Mine din toate puterile, pentru ca directi¬ 
vele date de Mine să fie realizate spre binele oştirii şi pentru sigu¬ 
ranţa ţării. 

Reamintesc, în primul loc, că în rândurile armatei trebue să 
domnească ca o lege nestrămutată, că ordinele primite de un ostaş 
nu se discută, nici nu se supun la interpretări. Ostaşul, care pri¬ 
meşte un ordin, are sfânta datorie de a-1 pătrunde şi de a-i pri¬ 
cepe înţelesul, ţelul şi folosul; iar executarea unui ordin trebue 
să se desăvârşească fără şovăire, fără întârziere, îndată după j>ri- 
mire şi cu cea mai mare exactitate. Afară de aceasta, nu trebue 
uitat că nu este destul a repeţi şi a transmite un ordin primit; 
lucrul de căpetenie fiind ca executarea ordinului transmis inferio¬ 
rilor să se controleze necontenit şi cu sârguinţă, căci numai atunci 
ajungem la un sfârşit mulţumitor. Astfel doresc ca înaltul Ordin 
de zi din 10 Mai 1902 să fie aplicat pretutindenea şi în toată în¬ 
tinderea sa. De aceea s’a şi înzestrat armata cu un nou regulament 
privitor la inspecţii şi s’a împărţit oştirea după o nouă ordine de 
bătaie. Dar nu numai la inspecţii, la critici şi Ia conferinţele ce se 
ţin în cercurile ofiţerilor, subofiţerilor şi elevilor doresc să se re¬ 
amintească necontenit ordinele Mele, ele trebue să vă călăuzească 
şi în timpul serviciului zilnic. 

Este dorinţa Mea ca, în cel mai scurt timp, şefii de corp şi că- 1 
pitanii comandanţi să se obişnuiască a se bucura de iniţiativa şi 
libertatea acordată lor. 

Voiesc ca permutările şi detaşerile prea dese în armată care 
zdruncină mersul regulat al serviciului şi pregătirea pentru răz~ 
boiu, să fie reduse la strictul necesar prin grija Ministrului de Răz¬ 
boiu şi a Comandanţilor superiori. 

Doresc ca pedepsele să se aplice cu cea mai mare băgare de 
seamă şi cu cea mai mare cumpăneală şi judecată în mod pro¬ 
gresiv şi având, de ţintă îndreptarea. 

Ministrul de războiu va lua măsurile necesare spre a se Con¬ 
trola aceasta şi a se face răspunzători cei care greşesc. 

'Vă îndemn din. nou a conlucra cu Mine pentru ca lovirea să 
dispară din armată. Reamintiţi gradelor inferioare, eă cel care lo¬ 
veşte dovedeşte că este lipsit de alte mijloace pentru educaţiunea 
soldatului şi că nu merită, prin urmare, gradul său; iar ofiţerilor 
că este în contra demnităţii lor de a întrebuinţa mijloace care nu 
ridică iporalul soldatului ci apasă asupra lui. 

Reamintiţi-le că ei nu au numai datoria de a da soldatului, 
într’un interval de timp, o câtime de cunoştinţi teoretice şi prac¬ 
tice ; ci că trebue să ridicăm pe omul necult mai sus prin propria 
noastră purtare şi influenţa ei asupra lui. Ordon ca dorinţele Mele 
în această privire să fie executate cu toată sfinţenia. 

In privinţa examenelor şi studiilor de orice categorie, doresc 
ca ţelul să fie mai mult desvoltarea dreptei judecăţi, decât încor¬ 
darea nemăsurată a memoriei. Comandanţii inferiori, ofiţerii şi sub¬ 
ofiţerii trebuesc necontenit făcuţi atenţi, că a încărca pe inferiorii 
lor cu multe cunoştinţi învăţate pe dinafară nu însemnează altceva 
decât a se înşela pe sine şi a înşela şi pe superiorul care inspec¬ 
tează progresele desăvârşite. în cazărmi, ca şi în şcoli, trebue ca, 
pe lângă dobândirea unor cunoştinţi pozitive, munca principală 
să fie îndreptată spre formarea şi desvoltarea caracterului tână¬ 
rului român, adică spre formarea şi desvoltarea unei judecăţi, unei 
voinţe şi unor apucături, dominate de simţul datoriei şi al ordinei. 

In urma manevrelor de astă toamnă aduc aminte ca toate ar¬ 
mele să aibă cu deosebire în vedere că terenul trebue întrebuinţat 
cu multă băgare de seamă şi că trebue mai ales să fim. pătrunşi 
de adevărul că manevrele nu sunt numai un joc, cu un număr re¬ 
gulamentar de formaţiuni, ci că se cere, înainte de luptă ca şi în 
timpul luptei, o muncă continuă a judecăţii şi a hotărîrii, nimerin- 
du-se în fiecare situaţiune şi condiţiune formaţia cea mai potri¬ 
vită pentru a se mişca sau a sta pe loc şi că formaţiunile să fie 
alese astfel ca ele să garanteze eficacitatea focurilor care trebuesc 
trase totdeauna cu linişte şi cât se poate mai adăpostit, sau dacă 
adăopstul lipseşte, culcat, sau în genunchi. Pentru a asigura pro- 

gresele armatei, Ministrul Meu, Secretar de Stat la Departamentul 
Războiului, va îngriji următoarele: 

I. Câmpurile de războiu ale Corpurilor de armată se vor pre¬ 
găti în măsura mijloacelor financiare, dar cât mai neîntârziat, spre 
a primi în curând regimentele de orice armă, pentru exerciţii şi 
unităţi mai mari. 

II. Se vor organiza asemenea câmpurile de tragere în diferite 
garnizoane, spre a fi întrebuinţate fără întârziere. 

III. Mi se va înainta un proiect pentru înfiinţarea cu ziua de 
1 Aprilie 1904 a Batalionului 9 de vânători, cu garnizoana la Ploeşti, 
având efectivul de războiu şi făcând serviciul permanent de 2 ani, 
cu scutire de orice gărzi şi corvezi, afară de acele necesare trupei 
însăşi. 

Mi se vor prezenta la 1 Aprilie 1904, următoarele proiecte de 
regulamente: 

a) Regulamentul asupra serviciului de garnizoană; 

b) Regulamentul asupra serviciului interior pentru toate trupele; 

c) Regulamentul tragerii în ţintă al infanteriei; 

d) Regulamentul asupra serviciului în campanie; 

e) Regulamentele pentru instrucţia infanteriei; 

/) Regulamentele pentru instrucţia cavaleriei; 

g) Regulamentele pentru instrucţia artileriei. 

Dat în Castelul Peleş, la 29 Octomvrie 1903. 

CAROL. 

(M. O., 1903, nr. 178, p. 6025—6). 

271. 

Mesaj la deschiderea Corpurilor Legiuitoare. 

15/28 Noemvrie 1903. 

M. S. Regele indică punctele de program legislativ ale Camerii şi Senatului 
în noua sesiune. De remarcat: mărirea producţiei petrolului, naţionalizarea 
industriei şi excedentele bugetare. 

Domnilor Senatori, 

Domnilor Deputaţi, 

Sunt pătruns de o deosebită mulţumire văzând din nou Corpurile 
Legiuitoare întrunite împrejurul Meu astăzi, când, după ce am 
străbătut ani plini de îngrijire, am izbutit să învingem mari greu¬ 
tăţi şi am intrat într’o situaţiune normală. 

Naşterea unui al doilea Principe al Casei Mele a fost primită 
cu o bucurie cu atât mai vie de întregul popor, cu cât el a văzut 
în ea o nouă garanţie pentru viitor. Am fost adânc mişcat de nenu¬ 
măratele dovezi de dragoste şi de devotament cafe Mi-au venit cu 
acest prilej din toate părţile ţării. 

Relaţiunile României cu toate Statele urmează a fi din cele mai 
bune şi, prin atitudinea noastră înţeleaptă, am contribuit la men¬ 
ţinerea păcii, ţel urmărit neîncetat de Puterile cele mari. 

Domnilor Senatori, 

Domnilor Deputaţi, 

Sistemul financiar inaugurat în 1901 şi urmat cu statornicie în 
timp de trei ani a dat roadele sale binefăcătoare. Regularea cheltuie¬ 
lilor după venituri reale şi pe deplin asigurate a avut de rezultat: 
înlăturarea unei crize financiare din cele mai periculoase, ridicarea 
creditului Statului şi trei excedente. Cu aceste excedente putem 
îndestula trebuinţe cerute de desvoltarea şi progresul ţării, fără a 
recurge ca altă dată la împrumuturi. 

Proiectul de buget pentru anul 1904—1905 este alcătuit pe baza 
unui excedent, ca şi bugetul exerciţiului curent. El se prezintă cu 
un spor, care provine în cea mai mare parte din înscrierea de veni¬ 
turi şi cheltuieli, care până acum figurau mimai în bugetele comu¬ 
nelor, precum şi din cheltuieli impuse de creşterea unora din veni¬ 
turile Statului. 

Desfiinţarea barierelor şi reforma accizelor dau rezultatele aştep¬ 
tate, atât în ce priveşte încasările fondului comunal, cât şi prin 
circulaţiunea liberă şi fără piedici în interiorul ţării. Comunele rurale 
găsesc acum în fondul comunal un ajutor însemnat. 

Paza fruntariilor încredinţată trupei cu schimbul s’a dovedit a 
fi neîndestulătoare. Guvernul Meu va prezintă domniilor-voastre un 
proiect de lege pentru înfiinţarea unui corp permanent sub denu¬ 
mirea de Grăniceri. 

Ţara aşteaptă cu încredere dela conlucrarea d-voastre cu guvernul 
Meu alcătuirea unui tarif vamal, care să ţină seama şi de desvol¬ 
tarea bogăţiilor noastre şi de relaţiunile comerciale internaţionale. 

Căile ferate, navigaţiunea şi porturile fluviale şi maritime se 
îmbunătăţesc în fiecare an spre a corespunde cerinţelor crescânde 
ale comerţului nostru intern şi extern. 

Producţiunea petrolului a luat în timpul din urmă un avânt 
însemnat. Ea se va desvolta tot mai mult prin înlesnirea transpor¬ 
turilor şi înfiinţarea de rezervorii. 

Guvernul Meu va depune deliberării d-voastre o nouă lege 
pentru încurajarea industriei naţionale; iar modificarea legei Bur¬ 
selor are de scop un mers mai lesnicios şi o mai mare siguranţă a 
operaţiunilor comerciale. 

Atenţiunea tuturor fiind îndreptată asupra populaţiunii dela 
sate, guvernul Meu va prezintă un proiect de lege pentru reorgani¬ 
zarea comunei rurale. Prin această reformă, comunele vor fi mărite 
în Scop de a avea venituri mai însemnate, pentru a îmbunătăţi 
administraţiunea şi a îngriji mai de aproape sănătatea publică, fără 
a pune noui sarcini asupra contribuabililor. 

învăţământul public se desvoltă în mod normal şi satisfăcător 
pe baza ultimelor legi votate de d-voastre. O dovadă îmbucurătoare 
că poporul recunoaşte binefacerile învăţământului este că, în ultimii 
doi ani, numărul copiilor din Şcolile primare a crescut cu cincizeci 
la sută şi că în comunele rurale s’au construit la opt sute săli de 
clasă. învăţământul elementar şi inferior al meseriilor şi al agricul¬ 
turii, înfiinţat abia doi ani, a dat cele mai bune rezultate. 

în anul acesta situaţiunea materială a preoţilor va căpăta o 
însemnată îmbunătăţire prin aplicarea pentru prima oară a grada- 
ţiunii, prevăzută de lege. 

Armata, acest puternic scut al ţării, asupra căreia veghez cu 
dragoste şi cu ochi neadormiţi, face din an în an progrese neîntrerupte. 
Buna stare a finanţelor a permis a spori efectivul armatei, ceea ce 
va îmboldi încă mai mult râvna şi munca corpului ofiţeresc. Am 
putut constata din nou, cu ocaziunea manevrelor din toamna aceasta, 
că ţara poate avea încredere în oştirea sa, pentru care face jertfe 
neîncetate. 


Domnilor Senatori, 

Domnilor Deputaţi, 

Rezultatele însemnate obţinute prin munca d-voastre patriotică 
şi luminată Mă întăreşte în credinţa ce am, că, strâns uniţi şi în 
această sesiune, veţi pune toate silinţele şi toată activitatea întru a 

asigura desvoltarea şi întărirea Statului, dobândind astfel un nou 
drept la recunoştinţa naţiunii. 

Dumnezeu Atotputernicul să binecuvânteze lucrările d-voastre. 

Sesiunea ordinară a Corpurilor Legiuitoare ■feste deschisă. 

CABOL. 

Preşedintele Consiliului Miniştrilor şi Ministru al Războiului, D. A. Sturdza ; 
Ministrul Agriculturii, Industriei, Comerţului şi Domeniilor, C. I. Stoicescu; 
Ministrul de Interne, V. Lascar; Ministrul Lucrărilor Publice, Em. Porumbarii; 
Ministrul Cultelor şi Instrucţiunii Publice, Spîru Haret; Ministrul Afacerilor 
Străine, Ioan I. C. Brătianu; Ministru] Finanţelor, Em. Costinescu; Ministrul 
Justiţiei, Al. Gianni. 

(M. O., 1903, nr. 190, p. 6393—4). 

272. 

Răspuns la întâmpinarea Preşedintelui expoziţiei organizate de 
« Asociaţiunea română pentru înaintarea şi răspândirea ştiinţelor ». 

21 Noemvrie/4 Decemvrie 1903. 

La cuvintele d-rului Istrati, care arată rostul ştiinţei aplicate şi al expoziţiei 
respective, M. S. Regele îşi manifestă satisfacţia pentru reuşita expoziţiei de 
faţă şi nădăjdueşte că în al 40-lea an al domniei Sale să se deschidă o expoziţie 
generală română. 

Sunt foarte recunoscător pentru cuvântarea caldă cu care Mă 
salutaţi pe pragul acestei expoziţiuiii, care a atras, cum am aflat 
cu plăcere, aprobarea generală. Sper că dorinţele ce-Mi exprimaţi 
se vor putea împlini în al 40-lea an al Domniei Mele. 

Progresele însemnate săvârşite în toate ramurile activităţii 
noastre, într’un timp relativ scurt, au îndemnat pe bărbaţii, care 
s’au închinat cu râvnă ştiinţelor, să arate ce poate produce o muncă 
statornică şi bine îndrumată. Privesc, dar, cu vie satisfacţiune 
această expoziţie ca o întreprindere vrednică de laudă şi urez ca ea 
să aducă roadele cele mai bune şi să aibă o influenţă fericită asupra 
aşezămintelor noastre de cultură, ca şi asupra desvoltării economice 
a ţării. Trebue să punem ştiinţa în serviciul agriculturii şi industriei 
şi să ne silim a le ridica asemenea la înălţimea unei adevărate ştiinţe. 

Sigur fiind că silinţele voastre vor fi pe deplin răsplătite prin 
marele avânt al ţării, mulţumesc tuturor care au luat iniţiativa 
acestei expoziţii, pe care o voiu vizita acum cu un deosebit interes. 

(M. O., 1903, nr. 196, p. 6620—1). 

273. 

Răspuns către delegaţia ofiţerilor de Geniu la primirea darului 

făcut de dânşii. 

28 Noemvrie/11 Decemvrie 1903. 

Ofiţerii de Geniu prezintă ca dar M. S. Regelui, prin generalul Crăiniceanu, 
o columnă de bronz în felul Columnei lui Traian, reprezentând războiul din 
1877—78. M. S. Regele mulţumeşte. 

Primesc cu vie bucurie acest frumos dar pe care ofiţerii din 
Geniu au dorit a-Mi oferi în amintirea gloriosului nostru războiu 
şi mulţumesc călduros tuturor pentru această dovadă de dragoste. 

însă darul cel mai scump pentru Mine este credinţa armatei pe 
care Mă pot rezema ca pe o stâncă de granit. 

Geniul a luat sub domnia Mea un avânt însemnat şi a devenit 
un adevărat corp de elită, distingându-se prin marile sale lucrări şi 
servicii reale m timp de pace ca şi în războiu. 

Podul de lângă Corabia şr întăririle împrejurul Plevnei strălucesc 
astăzi în analele Geniului, tot atât cât fortificaţiile Bucureştilor şi 
ale Şiretului. 

Plivesc dar cu mândrie şi încredere pe acest corp şi sunt convins 
că dânsul va şti să păstreze locul de onoare pe care l-a câştigat 
în armată. 

încă odată mulţumesc pentru cuvintele aşa de bine simţite 
ca şi pentru atenţiunea voastră şi sunt foarte simţitor că aţi ales ca 
dar o copie a Columnei lui Traian care a sădit virtuţile războinice 
pe ţărmurile Dunării. 

(M. O., 1903, nr. 201, p. 6789). 


274. 

Răspuns Ia Adresa Adunării Deputaţilor. 

Jl/24 Decemvrie 1903. 

Preşedintele Camerii, Pherekyde, constată însănătoşirea finanţelor Statului 
după 1901. Făgădueşte sprijin Guvernului. M. S. Regele reţine acest legământ 
şi mulţumeşte pentru simţimintele de devotament arătate Dinastiei. 

Domnule Preşedinte, 

Domnilor Deputaţi, 

Primesc cu o vie recunoştinţă, ca o rostire a sentimentelor 
Naţiunei întregi, mărturisirile de iubire şi devotament ce Mi le 
aduce Camera Deputaţilor. 

Cu drept cuvânt puteţi fi mândri, .d-lor Deputaţi, de rezultatele 
dobândite prin înţeleaptă cumpănire, inaugurată acum trei ani, 
în cârmuirea finanţelor ţării şi Mă bucur că sunteţi hotărîţi a păstra 
aceeaşi prudenţă şi în alcătuirea bugetului viitor, spre a avea astfel 
— prin excedente — mijloacele necesare pentru săvârşirea lucrărilor 
menite a spori puterea noastră de producţiune. 

Sprijinul ce-1 veţi da guvernului Meu întru aşezarea tarifului 
vamal, în vedere de a asigura neatârnarea noastră economică şi 
întru reorganizarea comunei rurale spre a face dintr’însa un organism 
viu şi de căpetenie al vieţii noastre sociale, îmi dau încredinţarea 
că sesiunea aceasta va fi tot aşa de rodnică ca cele precedente, 
desăvârşind astfel opera de reculegere şi de întărire ce aţi condus-o 
cu o nestrămutată voinţă, vrednică de recunoştinţa ţării. 

Cu o adâncă mulţumire sufletească văd că solicitudinea tradi¬ 
ţională a Corpurilor Legiuitoare pentru scumpa noastră armată este 
păstrată neştirbită şi că nu veţi cruţa nicio jertfă din cele trebuin¬ 
cioase desvoltării sale neîntrerupte. 

în numele Reginei, al Meu şi al Familiei Mele, vă mulţumesc din 
suflet de felicitările rostite pentru naşterea Principelui Nicolae, precum 
şi călduroasele urări ce Ni le aduceţi din partea Camerei Deputaţilor. 

(M. O., 1903, nr. 211, p. 7154). 

275. 

Răspuns la Adresa Senatului. 

16/29 Decemvrie 1903. 

La Adresa Senatului, citită de preşedintele P. S. Aurelian, M. S. Regele 
mulţumeşte şi constată identitatea de vederi dintre Maturul Corp şi Guvern. 

Domnule Preşedinte, 

Domnilor Senatori, 

Mărturisirile de credinţă şi felicitările pentru naşterea Princi¬ 
pelui Nicolae, ce Mi le aduce Senatul sunt scumpe inimii Mele şi 
deşteaptă în Mine, ca întotdeauna, o adâncă recunoştinţă. 

De asemenea privesc cu o vie bucurie asigurările ce Mi le daţi 
despre hotărîrea d-voastre de a da guvernului Meu un sprijin sta¬ 
tornic şi luminat, spre a duce la un bun capăt marea şi rodnica 
muncă, ce cu atâta râvnă şi patriotism aţi desfăşurat dela începutul 
acestei legislaturi. 

Restabilirea stărei normale în domeniul finanţelor publice şi 
însemnata reformă a accizelor sunt izbânzi netăgăduite ale sâr- 
guinţii d-voastre: ele sunt totodată şi o sigură chezăşie că veţi şti 
a rezolva cu maturitate şi competinţă problemele economice ce se 
vor supune desbaterilor d-voastre. 

Urmaţi dar înainte, domnilor Senatori, cu acelaş gând, pururea 
îndreptat spre binele obştesc şi spre propăşirea scumpei noastre 
Românii. 

Vă mulţumesc din suflet, în numele Reginei, al Meu şi al Familiei 
Mele, pentru sentimentele de dragoste ce cu atâta căldură Ni le 
arătaţi. 

(M. O., 1903, nr. 215, p. 7330). 


276. 

înalt Ordin de zi către armată. 

1/14: Ianuarie 1904. 

M. S. Regele e mulţumit a releva că în 1903 armata şi-a făcut datoria. 
Urează ca şi pe viitor aceiaşi conştiinţă să călăuzească atât pe ofiţeri cât şi 
pe soldaţi. 


Ostaşi, 

în cursul anului ce s’a sfârşit am avut plăcutul prilej de a ve¬ 
dea că iubita Mea armată nu încetează să-şi dea toate silinţele 
Spre a răspunde la aşteptările Naţiunii şi a fi vrednică de mulţu¬ 
mirea Mea. 

Urmând astfel fără preget, ţara poate fi liniştită şi Eu mândru 
de vitejii Mei ostaşi. 

Vă mulţumesc dar şi vă doresc statornicie nestrămutată pe 
această cale, spre a păstra României înalta sa poziţiune, dobân¬ 
dită prin ea însăşi cu multe sârguinţe şi jertfe. 

Pătruns de această încredinţare, vă urez, ofiţeri, subofiţeri şi 
soldaţi, ani mulţi şi fericiţi! 

Dat în Bucureşti, la 1 Ianuarie 1904. 

CAROL. 

(M. O., 1904, nr. 225, p. 7761). 


277. 

Răspuns Ia felicitările Consiliului de Miniştri. 

1/14: Ianudrie 1904. 

La orele 12, M. S. Regele primeşte la Palat pe Miniştri, în numele cărora 
D. Sturdza aduce urări Dinastiei. Suveranul mulţumeşte şi imploră ajutorul 
lui Dumnezeu pentru propăşirea României. 

Sunt viu mişcat de simţimintele de credinţă şi de bunele urări 
ce Ne exprimaţi cu atâta căldură în numele Consiliului de Miniştri. 

Privesc cu recunoştinţă vechiul an, în care s’au săvârşit, cu 
concursul d-voastre, multe şi însemnate reforme de un mare folos 
pentru ţară. Facă Cerul ca şi în anul care începe munca noastră, 
a cărei ţintă trebuie să fie neîncetat întărirea, siguranţa şi viitorul 
Statului, să fie binecuvântată. Rog pe Atotputernicul să împli¬ 
nească dorinţele pe cari inima Mea le hrăneşte pentru fericirea Ro¬ 
mâniei şi să ne dăruiască linişte şi îmbelşugare. 

Mulţumindu-vă pentru călduroasele voastre felicitări, Noi urăm 
tuturor ani mulţi şi fericiţi, şi Eu vă dorefec sănătate şi tărie, spre 
a Mă bucura încă multă vreme de sfaturile d-voastre. 

(M. O., 1904, nr. 226, p. 7802). 


278. 

Nicopole, 1396—1877—1902. Comunicare istorică, rostită 
Ia Academia Română. 

21 Martie/3 Aprilie 1904. 

M. S. Regele, însoţit de A. S. R. Principele Ferdinand, prezidează şedinţa 
solemnă a Academiei. Preşedintele P. S. Aurelian întâmpină pe Majestatea Sa 
cu o cuvântare prin care arată că Suveranul a redat ţării şi armatei româneşti 
renumele străbun şi a transformat Statul în sens modern. Ii mulţumeşte apoi 

pentrtf sprijinul necurmat oferit Academiei Române. M. S. Regele, pentru a 
proba interesul ce-L poartă înaltei instituţii, îacb o comunicare cu caracter 
istoric despre Nicopole în decursul timpului. 

Cuvântarea caldă, cu care sunt întâmpinat din partea Aca¬ 
demiei, găseşte un viu răsunet în inima Mea şi mulţumesc pentru 
sentimentele de dragoste şi de credinţă ce Mi se aduc astăzi ca în 
totdeauna. 

Nu pot arăta mai vădit necurmatul Meu interes pentru activi¬ 
tatea Academiei decât aducându-i lucrări şi documente de un in¬ 
teres istoric pentru ţară şi luând astfel o parte oarecare la munca 
ei folositoare. 

Măguîitoarea primire ce Academia a făcut comunicărilor Mele 
anterioare Mă îndeamnă a nădăjdui că şi de astădată va asculta 
cu ihteres ochirea ce doresc a arunca asupra două epoce una 
foarte depărtată, în care un strămoş al Meu se află în luptă sub 
stindardele creştinităţii alăturea cu un mare Domn român — alta 
recentă, care poate fi privită ca o încoronare a celei dintâiu. 

Aceste evenimente s’au desfăşurat în jurul vechei cetăţi Nico¬ 
pole, care prezintă astfel pentru Mine un îndoit interes, căci sub 
zidurile sale s’au strâns acele legături de prietenie între Regele 
Sigismund al Ungariei şi Corniţele Frederic VI de Zollern, care a 
întemeiat mărirea Casei Mele, şi tot acolo, după cinci secole aproape, 
urmaşii lui Mircea, răzbunând pe strămoşii lor, au început lupta 
de desrobire care a întemeiat Regatul Român. 

Mircea cel Bătrân — cu drept cuvânt numit şi cel Mare — este 
în acest trecut depărtat figura cea mai impunătoare a neamului 
românesc: faima faptelor sale glorioase, străbătând peste hotare, 
deşteaptă pentru întâia oară interesul lumii apusene asupra ţării. 
Alăturea cu cele mai falnice armate străine şi ca vrednic aliat, el 
face să strălucească vitejia ostaşului român pe câmpiile dela Rovine 
şi Nicopole; iar, lucru de neuitat, el stabileşte de atunci dreptul 
nostru asupra Dobrogei, realipită prin războiul pentru Neatârnare 
şi acum de-a-pururea nedespărţită de trupul României. 

★ 

Sigismund, fiul împăratului Carol IV al Germaniei, dobân¬ 
deşte prin moştenire în anul 1378 marchizatul de Brandenburg, 
iar prin căsătoria sa cu Maria fiica Regelui Ludovic cel Mare al 

Poloniei şi Ungariei, primeşte în anul 1387 tronul Ungariei drept 
zestre. 

Cu câţiva ani mai înainte împăratul Carol dăduse în căsătorie 
pe fiica sa Margareta Comitelui Ioan de Zollern, frate mai mare 
al Comitelui Frederic VI de Zollern, despre care va fi vorba mai 
la urmă. 

Situaţia lui Sigismund în Ungaria era foarte grea: fierberile 
interioare, duşmănia aristocraţiei maghiare în contra lui, şi mai 
ales primejdia groaznică ce ameninţa regatul său prin apropierea 
Turcilor, care cuceriseră deja toate cetăţile de pe malul drept al 
Dunării, îl siliră a-şi căuta în afară aliaţi şi bani. Mai întâiu el 
vinde marchlzatul de Brandenburg vărului său Jodocus margraf 
al Moraviei, pe 20.000 galbeni. Apoi, spre a câştiga timp, trimite 
Sultaţiului Baiazid o solie cu scop de a-1 îmblânzi. Precum se ştie, 
solia lui Sigismund fu primită cu cuvinte trufaşe, care nu lăsau 
nicio îndoială despre gândurile lui Baiazid. 

Văzând că războiul nu 'poate fi înlăturat, Sigismund âlcătui*~de~ 
îndată o mare misiune, cu arhiepiscopul dela Strigon (Gran) în 
frunte. Ea avea însărcinarea de a îndemna creştinătatea la un 
războiu de mântuire în contra necredincioşilor. 

Această misiune porni la Regele Carol VI al Franţei, la Ducele 
Filip al Burgundiei, la Veneţia, la ducii şi principii germani, în fine 
la Papa Bonifaciu IX, spre a-1 ruga să proclame o nouă cruciadă. 

Pericolul de care creştinătatea era ameninţată înflăcără po¬ 
poarele apusene şi deşteptă, în Franţa şi Burgundia mai ales, un 
adevărat fanatism. Ducii, principii şi comiţii se ridicară spre a 
lupta alăturea cu Ungurii. 

Dându-şi seamă că Turcii nu vor întârzia a deschide vrăjmă¬ 
şiile, Regele Sigismund se duce, la începutul anului 1395, în Tran¬ 
silvania, spre a se pregăti pentru o campanie de primăvară. El 
pofteşte la o întrunire la Braşov pe Mircea, care se grăbeşte a lua 
înţelegere cu Regele Ungariei şi încheie un tratat, prin care se ho¬ 
tărăşte că oricând Sigismund va conduce în persoană armatele sale 
în contra Turcilor, el, Mircea, se îndatoreşte a veni şi dânsul cu 
toată puterea sa armată; iar când armatele vor fi comandate de 
un alt şef, atunci Mircea va trimite numai trupele sale bine înze¬ 
strate cu toate cele de trebuinţă. în ambele cazuri se asigura ar¬ 
matei ungureşti libera trecere prin Ţara Românească care va 

îngriji de traiul şi transporturile ei, sub condiţia ca totul să fie 
plătit. Mircea-Vodă devenea astfel aliatul Regelui Ungariei şi-i 
asigura un sprijin preţios pentru lupta ce se pregătea. 

Partea a doua a acestui tratat aminteşte nevrând tratatul în¬ 
cheiat între Rusia şi România în ajunul războiului dela 1877. Deşi 
acest din urmă nu stipula o alianţă, totuşi faptul că trupele am¬ 
belor state au purtat lupta împreună îi dă o însemnătate mult mai 
mare decât cuprinsul său. 

în luna Mai Sigismund porneşte cu armata sa, intră în Ţara 
Românească prin trecătorile dela Bran pe la Câmpulung şi, apu¬ 
când spre apus, urmează drumul de-a-lungul Oltului spre Dunăre 
împreună cu Mircea şi ostaşii săi. Turcii se aflau la Nicopole, însă 
ţineau totodată şi întăririle de pe ţărmul stâng al Dunării, în loca¬ 
litatea numită Nicopolea-Mică. 

Aflând despre apropierea armatelor creştine, Turcii le ieşiră 
înainte; fură însă respinşi şi siliţi a se retrage repede la gura Ol¬ 
tului în poziţiile lor întărite cu ziduri. Urmăriţi de aproape de 
ostaşii lui Sigismund şi ai lui Mircea, Turcii sunt cu desăvârşire 
înfrânţi şi trec în grabă Dunărea spre Nicopole. 

Pe când armatele creştine se pregăteau a trece şi ele fluviul, 
Sigismund primi ştirea despre moartea, la Oradea-Mare, a soţiei 
sale, a Reginei Maria, şi temându-se de o mişcare în Ungaria, în 
favoarea Edvigei, soţia Regelui Vladislav al Poloniei şi sora Reginei 
Maria, încetă deodată campania cu gândul de a reîncepe mai târziu, 
când îi vor sosi ajutoare mai însemnate din apus. Cu grabă dar 
apucă drumul înapoiu spre Ungaria, unde găsi într’adevăr o mare 
fierbere în contra lui. 

Mircea, adânc mâhnit de această neaşteptată încetare a cam¬ 
paniei care-1 expunea singur la răzbunarea Turcilor, fu nevoit a 
lua o atitudine ostilă faţă de Sigismund şi a-i împiedeca retragerea 
la trecătoare. 

Anul 1396 începe sub nişte împrejurări, care prevesteau în¬ 
tâmplări serioase. 

Bizanţiul era împresurat şi tare ameninţat de cetele Sultanului 
Baiazid. Situaţia împăratului ManoiI II era critică. El adresa, ca 
şi Sigismund, o chemare disperată Curţilor creştine spre a trimite 
ajutoare grabnice. Acest apel găsi un răsunet puternic; însă de¬ 
părtarea cea mare, dificultatea comunicaţiilor şi greutăţi de tot 

felul întârziară sosirea sprijinului. Totuşi la începutul lui Aprilie, 
trupele Franţei şi Burgundiei întrunite la Dijon se pun în mişcare. 
Mii de cavaleri armaţi, tot atâţia feciori şi 6000 simbriaşi călări 
şi pedeştri se aflau sub comanda celor mai ilustre căpetenii ca 
tânărul Comite de Nevers, Ioan-fără-frică, fiul Ducelui de Bur- 
gundia, Corniţele d’Eu, mareşalul de Boucicaut, un vechiu luptător 
dela Kosovo, şi alţi mulţi, purtând numele cele mai strălucite din 
nobilimea franceză. 

La Ratisbona ei se întâlniră cu trupele germane conduse fie 
Ruprecht, palatinul Rinului, şi de Frederic VI, Corniţele de Zollern, 
bdrgraful Nurenbergului, şi urmară drumul spre Buda, unde so¬ 
siră la începutul lui Iulie, împreună cu alte contigente din Anglia, 
Italia, Boemia şi Stiria. In acelaş timp Franţa şi Veneţia trimeteau 
vasele lor în Marea Neagră, spre a urma la gurile Dunării, sorţii 
războiului. 

Preocupările deşteptate de această cruciadă amuţiră certele 
între statele apusene şi lăsară loc numai spiritului de jertfă ce im¬ 
punea scăparea creştinătăţii, ca şi cum ar fi fost atunci un fel de 
presimţire că aceşti năvălitori vor putea vreodată să doboare crucea 
de pe turnurile Sfintei Sofii şi să ameninţe chiar capitala Austriei. 

Sigismund contopeşte trupele sale din Ungaria, Croaţia şi Bos¬ 
nia cu falnica armată din apus şi în luna August porneşte din 
Buda în fruntea ei. Urmat de un calabalâc îngrozitor, în mare 
parte netrebuincios pentru războiu, cu greu soseşte la hotarul Ol¬ 
teniei, unde Mircea-Vodă tot credincios tratatului din Braşov, îl 
întâmpină cu oştile sale. 

Sigismund are acum 70.000 luptători; trece Dunărea în jos de 
Podul lui Traian şi se îndreaptă spre Vidin, care cade în mâinile 
sale. La Rahova înfrânge pe Turci după mai multe zile de lupte 
crâncene. 

La 12 Septemvrie toată armata se afla sub zidurile cetăţii Ni- 
copole, unde Turcii ^e concentraseră sub bătrânul şi războinicul 
Toganbeg. Sigismund ordonă împresurarea. Toate încercările de a 
se lua cetatea cu asalt sunt zadarnice şi armata creştină este oprită 
în mersul ei înainte. 

La 27 Septemvrie sosi vestea în tabăra creştină că Sultanul 
Baiazid se apropie de Nicopole. Deşi neîncrezători, creştinii nu în¬ 
târziară a se convinge de adevăr. 

Baiazid, înştiinţat, prin o scrisoare către împăratul Manoil că¬ 
zută în mâinile lui, că Sigismund înaintează spre Constantinopol, 
ridică repede trupele sale de pe malul Bosforului, trece Balcanul 
— se zice că prin Şipca — şi apucă drumul spre Nicopole. 

Văzând primejdia ce-1 ameninţă şi neascultarea ce domneşte în 
rândurile armatei creştine, Sigismund întruneşte pe toţi fruntaşii 
la o consfătuire spre a hotărî ordinea şi planul de luptă. Părerea 
lui era că Mircea cu ostaşii săi să deschidă lupta. Francezii se împo¬ 
triviră, cerând pentru dânşii cinstea de a fi pe întâia linie. Cu toate 
sfaturile stăruitoare şi experimentate ale mareşalului Boucicaut 
de a se dispune dispoziţiilor luate, cea mai mare parte a Francezilor, 
şi mai ales Comiţii d’Eu şi de Nevers, se înflăcărară şi mai mult 
şi declarară că ar fi o ofensă pentru nobilimea din Franţa şi Bur- 
gundia, dacă ar ceda pasul altora. Din nefericire, înţelepţii fură 
siliţi a se închina. 

Ordinea de bătae fu următoarea: pe linia întâia cavalerii fran¬ 
cezi şi burgunzi; pe linia a doua Boemii şi Bosniacii; pe a treia 
Germanii, Ungurii şi alţii sub comanda Palatinului Ruprecht şi 
a Comitelui de Zollern. La aripa dreaptă Mircea cu Românii; la 
stânga Ştefan Lascovici cu Croaţii. Porunca era ca trupele să aştepte 
în această formaţie înaintarea vrăjmaşului pe şesul dintre Dunăre 
şi Ozem (Osma). 

In seara de 27 Septemvrie armata lui Baiazid se afla întrunită 
într’o mare tabără, la 7 kilometri de Nicopole. A doua zi ea era gata 
de luptă. Sultanul se găsea în centru cu 20—30.000 ieniceri, adă¬ 
postiţi prin palanci şi 30.000 spahii; în dosul dealurilor stăteau 
ascunşi încă 25.000 călăreţi. 

în nerăbdarea şi nesocotinţa lor, cavalerii francezi, fără a aşteptă 
ordinul de atac, se aruncară cu un avânt nebun asupra primilor 
călăreţi vrăjmaşi ce se ivesc. Năvala lor e aşa de puternică, încât 
Turcii se retrag în dezordine. îmbărbătaţi de această izbândă, 
Francezii descalecă după obiceiul lor, înaintează pe jos, dau palan- 
cele la pământ şi atacă pe ieniceri cu o furie neînfrânată. Ienicerii 
sunt puşi pe fugă; în fuga lor dau peste călărimea turcească, care 
în parte se iea după dânşii. 

Cavalerii francezi, în loc de a se întoarce înapoi spre a încăleca, 
merg orbeşte înainte. Folosindu-se de această îndrăsneală, Sultanul 
asvârle toată rezerva sa asupra lor; îi înconjură uşor şi-i măcelă- 

reşte fără milă. Cele mai mândre vlăstare ale nobilimii franceze 
sunt culcate la pământ; Corniţele de Nevers, Conetabilul d’Eu şi 
Mareşalul Boucicaut sunt prinşi. 

Această nenorocită întâmplare hotărî soarta-^campaniei. Spaima 
intră în rândurile armatei apusene, care fu sfărâmată de spahii. 
Zadarnic se încearcă Mircea a se împotrivi; la aripa stângă, Ştefan 
Lascovici, cu Croaţii, părăseşte lupta, plătind mai târziu cu capul 
său neîncetatele sale conspiraţiuni în contra lui Sigismund. 

Regele, înconjurat de Unguri, Germani şi Boemi, caută a scăpa 
situaţia. Hoardele se îndreptează spre el, năvala lor e sdrobitoare; 
o învălmăşeală sângeroasă se desfăşură, mii de luptători creştini 
sunt seceraţi de baltagele şi iataganele Turcilor. 

Rândurile creştine sunt sparte, călăreţii duşmani pătrund până 
aproape de Sigismund, a cărui vieaţă este în pericol. Corniţele de 
Zollern îl apără cu trupul său. 

în acest moment contingentul sârbesc sub Cneazul Lazarevici, 
care păstrase până atunci o atitudine nehotărîtă, intră şi el în luptă 
în contra creştinilor, după cum dealtmintrelea era ţinut faţă de 
Baiazid, în urma uciderii Sultanului Murad I la Kosovo. înfrân¬ 
gerea cruciaţilor fu desăvârşită: 20.000 dintr’înşii zăceau Ia pământ; 
din partea Turcilor numărul era îndoit. în furia sa, pentru o pier¬ 
dere aşa de mare, Baiazid ordonă ca toţi prizonierii să fie ucişi; 
numai Corniţele de Nevers, Conetabilul d’Eu şi Mareşalul Boucicaut 
sunt cruţaţi şi mai în urmă desrobiţi cu mare preţ. 

Regele Sigismund, Palatinul şi Corniţele de Zollern ajung cu 
greu până la Dunăre, unde, fugind pe o luntre, sub o ploaie de săgeţi, 
sunt primiţi de un vas veneţian şi duşi în Dalmaţia. De acolo Sigis¬ 
mund se întoarse în Ungaria. 


* 


Aşa se sfârşi această memorabilă şi nenorocită campanie, care 
puse mai toată creştinătatea în doliu. 

Printre urmările ei, una a fost de mare însemnătate pentru 
Casa Zolleriană, care cu drept cuvânt poate privi acest războiu 
ca punctul de plecare al înălţării sale; această urmare fu recu¬ 
noştinţa Regelui Sigismund către Corniţele Frederic de Zollern, 
pe care i-o arată câţiva ani mai târziu. 

După moartea regelui Ruprecht, fiul palatinului care combătuse 
la Nicopole, se deslănţuiră straşnice rivalităţi pentru succesiune la 
tronul Imperiului german. 

Reţinut în Ungaria prin luptele sale cu Polonii şi cu Veneţienii, 
Sigismund năzuia totuşi a fi urmaşul lui Ruprecht. Spre a-şi susţine 
candidatura, el avea nevoie de sprijinul sigur şi credincios al Comi¬ 
telui de Zollern, vechiul său tovarăş de luptă. In acest scop Sigis¬ 
mund îl împuterniceşte cu dreptul său electoral, ca Margraf al 
Brandenburgului, declarând că deşi a amanetat aceasta ţară vărului 
său Jodocus totuşi şi-a rezervat dreptul de vot. în urma silinţelor 
Comitelui de Zollern, Sigismund este proclamat ales cu patru glasuri. 

O parte din electori contestă însă alegerea şi în urma unui nou 
scrutin, Jodocus, Margraf al Moravief, este proclamat cu cinci 
glasuri. Moartea neaşteptată a lui Jodocus lasă câmpul liber lui 
Sigismund, care este în fine recunoscut ca rege al imperiului, recă- 
pătând totodată şi marchizatul de Brandenburg. 

Mai mult ca niciodată, noul împărat avea trebuinţă de sfaturile 
Comitelui de Zollern, bun cunoscător în trebile imperiului; îl chemă 
dar la Buda şi drept recunoştinţă îl numeşte locţiitor al său în Bran¬ 
denburg, cu însărcinare de ocârmuire. 

Corniţele Zollern pleacă la 1412 în marchizat. Acolo găseşte o 
stare vrednică de jale, o lipsă desăvârşită de administraţiune, nesi¬ 
guranţă, locuitorii asupriţi şi prădaţi de către nobili, care sunt ade¬ 
văraţi stăpâni ai ţării. Corniţele de Zollern îşi dă seama de greaua 
însărcinare ce a luat. Neascultând de nobilime, el e silit a începe 
în contra fiecăruia un adevărat războiu pentru a impune autoritatea 
sa. Represiunea este neînduplecată, dar liniştea şi ordinea sunt 
restabilite. 

Tocmai doi ani în urmă, la 1414, Sigismund poate veni în Ger¬ 
mania spre a urmări lucrările marelui sobor dela Constanţa, cerut 
de dânsul pentru a pune capăt greutăţilor şi certurilor isvorîte din 
alegerea a trei Papi deodată. Acest sobor ţinu aproape patru ani. 

La 30 Aprilie 1415, împăratul Sigismund remite Comitelui 
Frederic de Zollern hrisovul prin care îl învesteşte pe el şi pe urmaşii 
lui cu marchizatul de Brandenburg, numindu-1 Principe-Elector, 
drept răsplată a serviciilor aduse lui şi imperiului. învestitura solemnă 
se săvârşeşte, doi ani în urmă, tot la Constanţa, în faţa : reprezen- 
tanţildr lumii întregi, întruniţi în sobor. 

Hrisovul pomenea despre retrocedarea marchizatului în caz 
când Corniţele de Zollern sau unul din urmaşii săi ar fi ajuns 
la tronul imperial. Deşi această eventualitate js’ar fi putut ivi în 
mai multe împrejurări, totuşi, în toată durata vechiului imperiu, 
ea nu se întâmplă. însă din pustiile nisipoase ale Brandenburgului, 
transformate în câmpii roditoare, prin o râvnă înţeleaptă şi necur¬ 
mată, răsări regatul Prusiei şi împărăţia Germană, aşezată jpe temelii 
fără de asemănare mai puternice decât ale vechiului imperiu din 
vremurile împăratului Sigismund. 

Urcându-se pe tron, Corniţele de Zollern luă numele de Frederic I, 
margraf şi principe al Brandenburgului, păstrând titlul de burgraf 
al Nurenbergului. Acest din urmă titlu, care fusese conferit Casei 
de Zollern la 1191 de către împăratul Enric YI, a rămas în ambele 
ramuri ale Casei Zolleriane. Linia Suabă primi mai târziu, la 1623, 
dela împăratul Ferdinand II, titlul de Principe de Hohenzollern. 

în amintirea împăratului Sigismund, care învestise pe primul 
Elector de Brandenbrug din Casa Zolleriană, Principele regal al 
Prusiei, Frederic-Wilhelm a dat numele de Sigismund unui fiu al 
său. Naşii acestui principe, născut la 1864, după campania în coptra 
Danemarcei, care pregătea unirea Germaniei, a fost împăratul 
Francisc-Iosef şi Eu. Din nenorocire, principele Sigismund muri 
la 1866, când se hotărî supremaţia Prusiei în Germania. 

în memoria împăratului Sigismund s’a ridicat acum în urmă 
la Berlin un frumos monument de către urmaşii Comitelui de Zollern, 
care-1 ocrotise în ceasul de primejdie la Nicopole. 

* 

în războiul dela 1877 pentru neatârnare, vechea cetate Nicopole 
a devenit o poziţiune strategică de mare însemnătate în tot timpul 
luptelor dimprejurul Plevnei, căci ea a fost baza de operaţiune a 
oştilor aliate şi punctul lor de legătură cu România. 

Hotărîrea luată de armata rusească, de a trece Dunăreşi între 
Şiştov şi Nicopole, impunea supravegherea de aproape a acestei 
din urmă cetăţi» *Pentru acest sfârşit s’au concentrat o brigadă şi 
trei baterii din corpul al noulea rusesc la Turnu-Măgurele, undo 
se aflau deja stabilite şase baterii de asediu. 

La 14/26 Iunie, în prezenţa împăratului Alexandru II,. focul 
se începu asupra cetăţii Nicopole care nu întârzie a răspunde. 

în acelaş timp toate bateriile de pe linia Dunării, dela Calafat 
până la Olteniţa, deschid un foc viu ca prevestire a unei acţiuni 
serioase. 

La 15/27 Iunie, trupele ruseşti trec Dunărea la Şiştov şi aşează 
apoi un pod pe vase. Flancul lor stâng, dincolo de Dunăre, ameninţat 
prin vecinătatea cetăţii Nicopole, impunea stăpânirea ei cât mai 
grabnică. 

La 18/30 Iunie, Marele Duce Nicolae îmi scrie la Zimnicea că 
corpul al nouălea rusesc este gata de a trece Dunărea şi roagă ca 
divizia a patra română să ocupe Flămânda şi Turnu-Măgurele, unde 
va rămânea artileria rusească. La 19/1 răspund că al şaptelea regi¬ 
ment de linie şi o baterie, care se aflau la Islaz, vor trece Oltul şi 
se vor duce la Turnu; fac totuşi oarecari rezerve în privinţa întin¬ 
derii prea mari a liniei române şi asupra necesităţii de a avea aceste 
trupe în mână pentru o eventuală operaţie între Calafat şi Corabia. 
Totodată înştiinţez pe Marele Duce despre eşirea lui Osmail Paşa 
din Vidin şi înaintarea lui spre răsărit cu cincisprezece batalioane 
şi două baterii. 

La 23/5 Iunie, în urma unei noui cereri, mai pornesc la Flă¬ 
mânda al cincilea de linie, al treilea de călăraşi şi o baterie. 

La 26/8 Iunie, un regiment de Cazaci intră în Plevna, de unde 
gonesc pe Turci, puţini la număr; a doua zi însă câteva batalioane 
trimise din Nicopole alungă pe Cazaci şi reiau Plevna. 

în sfârşit, la 29/11 Iunie, corpul al nouălea rusesc acoperit de 
cavaleria sa, înaintează spre Nicopole. La 1/13 Iulie, bateriile de 
asediu şi bateriile române de la Turnu, Flămânda şi gura Oltului 
deschid focul asupra Nicopolei. Spre seară avant-gardele ruseşti 
sosesc înaintea cetăţii, o brigadă de Cazaci ocupă drumul spre Plevna, 
iar noaptea se aşează baterii pe locuri acoperite cu lucrări de pământ. 
A doua zi dimineaţa, din ambele ţărmuri al Dunării, nouăzeci şi 
două tunuri aruncă ghiulelele lor asupra Nicopolei. O divizie a 
corpului al nouălea înaintează spre valea Osmei şi, în urma unei 
lupte înverşunate, ocupă satele dimprejurul cetăţii precum şi podul 
de peste Osma. Turcii se retrag spre Nicopole, lăsând în stăpânirea 
Ruşilor înălţimea de la Samovit. Dela răsărit, o brigadă de infanterie 
susţinută de cavalerie, atacă retranşamentele înaintate cu atâta 
voinicie, încât Turcii după o bărbătească împotrivire, sunt siliţi 
a da înapoiu spre cetate, care se află astfel înconjurată din toate păr- 

ţile şi strânsă de aproape. Noaptea pusese capăt acestei lupte sân¬ 
geroase, la care infanteria şi bateriile române participaseră cu un 
foc viu, mai ales în momentul retragerii Turcilor din poziţia dela 
Samovit. Seara înştiinţez iarăş pe Marele Duce că o nouă coloană 
turcească de douăzeci şi cinci batalioane cu cavalerie a eşit din 
Vidin mergând spre Rahova. 

La 3/15 Iulie, se hotărâse luarea cetăţii cu forţa şi de dimi¬ 
neaţă tunurile bubuiau din nou spre a pregăti asaltul, însă coman¬ 
dantul cetăţii ridică steagul alb pe meterez. Focul încetă şi un 
parlamentar oferi predarea sub condiţia liberei retrageri a trupelor 
turceşti. Cererea fu respinsă şi comandantul silit a se închina voinţei 
învingătorului. Doi Paşi şi şapte mii soldaţi, dintre care trei sute 
răniţi, depuseră armele; şase steaguri, o sută treisprezece tunuri, 
peste zece mii puşti şi două monitoare fură cucerite. 

Armata rusească pierdu în această luptă un general, treizeci şi 
unu ofiţeri şi o mie două sute şaptezeci şi nouă oameni. Turcii aveau 
aproape o mie de morţi. 

Prin înlesnirea ce a dat operaţiunilor ulterioare, căderea cetăţii 
Nicopole poate fi privită ca unul din cele mai însemnate eveni¬ 
mente ale războiului. 

La 8/20 Iulie, ni se cere ca trupele române dela Turnu-Măgurele 
să ocupe Nicopole şi ni se arată dorinţa ca prizonierii turci să fie 
escortaţi de călăraşi până la cea mai apropiată etapă rusească. 
Aceste propuneri nu sunt primite. Tot la 8/20 Iulie o divizie a cor¬ 
pului al nouălea are o luptă crâncenă la Plevna şi e silită a se retrage 
spre Nicopole cu o pierdere de şaptezeci şi cinci ofiţeri şi peste două 
mii oameni. Plevna era ocupată de trupele lui Osman Paşa, despre 
a cărui plecare din Vidin anunţasem pe Marele Duce Nicolae. 

La 11/23 Iulie primesc o nouă cerere din partea împăratului 
Alexandru pentru ocuparea cetăţii Nicopole, spre a face dispo¬ 
nibile trupele ruseşti de acolo. La 13/25 Iulie această cerere este 
reînnoită şi primită. 

La 17/29 Iulie, cei dintâi ostaşi români pun piciorul pe acest 
pământ, unde luptase Mircea cu aproape patru veacuri înainte. 
Regimentele al cincilea de linie şi al patrusprezecelea de dorobanţi, 
cu al treilea şi al optelea de călăraşi, trec Dunărea la Turnu-Măgu- 
rele pe vase mari şi sunt primite cu toate onorurile de generalul 
Stolipin, comandantul cetăţii Nicopole. Regimentele al patruspre- 

zecelea de dorobanţi şi al optulea de călăraşi ocupă oraşul, un bata¬ 
lion din al cincelea de linie păzeşte podul de peste Osma spre Rahova, 
iar celălalt batalion drumul spre Plevna. Regimentul al treilea de 
călăraşi este trimis înainte, însărcinat cu serviciul de recunoaşteri. 
Trecerea acestor trupe din divizia a patra pe teritoriul Bulgariei 
s’a admis, cu condiţia ca ele să rămână sub a Mea comandă şi cu 
dreptul de a dispune de ele oriunde vom avea trebuinţă. 

La 19/31 Iulie se iveşte o nouă ciocnire între două corpuri de 
armată ruseşti şi trupele lui Osman Paşa. Lupta fu înverşunată şi 
vitejească din ambele părţi; spre seară bătălia era pierdută pentru 
Ruşi, care sunt siliţi a se retrage; o sută şaptezeci ofiţeri şi şapte 
mii oameni rămân pe câmpul de luptă. în aceeaşi seară târziu, 
primesc o depeşă a Marelui Duce Nicolae, prin care Mă roagă a 
trece grabnic Dunărea cu toată armata spre a veni în ajutorul 
trupelor ruseşti ameninţate. Se dă diviziei a patra ordinul de a se 
concentra la Nicopole şi de a sprijini armata rusească unde va fi 
nevoe. 

La 22/3 Iulie înştiinţez pe Marele Duce că, cu toate greutăţile 
unei schimbări a liniei noastre de operaţie, o voiu muta şi că sunt 
gata a coopera cu trupele sale pentru luarea Plevnei, devenită o 
primejdie permanentă pentru armata imperială. Podul pentru tre¬ 
cerea Dunării va fi stabilit între Islaz şi Corabia. Cer însă un răgaz 
de 8 zile pentru pregătiri şi intrarea în acţiune. 

La 23/4 Iulie Marele Duce îmi mulţumeşte că am pus divizia 
a patra la dispoziţia sa, cerându-Mi şi pe a treia. Fiind informat 
că nicio acţiune serioasă nu va fi începută înainte de sosirea a şase 
divizii noui din Rusia, amân răspunsul Meu. 

La 4/16 August, Ruşii insistă iarăşi pentru ca divizia treia să 
treacă Dunărea şi pentru ca podul nostru să fie aşezat nu la Corabia, 
ci la Nicopole. Ambele aceste cereri nu sunt primite. 

Corespondenţa între Marele Duce şi Mine urmează până la 
13/25 August şi are de obiect cooperaţia trupelor române, a cărora 
individualitate ceream să fie păstrată neapărat. întâlnirea Mea cu 
Marele Duce la Nicopole este întârziată din cauza neînţelegerii 
asupra multor chestiuni, pe care doream să le văd rezolvate mai 
înainte prin înscris. 

La 10/22 August, Marele Duce îmi arată prin o telegramă din 
Gorni-Studen că situaţia trupelor sale la Şipca este serioasă şi 

insistă ca armata română să grăbească trecerea Dunării. Fără 
întârziere răspund că podul dela Siliştioara, lângă Corabia, este 
aproape aşezat şi că trupele sunt concentrate^acolo, gata să intre 
în Bulgaria. 

La 12/24 August, regimentele al patrulea şi al cincilea de călă¬ 
raşi cu o baterie călăreaţă trec Dunărea la Nicopole. A doua zi 
Marele Duce îmi telegrafiază că împăratul şi el doresc a Mă vedea 
cât mai neîntârziat şi că Mă aşteaptă cu nerăbdare. 

La 14/26 August, o parte din divizia a treia trece Dunărea la 
Corabia pe pontoane spre a ocupa linia Iskerului. 

La 15/27 părăsesc Corabia şi pornesc spre Turnu-Măgurele; 
la 16/28 seara sosesc la Gorni-Studen, în marele cartier imperial, 
unde sunt călduros primit de împăratul Alexandru care-Mi oferă 
comandamentul superior asupra tuturor trupelor dimprejurul 
Plevnei. Divizia a patra română se afla deja acolo. Mulţumesc 
împăratului de cinstea făcută ţării, iar la observaţiile Mele despre 
răspunderea unei aşa grele însărcinări el îmi răspunde: « Dumnezeu 
ne va ajuta ». 

A doua zi s’a întrunit un mare sfat de războiu în care s’a hotărît 
dispoziţiunile de căpetenie pentru « detaşamentul dela Vest >>, denu¬ 
mire ce s’a adoptat pentru armatele aliate dimprejurul Plevnei. 
Asupra cererii Marelui Duce am admis ca podul de lângă Corabia, 
după trecerea armatei române, să fie mutat la Nicopole spre a putea 
servi şi armatei ruseşti. Prin această mutare ne schimbasem pentru 
a treia oară baza noastră de operaţie. 

După amiază am pornit la Zimnicea, unde am rămas noaptea; 
pe drum, la podul Şiştov, am avut o jalnică întâlnire: sutimi de 
căruţe cu răniţi dela Şipca. 

La 18/30 August am părăsit Zimnicea, după ce am vizitat pe 
generalul Dragomirow, grav rănit la Şipca. Seara eram întors 
la Corabia. A doua zi am ţinut un sfat de războiu în care s’au 
luat toate măsurile pentru trecerea armatei în Bulgaria şi pentru 
schimbarea bazei noastre de operaţiuni în urma mutării podului 
la Nicopole. Această mutare era să ne pricinuiască multă trudă 
şi grije. 

în aceeaşi zi o depeşă îmi aduce ştirea că Turcii au eşit din 
Plevna şi că s’a încins o nouă luptă serioasă, în care Ruşii au pierdut 
30 ofiţeri şi aproape o mie de oameni. 

La 20 August/l Septemvrie, în faţa podului dela Siliştioara, 
am trecut armata în revistă. După binecuvântarea dată de Epis- 
cppul Râmnicului Noului-Severin, trupele s’au pus în mişcare cu 
muzicele în cap şi steagurile desfăşurate. Pline de voioşie şi de încre¬ 
dere în isbândă, ele trec peste marele pod, de o lungime de aproape 
o mie de metri, stabilit pe 120 pontoane de fier. Seara M’am întors 
la Turnu-Măgurele şi a doua zi la şapte ore "dimineaţa am trecut 
Dunărea pe un mic vaporaş spre Nicopole, unde generalul Stolipin 
M’a primit în capul unei companii din regimentul Kostroma cu. 
drapel şi în sunetul imnului românesc. Apoi, încălecând, M’am suit pe 
un drum repede spre a ajunge la cetate unde fâlfâia steagul nostru. 
De acolo am trecut în revistă trupele care ocupau chiar Nicopole, 
■chiar pe marele şes care domină Dunărea şi unde se desfăşurase 
bătălia dela 1396. Bucuria Mi-a fost mare de a putea saluta acolo 
pe cei dintâi ostaşi români care trecuseră pe pământ străin, gata 
a şe jertfi pentru patrie. Coborându-Mă în valea Osman am luat 
rămas bun dela d-I Aurelian, Ministrul Lucrărilor Publice şi dela 
prefectul judeţului Teleorman şi am pornit cu trăsura spre Pora- 
dim, excortat de un escadron din al treilea de călăraşi. în tot timpul 
călătoriei bubuiau tunurile dela Plevna, ca un fel de salut al sosirii 
Mele pe câmpul de luptă. Spre seară am ajuns la noul Meu cartier 
general, unde Mă aşteapta Statul-major al armatei de apus. 

Am tras într’o căsuţă ţărănească care, luni întregi, fu locuinţa 
Mea. A doua zi soseau trupele pe care Ie trecusem în revistă la Sili¬ 
ştioara. îndată după trecerea lor în Bulgaria, podul fu desfăcut 
şi plutit pe Dunăre, spre a fi aşezat între Turnu-Măgurele şi Nico¬ 
pole. O vijelie, care se deslănţui atunci, ne strică mult material: 
pontoanele fură aruncate la mal, unele sfărâmate, altele înecate, 
înlocuirea lor ceru mai multe zile şi curentul Dunării, mărit prin 
revărsarea Oltului şi a Osmei, ne sili a lucra zi şi noapte pentru 
aşezarea podului. în fine Ia 30/11 August, chiar în ziua bătăliei 
celei mari dinaintea Plevnei, podul era gata şi comunicaţiile asi¬ 
gurate. 

La sfârşitul lui Septemvrie vremea se strică; opt zile ploile nu 
încetează, un vânt puternic suflă pe valea Dunării şi treizeci de 
pontoane sunt rupte din podul dela Nicopole. Timp de o săptămână 
comunicaţiile sunt întrerupte, aprovizionarea foarte îngreunată şi 
trupele suferă de lipsa de hrană, de ploi şi de frig. 

După luarea Rahovei am cerut ca Nicopole să fie pus sub ordi¬ 
nele Mele; la 22/4 Noemvrie trupele române înlocuesc pe cele ruseşti, 
iar un Român este numit comandant al cetăţii. 

Cu acest prilej Marele Duce îmi scrie că podul dela Nicopole 
nu este destul de tare pentru a rezista viforului iernii care începuse, 
şi Mă întreabă ce este de făcut spre a-i da soliditatea trebuincioasă. 
Fără preget îi răspund că avem ancore şi odgoane pregătite cu care 
îl vom întări, însă că la venirea slouirilor niciun pod pe vase nu 
va putea rezista, aşa că de acum e nevoie să ne gândim la alte mij¬ 
loace mai puternice spre pildă la un pod de fier, pentru menţinerea 
legăturilor noastre. Acest pod a fost comandat mai târziu de Rusia; 
o parte primită a fost pornită pela sfârşitul lui Ianuarie, însă a 
rămas pe drum. 

La 24/6 Noemvrie vremea se strică din nou; valurile Dunării 
sunt cât ale mării; numeroase pontoane sunt rupte din pod. 

în ziua de 28/10, ziua neuitată a căderii Plevnei, legătura nu 
este încă restabilită şi serviciul se îndeplineşte cu un pod umblător. 

La 4/16 Decemvrie începe un viscol îngrozitor, cinci zile dearândul 
ninge şi viforeşte fără încetare, toate comunicaţiile sunt tăiate. 
Aşa de însemnate sunt stricăciunile la pod, încât piere nădejdea 
de a le putea îndrepta. Tocmai atunci începe transportul prizonie¬ 
rilor cu care ne însărcinasem spre a da împăratului Alexandru o 
mulţumire, mai ales că în timpul verii refuzasem a lua în primire 
pe acei dela Nicopole. 

Mii de prizonieri mor pe drum degeraţi; la armatele aliate se 
simte din zi în zi mai mult lipsa de hrană; toate raţiile sunt reduse, 
chiar la cartierul Meu. Bucuria ce ne umplea inimile, în urma stră¬ 
lucitei izbânde dela Plevna, ni se micşorează prin multele griji: 
podul rupt, drumurile troienite, vitele de transport pierite în mare 
parte, iar împrejurul nostru numai jale şi suferinţe. 

în fine, la 10/22 Decemvrie, vijelia încetând, am putut părăsi 
Poradimul, unde stătusem peste trei luni. Drumul până la Nicopole — 
patruzeci kilometri — l-am străbătut în nouă ceasuri, mare parte 
călare, din cauza adâncimii zăpezii şi a frigului. Termometrul arăta 
optsprezece grade sub zero. 

Pe drum am întâlnit un transport de prizonieri, opriţi de obo¬ 
seală ; la fiecare pas zăceau Turci luptându-se cu moartea sau 
degeraţi. Mulţi dintre călăraşii şi dorobanţii care îi escortau căzură 

şi ei şi dormiră somnul cel de pe urmă lângă vrăjmaşii lor din 
ajun. 

Ajuns pe şesul de lângă Nicopole, când lumina asfinţia, Mi se 
înfăţişă o privire şi mai îngrozitoare. Pe toată întinderea şesului, 
cât ochiul cuprinde, nu se vedeau decât morţi, căzuţi de trudă, de 
foame şi de frig. La intrarea în cetate, toţi ofiţerii trupelor române 
din Nicopole Mi-au eşit înainte. Stradele erau astupate cu trăsuri 
şi cu căruţe; pe lângă ele, mulţi cărăuşi şi cai morţi; în şanţurile 
cetăţii unsprezece mii prizonieri gemeau grămădiţi; spre paza lor 
numai o mie cinci sute soldaţi. 

Seara am stat cu ofiţerii Mei, care îmi oferiseră o masă. Peste 
noapte regimentul al zecelea de dorobanţi a bivuacat înaintea 
locuinţei Mele, Turcii fiind de opt ori mai numeroşi ca Românii. 

A doua zi dimineaţa am părăsit această cetate care, dela înce¬ 
putul campaniei, jucase un rol aşa de însemnat ca singurul punct 
de reazem al armatei noastre până la căderea Plevnei. în momentul 
de a Mă sui pe micul vaporaş cu care era să Mă întorc în patrie, 
gândul Meu nevrând se îndreptă înapoi asupra nopţilor de grijă 
şi luptelor sângeroase încununate cu izbândă prin ocrotirea Cerului; 
sufletul Meu, deşi amărît de atâtea jertfe omeneşti ce văzusem 
cu ochii, totuşi înviorându-se, se înălţa cu mândrie şi recu¬ 
noştinţă. 

Trecerea Dunării ţinu un ceas, pe un vânt pătrunzător şi un 
frig de douăzeci grade. Vaporaşul îşi făcu drumul său în mijlocul 
sloiurilor, ocolind pe cele mari care l-ar fi răsturnat. Eram pregătit 
a sări pe ele la caz de nevoe. Neuitatul Ioan Brătianu, cu întreaga 
populaţie din Turnu-Măgurele, privea de pe mal cu grijă mersul 
şovăitor al micului vas. Când pusei piciorul pe pământul românesc, 
un strigăt de bucurie izbucni din toate piepturile. 

Cu toţii ne-am dus la biserică şi am înălţat rugile noastre către 
Atotputernicul care ne păzise în zile de primejdie şi revărsase bine¬ 
cuvântările sale asupra vitezei noastre armate. 

Un sfert de veac în urmă, în anul când Ţara sărbătoria a douăzeci 
şi cincea aniversare a acestor evenimente, am avut nepreţuita mul¬ 
ţumire de a revedea câmpul de luptă dela Plevna, împreună cu 
principele Ferdinand al Bulgariei. 

Cu o emoţiune adâncă am călcat pe acest pământ stropit şi- 
sfinţit de sângele vitejilor noştri. Pe pragul paraclisului, ridicat 
în a lor pomenire, Mitropolitul de Vraţa Ne-a întâmpinat cu o> 
mişcătoare cuvântare: « Sculaţi-vă din morminte », zicea el, arătând 
câmpul de luptă unde zăceau cei căzuţi, « Sculaţi-vă, voinicilor, 
iată că a venit Regele vostru să vă mulţumească pentru jertfele 
voastre ». 

Ca la un adevărat pelerinaj am mers la Griviţa spre a Mă închina, 
cu dragoste şi veneraţiune, înaintea mormântului acestor vrednici 
fii ai Ţării care şi-au dat vieaţa pentru neatârnarea României. 

Spre seară sosiam la Samovit unde eram primit de primarul şi 
populaţiunea din Nicopole, veniţi spre a reînnoi mulţumirile lor 
pentru desrobirea oraşului. 

Principele Ferdinand avu curtenia dea Mă conduce cu Yachtul 
său, escortat de vasele noastre de războiu, până la Turnu-Măgurele. 

Noaptea era senină; razele lunii se răsfrângeau în luciul Dunării 
liniştite; vasele lăsau în urma lor talazuri argintii; în depărtare 
Nicopole, scăldat într’o mare de lumină, se înălţa pe ţărm ca o 
falnică rămăşiţă a vremurilor trecute. 

Această fermecătoare privelişte făcu să se desfăşure trecutul 
înaintea Mea: tinereţele Mele petrecute la izvorul marelui fluviu, 
istoria Casei Mele şi mai presus de toate cartea ursitei scumpei 
noastre Românii, în care ostaşii noştri scriseseră o pagină nepe- 
ritoare. 

(Acad. Rom., Mem. Secţ. Ist., s. II, t. XXVI, 1903—1904, p. 183—206). 

279. 

Toast la masa dată în onoarea Regimentului 2 de Dragoni din Garda 

Regală Prusiană. 

18 Iuniejl Iulie 1904. 

In frunte cu colonelul Bartsch von Sigsfeld, o delegaţie ofiţerească a Reg. 
2 de Dragoni de Gardă face o vizită M. S. Regelui oferindu-I şi un tablou al 
tuturor ofiţerilor unităţii. La masa ce le-a dat, Suveranul, plecat din acest 
regiment în România, închină pentru vechea Sa unitate şi pentru împărat. 

Din toată inima vă zic d-voastre, Domnule Colonel şi Deputăţiei 
Regimentului al doilea de Dragoni al gardei: Bine aţi venit în 
mijlocul nostru. Vizita d-voastre şi frumosul tablou al Corpului 

ofiţeresc îmi fac o bucurie cu atât mai mare, cu cât privesc în această 
atenţiune o nouă dovadă a credincioasei amintiri ce-Mi păstrează 
al doilea de Dragoni al gardei. Neuitaţi au rămas pentru Mine anii 
în care am aparţinut regimentului d-voastre şi Mi-aduc aminte, cu 
deosebită satisfacţiune şi de vremurile frumoase petrecute în cercul 
foştilor mei camarazi. 

Mulţumind călduros Majestăţii Sale împăratului şi Regelui, 
prea înaltul d-voastre Cap ostăşesc, că v’a dat voie să vă prezentaţi 
Mie, ridic paharul Meu în sănătatea Sa şi formez totodată cele mai 
vii urări pentru regimentul Său al doilea de Dragoni al gardei, care 
poate conta totdeauna pe interesul Meu cel mai viu şi pe toată 
simpatia Mea. Dumnezeu să ocrotească pe Majestatea Sa şi să 
binecuvânteze mândra Sa armată, cu care am strâns legături, 
acum, aproape de o jumătate de veac. Să trăiască Majestatea Sa 
împăratul Wilhelm! 

(M. O., 1904, nr. 65, p. 3218). 


280 . 

Cuvântare la Expoziţia Societăţii Agrare. 

26 Septemvrie/9 Octomvrie 1904. 

Răspunzând Doctorului C. I. Istrati, Preşedintele Expoziţiei, M. S. Regele 
arată însemnătatea unor atare expoziţii agrare, care reprezintă adevărata 
bogăţie a ţării. îndeamnă la muncă. 

Am ascultat cu deosebită atenţiune darea de seamă a expoziţiei 
ce-Mi supuneţi şi mulţumesc călduros pentru cuvintele pline de 
dragoste cu care Mă salutaţi în numele Societăţii agrare. 

Cu viu interes am urmat pregătirile acestei expoziţii, datorită 
iniţiativei voastre. însemnate au fost greutăţile care aţi întâmpinat 
dela început şi care s’au înmulţit încă din cauza unei recolte slabe; 
însă silinţele voastre sunt astăzi răsplătite prin o frumoasă izbândă. 

Yoiu privi cu atâta mai mare plăcere această expoziţie, că ea 
reprezintă adevăratele bogăţii ale ţării şi este, prin urmare, o între¬ 
prindere naţională care merită să fie lăudată. Doresc din suflet, ca 
dânsa să fie de folos real pentru toţi acei care au expus şi un îndemn 
pentru o muncă raţională şi pentru desvoltarea economică, chemate 
a asigura viitorul şi propăşirea Statului român. 

Numai prin muncă statornică, prin o economie pricepută şi pre¬ 
vedere ageră, agricultorii noştri vor putea lupta în contra greută¬ 
ţilor la care ei sunt expuşi, mai ales în anii de lipsă. 

Să dea Dumnezeu ca anul viitor să fie mănos şi holdele noastre 
binecuvântate. 

(M. O., 1904, nr. 146, p. 5830). 


281 . 

Toast la prânzul din Iaşi. 

1/14 Octombrie 1904. 

M. S. Regele închină pentru propăşirea culturală şi economică a celei de a 
doua capitale- a României. 

Am venit cu atât mai mare bucurie împreună cu Regina şi 
membrii familiei Mele în mijlocul d-voastre, cu cât a trecut multă 
vreme de când nu am fost în a doua Mea Capitală. Primirea strălu¬ 
cită şi plină de căldură, care Ne-a întâmpinat în acest vechiu scaun 
domnesc, îmi dovedeşte din nou cât de adâncă este credinţa iubi¬ 
ţilor Mei Ieşeni pentru Noi. Strigătele lor entuziaste au găsit un 
puternic răsunet în inimile Noastre şi viu mişcat, mulţumim pentru 
atâta dragoste. Având toată dorinţa ca laşul, acest centru cultural, 
să se desvolte încă şi mai mult şi ca vieaţa sa comercială să ia un 
avânt mai însemnat, închin paharul Meu în sănătatea cetăţenilor 
şi în prosperitatea acestui frumos oraş. 

(M. O., 1904, nr. 151, p. 6003). 


282 . 

Toast la dejunul din Iaşi. 

2/15 Octombrie 1904. 

M. S. Regele face urări pentru împăratul şi Regele Austro-Ungariei şi pentru 
Ţarul Rusiei, care L-au salutat prin trimişi speciali în Iaşi. 

îndeplinesc o datorie scumpă Mie, ridicând acest pahar în 
onoarea M. S. împăratului Francisc Iosef şi M„ S. împăratului 
Nicolae, care au binevoit a Mă saluta în a doua a Mea Capitală prin 
trimişii speciali. Exprimând viile Mele mulţumiri pentru această 

graţioasă atenţiune, fac urări călduroase pentru fericirea Majestăţilor 
Lor şi prosperitatea puternicelor Lor imperii, legate prin o strânsă 
prietenie cu România. Beau în sănătatea M. S. împăratului Austriei 
Rege al Ungariei şi în sănătatea M. S. împăratului Rusiei. 

(M. O., 1904, nr. 151, p. 6005). 


283. 

Cuvântare la centenarul Seminarului Veniamin. 

iaşi, â/17 Octomvrie 1904. 

Răspunzând Mitropolitului Moldovei şi Ministrului Cultelor, care fac isto¬ 
ricul şcoalei, M. S. Regele pune în relief figura culturală a ctitorului Veniamin. 

Primirea călduroasă ce a doua Noastră capitală a făcut Reginei, 
Mie şi Familiei Mele, Ne-a dovedit dragostea adâncă şi neţărmuritul 
devotament ce ea Ne păstrează neschimbat. De asemenea şi cuvân¬ 
tările cu care Ne întâmpinaţi aci, ne arată cât de vii sunt în inima 
iubitului Nostru popor aceste sentimente, pe care le tălmăciţi în 
mod aşa de vrednic şi de înalt. Din partea d-voastre nu vă veţi 
■îndoi de răsunetul şi de recunoştinţa nesfârşită ce aceste mult 
preţuite mărturisiri de iubire au deşteptat în sufletele Noastre 
mişcate şi îmbucurate. 

în această vieaţă, încărcată cu griji şi lupte, omul găseşte un 
sprijin puternic şi sigur numai în credinţă: ea înlesneşte a trece vre¬ 
murile de mâhnire şi încercare, ea dă tărie spre a învinge. 

întâia noastră datorie este dar de a o sădi cât de adânc în inima 
poporului. Domnii ţării ne-au dat in această privinţă o nobilă pildă, 
rezemându-se în toate împrejurările pe Pronia Cerească şi înălţând 
în amintirea evenimentelor însemnate aceste sfinte locaşuri, păstră¬ 
toare ale măririlor din trecut. 

Este pentru Mine o nemărginită bucurie sufletească de a fi 
putut lua parte la aceste trei zile de sărbătoare închinate Bisericii 
şi de a vedea biserica Sf. Nicolae, reînfiinţată în vechea ei strălucire 
şi deschisă din nou slujbei Dumnezeeşti — tocmai în anul când 
poporul român prăznuieşte cei patru sute de ani trecuţi dela moartea 
ctitorului ei, Marele Voevod Ştefan. 

Ştefan Vodă şi-a croit, în istoria universală ca şi în inima nea¬ 
mului său, un loc aşa de mare încât patru veacuri au putut trece 

fără a-1 micşora. Prin faptele sale războinice, prin înalta sa înţelep- 
ciune politică şi prin o adevărată evlavie, acest falnic Yoevod, mare 
printre cei mai mari, ne înfăţişează o vieaţă cârmuită şi însufleţită 
de două credinţi adânci, nedespărţite, izvoarg' de putere şi de iz¬ 
bândă: credinţa în Dumnezeu şi credinţa în popor. Ele luminează 
şi tălmăcesc slăvită sa domnie. După fiecare victorie repurtată 
asupra duşmanului cotropitor, gândirea sa recunoscătoare se în¬ 
drepta către voinicii săi şi mai ales către Acela care ţine în dreapta 
Sa destinele popoarelor şi regilor, spre a-I slăvi numele prin nenu¬ 
mărate sfinte locaşuri. 

Ştefan Vodă este nu numai fala neamului românesc, dar şi un erou 
al creştinătăţii, căci a întrupat în el, împreună cu virtuţile firei 
româneşti şi măreţul avânt al Cruciaţilor, punând singur o stavilă 
valului năvălitor al Islamului. 

împreună cu întreaga suflare românească, care şi-a rostit pioasa 
sa amintire cu o căldură de inimă într’adevăr mişcătoare, întâiul 
Rege al Românei, unite şi de sine stătătoare, îndeplineşte astăzi o 
sfântă datorie către Marele Voievod Ştefan, aducându-i prinosul 
recunoştiinţii şi veneraţiunii sale nemărginite. 

Facă Cerul ca iubirea sa de ţară şi de neam să ne însufleţească 
pe toţi în toate actele noastre şi ca virtuţile Iui să strălucească 
deapururea în ochii urmaşilor Mei ca o sfântă pildă de urmat. 

Nu cu mai puţină mulţumire am fost faţă la sfinţirea Bisericii 
Trei Ierarhi a lui Vasile Lupu, încredinţată acum ca un sfânt odor 
iubitei Mele a doua Capitală. Este o dreptate ca tocmai în sânul 
acestei vechi reşedinţe domneşti, care a făcut atâtea jertfe pentru 
unirea şi mărirea României, în care au trăit aţâţi Domni mari şi 
Mitropoliţi slăviţi să se înalţe una din cele mai minunate Biserici 
ale răsăritului, ca un semn vădit al culturii şi credinţii noastre. 
Alăturea cu acest mândru monument, Vasile Lupu a mai aşezat 
o modestă şcoală, însă cu scop măreţ, acela de a pregăti pe preoţi 
spre a înlocui limba slavonă cu aceea a poporului în slujba Dum- 
nezeească. Sub orânduirea învăţatului Mitropolit Varlaam, această 
mică şcoală cu tipografia ce-i era alipită, deveni cu încetul un 
adevărat adăpost al culturii naţionale, făcând să se dea graiului 
românesc locul ce i se cuvine şi să răsune şi la altar. Un veac şi 
jumătate mai în urmă Mitropolitul Varlaam găsi în marele Veni- 
amin un urmaş vrednic de dânsul. 

întru îndeplinirea gândului lui Vasile Lupu, Mitropolitul Ve- 
niamin închină toată energia sufletului său înflăcărat de un patrio¬ 
tism cald şi luminat. într’un lung şir de ani nu cruţă nimic pentru 
a ridica cultura morală şi intelectuală a ucenicilor săi şi a înlătura 
înrâuririle slavone şi greceşti, atunci precumpănitoare în Biserica 
răsăriteană. Astfel fu intemeiat seminarul dela Socola, care n’a 
întârziat a deveni, cu sârguinţa neobosită a marelui Veniamin, un 
focar de studii serioase şi o pepinieră de preoţi pătrunşi de înalta 
lor menire. Roadele acestui binefăcător aşezământ le putem judeca 
astăzi, când sărbătorim a o suta aniversare a întemeierii sale. Să 
pomenim dar cu dragoste şi recunoştinţă numele neuitat al acestui 
venerat Prelat, alăturea cu numele celor mai buni şi mai mari dintre 
fiii Ţării. în urma lui a rămas o operă adevărat naţională, pe care 
a apărat-o în contra ţuturor zguduirilor ce i-au stat în potrivă. El 
ne-a trimes-o ca o dovadă pipăită de patriotismul clerului românesc 
şi de strânsa legătură ce întotdeauna a domnit între propăşirea 
Bisericii şi desvoltarea Statului român. Silinţele lui Veniamin n’au 
fost dar deşerte, deoarece pe lângă biserica metropolitană începută 
de dânsul se ridică astăzi această nouă clădire, în care se va urma 
cu sfinţenie învăţământul său. Când o întocmire evlavioasă se 
coboară dela o obârşie aşa de curată, ea nu poate da decât roade 
binecuvântate de Dumnezeu. 

Doresc din adâncul sufletului ca amintirea acestor zile de sărbă¬ 
toare, chemate a întări credinţa în inimile noastre, să ne ajute a 
întâmpina cu bărbăţie greutăţile ^cestui an aşa de puţin mănos 
pentru ţară. Să înălţăm dar cu toţi rugile noastre fierbinţi către 
Atotputernicul, ca să nu înceteze a revărsa binecuvântările Sale 
asupra scumpei Noastre Românii şi iubitului Nostru popor. 

(M. O., 1904, nr. 154, p. 6097—8). 


284. 

Răspuns la întâmpinarea Rectorului Universităţii din Iaşi. 

5/18 Octombrie 1904. 

M. S. Regele asistă la deschiderea anului şcolar la Universitatea din Iaşi. 
Rectorul îi prezintă omagii din partea corpului profesoral. Suveranul mulţu¬ 
meşte şi-şi exprimă dorinţa ca să se insufle generaţiilor tinere iubirea de ştiinţă 
şi de patrie. 

Mulţumesc cu inima caldă, pentru cuvintele aşa de bine simţite 
cu care Mă salutaţi în numele Universităţii în această falnică clădire, 
ridicată ca un semn vădit, că laşul este şi-trebue să rămână un 
centru însemnat de cultură. Privesc ca o întâmplare fericită pentru 
Mine că pot fi aci faţă tocmai în ziua deschiderii unui nou an uni¬ 
versitar. Am via dorinţă ca cursurile, care vor începe acuma, să 
fie însufleţite de vederi înalte, pătrunzând tinerele generaţiuni de 
iubire de ştiinţă şi, mai ales, de iubire de patrie. 

(M. O., 1904, nr. 155, p. 6115). 


285. 

Mesaj la închiderea Corpurilor Legiuitoare. 

15/28 Noemvrie 1901. 

M. S. Regele arată că relaţiile externe ale României sunt optime. Legi cu 
caracter economic vor spori producţia românească, în care petrolul capătă un 
loc de frunte. Armata se va bucura de atenţia Guvernului. Călătoriile prin 
ţară L-au mulţumit, dovedindu-I cât de iubită este Dinastia. 


Domnilor Senatori, 

Domnilor Deputaţi, 

Ca totdeauna, vin şi astăzi cu vie mulţumire în mijlocul Repre¬ 
zentanţilor naţiunii spre a le aduce salutările Mele. Am adânca 
încredere că sunteţi hotărîţi a intra în lucrările ultimei sesiuni a 
acestei legislaturi cu acelaş simţimânt al datoriei pentru binele 
obştesc şi cu aceeaşi energie rodnică care v’au însufleţit până acum. 

Stăruinţa Statelor de a deslega prin bună înţelegere chestiunile 
ce le pot desbina, întăreşte tot mai mult pacea. Pe această cale, 
România îşi urmăreşte ţinta neclintită a politicei sale internaţionale, 
care i-a dobândit încrederea şi prietenia tuturor şi asigură paşnica 
desvoltare a puterilor Regatului. 

Guvernul Meu va supune deliberării d-voastre Convenţiunea 
comercială încheiată cu Imperiul German. Avem speranţa că în 
curând vom regula şi cu celelalte State relaţiunile noastre comerciale. 
Aşezând acestea pe o bază statornică, vom da un nou avânt desvol- 
tării noastre economice. 

Domnilor Senatori, 

Domnilor Deputaţi, 

Un an de secetă a bântuit iarăşi ţara. Guvernul Meu a luat la 
timp măsurile necesare pentru a micşora nevoile acestei crize, care 
apasă astădată mai mult populaţiunea rurală. 

Cu toate acestea, prin cheltuieli măsurate şi echilibrarea neîn¬ 
doielnică a bugetului Statului, creditul ţării va rămânea neatins 
şi vom putea învinge greaua încercare ce îndurăm în momentele de 
faţă. Bugetul anului 1905—1906 va fi stabilit pe aceleaşi baze ca 
bugetele exerciţiilor precedente. 

Ministrul Finanţelor va prezintă un proiect de reformă a legii 
vamale, spre a o pune în acord, atât cu progrelese realizate în această 
ramură a administraţiunii, cât şi cu trebuinţele noului tarif vamal. 
Noua lege va prevedea înfiinţarea de întrepozite în Bucureşti, 
spre a da o mai mare înlesnire comerţului. 

Industria petrolului a luat în ultimii ani un avânt atât de mare 
încât ea ocupă astăzi un loc însemnat în desvoltarea noastră econo¬ 
mică. Ea a fost ajutată de înfiinţarea la Constanţa a rezerv oriilor 
şi a portului de petrol, care înlesnesc într'un mod sigur şi eftin 
exportul acestui nou nou izvor de bogăţie a pământului nostru. 

Instrucţiunea publică păşeşte înainte în direcţiaunea practică, 
dată ei de legile votate de d-voastre, menite a forma generaţiuni 
care să-şi asigure, prin muncă temeinică, existenţa şi bunul traiu. 

Armata, care în curând va fi complet înzestrată cu armele cele 
mai perfecţionate, se întăreşte neîncetat, însufleţită de datoria ei 
de a fi pregătită, oricând se va cere, ca adevărat scut al ţării. 

Domnilor Senatori, 

Domnilor Deputaţi, 

In anul acesta am avut o vie mulţumire sufletească de a străbate 
cea mai mare parte a regatului călătorind pe măreţul fluviu al 
Dunării, dela fruntariile noastre până în Marea Neagră şi în văile 
Bârladului şi nle Şiretului; iar în a doua Mea Capitală a Iaşilor 
am petrecut zile frumoase, înălţate prin serbările închinate Bisericei 
noastre. Cu acest prilej, M’am încredinţat din nou cât de adânc 
înrădăcinate sunt în inima scumpului Meu popor simţimintele de 
dragoste şi devotament pentru Mine şi Familia Mea şi cât de sta- 

tornic s’a înfipt în inimile tuturor cetăţenilor încrederea în viitorul 
asigurat al patriei. Sunt fericit a reînnoi încă odată aci, în Mijlocul 
reprezentanţilor naţiunii, marea mulţumire ce am simţit, şi a vă 
asigura că vom păstra acestei vii şi sincere manifestări de credinţă 
o neştearsă amintire. 


Domnilor Senatori, 

Domnilor Deputaţi, 

Urând din tot sufletul ca lucrările d-voastre să fie şi de astădată 
rodnice, rog pe Dumnezeu să reverse binecuvântarea şi harurile 
Sale asupra scumpei noastre Românii, 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor şi Ministru al Războiului, D. Stwdza; 
Ministrul Cultelor şi Instrucţiunii Publice, Sp. Haret; Ministrul Agriculturii, 
Industriei, Comerţului şi Domeniilor, C. I. Stoicescu; Ministrul de Interne, 
V. Lascar; Ministrul Lucrărilor Publice, Em. Porumbaru; Ministrul Afacerilor 
Străine, Ion I. C. Brătianu; Ministrul Finanţelor, E. Costinescu; Ministrul 
Justiţiei, Al. Gianni. 

(M. O., 1904, nr. 184, p. 6993—4). 


286 . 

Răspuns la Adresa Senatului. 

26 Noemvrie/9 Decemvrie 1904. 

M. S. Regele ia cunoştinţă de conţinutul Adresei Senatului, citite de pre¬ 
şedintele P. S. Aurelian, prin care se făgădueşte sprijin Guvernului. Populaţia 
rurală trebue sprijinită în timpii aceştia neproductivi. 


Domnule Preşedinte, 

Domnilor Senatori, 

Sunt viu mişcat de mângâerile ce Mi le aduceţi din partea Se¬ 
natului pentru pierderea prea iubitului Meu frate. Recunoştinţa 
Mea este tot atât de adâncă ca şi simpatia ce Mi-o arătaţi în această 
dureroasă încercare. 


www.dacoromanica.ro 


NOEMVRIE-DEC. 1904 


CUVÂNTĂRI 


331 


însemnatele reforme ce aţi săvârşit pe terenul administrativ 
şi financiar în timpul acestei roditoare legislaturi îmi dau încredin¬ 
ţarea că veţi întregi opera d-voastre cu aceeaşi râvnă pentru bit 
nele obştesc ce v’a însufleţit până acum. 

Cu vie mulţumire am văzut că Senatul împărtăşeşte vederile 
guvernului Meu cu privire la măsurile de luat pentru a uşura ne¬ 
voile populaţiunii rurale. Nu Mă îndoiesc că în această împrejui 
rare inima compătimitoare a Românului va şti, ca în totdeauna, 
să uşureze greutăţile acestui an nenorocit. 

De asemenea sunt convins că veţi studia cu toată atenţiunea 
ce li se datoreşte, condiţiunile Tegimului nostru economic, asigu¬ 
rând tuturor ramurilor activităţii naţionale legitima lor desvoltare. 

Din partea Mea, a Reginei şi a Familiei Mele vă arăt viile Noa¬ 
stre mulţumiri pentru sentimentele de dragoste ce Ni le rostiţi cu 
atâta căldură şi care găsesc în inimile Noastre, mai ales în mo¬ 
mentele de faţă, un răsunet adânc şi recunoscător. 

(M. O., 1904, nr. 195, p. 7306). 


287. 

Răspuns la Adresa Adunării Deputaţilor. 

27 Noemvrie/10 Decemvrie 1904. 

M. Pherekyde, preşedintele Camerii, dă citire Adresei de răspuns la Mesaj. 
M. S. Regele e mulţumit de atitudinea aleşilor naţiunii. 


Domnule Preşedinte, 

Domnilor Deputaţi, 

Din tot sufletul vă mulţumesc pentru scumpele mărturisiri de 
adâncă simpatie ce Camera Deputaţilor, împreună cu ţara întreagă, 
Mi le arată cu prilejul pierderii prea iubitului Meu frate. Ele sunt 
o dulce mângâiere la durerea Mea. 

O altă mâhnire, tot atât de mare pentru Mine, este lipsa ce 
bântue o parte din populaţiunea noastră rurală. Măsurile de uşu¬ 
rare ce v’aţi hotărît a le lua în înţelegere cu Guvernul Meu, nu-Mi 
lasă nicio îndoială că, cu ajutorul bunăvoinţei tuturor, aceste su¬ 
ferinţe vor putea fi alinate. 

Seceta din acest an ne dovedeşte cu prisosinţă cât de justifi¬ 
cate sunt regulele de prevedere şi prudenţă ce aţi aplicat la alcă¬ 
tuirea bugetelor, căci astfel numai finanţele şi creditul Statului 
au putut rămânea neatinse. Ţara nu va uita aceste însemnate îm¬ 
bunătăţiri aduse gospodăriei noastre de Stat în această legislatură, 
iar efectele lor binefăcătoare vor fi cea mai frumoasă răsplată a 
patrioticii d-voastre munci. 

Cu o vie satisfacţiune văd că Camera Deputaţilor va da Gu¬ 
vernului Meu întregul ei sprijin întru întărirea armatei şi întru aşe¬ 
zarea sistemului nostru economic, potrivit cerinţelor şi trebuinţelor 
ţării, asigurând astfel acestor două elemente precumpănitoare ale 
puterii noastre o desvoltare neîntreruptă. 

în numele Meu, al Reginei şi al Familiei Mele vă mulţumesc 
din inimă pentru sentimentele de dragoste şi credinţă ce Mi le 
reînnoiţi aşa de călduros din partea Camerii Deputaţilor. 

(M. 0., 1904, nr. 196, p. 7338). 


288. 

înalt Ordin de zi către armată. 

1/14 Ianuarie 1905. 

M. S. Regele face urări oştirii de anul nou. 

Ostaşi, 

Deşi în anul ce s’a sfârşit, cu vie părere de rău M’am văzut silit 
a amâna manevrele de toamnă care-Mi dau totdeauna prilejul de 
a Mă încredinţa de râvna ce puneţi întru a vă pregăti pentru înalta 
voastră chemare, totuşi am nestrămutata credinţă că urmaţi fără 
preget buna cale care a condus pe bătrânii voştri la gloria dobân¬ 
dită în războiul neatârnării, ca astfel să fiţi oricând gata a cores¬ 
punde cu vrednicie la încrederea ce Ţara şi Eu punem în îndemâ¬ 
narea şi vitejia voastră. 

Ofiţeri, subofiţeri şi soldaţi, vă urez ani mulţi şi fericiţi. 

Dat în Bucureşti, la 1 Ianuarie 1905. 

CAROL. 

(M. O., 1905, nr. 222, p. 8217). 

289. 

Răspuns la felicitările Clerului, Miniştrilor şi ale înaltelor autorităţi. 

1/14 Ianuarie 1905. 

După serviciul divin dela Mitropolie, Suveranul, însoţit de Prinţul Moşte¬ 
nitor, merge în apartamentele mitropolitane, unde primeşte urări de anul nou. 
Vorbesc: Mitropolitul Primat, reprezentând Biserica; G. Gr. Cantacuzino, 
din partea Guvernului şi C. E. Schina, în numele înaltei Curţi de Casaţie. 

M. S. Regele mulţumeşte şi roagă pe Dumnezeu să proteguiască România. 

S’a închis un an greu, mai ales pentru ţărănime, talpa casei 
noastre, pe care trebue să o înconjurăm cu toată dragostea. 

Nu fără grije intrăm în cel nou, care este încă acoperit de un 
văl nepătrunzător. Am însă credinţa că cu înţelepciune şi preve¬ 
dere, vom învinge numeroasele dificultăţi ce avem înaintea noastră. 

Rog pe Atotputernicul să ne ajute în sforţările noastre, să pă¬ 
zească scumpa noastră Ţară de noui încercări şi să reverse bine¬ 
cuvântările sale şi îmbelşugare asupra hodelor noastre. 

Pătruns de această adâncă dorinţă a inimii Mele, vă mulţu¬ 
mesc călduros pentru, urările aşa de bine simţite ce-Mi rostiţi Mie, 
Reginei şi Familiei Mele la începutul acestui an şi din tot sufletul 
vă urez ani mulţi şi fericiţi. 

(M. O., 1905, nr. 223, p. 8255). 


290. 

Mesaj la deschiderea Corpurilor Legiuitoare. 

23 Februarie/8 Martie 1905. 

M. S. Regele atrage atenţia asupra legiuirilor cu caracter economic ce vor 
forma obiectul desbaterilor sesiunii ce se deschide. 

Domnilor Senatori, 

Domnilor Deputaţi, 

Simt întotdeauna o vie mulţumire când Mă găsesc în mijlocul 
Reprezentaţiunii naţionale şi deschizând întâia sesiune a acestei 
legislaturi, vă salut cu inimă caldă, întruniţi în Capitala Regatului. 

Eşiţi din noui alegeri, făcute sub o lege menită să asigure mai 
bine libera expresiune a voinţii Ţării, d-voastre sunteţi mai în pu- 

tinţa să cunoaşteţi adevăratele nevoi ale Statului şi să munciţi 
pentru întărirea şi propăşirea scumpei noastre Românii. 

Politica prudentă pe care o urmăm într’un mod statornic ne-a 
atras încrederea tuturor Puterilor, a cărora neîncetată grije este 
menţinerea păcii. Sforţărilor lor datorim că pacea n’a fost turbu¬ 
rată, cu toate greutăţile din acele provincii ale Imperiului Otoman, 
pentru care România are un interes deosebit, prin fiinţa unei nu¬ 
meroase populaţiuni de acelaşi neam şi limbă care trăeşte acolo 
ca supuşi credincioşi ai Majestăţii Sale Sultanului. 

Domnilor Senatori, 

Domnilor Deputaţi, 

Cea dintâiu lucrare a d-voastre va fi votarea la timp a bugetului, 
căci buna cumpănire dintre venituri şi cheltueli este nevoia de că¬ 
petenie a Regatului. Pe lângă câteva legi legate cu bugetul, 
Guvernul Meu vă va supune legea vămilor şi legea recensământului, 
care nu mai pot fi amânate. 

Convenţia de comerţ cu Germania, cea dintâiu convenţie în¬ 
cheiată pe baza noului tarif vamal, va fi supusă de îndată deli¬ 
berărilor d-voastre. Alcătuită pe concesii reciproce, ea aşează pe 
doisprezece ani regimul relaţiunilor economice, mereu crescânde, 
dintre noi şi Imperiul German. Nădăjduim că, în curând, noui 
convenţii vor stabili relaţiunile noastre economice şi cu celelalte 
State. 

Agricultura noastră vede produsele sale expuse la urcarea ne¬ 
încetată a taxelor de import în ţările de consumaţie. îi datorim 
deci o deosebită îngrijire. în parte îi putem veni în ajutor prin 
îmbunătăţirea mijloacelor de transport. De aceea Guvernul Meu 
vă va prezenta legea drumurilor şi legea căilor ferate judeţene, 
şi din iniţiativă privată, care, executându-se sub privegherea Sta¬ 
tului, vor primi o subvenţie din partea lui. 

Anul care a trecut mi-a pricinuit o adâncă mâhnire prin seceta 
care a lovit într’un mod aşa de crud populaţia rurală. Nu mai 
trebue să fim surprinşi nepregătiţi. De aceea Guvernul Meu vă va 
propune o legiuire care să înlăture pentru viitor greutăţile pe care 
e-am întâmpinat estimp. 

în ultimele decenii s’au făcut progrese în toate ramurile acti¬ 
vităţii Statului. A venit acum timpul să ''se dea garanţii mai mari 

în contra arbitrului administrativ. Guvernul Meu vă va prezenta 
în acest scop un proiect de lege care să organizeze recursul în contra 
tuturor actelor administrative care ar călca o lege sau ar nesocoti 
un drept pozitiv. Curtea de Casaţie va fi chemată să împlinească 
această înaltă sarcină. 

în legile poliţiilor şi comunelor rurale, părţile relative la condi- 
ţiunile de admisibilitate şi la stabilitate au nevoie de o nouă regle¬ 
mentare. Guvernul Meu va propune modificări în acest sens. 

Legea clerului are şi ea trebuinţă de unele îndreptări pe care 
le-a învederat experienţa. Ele se vor supune d-voastre; nu vor 
schimba însă întru nimic temelia unui edificiu care stă neclintit 
de zece ani de zile. 

Grija de căpetenie a Ţării a fost şi este neîncetat pentru ar¬ 
mată, fără de care orice progres ar fi zadarnic. Guvernul Meu, 
hotărît să întărească instrucţia şi să întregească şi îmbunătăţească 
armamentul şi echipamentul, vă va propune sporirea treptată a 
locaţiilor bugetare, începând chiar dela acest prim buget. Tot în 
acelaşi scop se va întrebuinţa o parte din excedentul bugetar al 
anului din urmă. 

Domnilor Senatori, 

Domnilor Deputaţi, 

Lucrările care vor fi supuse la chibzuirea d-voastre sunt nu¬ 
meroase şi însemnate. Am însă toată încrederea că d-voastre veţi 
fi la înălţimea aşteptărilor Ţării şi veţi dovedi din prima sesiune 
că noua legislatură este menită să lase urme din cele mai trainice 
în opera de desvoltare statornică şi aşa de binecuvântată a Sta¬ 
tului Român cu care se făleşte istoria naţională din ultima jumă¬ 
tate de veac. 

Dumnezeu să binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, G. Gr. Cantacu- 
zino ; Ministrul Războiului, General G. Mânu; Ministrul Afacerilor Străine, 
General Iacob Lahovari; Ministrul Finanţelor, Take Ionescu; Ministrul Agri¬ 
culturii, Industriei, Comerţului şi Domeniilor, Ion N. Lahovari; Ministrul 
Lucrărilor Publice, Ion. C. Grădişteanu; Ministrul Cultelor şi Instrucţiunii 
Publice, M. Vlădescu; Ministrul Justiţiei, Al. A. Bădărău. 

(M. O., 1905, nr. 263, p. 9841—2). 

291. 

Răspuns la Adresa Senatului. 

23 Martie/5 Aprilie 1905. 

C. Boerescu, preşedintele Senatului, prezintă omagii de devotament Suvera¬ 
nului şi-I aduce la cunoştinţă identitatea punctelor de vedere ce dau impuls 
acţiunii Guvernului şi Senatului. M. S. Regele stărue asupra ridicării stării 
păturii ţărăneşti. 

Primesc cu vie recunoştinţă mărturisirile de credinţă şi de de¬ 
votament ce, cu atâta căldură, Mi le aduceţi din partea Senatului. 
Aceste sentimente, întemeiate pe o reciprocă şi deplină încredere 
într’un lung şir de ani, sunt pentru Mine neclintitul reazem spre 
împlinirea înaltei misiuni ce Ţara Mi-a încredinţat-o. 

Cu o deosebită mulţumire am văzut că Senatul a primit, cu 
unanimitatea glasurilor, convenţia comercială cu Germania-, do¬ 
vedind astfel unitatea de vederi ale ţării întregi de câte ori este 
vorba de un interes obştesc precumpănitor. 

Am încredinţarea că veţi aduce aceeaşi matură şi conştiincioasă 
chibzuire în cercetarea diferitelor legi ce vi se vor pune de către 
Guvernul Meu, mai ales pentru acele menite a îmbunătăţi starea 
materială a. ţăranilor noştri. Cu o dragoste într’adevăr părintească 
trebue să îmbrăţişem cu toţii cauza ridicării lor, căci ei, ca plu¬ 
gari şi ca ostaşi, alcătuesc adevărata tărie a Statului. Mă simt 
fericit că înfiinţarea aşezământului de ajutor pentru săteni în vreme 
de secetă, ce am întemeiat în anul 1895, cu prilejul serbării nunţii 
Noastre de argint, a putut contribui, în două rânduri deja, la ali¬ 
narea multor suferinţe — fireşte în margini modeste, faţă cu în¬ 
semnatele lipsuri de acuma. 

Credinciosul sprijin ce Senatul este hotărît a-1 da Guvernului 
Meu şi patriotica sa râvnă de a merita încrederea ce Naţiunea a 
pus în el, îmi sunt chezăşii sigure că această legislatură va duce 
mai departe munca rodnică întru întărirea şi propăşirea scumpei 
noastre Românii. 

Din tot sufletul vă mulţumesc în numele Reginei, al Meu şi 
al Familiei Mele, pentru bunele urări şi călduroasele dovezi de iu¬ 
bire ce Ni le aduceţi. 

(M. O., 1905, nr. 288, p. 10738). 

292. 

Cuvântare la Academia Română. 

1/14 Aprilie 1905. 

M. S. Regele, însoţit de A. S. R. Principele Carol, e salutat de Preşedintele 
Academiei, I. Kalinderu. Suveranul cere cât mai repedea apariţie a dicţiona¬ 
rului propus de El, «Magnum Etymologicum Romaniae », păstrătorul limbei 
româneşti. 

Urările cu cari şi de astădată salutaţi venirea Mea printre 
d-voastre şi credincioasele mărturisiri ce Mi le rostiţi din partea 
Academiei, îmi sunt deosebit de scumpe. Cu aceeaşi căldură de 
inimă vă mulţumesc şi vă reînnoiesc statornicul Meu interes pentru 
lucrările voastre. 

Mă bucur de câte ori am prilejul de a lua cuvântul în acest 
locaş, unde am auzit atâtea conferinţe atrăgătoare şi dizertaţiuni 
iscusite care au răspândit lumini noui asupra trecutului nostru şi 
îndrumări înţelepte pentru propăşirea ştiinţei, adunând astfel un 
material de mare preţ pentru lărgirea Templului care adăposteşte 
sufletul neamului românesc. 

La temelia acestui templu se află limba, această duioasă limbă 
românească care Mi-a venit îndoit de scumpă din ziua când am 
auzit-o răsunând pe buzele neuitatei Mele copile şi de când, spre 
a Mea mângâiere, urmaşii Mei o grăiesc în jurul Meu. 

Mânat de această simţire, am propus Academiei acum 21 ani, în¬ 
tocmirea dicţionarului « Etymologicum magnum Romaniae », având 
mai ales în vedere culegerea şi păstrarea acestor cuvinte vechi 
care — deşi obârşia lor este slavonă, grecească sau turcească — 
alcătuesc originalitatea şi bogăţia limbii. Dorinţa Mea era ca Aca¬ 
demia să scape aceste odoare ameninţate a cădea în uitare, re- 
dându-le locul la care au drept şi să pue o stavilă la acest val de 
nepăsare pentru graiul bătrânesc, stârpind totodată buruenile neo¬ 
logismului care înăbuşe limba strămoşească. Limbile îşi au într’a- 
devăr viaţa lor proprie care se desvoltă după nişte regule stator¬ 
nice, însă înrâurirea scriitorilor de frunte şi a Academiilor asupra 
acestei desvoltări este de asemenea netăgăduită. 

De ce să ne ferim de aceste locuţiuni vechi, cu obârşie aşa de- 
curată ca aceea a liturghiei şi letopiseţelor ţării şi care nici măcar 
arhaisme nu sunt, deoarece le întâlnim în limba bisericii şi a po¬ 
porului? Mai mult de temut sunt acele neologisme sterpe, cu formă 
şi înţeles pocite, care nu aduc nicio idee nouă, ci izgonesc numai 
cuvinte curat româneşti spre a le înlocui cu altele străine cu în¬ 
ţeles absolut identic, ca spre pildă: «avansare», în loc de înain¬ 
tare; «voiaj » în loc de călătorie. 

Aceste parazite răutăcioase sunt mii; numărul lor creşte pe 
zi ce merge şi sfârşitul va fi schilodirea limbii. Strecurarea lor o 
datorim în mare parte vieţii politice, obiceiurilor apusene şi educa- 
ţiunii copiilor în străinătate. Aceste înrâuriri nu au fost totdeauna 
norocite, nu numai asupra limbii, ci şi asupra moravurilor, care 
au pierdut poate mai mult decât au câştigat. Urmarea cea mai de 
plâns a acestei greşite îndrumări este şanţul ce se sapă între limba 
claselor culte şi neprihănita limbă a poporului. Despărţenia aceasta 
trebue dar cu orice preţ preîntâmpinată ca o primejdie pentru 
neamul românesc a cărui unitate se întemeiază pe legea şi limba 
sa. Ştiu că Academia şi un mănunchiu de scriitori vrednici luptă 
cu o patriotică osârdie spre a alunga această vătămătoare cotro¬ 
pire, însă râvna şi silinţele tuturor nu vor fi de prisos spre a duce 
la un bun sfârşit această operă de însănătoşire. 

Iată pricina pentru care o grabnică dare la lumină a dicţiona¬ 
rului este atât de dorită de Mine. îmi dau seamă de greutăţile 
lucrării, de timpul ce cere, totuşi cred că în acest lung şir de ani 
s’ar fi putut îndeplini în mare parte programul alcătuit. Dacă mai 
zăbovim, ştirbirea şi schimonosirea limbii se vor întinde tot mai 
mult; iar îndreptarea va fi cu atât mai anevoioasă. Aştept dar 
cu nerăbdare ca Etymologicum să fie cât mai curând pus în mâna 
tuturor, avându-se grija ca întocmirea lui să fie cât de întreagă, 
cu un număr de citaţiuni bine alese, însă limitat, spre a nu se în- 
nomoli lucrarea într’o prea mare întindere. Perfecţiunea lui are 
mai puţină însemnătate decât fiinţa lui. 

Sunt încredinţat că d-voastre veţi întâmpina aceste mici în¬ 
drumări ce Mi-am permis a le aşterne ca un semn al viei Mele do- 
rinţi de a vedea Etymologicum odată desăvârşit spre cinstea Aca¬ 
demiei şi folosul generaţiunilor viitoare. 

(M. O., 1905, nr. 2, p. 75). 

293. 

Răspuns la toastul Ministrului Lucrărilor Publice. 


Constanţa, 15/28 Mai 1905. 


Ministrul Lucrărilor Publice, cu prilejul botezării unui nou vas de călători 
al Serviciului Maritim Român, referă asupra căilor noastre maritime în trecut 
şi âzi. M. S. Regele scoate în evidenţă importanţa vecinătăţii noastre cu Marea 
şi rosturile României în politica maritimă a Orientului apropiat. 


Mulţumesc din suflet pentru cuvântarea caldă ce Ne rostiţi cu 
prilejul acestei frumoase serbări în Portul Constanţa, ale cărui 
lucrări şi desvoltare le urmăresc de mulţi ani cu un deosebit interes. 
Iarăşi am avut bucuria să sfinţim un nou şi falnic vas. L’am bo¬ 
tezat «România»; doresc ca acest nume, aşa de drag inimilor 
noastre, să răsune necontenit în tot răsăritul şi ca el să amintească 
că Regatul este astăzi o putere care nu mai poate fi tăgăduită. 
Statornicia noastră, izbânzile oştirii şi jertfele ce ţara şi-a impus 
ne-au deschis căile nemărginite ale mării; într’un timp relativ 
scurt, am întemeiat Serviciul nostru Maritim, ale cărui vase au 
cinstea să ducă steagul naţional departe peste valurile furtunoase 
ale Oceanului. Drumurile de fier, podul Dunării şi Portul Con¬ 
stanţei au atras comerţul internaţional şi multe state au făcut deo¬ 
sebite convenţii cu ţara spre a înlesni transitul lor. în această pri¬ 
vinţă trebue să fim datori Imperiului german, care a îndreptat 
traficul şi Serviciul său poştal şi telegrafic prin ţară, dându-ne 
astfel o dovadă măgulitoare de încredere în administraţia noastră. 
Se susţine că viitorul este pe Mare. Fie! în tot cazul noi am do¬ 
bândit prin Dobrogea, acest mărgăritar al Coroanei României, 
neatârnarea economică, legături libere cu lumea întreagă şi Marina 
Comercială. Sigur fiind că dânsa, împreună cu Marina de Războiu, 
se vor înfăţişa pretutindeni cu vrednicie şi mândrie, urez noului 
vas călătorii pline de folos pentru ţară şi neîncetat îl vom însoţi 
cu strigătul: să trăiască România. 

(M. O.. 1905. nr. 37, p. 1447—8). 

294. 

Toasturi la prânzul din Constanţa. 

16/29 Mai 1905. 

La ora 1 % s*a dat pe bastiment un prânz de gală, la care au participat 
Ambasadorul Baron Marchal v. Bieberstein, Miniştrii plenipotenţiari Kiazim 
Bey şi Kiderlen-Waechter, Episcopul, Miniştrii, Înalţii demnitari; în total 
85 de persoane. 

In timpul mesei, M. S. Regele a închinat, adresându-se Baronului v. Bie¬ 
berstein, pentru împăratul Wilhelm; apoi, îndreptându-Se spre Kiazim Bey, 
pentru Sultan. 

Sunt cu atât mai recunoscător M. S. împăratului Wilhelm de 
a fi binevoit să permită Excelenţii Voastre de a asista la serbările 
noastre, cu cât am şi mulţumirea de a vă saluta în Constanţa. 

Prezenţa d-voastre printre noi este o chezăşie preţioasă a rapor¬ 
turilor excelente care unesc ambele ţări. Germania arată de mult 
timp un viu interes pentru propăşirea şi desvoltarea economică a 
României. Tratatul de comerţ încheiat de curând şi convenţiunea 
din 1899, care regulează un Serviciu special de căi ferate, poşte şi 
telegrafe, constituiesc o nouă dovadă despre aceasta. Execuţiunea 
desăvârşită a acestei din urmă convenţiuni a fost întârziată de 
oarecari dificultăţi şi numai astăzi, afundând cablul între Con¬ 
stanţa şi Constantinopol, putem sărbători izbânda sforţărilor noastre. 

Mă simt fericit că această plăcută împrejurare îmi dă prilejul 
de a reînnoi urările călduroase ce le fac pentru Majestatea Sa îm¬ 
păratul Wilhelm şi beau în sănătatea Majestăţilor Lor împăratului 
şi împărătesei Germaniei. 

* 

Cu o plăcere cu totul deosebită Mă folosesc de această împre¬ 
jurare, pentru a ruga pe Excelenţa Voastră de a face cunoscut 
Majestăţii Sale Sultanului cât de mare preţ pun pe prietenia Sa şi 
cât Mă simt de fericit de solicitudinea părintească pe care Maje¬ 
statea Sa o arată credincioşilor Săi supuşi de neam românesc, 
pentru care am fireşte o vie şi statornică simpatie. Călăuzit de 
aceste simţiminte, beau în sănătatea Majestăţii Sale Sultanului, 
făcând cele mai călduroase urări pentru fericirea Sa şi pentru pros¬ 
peritatea imperiului Său. 

(M. O., 1905, nr. 37, p. 1449). 

295. 

Mesaj la închiderea Corpurilor Legiuitoare. 

1/14 Iunie 1905. 

M. S. Regele îşi exprimă satisfacţia pentru roadele legislaţiei din sesiunea 
ce se închide. 

Domnilor Senatori, 

Domnilor Deputaţi, 

închizând întâia sesiune a acestei noui Legislaturi constat cu 
deosebită mulţumire, că încrederea cu care am salutat pe Repre¬ 
zentanţii naţiunii a fost întemeiată. 

Mai toate proiectele cuprinse în Mesajul de deschidere s’au 
prefăcut în legi, mulţumită râvnei şi patriotismului d-voastre. 

Amintesc printre ele convenţia de comerţ cu Germania, legile 
vămilor şi recensământului, legea căilor ferate din iniţiativă privată, 
legea privitoare la reorganizarea înaltei Curţi de Casaţie şi la în- 
frânarea arbitrarului administrativ şi legile care au reformat în 
parte organizaţia poliţiilor şi a comunelor rurale. 

Bugetul ţării pe anul 1905—1906 a fost aşezat pe temelie trai¬ 
nică. Nevoiţi să sporiţi cheltuelile pentru apărarea naţionala, n’aţi 
pregetat de a cere naţiunii noui jertfe, care cumpănesc veniturile 
cu cheltuelile, fără a turbura alcătuirea economică a ţării. 

Prin conversiunea unei părţi însemnate a rentei aţi îndeplinit 
un progres netăgăduit în opera întăririi creditului României şi aţi 
creat o rezervă pentru nevoile mereu crescânde ale Statului. 

Domnilor Senatori, 

Domnilor Deputaţi, 

în cursul acestei sesiuni am avut fericirea să vedem că una din 
năzuinţele de căpetenie ale Regatului, deopotrivă îndreptăţire a 
Românilor din Imperiul Otoman, supuşi prea credincioşi ai Ma- 
jestăţii Sale'Sultanului, a făcut un pas hotărîtor înainte. 

Domnilor Senatori, 

Domnilor Deputaţi, 

Lucrările săvârşite în această primă sesiune îmi dau credinţa 
că întreaga legislatură va fi tot atât de rodnică. Astfel se va asi¬ 
gura opera neîntreruptă de întărire şi înălţare a Statului Român, 

care a fost şi rămâne singura Mea grijă, chiar in ceasurile de mare 
durere, care Mi-au dovedit încăodată cât de adâncă şi caldă este 
dragostea cu care Mă înconjură iubitul Meu popor. 

Vă mulţumesc pentru sprijinul pe care T-aţi dat Guvernului 
Meu şi rog pe Atotputernicul să reverse binecuvântările Lui asupra 
scumpului Meu Regat. 

Eu declar închisă sesiunea ordinară a Corpurilor Legiuitoare. 

CAROL. 

Preşedintele Consiliului Miniştrilor şi Ministru de Interne, G. Gr. Cantor 
cazino; Ministrul Războiului, General G. Mana; Ministrul Afacerilor Străine, 
General 1. Lahovari; Ministrul Finanţelor,- Take Ionescu; Ministrul Agricul¬ 
turii, Industriei, Comerţului şi Domeniilor, Ion. N. Lahovari; Ministrul Lu¬ 
crărilor Publice, I. C. Grădişteanu; Ministrul Cultelor şi Instrucţiunii Publice, 
M. Vlădescu; Ministrul Justiţiei, A. A. Bădărău. 

(M. O., 1905, nr. 48, p. 1883). 


296. 

Toast în onoarea delegaţiunii Regimentului austro-ungar 
nr. 6 « Carol I». 

Sinaia, 24 Iulie/6 August 1905. 

M. S. Regele închină pentru împăratul Francisc Iosef Rege al Ungariei şi 
urează prosperitate Reg. nr. 6 « Carol I » cu prilejul a 25 de ani de când este 
proprietarul acestei unităţi. 

Cu o vie bucurie salut aflarea în mijlocul nostru a delegaţiunii 
Regimentului Meu austro-ungar, pe care M. S. împăratul şi Rege, 
şeful vostru suprem, a binevoit a o însărcina să-Mi transmită feli¬ 
citări cu ocazia jubileului de 25 de ani, de când sunt proprietar al 
Regimentului. 

Foarte mişcat de această graţioasă atenţiune, mulţumesc din 
suflet pentru înmânarea acestui atât de frumos dar, în amintirea 
neuitatei zile în care M. S. împăratul M’a numit cap suprem al 
Regimentului 6 de infanterie unguresc. 

Să dea Dumnezeu ca legăturile, ce de un sfert de veac Mă unesc 
cu Regimentul şi care acuma 40 de ani au luat fiinţă pe câmpul 
de luptă înainte de Fredericia, să se întărească din ce în ce mai 
mult! Fie încredinţat Regimentul că şi în viitor voiu purta cel mai 
viu interes soartei lui. 

Nu pot da acestor sentimente o expresiune mai fidelă decât 
ridicând paharul în sănătatea Augustului vostru Stăpân, a bravei 
Sale armate şi a scumpului Meu Regiment. Dumnezeu să ţie în paza 
lui pe Majestatea Sa încă mulţi ani în deplină sănătate pentru 
fericirea şi prosperitatea credincioaselor Sale popoare! Ţara şi armata 
Mea, care au înalta onoare de a fi cunoscute de Majestatea Sa, se 
unesc cu Mine din toată inima la aceste adânci urări. 

Trăiască M. S. împăratul Francisc Iosef Rege al Ungariei. 

(M. O., 1905, nr. 94, p. 3521—2). 


297. 

Toast în onoarea delegaţiunii I-ului Regiment de Dragoni 
de Hanovra nr. 9 « Carol I». 

Sinaia, 22 Septemvrie/5 Octomvtie 1905. 

O delegaţie de ofiţeri din Reg. I de Dragoni de Hanovra nr. 9, în frunte 
cu Lt.-Colonelul Jochmus, prezintă omagii Suveranului la 25 de ani de când 
e proprietarul numitului Regiment. M. S. Regele mulţumeşte, arătând legă¬ 
turile Sale cu armata Prusiei şi urând pentru împăratul Wilhelm. 

Simt o deosebită plăcere de a putea saluta în mijlocul nostru 
deputaţiunea Regimentului Meu de dragoni prusian şi sunt foarte 
recunoscător Majestăţii Sale împăratului şi Regelui, supremului 
Vostru Şef, de a-i fi încuviinţat să Mă felicite cu ocaziunea jubi¬ 
leului de 25 ani, ca Şef al Regimentului. Todeodată exprim cele 
mai vp mulţumiri pentru frumosul album care Mi l-aţi adus ca dar. 

Amintirea zilei de 30 August 1880, când ilustrul defunct, îm¬ 
păratul Wilhelm cel Mare, Mi-a conferit al 9-lea de dragoni, este 
adânc întipărită în inima Mea şi sunt foarte mândru de a fi, aproape 
de o jumătate veac, strâns unit cu glorioasa armată prusiană. 

Neuitat îmi va rămânea timpul ce l-am petrecut In mijlocul 
ei, timp care Mi-a dat ocaziunea de a preţui strălucitele ei calităţi, 
care au întemeiat mărirea Germaniei. 

îndelungatele Mele raporturi cu armata prusiană sunt o che¬ 
zăşie de sincera Mea simpatie pentru Regimentul Meu de dragoni, 
care poate fi asigurat că călduroasele Mele urări îl întovărăşesc 
mereu şi pretutindeni. Nu pot dovedi mai bine aceste simţiminte 

decât ridicând paharul Meu în sănătatea ilustrului Vostru Şef, în 
acea a vitezei Sale armate şi a scumpului Meu Regiment. 

Fie ca binecuvântarea Dumnezeiască să dăinuiască asupra Ma- 
jestăţii Sale, a Regalei Sale Familii- şi a puterii Sale armate. 

Cu aceasta din suflet a Mea urare, vă învit deci pe d-voastre 
toţi a vă uni cu Mine pentru a striga: 

Să trăiască Majestatea Sa împăratul şi Rege Wilhelm. 

(M. 0., 1905, nr. 141, p. 4865—6). 


298. 

Toast după manevrele din Moldova. 

Botoşani, 30 Septemvrie/13 Octomvrie 1905. 

M. S. Regele, satisfăcut de manevre, închină pentru Corpul IV de Armată 
şi pentru Botoşani. 

Privesc ca o întâmplare fericită că manevrele de estimp s’au 
desfăşurat în judeţul Botoşani, pe acest pământ sfinţit prin faptele 
măreţe ale lui Ştefan-Vodă a cărui aniversare de 400 ani toată 
suflarea românească a sărbătorit-o anul trecut cu dragoste şi recu¬ 
noştinţă. 

Amintirile domniei sale binecuvântate este adânc întipărită în 
mintea şi inima tuturor, şi noi toţi, cu Regele în cap, trebue să 
ne închinăm cu recunoştinţă înaintea acestui mare Voievod. 

Pentru armată, Dânsul este cea mai frumoasă pildă care ne-a 
călăuzit în războiu şi ne-a condus la izbândă. Un regiment din 
Corpul IV, care are cinstea să aibă numele lui Ştefan şi steagul 
său împodobit cu Steaua României, arată că urmaşii lui sunt vred¬ 
nici de luptătorii de atunci, reînviind vitejia strămoşească. Sigur 
fiind că faptele războinice ale trecutului vor înflăcăra de-a-pururea 
pe armată, gata să se jertfească pentru patrie, ridic acest pahar 
în onorul Corpului IV de Armată, care şi-a atras în timpul mane¬ 
vrelor via Mea mulţumire. 

împlinesc o dorinţă a inimii Mele, închinând al doilea pahar 
în onorul judeţului şi oraşului Botoşani, care Ne-au făcut o pri¬ 
mire aşa de caldă şi strălucită. Sunt adânc mişcat de toată iubirea 
de care am fost înconjurat în timpul şederii Noastre în mijlocu 

d-voastre şi vom păstra o amintire scumpă de aceste zile petre¬ 
cute în Botoşani. Mulţumind încăodată din suflet pentru toate 
dovezile de credinţă ce Ne-au fost arătate, urez prosperitate jude¬ 
ţului care au luat un avânt aşa de însemnat în decursul acestor 35 
de ani de când nu am mai avut bucuria de a le vedea, iar orăşe¬ 
nilor, care Ne-au primit cu braţele deschise, le urez fericire şi 
sănătate. 

(M. O., 1905, nr. 148, p. 5092). 


299. 

Toast la prânzul din Dorohoi. 

1/14 Octomvrie 1905. 

Preşedintele Consiliului judeţean arată fericirea ce o simte Dorohoiul de 
a avea Oaspe pe Suveranul Ţării, căruia Ii aduce omagii. M. S. Regele arată 
satisfacţia ce-0 încearcă găsind Dorohoiul, după 39 de ani, în plin progres. 

Primirea strălucită şi cuvintele călduroase cu care Mă salutaţi 
în numele judeţului şi oraşului, umplu inima Mea cu vie recuno¬ 
ştinţă. Am dorit cu atât mai mult să vin. în mijlocul d-voastre, că 
sunt 39 de ani de când n’am mai avut plăcerea a revedea Doro¬ 
hoiul, care atunci era un târguşor, în o stare cu desăvârşire pri¬ 
mitivă. Astăzi am satisfacţia de a găsi un oraş în plină desvoltare 
şi cu frumoase clădiri, care, bogat împodobit şi în haine de sărbă¬ 
toare, M’a primit cu un avânt aşa de entuziast. Prin muncă şi trudă 
aţi dobândit acest frumos sfârşit. 

Adânc mişcat de dragostea şi credinţa ce Mi s’a arătat în aceste 
puţine ceasuri ce am petrecut aci, atât de orăşenii cât şi de sătenii 
care au alergat de departe spre a Mă saluta, urez judeţului pros¬ 
peritate şi încbin paharul Meu în sănătatea şi pentru fericirea cetă¬ 
ţenilor. 

(M. O., 1905, nr. 148, p. 5094). 


300. 

Mesaj Ia deschiderea Corpurilor Legiuitoare. 

15/28 Noemvrie 1905. 

M. S, Regele relevă starea rea în care se găsesc Românii din sudul Dunării 
din cauza Grecilor. Indică liniile mari ale politicei legislative în noua sesiune. 

Domnilor Senatori, 

Domnilor Deputaţi, 

în totdeauna Mă simt mulţumit când Mă găsesc în mijlocul 
Reprezentanţilor naţiunii. Mulţumirea Mea este şi mai vie azi când 
Mă aflu în pragul celui de al patruzecelea an al domniei Mele. 

Privind drumul străbătut, încăodată ţin să constat că la munca 
pe care i-am închinat-o, poporul român, şi în vremurile grele ca şi 
în cele de fericire, Mi-a răspuns cu o credinţă şi o iubire neclintită. 
Astfel în aceşti patruzeci de ani, zi cu zi, ceas cu ceas, s’au 
strâns pentru vecie legăturile dintre Dinastia Mea şi naţiunea 
română. 


Domnilor Senatori, 

Domnilor Deputaţi, 

Statornicia şi înţelepciunea politicei noastre ne-a atras şi ne-a 
păstrat încrederea şi prietenia tuturor Puterilor. 

în vremurile din urmă, din pricina goanei violente care s’a pornit 
asupra Românilor din Imperiul Otoman, supuşi credincioşi ai M. S. 
Sultanului, care nu au altă vină decât de a fi obţinut dela Suveranul 
lor recunoaşterea dreptului primordial de a-şi păstra şi desvolta 
individualitatea lor etnică, relaţiunile noastre cu Grecia s’au înăsprit. 

Tari de dreptatea cauzei ce susţinem, nădăjduim că guvernul 
elin va contribui la suprimarea acelei goane neumane şi zadarnice, 
fiindcă prin silă nu se pot desnaţionaliza neamurile cele mândre, 
şi ne va da astfel putinţa de a restabili relaţiunile prieteneşti de 
altădată. 


Domnilor Senatori, 

Domnilor Deputaţi, 

Soliditatea aşezământului financiar al României a rezistat şi la 
greaua încercare a secetei din anul trecut. Bugetul exerciţiului 
1904—1905 s’a încheiat şi el tot cu excedent. Bugetul în curs dă 
cele mai bune speranţe; iar bugetul de cheltueli al anului viitor, 
mulţumită celei din urmă conversiuni, vi se va prezenta aproape 
cu aceeaşi cifră, deşi va satisface nevoile mereu crescânde ale dife¬ 
ritelor noastre servicii şi în întâiul rând ale armatei. 

Starea îmbucurătoare a finanţelor ţării ne îngădue să reformăm 
darea căilor de comunicaţie, făcând-o mai potrivită cu mijloacele 
fiecăruia şi reducând cu o treime sarcina păturilor mai numeroase 
şi mai sărace. 

Desvoltarea economică a României este cea mai bună garanţie 
a finanţelor Statului. în acest scop, guvernul Meu vă va prezenta 
o nouă legiuire care să facă posibilă punerea în valoare a bogăţiilor 
care zac în terenurile petrolifere ale Statului, iar pentru a înlătura 
neajunsurile care s’au constatat, vi se vor cere creditele necesare 
ca să se pună căile ferate în măsură de a satisface nevoile agricul¬ 
turii şi ale industriei. 

Tot în scopul îmbunătăţirii economice, guvernul Meu vă va 
înfăţişa proiectele relative la creiarea unui fond pentru lucrările 
menite să sporească suprafaţa cultivabilă a ţării, prin secarea zonei 
inundabile a Dunării, la înfiinţarea unui credit viticol şi a unui 
Munte de pietate şi la brevetele de invenţie. 

Fixarea sistemului nostru vamal a fost dusă mai departe prin 
încheierea cu Marea Britanie a unei convenţiuni de comerţ, care 
va fi supusă aprobării d-voastre. 

Desvoltarea industriei noastre ne impune noui legiuiri asupra 
muncii. în această sesiune vi se va aduce o lege relativă la pro¬ 
tecţia muncii femeilor şi a copiilor întrebuinţaţi în aşezămintele 
industriale şi o alta în privinţa răspunderii întreprinderilor în caz 
de accidente. 

Buna stare a populaţiei noastre rurale trebue să fie grija noastră 
de căpetenie. De aceea, pe lângă proiectele anunţate de Mine în 
Mesajul primei sesiuni şi care nu au fost încă transformate în legi, 
guvernul Meu va supune deliberărilor d-voastre reînnoirea domeniului 
Statului şi creiarea unui fond special pentru îmbunătăţirea stării 
sanitare a satelor noastre. 

Unele din legile organice ale învăţământului public au nevoie 
să fie modificate. Deocamdată veţi avea să vă ocupaţi cu învăţă¬ 
mântul normal şi cu cel profesional. 

Reforma codurilor noastre se va urma chiar în această sesiune 
cu acele părţi din codul civil care privesc mai ales populaţiunea 
rurală. 

Vi se vor propune de asemenea modificări în legea de procedură 
electorală, în legea pensiunilor în care experienţa ne-a dovedit că 

putem fără pericol să reducem întru câtva limita vârstei şi în legea 
organică a Corpului avocaţilor. 

Oricât de mari ar fi progresele Statului Român, ele nu ar avea 
temelie dacă veşnic nu ne-am preocupa de întărirea armatei. Sunt 
sigur că veţi primi cu căldură cererea guvernului Meu de a i se da 
mijloacele necesare pentru îmbunătăţirea armamentului nostru. 

Domnilor Senatori, 

Domnilor Deputaţi, 

Câmpul care se deschide activităţii şi patriotismului d-voastre 
este larg şi frumos. Chipul în care aţi conlucrat cu guvernul Meu 
în prima sesiune a acestei legislaturi, îmi dă siguranţa că şi această 
sesiune va fi dintre cele mai rodnice şi mai demne de amintit. 

Dumnezeu să binecuvânteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului Miniştrilor şi Ministru de Interne, G. Gr. Canta- 
cuzino ; Ministrul Războiului, General G. Mânu; Ministrul Afacerilor Străine, 
General I. Lahovari; Ministrul Finanţelor, Take Ionescu ; Ministrul Agriculturii, 
Industriei, Comerţului şi Domeniilor, Ion N. Lahovari; Ministrul Lucrărilor 
Publice, Ion C. Grădişteanu; Ministrul Cultelor şi Instrucţiunii Publice, M. 
Vlădescu; Ministrul Justiţiei, A. A. Bâdărău. 

(M. O., 1905, nr. 181, p. 6185-6). 


301. 

Răspuns la Adresa Adunării Deputaţilor. 

14/27 Decemvrie 1905. 

Răspunzând Adresei Adunării Deputaţilor, M. S. Regele constată spiritul 
de continuitate în activitatea Camerii mai cu seamă cu privire la finanţe. 

Domnule Preşedinte, 

Domnilor Deputaţi, 

Bucuria Mea de a vă vedea astăzi în jurul Meu este cu atât mai 
mare, cu cât de adânc am fost mâhnit de a nu putea deschide Eu 
însumi a doua sesiune a acestei legislaturi. Călduroasele urări ce 
Mi le aduceţi din partea Adunării Deputaţilor, îmi sunt o dulce 
şi nepreţuită dovadă de credinţa sa şi a ţării. Le primesc cu vie 

recunoştinţă şi rog pe Atotputernicul să-Mi dăruiască sănătate spre 
a putea închina şi în viitor toate puterile Mele binelui scumpei 
noastre Românii. 

Cu deosebită satisfacţiune constat din Adresă că, Camera este 
botărîtă a urjna şi în anul acesta opera de consolidare a finanţelor, 
învăţământul anilor trecuţi ne arată că niciodată nu vom putea 
fi în deajuns de prudenţi şi prevăzători întru întocmirea bugetului,, 
amânând pentru mai târziu toate cheltuelile care nu contribuesc 
direct la mărirea puterii noastre productive sau la întărirea situa- 
ţiunii noastre politice. 

în vederea luptelor economice, ce vor deveni din ce în ce mai 
grele, avem datoria pe de o parte să ne gândim matur la măsuri 
îmbolditoare pentru munca naţională, spre a-i da, prin toate mij¬ 
loacele, desvoltarea dorită, iar pe de alta, să asigurăm cât mai 
neîntârziat, în mod statornic, transportul şi exportul bogatelor 
producte ale pământului nostru. 

Din tot sufletul vă mulţumesc pentru nestrămutatele sentimente 
de dragoste şi devotament ce le arătaţi Reginei, Mie şi Familiei 
Mele şi vă urez muncă spornică pentru binele şi înălţarea Patriei. 

(M. O., 1905, nr. 205, p. 6946-7). 


302. 

Răspuns la Adresa Senatului. 

21 Decemvrie 1905/3 Ianuarie 1906. 

C. Boerescu, preşedintele Senatului, citeşte Adresa Maturului Corp, scoţând 
în evidenţă roadele domniei de 40 de ani a primului Rege al României. M. S. 
tlegele e sensibil la omagiile şi constatările Senatului şi mulţumeşte. 

Domnule Preşedinte, 

Domnilor Senatori, 

Bucuria ce simt, de a vă vedea astăzi în jurul Meu, este tot aşa 
de vie, ca şi părerea Mea de rău, că n’am putut deschide însumi 
această sesiune a Corpurilor Legiuitoare. 

Nicio mângâere nu putea fi mai dulce inimii Mele, întristate 
de perderea iubitului Meii frate, ca duioasele sentimente ce Mi le 
aduceţi, în cuvinte aşa de mişcătoare, din partea Senatului. Alinarea 

ce o găsesc în dragostea marei familii româneşti — cu care am 
împărtăşit vremurile bune ca şi cele de restrişte •— este cel mai 
statornic reazem al vieţii Mele. 

Cu drept cuvânt arătaţi că grija noastră de căpetenie trebue 
să fie îmbunătăţirea soartei materiale şi morale a iubiţilor noştri 
săteni. Ridicarea lor însemnează întărirea Statului, iar viitorul 
nostru politic şi economic atârnă de sănătoasa creştere ce le vom da. 

Nu Mă îndoiesc dar că, în această însemnată chestiune, ca şi 
în celelalte ce se vor supune cercetărilor d-voastre, veţi da guvernului 
Meu un sprijin patriotic şi înţelept, pururea însufleţit de grija binelui 
obştesc. 

Călduroasele urări ce le aduceţi Reginei, Mie şi Familiei Mele, 
ca un răsunet credincios al glasului Naţiunii, deşteaptă în inimile 
noastre cea mai adâncă recunoştinţă. 

(M. O., 1905, nr. 211, p. 7179). 


303. 

înalt Ordin de zi către armată. 

1/lâ Ianuarie 1906. 

M. S. Regele scoate în evidenţă contribuţiile armatei, timp de 40 de ani, 
la consolidarea prestigiului României. Urează un an fericit oştirii. 

Ostaşi , 

în curând se împlinesc 40 de ani de când am venit în capul 
vostru cu nestrămutata credinţă că Mă pot sprijini pe devotamentul 
şi vitejia armatei, neapărat trebuincioase pentru Mine în împlinirea 
grelei sarcini ce luasem asupră-Mi. 

Am găsit în orice împrejurare, adânc săpat în inimile voastre, 
simţimântul de datorie şi de disciplină. 

Silinţele voastre au întemeiat apărarea ţării aşa de tare că putem 
aştepta viitorul cu linişte şi încredere. 

Vitejia fraţilor voştri a făurit Coroana Regală de oţel şi încă 
în anul acesta vom sărbători un pătrar de veac de când România 
este Regat. Cu mândrie puteţi dar privi un trecut bogat în fapte 
însemnate. 

Păstrând ca o sfântă moştenire virtuţile războinice reînviate 
pe câmpiile de luptă şi urmând pe calea bună ce aţi apucat, Patria 
împreună cu Mine ne vom putea rezema cu dragoste pe voi. 
Ofiţeri, subofiţeri şi soldaţi, vă urez un an bun şi fericit. 

Dat în Bucureşti, la 1 Ianuarie 1906, în al 40-lea an al Domniei 
Noastre. 

CAROL. 

(M. O., 1906, nr. 218, p. 7425). 


304. 

Mesaj la închiderea Corpurilor Legiuitoare. 

7/20 Manie 1906. 

M. S. Regele remarcă activitatea Corpurilor Legiuitoare în sesiunea ce se 
închide. Proectele anunţate prin mesajul de deschidere au fost transformate 
în legi. 

Domnilor Senatori, 

Domnilor Deputaţi, 

închizând a doua sesiune a acestei legislaturi, văd cu o vie mul¬ 
ţumire că deşi scurtă, ea a fost dintre cele mai demne de amintit. 

Mai toate proiectele care fuseseră anunţate în Mesajul Meu de 
deschidere ca şi cele care rămăseseră din Mesajul primei sesiuni, 
au fost transformate în legi. Ne-am îndrumat astfel spre stabilirea 
unei regule de căpetenie pentru bunul mers al lucrării legislative: 
Mesajul fiecărei sesiuni să nu anunţe decât ceeace în adevăr se poate 
făptui într’o sesiune şi cele cuprinse în Mesaj să nu rămână neîn¬ 
deplinite. 

Preţuesc cu atât mai mult hărnicia d-voastre, cu cât roadele 
ei au fost din cele mai însemnate. 

Grija d-voastre de căpetenie a fost traiul sătenilor noştri. 

Asigurarea în contra secetei, pe care aţi alcătuit-o în această 
sesiune, va rămânea una din acele fericite reforme ale căror urmări 
se vor simţi vreme îndelungată. Tot de acest gând aţi fost pătrunşi 
în modificările legilor creditului agricol, Casei centrale a Băncilor 
săteşti, Clerului şi a unor părţi din Condica civilă. 

Numeroase au fost legile votate de d-voastre. 

Unele au avut drept scop să întărească puterea armată, rea¬ 
zemul neatârnării şi chezăşia liniştitei propăşiri a României. 

Altele au fost menite să ajute desvoltarea noastră economică. 
Citez printre ele legile destinate a îmbunătăţi căile ferate şi prin 
creare de noui linii şi prin sporirea mijloacelor de care dispune reţeaua 
actuală noua legiuire asupra drumurilor, secarea zonei inundabile a 
Dunării, punerea în valoare a terenurilor petrolifere ale Statului, 
crearea creditului viticol şi a Casei de împrumut pe amanet, întoc¬ 
mirea hărţii geologice şi legiferarea brevetului de invenţii. 

înfiinţând impozitul asupra venitului capitalului mobiliar, uşu¬ 
rând cu o treime darea căilor de comumicaţie pentru marea 
majoritate a contribuabililor şi transformând-o într’un impozit 
proporţional pentru ceilalţi, aţi făcut un mare pas în opera reformei 
impozitelor noastre directe şi un act de dreptate. Iar întinzând sta¬ 
bilitatea la funcţionarii financiari, aţi asigurat o mai bună admi¬ 
nistraţie a finanţelor publice. 

Deşi pătrunşi de datoria de a cumpăni cu mare îngrijire chel- 
tuelile publice, aţi adus îmbunătăţiri în legea pensiilor şi aţi putut 
să sporiţi lefurile magistraţilor şi ofiţerilor superiori, mulţumită 
unei reduceri a sarcinelor fiscului faţă de industria zahărului. 

Domnilor Senatori, 

Domnilor Deputaţi, 

t 4 

Ca întotdeauna când am avut prilej să Mă adresez reprezen¬ 
tanţilor naţiunii şi de astădată ţin să constat că în toată vremea 
şi în toate împrejurările am fost înconjurat de dragostea cea mai 
caldă şi de credinţa cea mai adâncă a iubitului Meu popor. 

Mulţumindu-vă pentru sprijinul pe care l-aţi dat şi în această 
sesiune guvernul Meu şi pe care nu Mă îndoesc că i-1 veţi da şi de 
aci înainte, rog pe Atotputernicul să binecuvânteze scumpul Meu 
Regat. 

Eu declar închisă sesiunea ordinară a Corpurilor Legiuitoare. 

CAROL. 

Preşedintele Consiliului Miniştrilor şi Ministru de Interne, G. Gr. Canta- 
cuzino; Ministrul de Războiu, General G. Mânu; Ministrul Afacerilor Străine, 
General I. Lahovari; Ministrul Finanţelor, Take Ionescu; Ministrul Agriculturii, 
Industriei, Comerţului şi Domeniilor, Ion N. Lahovari; Ministrul Lucrărilor 
Publice, Ion C. Grădişteanu; Ministrul Cultelor şi Instrucţiunii Publice, M. 
Vlădescu; Ministrul Justiţiei, A. A. Bădărău. 

(M. O., 1906, nr. 270, p. 9673-4). 

305. 

Mesaj la deschiderea Corpurilor Legiuitoare. 

8/21 Mai 1906. 

La 40 de ani de domnie, M. S. Regele se bucură împreună cu Ţara de opera 
înfăptuită. 

Domnilor Senatori, 

Domnilor Deputaţi, 

Atotputernicul Dumnezeu a vrut să împlinesc 40 de ani în 
scaunul Domniei. 

în toată această lungă vreme, pururea am împărtăşit cu întreg 
poporul şi bucuriile şi nevoile. Şi astă-zi, când se încununează în 
siguranţă şi în belşug munca vieţei Mele, împreună cu toţi Românii 
Mă veselesc şi fericit Mă simt că cea dintâiu vorbă a Mea este cu 
reprezentanţii naţiunii. 

Când îmi întorc privirile spre drumul străbătut în aceşti 40 de 
ani, când revăz ceasurile cele hotărîtoare ale Domniei Mele, întâiul 
Meu gând este să mulţumesc tuturor Românilor, care în orice treaptă 
au stat, din înaltele dregătorii până la talpa ţării, întotdeauna şi în 
toate împrejurările, cu credinţă nedrămuită şi cu dragoste nesfârşită, 
M’au ajutat în îndeplinirea măreţii, dar grelei meniri cu care am 
~venit în noua Mea patrie acum 40 de ani: reclădirea din temelii a 
Statului Român. Mai ales gândul meu merge către cei care nu mai 
sunt printre noi şi înainte de toţi către cei care pentru asigurarea 
neatârnării şi făurirea Coroanei care stă pe capul Meu, au trecut 
la nemurire în câmpiile de cinste şi de slavă. 

Sărbătoarea de astăzi, care nu este numai a Mea, ci a întregului 
popor, care s’a învrednicit să ajungă unde a ajuns, prin muncă 
necurmată şi prin înţelepciune, strânge şi mai mult legăturile d’apu- 
rurea binecuvântate dintre Dinastia Mea şi naţiunea română. 

Domnilor Senatori, 

Domnilor Deputaţi, 

Nu Mă îndoiesc că vă veţi folosi de această sesiune extraordinară 
ca să mai sporiţi cu nOui legiuiri opera legislativă atât de bogată 
din cele două sesiuni ordinare în care aţi fost chemaţi. 

Dumnezeu să binecuvânteze lucrările d-voastre. 

Eu declar deschisă sesiunea extraordinară a Corpurilor Legiui¬ 


toare. 


CAROL. 


Preşedintele Consiliului Miniştrilor şi Ministru de Interne G. Gr. Canta- 
cuzino; Ministrul Războiului, General G. Mânu; Ministrul Afacerilor Străine, 
General I. Lahovari; Ministrul Finanţelor, Take Ionescu; Ministrul Agriculturii, 
Industriei, Comerţului şi Domeniilor, Ion N. Lahovari; Ministrul Lucrărilor 
Publice, Ion C. Grădişteanu; Ministrul Cultelor şi Instrucţiunii, M. Vlădescu; 
Ministrul Justiţiei, A. A. Badărdu. 

(M. O., 1906, nr. 30, p. 1089). 


306. 

Răspuns Ia felicitările Miniştrilor pentru jubileul de 40 de ani de 

domnie. 

9122 Mai 1906. 

La urările făcute Dinastiei în numele Guvernului şi al Ţării cu prilejul a 40 
de ani de domnie ai M. S. Regelui Carol I de către preşedintele de Consiliu, G. 
Gr. Cantacuzino, M. S. Regele răspunde mulţumind. Suveranul scoate în evi¬ 
denţă că în patru decenii Principatele-Unite au devenit Regatul României, 
Stat modern, preţuit de toată lumea. Arată recunoştinţă sfetnicilor care L-au 
ajutat întru îndeplinirea grelelor Sale însărcinări. 

Sunt viu mişcat de patriotica voastră cuvântare, plină de simţiri 
înalte şi din adâncul sufletului vă mulţumesc pentru aceste calde 
urări ce-Mi aduceţi în numele Consiliului de Miniştri. 

Cu mare satisfacţie privesc acest răstimp de 40 ani, bogaţi în 
fapte însemnate, în capul cărora străluceşte transformarea României 
din Principate-Unite într’un Regat, întemeiat pe voinţa naţională 
şi preţuit de lumea întreagă. 

Acest rezultat fericit s’a putut dobândi numai cu sprijinul băr¬ 
baţilor de Stat, care M’au înconjurat în toate împrejurările cu 
dragoste şi credinţă. 

Sfetnicilor Mei datoresc dar că pot sărbători astăzi o lungă 
domnie încoronată cu cele mai frumoase izbânde. 

Recunoştinţa Mea pentru d-voastre şi pentru toţi aceia care au 
lucrat cu Mine deapururea va rămânea întipărită în inima Mea. 

(M. O., 1906, nr. 33, p. 1214). 

307. 

Răspuns la felicitarea Corpului Diplomatic. 

10/23 Mai 1906. 

Felicitărilor Corpului Diplomatic, rostite de către Marchizul Di Beccaria 
Incisa, M. S. Regele le răspunde cu vii mulţumiri. 

Sunt adânc mişcat de amabilele cuvinte prin care salutaţi săr¬ 
bătoarea noastră naţională şi vă rog să primiţi sincerele Mele mul¬ 
ţumiri pentru felicitările şi bunele urări ce-Mi adresaţi în numele 
Corpului Diplomatic. 

Le primesc cu atât mai mare bucurie, cu cât văd în ele, nu numai 
un omagiu adus lungii Mele domnii, binecuvântată de Providenţă, 
ci şi o preţioasă mărturisire a interesului şi a viei simpatii pe care 
le arată Ţării Mele Statele ce le reprezentaţi. 

Veţi binevoi a fi interpreţii sentimentelor Mele recunoscătoare 
faţă de Suveranii şi Şefii voştri de Stat pentru acest nou şi preţios 
semn al prieteniei Lor, adăugându-Le mărturisirea statornicelor 
urări ce fac pentru fericirea Lor. 

(M. O., 1906, nr. 33, p. 1216-7). 


308. 

Răspuns la urările Sf. Sinod. 

11/24 Mai 1906. 


In sala Tronului Mitropolitul Primat dă citire actului sinodal prin care 
se preamăreşte domnia de 40 de ani a Suveranului României. M. S. Regele 
mulţumeşte, aducând slavă lui Dumnezeu, care a ocrotit România în tot timpul 
domniei Lui. 

Din adâncul sufletului mulţumesc înalt Prea Sfinţiei Voastre 
pentru caldele urări cuprinse în actul sinodal ce Mi-1 aduceţi în 
numele Sfântului Sinod. 

împreună cu înaltul Cler înălţăm înainte de toate rugile Noastre 
de mulţumire către cel Atotputernic, care a binecuvântat lunga 
Noastră domnie, ocrotind scumpa noastră ţară şi ferind-o de sgu- 
duiri şi primejdii. 

în veacurile trecute Biserica şi-a câştigat titluri nepieritoare 
la recunoştinţă ţării prin păstrarea neştirbită a naţionalităţii şi a 
graiului străjnoşesc, pregătind astfel calea la neatârnarea politică 
şi bisericească. 

O chemare tot aşa de falnică şi patriotică are astăzi Biserica: 
îndulcirea moravurilor, înălţarea sufletelor şi îndrumarea voinţelor 
spre bine. 

Doresc ca locaşurile slăvite din trecut, acum readuse la vechea 
lor strălucire, să adăpostească totdeauna o credinţă vie şi adevărată, 
căci numai credinţa are putere înălţătoare şi mântuitoare. 

Rog "pe bunul Dumnezeu să răspândească cu belşug darurile Sale 
asupra Bisericii noastre naţionale şi asupra păstorilor săi. 

(M. O., 1906, nr. 34, p. 1254). 

309. 

Răspuns la urările Corpurilor Legiuitoare. 

U/2i Mai 1906. 

Corpurile Legiuitoare aduc omagii Dinastiei prin adresele citite de către 
preşedinţii lor. M. S. Regele răspunde cu emoţie evocând evenimentele capi¬ 
tale din timpul celor 40 de ani de rodnică domnie. 

Cu o vie emoţiune şi o adâncă recunoştinţă arunc astăzi o privire 
asupra acestui lung şir de ani, străbătut în strânsă unire de simţiri 
şi de voinţă cu iubitul Meu popor — şi Mă simt fericit şi mândru 
că am răspuns, acum 40 de ani, la chemarea lui, primind nobila, 
dar greaua sarcină de a închina puterile Mele la îndeplinirea aspira- 
ţiupilor sale'. 

Nu Mă jeluesc de greutăţile ce le-am întâmpinat în cale, nici 
de ceasurile de întristare, căci le-am împărtăşit cu întreaga naţiune 
care M’a sprijinit cu credinţa sa şi M’a răsplătit îndoit prin o dra¬ 
goste nesecată; dimpotrivă, toate aceste piedici şi dureri măresc 
chiar preţul izbândei noastre. 

Da, binecuvântată şi rodnică a fost această epocă de renaştere 
a României, în care, prin patrioticul avânt al tuturor inimilor şi 
prin înţelepciunea cumpănită a marilor noştri bărbaţi de Stat, am 
putut înscrie în istorie pagini glorioase pentru neamul românesc. 

Este o sfântă datorie pentru Mine de a da astăzi acestor neuitaţi 
fruntaşi prinosul recunoştinţei Mele nemărginite. Mulţi din ei au 

trecut într’o vieaţă mai bună; însă credincioasa noastră aducere 
aminte nu se va şterge niciodată, căci lor şi vitezei noastre armate 
datorim înfiinţarea la gurile Dunării a unui Regat român neatârnat, 
aşezat pe tenlelii trainice, a căruia aniversare de 25 ani o sărbă¬ 
torim acum împreună cu al 40-lea an al domniei Mele. 

Aceste roade strălucite sunt cea mai mândră răsplată pentru 
munca statornică a unei întregi generaţii, care a înfruntat lupte 
crâncene şi grele încercări spre a mântui Patria de primejdiile ce 
ameninţau chiar fiinţa sa. 

Cuvântările călduroase ce Mi le rostiţi în numele Reprezenta- 
ţiunii naţionale, cu prilejul acestei îndoite aniversări, umplu sufletul 
Nostru de o nespusă bucurie. Le primesc cu recunoştinţă ca o cre¬ 
dincioasă mărturisire a dragostei poporului Nostru iubit. Mulţumesc 
în deosebi fruntaşilor în vieaţă, care M’au ajutat întru îndeplinirea 
grelei Mele chemări şi au luat o parte însemnată în faptele săvârţite. 
Mă rog apoi la Dumnezeu să le dăruiască lor şi Mie încă mulţi ani 
cu sănătate ca să-i putem cu toţi închina la desăvârşirea operei 
începute şi la întărirea tot mai mare a scumpei noastre Românii. 

Oricum va fi voinţa Dumnezeiască, căreia Ne supunem cu sme¬ 
renie, totuş nu ne putem opri de a privi viitorul ţării cu încredere, 
căci acest viitor se întemeiază pe virtutea acestui neam românesc 
care a înfruntat neştirbit restriştele a 18 veacuri, pe o ţărănime 
vânjoasă în războiu şi muncitoare în timp de pace şi se reazimă de 
reciproca şi neclintita credinţă între Naţiune şi Dinastie, ai cărei 
tineri Ylăstari, născuţi pe pământul românesc şi crescuţi în legea 
strămoşească, vor şti, cu ajutorul lui Dumnezeu, să strângă tot 
mai mult aceste legături sufleteşti. 

Să ne unim dar cu toţii în acest strigăt atât de scump inimilor 
noastre, care cuprinde şi cele mai sfinte dorinţi: 

Să trăiască România, tot mai tare, tot mai fericită, tot mai 
binecuvântată! 

(M. O., 1906, nr. 34, p. 1255). 

310. 

Răspuns la urările Primarilor din ţară. 

11/24: Mai 1906. 

In numele Primarilor din Ţară, Primarul Iaşilor face elogiul domniei M. S. 
Regelui Carol. M. S. Regele mulţumeşte. 

Graba cu care v’aţi adunat în jurul Tronului în aceste zile mari 
este cea mai vădită dovadă că, în toate judeţele până în căminurile 
cele mai depărtate, se împărtăşeşte avântul patriotic al iubitei 
Noastre capitale în sărbătorirea acestei îndoite aniversări de 40 ani 
de domnie şi de 25 ani dela proclamarea Regatului. 

La urările călduroase ce Mi le aduceţi din România întreagă 
— ca un mişcător răsunet al simţirilor sale — răspund cu cea mai 
vie recunoştinţă şi cu rugi fierbinţi pentru fericirea poporului, care 
ştie să preţuiască acest lung şir de ani de muncă, închinat binelui său. 

Cu toţi ne putem mândri astăzi de lunga cale ce am străbătut 
împreună, cu roadele câştigate şi mai cu seamă de legăturile sufle¬ 
teşti ce s’au statornicit între Ţară şi Dinastie. Din aceste sfinte 
legături au izvorît liniştea, munca spornică, propăşirea şi înălţarea 
noastră, dând României un nume ce răsună falnic şi peste hotare, 
iar Mie dulcea răsplată a datoriei împlinite şi dragostea nepreţuit 
de scumpă a mult iubitului Meu popor. 

(M. O., 1906, M . 34, p. 1255-6). 


311. 

Răspuns la felicitările înaltei Curţi de Casaţie. 

12/25 Mai 1906. 

Prim-Preşedintele înaltei Curţi de. Casaţie, S. Ferekide, aduce omagiile de 
recunoştinţă ale Magistraturii pentru organizarea ce i s’a dat pe timpul celor 
40 de ani de domnie ai primului Rege al României. M. S. Regele răspunde 
că Justiţia I-a dat tot sprijinul şi pentru ăceia S’a bucurat de grija regală. 

Deosebit de scumpă-Mi este încredinţarea simţimintelor de dra¬ 
goste şi devotament ce-Mi aduceţi în numele întregei magistraturi 
a ţării, această însemnată putere a Statului, care, în cursul celor 
40 de ani trecuţi şi-a dobândit deplina Mea încredere. 

O justiţie luminată şi nepărtinitoare este nu numai o chezăşie 
a ordinei,. a libertăţii şi a averii cetăţenilor, dar şi cea mai puter¬ 
nică pârghie a progresului moral în vieaţa publică şi privată. 

Cu mare mulţumire sufletească constat că magistratura română 
este din ce în ce mai pătrunsă de înalta sa menire socială şi că se 
arată tot mai vrednică de măsurile ce s’au luat spre a o înconjura 
cu o neatârnare tot mai deplină. 

Vă arăt adânca Mea recunoştinţă pentru caldele urări ce Mi le 
rostiţi cu prilejul acestei îndoite aniversari şi rog pe Dumnezeu să 
împlinească dorinţa noastră a tuturor: ocrotirea scumpei noastre 
Românii. 

(M. O., 1906, nr. 35, p. 1296). 


312. 

Răspuns la felicitările înaltei Curţi de Conturi. 

12/25 Mai 1906c 

înalta Curte de Conturi aduce felicitări Suveranului prin preşedintele G. 
Lahovari. M. S. Regele primeşte cu plăcere urările şi arată opera înaltei Curţi 
de Conturi la însănătoşirea finanţelor ţării. 

Primesc cu vie plăcere urările ce Mi le aduceţi din partea înaltei 
Curţi de Conturi. 

Starea înfloritoare a finanţelor noastre ne îngădue a privi cu 
mândrie la progresele desăvârşite în aceşti 40 ani din urmă. 

Totuşi nu trebue pierdut din vedere că, de controlul neadormit 
şi riguros al întrebuinţării banilor publici, atârnă în mare parte şi 
regulata gestiune a averii obşteşti. 

Nu Mă îndoiesc dar că veţi îndrepta silinţele d-voastre spre o 
tot mai conştiincioasă îndeplinire a însemnatei misiuni ce vă este 
încredinţată. 

(M. O., 1906, nr. 35, p. 1297). 


313. 

Răspuns la felicitările Camerelor de Comerţ din ţară. 

12/25 Mai 1906. 

I. Kalinderu, în numele Creditului Rural; Triandafil, în numele Creditului 
Urban; Carp, în numele Băncii Naţionale; Assan, în numele Camerelor de 
Comerţ, aduc felicitări şi omagii Dinastiei la 40 de ani de domnie ai Suvera¬ 
nului. M. S. Regele remarcă activitatea Camerelor de Comerţ din ţară în mo¬ 
mentele critice economice. 

Pentru întâia oară am plăcerea de a saluta toate Camerele de 
Comerţ din ţară, întrunite în Capitală, cu prilejul îndoitei ani¬ 
versări a 40 ani de domnie şi a unui sfert de veac dela proclamarea 
Regatului. 

Cu o vie recunoştinţă primesc urările ce-Mi le aduceţi din partea 
Corpurilor ce reprezentaţi. 

Prin munca şi stăruinţele voastre neobosite pentru propăşirea 
comerţului şi a industriei ţării, aţi ştiut în mai multe rânduri să 
vă arătaţi vrednici de însemnata voastră chemare şi să desfăşuraţi 
o înrâurire binefăcătoare pentru desvoltarea noastră economică. 
Expoziţia ce se va deschide peste puţine zile şi unde se vor oglindi 
progresele îndeplinite pe câmpul muncii naţionale, va fi şi pentru 
Camerele de Comerţ o frumoasă răsplată a silinţelor lor. 

Urez din suflet ca şi în viitor aceste silinţe să fie îndreptate spre 
întemeierea în ţară a dnei industrii sănătoase şi a unui comerţ 
cinstit, care singure pot da României deplina sa neatârnare econo¬ 
mică. 

(fir. O., 1906, nr. 35, p. 1298). 

314. 

Răspuns la urările Armatei. 

12/25 Mai 1906. 

M. S. Regele răspunde cu recunoştinţă Generalului Mânu, Ministrul de 
Războiu, care depusese la picioarele Tronului adânca recunoştinţă şi devota¬ 
mentul Armatei. 

Viu mişcat de privirea retrospectivă ce aruncaţi asupra unui 
trecut, care-Mi aminteşte vremuri deosebit de scumpe, răspund cu 
recunoştinţa cea mai caldă la cuvântarea aşa de bine simţită ce-Mi 
rostiţi în numele Armatei. 

Armata cunoaşte cât de vie este dragostea Mea pentru dânsa 
şi cât de mare-Mi este grija pentru propăşirea ei. La rândul Meu 
ştiu ce răsunet adânc găsesc aceste simţiminte în rândurile voastre. 

îndoita aniversare, care vă adună astăzi în jurul Meu, îmi este 
dar un scump prilej de n vă mulţumi cu toată căldura inimii Mele, 
pentru statornica credinţă ce Mi-aţi arătat în cursul lungei Mele 
domnii, pe câmpul de luptă ca şi în timp de pace. Medalia come¬ 
morativă ce împodobeşte astăzţ pieptul luptătorilor, care au slujit 
Ţara în aceşti 40 de ani ai Căpităniei Mele, va rămânea ca un semn 
vădit al acestor strânse legături între armată şi Şeful ei. 

Ţara nu uită că Armatei se cuvine o parte însemnată a izbân- 
ilelor strălucite înscrise în istoria noastră şi că ei datorim că putem 

sărbători cu mândrie împlinirea unui de veac sfert dela neatâr¬ 
narea noastră şi dela înfiinţarea Regatului. 

Dar nici armata nu va uita ce grea răspundere izvorăşte pentru 
dânsa din încrederea Naţiunii şi din jerfele ce le face necontenit 
pentru întărirea ei. 

în România, Armata este o instituţiune populară, iubită şi 
cinstită. Acest fapt, de care ne putem făli cu drept cuvânt, ne im¬ 
pune îndatoriri mari. La nemărginita încredere a Ţării, care a dat 
în paza noastră cele mai sfinte ale sale odoare, adică onoarea şi 
neatârnarea ei, să răspundem dar prin un nemărginit devotament. 
Cu toţi să fim pătrunşi de această înaltă chemare şi să nu cruţăm 
nici muncă, nici jerfe, spre a o îndeplini şi a ne arăta totdeauna 
vrednici de aceea care au făurit coroana de oţel pe câmpul de luptă. 

într’un gând şi cu o inimă să strigăm: Trăiască scumpa noastră 
Românie! 

(M. O., 1906, nr. 35, p. 1299). 


315. 

Răspuns la urările Academiei Române. 

13/26 Mai 1906. 


I. Kalinderu, Preşedintele Academiei Române, prezintă felicitări Suvera¬ 
nului din partea acestei înalte Instituţii, scoţând în relief afecţiunea şi spri¬ 
jinul regal de care aceasta s’a bucurat. M. S. Regele scoate în relief bogata 
activitate în câmpul istoriei şi al limbei înscrisă la activul Academiei Române. 

Printr’o potrivire plăcută sufletului Meu, Academia Română 
serbează în anul acesta a 40-a aniversare a sa, împreună cu jubi¬ 
leul celor 40 ani ai Mei de domnie. 

înfiinţată sub numele de Societate Literară, începuturile ei 
au fost modeste; munca însă, pe care a desfăşurat-o în acele patru 
decenii — unind într’un suflet pe reprezentanţii culturii tuturor Ro¬ 
mânilor — a fost din ce în ce mai mare, aşa că puteţi privi cu mân¬ 
drie calea străbătută şi roadele dobândite. 

Pe câmpul întins al culturii româneşti, Academia n’a lăsat 
niciun lan nelucrat. Bogatele sale publicaţiuni despre limba şi 
istoria ţării, precum şi asupra ştiinţelor naturale, buna rânduială 

şi sârguinţa în sporirea şi păstrarea preţioasei sale Biblioteci, Ne 
arată îndeajuns cât dg neobosită a fost râvna Membrilor săi, spre 
a răspunde înaltei ei meniri. Prin bine cumpănita întrebuinţare a 
însemnatelor sale dotaţiuni, Academia a ajuns asemenea a fi în¬ 
ţeleaptă diriguitoare a tinerelor generaţii de învăţaţi. 

Cunoaşteţi necurmatul interes ce Mă însufleţeşte pentru acest 
aşezământ, în care se întrupează cultura noastră naţională, aşa că 
n’am nevoie să vă spun cât de calde şi sincere sunt urările Mele 
pentru propăşirea lui mai departe. 

Vă mulţumesc din suflet pentru bunele d-voastre felicitări. 

(M. O., 1906, nr. 36, p. 1340). 


316. 

Răspuns la felicitările Profesorilor şi Studenţilor universitari. 

13/26 Mai 1906. 

La omagiile Corpului profesoral şi ale studenţimii, prezentate de Rectorul 
Universităţii din Bucureşti, C. Dumitrescu, M. S. Regele cere ca Şcoala să 
dea caractere. 


De-a-pururea am urmat cu cea mai mare luare aminte şi cu cel 
mai necurmat interes, tot ce priveşte educaţiunea şi instrucţiunea 
poporului, pătruns fiind că în şcoală se făureşte viitorul ţării. 

Urările călduroase şi încredinţarea simţimintelor de dragoste şi 
credinţă ce Mi-le aduceţi în această zi memorabilă, din partea Cor¬ 
pului profesoral şi a tinerimii studioase, găsesc un recunoscător 
răsunet în inima Mea. 

Plină de grea răspundere vă este, prin urmare, chemarea, de¬ 
oarece generaţiunea de mâine va fi opera voastră. 

Pregătiţi-Ne dar, bărbaţi cu iubire de ţară, cu sufletul curat şi 
cu voinţa îndreptată spre munca conştiincioasă şi folositoare. Nu 
uitaţi că caracterele, mai mult decât talentele, hotărăsc soarta po¬ 
poarelor şi că forţa morală, numai, le poate apăra de învingere şi 
nimicire. 

în aceste zile de sărbătorire a faptelor împlinite în trecut, nu 
poate fi mai mare bucurie sufletească decât scumpa încredinţare 
că tinerimea noastră de astăzi va păşi, fără şovăire, pe urmele 

lăsate de cei bătrâni şi că moştenirea ce-i vom încredinţa nu va fi 
niciodată ştirbită, ci din contră, păstrată cu sfinţenie şi sporită. 

Mulţumindu-vă pentru bunele felicitări ce-Mi aduceţi, urez 
d-voastre şi întregului Corp didactic ca sămânţa bună ce aruncaţi 
în ogorul sufletelor să dea roade binecuvântate pentru înflorirea şi 
înălţarea scumpei noastre Românii. 

(M. O., 1906, nr. 36, p. 1341). 


317. 

Răspuns Ia felicitările ofiţerilor de Cavalerie şi de Marină. 

21 Mai/3 Iunie 1906. 


Generalul Gigurtu prezintă Suveranului, odată cu omagiile cavaleriei, o 
statuetă înfăţişând pe biruitorul dela Plevna călare primind defilarea primilor 
prizonieri turci la 28 Nov. 1877. Vorbeşte apoi Contra-amiralul Coslinski, în 
numele marinei. M. S. Regele mulţumeşte şi aduce laude celor două arme» 

Sunt viu mişcat că ofiţerii de cavalerie şi de marină au ales al 
40-lea an al domniei Mele, spre a-Mi oferi aceste frumoase daruri, 
în amintirea gloriosului nostru războiu, care a întemeiat Regatul 
Român. 

Le primesc cu bucurie şi recunoştinţă. 

Cavaleria ca şi Marina pot privi cu mândrie această mare epocă, 
fiindcă ele au înscris fapte însemnate în istoria ţării, una cucerind 
un drapel pe câmpiile din Bulgaria, alta înfundând un vas de răz¬ 
boiu în Dunăre. De atunci, peste un sfert de veac a trecut, în care 
amândouă armele au muncit cu statornicie, au făcut, adevărate 
progrese şi şi-au atras laudele Mele. 

Mulţumindu-le călduros pentru silinţele ce au desfăşurat, iar 
d-voastre pentru cuvântările aşa de bine simţite ce aţi rostit, puteţi 
fi încredinţaţi că darurile voastre îmi vor aminti de-a-purureâ 
aceste vremuri neuitate, când Cavaleria, prin serviciile sale de cer¬ 
cetare pe câmpurile de luptă şi Marina, în bateriile « Elisabeta i> Şi 
« Ştefan cel Mare » dela Calafat, au luptat sub ochii Mei. 

(M. O., 1906, nr. 41, p. 1544). 

318. 

Mesaj Ia închiderea Corpurilor Legiuitoare. 

24 Mai/6 Iunie 1906. 

M. S. Regele mulţumeşte reprezentanţilor naţiunii pentru simţimintele de 
dragoste ce I-au arătat Românii Ia 40 de ani de domnie. E mulţumit a cons¬ 
tata totodată roadele pozitive ale trecutei sesiuni legislative. 


Domnilor Senatori, 

Domnilor Deputaţi, 

închizând sesiunea, care a văzut sărbătorindu-se împlinirea a 
patruzeci de ani ai Domniei Mele, ţin să constat că, în nesfârşitele 
mărturii de credinţă şi de iubire pe care şi cu acest prilej Mi le-a 
dat întregul popor român, văd cea mai scumpă răsplată pentru 
munca Mea şi cea mai sigură garanţie pentru temeinica propăşire 
a iubitei noastre patrii. 

Legătura hotărîtă de Cel Atotputernic între Domnia Mea şi 
neatârnarea României aţi voit să o dovediţi încă odată, zorind 
ridicarea monumentului Independenţei şi al Domniei Mele. 

Vă mulţumesc din adâncul inimii şi nu Mă îndoiesc că, repre¬ 
zentanţi ai naţiunii, veţi duce în toate colţurile ţării mulţumirile 
Mele. 


Domnilor Senatori, 

Domnilor Deputaţi, 

V’aţi folosit şi de această scurtă sesiune ca să sporiţi opera 
legiuitoare a acestei legislaturi. Printre numeroasele legi pe cari 
le-aţi votat, citez convenţiunea de comerţ cu Belgia, care însem-- 
nează încă un pas în stabilirea relaţiilor noastre economice cu ţările 
în cari se duce prisosul mănoaselor noastre câmpii şi legiuirile me¬ 
nite să îmbunătăţească soarta populaţiei noastre dela sate, care a 
fost şi rămâne grija Mea statornică. Astfel aţi creat un fond sanitar 
rural, aţi hotărît clădirea a 32 de noi spitale rurale şi aţi pus în 
sarcina Statului un sfert din datoria pentru porumbul de hrană al 
locuitorilor săteni, loviţi atât de crud prin seceta dela 1904. 

în opera desvoltării şi înălţării României nu poate fi nici 
odihnă, nici sfârşit. Să vă simţiţi fericiţi că şi deastădată munca 
v’a fost spornică şi folositoare. 

Eu declar închisă sesiunea extraordinară a Corpurilor Legiui¬ 
toare. 

CAROL. 

Preşedintele Consiliului de Miniştri, Ministru de Interne şi ad-interim al 
Afacerilor Străine, G. Gr-> Cantacuzino ; Ministrul Războiului, General G. Mânu ; 
Ministrul Finanţelor, Take Ionescu; Ministrul Agriculturii, Industriei, Comer¬ 
ţului şi Domeniilor, Ion N. Lahovari; Ministrul Lucrărilor Publice, Ioan C. 
Grădişteanu; Ministrul Cultelor şi Instrucţiunii, M. Vlădescu; Ministru] Jutiţiei, 
A. A. B&d&r&n. 

(M. O., 1906, nr. 42, p. 1593). 


319. 

Cuvântare la deschiderea Expoziţiei naţionale din 1906. 

6/19 Iunie 1906. 

Răspunzând cuvântărilor rostite de Ministrul I. Lahovari şi de Dr. C. I. 
Istrati, Comisarul General al Expoziţiei, M. S. Regele arată că, după cucerirea 
Independenţei şi a Regatului, România trebuia să dea probe de o dezvoltare 
în acelaş grad şi în câmpurile celelalte de activitate (economie, industrie, agri¬ 
cultură), ceea ce face cu strălucire prin această expoziţie. 

Din toată inima vă mdlţumesc pentru călduroasele urări ce Ni 
le adresaţi Reginei şi Mie în această solemnă împrejurare. 

Privirile retrospective ce aruncaţi asupra României de ieri, cu 
date şi fapte aşa de nemerite, pun la iveală, în mod izbitor, pro¬ 
gresele îndeplinite de România de astăzi. Salut dar cu o adâncă 
bucurie sufletească prima noastră expoziţie naţională, adevărata 
serbare a muncii româneşti şi vrednica încoronare a 40 de ani de 
lupte şi silinţe. 

Cu drept cuvânt aţi amintit legionarii lui Traian şi întruparea 
acestei ţări la marele Imperiu roman, căci acest fapt istoric domină 

întreaga vieaţă a neamului nostru. înalta ei obârşie a fost, într’a- 
devăr, pentru România un imbold şi o pavăză. 

Această redeşteptare a conştiinţei de neam — afirmată prin 
virtuţile războinice ale Românilor şi prin o năzuinţă seculară la o 
vieaţă proprie — şi-a găsit desăvârşita sa alcătuire în Regatul 
român de sine stătător. 

După izbânda de pe câmpul de luptă era firesc să ne dăm seamă 
de cuceririle dobândite pe târîmul luptei paşnice; să ştim ce am 
făcut şi mai în deosebi ce avem de făcut, spre a păşi înainte pe 
căi sigure şi rodnice către neatârnarea economică. 

Această frumoasă expoziţie, în care se desfăşură cultura şi 
munca naţională în toate vădirile lor dela plugăritul tradiţional 
până la cele mai recente dobândiri ale industriei mici şi mari, ne 
va arăta lămurit progresele săvârşite în acest scurt timp, de când 
ne-am îndreptat silinţele către o mai înţeleaptă căutare a bogăţiilor 
noastre. 

Numai acei care cunosc punctul de plecare, adică starea noastră 
de acum 40 de ani, vor putea să judece cu dreptate minunata trans¬ 
formare ce s’a îndeplinit pe târîmul agriculturii, industriei şi mai 
ales pe acel al mijloacelor de transport. îmbunătăţirea acestor din 
urmă, prin înfiinţarea căilor ferate, a încincit exportul nostru de 
cereale şi a mărit în aceeaşi proporţiune avuţia ţării. 

La rândul său industria, deşi încă în periodul de creştere, a 
luat deja un avânt îmbucurător, care promite să îndestuleze o bună 
parte din trebuinţele noastre. 

Putem fi mândri dar de acest mare pas înainte, care a deşteptat 
un simpatic răsunet şi peste hotare, în aceste ţări care ne-au făcut 
cinste a lua parte la sărbătoarea noastră. Să nu uităm însă a în¬ 
drepta prinosul recunoştinţei noastre către acei bărbaţi de Stat care 
au îndrumat poporul pe această spornică cale, întinzând astfel şi 
asupra muncii paşnice falnica deviză a coroanei de oţel: prin noi 
înşine. 

în deosebi arăt felicitările şi mulţumirile Mele cele mai vii şi 
sincere acelora care, însufleţiţi de o neclintită credinţă şi o osârdie 
neasemănată, au închinat silinţele lor Ia această întâia manifestare 
a propăşirii naţionale. 

Declar expoziţia deschisă. 

(M. 0„ 1906, nr. 54, p. 2152). 

320. 

Toast în onoarea Regimentului de infanterie rusesc nr. 18 
de Wologda « Carol I». 

26 Iunie/9 Iulie 1906. 

O delegaţie a Reg. de Infanterie rusă nr. 18 « Carol I », prezintă omagii şi urări, 
prin colonelul Platon Wladimirovich Karabchewsky, Suveranului cu prilejul 
a 40 de ani de domnie şi a 25 de ani dela proclamarea independenţei Ro-r 
mâniei, înmânându-i şi o sabie. M. S. Regele mulţumeşte şi face urări pentru 
Ţarul Rusiei. 


Cu o sinceră satisfacţie salut prezenţa printre noi a deputaţiunii 
-viteazului Meu Regiment « Wologda ». Sunt adânc mişcat că M. S. 
împăratul, Augustul vostru Suveran, a binevoit a vă autoriza 
să-Mi aduceţi această frumoasă sabie. O primesc cu recunoştinţă, 
ca o scumpă amintire din partea voinicilor Mei wologdeni, care 
d’a-pururea s’au distins prin virtuţile lor milităreşti şi se vor bucura 
de statornica şi via Mea simpatie. Nu pot da acestor sentimente 
o expresiune, mai fericită decât închinând acest pahar în sănătatea 
M. S. împăratului Nicolae şi aducând urări fierbinţi pentru feri¬ 
cirea Sa personală, a M. S. împărătesei şi pentru gloria armatei 
imperiale. 

Dumnezeu să ocrotească pe Augustul vostru Suveran şi pu¬ 
ternicul Său imperiu. Să trăiască M. S. împăratul tuturor Rusiilor. 

(M. O., 1906, nr. 73, p. 2886). 


321. 

Toast la masa din Ploeşti, după manevre. 

29 Septemvriell2 Octomvrie 1906. 

Mulţumit de rezultatul manevrelor, M. S. Regele închină pentru Corpul 
III de Armată, pentru Ploeşti şi Prahova. 

Cu vie bucurie am salutat din nou Corpul al IlI-lea pe câmpul 
de manevre şi astădată aproape de Ploeşti, care s’a deosebit în toate 
împrejurările prin avântul său patriotic. 

Aceste frumoase simţiminte au şi îndemnat pe cetăţeni să ridice 
în sânul lor cel dintâiu monument în amintirea războiului, închi- 
nându-1 Batalionului al II-lea de Vânători. 


www.dacoromanica.ro 


368 


REGELE CAROL I 


Cu drept cuvânt străluceşte în mijlocul oraşului acest semn de 
recunoştinţă, fiindcă erau bravii Prahoveni care au reînviat Ia 
Griviţâ vitejia strămoşească. 

Generaţia de astăzi trebue să păzească cu sfinţenie ce a fost 
dobândit prin sângele celor mai vrednici fii ai ţării; conducătorii 
armatei însă au datoria să îngrijească ca virtuţile războinice să fie 
şi să rămâie de-a-pururea vii în inimile ostaşilor. 

Sigur fiind că corpul ofiţeresc va veghea necurmat ca armata 
să fie oricând pregătită pentru înalta sa chemare, ridic paharul 
Meu în onoarea Corpului al III-lea, care şi-a atras şi astădată mul¬ 
ţumirea Mea. 

împlinesc o dorinţă, care-Mi este deosebit de scumpă, închi¬ 
nând al doilea pahar pentru judeţul Prahova şi oraşul Ploeşti, 
care M’au întâmpinat cu atâta bucurie şi căldură. 

Strălucita primire şi aclamaţiile entuziaste, care au găsit un 
răsunet recunoscător în inima Mea, vor rămânea o amintire dulce 
de şederea Mea în mijlocul d-voastre. 

Mulţumindu-vă pentru toate dovezile de dragoste arătate Mie 
şi familiei Mele, urez judeţului şi oraşului, care au luat o desvol- 
tare aşa de însemnată prin bogăţia solului şi prin comerţul lor, 
un viitor fericit. în sănătatea locuitorilor din Prahova şi din Ploeşti. 

(M. O., 1906, nr. 149, p. 5475). 


322 . 

Cuvântare la inaugurarea lucrărilor pentru aducerea apei în Ploeşti. 

30 Septemvrie/13 Octomvrie 1906. 

Cu prilejul punerii pietrei fundamentale a lucrărilor de canalizare ale Ploe- 
ştilor, Primarul Dobrescu a preamărit opera M. S. Regelui Carol I în România. 
Suveranul e mulţumit în a inaugura asemenea lucrări care contribue la sănă¬ 
tatea locuitorilor şi la desvoltarea oraşului. 

Salut cu atât mai mare plăcere începutul lucrărilor de canali¬ 
zare ce aduc apa, cu cât această însemnată întreprindere va con¬ 
tribui într’un mod simţitor la îmbunătăţirea stării sanitare a lo¬ 
cuitorilor şi va asigura astfel încă mai mult desvoltarea oraşului. 

Mulţumindu-vă pentru cuvintele atât de bine simţite cu care 
mă întâmpinaţi aci, urez ca toate aceste lucrări odată isprăvite, 
să fie cea mai frumoasă răsplată pentru silinţele pe care Primăria 
le desfăşură pentru propăşirea acestui frumos oraş. 

(M. O., 1906, nr. 150, p. 5524). 


323 . 

Mesaj la deschiderea Corpurilor Legiuitoare. 

15/28 Noemvrie 1906. 

M. S. Regele indică un plan de, lucru pentru sesiunea actuală a Corpurilor 
Legiuitoare. 

Domnilor Senatori, 

Domnilor Deputaţi, 

Deschizând a treia sesiune a acestei legislaturi, sunt fericit să 
aduc naţiunii, prin Reprezentanţii ei, mulţumirile Mele cele mai vii, 
pentru nesfârşitele dovezi de credinţă neclintită şi de dragoste căl¬ 
duroasă ce Mi-a dat cu prilejul întreitului aniversar, pe care l-am 
sărbătorit anul acesta împreună cu Poporul Român. Pe credinţa 
şi dragostea lui M’am bizuit Eu din ceasul în care am legat soarta 
Casei Mele de aceea a României; în ele voi găsi şi de aci înainte 
cea mai dulce răsplată a trudelor Mele. 

Mă simt cu atât mai fericit, cu cât frumoasa Expoziţie naţio¬ 
nală, care a avut un succes aşa de strălucit, a învederat încă odată 
că munca noastră de patruzeci de ani nu a fost în zadar. Fie ca 
minunatele progrese, săvârşite până acum de scumpa noastră ţară, 
să slujească drept imbold tuturor pentru o nouă muncă, pentru noi 
progrese. 


Domnilor Senatori, 

Domnilor Deputaţi, 

Politica înţeleaptă, pe care o urmăm cu atâta statornicie, ne-a 
asigurat şi ne asigură încrederea şi prietenia tuturor Puterilor. 

Nădejdea pe care v’o arătam anul trecut despre încetarea goanei 
pornite asupra Românilor din Imperiul Otoman, supuşi credincioşi 

ai Majestăţii Sale Sultanului, şi prin urmare despre putinţa resta¬ 
bilirii unor relaţii prieteneşti între România şi Regatul Elin, nu 
s’a împlinit. Dimpotrivă, Grecia a rupt de atunci relaţiile diplo¬ 
matice cu noi. Privim această ruptură, pe care o regretăm, cu acea 
linişte care isvorăşte din conştiinţa că cererile României sunt nu 
numai drepte, dar şi în conglăsuire şi cu cele mai simple precepte 
ale umanităţii şi cu interesele superioare ale păcii. 


Domnilor Senatori, 

Domnilor Deputaţi, 

Starea finanţelor ţării este din cele mai înfloritoare. Socotelile 
anului 1905—1906 s’au încheiat cu un excedent de peste 45 mi¬ 
lioane şi încasările din cele şapte luni ale anului 1906—1907 întrec 
cu 14 milioane şi jumătate pe cele din anul precedent. 

Este deci cu putinţă ca sarcinile contribuabililor să fie uşurate. 
Guvernul Meu vă va propune scăderi în impozitul funciar al pro¬ 
prietăţii mai mici de 10 hectare, în darea asupra salariilor şi în 
taxa asupra vinului. 

Buna stare a finanţelor dovedeşte că desvoltarea economică a 
României este în continuă propăşire. Suntem datori să ajutăm 
această desvoltare. In cursul acestei sesiuni vi se vor cere noi 
credite, pentru a se pune căile noastre ferate în măsură de a răs¬ 
punde la nevoile mereu crescânde ale agriculturii şi industriei şi 
vi se vor propune proiecte de legi asupra regimului apelor, asupra 
consolidării concesiunilor de terenuri petrolifere, asupra cumpărării 
de către Stat a pădurilor moşneneşti şi asupra creşterii fondului 
de împădurire. 

Urmând cu îngrijire îmbunătăţirea stării păturilor numeroase 
şi sărace, veţi avea să chibzuiţi asupra asigurării vitelor şi asupra 
răspunderii întreprinzătorilor în caz de accidente. în acelaşi scop, 
Guvernul Meu vă va propune o lege, care să uşureze pentru ob- 
ştiile săteşti condiţiunile cu cari Statul să le poată arenda mo¬ 
şiile sale. 

Asigurarea neatârnării puterii judecătoreşti faţă de puterea exe¬ 
cutivă, cea mai temeinică garanţie a drepturilor fiecăruia, Gu¬ 
vernul Meu vă va propune să o duceţi mai departe prin întinderea 
inamovibilităţii şi la judecătorii de întâia instanţă. 

Universităţile, dela care porneşte direcţia culturii naţionale, au 
nevoie de multe îmbunătăţiri, ca să corespundă cu trebuinţele de 
azi ale societăţii. Guvernul Meu vă va supune un proiect de lege 
care să completeze şi modifice legea organică a învăţământului 
superior. 

Alte proiecte de legi vor fi aduse înaintea d-voastre relativ la 
înfiinţarea unei Casse a spitalelor, Ia întocmirea, revizuirea şi per¬ 
manenţa listelor electorale, la modificarea legii jandarmeriei şi la 
Marina comercială. 

întreaga operă de desvoltare şi propăşire a Statului Român 
se reazămă pe solida organizare a puterii lui armate. Pentru în¬ 
tărirea ei aţi sporit cheltuelile Ministerului de Razboiu doi ani 
de-a-rândul. Un spor şi mai însemnat vi se va cere anul acesta, 
pentru a se mări numărul batalioanelor infanteriei teritoriale şi 
a se înmulţi bateriile de artilerie. 

Domnilor Deputaţi, 

Domnilor Senatori, 

Chestiunile care vor fi puse Ia chibzuinţă d-voastre sunt din 
cele mai însemnate. Nu mă îndoesc că în deslegarea lor veţi pune 
aceeaşi râvnă şi vă veţi însufleţi de acelaşi înalt patriotism ca şi 
până acum şi că astfel şi această a treia sesiune va lăsa urme tot 
atât de trainice ca şi cele două dintâi. 

Dumnezeu să binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, G. Gr. Canta- 
cuzino; Ministrul Războiului, General G. Mânu; Ministrul Afacerilor Străine, 
General I. Lahovari ; Ministrul Finanţelor, Take Ionescu ; Ministrul Agriculturii, 
Industriei, Comerţului şi Domeniilor, Ion N. Lahovari; Ministrul Cultelor şi 
Instrucţiunii, Const. G. Dissescu; Ministrul Lucrărilor Publice, Ion C. Gră- 
dişteanu; Ministrul Justiţiei, D. A. Grecianu. 

(M. O., 1906, nr. 184, p. 6793-4). 

324. 

Răspuns la Adresa Adunării Deputaţilor. 

3/16 Decemvrie 1906. 

Gr. Triandafil, preşedintele Camerii, dă citire Adresei de răspuns la Mesaj. 
Camera ia act cu mândrie, de ruperea relaţiilor diplomatice cu Grecia pe tema 

problema Românilor din Macedonia şi făgâdueşte sprijin Guvernului. M. S. 
Regele mulţumeşte pentru urările de sănătate pe care I le-a făcut naţiunea, 
împărtăşeşte punctele de vedere exprimate prin Adresa Camerii. 


Domnule Preşedinte, 

Domnilor Deputaţi, 

Primesc cu bucurie Adresa Camerei Deputaţilor. Această bu¬ 
curie este cu atât mai vie, pe cât de mare mi-a fdst părerea de 
rău că iarăşi M’am văzut împiedicat de a veni însu-mi în mijlocul 
Reprezentaţiunii naţionale. 

Gândul Meu cel dintâiu este de a mulţumi din adâncul inimii 
pentru bunele urări de sănătate ce Mi-au venit dn pretutindeni 
•şi pentru sentimentele de iubire ce cu atâta căldură sufletească 
şi într’un singur glas Mi le arată Camera cu prilejul încheierii ser¬ 
bărilor jubilare. La aceste mult preţuite mărturisiri ale dragostei 
poporului român, care încununează în chip aşa de mângâetor o 
viaţă întreagă de lupte şi de străduinţe comune pentru binele ob¬ 
ştesc, răspund prin o nemărginită recunoştinţă. 

împărtăşesc în totul dreapta d-voastre mândrie pentru minu¬ 
natele rezultate şi îmbucurătoarele învăţăminte ale Expoziţiei noa¬ 
stre naţionale, care va rămânea una din cele mai măreţe mani¬ 
festări ale voinţei noastre nestrămutate de a dobândi prin muncă 
un loc de onoare printre naţiuni şi de a aşeza mărirea ţării pe te¬ 
melii trainice şi sănătoase. 

Nu mai puţin Mă bucur de anul mănos pe care l-a dăruit Dum¬ 
nezeu holdelor noastre, precum şi de starea înfloritoare a finan¬ 
ţelor Statului, care va permite prudente îmbunătăţiri în diferitele 
ramuri ale administraţiei şi mai cu seamă va înlesni o uşurare a 
sarcinelor ce apasă asupra păturilor sărace şi muncitoare. Tot ce 
veţi face întru acest sfârşit, ca şi măsurile de bună îndrumare de 
care sunteţi preocupaţi pentru sporirea şi propăşirea vieţii econo¬ 
mice ţărăneşti, vor contribui puternic la înălţarea şi la întărirea 
scumpei noastre Românii. 

Vă mulţumesc încă odată, domnilor Deputaţi, în numele Re¬ 
ginei, al Meu şi al Familiei Mele, pentru caldele urări ce Ni le-aţi 
adus. 

(M. O., 1906, nr. 200, p. 7378). 


www.dacoromanica.ro 


DEC. 1906-IAN. 1907 


CUVÂNTĂRI 


373 


325. 

Toast la cina dată în onoarea delegaţiunilor regimentelor prusiene : 
1 artilerie de gardă şi 1 hanovrian nr. 9 de dragoni o Regele Carol I 

al României». 

19 Decemvrie 1906/1 Ianuarie 1907. 

La 50 de ani de jubil&u militar împăratul Prusiei a trimis o delegaţie de 
ofiţeri din Reg. I Art. de gardă şi I hanovrian nr. 9 pentru a aduce omagii 
şi daruri Suveranului României. La masa pe care M. S. Regele a dat-o în 
cinstea ofiţerilor prusieni, Acesta a mulţumit pentru delicata atenţie şi a făcut 
urări pentru Familia Imperială A Prusiei. 

Adânc mişcat de amabila atenţiune a Majestăţii Sale împă¬ 
ratului Rege, Augustul vostru stăpân, care cu prilejul intrării Mele 
în artileria gardei, acum o jumătate de veac, Mi-a trimis felicită¬ 
rile Sale prin delegaţiuni ale regimentelor Mele prusiene, vă zic, 
domnii mei, în modul cel mai cordial: Bine aţi venit în mijlocul 
nostru. 

Cu mândrie şi satisfacţiune pot să arunc o privire asupra acelei 
jumătăţi de veac, plină de evenimente mari şi de războaie glo¬ 
rioase, când avui fericirea, încă la începutul acestei mari epoci, 
de a-Mi dobândi primele cunoştinţe militare, ca şi în războiul danez 

din 1864. 

învăţămintele ce am cules atunci în aceste ambe arme, care 
şi-au dobândit un renume nepieritor în jjătălii sângeroase, au con¬ 
tribuit nu puţin după un şir de ani la conducerea tinerei Mele ar¬ 
mate la izbândă. 

Cu deosebită rucunoştinţă îmi amintesc dar de acest trecut 
depărtat, când s’au stabilit aceste strânse legături între Mine şi 
armata prusiană, care legături există şi astăzi şi vor rămânea ne¬ 
atinse şi pe viitor. 

Conferirea numelui Meu la al 9-lea de dragoni este o distinc- 
ţiune ce Mă umple de mândrie şi deşteâptă în Mine cele mai căl¬ 
duroase mulţumiri; aceleaşi sentimente le urăt şi pentru frumosul 
dar al I-lui regiment de gardă de artilerie de câmp, la care dar 
şi Augustul vostru stăpân s’a asociat cu atâta afecţiune. 

Cu călduroase urări pentru ilustra Pereche Imperială ridic pa¬ 
harul Meu în sănătatea Majestăţii Sale, în aceea a vitezei sale 

armate şi a scumpelor Mele regimente, care vor putea totdeauna 
să se reazeme pe sentimentele Mele de prietenie. 

Trăiască Majestatea Sa împăratul şi Rege Wilhelm. 

(M. O., 1906, nr. 213, p. 7948-9). 

326. 

înalt Ordin de zi către armată. 

1/14 Ianuarie 1907. 

M, S. Regele urează un an spornic oştirei Sale, care este acum oţelită şi 
întemeiată în mod statornic. 

Ostaşi, 

Un an măreţ se încheie cu întreita aniversare pe care am săr¬ 
bătorit-o împreună. 

Cu vie bucurie pot privi pe acest lung şir de ani de muncă şi 
de lupte, în care am împărtăşit cu voi momente grele şi vremuri 
glorioase. Armata este acum oţelită, iar instrucţia sa este întemeiată 
în mod statornic. Sunt convins că, la ora primejdiei, Ţara se va 
putea sprijini cu încredere pe vitejia voastră. Nu uitaţi că ea vă 
încredinţează onoarea ei. Urmaţi a munci mereu, fără preget, pentru 
a păstra neatins ceea ce am câştigat cu atâta râvnă. 

Cu mândrie şi cu toată căldura inimii Mele vă urez un an spornic. 

Dat în Bucureşti, 1 Ianuarie 1907. 

CAĂOL. 

(M. O., 1907, nr. 220, p. 8265). 


327. 

Manifest către fără. 

12/25 Martie 1907. 

M. S. Regele, prin intermediul Guvernului, cere restabilirea linişte! şi anunţă 
o seamă de măsuri apte a îmbunătăţi viaţa ţărănimii. 

In numele M. S. Regelui, 

Chemaţi la guvern în împrejurările cele mai grele, cerem con¬ 
cursul călduros şi patriotic al tuturor, pentru restabilirea liniştei» 
siguranţei şi păcii obşteşti. Spre a îndestula cereri drepte şi legitime, 
M. S. Regele a încuviinţat a se lua de îndată următoarele măsurii 

Să se desfiinţeze taxa de 5 lei a legii pentru asigurarea în contra 
lipsei de porumb provenită din secetă. 

Să se desfiinţeze cu totul taxa Statului pe decalitru de vin, 
percepându-se numai aceea pentru fondul comunal. 

Pentru perceperea impozitului fonciar asupra proprietăţii mici 
ţărăneşti, venitul pământului să fie socotit întocmai ca acel al 
proprietăţilor mari. 

Proprietăţile Statului, precum şi ale aşezămintelor publice de 
binefacere şi de cultură naţională sau să fie căutate în regie sau 
arendate de-a-dreptul la ţărani. 

Să se ia măsurile cele mai temeinice pentru a întări Băncile 
Populare, ca ele să poată ajuta pe ţărani în arendări de 
moşii. 

Măsurarea dreptă a pământurilor date în învpieli şi răfuirea 
cinstită a socotelilor agricole vor fi supraveghiate, pedepsindu-se 
cu cea mai mare asprime măsurile şi răfuelile false. 

Se va pregăti o lege pentru uşurarea învoielilor agricole. Pă¬ 
mânturile de cultură date în bani, se vor plăti în bani. învoielile 
de munci agricole vor arăta felul şi câtimea acestor munci, iar 
plăţile se vor răfui după preţurile obişnuite din timpul când munca 
se face. Munca agricolă cu care se îndatorează un cap de familie, 
nu va întrece puterea acestuia. Pentru banii daţi înainte pe muncă 
sau pentru rămăşiţi de munci plătite nu se va lua o dobândă mai 
mare de 10 la sută pe an; dobânda nu se va schimba într’o redu¬ 
cere a preţurilor învoielilor. Nu se va îngădui ca în învoielile agri¬ 
cole să se pună sarcine «pe nume», ci sarcinile vor trebui tot¬ 
deauna să fie proporţionate cu numărul de pogoane date fiecărui 
locuitor în învoială. Pe moşiile arendate, ţăranii vor plăti pă¬ 
mânturile închiriate lor cu un spor de cel mult o treime peste va¬ 
loarea acestor locuri, după contractul de arendare. 

Se va pregăti o lege, pentru ca niciun arendaş sau tovărăşie 
de arendaş să nu poată ţine în arendă mai mult de două moşii, 
cuprinzând împreună o întindere de 4000 hectare, fie arendarea 
directă sau indirectă, sub orice formă ar fi, fie prin rude, slujbaşi, 
sau persoane interpuse. 

Se va pregăti o lege prin care se înfiinţează dregătorii admini¬ 
strative, cari să reguleze şi să garanteze aplicarea legilor şi regula¬ 
mentelor privitoare la învoielile agricole. 

Se va pregăti o lege pentru înfiinţarea Casei Rurale, spre a 
înlesni ţăranilor luarea în arendă şi cumpărarea de proprietăţi. 

Acestea sunt dorinţele M. S. Regelui şi ale Guvernului Său. 

în aceste zile de grea suferinţă obştească, rugăm- pe toţi Ro¬ 
mânii, de orice treaptă şi condiţiune socială, să dea Guvernului 
tot ajutorul ce este în putinţa lor, pentru readucerea Iiniştei şi 
bunei rânduieli, întemeiate pe dreptate. 

Trebue să intrăm în -noul an agricol cu încredere în viitor şi 
cu muncă paşnică şi spornică. Neorânduelile nu pot trage ţlopă 
sine decât foamete şi sărăcie. 

Guvernul îşi va da toate silinţele pentru ca legile să fie apli¬ 
cate cu sfinţenie şi pentru ca nedreptatea şi apăsarea să fie înlă¬ 
turate ; dar Guvernul este totdeauna hotărît a înfrâna cu energie 
neorânduielile şi a pedepsi cu asprime pe cei care ar căuta să se 
f dosească de prădăciuni. 

Bucureşti, în 12 Martie 1907. 

D. A. Sturdza, Preşedintele Consiliului de Miniştri, Ministru de Externe 
şi ad-interim al Războiului,- Spiru Haret, Ministrul Cultelor şi Instrucţiunii 
Publice; Ion I. C. Brătianu, Ministrul de Interne; Emil Costinescu, Ministrul 
Finanţelor; Anton Carp, Ministrul Agriculturii, Industriei, Comerţului şi Do¬ 
meniilor; Toma Stelian, Ministrul Justiţii; V. G. Morţun, Ministrul Lucrărilor 
Publice. 

(M. O., 1907, nr. 278, p. d0789—90). 

328. 

Mesaj la închiderea Corpurilor Legiuitoare. 

15/28 Martie 1907. 

M. S. Regele mulţumeşte Corpurilor Legiuitoare pentru patriotismul ce 
le-ă însufleţit în ajutorul dat Guvernului ca să liniştească turburările din ţară. 

Domnilor Senatori, 

Domnilor Deputaţi, 

Trecem în momentul de faţă prin însemnate greutăţi şi mari 
îngrijiri. Gândurile tuturor sunt îndreptate spre restabilirea or- 
dinei şi Iiniştei turburate. 

în aceste împrejurări, Adunările Legiuitoare au fost la înăl¬ 
ţimea chemării lor, însufleţite de un patriotism luminat. Ele au 
dat fără ezitaţiune concursul lor preţios guvernului Meu. S’a do- 

yedit încă odată că atunci când o primejdie ne ameninţă, toţi fiii 
ţării se unesc în singura cugetare de a-şi împlini datoria către pa¬ 
trie. Energica manifestare de astădată îşi va da Toadele ei bine¬ 
făcătoare în prezent şi în viitor. 

Vă mulţumesc călduros că în aceste momente grele, care ne 
umplu pe toţi de întristare, M’aţi înconjurat cu iubire şi devota» 
ment. Să rugăm pe Atotputernicul Dumnezeu să ne ocrotească 
şi să conducă paşii noştri. 

Eu declar închisă sesiunea Corpurilor Legiuitoare. 

CAROL, 

Preşedintele Consiliului de Miniştri şi Ministru al Afacerilor Străine, D. A, 
Sturdza; Ministrul Cultelor şi Instrucţiunii, Spiru Horei; Ministrul de Interne, 
Ion 1. C. Brătianu; Ministrul de Finanţe, Em. Costinescu; Ministrul Agricul¬ 
turii, Industriei, Comerţului şi Domeniilor, Anton Carp; Ministrul Justiţiei, 
Toma Stelian ; Ministrul Lucrărilor Publice, V. G. Morţun ; Ministru] de Războiu, 
General Al. Averescu. 

(M. O., 1907, nr. 281, p. 10885). 


329. 

înalt Ordin de zi către armată. 

29 Martie/11 Aprilie 1907. 

M. S. Regele mulţumeşte Oştirii pentru ajutorul ce a dat la potolirea răs¬ 
coalelor. 


Ostaşi, 

Evenimente grave s’au deslănţuit asupra noastră, sguduind in¬ 
stituţiile Statului până în temeliile sale şi punând în primejdie 
munca a jumătate de veac. 

în aceste grele împrejurări armata a fost chemată să restabi¬ 
lească liniştea turburată. Fără şovăire, ea şi-a îndeplinit datoria 
şi, în toate unghiurile ţării, ostaşii au răspuns grabnic la apel. în 
cinci zile oştirea a ajuns la numărul de 140.000 de oameni. 

Mobilizarea repede şi dislocarea trupelor cu ordine şi fără în¬ 
târziere sunt o puternică chezăşie că armata va fi întotdeauna în 
stare a face faţă oricărei primejdii ce ar ameninţa Statul. 

Ţara datoreşte oşţirii şi atitudinei ei hotărîte, că o mare ne¬ 
norocire a fost înlăturată şi ordinea în scurtă vreme restabilită* 

Aţi avut o datorie dureroasă de împlinit; dar unde este omor, 
foc şi jaf, trebuesc ocrotite cu orice preţ averea cetăţenilor şi buna 
rânduială. Vă mulţumesc cu inima caldă şi, privesc cu dragoste şi 
nemărginită încredere spre scumpa Mea armată, care s’a arătat la 
înălţimea chemării sale, ori şi când o primejdie a ameninţat fiinţa 
scumpei Noastre ţări. 

Dat în Bucureşti, la 29 Martie 1907. 

CAROL. 

(M. O., 1907, nr, 293, p. 11381). 


330. 

Mesaj la dizolvarea Corpurilor Legiuitoare. 

26 Aprilie/9 Mai 1907. 

Faţă de împrejurările turburi din ţară, M. S. Regele dizolvă Parlamentul, 
în vederea unor noui alegeri. 

în faţa împrejurărilor actuale, un apel la ţară fiind necesar, 
v’am convocat în sesiune extraordinară pentru a vă încunoştinţa 
că Adunările Legiuitoare urmează a fi dizolvate. 

CAROL. 

Preşedintele Consiliului de Miniştri şi Ministru al Afacerilor Străine, D. A. 
Sturdza; Ministrul Cultelor şi Instrucţiunii Publice, Sp. C. Haret ; Ministrul 
de Interne, Ion 1. C. Brătianu; Ministrul Finanţelor, E. Costinescu, Ministrul 
Agriculturii, Industriei, Comerţului şi Domeniilor, Anton Carp; Ministrul 
Justiţiei, T. Stelian; Ministrul Lucrărilor Publice, V. G. Morţun; Ministrul 
Războiului, General Al. Averescu. 

(M. O., 1907, nr. 20, p. 809). 


331. 

M. S. Regele Carol, păzitor al păcii sociale. 

26 Aprilie/9 Mai 1907. 

M. S, Regele a primit o delegaţiune a « Societăţii Agrare », care I-a descris 
trista situaţiune a proprietarilor, creiată prin evenimentele ultime, şi L-au 
rugat să-Şi întrebuinţeze influenţa, ca proprietarii şi arendaşii păgubiţi în ulti¬ 
mele răscoale ţărăneşti să fie cel puţin în parte despăgubiţi de către Stat şi 
să li se dea posibilitatea a putea lucra mai departe şi a-şi putea strânge recolta 
viitoare în pace şi linişte. Suveranul recunoscu îndreptăţirea pretenţiunilor 

ridicate şi promise că proprietarii se vor împărtăşi, în limita mijloacelor dispo¬ 
nibile, de ajutor şi sprijin. îşi exprimă dorinţa ca, în interesul agriculturii, care 
reprezintă baza economică a României, raporturile cele bune întţo proprietari, 
arendaşi şi ţărani, să se restabilească cât mai curând. Delegaţii L-au întrebat 
dacă pot comunica cuprinsul convorbirii avute membrilor societăţii respective. 

Da, vă autorizez! Şi spuneţi prietenilor d-voastre că Regele 
veghează cu aceeaşi grijă asupra scutului săracilor ca şi asupra 
siguranţei bogaţilor. 

[Schlesiche Zeitung, 3/16 Mai 1907). 

332. 

Convorbire cu corespondentul din Bucureşti al 
ziarului « Wiener Tageblatt * 

Corespondentul din Bucureşti al ziarului amintit a avut cinstea să vor¬ 
bească cu M. S. Regele despre răscoalele ţărăneşti. Felicitând pe Suveran pentru 
înfăţişarea Sa excelentă, M. S. Regele a răspuns că e restabilit ca sănătate. 

Da, mulţumită lui Dumnezeu, sunt pe deplin restabilit. 

Când am împlinit 50 ani de militărie şi am serbat jubileul acelei 
aniversări, la începutul acestui an, în Ianuarie, şi când am primit 
deputaţiunea regimentului Meu prusian, schimbând de mai multe 
ori uniforma M’am simţit foarte obosit; acum însă, cu inspecţiunile 
militare din ultimele zile, mi am simţit nici cea mai mică urmă 
de oboseală. 

(Voinţa Naţională, 19 Mai/l Iunie 1907). 

333. 

Mesaj la deschiderea Corpurilor Legiuitoare. 

7/20 Iunie 1907. 

M. S. Regele convoacă în sesiune extraordinară Corpurile Legiuitoare pentru 
constituire. 


Domnilor Senatori , 

Domnilor Deputaţi, 

în urma disolvării Adunării Legiuitoare, colegiile electorale au 
fost întrunite pentru ca ţara să-şi arate voinţa în împrejurările 
prin care trecem. 

Liniştea internă şi pacea dintre -cetăţeni sunt o necesitate de 
prima ordine pentru desvoltarea normală şi propăşirea neîntreruptă a 
imei ţări. Aveţi o frumoasă chemare, aceea de a stabili un echilibru sa¬ 
tisfăcător între păturile sociale, care formează baza existenţei Statului. 

Ploile ultimelor săptămâni au împrăştiat îngrijirile unei secete 
ameninţătoare. Astăzi, speranţele într’o recoltă satisfăcătoare au 
reînviat şi munca agricolă vă reclamă la căminele d-voastre. De- 
aceea v’am convocat acum, numai într’o scurtă sesiune extra¬ 
ordinară, pentru a vă constitui. 

Până în sesiunea de toamnă aveţi timp îndestulător a studia 
aducerea la îndeplinire a măsurilor anunţate în numele Meu de 
manifestul guvernului din 12 Martie anul curent. Asigurând bunul 
traiu al ţărănimii şi aşezând Telaţiunile dintre proprietarii mari 
şi săteni, spre mulţumirea ambelor părţi, veţi desăvârşi, prin buna 
înţelegere şi conlucrarea tuturor, o mare şi binefăcătoare reformă, 
care va rămânea trainică. 

Urez ca acesată legislatură să fie în toate privinţele spornică, 
şi să asigure progresul economic şi desvoltarea fericită a scumpei 
noastre ţări. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru al Afacerilor Străine, D. A. 
Sturdza; Ministrul Cultelor şi Instrucţiunii Publice, Sp. Haret; Ministrul de 
Interne, Ioan 1. C. Brătianu; Ministrul Finanţelor, Em. Costinescu; Ministrul 
Agriculturii, Industriei, Comerţului şi Domeniilor, Anton Carp; Ministrul 
Justiţiei, Tonta Stelian; Ministrul Lucrărilor Publice, V. G. Morţun; Ministrul 
Războiului, General Al. Averescu. 

(M. O., 1907, nr. 53, p. 2113). 

334. 

Mesaj la închiderea Corpurilor Legiuitoare. 

14/27 Iunie 1907 , 

După constituire şi votarea câtorva legi cu caracter urgent, M. S. Regele 
dizolvă Corpurile Legiuitoare. 

Domnilor Senatori, 

Domnilor Deputaţi, 

Scurta sesiune extraordinară, convocată pentru a vă constitui), 
a fost întrebuinţată în mod folositor. 

Pe lângă votarea mai multor legi urgente, privitoare mai ales 
la chestiuni financiare, v’aţi ocupat a numi o comisiune de studiu, 
având de scop ca Corpurile Legiuitoare să intre în sesiunea de toamnă 
viitoare bine pregătite spre a cerceta şi discuta proiectele de legi 
ce se vor prezenta de guvernul Meu. 

Nădăjduesc că astfel se va asigura în mod statornic bunul traiu 
al ţărănimii şi relaţiunile dintre proprietăţii mari şi săteni. 

Vă mulţumesc, în numele Meu şi al ţării, pentru râvna cu care 
aţi îmbrăţişat, chiar dela începutul legislaturii, interesele superioare 
ale Statului. 

Eu declar închisă cesiunea extraordinară a Corpurilor Legiuitoare. 

GAROL. 

Preşedintele Consiliului de Miniştri şi Ministru al Afacerilor Străine, D. A. 
Sturdza; Ministrul Cultelor şi Instrucţiunii Publice, Spiru Haret; Ministrul 
de Interne, Ioan I. C. Brătianu ; Ministrul Finanţelor, Em. Costinescu ; Ministrul 
Agriculturii, Industriei, Comerţului şi Domeniilor, Anton Carp; Ministrul 
Justiţiei, Toma Stelian; Ministrul Lucrărilor Publice, V. G. Morfun; Ministrul 
Războiului, General Al. Averescu. 

(M. 0„ 1907, nr. 59, p. 2337). 


335. 


Cuvântare la botezul celor 12 vase de războiu. 

Galaţi, 19 Septemvrie/2 Octomvrie 1907. 

Ministrul de Războiu spune că « satisfacţiunea noastră trebue să fie cu atât 
mai mare, cu cât am ajuns la o stare de lucruri mulţumitoare, pornind relativ 
de puţin timp şi aproape dela nimic. In adevăr, pe când în 1866 flotila 
noastră dispunea numai de un vas, zis de războiu, armat cu două tunuri şi 8 
şalupe cu pânză, cu un personal compus din 13 ofiţeri şi 370 oameni, azi, după 
41 ani, ea dispune de 45 vase cu 129 tunuri, având un personal de 117 ofiţeri 
şi 2.159 oameni ». M. S. Regele salută cu bucurie sporirea marinei militare 
române. 

Ascultând cu viu interes darea de seamă a d-voastre care îm¬ 
brăţişează aproape o jumătate de veac, privesc cu un simţimânt 
de mândrie acest lung şir de ani, în care tânăra noastră marină s’a 
dezvoltat într’un mod aşa de îmbucurător. Numai prin războiul 
neatârnării, care ne-a făcut stăpâni pe gurile Dunării şi ne-a deschis 
marea, puterea noastră navală a putut lua o fiinţă serioasă. Prin 

urmare, avem datoria ca să o întărim şi să o înmulţim treptat, 
spre a putea împlini înalta noastră misiune, pe acest falnic fluviu. 

Salut dar, cu bucurie, sporirea marinei noastre prin noi vase 
botezate cu numele acelor bărbaţi de Stat) cu care am făurit Statul 
Român şi al acelor ostaşi care şi-au jertfit viaţa pentru Patrie. 

Domnia Mea este aşa de strâns legată cu aceste nume, scumpe 
inimii Mele, încât ele trebue să fie întipărite în mintea tuturor şi 
veşnic păstrate ca o pildă înălţătoare pentru generaţiunile viitoare. 

Sunt cu deosebire mulţumit că aceste frumoase vase au fost 
montate la Galaţi, în acest port însemnat, căruia îi doresc să se 
ridice din an în an mai mult. Avântul comerţului ţării a luat pro- 
porţiuni aşa de mari, încât toate porturile noastre pot participa, 
cu folos, la export ca şi la import. Pentru acest sfârşit însă, ele trebue 
să fie înzestrate cu toate mijloacele moderne, spre a grăbi şi a înlesni 
multiplele manipulaţii. 

Mulţumind pentru simţimintele credincioase ce Ne exprimaţi şi 
pentru dovezile de dragoste arătate Nouă cu atâta căldură de în¬ 
tregul oraş, urez din suflet, ca tânăra noastră marină să fie vrednică 
de înalta situaţiune pe care România a dobândit-o, nu numai 
în Orient, ci şi în lumea întreagă, prin politica sa leală şi cumpănită. 

(M. O., 1907, nr. 138, p. 5276). 


336. 

Toast la prânzul din Constanţa, după manevre. 

23 Septemvrie/6 Octomvrie 1907. 

M. S. Regele aduce laude oştire! pentru felul său de comportare în manevre, 
închină pentru Dobrogea, teatrul de operaţii al acestor exerciţii militare. 

Simt o deosebită satisfacţiune că manevrele de estimp s’au des¬ 
făşurat în Dobrogea; ostaşii amânduror ţărmuri ale Dunării şi-au 
dat aci o mână frăţească, ca o nouă mărturie, că prin sângele vite¬ 
jilor căuzţi pe câmpiile de luptă, vechea ţară a lui Mircea, deapururea 
este alipită cu România. Armata are falnica sarcină să păstreze 
neatins ceeace a fost dobândit prin atâtea jertfe; însă ea nu poate 
îndeplini această sfântă misiune, fără o muncă necurmată şi încor¬ 
darea tuturor puterilor sale. 


www.dacoromanica.ro 


SEPT.-0CT. 1907 


CUVÂNTĂRI 


383 


Cu prilejul acestor manevre M’am încredinţat din nou, că armata 
se sileşţe a răspunde la aşteptările ţării şi ale Mele, făcând din an 
în an progrese simţitoare. Exprim dar, via Mea mulţumire şi ridic 
paharul Meu în onorul diviziilor întrunite pentru întâia dată pe 
ţărmurile Mării. 

Să trăiască scumpa Mea armată! 

Al doilea pahar îl închin Dobrogei şi în deosebi judeţului şi 
oraşului Constanţa, care Ne-au înconjurat cu dragoste în timpul 
şederii Noastre în mijlocul vostru şi Ne-au dat atâtea dovezi de 
credinţă. 

Mulţumindu-vă călduros pentru strălucita primire cu care am 
fost întâmpinaţi, urez judeţului şi oraşului toată fericirea şi ca 
măreţul nostru port să devie un izvor de bogăţie pentru ţară, asigu- 
rându-i desvoltarea sa economică. 

în sănătatea locuitorilor din Dobrogea! 

Ura! 

(M. O., 1907, nr. 141, p. 5363). 


337. 

Toast la cina dată în onoarea Marelui Duce Vladimir 
şi a Soţiei Sale. 

28 Septemvrie/11 Octomvrie 1907. 

M. S. Regele toastează pentru Familia Imperială a Rusiei. 

Salutăm călduros printre Noi pe Alteţele Voastre Imperiale, 
a căror vizită Ne umple inima de mare bucurie şi recunoştinţă. 
Prezenţa Alteţelor Voastre Imperiale Ne dă plăcutul prilej de a 
reînnoi urările călduroase ce facem pentru fericirea M. S. împăratului 
Nicolae şi a Alteţelor Voastre Imperiale, rugându-Ne la Dumnezeu 
ca să-I ocrotească. însufleţit de aceste simţiminte, ridic paharul 
Meu în sănătatea Majestăţii Sale împăratului şi a Familiei Imperiale. 

Trăiască M. S. împăratul Nicolae! 

Trăiască Alteţele Lor Imperiale Marele Duce Vladimir şi Marea 
Ducesă Maria Pavlovna! 

(M. O., 1907, nr. 145, p. 5485). 

338. 

Convorbire despre chestiunea Orientului. 

Sinaia, înainte de 8/21 Octombrie 1907. 

C. A. Bratter, corespondentul pentru Peninsula Balcanică al ziarului « Ham- 
burger Nachrichten», solicitase o audienţă, care a ţinut un ceas, în care timp 
M. S. Regele S’a exprimat, între altele, şi asupra politicei din Peninsula Bal¬ 
canică. 

M. S. Regele a spus: 

« Se ştie azi în toate Cabinetele Europene că Eu n’am fost şi 
nici nu pot fi câştigat pentru unele planuri aventuroase ale unor 
State balcanice. Ca şi Austria şi Rusia, menţinerea statului-quo 
în Peninsula Balcanică Eu o consider ca o necesitate absolută, ca 
singura înlăturare a haosului care altmintrelea ar deveni inevitabil. 
In sensul acesta, am încercat să influenţez asupra Prinţului Bulga¬ 
riei, care Mă vizitează din când în când şi Mă bucur foarte mult, 
văzând că sfaturile Mele sunt ascultate. 

De altmintrelea, în Bulgaria se ştie azi prea bine că în Rusia 
nu găsesc răsunet unele dorinţe şi năzuinţe pan-bu)gare, pentru a 
căror realizare era nevoe de sprijinul rusesc ». 

i Prin urmare speranţele legate în Sofia de vizita din urmă a Marelui 
Duce Vladimir sunt nule şi zadarnice ? »— întrebă Bratter. Apoi continuă: 
« M. Voastră ştie că, dela aoeastă vizită, în multe cercuri din Bulgaria se 
pun cele mai puternice speranţe spre o colaborare rusă la o eventuală acţiune 
macedoneană în sensul năzuinţelor pan-bulgare ». 

« Totul e neadevăr »— răspunse Regele, făcând cu mâna un 
gest semnificativi « Marele Duce n’a vorbit în Sofia despre Mace¬ 
donia. Prin atitudinea sa a dat destul de lămurit să se înţeleagă 
că tema «Macedonia» poate fi discutabilă pentru guvernul rus, 
numai într’un sens, în sensul liniştei şi ordinei şi a păzirei statului- 
quo. De altimntrelea astfel de vizite se comentează fals de cele mai 
multe ori. Aproape niciodată ele n’au în vedere inaugurarea unei 
politici noui, ci numai confirmarea şi întărirea unei politici deja 
existente. 

Rusia şi Austria se vor opune cu toată energia oricărei acţiuni 
care ar putea avea tendinţa să sdruncine cât de puţin liniştea în 


www.dacoromanica.ro 


OCTOMVRIE 1907 


CUVÂNTĂRI 


385 


Balcani. întru aceasta, ele sunt mandatarele tuturor Puterilor 
semnatare. Marile Puteri ştiu că, în această năzuinţă, ele pot conta 
pe colaborarea cinstită a guvernului român ». 

« S’a spus » — zice Bratter — « că Rusia, spre a-şi reface prestigiul ştirbit 
în Asia răsăriteană, se gândeşte din nou la politica ei tradiţională în Balcani 
şi-şi va relua planurile vechi de sute de ani, planuri care în Constantinopol 
sunt cunoscute şi temute». 

« Acest lucru nu-1 cred exclus » — răspunse Regele — « totuşi 
până atunci vor trebui să treacă desigur ani mulţi. Acum Rusia 
e ocupată cu alte griji, mult mai importante. Afară de aceasta, 
Rusia pentru a ajunge la marea deschisă, n’are nevoe să ocupe 
întâiu Constantinopolul. Sunt alte căi; Rusia le cunoaşte şi pro¬ 
babil că le va prefera drumului prin Constantinopol». 

Convorbirea se îndreaptă iarăşi asupra chestiei macedonene; M. S. Regele 
luă cartea pe care I-o oferise Bratter, Die Kuzotvalachische Frage, Hamburg, 
1907, şi zise: 

« Sper, că în cartea d-tale ai arătat că Românii din Macedonia 
sunt un element cu totul paşnic, că ei, contrar atitudinei celorlalte 
naţionalităţi din Macedonia, n’au aspiraţiuni politice, nu turbură 
pacea şi sunt supuşi leali ai Sultanului şi că ei nu voiesc nimic 
altceva decât să-şi poată ţinea slujba bisericească şi învăţa copiii 
lor în propria lor limbă ». 

Bratter răspunse afirmativ. 

« Sultanul » — zise mai departe Regele — « cu care corespondez 
în această privinţă, ştie deasemenea aceasta şi deci aci politica 
Sa din anii din urmă favorabilă Aromânilor. în anii de mai înainte, 
duşmanii noştri îi insuflaseră neîncredere şi deaceea ezita în atitu¬ 
dinea Sa faţă de conaţionalii noştri. Dar de ani de zile El a recu¬ 
noscut că atât elementul român, cât şi guvernul român, care spri- 
jineşte pe conaţionalii lui din Macedonia, merită cea mai deplină 
încredere. Şi Hilmi Paşa, inspectorul general al provinciilor mace¬ 
donene şi Ferid Paşa, Marele Vizir, ştiu aceasta şi deaceea sunt 
bine dispuşi faţă de noi». 

« Dar tocmai în timpul din urmă, Hilmi Paşa ar fi afirmat existenţa unor 
bande aromâne în Macedonia ». 

«Am auzit despre aceasta, dar n’am primit nicio confirmare 
oficială. N’o pot crede. Hilmi Paşa ştie tot aşa de bine, ca oricine 
altul, că în Macedonia nu există bande, « comitagii româneşti D. 

Sunt dealtimtrelea, în Macedonia, ca şi în Bucureşti, oamenL 
care sunt pentru o astfel de formare de bande — « pentru apărarea 
contra atacurilor din partea celorlalte naţionalităţi»— cum zic ei. 
Ei au încercat chiar să câştige pe unul din Miniştri Mei — e mort 
■acum — pentru planul acesta. Eu însă am declarat scurt şi cuprin¬ 
zător: dacă nu se pune capăt acestor tendinţe, Eu încetez de a Mă 
mai interesa de Românii din Macedonia. Asta ajută. Aceasta se 
ştie foarte precis în Turcia ». 

« Turcia» — zise Bratter — « e vădit că face acum silinţi mai serioase 
decât înainte vreme, spre a pune capăt bandelor în Macedonia şi mai ales 
pentru a zădărnici lucrarea celor greceşti. Păcat că n’a făcut aşa mai de mult ». 

« M’au încredinţat » — răspunse Regele — « că autorităţile tur¬ 
ceşti se temeau în toată puterea cuvântului de a lua măsuri împotriva 
Grecilor. Grecii se află în număr foarte însemnat în toate oraşele 
mari ale Turciei, au mare trecere şi mai ales mulţi bani. 

Pe lângă asta, au un aliat puternic, pe Patriarhul ecumenic, 
care e în slujba intereselor naţionale greceşti şi ai cărui preoţi 
aţâţă mereu nemulţumirile în Macedonia. Pe câtă vreme această 
stare de lucruri nu încetează, nu se poate gândi la liniştea Mace¬ 
doniei. Grecia face o politică mioapă şi îşi înstrăinează cu totul 
simpatiile Puterilor ». 

Ca altă dovadă de această miopie, dădu Bratter faptul că Grecia, ar avea 
cel mai mare interes a merge mână în mână cu România, în loc de a căuta 
conflict cu această ţară. Ar avea de înlăturat împreună o primejdie care le 
ameninţă pe amândouă: cea slavă. O politică pricepută româno-greacă ar 
putea fi cea mai puternică apărare înpotriva acestei primejdii. 

Regele făcu semn de aprobare. 

« Neapărat » — zise. « Am stăruit asupra acestui punct, acum 
în urmă la Viena ». 

(Bukarester Tagblatt, 1907, nr. 238). 

339. 

Mesaj la deschiderea Corpurilor Legiuitoare. 

15/28 Noemvrie 1907. 

Faţă de grelele împrejurări interne, M. S. Regele cere Corpurilor Legiuitoare 
să rezolve problema relaţiilor dintre marii proprietari şi ţărani. De asemeni 
să dea atenţie convenţiilor cu străinătatea şi chestiunilor economice. 

Domnilor Senatori, 

Domnilor Deputaţi, 

Simţesc o deosebită mulţumire văzându-Mă înconjurat, în 
momentele grele prin care trecem, de Corpurile Legiuitoare, che¬ 
mate a regula chestiuni de netăgăduită însemnătate pentru desvol- 
tarea noastră economică. 

Proprietatea mare şi ţărănimea sunt păturile sociale pe care se 
reazemă mai ales buna stare şi progresul oricărui Stat; de aceea se 
cere ca în relaţiunile lor să domnească buna înţelegere şi armonia 
cea mai perfectă. 

Pentru a da chestiunii agrare o soluţiune care să îndrumeze din 
nou forţele noastre spre muncă spornică şi binefăcătoare, guvernul 
Meu va prezintă deliberării d-voastre diferite proiecte de legi, între 
cari cele dintâi sunt învoielile agricole şi Casa Rurală. 

Domnilor Senatori, 

Domnilor Deputaţi, 

Relaţiunile exterioare ale Regatului sunt din cele mai satisfă¬ 
cătoare. Mă felicit în deosebi de întrevederea ce am avut şi în anul 
acesta cu Împăratul-Rege al Austro-Ungariei şi de vizitele ce am 
primit, a Marelui Duce şi a Marei Ducese Yladimir a Rusiei, ca şi a 
Principelui Bulgariei. Misiunile preschimbate între Mine şi Sultanul 
sunt o nouă dovadă de încrederea de care se bucură România. 
Constat astfel cu fericire că relaţiunile cu toţi vecinii sunt dintre 
cele mai cordiale. 

Noi dorim cu toată sinceritatea întărirea paşnicei vieţuiri 
dintre State. Am văzut deci, cu o vie satisfacţie, că a doua Confe¬ 
rinţă de pace dela Haga a introdus în Convenţiunea din 1899, pri¬ 
vitoare la regularea pacifică a conflictelor internaţionale, însem¬ 
nate îmbunătăţiri, pe care experienţa celor din urmă opt ani le 


www.dacoromanica.ro 


388 


BEGELE CABOL I 


dovedise necesare. Aceste îmbunătăţiri vor înlesni aplicarea arbi¬ 
trajului facultativ ca mijlocul cel mai eficace pentru rezolvirea 
neînţelegerilor internaţionale. 

Guvernul Meu va prezintă d-voastre Convenţiunea de pescărie 
încheiată cu Rusia şi sper că în curând se vor încheia cu Turcia o 
Convenţiune comercială şi una consulară, precum şi cu Bulgaria o 
Convenţiune de comerţ şi alta pentru regularea fruntariei dunărene. 

Domnilor Senatori, 

Domnilor Deputaţi, 

în faţa crizei economice şi monetare, care s’a întins peste toate 
ţările, finanţele noastre trebue să fie conduse cu multă prudenţă 
şi prevedere. 

S’au desfiinţat, ca prea apăsătoare, taxa Statului pe decalitru 
de vin şi taxa pentru asigurarea în contra lipsei de porumb, pro¬ 
venită din secetă; iar pentru perceperea impozitului funciar s’a 
socotit venitul pământului proprietăţilor mici întocmai ca acel al 
proprietăţii mari. 

Guvernul Meu va supune Corpurilor Legiuitoare un proiect de 
lege privitor la uşurarea daunelor suferite de agricultori prin neorân- 
duielile din primăvara trecută. 

De mare nevoie este a se lua măsuri pentru a da învăţământului 
primar rural o direcţiune practică şi a întări în popor şimţimântul 
datoriilor morale şi religioase. 

Am avut fericirea să văd realizat, în anul acesta, un progres 
însemnat în Marina noastră militară, cu ocaziunea inaugurării, la 
Galaţi, a flotilei dunărene. în timpul manevrelor din această toamnă 
M’am Încredinţat din nou, că puterea noastră militară se desvoltă 
neîncetat în mod satisfăcător; totuşi, pentru a-i da o mai mare 
tărie, va trebui să i se îmbunătăţească organizarea. 

Domnilor Senatori, 

Domnilor Deputaţi, 

în împrejurările actuale, mai mult decât oricând, cetăţenii de 
toate treptele trebue să fie uniţi, spre a asigura liniştea şi a întări 
fericirea ţării. De câte ori, în cursul desvoltării României, ne-am 
aflat în faţă de greutăţi mari, divergenţele de opiniuni s’au împăcat 

cu abnegaţiune prin înţelegeri bine cumpănite. Sunt încredinţat că 
şi de astă dată, activitatea Corpurilor Legiuitoare va fi însufleţită 
de un spirit împăciuitor şi de simţimântul luminat al iubirii scumpei 
noastre patrii. 

Dumnezeu să ne povăţuiască în calea împlinirii datoriilor şi să 
binecuvânteze lucrările d-voastre, ca astfel munca noastră a tutu¬ 
rora să fie rodnică şi folositoare. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministrul Afacerilor Străine, D. A. 
Eturdza; Ministrul Cultelor şi Instrucţiunii Publice, Sp. Haret; Ministrul de 
Interne, Joan I. C. Brătianu; Ministrul Finanţelor, Em. Costinescu; Ministrul 
Agriculturii, Industriei, Comerţului şi Domeniilor, Ant. Carp ; Ministrul 
Justiţiei, Torna Stelian; Ministrul Lucrărilor Publice, V. G. Morţun; Ministrul 
Războiului, General Al. Averescu. 

(M. O., 1907, nr. 182, p. 6681—2). 

340. 

Răspuns la Adresa Adunării Deputaţilor. 

29 Noemvrie/12 Decemvrie 1907. 

După citirea Adresei de răspuns la Mesaj a Camerii de către Preşedintele 
M. Pherekyde, M. S. Regele apelează la patriotismul tuturor pentru a face 
faţă împrejurărilor turburi prin care trece ţara. 

Domnule Preşedinte, 

Domnilor Deputaţi, 

Primesc cu adâncă recunoştinţă bunele urări de sănătate ce 
Mi le aduceţi din partea Adunării Deputaţilor; zilele ce Mi le va 
mai dărui bunul Dumnezeu le voiu închina binelui ţării, spre a 
■duce la bun sfârşit înalta misiune ce Mi-a fost încredinţată. 

Cu mare mulţumire văd că, Camera este hotărîtă a da tot spri¬ 
jinul guvernului Meu întru îndeplinirea operei de reforme, cerute 
nu numai de împrejurări, dar şi de interesul superior al Statului 
şi de dreptate. 

Dorinţa Mea cea mai vie este ca patriotismul să va călăuzească 
întru căutarea soluţiunii acestei grele probleme şi ca binele obştesc 
singur să vă însufleţească în hotărîrile ce veţi lua. 

Este netăgăduit că proprietatea mare alcătuieşte partea cea 
mai însemnată a bogăţiei ţării şi că propăşirea întregii noastre 
agriculturi atârnă de menţinerea ei. înşă o uşurare a condiţiunilor 
de traiu a ţăranului şi îndrumarea sa spre o muncă mai spornică 
sunt asemenea necesităţi recunoscute de toţi. împăcarea acestor 
nevoi, deopotrivă însemnate, trebue căutată pe tărâmul bunei 
înţelegeri şi al dreptăţii, singurele temelii pe care se poate lucra 
cu înţelepciune. Jertfele ce se cer nu vor fi niciodată prea scumpe, 
dacă vom izbuti a atinge acest ţel dorit, adică desvoltarea prospe¬ 
rităţii noastre agricole şi restabilirea încrederii reciproce între toţi 
fiii ţării. 

Reînnoiesc, dar, din adâncul inimii Mele, apelul Meu către toţi, 
pentru o patriotică conlucrare la deslegarea greutăţilor ce stau 
înaintea noastră. înălţaţi-vă inimile şi daţi ţării o pildă mai mult 
că în împrejurări grele, nimic în gândul d-voastre nu stă mai presus 
decât mântuirea şi mărirea scumpei noastre Românii. 

în numele Reginei şi al Familiei Mele vă mulţumesc asemenea 
pentru călduroasele urări ce Ni le aduceţi cu acest prilej, 

(M. P-, 1907, nr. 194, p. 7106). 


341. 

înalt Ordin de zi către armată. 

1/14 Ianuarie 1908. 

M. S. Regele îşi manifestă încrederea faţă de oştirea care a ştiut să fie la 
înălţimea chemării ei impunând ordinea în ţară şi-i urează mulţi ani. 

Ostaşi, 

în împrejurările grele prin care a trecut România în anul din 
urmă, sunt fericit să constat că armata, pururea pătrunsă de sen¬ 
timentul datoriei, a fost la înălţimea chemării sale. 

Totdeodată aţi dovedit cât de adânc este înrădăcinat în inimile 
voastre spiritul disciplinei militare. 

Ţara întreagă, împreună cu Mine, vă privim dar cu o deplină 
încredere şi suntem recunoscători pentru purtarea voastră bărbă¬ 
tească întru restabilirea ordinei turburate, care a făcut cu putinţă 
îndeplinirea operei de reforme cerute de toţi. Astăzi nu Mă pot 

îndoi că, la orice vijelie, veţi fi gata la toate jertfele pentru a asigura 
viitorul şi propăşirea Patriei. 

Vă urez din tot sufletul un an bun şi liniştit, rugând pe Dum¬ 
nezeu să vă dăruiască fericire şi sănătate. 

La mulţi ani. 

Dat în Bucureşti, la 1 Ianuarie 1908. 

CAROL. 

(M. O., 1908, nr. 217, p. 8081). 


342. 

Răspuns la Adresa Senatului. 

13/26 Ianuarie 1908. 

Coste cu-Comăneanu, vicepreşedintele Senatului, dă citire Adresei. M. S. 
Regele mulţumeşte Maturului Corp pentru spiritul de concordie de care a dat 
dovadă sprijinind Guvernul în rezolvarea celei mai însemnate părţi a refor¬ 
melor cu caracter agrar. 

Domnule Preşedinte, 

Domnilor Senatori, 

Din adâncul sufletului vă mulţumesc pentru călduroasele urări 
ce Mi le aduceţi în numele Senatului, ca o scumpă mărturisire a 
sentimentelor sale. De asemenea vă arăt via Mea bucurie pentru 
spiritul de concordie ce v’a însufleţit întru rezolvarea celei mai 
însemnate părţi a reformelor agrare şi pentru sincerul şi luminatul 
sprijin ce-1 daţi guvernului Meu. Bunul cel mai preţios pentru un 
Stat este încrederea şi înţelegerea între toate clasele; el nu poate 
izvorî decât din o dreptate nepărtinitoare pentru toţi şi din o deo¬ 
potrivă ocrotire a tuturor intereselor. Binecuvântată va fi această 
legislatură, dacă va putea îndeplini greaua misiune ce-i este încre¬ 
dinţată, fără a jigni niciun drept şi fără a turbura buna cumpă- 
neală a puterilor noastre de producţiune, neavând altceva în vedere 
decât binele obştesc. Aceasta este dorinţa ţării întregi spre a se 
asigura ordinea şi liniştea, fără de cari nu poate fi propăşire. 

Nu Mă îndoiesc că veţi desăvârşi opera începută cu acelaş spirit 
patriotic ce v’a însfleţit până acum şi că scumpa noastră Românie 
va ieşi din această încercare,- nu slăbită şi micşorată, ci întărită şi 

mărită, prin prestigiul ce-1 va dobândi din această mare izbândă 
morală. 

Vă mulţumesc călduros pentru bunele jjrări ce aduceţi Reginei 
şi Familiei Mele. 

(M. O., 1908, nr. 227, p. 8402). 


343 . 

Toast la prânzul dat în onoarea AA. LL. RR. Principelui 
şi Principesei Bulgariei. 

7/20 Martie 1908. 

M. S. Regele face urări de bine Principelui şi Principesei Bulgariei şi pentru 
propăşirea statului vecin. 

Mulţumim Alteţelor Voastre Regale din tot sufletul pentru 
amabila lor vizită care-Mi dă plăcutul prilej de a Vă reînnoi asigurarea 
cât de mult Ne-am bucurat de căsătoria Alteţelor Voastre Regale 
şi cât de călduroase sunt urările noastre pentru fericirea Voastră, 
urări care să vă însoţească şi peste hotarele Noastre; Dumnezeu să 
Vă ocrotească, să Vă dăruiască ani mulţi fericiţi şi îndeplinirea 
dorinţelor Voastre celor mai scumpe. 

însufleţit de aceste sentimente, ridic paharul Meu în sănătatea 
Alteţelor Voastre Regale, a Augustelor Voastre Familii şi pentru 
propăşirea Bulgariei cu care România este legată prin relaţiunile 
cele mai amicale. 

Să trăiască Alteţele Lor Regale Principele şi Principesa Bul¬ 
gariei. 

(M. O., 1908, nr. 272, p. 10223). 

344 . 

Urare pentru M. S. împăratul Nicolae II. 

Sulina, 6/19 Mai 1908. 

Serbându-se aniversarea naşterii Împăratului Nicolae II, M. S. Regele, 
adresându-se Contra-amiralului Baron de Nolcken, la masă, a închinat pentru 
Ţarul şi Ţarina Rusiei. 

Viu atins de graţioasa atenţiune a M. S. împăratului Nicolae, 
care v’a trimis în misiune specială pentru a Mă saluta pe coastele 

Mării Negre, profit cu bucurie şi recunoştinţă de acest fericit prilej 
ca să reînnoiesc urările cele mai sincere ce fac pentru Majestatea 
Sa, urări cărora doresc să le dau o expresiune cu atât mai călduroasă, 
cu cât serbăm astăzi aniversarea naşterii Sale. Dumnezeu să ocro¬ 
tească pe Majestatea Sa şi să-I acorde o lungă şi fericită domnie 
pentru prosperitatea puternicei Sale împărăţii. 

însufleţit de aceste sentimente, ridic paharul Meu pentru pre¬ 
ţioasa sănătate a Majestăţii Sale. 

Să trăiască MM. LL. împăratul şi împărăteasa Rusiei. 

(M. O., 1908, nr. 30, p. 1546—7). 

345 . 

Cuvântare la inaugurarea Muzeului de Zoologie. 

24 Mai/6 Iunie 1908. 

Răspunzând d-Iui Dr. Antipa, directorul Muzeului, care citeşte darea de 
seamă asupra preocupărilor muzeistice la noi, M. S. Regele deschide Muzeul 
de Zoologie. 

Am ascultat cu viu interes darea de seamă şi vă mulţumesc 
pentru sârguinţa ce aţi desfăşurat pentru acest institut cât şi pentru 
caldele urări ce Ne aduceţi. Deschid astăzi, cu mare plăcere, acest 
frumos muzeu, care, sper a fi un nou îndemn pentru studiul ştiin¬ 
ţelor naturale. Trebue să deşteptăm în inimile tinerilor iubirea 
pentru istoria naturală, aşa de atrăgătoare, prin cercetarea tainelor 
naturii, Care sunt vrednice a fi cunoscute de aproape. 

Doresc ca această bogată colecţie să aducă un adevărat folos 
învăţământului nostru superior. 

(M. O., 1908, nr. 41, p. 2109). 

346 . 

Urare pentru M. S. împăratul şi Regele Francisc Iosef I. 

Sinaia, 9/22 Iunie 1908. 

Adresându-Se către Şeful Statului Major al armatei austro-ungare, Franz 
Conrad von Hotzendorf şi către ofiţerii ce-1 însoţeau, M. S. Regele închină, 
la masă, pentru împăratul şi Regele Francisc Iosef I. 

Sunt foarte bucuros de a putea saluta, în mijlocul nostru, chiar 
în anul jubiliar al Majestăţii Sale împăratului şi Rege, suprema 

voastră Căpitănie, pe Şeful de Stat Major şi pe reprezentanţii armatei 
imperiale şi regale şi profit de acest plăcut prilej spre a închina în 
sănătatea Majestăţii Sale. 

Privim cu sinceră admiraţiune asupra atât de binecuvântatei 
Sale domnii de 60 de ani şi rugăm Pronia cerească să dăruiască 
Majestăţii Sale încă un lung şir de ani în plină putere şi sănătate 
pentru fericirea credincioaselor Sale popoare şi pentru bucuria 
noastră a tuturora care-L înconjurăm cu deosebită iubire şi caldă 
afecţiune. 

însufleţiţi de aceste sentimente, să unim glasurile noastre în 
strigătul de: Trăiască Majestatea Sa împăratul şi Rege Francisc 
Iosef I-iu! 

(M. O., 1908, nr. 56, p. 2795). 


347. 

Răspuns către delegaţia Tulcenilor. 

14/27 Noemvrie 1908. 

Prefectul Judeţului Tulcep. citeşte actul delegaţiunii prin care se exprimă 
M. S. Regelui omagiile Dobrogenilor cu ocazia jubileului de 30 de ani dela 
anexare şi se supune rugămintea lor de a fi uniţi cu patria mamă printr’o 
cale ferată şi a se înfiinţa o secţiune a Camerei de Comerţ la Tulcea. M. S. Re¬ 
gele răspunzând delegaţiunii a declarat că se simte foarte mişcat de urările 
ei şi recunoaşte importanţa cererilor atât de întemeiate ale populaţiunii ju¬ 
deţului Tulcea. 

Linia ferată, de care vorbiţi, are nu numai o importanţă po¬ 
litică şi comercială pentru Tulcea dar chiar strategică pentru în¬ 
treaga Dobroge şi de aceea vom interveni pe lângă Guvern, ca lu¬ 
crările pentru construirea acestei linii să înceapă cât mai neîn¬ 
târziat. 

(Regele Carol I, Cuv. şi Scria., III, p. 615—6). 

348. 

Mesaj la deschiderea Corpurilor Legiuitoare. 

15/28 Noemvrie 1908. 

M. S. Regele anunţă că s’au împlinit 30 de ani dela alipirea Dobrogei la 
sânul Patriei; în tot acest timp provincia s’a bucurat de o atenţie deosebită. 
Suveranul indică apoi direcţia de activitate a Corpurilor Legiuitoare în această 
sesiune. 

Domnilor Senatori, 

Domnilor Deputaţi, 

Simţesc o vie bucurie că pot veni Eu însumi în mijlocul d-voa- 
stre spre a vă aduce căduroasele Mele salutări. 

în împrejurările grele prin care trec toate Statele, relaţiunile 
internaţionale ale României sunt normale. Am veghiat toţi cu cea 
mai mare băgare de seamă, ca interesele Regatului să nu fie atinse. 
De astădată, ca şi în trecut, ţinta politicei noastre este îndreptată 
spre menţinerea păcii generale. Această atitudine a fost cu deose¬ 
bire apreciată de Europa întreagă. 


Domnilor Senatori, 

Domnilor Deputaţi, 

Eri s’au împlinit treizeci de ani de când, în capul armatei, 
am pus piciorul pe pământul Dobrogei recâştigată prin sângele vi¬ 
tejilor noştri ostaşi căzuţi în războiul independenţei. De atunci 
această parte a României a luat un avânt puternic. Prin con¬ 
ştiinţa naţională reînviată, prin lucrările măreţe şi roditoare cu 
cari Regatul necontenit a înzestrat-o, ea este astăzi de-a-pururea 
unită cu patria mumă, prin simţiminte de dragoste şi de recu¬ 
noştinţă. A sosit dar momentul să întindem asupra judeţelor Con¬ 
stanţa şi Tulcea regimul nostru constituţional. 

Păşim înainte cu încredere în aplicarea legilor agrare. Guvernul 
Meu va pune, dar, toată îngrijirea, ca realizarea acestei marţ 
reforme economice şi sociale să fie pe deplin asigurată şi va pro¬ 
pune în acest scop măsurile pe cari experienţa le va fi arătat ne¬ 
cesare. 

Spre a desăvârşi reorganizarea administrativă şi spre a da o 
vieaţă nouă organelor administraţiunii locale, se impune schim¬ 
barea legii Consiliilor judeţene. întrunirea într’un colegiu unic al 
alegătorilor acestor Consilii, va constitui un mijloc practic de edu- 
caţiune cetăţenească. 

Pentru asigurarea sănătăţii publice, atât de strâns legată de 
desvoltarea noastră naţională, se va supune desbaterilor d-voastre 
modificarea legii sanitare, ca urmare a măsurilor votate în sesiunea 
trecută. 

Situflţiunea finanţelor Statului se menţine prosperă şi solida, 
deşi două recolte succesive slabe au încercat ţara. 

Ministrul Finanţelor va propune diferite legi privitoare la îm¬ 
bunătăţirea ramurilor de administraţiune dependinţe de acest de¬ 
partament, precum şi unele măsuri financiare de ordin economic. 

Ministrul Justiţiei va înainta deliberărilor d-voastre o lege pentru 
numirile şi înaintările în funcţiunile judecătoreşti, care, împreună 
Cu întinderea inamovibilităţii la toţi magistraţii, va ridica şi va 
întări încă mai mult încrederea în justiţie şi prestigiul ei. 

Ministerul Agriculturii şi Domeniilor a pregătit un proiect de 
lege privitor Ia modificarea codului silvic, pentru o mai bună în¬ 
grijire a pădurilor, regulamentându-se totodată vânzarea pădurilor 
stăpânite în indiviziune de moşneni. Veţi fi chemaţi asemenea a 
discuta proiectul de lege, prevăzut în manifestul din 12 Martie 
1907, pentru arendarea Ia asociaţiunile ţărăneşti a moşiilor Sta¬ 
tului şi a aşezămintelor de binefacere şi de cultură. 

Ministrul Industriei şi al Comerţului, pe lângă noua organi¬ 
zare a acestui departament, va prezenta legi privitoare: la încu¬ 
rajarea industriei naţionale, Ia- modificarea legii pentru consoli¬ 
darea dreptului de a exploata petrolul pe proprietăţile particulare 
şi o lege care să prevadă un regim mai prielnic pentru exploatarea 
staţiunilor balneare ale Statului. 

Armata nu încetează a fi încurajată de dragostea şi de îngri¬ 
jirea noastră a tuturora. în urma concentrărilor de toamnă, şi 
mai cu seamă a încercării de mobilizare făcută cu o întreagă divizie, 
s’a putut constata că oştirea noastră se desvoltă neîncetat, spre 
marea noastră, mulţumire. Se simte însă trebuinţa ca unele din 
legile militare să fie puse în acord cu legea de organizare şi ca toate 
nevoile armatei să fie satisfăcute, pentru a spori şi întări puterea 
noastră militară. 

Domnilor Senatori, 

Domnilor Deputaţi, 

Sunt convins că în această sesiune lucrările d-voastre vor fi 
atât de roditoare ca ale trecutei sesiuni şi Că veţi desfăşura aceeaşi 
râvnă de a păşi înainte pe calea progresului şi de a păstra şi ridica 

neîncetat situaţiunea ce am căpătat între state prin o muncă în¬ 
cordată şi neobosită. 

Dumnezeu să binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru al Afacerilor Străine, D. A. 
Sturdza; Ministrul Cultelor şi Instrucţiunii, Spiru C. Haret ; Ministrul de In¬ 
terne, Ion I.C. Brătianu ; Ministrul Industriei şi Comerţului, Al. G. Djuvara; 
Ministrul Finanţelor, E. Costinescu ; Ministrul Agriculturii şi Domeniilor, Anton 
Carp; Ministrul Justiţiei, Toma Stelian; Ministrul Lucrărilor Publice, V. G. 
Morţun ; Ministrul Războiului, General Al. Averescu. 

(M. O., 1908, nr. 185, p. 7669—70). 


349 . 

Răspuns la Adresa Senatului. 

7/20 Decemvrie 1908. 

Generalul Budişteanu, vice-preşedintele Senatului, dă citire Adresei Ma¬ 
turului Corp. M. S. Regele mulţumeşte pentru concursul pe care Senatul îl 
va da Guvernului. 


Domnule Preşedinte, 

Domnilor Senatori, 

Din adâncul inimii Vă mulţumesc pentru caldele urări de sănă¬ 
tate ce Mi-le aduceţi din partea Senatului. Singura Mea dorinţă 
este de a închina zilele ce Mi le va mai dărui Dumnezeu, la temei¬ 
nica întărire a orânduielilor aşezate, cu atâta râvnă şi greutăţi, 
spre propăşirea şi fericirea iubitului nostru popor. 

Cu mare plăcere văd că Senatul este hotărît a sprijini măsurile 
propuse de guvernul Meu, menite a îmbunătăţi igiena publică şi 
educaţiunea cetăţănească, a desvolta puterea noastră economică şi 
a întări armata. în deosebi Mă bucur că veţi da concursul d-voastre 
pentru a înlesni aplicarea reformelor agrare şi nu Mă îndoiesc că 
veţi şti a ţinea o dreaptă cumpănă între interesele private şi ne¬ 
voile sociale. Mult este de dorit ca dobândirea de pământ să fie 
înlesnită celor ce-1 muncesc, căci adevărata tărie a unui Stat se 
reazemă pe îndestularea legitimelor interese ale mulţimii. Jerfele 

ce se cer întru acest sfârşit vor fi întotdeauna cu prisos compen¬ 
sate prin creşterea siguranţei şi a binelui obştesc. 

Primiţi, domnilor Senatori, adânca Noastră recunoştinţă pentru 
sentimentele de iubire şi devotament ce le rostiţi cu atâta căldură 
sufletească Reginei, Mie şi întregii Mele Familii. 

(M. O., 1908, nr. 203, p. 8382). 


350. 

Răspuns la Adresa Adunării Deputaţilor. 

16/29 Decemvrie 1908. 

Adresa Camerii o citeşte preşedintele Adunării, M. Pherekyde. Suveranul 
îşi manifestă bucuria faţă de activitatea viitoare a Adunării Deputaţilor. 

Domnuli Preşedinte, 

Domnilor Deputaţi, 

Cu p vie bucurie şi o adâncă recunoştinţă primesc călduroasele 
urări ce Mi-le aduce Camera Deputaţilor. 

Aceste sentimente îmi dovedesc că strânsele legături dintre 
Naţiune şi Dinastie se întăresc din an în an mai mult, prin o reci¬ 
procă încredere şi prin o deopotrivă dorinţă de a asigura viitorul 
scumpei noastre Românii. 

Mare îmi este satisfacţiunea că Adunarea Deputaţilor îşi dă 
seama de adevăratele interese ale Statului în chestiunile externe 
şi că este pătrunsă de prudenţa cerută de împrejurările actuale, 
spre a nu compromite buna situaţiune ce am câştigat. 

Rodul vădit a 30 de ani de muncă paşnică Ne îndeamnă a nu 
ştirbi cele dobândite şi a păstra această politică demnă, înţeleaptă 
şi fără pripire, pe câte am urmărit-o cu statornicie până acum. 
O dovadă de aceste frumoase roade ale prudenţii ne-o înfăţişează 
finanţele noastre, cari ne-au permis, chiar după doi ani cu recolte 
puţin mulţumitoare, a urma şirul însemnatelor lucrări începute şi 
a realiza totuşi cele mai mari excedente bugetare ce le-am avut 
vreodată. 

împărtăşesc, de asemenea, dorinţele ce le arătaţi asupra orga- 
nizaţiunii noastre interne,- mai cu seama cu privire la administra- 
ţiune, magistratură, şcoală şi armată, care sunt neapăratele temelii 
ale ordinei şi ale adevăratei propăşiri morale şi materiale. 

Sunt deplin încredinţat de lealul sprijin ce-1 veţi da Guvernului 
Meu intru deslegarea acestor grele probleme şi că numai dorul 
binelui obştesc vă va însufleţi în căutarea soluţiunilor drepte ce 
ţara le aşteaptă dela reprezentanţii ei. 

Vă mulţumesc din suflet, domnilor Deputaţi, pentru credinţa 
şi dragostea ce arătaţi Reginei, Mie şi Familiei Mele în chip aşa 
de călduros. 

(M. O., 1908, nr. 210, p. 8646—7). 


351. 


înalt Ordin de zi către armată. 

1/14 Ianuarie 1909. 


împrejurările externe impun ca Ţara să se bizue pe o armată puternică. 
Oştirea română, căreia Şeful ei suprem îi face urări, va corespunde totdeauna 
nădejdilor ce se pun în ea. 


Ostaşi, 

Evenimentele, ce se desfăşură în jurul nostru, ne arată că ne¬ 
încetat trebue să veghiem asupra puterii noastre militare, spre a 
fi de-a-pururea pregătiţi a înfrupta primejdiile, care s’ar putea ivi. 

însufleţită de dragoste pentru armată, Ţara nu va cruţa nimic, 
pentru a întări încă mai mult apărarea naţională şi a vă da toate 
mijloacele necesare la împlinirea mândrei voastre chemări şi a 
sfintei voastre datorii. 

Aştept dar dela voi o muncă încordată şi un devotament ne¬ 
ţărmurit, pentru a înrădăcina în inimile tuturor credinţa că nimeni 
nu poate sta împotriva voastră. Fiţi siguri că silinţele voastre vor 
găsi cea mai frumoasă răsplată în recunoştinţa Patriei şi a Regelui 
vostru. 

Vă urez ani mulţi, sănătate şi fericire. 

Dat în Bucureşti, la 1 Ianuarie 1909. 

CAROL. 

(M. O., 1909, nr. 221, p. 9029). 

352. 

Cuvântare rostită la cina dela 24 Ianuarie. 

24 Ianuarie/6 Februarie 1909. 

Implinindu-se 50 de ani dela Unirea Principatelor, M. S. Regele lămureşte 
procesul Unirii în trecutul nostru şi închină în cinstea şi pentru prosperitatea 
României. 

.După vechile datini, Domnitorii chemau împrejurul lor, atât 
în vremurile de grele încercări, cât şi în zilele de sărbătoare, pe 
fruntaşii Ţării în mare sfat. 

Credincios acestei frumoase tradiţii, am dorit să sărbătorim 
astăzi al 50-lea aniversar al Unirii în mijlocul bărbaţilor de Stat 
care au conlucrat cu Mine la ridicarea şi întărirea României. 

Dacă aruncăm o privire asupra acestor 50 de ani, atât de bo¬ 
gaţi în fapte mari şi roade strălucite, trebue să recunoaştem că, 
n fruntea lor stă fericitul eveniment al Unirii Moldovei cu Ţara 
Românească, săvârşită după 5 veacuri dela înfiinţarea lor. 

Ca toate faptele mari din vieaţa unui popor şi Unirea a fost 
pregătită, încetul cu încetul, de acei factori care vor fi totdeauna 
stâlpii neclintiţi ai fiinţei noastre naţionale: vorbirea aceleiaşi 
limbi şi păstrarea aceloraşi datini moştenite din tată în fiu — în¬ 
chinarea în aceeaşi credinţă sub aripile ocrotitoare ale sfintei bise¬ 
rici strămoşeşti, aceeaşi obârşie romană, dată la iveală din ce în 
ce mai desluşit de către cărturarii neamului, dela Miron Costin, 
Şincai şi Petru Maior, până în zilele noastre. 

Strălucita pleiadă de patrioţi pe care Dumnezeu i-a dăruit ţării 
către mijlocul veacului trecut, cuprinşi de o dorinţă arzătoare şi 
de adânca credinţă că numai prin Unire poate fi asigurat viitorul 
României, n’au cruţat nicio jertfă pentru atingerea acestei înalte 
ţinte şi, înfruntând toate greutăţile şi primejdiile, au deşteptat şi 
întărit sentimentul Unirii, plămădit de veacuri în sufletul româ¬ 
nesc, dând lupta din urmă, încununată de izbândă. 

Binecuvântată izbândă şi plină de roade fericite! Căci ea a fost 
întâia rază a răsăritului României şi izvorul norocit de unde purced 
toate faptele mari din zilele noastre. 

într’adevăr, fără Unire n’ar fi fost cu putinţă alegerea Mea ca 
Domn şi împlinirea celeilalte dorinţe de a întemeia o Dinastie, 

chezăşie puternica a statorniciei. Prin Unire am câştigat tăria 
trebuincioasă pentru a cuceri pe câmpul de luptă Neatârnarea şi 
Coroana unui regat liber şi tot prin Unire a dobândit ţara puteri 
şi mijloace noui pentru treptata şi sănătoasa propăşire a vieţii naţio¬ 
nale. In sfârşit Unirea a dat României deplina fiinţă de Stat şi 
vaza de care se bucură în faţa lumii. 

Suntem dar datori a sărbători aniversarea celor 50 de ani ai 
Unirii cu toată dragostea şi cinstea şi a ne îndrepta gândurile cu 
adâncă recunoştinţă, atât către luptătorii Unirii, cât şi către Acela 
care a fost sortit să fie alesul ţărilor surori, căci prin jertfele şi 
îndelungatele lor lupte s’a făptuit una din cele mai scumpe dorinţi 
ale neamului românesc. 

Cu veneraţie să ne închinăm înaintea lor! 

Bucuria Mea însă ar fi fost cu mult mai mare, dacă numărul 
reprezentanţilor acestei generaţii, care a făurit sau a fost martoră 
la renaşterea României, n’ar fi fost aşa de redus şi dacă din mijlocul 
lor n’ar lipsi tocmai acel bărbat care, timp de peste 50 de ani, a 
fost muncitor neobosit pentru binele ţării h Ei se pot mândri de 
opera lor, iar noi le aducem cinstea noastră. 

Acum vine rândul generaţiei noui, care trebue să păstreze şi 
să sporească frumoasa moştenire pe care o primeşte, înzestrată 
cu o puternică pavăză pentru înfruntarea furtunelor şi a impune 
ca România să fie ţinută în seamă şi drepturile ei respectate. 

Adânc mişcat, închin dar acest pahar, singurul care trebue 
ridicat astăzi, în onorul României de-a-pururea unită şi întărită 
prin patriotismul fiilor săi, totdeauna uniţi când cere interesul ţării. 

Dumnezeu să ne ocrotească iubita noastră ţară, îmbogăţită 
prin izbândele vitezei noastre armate cu acel frumos ţinut care 
ne-a deschis drumul mării, pe care tricolorul nostru, acel mândru 
simbol al Unirii, fâlfâie şi vesteşte până în ţările cele mai depărtate 
că la gurile Dunării este un popor care 9’a ridicat prin virtuţile sale 
civice şi războinice. 

Dea Domnul, ca însufleţindu-ne de mântuitoarea idee a Unirii, 
— pe care o sărbătoreşte astăzi toată suflarea românească — să 
ne înălţăm inimile tot mai sus şi — conştienţi de faptul că tăria 
Statelor stă în unirea şi în buna stare a tuturor treptelor — să 

ne închinăm toate silinţele întru îndeplinirea înaltei meniri a iubi¬ 
tului nostru popor. 

Să trăiască România, totdeauna gata la orice jertfe pentru 
mărirea Patriei. 

(M. O., 1909, nr. 240, p. 9656). 


353 . 

Cuvântare la învestitura II. PP. SS. Mitropoliilor Athanasie alUngro- 
Vlahiei şi primat al României şi Pimen al Moldovei şi Sucevei. 

8/21 Februarie 1909. 


După formula de rigoare ce însoţeşte predarea cârjilor şi după discursurile 
celor doi prelaţi, M. S. Regele îşi exprimă credinţa că cei doi înalţi slujitori ai 
Bisericii vor păstori cu vrednicie şi pace peste credincioşii ce li s’au încredinţat; 

Mulţumesc înalt Prea Sfinţiilor Voastre, în numele Reginei, 
al Meu şi al Familiei Mele, pentru bunele urări ce Ni le aduceţi 
ş pentru sentimentele de credinţă şi devotament ce Ni le arătaţi 
cu atâta căldură sufletească. 

La rândul Nostru, în această zi solemnă, când ambii Mitropoliţi 
ai ţării primesc deodată investitura nu putem lipsi a Le cere să 
înalţe rugile Lor pentru mântuirea scumpei noastre Patrii şi să 
ne împărtăşească cu ale Lor binecuvântări. 

înalt Prea Sfinţite Părinte, 

înalt Prea Sfinţia Ta înloeueşti pe un păstor care un lung şir 
de ani a ţinut cu vrednicie cârja mitropolitană şi a fost prin virtuţile 
sale podoaba şi mândria bisericii. 

Adânc pătruns de îndatoririle înaltei sale chemări, mult regre¬ 
tatul Mitropolit Iosif nu a încetat de a fi o pildă vie de blândeţe 
şi de iubire creştinească care a impus veneraţie tuturor. Constat cu 
vie bucurie că, însufleţit de duhul său curat, paşnic şi Smerit, vei 
păşi pe urmele sale neşterse şi vei păstra ca un sfânt odor cultul 
memoriei sale atât de scumpă inimilor noastre. 

Nu Mă îndoesc că vei fi vrednic de această mare şi grea moşte¬ 
nire şi că vei păstori cu bunătate şi dreptate, cu purtare de grije 
pentru popor şi cu râvnă şi osârdie pentru întărirea credinţei. 

însemnata lucrare istorică ce ai închinat-o eparhiei Râmnicului- 
Noul Severin îmi este o chezăşie că silinţele înalte Prea Sfinţiei 
Tale se vor îndrepta spre o înălţare şi mai mare a acestui însemnat 
scaun mitropolitan. 

Din adâncul sufletului şi spre binele ţării îţi doresc mulţi ani 
de ocârmuire paşnică şi rodnică ca Mitropolit al Ungro-Vlahiei 
şi Primat al României. 


înalt Prea Sfinţite Părinte, 

Ales de Marea Adunare Arhiepiscop şi Mitropolit al Moldovei 
şi Sucevei, cu vie mulţumire Te-am întărit în acesată înaltă treaptă, 
încredinţându-Ţi, după vechile datini, toiagul arhipăstoresc. 

Urcându-Te pe scaunul mitropolitan din iubita noastră a doua 
Capitală, unde strălucesc neuitatele virtuţi ale fericitului Veniamin, 
am deplina încredere că vei menţine tradiţiile de evlavie lăsate de 
acest vrednic păstor, precum şi necurmata grijă a pregătirii tine¬ 
relor generaţii de păstori sufleteşti. Cu drept cuvânt ai vorbit de 
misiunea preoţimei, căci dela ea aşteaptă ţara acea strajă neador¬ 
mită pentru păstrarea credinţei, pentru îndemnul la faptele bune 
şi pentru întărirea morală a familiei, pe care se reazemă buna orân- 
duială a Statului. 

Deasemenea rodnica activitate ce ai desfăşurat pe scaunul 
Dunării-de-Jos nu-Mi lasă nicio îndoială că vei păstra cu o cuvioasă 
îngrijire falnicile lăcaşuri, odoare ale pietăţii strămoşeşti, ce îm¬ 
podobesc acest scaun mitropolitan. 

Dumnezeu să Te hrănească din darurile Sale cele bogate şi^ 
cu a Sa iubire de oameni, să reverse mila Sa asupra înalt Prea 
Sfinţiei Tale, ca şă poţi fi folositor norodului în mijlocul căruia 
vei trăi şi să-Ţi îndeplineşti datoriile morale către scumpa noastră 
‘ţară. 

Din tot sufletul îţi doresc mulţi ani de ocârmuire şi ca Domnul 
să Te conducă şi să Te lumineze în sfânta Ta chemare. 

(M. O., 1909, nr. 241, p. 10058-9). 

354 . 

Cuvântare la investitura PP. SS. Episcopilor Ghenadie al Râm- 
nicuIui-NouIui Severin şi Nifon al Punării de Jos. 

24 Martie/6 Aprilie 1909. 

M. S. Regele încredinţează cârjile episcopale noilor ierarhi, rostind formula 
sacramentală. Cei doi episcopi aduc urări de bine Suveranului, la care Acesta 
răspunde cu mulţumiri şi îndemnuri la adresa episcopilor. 

Prea Sfinţiţi Părinţi, 

Mulţumesc Prea Sfinţiilor-Voastro pentru urările ce Ne-aţi adus 
Reginei, Mie şi Familiei Mele cu prilejul solemnităţii în care, după 
■vechile datine, am întărit glasul Marei Adunări ce v’a chemat la 
păstoria eparhiilor ocârmuite până acum de înalt Prea Sfinţii 
Mitropoliţi. 

Prea Sfinte Episcop al Râmnicului-Noului Severin, 

Incredinţându-Ţi cârja episcopală a întinsei şi frumoasei Epis¬ 
copii de peste Olt, în străvechea vatră de unde, după vremuri, a 
roit Românimea peste plaiurile Carpaţilor - 4 - îţi este dat să păsto¬ 
reşti asupra unor poporeni plini de vlaga naţională şi mândri, cu 
tot dreptul, de trecutul lor. Curăţenia caracterului lor naţional s’a 
întemeiat pe acea credinţă şi evlavie care a însufleţit pe toţi deo¬ 
potrivă, dela cei mai de sus până la cei mai umiliţi creştini. Acestei 
credinţi tari, acestei sănătoase unităţi sufleteşti, se datoresc vir¬ 
tuţile cetăţeneşti, însuşirile gospodăreşti şi puterea de expansiune 
a Oltenilor. Tot din această credinţă, au răsărit strălucite mărturii 
culturale, cum sunt măreţele mănăstiri din Oltenia. 

Sunt sigur că veţi preţui după cuviinţă aceste înălţătoare daruri 
ale trecutului — pe care trebue să le păstrăm cu toată sfinţenia — şi 
că însufleţindu-Te de frumoaslele pilde ale Ierarhilor premergători, 
vei conduce turma întru întărirea credinţei şi buna sporire a faptelor 
creştineşti. 

Prea Sfinte Episcop al Dunării-de-Jos, 

Chemat în însemnatul scaun episcopal al Dunării-de-Jos, vei 
avea ocârmuirea sufletească şi asupra ţinuturilor de peste Dunăre, 
recâştigate cu mari jertfe şi de care sunt legate interesele cele mai 
vitale ale ţării. Sădirea tot mai adânc a iubirii de patrie şi înche- 

garea, pe veci, în aceeaşi simţire, a tuturor locuitorilor de peste 
Dunăre, o aşteptăm înainte de toate dela sfânta noastră Biserică, 
maica mângâetoare şi bine îndreptătoare a tuturor sufletelor, pre¬ 
cum şi dela înţeleaptă ei conlucrare cu celelalte organe ale ocâr- 
muirii. îmi fac o datorie amintind aici şi deosebita grijă ce trebue 
să o aibă preoţimea pentru scumpii Mei luptători din războiul 
pentru neatârnare aşezaţi peste Dunăre şi cărora le datorim toată 
dragostea noastră. 

înaintaşii Prea Sfinţii Tale şi-au îndeplinit cu prisos datoriile către 
Biserică şi Ţară; roadele muncii lor se văd în înălţarea atâtor lăcaşuri 
Dumnezeeşti, între care străluceşte măreaţa catedrală de reşedinţă 
şi va străluci în curând frumoasa biserică dela intrarea în portul 
Sulina, ca o vestitoare a stăpânirii noastre pe ţărmul Mării Negre. 

Prea Sfinţiţi Părinţi, 

Mergeţi acum Ia scaunele voastre episcopale şi căutaţi a apropia 
cât mai mult de biserică sufletele credincioşilor, propovăduind 
tuturor treptelor sociale iubirea aproapelui, bună înţelegere şi pace 
obştească. întăriţi în inimi frica de Dumnezeu, ferirea de nedreptăţi 
şi fapte rele, respectul ocârmuitorilor către oeârmuiţi şi al acestor 
din urmă către autoritate. Numai prin păstrarea şi întărirea unor 
asemenea simţiminte putem avea o ţară bine întemeiată, cu o 
propăşire sigură în timp de pace şi o puternică pregătire pentru 
orice vremi grele. 

(M. O., 1908, nr. 288, p. 11479). 


355. 

Mesaj la închiderea Corpurilor Legiuitoare. 

24 Martie/6 Aprilie 1909. 

M. S. Regele scoate în evidenţă bogata operă legislativă a Corpurilor Legiui¬ 
toare pentru care le mulţumeşte. 

Domnilor Senatori, 

Domnilor Deputaţi, 

A doua sesiune ordinară a acestei legislaturi a fost plină de muncă 
rodnică. 

în această sesiune, d-voastre aţi avut prilejul, pe de oparte, 
să urmaţi lucrarea de îmbunătăţire a stării ţăranului nostru, iar 

pe de alta, să daţi o îndrumare mai potrivită cu nevoile timpului 
acelor instituţiuni, de al căror bun mers sunt strâns legate tăria 
şi viitorul Regatului. 

Prin modificarea legii pentru alegerea "Mitropoliţilor şi Episco- 
pilor eparhioţi, cum şi a constituirii Sf. Sinod aţi asigurat bisericii 
noastre şi mai bine mijloacele de a-şi îndeplini înalta sa misiune. 

Votarea legii judecătoreşti corespunde unei trebuinţe de mult 
simţită, chezăşuind o mai bună distribuire a justiţiei şi sporind, 
în acest chip, încrederea pe care cetăţenii trebue să o aibă în cei 
care reprezintă această putere a Statului. 

Legea votată pentru acordarea drepturilor politice în cele două 
judeţe ale României de dincolo de Dunăre consacră identificarea 
lor cu întreaga ţară, cu care sunt unite printr’o legătură deapururea 
indisolubilă. 

Preocupaţi de una din cele mai însemnate probleme ale econo¬ 
miei naţionale, aţi votat legea prin care guvernul este autorizat 
a emite titluri de rentă pentru cumpărare de păduri. 

Asemenea aţi legiferat ca proprietăţile Statului, ale aşezămin¬ 
telor de binefacere şi de cultură naţională să fie pe viitor căutate 
în regie sau arendare deadreptul asociaţiunilor ţărăneşti, îndepli¬ 
nind astfel, ultimul punct din Manifestul din 12 Martie 1907; iar 
prin modificările aduse legii pentru învoelile agricole, aţi adus 
înlesniri menite să garanteze şi mai mult aplicarea acestei legi. 

însufleţiţi de cel mai viu patriotism, Reprezentanţii naţiunii 
au urmat opera pentru întărirea scumpei noastre oştiri, prevăzând 
mijloacele necesare pentru neîncetata ei îmbunătăţire, astfel încât 
ea să poată răspunde în toate împrejurările marei sale chemări. 
Făcând faţă la nevoile numeroase ale Statului, s’a asigurat bunul 
mers prin stabilirea echilibrului bugetar, a cărui menţinere va face 
obiectul necontenitei îngrijiri a guvernului Meu. 

Noua întocmire a legii pensiunilor a îndulcit unele dispoziţiuni 
cu privire la numărul anilor de serviciu şi a dat recompense peste 
cele acordate până acum veteranilor din războiul pentru indepen¬ 
denţă. 

în urma despărţirii în două a fostului Minister al Agriculturii, 
Industriei, Comerţului şi Domeniilor, s’a impus o nouă organizare 
a fiecăruia din cele două ministere, chemate să aibă un rol atât de 
important pentru propăşirea noastră economică. 

Legea pentru darea în exploatare a terenurilor cunoscute petro¬ 
lifere de pe proprietăţile Statului va da un nou avânt acestei indu¬ 
strii, asigurând exploatării petrolului o desvoltare în raport cu în¬ 
semnătatea acestei bogăţii. Rezervând Statului şi întreprinderilor 
exclusiv româneşti jumătate din aceste teţenuri, s’a acordat desvol- 
tării acestei industrii garanţiile cerute de o bună îndrumare econo¬ 
mică. 

Prin legea pentru exploatarea staţiunilor balneare ale Statului 
s’au prevăzut măsurile necesare pentru punerea în valoare a acestui 
important factor al sănătăţii publice, care poate deveni în acelaş 
timp un isvor de avuţie naţională. 

Domnilor Senatori, 

Domnilor Deputaţi, 

Vă mulţumesc călduros pentru concursul luminat şi patriotic 
dat guvernului în îndeplinirea grelei sarcini ce-i e încredinţată, 
şi doresc ţării un an îmbelşugat, care să reverse bucuria în casele 
tuturor, iar d-voastre întoarceţi-vă în sânul familiilor d-voastrc, 
însoţiţi de urările Mele cele mai călduroase cu prilejul Sfintelor 
Sărbători. 

Eu declar închisă sesiunea ordinară a Corpurilor Legiuitoare. 

CAROL. 

Preşedintele Consiliului de Miniştri, Ministru de Interne şi ad-interim 
Afacerilor Străine, Ioan I. C. Brătianu ; Ministrul Cultelor şi Instrucţiunii 
Publice, Sp. Haret ; Ministrul'Industriei şi Comerţului, Al. G. Djuvara ; Ministrul 
Finanţelor, E. Costinescu ; Ministrul Agriculturii şi Domeniilor, Anton Carp; 
Ministrul Justiţiei şi ad-interim al Războiului, Toma Stelian ; Ministrul Lucră¬ 
rilor Publice, V. G. Morţun. 

(M. O., 1909, nr. 288, p. 11461-2). 

356. 

Răspuns către Principele I. şi R. de coroană Wilhelm al 
Germaniei şi Prusiei. 

7/20 Aprilie 1909. 

împăratul Germaniei şi Prusiei transmite prin Principele de Coroană o 
scrisoare de felicitare Suveranului la împlinirea vârstei de 70 de ani, prin care 
II numeşte şi Feldmareşal al Armatelor Germane. M. S. Regele mulţumeşte 
adânc împăratului pentru această distincţie. 

Sunt foarte fericit şi tot' pe atât de plăcut surprins prin rara 
distincţiune pe care M. S. împăratul şi Rege, Augustul Vostru 
Tată, Mi-a conferit-o prin numirea Mea ca Generalfeldmareşal în 
armata Sa, încununată de glorie. Nu pol exprima îndeajuns prin 
cuvinte ceeace simte inima Mea în aceste momente solemne. Privesc 
înapoi asupra unei jumătăţi de veac de legături cari Mă unesc 
atât de aproape de armata prusiană, şi-Mi amintesc cu recuno¬ 
ştinţă de timpurile depărtate, când am trecut prin înalta şcoală a 
regimentelor de gardă şi am învăţat arta războiului, prin care am 
izbutit a conduce la biruinţă tânăra Mea armată. Acestor două 
fericite împrejurări datoresc că M. S. împăratul a hotărît să-Mi 
confere bastonul de Feldmareşal; iar această demnitate capătă 
pentru Mine o valoare şi mai mare prin faptul că Alteţa Voastră 
Imperială şi Regală a fost însărcinată a Mi-o oferi. 

Vă rog a transmite Augustului Vostru Tată adâncile Mele mul¬ 
ţumiri şi a raporta că Eu, împreună cu armata Mea, suntem mândri 
de primirea Mea în rândul Feldmareşalilor împărăţiei Germane. 

(M. O., 1909, nr. 8, p. 276). 


357. 

Toast la prânzul dat în onoarea A. S. I. Principelui de Coroană al 

Germaniei şi Prusiei. 

8/21 Aprilie 1909. 

M. S. Regele, mulţumit de vizita Principelui de Coroană al Germaniei, care 
I-a adus urările împăratului la 70 de ani de viaţă, închină pentru Casa Impe¬ 
rială şi Regală a Germaniei şi Prusiei şi pentru glorioasa ei armată. 

Cu inima plină de bucurie salut în mijlocul Nostru pe Alteţa 
Voastră Imperială şi Regală şi sunt infinit de recunoscător Majestăţii 
Sale împăratului şi Regelui că a trimis pe Augustul Său Moştenitor 
la Tron, înconjurat de o strălucită Suită, împreună cu comandanţii 
regimentelor cu care stau în aproape legături şi-Mi sunt cu deose¬ 
bire scumpe, spre a-Mi transmite felicitări pentru aniversarea a 
70-a a zilei Mele dela naştere. 

Majestatea Sa împăratul îmi dă prin această graţioasă aten¬ 
ţiune o nouă chiezăşie a sentimentelor Sale de înrudire şi întăreşte 
legăturile de prietenie ce există de atâţia ani, legături scumpe 
inimii Mele, şi pe cari Ţara Mea ştie să le preţuiască pe deplin. 

M. S. Rebele Carol I în uniformii de Feldmareşul prusian (7/30 Aprilie 1000). 

De mai bine de 50 ani sunt strâns legat de viteaza armată a 
Prusiei; prin numirea Mea de Generalfeldmareşal aceste legături 
au devenit indisolubile; lunga Mea carieră militară dobândeşte 
astfel o înălţare şi totodată o încheiere istorică. Această rară distinc- 
ţiune, precum şi numeroasele dovezi de iubire pe cari Majestatea 
Sa Mi-le arată în toate împrejurările, mişcă adânc ipima Mea, 
şi nu pot exprima mai bine via Mea recunoştinţă, decât cuprin- 
zând-o în urările călduroase ce fac neîncetat pentru fericirea şi 
prosperitatea mult iubiţilor Părinţi ai Alteţii Voastre Imperiale şi 
Regale. 

Fie ca binecuvântarea Celui Atotputernic să se reverse asupra 
M. S. împăratului, a Casei Sale Regale şi a glorioasei Sale armate. 

Fie ca Pronia cerească să ia sub puternica Ei ocrotire pe Alteţa 
Voastră Imperială şi Regală şi pe tânăra Voastră Familie. 

Cu aceste urări ridic paharul Meu în sănătatea Majestăţilor 
Lor împăratului şi împărătesei, precum şi a Alteţii Voastre Impe¬ 
riale şi Regale. 

Ura, ura, ura. 

(M. O., 1909, nr. 8, p. 277). 


358. 

Toast la masa dată în cinstea perechii moştenitoare a tronului 

Austro-Ungariei. 

Sinaia, 27 Iunie/10 Iulie 1909. 

Amintind legăturile strânse dintre Austro-Ungaria şi România, M. S. Regele 
îace urări de bine pentru familia Arhiducelui Francisc-Ferdinand şi a soţiei Lui, 
Principesă de Hohenberg. 

Vizita Alteţei Voastre Imperiale şi Regale, împreună cu gra¬ 
ţioasa Sa Soţie, ne pricinueşte o mare bucurie şi din fundul ini¬ 
milor noastre vă urăm, la amândoi, bună venire în mijlocul nostru. 

Printre numeroşii Membri ai Casei de Habsburg, pe care am 
avut onoarea a-i primi în Castelul Peleş, păstrăm mai presus de 
toate o neştearsă amintire despre şederea ilustrei perechi Impe¬ 
riale şi a mult iubitului vostru Tată, cu care eram unit încă din 
tinereţe prin legăturile unei strânse prietenii şi a cărui memorie 

îmi va fi de-a-pururea scumpă. îmi place a nădăjdui că fiul Său 
va păstra şi el afecţiunea ce Augustul defunct a avut-o pentru 
mine. Prezenţa Alteţei Voastre Imperiale-şi Regale îmi este despre 
aceasta o preţioasă dovadă; ea îmi este şi o nouă mărturie despre 
simpatia şi neclintitul interes ce M. S. împăratul şi Rege, Augu¬ 
stul Vostru Unchiu, ne arată Mie şi Ţării Mele. 

Aceste binevoitoare sentimente Mă îndeamnă la cea mai vie 
recunoştinţă şi măresc satisfacţiunea ce o am, în această plăcută 
împrejurare, de a face să reiasă marele preţ ce punem în relaţiunile 
aşa de amicale ce întreţinem de un lung şir de ani cu puternica 
Monarhie vecină, pentru propăşirea căreia aducem urările cele mai 
călduroase. 

Nenumăratele şi duioasele atenţiuni ale Majestăţii Sale pentru 
Mine şi ai Mei, de care ne-a dat acum o nouă şi strălucită măr¬ 
turie însărcinând pe Alteţa Voastră Imperială şi Regală să remită 
nepotului Meu Colanul Mielului de Aur, îmi inspiră cea mai adâncă 
şi sinceră gratitudine. 

N’aş putea rosti mai bine sentimentele recunoscătoare de care 
sunt pătruns, decât unindu-le cu caldele urări ale inimei Mele 
pentru fericirea Majestăţii Sale. Aceleaşi urări le aduc şi Alteţei 
Voastre Imperiale şi Regale, rugând pe Dumnezeu să reverse asupra 
Sa şi ai Săi binecuvântările Sale. 

Reînnoindu-Vă expresiunea bucuriei ce Ne-o face amabila voa¬ 
stră vizită, ridic paharul Meu în sănătatea Majestăţii Sale împă¬ 
ratului şi Rege, a Alteţei Voastre Imperiale şi Regale şi a mult 
iubitei Sale Familii. 

(M. O., 1909, nr. 74, p. 3121). 


359. 

Cuvântare la inaugurarea portului Constanţa. 

Constanţa, 27 Septemvrie/10 Octomvrie 1909. 

V. Morţun, Ministrul Lucrărilor Publice, evidenţiază însemnătatea portului 
Constanţa pentru prosperitatea economiei româneşti şi proslăveşte pe M. S. Regele 
pentru stăruinţa ce-a depus ca să se ducă la bun sfârşit această măreaţă operă. 
Inginerul Saligny face un istoric al proiectelor de întemeiere a portului Constanţa 
—1881, Hartley; 1891—1894, Cantacuzino — şi arată că lucrările şi planurile 

executate, începând cu 1896, se datoresc inginerilor români. Suveranul e fericit 
a vedea realizată această înfăptuire. Portul Constanţa va pune ţara în directă 
legătură cu pieţele Apusului şi va constitui semnul legăturii definitive dintre 
Dobrogea şi celelalte provincii ale României. 

Cu mare bucurie am venit în Dobrogea spre a inaugura măreaţa 
lucrare a portului Constanţa, datorită — ca şi falnicul pod peste 
Dunăre — ştiinţei şi hărniciei inginerilor români, sub priceputa con¬ 
ducere a încercatului lor şef. 

Deschiderea drumului spre mare este o trebuinţă neapărată a 
propăşirii comerciale; porturile maritime sunt plămânii unei ţări; 
de aceea guvernul n’a cruţat nimic pentru a da portului Constanţa 
tot ce i-a trebuit spre a îndeplini înalta sa menire. 

încă dela început am urmat cu cel mai viu interes şi am spri¬ 
jinit necurmat aceste lucrări, care au dat comerţului nostru un 
avânt aşa de puternic şi au legat tot mai strâns Dobrogea de că¬ 
minul strămoşesc. 

Cu drept cuvânt le putem dar privi ca un factor de căpetenie 
al propăşirii noastre economice şi ca o mândrie naţională. 

Portul Constanţa, cu ajutorul serviciului nostru maritim, ne-a 
pus în legături statornice şi directe cu târgurile străine, mai ales 
cu apusul Europei, care este cel mai mare cumpărător al produc¬ 
telor noastre. 

Activitatea acestui centru comercial, care se va desfăşura, de 
sigur, fără daune pentru porturile noastre dunărene, va fi adevă¬ 
ratul barometru al desvoltării noastre; de aceea am credinţa că, 
deşi mari, lucrările săvârşite până acum, cu instalaţiile cele mai 
perfecţionate, nu sunt decât un început faţă de ceea ce ne rezervă 
viitorul şi că Constanţa va deveni, peste un timp nu prea înde¬ 
părtat, unul din cele mai însemnate porturi ale Mării Negre. 

Cu acest prilej nu pot uita să amintesc că astăzi o nouă legă¬ 
tură strânge pe Dobrogeni şi mai aproape de sufletele noastre, cu 
intrarea lor în deplina viaţă constituţională a Ţării. Prin această 
desăvârşită întrupare a Dobrogii cu patria română — dela sânul 
căreia nimic nu o mai poate despărţi — s’a înfăptuit, pe veci, ţinta 
străbunilor luptători pentru stăpânirea ţărmului românesc al mării, 
visul bătrânului Mircea Voievod şi al lui Ştefan cel Mare. 

Cu adâncă recunoştinţă mulţumesc tuturor pentru primirea stră¬ 
lucită cu care am fost întâmpinaţi din partea oraşului, cât şi pentru 

bunele urări ce Ni s’au adus în cuvinte aşa de călduroase şi măgu¬ 
litoare şi sunt fericit că am plăcutul prilej de a ridica paharul Meu 
pentru propăşirea mereu crescândă a portului Constanţa şi pentru 
fericirea scumpilor noştri Dobrogeni. 

(M. O., 1909, nr. 145, p. 5894). 


360. 

Discurs la înaintarea ca sublocotenent a Prinţului Carol. 

Sinaia, 3/16 Octomvrie 1909. 

întemeietorul Dinastiei hotărăşte ca Principii Români să fie înaintaţi ofiţeri 
la 16 ani. Dă ca deviză Prinţului Carol maxima lui Frederic cel Mare: « Sunt 
cel întâiu slujbaş al Statului 0 . Ii încredinţează apoi comanda unităţii Sale. 

Sunt 16 ani fie când bubuitul tunurilor vestea Capitalei Ro¬ 
mâniei naşterea unui Principe, salutată cu cea mai vie bucurie; 
pot fi dar încredinţat că ţara întreagă se uneşte astăzi cu Mine, 
spre a sărbători numirea întâiului vlăstar al Casei Mele, născut 
şi crescut pe pământ strămoşesc, ca Sublocotenent în l-iul batalion 
de vânători, comandat odinioară de Moştenitorul Tronului. 

Sunt sigur că încă în vremuri depărtate se va aminti de acest 
moment solemn, când întemeietorul Dinastiei, care a condus vi¬ 
teaza sa armată la izbândă, hotărîse ca Principii Români să fie 
numiţi la vârsta de 16 ani ofiţeri. 

Această cinste va fi, fără îndoială, un puternic îndemn pentru 
iubitul Meu Strănepot, care se va sili a merita, printr’o deosebită 
sârguinţă şi o muncă necurmată, o distincţiune aşa de înaltă. Având 
prin naşterea sa o situaţiune privilegiată, El trebue să ştie că da¬ 
toriile Sale sunt cu atât mai mari şi că nimeni nu .poate avea drep¬ 
turi fără datorii. 

Sper că Dânsul va fi de-a-pururea călăuzit de acest principiu 
şi odată, când Dumnezeu va hotărî ca Dânsul să fie chemat să ur¬ 
meze opera Mea, va fi însufleţit de frumoasa maximă a lui Frederic 
cel Mare: 

« Sunt cel întâiu slujbaş al Statului». 

Doresc din adâncul inimii Mele ca tânărul Principe, care intră 
acum în armată, urmând încă studiile sale, să îndeplinească toate 
speranţele Patriei Sale. 

Caldele noastre urări îl însoţesc pretutindeni. 

M. S. Regele, întorcându-se către A. S. R. Principele Carol, îi comandă: 

Sabia afară! 

Luaţi comanda 1-lui pluton din l-a companie a 1-lui batalion 
de vânători şi fiţi totdeauna cel întâiu ca pildă, ca muncă, ca da¬ 
torie şi ca iubire a Patriei. 

(M. O., 1909, nr. 151, p. 6131). 


361. 

Mesaj pentru deschiderea Adunărilor Legiuitoare. 

15/28 Noemvrie 1909. 

M. S. Regele arată situaţia internaţională bună a Regatului şi scoate în evi¬ 
denţă probele de amiciţie ce I s’au dat de către suveranii străini. Se bucură de 
simpatia pe care Ţara a manifestat-o faţă de dinastie cu prilejul intrării Prin¬ 
ţului Carol în rândul ofiţerilor. Dă apoi indicaţii generale privind legislaţia 
ce se deschide: bugetul se va menţine echilibrat; convenţia economică încheiată 
cu Austro-Ungaria se va vota; Tulcea va îi legată prin cale ferată de reţeaua 
pea mare a României; agricultura şi industria vor atrage atenţia aleşilor naţiunii. 

Domnilor Senatori, 

Domnilor Deputaţi, 

Intrând în a treia sesiune ordinară a acestei legislaturi, menită 
să întărească aşezarea economică şi socială a Statului român prin 
conlucrarea tuturor păturilor sociale, constat cu o vie mulţumire 
munca d-voastre pentru atingerea acestui înalt ţel şi nu mă în¬ 
doiesc de patriotica râvnă cu care veţi duce mai departe opera 
începută, a cărei desăvârşită realizare Guvernul Meu o urmăreşte 
cu cea mai hotărîtă stăruinţă. 

Situaţiunea Regatului, din punctul de vedere al relaţiunilor 
sale din afară, este din cele mai bune. Prin acţiunea ei statornică 
şi cumpănită, Ţara noastră a câştigat o situaţiune care îi dă dreptul 
de a fi privită ca un factor însemnat în politica generală. România 
fără şovăire a lucrat pentru reuşita silinţelor desfăşurate de toate 

statele ca să întărească pacea de care, împreună cu liniştea in¬ 
ternă, avem atâta nevoie pentru propăşirea forţelor noastre naţio¬ 
nale. De aceea veghem cu o deosebită grije la desvoltarea relaţiu- 
nilor noastre internaţionale şi constatăm cu fericire simţimintele de 
care Regatul se bucură din partea celorlalte State. 

Vizitele pe care le-am primit în cursul acestui an, ale Princi¬ 
pilor Moştenitori ai împărăţiilor Germană şi Austro-Ungară, au 
fost o nouă şi preţioasă mărturie a acestor simţiminte. 

însemnele de Feld-Mareşal, pe care Majestatea Sa împăratul 
Wilhelm Mi le-a conferit, sunt o dovadă a prieteniei care Ne leagă 
şi totodată arată prestigiul pe care armata noastră l-a dobândit 
în faţa oştirilor celor mai puternice. 

Acest prestigiu a crescut neîncetat din vremea când vitejii 
noştri oşteni au vărsat sângele lor pentru mărirea Patriei. Am fost 
dar viu mişcat când în anul acesta s’a înviat din nou amintirea 
acestei epoci glorioase prin prezenţa în mijlocul nostru a unui aşa 
mare număr din bravii noştri tovarăşi de luptă din armata rusă. 

Este de datoria noastră, spre a menţine situaţiunea internaţio¬ 
nală a Regatului, a urmări neîntrerupt întărirea puterilor noastre 
militare pentru care nu mă îndoiesc că veţi da Guvernului Meu, 
ca întotdeauna, cel mai neclintit sprijin. 

Intrarea în rândurile oştirii a Iubitului Nostru Strănepot, Prin¬ 
cipele Carol, salutată de Ţara întreagă cu un entuziasm atât de 
mare, este o nouă consfinţire a legăturilor pururea nedespărţite 
dintre Dinastie şi scumpa noastră armată. 

Domnilor Senatori, 

Domnilor Deputaţi, 

Desvoltarea economică a Ţării a fost neîncetat una din grijile 
noastre de căpetenie. Constat cu mulţumire că izvoarele noastre 
de producţiune sporesc mereu şi că astfel, chiar în anii agricoli 
sub-mijlocii, situaţia financiară rămâne îmbucurătoare. 

Sunt sigur că nu veţi pierde un moment din vedere trebuinţa 
de a menţine bugetul Statului în principiile sănătoase după care 
a fost alcătuit de nouă ani şi cărora datorim soliditatea stării noa¬ 
stre financiare. Guvernul Meu vă va supune proiecte de legi prin 
care rezervele legale ce stau astăzi în casa tezaurului neproducă¬ 
toare şi expuse la ispita cheltuelilor, se vor consolida la Casa de 

Depuneri, crescând prin capitalizare, spre a se asigura astfel şi 
mai mult Statul de orice eventualitate vătămătoare finanţelor sale. 

Asemenea orice măsuri legislative, menite a îmbunătăţi admi¬ 
nistrarea finanţelor şi a răspunde la principiile de dreptate în pro¬ 
punerea sarcinilor, vor găsi, nu mă îndoiesc, primirea cea mai bine¬ 
voitoare din partea d-voastre. 

Marile interese ale agriculturii noastre aşteaptă dela d-voastre 
aceeaşi vie solicitudine pe care au aflat-o în sesiunile trecute. Mi¬ 
nistrul Domeniilor va aduce în desbaterile d-voastre un proiect 
de lege menit a creşte proprietatea silvică a Statului. El vă va cere 
încă măsurile legale necesare pentru a da culturii însemnatele în¬ 
tinderi de pământ până acum supuse la inundaţii. 

Pentru a înlesni avântul industriei noastre, precum pentru a 
întări şi ocroti munca naţională Guvernul Meu vă va înfăţişa un 
nou proiect de lege privitor la încurajarea industriei. 

Convenţiunea de comerţ cu Austro-Ungaria, pe care de asemenea 
veţi fi chemaţi a o vota în această sesiune, stabilind între noi şi 
monarhia vecină un regim statornic, va avea de sigur o înrâurire 
binefăcătoare asupra economiei noastre naţionale. 

Cum o sănătoasă întocmire economică este însă strâns legată 
de desvoltarea căilor de comunicaţie, Guvernul Meu nu va pregeta 
ca, treptat cu mijloacele de care dispune, să pună căile ferate la 
înălţimea nevoilor crescânde ale Ţării, să ducă cu stăruinţă la bun 
sfârşit toate lucrările publice începute în ultimii timpi şi să ur¬ 
meze completarea sistemului nostru de căi de comunicaţiune şi 
de transport. Intre cele dintâi construcţiuni noui vi se va propune 
legarea Tulcei cu reţeaua noastră de căi ferate şi se va întregi şi 
din acest punct de vedere desăvârşita noastră unire cu judeţele 
de peste Dunăre. 

Astfel ne vom putea folosi pe deplin de măreţele lucrări ale 
portului Constanţa, pe care, cu atâta mulţumire, l-am inaugurat 
în cursul acestei toamne. 

In acelaşi scop, ministrul lucrărilor publice vă va supune mofi- 
ficarea legii drumurilor, care să asigure mai bine pe viitor construc- 
ţiunea şi întreţinerea lor. 

împărţirea dreptăţii şi înzestrarea Ţării cu o cât mai bună 
orânduială judecătorească a fost una din grijile legislaturii actuale. 
Pentru completarea măsurilor atât de nemerite pe care le-aţi votat, 

ministrul justiţiei vă va supune modificările ce principiile sănătoase 
ale dreptului precum şi practica judecătorească le-au dovedit ne¬ 
cesare de introdus în legea organică a Curţii jde Casaţiune şi în dis- 
poziţiunile legiuirilor penale, referitoare mai ales la întocmirea 
şi funcţionarea Curţilor cu juraţi. 

înmulţirea continuă a şcolilor rurale, precum şi îndrumarea cea 
mai solidă şi mai practică dată învăţământului, îşi va arăta în¬ 
râurirea din ce în ce mai binefăcătoare. 

Domnilor Senatori, 

Domnilor Deputaţi, 

Prin votarea noilor proiecte de legi, precum şi a celor depuse 
încă din sesiunea trecută, veţi urmări opera de reforme atât de 
adânc cerute de nevoile Ţării, dând totodată Guvernului Meu spri¬ 
jinul trebuincios pentru aplicarea ei sinceră şi înţeleaptă. Astfel, 
prin munca d-voastre spornică, vă veţi asigura dragostea şi încre¬ 
derea ţării şi cea mai adâncă mulţumire a Mea. 

Dumnezeu să binecuvinteze lucrările d-voastre pentru binele 
şi fericirea scumpei noastre Patrii. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, Ion I. C. Bră- 
tianu; Ministrul Afacerilor Străine, Al. G. Djuvara; Ministrul Finanţelor, E. 
Costinescu; Ministrul Justiţiei, T. Stelian; Ministrul Lucrărilor Publice şi ad- 
interirn al Cultelor şi Instrucţiunii, V. G. Morţun; Ministrul Agriculturii şi Do¬ 
meniilor, A. Constantinescu ; Ministrul Industriei- şi Comerţului, M. G. Orleanu; 
Ministrul de Războiu, General Gr. Crăiniceanu. 

(M. O., 1909, nr. 185, p. 7281—82). 


362 . 

Răspuns la Adresa Adunării Deputaţilor. 

8/21 Decemvrie 1909. 

Preşedintele Camerii, M. Pherekyde, remarcă relaţiile paşnice ale României 
cu celelalte state. Adunarea Deputaţilor îşi va face o mândrie examinând cu pa¬ 
triotică înţelegere proiectele de legi ce i se vor supune spre desbatere şi votare 
d e către guvern. M. S. Regele e mulţumit a aproba principiile Adrâsei la mesaj. 

Domnule Preşedinte, 

Domnilor Deputaţi, 

Cu o vie mulţumire am primit caldele urări ce ni le aduceţi 
din partea Adunării Deputaţilor; ea în totdeauna ele au avut un 
răsunet adânc recunoscător în inimile noastre. 

Constat cu mare satisfacţiune că din Adresa Camerei reiese o 
deplină comunitate de vederi cu Guvernul Meu, atât cu privire 
la consolidarea tot mai mare a finanţelor, prin un control conştiin¬ 
cios al cheltuelilor şi o mai proporţională repartizare a sarcinilor, 
cât şi despre necesitatea de a menţine puterea noastră militară 
la înălţimea cerută de împrejurări. 

Sunt asemenea bine încredinţat că sănătoasele tradiţii de pre¬ 
vedere din anii trecuţi se vor statornici în gospodăria noastră de 
Stat, căci numai prin a lor strictă observare vom avea putinţa de 
a îndeplini programul nostru economic şi ne vom pune la adăpost 
de surprinderi primejdioase. 

Cu deosebită liucurie văd că Adunarea Deputaţilor preţueşte 
cinstea şi onorurile aduse Armatei şi Ţării în persoana Mea şi că 
ea este însufleţită de cel mai sincer devotament pentru Mine şi 
Familia Mea. Aceste mult preţuite mărturii sunt răsplata noastră 
cea mai dulce. 

Vă urez o muncă rodnică, de-a-pururea îndreptată spre întă¬ 
rirea şi mărirea scumpei Noastre Patrii. 

(M. O., 1909, nr. 204, p. 8010). 


363 . 

Răspuns la Adresa Senatului. 

11/24: Decemvrie 1909. 

Generalul Budişteanu, preşedintele Senatului dă citire Adresei prin care se 
aduc urări Suveranului. Promite sprijinul Senatului pentru armată şi pentru 
luarea în discuţie a proiectelor dă legi ce se vor propune de Guvern relative la 
modificarea legii organice a Curţii de Casaţiune şi a Curţilor cu juraţi precum 
şi pentru proiectele relative la proprietatea silvică şi la apărarea de inundaţii 
a pământurilor cultivabile, pentru încurajarea industriei şi pentru căile de co¬ 
municaţie. M. S. Regele mulţumeşte pentru devotamentul Senatului faţă de 
Dinastie şi pentru dorinţa ce-şi manifestă de a sprijini efectiv sforţările poli¬ 
tice ale Guvernului. 

Domnule Preşedinte, 

Domnilor Senatori, 

Primesc cu adâncă recunoştinţă bunele urări-ce Mi le aduceţi din 
partea Senatului, precum şi reînnoita încredinţare a statornicei sale 
credinţe. Asemenea Mă bucur că cinstea ce Mi s’a făcut de împă¬ 
ratul german a găsit un răsunet aşa de puternic printre d-voastre; 
ea însă se cuvine mai întâiu scumpei noastre armate, care, prin 
vitejia sa pe câmpul de luptă, ne-a deschis calea largă spre nea¬ 
târnare şi propăşire. 

Sprijinul luminat şi hotărît ce Senatul îl va da Guvernului Meu, 
întru cercetarea proiectelor de legi ce i se vor supune, îmi este 
o chezăşie sigură că lucrările acestei sesiuni vor fi rodnice şi că 
veţi da o înţeleaptă deslegare însemnatelor chestiuni privitoare la 
încurajarea industriei şi la codul silvic, a cărui menire cată să fie 
în primul rând păstrarea pădurilor, acest izvor de bogăţie naţio¬ 
nală. Doresc din toată inima ca silinţele d-voastre să se îndrepte 
stăruitor către acest ţel practic dorit de ţară, adică îmboldirea 
şi ocrotirea muncii cinstite. 

Din adâncul sufletului vă mulţumesc în numele Reginei, al 
Meu şi al Familiei Mele, pentru sentimentele de dragoste ce mi le 
arătaţi cu atâta căldură. 

(M. O., 1909, nr. 207, p. 8122). 


364 . 

înalt Ordin de zi către armată. 

l/ld Ianuarie 1910. 

M. S. Regele aduce la cunoştinţa oştirii favorul de care s’a bucurat şeful 
ei suprem, fiind numit feldmareşal al armatei germane şi primind vizita delegaţiei 
ţarului. Adaugă că o nouă trăsătură de unire îl leagă de acum de oştire prin 
intrarea în rândurile ei a Prinţului Carol. Face urări pentru fericirea Armatei. 

Ostaşi, 

In cursul anului ce se încheie am avut mulţumirea de a-constata 
cât de mult a crescut prestigiul nostru. Numirea Mea ca general 
al infanteriei în armata imperială şi regală austro-ungară, insem- 


www.dacoromanica.ro 


FEBRUARIE 1910 


CUVÂNTĂRI 


419 


nele de feld-mareşal, care mi-au fost remise de Principele Moşte¬ 
nitor al Germaniei, în numele Augustului Său Părinte, ca şi vi¬ 
zita ce ne-au făcut-o vitejii noştri tovarăşi de luptă din armata 
imperială rusă, sunt mărturii preţioase de stima de care ne bu¬ 
curăm pe lângă armatele mari. Putem fi mândri de aceste rezul¬ 
tate, dobândite prin munca şi sârguinţa noastră şi pe care suntem 
datori a le spori din an în an. 

Tot în cursul acestui an, legături noui s’au stabilit între Di¬ 
nastie şi oştire, cu prilejul intrării în rândurile voastre a iubitului 
Meu strănepot. Sunt adânc convins că tânărul ofiţer, călăuzit de 
pilda noastră, va şti să îndeplinească speranţele ce punem în El. 

Fac călduroase .urări pentru fericirea voastră a tuturor. 

Dat în Bucureşti, la 1 Ianuarie 1910. 

CAROL. 

(M. O., 1910, nr. 222, p. 8681). 


365. 

Toast la prânzul de gală dat în onoarea misiunii belgiene. 

5/18 Februarie 1910. 

M. S. Regele închină în cinstea Suveranilor Belgiei. 

Prezenţa misiunii belgiene îmi dă plăcutul prilej de a închina 
pentru întâia oară în sănătatea prea iubitului Meu nepot, M. S. 
Regele Albert. 

Urez din toată inima tânărului vostru Suveran o domnie lungă 
şi fericită spre a-şi îndeplini nobila-i menire, asigurând liniştea şi 
propăşirea Belgiei, pentru care avem cea mai vie simpatie şi ale 
cărei aşezăminte liberale ne-au servit ca pildă în atâtea împre¬ 
jurări. 

Pătruns de aceste sentimente, vă rog a vă uni cu urările Mele 
şi a ridica paharele voastre în sănătatea Regelui şi a Reginei Bel¬ 
gilor, precum şi a Familiei Regale. Să trăiască Majestăţile lor! 

(M. O., 1910, nr. 249, p. 9743). 

366 . 

Mesaj de închiderea Corpurilor Legiuitoare. 

10/23 Aprilie 1910. 

M. S. Regele trece în revistă activitatea Corpurilor Legiuitoare, care constă 
din legile pentru reorganizarea Curţii do Casaţiune, a repausului duminical, a 
cooperativelor de .meseriaşi, a locuinţelor ieftine, pentru înfiinţarea Casei Pădu¬ 
rilor, pentru fondul de rezervă al tezaurului public, convenţii comerciale ş.a. 
şi Ie mulţumeşte pentru concursul dat guvernului. 

Domnilor Senatori , 

Domnilor Deputaţi, 

Prin lucrările pe care le-aţi îndeplinit în a treia sesiune a acestei 
legislaturi, aţi urmărit desăvârşirea operii de întărire economică şi 
socială, începută de trei ani şi aţi înzestrat ţara cu legi de mare 
folos. 

Legea pentru reorganizarea Curţii de Casaţiune a dat celei mai 
înalte instanţe judecătoreşti un aşezământ potrivit cu menirea ei. 
Completându-se astfel reforma întreprinsă prin legea judecătoriilor 
de ocoale şi prin legea privitoare la reorganizarea tribunalelor şi 
Curţilor de apel, toată justiţia a fost pusă pe o temelie trainică şi 
dreptatea va putea să fie împărţită mai bine şi cu mai multă în¬ 
lesnire. 

Legea repausului duminical, a cooperativelor de meseriaşi, a 
locuinţelor eftine, precum şi legea pentru vânzarea către comune 
a lemnelor din pădurile Statului, vor înlesni traiul unei însemnate 
părţi din muncitorimea oraşelor noastre. 

înfiinţarea Casei pădurilor şi întocmirea unui nou cod silvio 
răspund unei nevoi de mult simţite şi ocrotesc o ramură de seamă 
a avuţiei naţionale. 

Grija pe care aţi purtat-o întotdeauna finanţelor Statului s’a 
adeverit şi de astădată prin asigurarea echilibrului bugetar şi prin 
îmbunătăţirea organizaţiunii noastre financiare. In deosebi, legea 
privitoare la fondul de rezervă al tezaurului public va da cele mai 
bune Toade. 

Nouile linii de drum de fier, pe care le-aţi votat şi creditele puse 
la dispoziţia căilor de comunicaţie vor da un avânt puternic des- 
voltării noastre economice. Iar convenţiile de comerţ, încheiate cu 

Austro-Ungaria ca şi cu alte State, vor avea o înrâurire fericită 
nu numai asupra comerţului şi industriei noastre, dar şi în general 
asupra raporturilor noastre internaţionale. 

Viul interes pe care şi de rândul acesta l-aţi arătat scumpei 
noastre armate, înzestrând-o cu toate cele trebuincioase apărării 
naţionale, Mi-a adus o deosebită mulţumire. Puterea militară şi 
neîncetata propăşire a întregii noastre organizaţiuni naţionale ne 
chezăşuesc printre State situaţiunea ce se cuvine Regatului nostru. 

Domnilor Senatori, 

Domnilor Deputaţi, 

Vă mulţumesc pentru munca desfăşurată în această sesiune şi 
pentru concursul călduros pe care l-aţi dat Guvernului Meu. Rog 
pe cel Atotputernic să vă aibă sub a sa pază şi să reverse peste 
România în acest an, care se arată atât de mănos, tot belşugul şi 
toată fericirea. 

Eu declar închisă sesiunea ordinară a Corpurilor Legiuitoare. 

CAROL. 

Preşedintele Consiliului de Miniştri şi Ministru de Interne, Ion I. C. Bră- 
iianu; Ministrul Cultelor şi Instrucţiunii Publice, Sp. Haret; Ministrul Aface¬ 
rilor Străine, Al. G. Djuvara; Ministrul Finanţelor, E. Costinescu • Ministrul 
Justiţiei, T. Stelian; Ministrul Lucrărilor Publice, V. G. Morţun; Ministrul 
Agriculturii şi Domeniilor, Al. Constantinescu; Ministrul Industriei şi Comer¬ 
ţului, M. G. Orleanu; Ministru de Războiu, General Gr. Crăiniceanu. 

(M. 0„ 1910, nr. 10, p. 425—6). 


367. 

înalt Ordin de zi către armată. 

7/20 Mai 1910. 

M. S. Regele Carol, după înaltul Ordin de zi din 10 Mai 1902, dă instrucţiuni 
noui pentru pregătirea armatei. In acelaşi timp, Principele Ferdinand, numit 
inspector general al armatei, va raporta de împlinirea acestor instrucţiuni. 

Ostaşi, 

Munca fără preget ce toţi aţi depus întru instruirea armatei, 
pe baza directivelor ce v’am dat prin Ordinul de zi din d0 Mai 1,902, 
a întărit într’un mod vădit armata, pregătind-o bine la înalta sa 
-chemare. 

Urmaţi mai departe pe această cale şi veţi fi vrednicii apărători 
ai patriei. 

In interesul unei unităţi mai mari şi în urma îmbunătă¬ 
ţirilor aduse armatei, în ultimii ani, prin modificarea legii de 
organizare, schimbarea materialului de artilerie, modificarea 
regulamentelor tactice şi diferite sporiri şi creaţiuni, socotesc de 
trebuinţă a da scumpei Mele armate noui prescripţiuni pentru 
propăşirea ei. 

1. Izbânda se întemeiază pe credinţă şi voinţa nestrămutată 
a fiecărui oştean, de a învinge cu orice preţ; pe vitejia fiecărui 
soldat şi pe iniţiativa fiecărui conducător cu o hotărîre nestrămu¬ 
tată în orice împrejurare; pe conlucrarea strânsă a tuturor şi a 
celor trei arme împreună. 

Aceste daruri se dobânesc numai prin desvoltarea îngrijită a 
fiecărui oştean şi prin o educaţie ostăşească desăvârşită. 

Nimic nu e mai primejdios pe câmpul de luptă decât lipsa de 
credinţă şi de voinţă în izbândă şi teama de răspundere. 

2. Infanteria va fi sigură a atinge scopul, dacă va fi obişnuită 
a străbate mari distanţe în un timp relativ scurt, să tragă cu li¬ 
nişte şi siguranţă, să se folosească de teren şi să înfrunte chiar 
lupta cu baioneta. 

3. Cavaleria va împlini frumoasa ei menire, în chip strălucit, 
dacă va fi desăvârşită în serviciul de cercetare, dacă se va putea 
mişca repede şi se va afla întotdeauna acolo, învingând toate ob¬ 
stacolele, unde se va da lovitura decisivă. 

4. Artileria va asigura izbânda, dacă va şti a trage bine, în- 
tr’un mod sigur, fără a fi expusă Ia pierderi mari şi a avea încă 
destule muniţii în momentul suprem al luptei. 

5. Trupele speciale şi serviciile diverse vor da un adevărat 
sprijin armatei, asigurând toate înlesnirile în mişcarea şi întreţi¬ 
nerea ei. 

6. Tăria armatei se sprijină pe iubirea şi îngrijirea superiorului 
penţru soldat şi mai ales pe disciplină, care nu poate fi căpătată 
nici prin mijloace dureroase, nici prin îngăduiri peste legi şi regu¬ 
lamente, însă numai prin o severitate binevoitoare şi nepărtini¬ 
toare. 

7. însărcinez pe Principele Ferdinand, prea iubitul Meu nepot, 
astăzi numit inspector general al armatei, a veghia, cu ocazia in- 

specţiunilor sale, ca să se îndeplinească toate ordinele Mele de zi 
şi să-mi raporteze asupra aplicării lor. 

Dat în Bucureşti, la 7 Aprilie 1910. 

CAROL. 

Ministru de Războiu, General de divizie, Gr. Crăiniceanu. 

(M. O., 1910, p. 1257—8). 


368. 

Toast pentru Regele Angliei. 

16/29 August 1910. 


Luni, 16 August, la orele 12% din zi, Feld-Mareşalul Lord Roberts a fost 
primit în audienţă oficială în salonul de recepţiune al Castelului de către M. S. 
Regele căruia I-a remis scrisorile prin care se notifica moartea Regelui Eduard 
VII şi urcarea pe tron a M. S. Regele George V, Rege al Marei Britanii şi Ir¬ 
landei, împărat al Indiilor. La sfârşitul mesei, M. S. Regele a toastat pentru 
fericirea Suveranului şi Reginei Angliei. 

Ridic paharul Meu în sănătatea M. S. Regelui George al Y-lea, 
rugând Pronia cerească să-L ocrotească şi să-I acorde o domnie 
lungă şi fără grije, pentru fericirea credincioşilor Săi supuşi şi 
prosperitatea vastului său imperiu. 

Cu aceste simţiminte şi pătruns de afecţiunea cea mai sinceră 
pentru Majestatea Sa, beau în sănătatea Majestăţilor Lor Regelui 
şi Reginei a Marei Britanii şi Irlandei, precum şi în acea a Augu¬ 
stei lor familii. 

Trăiască Majestăţile Lor! 

(M. O., 1910, nr. 110, p. 4648). 


369. 

Mesaj la deschiderea Corpurilor Legiuitoare. 

15/28 Noemvrie 1910. 


Prin mesajul de deschidere a sesiunii Corpurilor Legiuitoare Suveranul rea¬ 
minteşte opera legislativă înfăptuită şi importanţa ei pentru prosperarea Ro¬ 
mâniei. 

Domnilor Senatori, 

Domnilor Deputaţi, 

Sunt fericit că mă găsesc azi din nou_în mijlocul d-voastre 
pentru a deschide a patra sesiune ordinară a acestei legislaturi 
şi nu Mă îndoesc că, prin votarea legilor propuse de Guvernul 
Meu, din care aţi început a lua unele în cercetare, veţi desăvârşi 
opera d-voastre legislativă atât de bogată şi binefăcătoare pentru ţară. 

Chemaţi în vremuri grele spre a readuce, printr’o legiuire cum¬ 
pănită, liniştea şi încrederea între diferitele straturi sociale, aţi 
îndeplinit cu râvnă marea datorie care vi se impunea tuturor în 
faţa unor împrejurări aşa de grave. 

In urmărirea acestui înalt ţel aţi dat sprijinul d-voastre cel 
mai puternic Guvernului Meu pentru a reorganiza vieaţa noastră 
rurală şi a da un avânt sănătos întregei noastre desvoltări naţionale. 

Legile agrare, privitoare la învoieli agricole, la înfiinţarea Casei 
rurale, la obştiile pentru arendare, şi la cele de moşneni, cât şi la 
trusturile arendăşeşti, au lămurit şi împăcat raporturile economice 
şi, prin încurajarea spiritului de prevedere, au sporit formarea 
micei proprietăţi de sine stătătoare, asigurând odată cu liniştea 
socială şi creşterea bogăţiei generale. 

Reforma legilor de organizare judecătorească, înfiinţarea jude¬ 
cătoriilor rurale, stabilirea unor norme mai bune pentru recrutarea 
şi înaintarea magistraţilor; au pus la îndemâna populaţiunii ru¬ 
rale o justiţie grabnică şi nepărtinitoare şi au întărit prestigiul ma¬ 
gistraturii. 

Prin. Consiliul administrativ permanent, prin legile comunale 
şi a Jandarmeriei, prin măsurile contra alcoolismului cuprinse în 
legea cârciumilor, prin veniturile ce această lege a creat comunelor 
rurale, prin avântul dat învăţământului primar, construind în toate 
părţile ţării localuri de şcoli, precum şi prin solicitudinea pe care 
aţi arătat-o pentru starea sanitară, aţi dat satelor noastre putinţa 
să se desvolte în condiţiuni mai fericite, atât din punctul de ve¬ 
dere administrativ, cât şi din punctul de vedere cultural şi moral. 

Domnilor Senatori, 

Domnilor Deputaţi, 

înzestrarea largă a căilor ferate şi a portului Constanţa cu îm¬ 
bunătăţirile trebuincioase, nouile linii de căi ferate pe care le-aţi 

votat şi a căror executare s’a început cu activitate, grija pe care 
aţi purtat-o industriei şi comerţului, a căror interese sunt astăzi 
încredinţate unui ministru special, sprijinul dat băncilor populare 
şi cooperativelor săteşti, dispoziţiunile prevăzute în Codul silvic 
şi în legea Casei pădurilor pentru apărarea şi sporirea domeniului 
silvic, îndemnul dat creşterii vitelor în urma înfiinţării islazurilor 
comunale, a livezilor artificiale, a îmbunătăţirii serviciului zootehnic 
şi a nouăi convenţiuni comerciale cu Austro-Ungaria, vor contribui 
încă la mărirea avuţiei naţionale, care atât s’a desvoltat în ultimii 
ani, încât situaţia financiară, cu toate nouile nevoi ale Statului, 
este astăzi mai prosperă ca oricând, fără să se fi îngreuiat întru 
nimic sarcinile contribuabililor. 

Printr’o serie de legi, ce sprijină o Înţeleaptă politică comu¬ 
nală, aţi urmărit uşurarea stării populaţiunii orăşeneşti; băncile 
de meseriaşi, legea pentru cumpărarea de către comune a lemnelor 
din pădurile Statului, legile pentru locuinţele ieftine şi pentru în¬ 
mulţirea liniilor de tramvai în Bucureşti, precum şi creditele pentru 
alimentarea cu apă a diferitelor oraşe, înlesnind şi însănătoşind 
condiţiunile de traiu, vor îndruma mai bine vieaţa comunelor noastre 
urbane. 

Un însemnat pas s’a făcut prin întinderea regimului nostru 
constituţional în Dobrogea. Acordarea drepturilor politice a de¬ 
săvârşit legăturile veşnice a judeţelor transdunărene cu Patria 
mumă şi a încoronat activitatea stăruitoare ce s’a desfăşurat în 
ele de peste treizeci de ani. 


Domnilor Senatori, 

Domnilor Deputaţi, 

Mulţumită măsurilor energice luate la hotarele ţării şi activi- 
vităţii serviciului nostru sanitar, care ne-au ferit de o groaznică 
epidemie, s’a putut face fără primejdie manevrele de astă toamnă. 
Ele au dat tuturor prilejul să constate că, prin munca neobosită 
a ostaşilor noştri, prin legile de organizare şi prin creditele în¬ 
destulătoare votate de d-voastre, scumpa noastră armată este în 
măsură să răspunză oricând la aşteptările naţiunii. 

România, cu hotărîrea liniştită pe care i-o îngăduie puterile 
sale neîncetat crescânde, afirmă fără şovăire importanţa situaţiunii 

sale în mijlocul marilor interese europene. Astfel ne-am asigurat 
încrederea şi prietenia tuturor Statelor care, ca şi noi, găsesc în 
pace cea mai prielnică chezăşie a desvoltărh lor. 

Domnilor Senatori, 

Domnilor Deputaţi, 

Călăuziţi de dorul de înfrăţire a tuturor straturilor sociale şi 
de dorul de dreptate, veţi asigura şi în această ultimă sesiune a 
legislaturii, consolidarea Statului şi temeinica sa propăşire şi de 
aceea, cu neclintită credinţă în viitor, rog pe Cel Atotputernic 
să întindă peste lucrările d-voastre cereasca sa binecuvântare. 

Sesiunea Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Interne, Ion I. C. Bră- 
tianu ; Ministrul Cultelor şi Instrucţiunii, Sp. Haret; Ministrul Afacerilor Străine, 
Al. G. Djuvara; Ministrul Finanţelor, E. Costinescu; Ministrul Justiţiei, 
Toma Stelian; Ministrul Lucrărilor Publice, V. G. Morţun; Ministrul Agri¬ 
culturii şi Domeniilor, Al. Constantinescu ; Ministrul Industriei şi Comerţului, 
M. G. Orleanu; Ministru de Războiu, General Gr. Crăiniceanu. 

(M. O., 1910, p. 7417—8). 


370. 

Răspuns la Adresa Adunării Deputaţilor. 

1/14 Decemvrie 1910. 

M. Pherekyde, preşedintele Adunării, dă citire Adresei în care arată mul¬ 
ţumirea că Suveranul a rostit cuvinte de răsplată pentru adunarea Deputa¬ 
ţilor care a dat concurs Guvernului la readucerea liniştei şi asigurarea drep¬ 
tăţii în sânul populaţiei rurale. Arată importanţa reformelor agrare prin care 
se începe o eră nouă în viaţa politică şi socială şi datoria tuturor de a le apăra 
şi întări. Asigură pe Suveran de activitatea ce o vor depune Deputaţii şi de so¬ 
lidaritatea lor cu guvernul. M. S. Regele se bucură că Armata va atrage deo¬ 
sebita atenţie a Camerii. 

Domnule Preşedinte, 

Domnilor Deputaţi, 

Cu o adâncă recunoştinţă primesc bunele urări ce-Mi le aduceţi 
dîn partea Adunării Deputaţilor, precum şi dovezile de iubire şi 
devotament ce Mi le reînnoiţi astăzi, în chip aşa de măgulitor pentru 
Mine. 

Nu mă îndoiesc că munca desfăşurată în cursul acestei legis¬ 
laturi, pe care, cu regret, o văd apropiindu-se de sfârşitul ei, va fi 
bogată în roade bune şi că legile votate vor contribui la paşnica 
propăşire a scumpei noastre Patrii. 

Necurmatul interes ce l-aţi arătat pentru armată Mă bucură în 
mod deosebit. Prin desvoltarea şi întărirea ei, am dobândit nea¬ 
târnarea politică, întocmai precum bunele noastre finanţe ne asi¬ 
gură neatârnarea economică. 

Să veghem dar, ca aceşti doi factori precumpănitori de care 
atârnă tăria Statului să fie feriţi de verice ştirbire, astfel ca să 
putem privi viitorul cu deplină încredere şi să urmăm cu stator¬ 
nicie politica noastră cumpănită din trecut. 

Din adâncul inimii vă mulţumesc din partea Reginei şi Fami¬ 
liei Mele, pentru dragostea cu care ne înconjuraţi. 

(M. O., 1910, nr. 196, p. 7970). 


371. 

Răspuns la Adresa Senatului. 

11/24 Decemvrie 1910. 

Generalul C. Budişteanu, preşedintele Senatului, arată că prin sprijinul 
dat Guvernului şi prin votarea legilor propuse s’a asigurat liniştea şi bunele 
raporturi dintre toate clasele. Prin îmbunătăţirea soartei ţărăneşti, prin crea¬ 
rea micei proprietăţi, agricultura se va aşeza pe baze mai temeinice şi astfel 
se va îmbunătăţi starea economică a păturii rurale. Acordarea drepturilor po¬ 
litice Românilor de peste Dunăre a desăvârşit legătura Dobrogei cu România. 
Asigură pe Suveran de sprijinul pe care-1 va da Senatul Guvernului. M. S. 
Regele e de acord cu hotărîrile Senatului şi-i mulţumeşte pentru urări. 

Domnule Preşedinte, 

Domnilor Senatori, 

Mărturisirile de iubire şi devotament ce Mi le aduceţi din partea 
Senatului sunt scumpe inimei Mele şi le primesc cu o adâncă recu¬ 
noştinţă. 

Cu încredere şi mulţumire, putem privi şirul de reforme ce s’au 
săvârşit în cursul acestei însemnate legislaturi şi prin care se în¬ 
deplinesc dorinţele ce, în momente grele, le-am arătat ca trebuin¬ 
cioase, pentru a readuce pacea socială. Această bună armonie şi 
reciprocă încredere suntem datori a le aşeza pe trainice temelii de 

dreptate şi a le întări prin o neadormită sârguinţă, căci numai ele 
ne pot asigura o desvoltare normală. 

De asemenea am văzut cu plăcere alcăţjiirea legilor menite a 
păstra prin un regim adevărat conservator, domeniul nostru silvic, 
această podoabă a Ţării şi izvor însemnat de bogăţie, cu o înrâurire 
aşa de binefăcătoare asupra agriculturii noastre. 

Hotărîtul sprijin ce l-aţi dat Guvernului Meu, a înlesnit mult 
desăvârşirea roditoarei opere întreprinsă cu atâta râvnă, spre binele 
şi întărirea Patriei. 

Din tot sufletul, vă mulţumesc pentru caldele urări adresate 
Mie,. Reginei şi Familiei Mele. 

(M. O., 1910, nr. 204, p. 8242). 


372. 

înalt Ordin de zi către armată. 

l/ll Ianuarie 1911. 

M. S. Regele urează ostaşilor ani mulţi, sănătate şi fericire, cu prilejul anului 
nou, mulţumindu-le pentru munca stăruitoare, simţimântul de datorie şi spi¬ 
ritul de disciplină de care au dat dovezi. 

Ostaşi, 

Ţara nu cruţă niciun sacrificiu pentru întărirea armatei, având 
nestrămutata credinţă că sunteţi oricând gata a împlini înalta 
voastră chemare. Ultimele manevre au dovedit din nou că Regatul 
se poate rezema cu siguranţă pe puterea sa militară. Vă mulţumesc 
dar călduros pentru munca voastră stăruitoare şi pentru toate 
silinţele ce aţi desfăşurat în cursul anului care s’a sfârşit. Rămâneţi, 
ca şi în trecut, însufleţiţi de simţimântul de datorie şi de spiritul 
de disciplină. Iubiţi pe şefii şi fraţii voştri de arme, păstrând un 
neclintit devotament pentru Patrie şi Tron. Gândiţi-vă neîncetat 
la jurământul vostru, care trebue să fie adânc întipărit în inima 
voastră. Astfel veţi fi de-a-pururea siguri de dragostea Mea şi veţi 
bine merita recunoştiinţa Ţării. 

Din tot sufletul vă urez ani mulţi, sănătate şi fericire. 

Dat în Bucureşti, la 1 Ianuarie 1911. 

CAROL. 

(M. O., 1911, nr. 220, p. 8945). 

373. 

Mesaj la deschiderea Corpurilor Legiuitoare. 

7/20 Martie 1911. 

Parlamentul precedent, în urma demisiei guvernului, fusese dizolvat şi nouile 
Corpuri sunt convocate având să se ocupe îndeosebi cu măsurile menite să 
îmbunătăţească starea economică şi socială a ţării în deosebi a meseriaşilor, 
micilor funcţionari şi corpului didactic la oraşe şi a ţăranilor la sate. 

Domnilor Senatori, 

Domnilor Deputaţi, 

Cu o deosebită mulţumire viu astăzi în mijlocul d-voastre pen¬ 
tru a deschide întâia sesiune a nouăi legislaturi. 

Demisia Cabinetului precedent şi numirea guvernului actual au 
tras după sine dizolvarea Corpurilor Legiuitoare, ajunse aproape 
la termenul lor constituţional. 

Ieşiţi de câteva zile din alegerile generale, d-voastre, prin o 
însemnată majoritate, aduceţi guvernului pe care l-am chemat la 
cârma Statului, încrederea ţării. 

Acest acord între Ţară şi Tron este o chezăşie pentru îndepli¬ 
nirea misiunii guvernului Meu, cu atât mai mult cu cât putem 
privi în linişte situaţia din afară. Politica statornică şi cumpătată 
ce o urmăreşte România fără şovăire de peste un pătrat de veac 
ne-a asigurat cele mai hune relaţii cu toate statele. Menţinerea 
păcii, care este scopul comun al năzuinţelor, este şi dorinţa noastră 
de căpetenie. 

Domnilor Senatori, 

Domnilor Deputaţi, 

Guvernul Meu a adus la cunoştinţa tuturor măsurile ce le 
crede menite a îmbunătăţi starea economică şi socială a Ţării. Ele 
vor forma obiectul activităţii d-voastre în decursul legislaturii care 
începe astăzi. 

Pentru scurta sesiune de faţă sarcina d-voastre va fi mai ales 
cercetarea şi votarea la timp a bugetului. Prin votarea legilor ce 
stau în legătură cu el veţi face de pe acum un pas hotărîtor în di¬ 
recţia reformelor cerute de situaţia internă şi mai ales întru uşu- 

rarea vieţii ţăranilor şi a multora din orăşenii prea atinşi de scum¬ 
pirea traiului. 

Până ce se vor vota legile pentru vânzarea-de pământ la ţărani, 
pentru asigurarea lucrătorilor, pentru noua organizare a meseriilor 
şi pentru descentralizarea administrativă, veţi avea să veniţi îndată 
în ajutorul ţăranilor nevoiaşi, scutind loturile mai mici de şease 
hectare de orice dare către Stat şi pe de altă parte să îmbună¬ 
tăţească starea funcţionarilor inferiori dela căile ferate, precum şi 
salariile din învăţământul primar şi secundar. 

Situaţia finanţelor noastre ne îngăduie aceste înlesniri şi ne 
impune totodată să destinăm, fără a sdruncina echilibrul bugetului, 
un spor de opt milioane pentru armată, la a cărei întărire Ţara a 
fost totdeauna gata să aducă jertfele cele mai mari. 

Domnilor Senatori, 

Domnilor Deputaţi, 

în fiecare an al lungei Mele Domnii am avut adânca mulţumire 
să constat progresul săvârşit în scumpa Noastră Patrie. 

Urez ca şi această legislatură, prin concursul luminat ce-1 veţi 
da guvernului Meu, să fie cât mai bogată în rezultate fericite. 

Dumnezeu să binecuvânteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele 1 Consiliului de Miniştri şi Ministrul Finanţelor, P. P. Carp, 
Ministrul Afacerilor Străine, T. Maiorescu; Ministru de Interne, Al. Marghi¬ 
loman; Ministrul Agriculturii şi Domeniilor, Ion N. Lahovari; Ministrul Cul¬ 
telor şi Instrucţiunii, C. C. Arion; Ministrul de Războiu, N. Filipescu; Mi¬ 
nistrul Lucrărilor Publice, Bariu St. Delavrancea; Ministrul Industriei şi Co¬ 
merţului, D. E. Neniţescu; Ministrul Justiţiei, M. G. Cantacuzino. 

(M. O., 1911, nr. 271, p. 11385—6). 


374. 

Răspuns la Adresa Adunării Deputaţilor. 

23 Martie/5 Aprilie 1911. 

C. Olănescu, preşedintele Camerei, împreună cu delegaţia acestui corp 
legislativ, prezintă răspunsul la mesajul Tronului, prin care afirmă că se va lucra 
de acord cu guvernul pentru reformele propuse. M. S. Regele, mulţumind pentru 

asigurările de dragoste şi credinţa ce I se exprimă, simte o deosebită bucurie 
că îmbunătăţirea soartei ţărănimii preocupă Corpurile Legiuitoare, ca şi îm¬ 
bunătăţirea situaţiei corpului didactic şi dotarea armatei. 

Domnule Preşedinte, 

Domnilor Deputaţi, 

Primesc cu o deosebită mulţumire asigurările de dragoste şi cre¬ 
dinţă ce Mi-le aduceţi, în cuvinte aşa de calde, din partea Adunării 
Legiuitoare. 

Cu mare bucurie văd că primele gânduri ale Camerii sunt în¬ 
dreptate către acei mai greu atinşi de scumpetea traiului, mai ales 
către ţărani, a căror muncă contribue într’o măsură însemnată la 
bogăţia Ţării şi care, ca ostaşi, sunt scutul Patriei. Nu mă îndoiesc 
dar că grija ce vă însufleţeşte de a uşura soarta lor va putea fi în¬ 
făptuită prin măsuri bine chibzuite, păstrând neatinsă soliditatea 
finanţelor noastre, aşa de strâns legate cu buna stare economică 
şi politică. 

Sunt încredinţat că îmbunătăţirea ce se va aduce în folosul 
Corpului didactic va fi un imbold nou la munca sa pentru buna 
îndrumare a tinerimii şcolare. 

De asemenea simt o vie satisfacţiune văzând cât de pătrunşi 
sunteţi de menirea scumpei noastre armate şi de datoria ce avem 
de a o înzestra cu toate mijloacele spre a-şi îndeplini înalta sa che¬ 
mare. 

Sprijinul ce sunteţi hotărîţi a-1 da guvernului Meu întru reali¬ 
zarea programului ce vi l-a înfăţişat este o chezăşie sigură că lucră¬ 
rile Camerii vor fi rodnice şi închinate binelui Ţării. 

încă odată vă mulţumesc din suflet pentru mărturisirile de 
credinţa ce Ie arătaţi Mie şi Familiei Mele şi rog pe Atotputernicul 
să binecuvânteze munca acestei legislaturi. 

(M. O., 1911, nr. 286, p. 11953—4). 

375. 

Răspuns la Adresa Senatului. 

3/17 Aprilie 1911. 

G. Gr. Cantacuzino, preşedintele Senatului, prin citirea Adresei arată că 
Maturul Corp va înlesni realizarea programului pe baza căruia a fost ales, pri¬ 
vitor la îmbunătăţirea stării economice şi sociale a Ţării. Legiuirile pe care 


www.dacoromanica.ro 


432 


REGELE CAROL I 


guvernul le anunţă relativ la vânzarea de pământ sătenilor, la asigurarea lu¬ 
crătorilor, la reorganizarea meseriilor şi la reforma administrativă vor constitui 
obiectul preocupărilor Senatului şi vor contribui la întărirea armatei. încheie 
cu urări. M. S. Regele e încredinţat de patriotismul Senatului şi e sigur că 
activitatea lui va fi rodnică. 


Domnule Preşedinte, 

Domnilor Senatori, 

Sunt totdeauna fericit când mă găsesc în mijlocul membrilor 
Senatului, care, prin experienţa şi maturul lor sfat aduc un concurs 
aşa de luminat, la buna alcătuire a legilor. 

Sentimentele de iubire şi credinţă ce Mi le arătaţi din partea 
acestui înalt corp au pentru Mine un deosebit preţ şi vă mulţu¬ 
mesc călduros pentru bunele voastre urări. 

Privesc ca o sfântă datorie de a încbina puţinii ani pe care 
Dumnezeu va binevoi să Mi-i dăruiască încă, la propăşirea şi mă¬ 
rirea sciimpei noastre Românii. 

Doresc ca noua legislatură, care începe cu această sesiune, să 
fie rodnică în foloase pentru binele obştesc şi ca prin sprijinul ce-1 
veţi da guvernului Meu, să asiguraţi desvoltarea noastră treptată 
şi statornică. 

Am deplina încredinţare că tot ce vom face întru buna îndru¬ 
mare şi ridicare a ţăranului, va lărgi şi consolida temeliile Sta¬ 
tului, mărind în acelaş timp şi bogăţia publică. 

încă dela începutul lungii Mele domnii, toate guvernele îm¬ 
preună cu reprezentaţiunea naţională, au înconjurat oştirea cu o 
neţărmurită îngrijire şi dragoste, iar Ţara şi-a impus cu bucurie 
cele mai însemnate jertfe pentru dânsa. Cu vie satisfacţiune con¬ 
stat că şi de astădată Corpurile Legiuitoare sunt gata a păşi pe 
aceeaşi cale patriotică, spre a pune puterea noastră armată în stare 
de a apăra oricând neatârnarea şi vrednicia Patriei. 

Reînnoindu-vă viile Mele mulţumiri şi în numele Reginei şi Fa¬ 
miliei Mele pentru scumpele dovezi de dragoste din partea Sena¬ 
tului, urez din suflet ca lucrările d-voastre să întărească şi mai 
mult însemnata situaţie ce România şi-a câştigat-o prin munca şi 
politica sa înţeleaptă. 

(M. O., 1911, nr. 4, p. 194). 

376. 

Mesaj la închiderea Corpurilor Legiuitoare. 

22 Aprilie/5 Mai 1911. 

M. S. Regele închide sesiunea Corpurilor Legiuitoare manifestându-şi sa¬ 
tisfacţia că şi-au îndeplinit misiunea fixată. 

Domnilor Senatori, 

Domnilor Deputaţi, 

închizând astăzi întâia sesiune a nouăi legislaturi, sunt fericit 
a vă exprima mulţumirile Mele pentru munca înţeleaptă, cu care 
a-ţi răspuns la însărcinarea primită dela Ţară. 

în scurtul timp în care v’aţi putut desfăşura activitatea, aţi 
contribuit la realizarea unei părţi însemnate din îmbunătăţirile 
cerute de situaţia internă. 

Prin votarea bugetului întocmit în vederea acestor îmbună¬ 
tăţiri şi prin modificarea parţială a câtorva legi, aţi uşurat vieaţa 
ţăranilor şi aţi dovedit îngrijirea ce o aveţi pentru interesele cla¬ 
selor celor numeroase, dând totodată armatei mijloacele trebuin¬ 
cioase pentru întărirea ei. 

Mulţumită sprijinului ce daţi guvernului Meu, rodnica sesiune 
cu care aţi început, va fi urmată de altele tot aşa de binefăcătoare 
şi astfel veţi fi făcut un pas mai departe întru înaintarea României. 

Sesiunea actuală a Corpurilor Legiuitoare este închisă. 

CAROL. 

Preşedintele Consiliului de Miniştri şi Ministru de Finanţe, P. P. Carp; 
Ministrul Afacerilor Străine, Titu Maiorescu Ministrul de Interne, Al. Mar¬ 
ghiloman ,■ Ministrul Agriculturii şi Domeniilor, Ion N. Lahovari ,■ Ministrul 
Cultelor şi Instrucţiunii, Const. C. Arion ,■ Ministrul de Războiu, N. Filipescu ; 
Ministrul Lucrărilor Publice, B. St. Delavrancea; Ministrul Industriei şi Comer¬ 
ţului, S. D. Neniţescu,- Ministrul Justiţiei, M. G. Cantacuzino. 

(M. O., 1910, nr. 18, p. 713). 


377. 

Discurs la inaugurarea nouăi clădiri a Camerei de Comerţ 
şi Industrie. 

24 Mai/6 Iunie 1911. 

Hagi Tudorache, preşedintele Camerei de comerţ şi industrie, printr’o cu¬ 
vântare manifestă bucuria faţă de prezenţa M. S. Regelui; înfăţişează apoi 

activitatea Camerii în cei 42 de ani deia înfiinţarea ei, făcând istoricul acestei 
instituţii. Vorbesc în acelaş sens: M. Blank, în numele Bursei şi Ministrul Co¬ 
merţului şi Industriei, Neniţescu, în numele guvernului. M. S. Regele mulţu¬ 
meşte pentru întâmpinările rostite şi arată partea luată de Camera de Comerţ 
şi Industrie la desvoltarea economică a României. 


Sunt viu mişcat de călduroasele cuvinte cu care Mă întâmpinaţi 
în numele Camerei de Comerţ şi a Bursei şi de bunele urări ce mi 
le aduceţi cu 'prilejul acestei solemnităţi. 

Vă rog să primiţi adânca Mea mulţumire pentru aceste mult 
preţuite mărturisiri de credinţă şi devotament. 

Propăşirea economică a României se datoreşte înmulţirii şi 
ieftenirii mijloacelor de transport, care i-au dat, în mai puţin de 
50 de ani, un avânt neasemănat în Europa întreagă. Elementele 
acestei propăşiri le avem în rodnicia pământului, în bogăţiile 
ascunse în subsol şi în situaţia noastră geografică. Spre a ieşi la 
iveală nu le lipsea decât o înţeleaptă şi încordată iniţiativă. Această 
iniţiativă a luat-o Statul, care, îndată după războiul pentru nea¬ 
târnare, a îndrumat toată activitatea sa în această direcţiune, prin 
înfiinţarea de drumuri de fier, prin regularea navigaţiunii dună¬ 
rene, prin amenajarea porturilor şi aşezarea măreţului pod peste 
Dunăre, prin convenţiuni comerciale şi nenumărate măsuri, menite 
toate a ridica valoarea productelor agriculturii noastre şi a încu¬ 
raja comerţul şi industria. 

Aceste silniţe, urmărite cu o necurmată statornicie, au avut o 
răsplată de care toţi ne putem bucura astăzi. 

Se cuvine ca în această zi, când reprezentanţii cei mai de seamă 
ai comerţului şi industriei se află adunaţi spre a inaugura frumosul 
local al Camerei de Comerţ din Capitală, să reamintim acest trecut 
de muncă stăruitoare şi să culegem din această privire înapoiu, un 
învăţământ pentru viitor. 

Camerele de Comerţ şi Industrie au dat guvernului un preţuit 
sprijin, prin sfaturi luminate şi lucrări însemnate. Am marea mul¬ 
ţumire de a recunoaşte că aceste sfaturi şi lucrări au avut mai 
totdeauna în vedere, nu interese particulare, ci binele obştesc şi că 
înfiinţarea acestor Camere, alcătuite din fruntaşii comerţului şi 
industriei, a răspuns înaltei lor meniri. 

Şi vouă, dar, se datoreşte o parte din frumoasele izbânzi câşti¬ 
gate pe terenul economic, care ne umple inima de o îndreptăţită 

mândrie şi ne permite a nădăjdui că acest minunat avânt — pe 
care L-am putut constata şi admira din nou în ultima Mea călă¬ 
torie pe Dunăre şi la Constanţa — nu se va opri aci, ci se va 
desfăşura tot mai îmbucurător şi binecuvântat, arătând astfel 
lumii civilizate că Românii râvnesc a-şi face un nume respectat, 
nu numai prin arme pe câmpul de luptă, dar şi prin muncă cinstită 
şi stăruitoare. 

Comerţul şi industria sunt la noi cele mai puternice auxiliare 
ale agriculturii; desvoltarea armonică a acestor trei nesecate izvoare 
de bun traiu şi bogăţie ne este o chezăşie de un viitor frumos şi bla¬ 
goslovit. 

Urez, dar, Camerei de Comerţ şi Industrie din Capitală să fie 
pildă neclintită acestor patriotice silinţe şi ca munca ei pe câmpul 
economic — de-a-pururea inspirată de interesul general al ţării — 
să fie spornică şi rodnică. 

(M. O., 1911, nr. 40, p. 1722). 


378. 

Toast la primirea în audienţă a Generalului de Romanenko. 

5/19 Iunie 1911. 

Generalul de Romanenko vine în fruntea unei misiuni ruseşti să aleagă 
locul pentru aşezarea monumentului în amintirea generalului Suvarov în Râm¬ 
nicul Sărat. La masa ce a dat în cinstea misrunei ruse, M. S. Regele închină 
pentru împăratul şi împărăteasa Rusiei, amintind confraternitatea armatelor 
ruso-române în luptele dela 1877. 

Cu o îndoită bucurie vă salut printre Noi, căci prezenţa 
d-voastră îmi reaminteşte epoca atât de scumpă inimei Mele, care 
a cimentat confraternitatea armatelor noastre pe câmpul de bătaie. 

Mă folosesc deci, cu vie mulţumire, de această fericită ocazie, 
pentru a ridica paharul Meu în sănătatea M. S. împăratul Nicolae, 
făcând urări călduroase pentru fericirea Sa şi pentru gloria bravei 
Sale armate. 

Să trăiască MM. LL. împăratul şi împărăteasa. 

(M. O., 1911, nr. 52, p. 2380). 

379. 

M. S. Regele către Iussuf Izzedin. 

U/27 August 1911. 

Vizita moştenitorului tronului otoman, Iussuf Izzedin, la Constanţa. La cina 
ce s’a dat în onoarea Iui, M. S. Regele Carol I a ridicat un toast în sănătatea 
Sultanului şi a Moştenitorului Tronului. 

Vizita Alteţei Voastre Imperiale Ne aduce o vie bucurie şi salu¬ 
tăm prezenţa Voastră printre Noi, cu atât mai mare satisfacţiune, 
cu cât ea confirmă din nou excelentele raporturi stabilite într’un 
mod aşa de fericit între statele noastre, în interesul păcii generale. 

Făcând urările cele mai călduroase pentru fericirea M. S. Sul¬ 
tanului şi aceea a Alteţei Voastre Imperiale, precum şi pentru pros¬ 
peritatea Imperiului Otoman, a cărui desvoltare şi progres îl ur¬ 
mărim cu o sinceră simpatie, ridic paharul Meu în sănătatea M. S. 
Sultanului şi a Alteţei Voastre Imperiale. 

Trăiască Majestatea Sa împăratul Otomanilor. 

(M. O., 1911, nr. 108, p. 5253). 


380. 

M. S. Regele către Vice-amiralul Bostrem. 

Sinaia, 18 Septemvrie/1 Octomvrie 1911. 

Escadra rusă din Marea Neagră, sub comanda vice-amiralului Bostrem, 
vine la Constanţa. O delegaţie, sub conducerea vice-amiralului, merge la Si¬ 
naia să salute pe M. S. Regele Carol I. Delegaţia e reţinută la dejun şi Suve¬ 
ranul ridică un toast în sănătatea Ţarului şi gloria marinei imperiale. 

Sosirea escadrei ruseşti la Constanţa şi prezenţa ofiţerilor ma¬ 
rinei imperiale în mijlocul Nostru, îmi dă pentru a doua oară, 
anul acesta, fericitul prilej de a închina în sănătatea M. S. împă¬ 
ratului, Augustului vostru Suveran. Viu mişcat pentru graţioasa 
atenţiune ce a avut, binevoind a trimite escadra Mărei Negre în 
apele române, spre a Mă saluta, mulţumesc Majestăţii Sale din 
■fundul inimei pentru această nouă dovadă de prietenie, ce are un 
aşa mare preţ pentru Mine. Făcând urările cele mai călduroase 


www.dacoromanica.ro 


SEPT.-OCT. 1911 


CUVÂNTĂRI 


437 


pentru fericirea Sa, precum şi pentru gloria marinei Imperiale, 
ridic paharul Meu în sănătatea Augustului vostru Suveran, care 
îmi este cu deosebire scumpă. 

Trăiască Majestatea Sa împăratul Nicolae. 

(M. O., 1911, nr. 135, p. 6386). 


381. 

M. S. Regele către Ieşeni. 

Iaşi, 25 Septemvrie/8 Octomvrie 1911. 

După asistarea la manevrele din jurul Romanului, Familia Regală a plecat 
cu trenul spre Iaşi. Acolo a fost întâmpinată de autorităţi şi notabilităţi şi o 
imensă mulţime. Seara s’a dat o cină la Palat Ia care au fost invitaţi miniştri, 
ataşaţi militari ş.a. Primarul Iaşilor aduce omagii de recunoştinţă Suveranului 
din partea cetăţenilor Ieşeni. M. S. Regele mulţumeşte Ieşenilor pentru primirea 
ce I-au făcut şi ridică paharul în sănătatea lor. 

Cuvântarea d-voastră, aşa de bine simţită şi măgulitoare pentru 
Mine, găseşte un răsunet recunoscător în inima Mea. 

Suntem fericiţi că am putut veni din nou în scumpa noastră 
a doua Capitală, care Ne-a priiiiit şi astădată cu braţele deschise. 

Adânc mişcat de calda şi strălucita întâmpinare, mulţumim din 
fundul inimei pentru dragostea ce Ieşenii Ne arată în toate îm¬ 
prejurările. Doresc ca Iaşii să fie nu numai un focar al ştiinţei, 
dar să se poată folosi şi de avântul neaşteptat pe care ţara l-a luat 
în cursul unei jumătăţi de veac. 

Această desvoltare însemnată se datoreşte în mare parte Unirii 
Principatelor din care a răsărit Regatul. 

Vechiul scaun domnesc al Moldovei a iăcut în privinţa aceasta 
jerfe simţitoare şi merită prin urmare cea mai vie recunoştinţă 
pentru abnegaţia sa, arătată în momente aşa de hotărîtoare pentru 
viitorul României; nu se va uita cât de mult Iaşii au contribuit 
la mărirea Patriei. 

însufleţit de aceste simţiminte şi cu urările cele mai calde pentru 
acest frumos oraş, ridic paharul Meu în sănătatea iubiţilor Mei 
Ieşeni. 

(M. 0„ 1911, nr. 142, p. 6707). 


www.dacoromanica.ro 


438 


BEGELE CAROL I 


382. 

M. S. Regele către trimişii Rusiei şi Austro-Ungariei. 

laşi, 26 Septemvrie/9 Octomvrie 1911. 

La manevrele armatei române din Moldova, Ţarul Rusiei şi împăratul 
Austro-Ungariei au trimis delegaţi speciali să salute pe M. S. Regele Carol I la 
Iaşi. Suveranul a dat o cină la care a invitat pe aceşti trimişi şi a ridicat 
toast în sănătatea ambilor monarhi. 

îndeplinesc o datorie scumpă inimei Mele, ridicând paharul 
Meu în sănătatea Majestăţilor Lor împăratului Francisc Iosef şi 
a împăratului Nicolae, care au binevoit a Mă saluta cu prilejul 
şederii Mele în Iaşi prin trimişi speciali. Exprim Majestăţilor Lor 
adânca Mea recunoştinţă pentru această graţioasă atenţiune, care 
Mă mişcă viu şi fac urările cele mai călduroase pentru fericirea 
Lor şi prosperitatea Imperiilor Lor, cu care suntem legaţi printr’o 
strânsă prietenie. 

în sănătatea Majestăţii Sale împăratul Austriei, Rege al Un¬ 
gariei şi în sănătatea Majestăţii Sale împăratul tuturor Rusiilor. 

(M. O., 1911 nr. 143, p. 6763). 


383. 

M. S. Regele la 50 de ani dela întemeierea Universităţii din Iaşi. 

Iaşi, 27 Septemvrie/10 Octomvrie 1911. 

In sala Teatrului Naţional a avut loc solemnitatea pentru aniversarea a 50 
de ani dela înfiinţarea Universităţii din Iaşi. Suveranul şi Familia Regală, la 
sosire, sunt întâmpinaţi de Preşedintele Consiliului de miniştri, de Primarul 
Iaşilor şi de Rectorul Universităţii. După executarea compoziţiei naţionale 
de G. Enescu, M. S. Regele se ocupă de menirea Universităţii în stat. 

Cu cea mai vie bucurie urez bunavenire învăţaţilor noştri 
oaspeţi, care ne-au făcut mare cinste de al veni spre a sărbători 
cu noi întâiul jubileu al tinerii noastre Universităţi din Iaşi. Mul¬ 
ţumirea îmi este cu atât mai mare că Mă găsesc în mijlocul iubiţilor 
Mei Ieşeni şi că pot prezida la o serbare de aşa mare însemnătate 
pentru desvoltarea culturală a României. 

întemeiată acum 50 de ani de către Principele Alexandru Ion 
Cuza, după iniţiativa marelui său ministru Mihail Kogălniceanu 

— a cărui neştearsă amintire se va slăvi mâne — această Univer¬ 
sitate a fost primul rod binecuvântat al Unirii Principatelor dună¬ 
rene, cea dintâiu manifestare a redeşteptării intelectuale şi naţio¬ 
nale, mult timp dorită şi împiedecată. Ea s’a ridicat pe ruinele 
Academiei Mihăilene, unde cuvântul înflăcărat a lud Kogălniceanu 
răsunasâ deja, aruncând sămânţa cea mântuitoare şi vestind tim¬ 
purile mai bune ce erau să sosească. în cursul său de istorie naţio¬ 
nală, însufleţit de un adânc patriotism, Kogălniceanu vorbeşte 
nu ca un Moldovean, ci ca un Român, care pătrunde viitorul şi-l 
pregăteşte. Dar această îndrăzneală prematură provoacă o nemi¬ 
loasă reacţiune: voinicul luptător o plăteşte cu surghiunul, iar 
Academia Mihăileană este închisă. 

Nu trecu mult timp însă şi Kogălniceanu, ajuns sfetnicul 
ascultat al unui Domnitor patriot, avu fericirea de a putea atinge 
ţelul Urmărit fără preget în tot timpul tinereţei sale, adică de a 
deschide larg uşile acestei Universităţi şi de a da sufletului românesc 
hrana intelectuală care trebue să-l învioreze şi să-l regenereze. 

Din acest moment înălţător şi sub impulsiunea unor profesori 
cu iubire de ţară, conştiinţa naţională începu a relua cunoştinţă 
de ea însăşi, iar calea propăşirii se deschise largă în toate direc¬ 
ţiunile şi pentru toate treptele sociale. 

Luând contact cu ştiinţa şi civilizaţia, am putut să ne asimilăm, 
pe încetul, progresele dobândite de celelalte popoare, să ne apro¬ 
piem de ele şi să ieşim din izolarea şi întunecimea în care trăisem. 
Acesta este nemăsuratul folos ce l-am căpătat prin întemeierea 
ambelor noastre Universităţi, ele ne-au învăţat a cunoaşte condi¬ 
ţiile neapărate ale adevăratei culturi şi ale adevăratei măriri a unei 
ţări, adică munca stăruitoare care îmbogăţeşte, instrucţiunea sănă¬ 
toasă care lărgeşte judecata şi educaţiunea morală, care alcătueşte 
caractere tari şi asigură buna ordine socială. 

Universitatea este dar cheia de boltă a clădirii Statului, menită 
a întinde câmpul cunoştinţelor folositoare, ale adevărului şi ale 
frumosului, şi — ca un focar puternic — a lumina minţile şi a 
încălzi inimile spre a le îndruma pe căile rodnice şi moralizatoare 
ale muncii aprige, închinându-le binelui obştesc. 

Iată, domnilor profesori, programul şi domeniul vostru de 
acţiune; el cuprinde nu mai puţin ca întregul viitor al Patriei şi 
acest fapt cată să vă dea, împreună cu mândria falnicei noastre 

chemări şi simţul marei răspunderi ce apasă asupra conştiinţei 
d-voastre. 

Daţi-Mi voie să vă reamintesc una din frumoasele învăţături 
ce le dedea bătrânul Voievod Neagoe Basarab fiului său; ea vă va 
arăta această răspundere sub o fotmă şi mai mişcătoare: 

« Mintea stă în trupul omului drept ca steagul în mijlocul răz¬ 
boiului şi 'toată oastea caută la steag. Şi până stă steagul în răz- 
boiu, nu se cheamă acel războiu biruit; măcar de are şi năvală 
grea spre sine, ei tot caută steagului şi se adună împrejurul lui. 
Iar dacă steagul cade, atunci toate ostile se risipesc şi nu se ştie 
unul cu altul cum fac şi încotro merg ». 

Acest steag, de care atârnă viitorul Nostru, îl ţineţi în mâinile 
voastre; sub cutele lui aleargă o tinerime doritoare de izbânzi. 
Dea Domnul ca să stea tot sus, pe calea mântuirii şi premăririi 
neamului şi să se vază de departe pentru cinstea şi înălţarea scumpei 
noastre Românii. 

Aceasta este cea mai adâncă, cea mai mare dorinţă a inimei 
Mele. 

(M. O., 1911, nr. 144, p. 6798). 


384. 

Discurs la inaugurarea cursurilor universitare din Iaşi. 

Iaşi, 29 Septemvrie/12 Octomvrie 1911. 

Rectorul Universităţii, Dr. Bogdan, prin cuvântarea ce ţine arată mândria 
şi recunoştinţa faţă de prezenţa M. S. Regelui şi Familiei Sale la deschiderea 
cursurilor, sprijinul dat de Suveran Universităţii de câte ori a fost cerut, mi¬ 
siunea şi progresele acestei Instituţii de cultură. M. S. Regele indică idealul 
pe care trebue să-l urmărească Universitatea: o muncă sârguitoare închinată 
binelui şi adevărului: păstrarea neştirbită a credinţei strămoşeşti şi ridicarea 
Patriei prin forţele morale şi intelectuale » ale fiilor ei. Dărue 300.000 ,ăd lei 
senatului universitar din a căror dobândă să se întreţină studenţi săraci şi 
să se publice teze universitare. 

Sunt viu mişcat de sentimentele de dragoste şi credinţă ce Mi 
le reînnoiţi din partea Universităţii Iaşilor şi care găsesc un adânc 
răsunet de recunoştinţă în inima Mea. 

După vrednica sărbătorire a jubileului Universităţii, în care s’a 
amintit trecutul, am dorit să viu din nou în mijlocul vostru, la 

deschiderea cursurilor, pentru a ne îndrepta gândul împreună spre 
viitor şi a vă arăta desăvârşita Mea încredere că roadele acestui 
înalt aşezământ de cultură, care a primit acum o nouă sfinţire, 
vor răspunde aşteptărilor Ţării. 

Aceste aşteptări le cunoaşteţi: o muncă sârguitoare închinată 
binelui şi adevărului; păstrarea neştirbită a credinţei strămoşeşti 
şi ridicarea Patriei prin forţele morale şi intelectuale ce le veţi 
dobândi aici. 

Jertfele însemnate ce le face Statul pentru voi, iubiţi studenţi, 
solicitudinea şi necurmatul Meu interes pentru studiile voastre, 
vă vor îndemna cu siguranţă a vă arăta vrednici de dragostea pe 
vă înconjură. 

Ca un semn al acestui interes şi un nou imbold la muncă, am 
hotărît, în amintirea acestor serbări, a dărui 300.000 de lei, a căror 
dobândă se va întrebuinţa de Senatul Universitar pentru tipăriri 
de teze şi mai ales pentru sprijinul studenţilor lipsiţi de mijloace. 

Urez ca anul universitar, cară începe, să ne aducă dovada că 
nădejdea ce punem în voi este pe deplin întemeiată şi că din 
cuvântul profesorilor — ca din o sămânţă bună aruncată într’un ogor 
mănos — va răsări un rod îmbelşugat, spre folosul vostru şi al 
scumpei noastre Ţări. 

(M. O., 1911, nr. 146, p. 6890). 


385. 

Mesaj la deschiderea Corpurilor Legiuitoare. 

15/28 Noemvrie 1911. 

M. S. Regele stărue asupra împrejurărilor externe, faţă de care România 
păstrează o absolută neutralitate. Dintre legile care vor fi supuse Corpurilor 
Legiuitoare, are o deosebită însemnătate cea privitoare la descentralizarea 
administrativă. Apasă asupra înzestrării armatei. 

Domnilor Senatori, 

Domnilor Deputaţi, 

Deschizând astăzi a doua sesiune a legislaturii actuale, simt o 
deosebită mulţumire de a Mă vedea din nou în mijlocul reprezen¬ 
tanţilor naţiunii. 

Doresc mai întâiu de toate să exprim în faţa d-voastre cât de 
adânc recunoscător sunt pentru toate dovezile de iubire şi devo¬ 
tament cu care am fost întâmpinaţi cu prilejul călătoriilor Noastre 
întreprinse în cursul anului prin o mare parte a ţării. Pretutindeni 
reprezentanţii districtelor, însoţiţi de cetăţeni în număr covârşitor, 
au venit să Ne salute cu dragoste şi cu atâta entuziasm, încât am 
fost mişcaţi până în fundul inimii. Mai ales a doua Mea Capitală 
Ne-a primit cu o căldură ce nu o vom uita. 

Fericit am fost, că am putut fi faţă împreună cu întreaga Mea 
Familie la frumoasele serbări jubilare ale Universităţii din Iaşi 
şi am putut arăta astfel viul interes ce L-am purtat totdeauna 
desvoltării intelectuale a scumpei noastre Patrii. Prezenţa atâtor 
delegaţi trimişi de vechile şi renumitele Universităţi din străină¬ 
tate spre a aduce felicitările lor a dat o mare strălucire acestor 
serbări şi a învederat importanţa la care a ştiut să ajungă România 
în aşa scurt timp întru răspândirea şi înaintarea culturii generale. 

Zilele de sărbătoare dela Iaşi au primit o deosebită însemnă¬ 
tate prin atenţiunea Majestăţilor Lor împăratul şi Regele Francisc 
Iosef şi împăratul Nicolae II, care au binevoit a însărcina trimişi 
extraordinari spre a-Mi aduce asigurările lor de prietenie. Această 
nouă dovadă de deosebitul interes al Majestăţilor Lor pentru Noi 
Mă îndatoreşte la cea mai vie recunoştinţă. 

Domnilor Senatori, 

Domnilor Deputaţi, 

In răstimpul dela închiderea sesiunii trecute, un grav conflict 
a izbucnit între două mari Puteri, cu care suntem în cele mai bune 
relaţii. Situaţia noastră Ne-a impus dela sine şi fără anumţ de¬ 
clarare o neutralitate absolută, care ne dă putinţa de a contribui 
şi noi la împiedecarea oricărei turburări din Peninsula Balcanică. 
Putem privi dar cu linişte şi încredere viitorul, fiindcă România 
este înconjurată de simpatiile generale şi raporturile sale cu toate 
Statele sunt din cele mai cordiale. 

In aceste vremuri cam înourate, starea finanţelor noastre este 
aşa de îmbucurătoare, încât putem îndestula pe o scară mult mai 
largă trebuinţele armatei. Din an în an ea face progrese simţi¬ 
toare, dovedite din nou la marile manevre din toamna aceasta, 
cu prilejul cărora trupele au arătat o coeziune şi o rezistenţă care 

ne dau siguranţa că ostaşul român va fi oricând la înălţimea che¬ 
mării sale. 

Tăria armatei este însă strâns legată cu starea economică a 
ţării. Sunt dar încredinţat că d-voastre veţi urma cu toată sâr- 
guinţa opera socială începută în sesiunea trecută şi vă veţi ocupa 
în deosebi de mijloacele spre a uşura traiul la sate şi în oraşe. In 
acest scop se vor supune de îndată aprobării d-voastre proiectele 
de legi pentru vânzarea bunurilor de mână moartă la ţărani, pentru 
suprimarea reducerilor dela pensii, pentru desfiinţarea claselor de 
patente, care nu trec peste 10 lei, şi pentru scutirea de impozite 
a chiriilor dela 300 lei în jos. 

Dintre legile organice ce se vor aduce în deliberările d-voastre, 
•cea dintâiu va fi legea pentru organizarea meseriilor, a creditului 
•şi asigurării muncitorilor şi legea încurajerii industriei naţionale. 

O lege de mare însemnătate, care va înlesni într’un mod sim¬ 
ţitor nevoile populaţiei şi va asigura un mers mai regulat şi mai 
repede al treburilor Statului, este aceea asupra descentralizării ad¬ 
ministrative. D-voastre, luând această lege în deaproape cercetare, 
~veţi înfăptui însfârşit imperioasa cerinţă a articolului 131 din Con- 
stituţiunea dela 1866. 

Alte legi, care vor fi înaintate Corpurilor Legiuitoare, au scopul 
de a înlătura unele neajunsuri constatate în cursul anilor. Organi¬ 
zarea Universităţilor, ca şi a învăţământului primar au trebuinţe 
de a fi revăzute; asemenea şi, câteva legi în privinţa justiţiei, a 
■administraţiei interne şi a lucrărilor publice, precum şi a armatei. 

Toate aceste lucrări supuse chibzuirii d-voastre vor îmbunătăţi 
diferitele ramuri ale administraţiei publice şi vor îndestula tot¬ 
deodată trebuinţele lor. 

Domnilor Senatori, 

Domnilor Deputaţi, 

Sunteţi pătrunşi de însemnătatea operei la care vă cheamă 
datoria d-voastre de legiuitori. Ştiu că o veţi îndeplini cu devo¬ 
tamentul care vă însufleţeşte pe toţi întru înaintarea şi întărirea 
patriei. încredinţat sunt că veţi da preţiosul d-voastre sprijin Gu¬ 
vernului Meu şi veţi desfăşura toată râvna şi activitatea ca această 
sesiune să fie roditoare, ridicând astfel şi mai mult prestigiul de 
■care România se bucură prin politica sa înţeleaptă şi cumpănita. 

Dumnezeu să binecuvinteze lucrările d-voastre! 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru al Finanţelor, Petre P. 
Carp • Ministrul Afacerilor Străine, Titu Maiorescu; Ministrul de Interne, 
Al. Marghiloman; Ministrul Agriculturii şi Domeniilor, Jon N. Lahovary; 
Ministrul Cultelor şi Instrucţiunii, C. C. Arion; Ministrul Războiului, N. Fi- 
lipeacu; Ministrul Lucrărilor Publice, Barbu St. Delavrancea ; Ministrul Industriei 
şi Comerţului, D. S. Neniţescu; Ministrul Justiţiei, M. G. Cantacuzino. 

(M. O., 1911, nr. 180, p. 8275—6). 


386. 

Răspuns Ia Adresa Senatului. 

27 Noemvrie/10 Decemvrie 1911. 

P. Missir, vicepreşedinte al Senatului, arată foloasele politicii înţelepte 
a României care a permis să se păstreze o neutralitate absolută faţă de con¬ 
flictul ivit între două mari Puteri deopotrivă de prietene. Promite ajutor pentru 
trebuinţele armatei şi concurs Guvernului la alcătuirea legilor care să uşureze 
traiul populaţiei şi să îmbunătăţească starea economică a Ţării. M. S. Regele 
e recunoscător faţă de Adresa Senatului; întrucât II priveşte, va depune toate 
puterile Sale la opera de întărire şi propăşire a României. 

Domnule Vice-Preşedinte, 

Domnilor Senatori, 

Din adâncul inimii Vă mulţumesc pentru sentimentele de iu¬ 
bire şi credinţă ce Mi le arătaţi, în cuvinte aşa de măgulitoare, 
din partea Senatului. 

îmbunătăţirea sănătăţii Mele care Mi-a permis să iau parte 
Ia serbările aşa de înălţătoare dela Iaşi, îmi va înlesni, cu ajutorul 
lui Dumnezeu, să-Mi îndeplinesc şi mai departe datoriile Mele către 
Ţară, închinând toate puterile Mele ridicării şi desvoltării sale. 

După măsurile luate pentru uşurarea traiului ţăranilor era fi¬ 
resc şi drept să vă gândiţi la meseriaşi şi lucrători. Cu mare bu¬ 
curie văd dar că sunteţi însufleţiţi ca şi Mine, de dorinţa de a în¬ 
druma munca lor pe căi sănătoase şi a le asigura un ajutor pentru 
bătrâneţe. Tot ce veţi face spre acest sfârşit va sluji puternic la 
consolidarea Ordinei sociale care este astăzi bunul cel mai scump, 
dar tot odată cel mai greu de atins. 

Sprijinul ce sunteţi hotărîţi a-1 da Guvernului Meu, întru în¬ 
făptuirea măsurilor ce vi le va propune, îmi este o sigură chezăşie 
că munca d-voastre va fi de un adevărat folos pentru scumpa 
noastră Românie. 

Yă rog să nu vă îndoiţi de adânca recunoştinţă cu care întâm¬ 
pinăm caldele urări ce le adresaţi Reginei, Mie şi Familiei Mele. 

(M. O., 1911, nr. 191, p. 8748). 


387. 

Răspuns la Adresa Adunării Deputaţilor. 

3/16 Decemvrie 1911. 

G. P. Olănescu, preşedintele Adunării Deputaţilor, remarcă entuziasmul 
cu care M. S. Regele a fost primit în călătoriile din ţară şi la Iaşi. Scoate în 
evidenţă înţelepciunea cu care e dusă politica externă a României. Manifestă 
aprobare pentru programul guvernului. Suveranul e încredinţat că activitatea 
Camerii va corespunde intereselor superioare ale Statului. 

Domnule Preşedinte, 

Domnilor Deputaţi, 

Mărturisirile de iubire şi devotament ce Mi le aduceţi, cu atâta 
căldură, din partea Adunării Deputaţilor, umplu inima Mea de 
o vie bucurie şi de o adâncă recunoştinţă; ele sunt pentru Mine, 
ca şi manifestările de credinţă ale iubitului nostru popor, cea mai 
dulce răsplată a muncii Mele şi un nou imbold de a închina restul 
puterilor Mele binelui Ţării. 

întotdeauna am primit desvoltarea culturii ca o necesitate so¬ 
cială de o însemnătate covârşitoare; iar aşezămintele menite a o 
răspândi, ca mijloacele cele mai sigure de a înmulţi numărul bu¬ 
nilor cetăţeni, însufleţiţi de un patriotism cald şi conştienţi de 
datoriile lor. 

Statul, cel dintâiu, este dator să dea pildă de acest spirit de 
economie şi prevedere, care n’a intrat încă în deajuns în deprin¬ 
derile noastre. Finanţele bune sunt un semn hotărîtof de bună 
gospodărie şi de tărie, şi, numai prin ele, putem aduce la îndepli¬ 
nire programul de uşurare a traiului şi a nevoilor poporului. 

Nu mă îndoesc de sprijinul luminat ce-1 veţi da Guvernului 
Meu şi de râvna cu care veţi cerceta măsurile ce vi le va propune, 

pentru înălţarea şi propăşirea tot mai mare a scumpei noastre 
Românii. 

Din tot sufletul vă mulţumesc pentru caldele urări ce le adu¬ 
ceţi Reginei, Mie şi Familiei Mele. 

(M. O., 1911, nr. 196, p. 8956). 


388. 

înalt Ordin de zi către armată. 

1/14 Ianuarie 1912. 

M. S. Regele urează tuturor ostaşilor sănătate şi ani mulţi şi fericiţi, cu 
prilejul anului nou. 

Ostaşi, 

La începutul anului, întâiul Meu gând se îndreptează cu dra¬ 
goste şi recunoştinţă către scumpa Mea armată, care a luat un 
avânt aşa de îmbucurător în toate ramurile activităţii sale. 

Prin înfiinţarea de mai multe noi regimente şi prin înzestrarea 
cu materialul cel mai perfecţionat, armata s’a întărit într’un mod 
simţitor, iar Ţara a făcut şi de astădată, cu deplina încredere ce 
are în noi, însemnate jerfe sigură fiind că”ve'ţi*Tăspunde oricând 
la aşteptările sale. Vouă vi se impune dar o muncă statornică şi 
sforţări neobosite, spre a vă arăta vrednici de atâta îngrijire cu 
care sunteţi înconjuraţi. 

Cu prilejul inspecţiunii Mele şi al manevrelor mari conduse de 
iubitul Meu Nepot, s’au pus iarăşi la iveală însuşirile voastre ostă¬ 
şeşti, de mult cunoscute de Mine. 

Mulţumesc şefilor tuturor treptelor ierarhice pentru devota¬ 
mentul cu care îndeplinesc datoria lor, precum şi vouă pentru 
râvna voastră. 

Armata păşind înainte fără şovăire pe calea progresului şi ab¬ 
negaţiei, Ne îngădueşte să privim viitorul cu linişte şi siguranţă. 

Pătruns de această credinţă, vă urez la toţi sănătate şi ani 
mulţi fericiţi. 

Dat în Bucureşti, la 1 Ianuarie 1912. 

CAROL. 

(M. O., 1912, nr. 217, p. 9931). 

389. 

M, S. Regele la investirea Episcopilor de Roman şi Argeş. 

12J25 Februarie 1912, 

învestitura Arhiereului Teodosie Ploeşteanul ca Episcop al Romanului şi 
a Arhiereluui Calist Botoşăneanul ca Episcop al Argeşului. După încredin¬ 
ţarea cârjei episcopale, fiecăruia dintre noii aleşi şi după cuvintele de devo¬ 
tament ale Prea Sfinţiilor Lor, M. S. Regele, după ce arată trecutul vestit al 
fiecăreia din Eparhii, exprimă încredere în activitatea noilor păstori. 


Prea Sfinţite Episcop al Romanului, 

Ales de Sfântul Sinod şi de reprezentanţii naţiunii Episcop al 
Eparhiei de Roman, cu încredere Ţi-am înmânat cârja pastorală. 

După o bogată activitate literară pe tărâmul scrierilor biseri¬ 
ceşti, Prea Sfinţia Ta eşti chemat a cârmui această veche şi renu¬ 
mită eparhie a Moldovei, înscrisă cu pagini frumoase în istoria 
"Ţării, unde încă din tinereţe şi în mai multe rânduri Ţi-ai desfă¬ 
şurat munca pentru binele bisericii. 

Numele cuvioşilor Domni şi a învăţaţilor Arhipăstori ai Mol¬ 
dovei sunt strâns legate de această Episcopie, de unde au izvorît 
numeroase documente de valoare istorică, precum şi cărţi biseri¬ 
ceşti de o deosebită însemnătate. Nu se poate uita activitatea lui 
Dosoftei şi Melchisedec, care au închinat neobosita lor muncă bi¬ 
sericii, îmbunătăţind literatura sa. Episcopul Macarie sub numele 
de dascălul Moldovei, a împrăştiat dela Roman luminele pe vremea 
-lui Petiu Rareş Yoevod şi tot acolo s’a scos la iveală interesante 
hrisoave domneşti şi catistiful breslelor de meseriaşi, cel mai vechiu 
în privinţa breslelor din ţară, întocmit prin îngrijirea episcopilor, 
care ne arată viaţa economică de atunci desfăşurându-se sub aripa 
ocrotitoare a bisericii. 

Prea Sfinţia Ta ai dat pilde frumoase de muncă folosi¬ 
toare şi de înălţătoare fapte creştineşti. Sileşte-Te a păşi pe 
aceste căi binecuvântate şi fii mereu însufleţit de duhul blândeţei 
şi al toleranţei, spre a împlini astfel însemnata Prea Sfinţiei Tale 
chemare. 

Prea Sfinţite Episcop al Argeşului, 
în urma trecerii în o viaţă mai fericită a Prea Sfinţitului Ghe- 
rasim Timuş, a cărui memorie va rămâne ueştearsă pe frumoasele 
maluri ale Argeşului ; ai marea cinste de a fi urmaşul său. 

Cu vie mulţumire am întărit alegerea Prea Sfinţiei Tale la scau¬ 
nul Eparhiei de Argeş, încredinţându-Ţi, după vechile datine, cârja 
episcopală, ca semn al puterii duhovniceşti. 

Cunosc înaltele Tale însuşiri şi râvna ce ai închinat în folosul 
sfintei biserici; sunt dar sigur că Prea Sfinţia Ta vei fi de-a-pu- 
rurea condus de simţimântul de dreptate ^i de blândeţe. Nu poţi 
avea o satisfacţie mai mare decât aceea de a cârmui tocmai o eparhie 
urtde, de veacuri, este o mănăstire al cărei renume a trecut departe 
peste hotarele noastre. Sunt mândru că acest sfânt locaş, în parte 
dărâmat de foc şi de cutremdr, s’a putut reînălţa sub domnia Mea, 
în vechea sa strălucire, ca un falnic odor strămoşesc, vrednic de 
a fi păstrat şi cinstit din generaţie în generaţie, drept semn ne- 
peritor al evlaviei blândului Neagoe Basarab şi ca o amintire vă¬ 
dită a întemeierii Regatului. 

Regina şi Eu îl înconjurăm cu o nemărginită dragoste şi nădăjduim 

că, atunci când Noi nu vom mai fi în mijlocul vostru, urmaşii Noştri 

se vor îndrepta cu drag către acest sfânt locaş Basarabesc, ca spre 

simbolul de unire între slava străbunilor şi renaşterea naţională, 

amintindu-si de Cei ce au iubit România din adâncul inimei Lor. 

» 

Prea Sfinţiţi Părinţi, 

Mulţumesc călduros pentru sentimentele de credinţă şi bunele 
urări ce Mi le-aţi arătat cu atâta duioşie în cuvântările voastre; 
ele găsesc un răsunet recunoscător în inima Mea. 

Cu deplină încredere Vă privesc plecând în Eparhiile Voastre, 
unde veţi duce asigurarea viului Meu interes şi a dragostei Mele 
pentru preoţii şi poporenii Voştri, fiind bine încredinţat că veţi 
închina toată râvna numai în folosul măririi bisericii şi fericirea 
Ţării, povăţuind neîncetat pe fiii Voştri sufleteşti să vieţuiască întru 
unire şi dragoste unul cu altul şi în înălţarea inimilor spre jertfe 
cât mai mari pentru binele obştesc. 

Din tot sufletul vă urez ani mulţi şi fericiţi pe scaunele Voastre 
episcopale. 

(M. O., 1912, nr. 249, p. 11478—9). 

390. 

M. S. Regele la investirea Mitropolitului Primat şi a Episcopului 

Huşilor. 

19 Februarie/3 Martie 1912. 

învestitura lui Conon ca Arhiepiscop şi Mitropolit al Ungro-Vlahiei şi a lui 
Nicodim Băcăoanul ca Episcop al Eparhiei Hhşilor. După înmânarea cârjelor 
pastorale noii aleşi exprimă devotamentul lor faţă de Suveran. M. S. Regele 
trasează obligaţiile acestor demnităţi şi exprimă toată încrederea Sa în per¬ 
sonalitatea noilor aleşi. 

înalte Prea Sfinţite Părinte, 

Glasul Marei Adunări ridicând pe înalt Prea Sfinţia Ta pe 
scaunul mitropolitan al Ungro-Vlahiei, cu deosebită mulţumire 
Ţi-am încredinţat Toiagul arhipăstoresc ca semn vădit al stăpâ¬ 
nirii duhovniceşti. 

Sigur fiind că înalt Prea Sfinţia Ta de-a-pururi vei fi însufleţit 
de sfânta datorie şi de însemnata chemare ca Primat al României 
şi Preşedinte al Sinodului, simt o adevărată bucurie că, după un 
lung şir de ani ca profesor, ca Arhiereu şi ca Episcop de Huşi, ai 
ajuns la cea mai înaltă treaptă a Bisericii autocefale române. Cin¬ 
stea este mare, dar şi mai mare răspunderea. Cunosc înaltele Tale 
însuşiri şi bunătatea sufletului înalt Prea Sfinţiei Tale şi ştiu 
că, pătruns de această răspundere, vei păşi pe scaunul mitropolitan 
cu aceeaşi râvnă ca şi până acum, spre a răspândi simţimântul 
de evlavie şi de iubire de Patrie, sădind în sufletul norodului cre¬ 
dinţa şi frica de Dumnezeu. 

Neclintitul sprijin şi via Mea simpatie vor însoţi pe înalt Prea 
Sfinţia Ta în munca pentru binele şi mărirea Bisericii, acest stâlp 
puternic al Statului şi al Naţiunii. 

Din toată inima doresc să fii condus în împlinirea sfintei Tale 
chemări de duhul creştinesc al păcii; dea Domnul să păstoreşti 
mulţi ani în deplină sănătate pe scaunul mitropolitan al Ungro- 
Vlahiei şi Primat al României. 

Mulţumesc din suflet pentru cuvântarea înalt Prea Sfinţiei 
Tale, plină de simţiri înalte şi patriotice, ca şi pentru caldele urări 
ce Ne aduceţi Reginei, Mie şi Familiei Mele, care de sigur vor fi 

binecuvântate de Atotputernicul, pe care îl rog să ocrotească până. 
în veac scumpa noastră Patrie. 

Prea Sfinţite Episcop al Huşilor, 

Cu vie mulţumire am încredinţat Prea Sfinţiei Tale, cârja pa¬ 
storală, întărindu-Te în Scaunul Episcopal al Huşilor. 

Munca desfăşurată ca Vicar al Sfintei Mitropolii din Iaşi, sub 
înţeleaptă conducere a înalt Prea Sfinţitului Mitropolit al Mol¬ 
dovei precum şi cuvântările şi publicaţiile pentru buna sporire 
a simţimântului religios, Te-au ridicat la această înaltă demnitate 
şi nu mă îndoesc că vei fi vrednic de încrederea ce Ţara şi-a pus 
în Prea Sfinţia Ta. Vei cârmui o Eparhie care are un însemnat 
trecut istoric, dând bisericii mulţi mitropoliţi, ale căror nume au 
rămas neuitate în istoria naţională. Aci a păstorit Mitrofan, acel 
harnic ucenic şi ajutător al marelui Dosoftei al Moldovei, pentru 
tipărirea cărţilor bisericeşti, care, ajungând Episcop de Buzău, a 
muncit cu atâta râvnă la înlocuirea cărţilor de slujbă slavone prin 
cărţi în limba română. 

Prea Sfinţia Ta ai mare cinste de a fi urmaşul Primatului Ro¬ 
mâniei, care lasă amintiri neuitate în Eparhia Huşilor, mulţumită 
silinţelor sale neobosite pentru buna stare şi înzestrarea sfintelor 
locaşuri bisericeşti. 

Am deplină încredere că Prea Sfinţia Ta vei păstori cu blân¬ 
deţe şi cu toată osârdia, îndreptând şi povăţuind pe toţi credin¬ 
cioşii, pentru pacea, sufleteasca lor mântuire şi pentru împlinirea 
datoriilor către Biserică şi Ţară. 

Nădăjduesc că cuvintele bine simţite ce Mi-ai adresat, şi pentru 
care mulţumesc călduros, se vor împlini cu ajutorul lui Dumnezeu. 

îţi urez ani mulţi şi fericiţi pe Scaunul Episcopal al Huşilor. 

(M. O., 1912, nr. 255, p. 11816—7). 

391. 

Mesaj la închiderea Corpurilor Legiuitoare. 

6/19 Aprilie 1912. 

M. S. Regele face bilanţul activităţii Corpurilor Legiuitoare scoţând ca 
exemplificare legile însemnate ce au fost votate. Intre acestea autonomia uni¬ 
versitară şi Legea Sinodală sunt de cea mai mare importanţă. 

Domnilor Senatori, 

Domnilor Deputaţi, 

Ajlingând la sfârşitul actualei sesiuni legislative, vă exprim 
viile Mele mulţumiri pentru munca neobosită ce aţi întrebuinţat-o 
întru discutarea şi adoptarea numeroaselor proiecte de legi supuse 
cercetărilor d-voastre. 

Aproape toate legile anunţate în Mesajul de deschidere au fost 
înfăptuite. Amintesc între altele legea meseriilor, a creditului şi 
asigurărilor muncitoreşti, legea încurajării industriei naţionale, legea 
pentru trecerea în proprietatea Statului a bunurilor de mână 
moartă, legile financiare pentru scutirea de impozite a micilor pro¬ 
prietăţi urbane şi a micilor patente, precum şi reducerea taxelor 
vamale, în vederea ieftinirii traiului. 

De mare însemnătate este reforma universitară, concepută pe 
temeiul autonomiei celei mai înalte instituţii a învăţământului public. 

Solicitudinea d-voastre pentru armată s’a dovedit din nou prin 
votarea legilor privitoare la organizarea şi întărirea ei, precum şi 
prin acordarea largă a creditelor cerute, nu mâi puţin prin întin¬ 
derea dată bugetului Ministerului de Războiu. 

Sporul cheltuelilor necesare pentru realizarea acestor îmbună¬ 
tăţiri se acoperă prin sporul veniturilor evaluate cu prudenţă şi 
bugetul votat de d-voastre se arată perfect echilibrat. 

Dar pe lângă aceste îndeletniciri, prevăzute încă dela începutul 
sesiunii, d-voastre nu aţi pregetat de a lucra împreună cu guvernul 
Meu la îndestularea şi a altor trebuinţe. Cea mai imperioasă prin 
importanţa ei, cea mai înaltă prin obiectul ei, a fost restabilirea 
păcii în Biserică. Modificarea legii Sinodale a curmat controversele 
dogmatice, iar alegerea Mitropolitului primat şi a noilor episcopi, 
îndeplinită de Marele Colegiu şi alegerea a trei arhierei, făcută spre 
completarea definitivă a Sf. Sinod, a asigurat situaţia normală şi 
mersul liniştit al organizării bisericeşti. 

De amintit mai este, în altă ordine de idei, reînfiinţarea con¬ 
tenciosului administrativ şi completarea legii pentru acordarea 
drepturilor politice locuitorilor din Dobrogea. 

Asemenea trebue menţionată, în raport cu interesele economice, 
una din ultimele legi, de care v’aţi preocupat, autorizarea con¬ 
struirii utiei conducte de petrol dela Băicoi la Constanţa. 

Pentru rodnica activitate ce aţi desfăşurat-o astfel, vă aduc 
încă odată, în numele Meu şi al Ţării, călduroasele Mele mulţumiri. 

Eu declar închisă a doua sesiune a Corpurilor Legiuitoare. 

CAROL. 

Preşedintele Consiliului de Miniştri şi Ministru Afacerilor Străine, T. Maio~ 
rescu; Ministrul de Finanţe, Th. Rosetti; Ministrul Agriculturii şi Domeniilor, 
Ion N. Lahovari; Ministrul de Interne şi ad-interim la Culte şi Instrucţiune, 
C. C. Arion; Ministrul Industriei şi Comerţului, D. S. Neniţescu; Ministrul 
Justiţiei, M. G. Cantacuzino; Ministrul Luorărilor Publice, Er. Pangrati; Mi¬ 
nistrul de Războiu, General I. Argetoianu. 

(M. O., 1912, nr. 6, p. 249—50). 


392. 

Discurs la Academia Română. 

25 Mai/7 Iunie 1912. 

M. S. Regele luând loc pe tribuna preşedinţială, Iacob Negruzzi, preşedin¬ 
tele Academiei, rosteşte o cuvântare în care arată că sunt 7 ani de când Suve¬ 
ranul a prezidat ultima oară o şedinţă a Academiei. De atunci, vorbind de 
activitatea desfăşurată de către Academie, Preşedintele spune că prin stă¬ 
ruinţa şi ajutorul M. S. Regelui s’a făcut posibilă lucrarea dicţionarului et.i-> 
mologic al limbii române şi a crescut mult biblioteca Instituţiei care prin legea 
din 11 Aprilie a devenit biblioteca ţării. încheie cu urări la adresa Suveranului, 
care se bucură nemăsurat văzând roadele muncii ce se desfăşură aici şi nădăj- 
dueşte să vadă tipărit în întregime Dicţionarul Limbii Române. 

Vin astăzi cu atât mai mare plăcere în mijlocul d-voastre cu 
cât un timp mai îndelungat a trecut de când n’am mai putut lua 
parte la lucrările Academiei, ceea ce nu m’a împiedecat totuşi a le 
urmări cu acel statornic interes ce mă însufleţeşte pentru acest 
înalt institut de cultură naţională. 

în cursul anilor din urmă mulţi din membrii Academiei au fost 
răpiţi, fără vreme, de soarta neîndurată, însă noui puteri de muncă 
au fost chemate să le ia locul. O deosebită bucurie este pentru 
Mine că găsesc aici, la vechiul post de onoare, pe iubitul Secretar 
General al Academiei, pururi neobositul domn Dimitrie Sturdza, 
care după ce a slujit cu atâta râvnă Ţara şi Tronul mai bine de 
jumătate de veac, închină cu aceiaşi dragoste verdea sa bătrâneţe 

cercetărilor istoriei naţionale, adăugând astfel încă un serviciu 
preţios pe lângă cele multe săvârşite în rodnica sa vieaţă. 

Dintre bogatele şi variatele publicaţiuni prin care Academia în 
timpii din urmă a tras brazde noui pe târîmul studiilor economice, 
etnografice, istorice şi ştiinţifice, am văzut cu plăcere, însemnate 
lucrări, care vor lua un loc de onoare în literatura română. 

Dar marea Mea dorinţă ar fi ca lucrarea Dicţionarului limbei 
române să se grăbească cât mai mult, spre a putea avea mulţu¬ 
mirea sufletească de a-1 vedea dus la bun capăt încă în zilele Mele. 

Viul interes ce port pentru săvârşirea acestei opere, care poate 
fi privită printre cele mai însemnate ce ţara le aşteaptă dela Aca¬ 
demie, va fi de sigur împărtăşită de d-voastre cu toţii, căci tre¬ 
buinţa neapărată a Dicţionarului a fost recunoscută chiar dela 
înfiinţarea acestui înalt aşezământ de cultură, acum 46 de ani şi 
uşa prin grabnica şi înţeleaptă lui alcătuire, veţi răspunde unei 
vechi nevoi, adânc simţită de întreaga suflare românească. 

Mulţumindu-vă din toată inima pentru caldele cuvinte şi dra¬ 
gostea cu care totdeauna Mă înconjuraţi, fac cele mai vii urări 
pentru propăşirea însemnatelor voastre lucrări. 

(M. O., 1912, nr. 43, p. 2190). 


393. 

Discurs la desvelirea statuii lui Cuza-Vodă din Iaşi. 

Iaşi, 26 Mai/8 Iunie 1912. 

Ţin cuvântări: Mitropolitul Pimen al Moldovei, Grigore Ghica-Deleni, 
Primarul G. Botez, A. D. Xenopol şi Ministrul C. Arion, vorbind despre Dom¬ 
nitorul Unirii. M. S. Regele evocă faptele mari îndeplinite de Cuza şi aduce 
prinosul de cinste memoriei neuitatului Domn. 

Cu o vie satisfacţiune viu în iubita Mea a doua Capitală, spre 
-a da o însemnătate şi mai mare acestei sărbători naţionale menită 
a dovedi că poporul român ştie a se arăta recunoscător către acei 
care l-au sprijinit întru îndeplinirea aspiraţiunilor sale. 

Cea mai înaltă, cea mai sfântă dintre aceste aspiraţiuni a fost 
Unirea Ţărilor-Surori, pentru care au luptat necurmat, în împre¬ 
jurări grele şi chiar primejdioase, toţi fruntaşii marii generaţii dela 
.mijlocul veacului trecut. 

Domnitorul Alexandru Ion Cuza a avut gloria <îe a lega numele 
Său de acest mare fapt istoric, început prin alegerea sa şi adus la 
deplină înfăptuire prin încordata sa stăruinţă. 

Sunt însă alte fapte mari, mai personale care îndreptăţesc cin¬ 
stirea care i se face astăzi. 

Pe lângă Unire, acest monument, ridicat prin recunoştinţa 
obştească, mai însemnează, desrobirea ţăranilor, secularizarea bunu¬ 
rilor mănăstireşti şi îndrumarea Ţării către neatârnare. 

Voinţa hotărîtă a lui Cuza-Vodă şi pătrunzătoarea înţelepciune 
a Sfetnicilor Săi găsesc în sfârşit dreapta şi frumoasa lor răsplată. 

Primul Rege al României îşi îndeplineşte o sfântă datorie către 
primul Domnitor al Ţărilor-Surori unite, aducând în faţa acestui 
hionument prinosul de cinste ce se cuvine memoriei lui Cuza-Vodă 
care va rămânea de-a-pururea neştearsă în amintirea poporului. 

(M. O., 1912, nr. 45, p. 2321). 


394. 

Toast pentru Francisc Iosef cu prilejul trimiterii unui mesager 

al acestuia. 

Sinaia, 9/22 Iunie 1912. 

In timpul mesei M. S. Regele închină în sănătatea M. S. Francisc Iosef, îm¬ 
părat şi Rege Apostolic. 

Cu o deosebită plăcere salut venirea Excelenţei Voastre, însoţit 
de un număr aşa de mare de generali şi ofiţeri din Corpul XII de 
armată şi arăt viile Mele mulţumiri pentru această atenţiune. 

Bucuria Mea de a vă vedea în mijlocul nostru este cu atât mai 
mare cu cât Mi se dă mult doritul prilej de a reînnoi caldele Mele 
urări pentru Majestatea Sa împăratul şi Rege, prea graţiosul 
vostru stăpân, a cărui fericire şi sănătate sunt deosebit de scumpe 
inimelor noastre a tuturor şi asigurarea statornicului Meu interes 
pentru desvoltarea şi întărirea glorioasei Sale armate, cu care sunt 
unit de un lung şir de ani prin strânse legături. 

însufleţit de aceste sentimente ridic paharul Meu în sănătatea 
M. S. şi în onoarea oştirei Sale. 

Să trăiască Majestatea Sa împăratul şi Rege Francisc Iosef 1 

(M. O., 1912, nr. 56, p. 2910). 

395. 

M. S. Regele către Principele Carol şi profesorii examinatori. 

29 Iunie,/12 Iulie 1912 . 

Examenul de absolvire a Liceului al Principelui Carol. Comisia examina¬ 
toare declară absolvent al secţiilor modernă şi reală pe Principe. M. S. Regele 
arată importanţa acestui examen de maturitate pentru Principe şi apoi mul¬ 
ţumeşte profesorilor pentru grija şi munca închinate educaţiei ştiinţifice a 
Principelui. 

Ziua de astăzi este pentru Tine, scumpul Meu Carol, o dată 
solemnă, tot aşa de solemnă ca şi aceea de acum doi ani, când ai 
intrat în rândurile oştirii. 

Acum, după examenul Tău de maturitate, închei întâia epocă 
a tinereţei Tale şi intri în vieaţa civică. Epoca următoare îţi va 
fi cu atât mai uşoară, cu cât nu vei uita cele ce ai învăţat în aceşti 
din urmă ani. 

Cu vie plăcere am luat parte la examenul Tău şi cu bucurie 
M’am încredinţat că ai desfăşurat o muncă sârguitoare pentru a 
învăţa bine, căutând a atrage laudele profesorilor Tăi, care sper 
că n’au fost prea indulgenţi cu Tine. 

Suveranul se adresează apoi profesorilor examinatori şi le mulţumeşte 
pentru pregătirea ştiinţifică temeinică a Principelui Carol. 

Vă mulţumesc călduros de toată grija şi munca pe care aţi în¬ 
chinat-o spre a da o învăţătură solidă iubitului Meu strănepot. 
Aţi zis că era o mândrie şi o bucurie pentru voi de a fi chemaţi 
să fiţi învăţătorii Principelui Carol. Eu vă răspund că aţi împlinit 
datoria voastră cu dragoste şi credinţă şi că aţi pus astfel o temelie 
trainică învăţăturii Sale. 

Am toată încrederea că ea va da mai târziu roadele dorite, 
pe care Eu nu le voi vedea, dar ştiu că vor fi spre binele Ţării. 

După aceste cuvinte Principele Carol, mulţumeşte profesorilor pentru toată 
munca depusă şi timpul petrecut împreună va fi pentru A. S. R. un imbold 
la muncă şi datorie. 

(M. O., 1912, nr. 73, p. 3826). 


www.dacoromanica.ro 


456 


REGELE CAROL I 


396. 

M. S. Regele către delegaţia Reg. al II-lea de Dragoni al Gardei. 

17/30 Septemvrie 1912. 

O delegaţiune a Regimentului al 2-lea de Dragoni al Gardei, trimisă de îm¬ 
păratul Wilhelm, prezintă felicitări M. S. Regelui Carol I, cu prilejul împlinirii 
a 50 de ani dela intrarea Sa în acel Regiment. Suveranul exprimă deosebita 
Sa mulţumire către delegaţiune şi face urări pentru împăratul Wilhelm II. 

Salut cu o deosebită mulţumire delegaţiunea vechiului Meu 
Regiment trimisă de M. S. împăratul şi Rege, Şeful vostru suprem, 
pentru a Mă felicita, cu prilejul împlinirii a 50 de ani, de când am 
intrat în rândurile Regimentului al II-lea de Dragoni al Gardei. 

Adânc mişcat de această prietenească atenţiune, gândurile Mele 
se opresc Ia frumoşii ani petrecuţi cu vechii Mei camarazi, cărora 
le păstrez o sinceră amintire. 

Scumpul Meu frate, mult nepreţuitul d-voastră tată — foşti 
comandanţi ai Regimentului — precum şi încă mulţi alţi camarazi, 
la care ţineam atât de mult, nu mai sunt printre noi, numele lor 
însă va rămâne întipărit de-a-pururea în mintea Mea. 

închin în tăcere şi cu sfinţenie un pahar în memoria lor. 

După această privire spre lungul şir de ani trecuţi, să ne .în¬ 
dreptăm gândurile către prezent, care aduce plăcuta d-voastră 
vizită. 

N’aş putea să exprim mai bine marea Mea bucurie şi mulţu¬ 
mire de prezenţa d-voastră aci, decât reînnoind cele mai sincere 
urări pentru fericirea Majestăţii Sale împăratul şi Rege, pentru 
gloria vitezei Sale oştiri, cum şi pentru propăşirea Regimentului 
al II-lea de Dragoni al Gardei, pe care îl asigur de dragostea caldă 
şi de veşnica Mea prietenie. 

Să trăiască Majestatea Sa împăratul şi Rege Wilhelm. 

(M. O., 1912, nr. 136, p. 6620). 


397. 

Mesaj pentru dizolvarea Corpurilor Legiuitoare. 

17/30 Octomvrie 1912. 

M. S. Regele dizolvă Corpurile Legiuitoare; date fiind împrejurările poli¬ 
tice un nou apel la ţară impunându-se. 

Domnilor Senatori, 

Domnilor Deputaţi, 

în faţa împrejurărilor actuale, un apel la Ţară fiind necesar, 
v’am convocat în sesiune extraordinară, pentru a lua cunoştinţă 
că Adunările Legiuitoare urmează a fi dizolvate. 

CAROL. 

Preşedintele Consiliului de Miniştri şi Ministru Afacerilor Străine, T. Maio- 
rescu; Ministrul de Finanţe, Al. Marghiloman; Ministrul de Interne, Take 
Ionescu; Ministrul Cultelor şi Instrucţiunii, C. G. Dissescu; Ministrul Lucră¬ 
rilor Publice, Al. Bădărău ; Ministrul de Justiţie, M. G. Cantacuzirw ; Ministrul 
de Războiu, General G. Hârjeu; Ministrul Industriei şi Comerţului, N. Xenopol. 

(M. O., 1912, nr. 160, p. 7713). 


398. 

Mesaj pentru deschiderea Corpurilor Legiuitoare. 

26 Noemvrie/9 Decemvrie 1912. 

M. S. Regele nădăjdueşte că statele beligerante din Balcani vor păzi in¬ 
teresele României. 

Domnilor Senatori, 

Domnilor Deputaţi, 

In împrejurările însemnate de astăzi şi în momentele de adâncă 
durere pentru Mine, simt o vie şi deosebită mulţumire a Mă vedea 
înconjurat de reperzentanţii întregei Românii. Vă salut dar din 
tot sufletul întruniţi în întâia sesiune a nouăi legislaturi. 

în urma constituirii actualului guvern un nou apel la Ţară a 
devenit necesar. Ieşiţi de curând din alegerile generale, sunteţi în 
stare de a cunoaşte mai bine adevăratele trebuinţe ale Ţării. 

Domnilor Senatori, 

Domnilor Deputaţi, 

Politica României, urmată cu o statornicie tradiţională, politică 
de cumpănire şi de pace în limitele compatibile cu interesele supe¬ 
rioare ale Ţării, ne-a pus în stare să fim în relaţii amicale- cu toate 
statele şi să ne bucurăm mai ales de încrederea deosebită ce ne-o 
arată Marile Puteri ale Europei. 

România, în voinţa ei de a contribui la localizarea războiului, 
a păstrat neutralitatea faţă de statele beligerante din Peninsula 
Balcanică, urmărind însă cu luare aminte desfăşurarea unor eveni¬ 
mente, care ating numeroase interese ale Statului nostru. 

Suntem în drept a nădăjdui că această atitudine va da rezul¬ 
tate favorabile pentru bunele relaţii cu Statele Balcanice în noua 
lor constituire şi că interesele noastre vor fi respectate. 

România este privită ca un factor important în concertul Euro¬ 
pean şi la regularea definitivă a chestiilor deşteptate prin criza 
Balcanică glasul ei va fi ascultat. 

încrederea ce Naţiunea o are în cunoscuta şi recunoscuta vi¬ 
tejie a ostaşilor săi este cu desăvârşire îndreptăţită. Armata se 
află în stare de a răspunde acestei încrederi şi este totdeauna gata 
la îndeplinirea misiunii sale. Noile credite ce se vor mai cere pentru 
trebuinţele ei vor găsi deplina lor justificare în luminatul d-voastre 
patriotism. 

Guvernul Meu va supune deliberării d-voastre mai multe pro¬ 
iecte de legi menite să ducă mai departe opera de întărire şi înain¬ 
tare a Statului Român în toate direcţiile. 


Domnilor Senatori, 

Domnilor Deputaţi, 

Nu mă îndoiesc că şi în împrejurările de faţă veţi fi la înălţimea 
misiunii ce v’a încredinţat-o Ţara şi că, dând guvernului Meu spri¬ 
jinul trebuincios, veţi îndeplini împreună cu el dreptele aşteptări 
ale Naţiunii. 

Dumnezeu să vă binecuvinteze lucrările d-voastre. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru Afacerilor Străine, Titu 
Maiorescu; Ministrul de Finanţe, Al. Marghiloman; Ministrul de Interne, 
Take Jonescu; Ministrul Cultelor şi Instrucţiunii, C. G. Dissescu; Ministrul 
Agriculturii şi Domeniilor, N. Filipescu; Ministrul Lucrărilor Publice, Al. Ba- 
dărău; Ministrul Justiţiei, M. G. Cantacuzino; Ministrul de Războiu, General 
C. Hârjeu; Ministrul Industriei şi Comerţului, N. Xenopol. 

(M. O., 1912, nr. 193, p. 9033—4). 

399. 

Toast pentru împăratul Rusiei. 

26 Noemvrie/9 Decemvrie 1912. 

In timpul prânzului M. S. Regele, ridicând paharul, Închină pentru M. S. 
împăratul Nicolae al II al tuturor Ruşilor, amintind legăturile strânse dintre 
Rusia şi România. 

După numeroasele delegaţii ale armatei şi marinei imperiale 
ruse, pe care am avut plăcerea a le primi în cursul anilor din urmă 
şi care au contribuit a strânge legăturile confraternităţii noastre 
de arme, nicio misiune nu-Mi putea face o bucurie mai mare ca 
aceea încredinţată Alteţei Voastre Imperiale de către M. S. îm¬ 
păratul, Augustul Vostru Suveran, spre a-Mi remite bastonul de 
Mareşal al vitezei şi credincioasei Sale armate. 

Alegând aniversarea a 35-a dela luarea Plevnei, spre a-Mi da 
acest semn atât de scump al prieteniei Sale, Majestatea Sa îşi 
îndreaptă gândul către o dată glorioasă pentru armata mea şi 
consfinţeşte o amintire nepieritoare; aceea a luptelor noastre co¬ 
mune în Bulgaria, unde am avut cinstea de a comanda armatele 
aliate înaintea acestei cetăţi apărată vitejeşte de Osman Paşa. 

Pe cât de mândru am fost de încrederea ce împăratul Ale¬ 
xandru al II-lea Mi-a arătat în acele timpuri, în grele împrejurări, 
tot atât de mândru sunt astăzi de nepreţuita distincţiune ce Mi-o 
conferă Augustul Său Nepot, înălţând-o încă prin măgulitoarei^ 
cuvinte prin care a binevoit a Mi-o vesti. 

Aceste cuvinte au avut atunci un adânc răsunet în Ţara Mea, 
iar armata a văzut în ele, cu îndreptăţită mândrie, o preţioasă 
recunoaştere a conlucrării sale în acest războiu dela 1877, care a 
întemeiat Statul bulgar şi a înlesnit rodirea silinţelor acestei Ţări 
spre întreaga îndeplinire a aspiraţiunilor sale. Amintirea acestor 
timpuri glorioase, a luptelor vitejeşti şi a marilor jertfe ce Ne-am 
impus împreună, care au fost încununate de izbândă, va rămânea 
pe veci una din paginele frumoase şi generoase ale istoriei noastre. 

Astăzi însă toate gândurile mele se îndreaptă cu cea mai duioasă 
afecţiune către Augustul Vostru Suveran spre a-I exprima adânca 
Mea recunoştinţă că a ales pe Alteţa Voastră Imperială spre a-Mi 
remite insemnele înaltei demnităţi ce Mi-a conferit. Nu pot măr- 

turisi altfel această simţire, decât aducând cele mai fierbinţi urări 
pentru fericirea Majestăţii Sale Imperiale şi pentru gloria vitezei 
Sale armate. Fie ca pronia cerească să-i dăruiască o lungă şi paş¬ 
nică Domnie, care să asigure .desvoltarea şi înflorirea marelui său 
Imperiu. 

Pătruns de aceste sentimente, ridic paharul Meu în sănătatea 
Augustului Vostru Suveran şi a întregei familii Imperiale. 

Trăiască M. S. împăratul Nicolae! 

(M. O., 1912, nr. 197, p. 9191—2). 

400. 

Cuvântare la aniversarea luării Plevnei. 

28 Noemvrie/11 Decemvrie 1912. 

A. S. I. Marele Duce Nicolae Mihailovici exprimă M. S. Regelui fericita 
misiune ce i-a dat M. S. împăratul Rusiei de a prezenta însemnele de mareşal 
al armatei ruseşti, la 35 de ani dela căderea Plevnei, Aceluia care a pecetluit 
pe câmpul de onoare confraternitatea armatelor ruso-române. M. S. Regele 
mulţumeşte călduros pentru această înaltă distincţie. 

Sunt adânc mişcat de graţioasa atenţiune a Majestăţii Sale 
împăratului care a binevoit a însărcina pe Alteţa Voastră Impe¬ 
rială a-Mi remite bastonul de Mareşal al vitezei Sale armate, cu 
prilejul aniversării a 35-a dela căderea Plevnei. însemnătatea ace¬ 
stei înalte distincţiuni este şi mai înaltă prin prezenţa Alteţei Voa¬ 
stre Imperiale, însoţită de o numeroasă delegaţie de ofiţeri, al 
căror nume îmi deşteaptă scumpe amintiri dela războiul din 1877, 
la care prea iubitul Vostru Tată a luat o parte atât de strălucită. 

Deşi au trecut mulţi ani de atunci, n’am uitat uralele cu care 
trupele ruse şi române M’au aclamat în momentul întâlnirii Mele 
cu Osman Paşa lângă podul dela Vid. 

Amintind acest trecut glorios, care a pecetluit confraternitatea 
noastră de arme, simt o mare mulţumire sufletească de a putea 
mărturisi sentimentele Mele de vie dragoste către Augustul Vostru 
Suveran, căruia Alteţa Voastră Imperială va binevoi a-I transmite 
expresiunea adâncei Mele recunoştinţe pentru numirea Mea ca Ma¬ 
reşal al armatei Sale, asigurându<-L cât sunt de mândru de această 
înaltă distincţiune la care armata Mea are şi ea partea sa însemnată. 

(M. O., 1912, nr. 197, p. 9190). 

401. 

Răspuns la Adresa Senatului. 

16/29 Decemvrie 1912. 

Preşedintele Senatului, G. Gr. Cantacuzino, arată durerea care a cuprins 
toată ţară pentru pierderea Surorei Suveranului; mulţumirea Senatului pentru 
politica de cumpănire a guvernului, graţie căreia sau păstrat legăturile prie¬ 
teneşti cu toate Statele şi încrederea Marilor Puteri în România, ceea ce va face 
ca interesele vitale ale ţării să fie respectate şi glasul ei să fie ascultat la re- 
gularea chestiunilor trezite prin criza balcanică. Senatul va examina credi¬ 
tele necesare pentru întărirea şi îmbunătăţirea apărării naţionale. încheie cu 
urări pentru M. S. Regina şi Dinastie. M. S. Regele constată cu mulţumire 
că Senatul împărtăşeşte pe deplin vederile Guvernului. 


Domnule Preşedinte, 

Domnilor Senatori, 

Sunt viu mişcat de duioasa parte ce Senatul, împreună cu Ţara 
a luat la dureroasa lovitură ce M’a încercat prin pirderea prea 
iubitei Mele surori. Vă arăt adânca şi sincera Mea recunoştinţă 
pentru această nouă dovadă de simpatie care-Mi este deosebit de 
scumpă. 

Cu mare mulţumire constat că Senatul împărtăşeşte pe deplin 
vederile guvernului Meu cu privire la evenimentele ce se desfă¬ 
şoară la graniţele noastre de miazăzi şi la consecinţele lor fireşti 
pentru interesele noastre vitale. Mai păstrăm nădejdea că situaţia 
grea de astăzi se va putea deslega prin bună înţelegere, spre în¬ 
temeierea unei păci statornice dorită de lumea întreagă. 

Sentimentele patriotice ce vă însufleţesc îmi sunt o sigură 
chezăşie că veţi cerceta cu toată luarea aminte şi bunăvoinţă pro¬ 
iectele ce vi se vor cere pentru întărirea apărării naţionale. 

în toate împrejurările, când a fost la mijloc un mare interes 
naţional, Românii au fost strâns uniţi spre a-1 apăra. Nu e niclo 
îndoială că şi astăzi ţara Cu reprezentanţii ei, se va arăta vrednică 
de această mândră datină. 

Din adâncul inimei Vă mulţumesc pentru bunele urări ce adu¬ 
ceţi Reginei, Mie şi Familiei Mele. 

(M. O., 1912, nr. 211, p. 9778), 

402. 

Răspuns la Adresa Adunării Deputaţilor. 

18/31 Decemvrie 1912. 

Preşedintele C. Cantacuzino exprimă mulţumirea Adunării Deputaţilor de 
a avea printre membrii ei pentru prima dată pe reprezentanţii Dobrogei care 
va trăi aceiaşi vieaţă constituţională a României Mume; arată satisfacţia pentru 
politica tradiţională de cumpănire şi pace şi pentru asigurările M. S. Regelui 
privind relaţiile amicale cu toate statele. Adunarea Deputaţilor va vota noile 
credite ce se cer pentru armată. Cuvintele M. S. Regelui exprimă bucuria Şe¬ 
fului de Stat pentru principiile enunţate de Adresa Camerii. 


Domnule Preşedinte, 

Domnilor Deputaţi, 

Primesc cu mare bucurie Adresa Camerii Deputaţilor care arată, 
în cuvinte aşa de hotărîte încrederea sa în guvernul Meu şi spri¬ 
jinul ce-1 va da măsurilor menite a ocroti interesele noastre în 
aceste grele împrejurări. 

Unitatea de vederi ce însufleţeşte întreaga reprezentaţiune na¬ 
ţională este o forţă morală nepreţuită pentru a duce la bun sfârşit 
deslegarea greutăţilor actuale. 

Nădăjduiesc că situaţia ce Ţara şi-a creat-o, mai ales în vre¬ 
murile din urmă, prin atitudinea sa cumpătată şi paşnică va da 
roadele ce le aşteptăm şi va asigura legitima desvoltare a vieţii 
noastre naţionale, fără griji pentru viitor. 

Jerfele ce sunteţi hotărîţi pentru întărirea puterii noastre 
armate şi păstrarea nemicşorată a situaţiei noastre politice vor 
răspunde, fără îndoială, aşteptărilor Ţării întregi. 

Sunt adânc mişcat de via parte ce aţi luat la doliul Meu, ca 
şi de încredinţarea devotamentului d-voastre, rostit în cuvinte aşa 
de măgulitoare. Din toată inima vă arăt via şi sincera Mea recu¬ 
noştinţă pentru aceste scumpe mărturisiri de dragoste, precum şi 
pentru călduroasele urări ce le aduceţi Reginei, Mie şi Familiei 
Mele. 

(M. O., 1912, nr. 212, p. 9810). 

403. 

înalt Ordin de zi către armată. 

1/14 Ianuarie 1913. 

M. S. Regele exprimă încrederea Sa în armata română, în aceste vremi 
turburi; o îndeamnă să fie vrednică urmaşe a eroilor dela Plevna, Rahova, 
Vidin şi îi urează un an bun. 

Ostaşi, 

în aceste momente de grea cumpănă, ţara întreagă se întoarce 
cu încredere şi cu dragoste către ostaşii săi, ştiind că interesele ei 
vor fi totdeauna apărate cu vitejie şi abnegaţiunea care asigură 
izbânda. Sunt încredinţat că vă veţi arăta atunci vrednici fii şi 
urmaşi ai eroilor care, la Plevna, la Rahova şi la Yidin, cu sângele 
lor au reînviat renumele românesc. 

în amintirea luptelor glorioase din acele vremuri de veşnică 
amintire, M. S. împăratul Rusiei a binevoit a-Mi remite prin A. 
S. I. Marele Duce Nicolae Mihailovici, bastonul de mareşal al ar¬ 
matei ruseşti, spre a cinsti bărbăţia şi virtuţile militare, care au 
fost atunci, cum vor fi şi în viitor, fala oastei române. 

în anul care s’a închis, aţi dovedit că sunteţi pătrunşi de înalta 
voastră chemare. Prin disciplină şi silinţele voastre v’aţi atras 
mulţumirea Mea. Urmaţi pe această cale şi munciţi fără preget 
spre a fi vrednici de însemnatele jertfe, care le face ţara, pentru 
întărirea puterii sale militare. 

Din adâncul inimii vă urez un an fericit. 

Dat în Bucureşti, la 1 Ianuarie 1913. 

CAROL. 

(M. O., 1913, nr. 219, p. 10129). 

404. 

M. S. Regele către Principele Eitel-Frederic. 

21 Ianuarie/3 Februarie 1913. 

Principele Eitel-Frederic, însărcinat de împăratul Germaniei să-L repre¬ 
zinte la botezul celui mai tânăr vlăstar din Familia Regală Română. La cina 
ce s’a dat la Palat, Suveranul închină în sănătatea Impărătului, împărătesei şi 
a Principelui. 

Cu multă bucurie salut prezenţa Alteţei Voastre Regale în 
mijlocul Nostru şi mulţumesc cât mai călduros M. S. împăratului, 
pentru înalta însărcinare dată scumpului Meu fin* de a-L reprezenta 
la botezul celui mai tânăr vlăstar al casei Mele. 

Văd în această delicată atenţiune, o nouă dovadă a duioaselor 
sentimente de rudenie şi a unei prietenii ce-Mi este atât de scumpă, 
şi pe care Majestatea Sa Mi-o arată la fiece împrejurare, într’o 
măsură atât de largă. 

Rugând pe Alteţa Voastră Regală să asiguraţi pe Majestatea 
Sa de credincioasa Mea dragoste şi să exprimaţi din parte-Mi cele 
mai călduroase urări pentru fericirea şi scumpa sănătate a Ilu¬ 
ştrilor Voştri Părinţi, ridic paharul Meu în sănătatea MM. LL. 
împăratului şi împărătesei, precum şi în sănătatea Alteţei Voastre 
Regale şi a scumpei Voastre Soţii. 

Trăiască MM. LL. împăratul şi împărăteasa Germaniei. Ura! 

(M. O., 1913, nr. 237, p. 10963). 


405. 

M. S. Regele către Episcopul Râmnicului Noului-Severin. 

7/20 Mai 1913. 

învestitura Arhiereului Sofronie Vulpescu Craioveanul ca Episcop al Râm¬ 
nicului Noului-Severin. După înmânarea cârjii pastorale. Episcopul exprimă 
devotamentul său faţă de dinastie, iar M. S. Regele arată încrederea Sa în 
buna cârmuire cu râvnă a Eparhiei de peste Olt de către noul ales. 

Prea Sfinţite Părinte, 

Mulţumesc Prea Sfinţiei Tale pentru urările ce Ne-ai adus cu 
prilejul solemnităţii prin care am întărit votul Marei Adunări care 
Te-a ales să conduci însemnata Eparhie a Râmnicului şi Noului 
Severin. 

Încredinţându-Ţi cârja pastorală pe care a purtat-o cu multă 
vrednicie fericitul întru pomenire Prea Sfinţitul Ghenadie, eşti 
chemat a urma cu aceeaşi râvnă munca pentru buna cârmuire sufle¬ 
tească a iubiţilor Mei Olteni, care au fost totdeauna atât de stator¬ 
nici în credinţa lor. 

Sfintele lăcaşuri, care se găsesc în toate judeţele Olteniei, sunt 
cea mai strălucită mărturie a dragostei cu care strămoşii noştri 
au înconjurat biserica. 

Nu mă îndoiesc că aceste măreţe monumente ale trecutului, 
vor avea în Prea Sfinţia Ta un bun ocrotitor. 

De asemenea sunt sigur că vei propovădui până în cele mai 
depărtate colţuri ale întinsei eparhii de peste Olt, frumoasele vir¬ 
tuţi oreştineşti, dragostea neclintită pentru biserică şi mai presus 
de toate unirea tuturor pentru înălţarea sentimentului patriotic 
Urez Prea Sfinţiei Tale, mulţi ani de fericită păstorie. 

(M. O., 1913, nr. 28, p. 1205). 


406 . 

Mesaj la închiderea Corpurilor Legiuitoare. 

18/31 Mai 1913. 

M. S. Regele mulţumeşte reprezentanţilor naţiunii pentru sprijinul dat 
guvernului la acceptarea Protocolului dela St.-Petersburg şi pentru creditele 
acordate armatei. 

Domnilor Senatori, 

Domnilor Deputaţi, 

închizând astăzi sesiunea Corpurilor Legiuitoare, sunt fericit să 
vă pot exprima toată mulţumirea Mea pentru înţelepciunea şi 
zelul cu care aţi îndeplinit greaua misiune ce v’a încredinţat-o 
Ţara. 

Aleşi după ce se terminase prima fază a crizei balcanice, aţi. 
fost în măsură de a cunoaşte mai de aproape cugetul Ţării, şi în¬ 
crederea cu care aţi însoţit actele guvernului Meu este o preţioasă 
dovadă că politica urmata de guvern a fost conformă cu adevă¬ 
ratele interese ale Regatului. 

Păstrând neutralitatea, România a contribuit în mod hotă- 
rîtor ca războiul din Balcani să rămâie localizat şi ca restul Eu¬ 
ropei, împreună cu noi, să se bucure de binefacerile păcii. întru 
aceasta ocrotind în acelaşi timp interesle bine înţelese ale Ţării, 
am putut fi în deplin acord cu stăruinţele Marilor Puteri. 

Domnilor Senatori, 

Domnilor Deputaţi, 

Relaţiile noastre cu Bulgaria, care, în urma modificării radicale 
a tratatului dela Berlin, trebue să primească o nouă bază, şi care 

am fi dorit să se poată stabili prin directa înţelegere între cele două 
state, ne-au adus să primim o mediaţiune a celor şease Mari Puteri 
ale Europei, mediaţiune al cărei rezultat a fost Protocolul semnat 
la St.-Petersburg, în ziua de 26 Aprilie a. c. 

D-voastre, autorizând guvernul Meu a primi şi a executa dispo¬ 
ziţiile acelui Protocol, aţi dovedit maturitatea politică la care a 
ajuns Ţara şi sunt cu atât mai mândru de a o constata, cu cât în- 
tr’un Parlament, în care opoziţia este aşa de numeroasă, aproape 
unanimitatea reprezentanţilor Naţiunii a contribuit, într’un înalt 
patriotism, la acest însemnat rezultat. 

Creditele excepţional de mari ce le-aţi votat pentru armată, 
au pus acest scut puternic al siguranţei Patriei pentru prezent şi 
al legitimelor ei aspirări pentru viitor în stare de a răspunde şi 
mai bine desăvârşitei încrederi ce a avut-o totdeauna Ţara în ostaşii 
Ei, dovedind totodată situaţia înfloritoare a finanţelor Statului. 

Cu aceeaşi sârguinţă v’aţi ocupat şi de celelalte legi supuse deli¬ 
berării d-voastre şi nu pot decât să vă exprim încă odată, în nu¬ 
mele Meu şi al Ţării, cele mai adânci mulţumiri. 

Eu declar închisă sesiunea Corpurilor Legiuitoare. 

CAROL. 

Preşedintele Consiliului de Miniştri şi Ministru Afacerilor Străine, T. Maio- 
rescu; Ministrul Finanţelor, Al. Marghiloman, Ministrul de Interne, Take 
Ionescu; Ministrul Instrucţiunii şi Cultelor C. G. Dissescu; Ministrul Agri¬ 
culturii şi domeniilor, C. C. Arion; Ministrul Lucrărilor Publice, Al. A. Bă- 
dărău ; Ministrul Justiţiei, M. G. Cantacuzino; Ministrul de Războiu, General 
C. Hârjeu • Ministrul Industriei şi Comerţului, N. Xenopol. 

(M. O., 1913, nr. 37, p. 1633—4). 

407. 

M. S. Regele către Elevii Şcoalei de Cavalerie. 

Târgovişte, 11/24 Iunie 1913. 

M. S. Regele a inspectat Şcoala de Cavalerie dela Târgovişte, unde a fost 
Întâmpinat de A. S. R. Principele Ferdinand. S’a făcut un serviciu religios 
şi Suveranul, cu un cuvânt ocazional, a înmânat, steagul Şcoalei, vorbind 
despre însemnătatea lui pentru ostaşi. 

Steagul este simbolul cel mai înalt al armatei. în timpul de 
pace el este un îndemn pentru ostaş să împlinească oricând datoria 

către Patrie, în războiu el arată drumul la izbândă. Am hotărît 
dar a încredinţa vouă, elevi ai Şcoalei de Cavalerie, acest sfânt 
simbol, care trebue să vă amintească neîncetat falnica chemare 
pentru care vă pregătiţi. înconjuraţi cu dragoste şi veneraţie steagul 
care primiţi din mânile Mele şi fiţi de-a-pururea vrednici de această 
cinste. 

în curând veţi intra, ca ofiţeri în rândurile armatei, atunci 
începe răspunderea voastră, nu uitaţi dar ce aţi învăţat aci, nu 
uitaţi cuvintele Mele, cu care încredinţez acum Şcoalei de Cava¬ 
lerie acest steag, binecuvântat în faţa voastră. 

Să trăiască România! 

(M. O., 1913, nr. 55, p. 2472). 


408. 

Mesaj pentru deschiderea Corpurilor Legiuitoare. 

3/16 Iunie 1913. 


M. S. Regele anunţă decretarea mobilizării şi intrarea trupelor române 
în Bulgaria. Sesiunea extraordinară a Corpurilor Legiuitoare va li dedicată 
examinării legilor cerute în atare împrejurări. 


Domnilor Senatori, 

Domnilor Deputaţi , 

Războiul în Balcani a izbucnit din nou, de astădată provocat 
fără veste de Bulgaria împotriva propriilor săi aliaţi. 

Guvernul Meu a trebuit să ia măsurile indicate pentru menţi¬ 
nerea situaţiei cuvenite României faţă de noua stare de lucruri 
din Peninsula Balcanică. 

Mobilizarea întregei armate a fost decretată la !20 Iunie şi în 
dimineaţa zilei de 28 ale aceleiaşi luni, primele trupe române au 
intrat în Bulgaria. 

V’am convocat într’o scurtă sesiune extraordinară pentru a 
supune patrioticei d-voastre chibzuiri urgentele proiecte de legi 
reclamate de împrejurări. 

Ştiu că în aceste momente, deosebit de însemnate, cugetele 
noastre ale tuturor sunt unite într’o singură hotărîre: de a aduce 
orice jerfă pentru apărarea şi înălţarea României. 

Dumnezeu să binecuvinteze lucrările d-voastre. 

Eu declar deschisă sesiunea extraordinară a Corpurilor Le¬ 
giuitoare. 

CAROL. 

Preşedintele Consiliului de Miniştri şi Ministru Afacerilor Străine, T. Maio- 
rescu; Ministrul de Finanţe, Al. Marghiloman; Ministrul de Interne, Take Io- 
nescu; Ministrul Cultelor şi Instrucţiunii, E. G. Dissescu; Ministrul Agriculturii 
şi Domeniilor, C. C. Arion; Ministrul Lucrărilor Publice, Al. Bădărău; Mi¬ 
nistrul Justiţiei, General C. Hârjeu; Ministrul Industriei şi Comerţului, N. 
Xenopol. 

(M. O., 1913, nr. 73, p. 3201). 


409. 

Mesaj pentru închiderea Corpurilor Legiuitoare. 

4/17 Iulie 1913. 

M. S. Regele închide sesiunea extraordinară a Corpurilor Legiuitoare, 
în urma votării legilor cerute de împrejurări. 


Domnilor Senatori, 

Domnilor Deputaţi, 

V’aţi împlinit patriotica datorie de a vota legile indicate de 
împrejurările prin care trece Ţara. 

Yă mulţumesc şi în virtutea art. 95 din Constituţie, declar 
sesiunea extraordinară a Corpurilor Legiuitoare închisă. 

CAROL. 

Preşedintele Consiliului de Miniştri şi Ministru Afacerilor Străine, T. Maio- 
rescu; Ministrul de Finanţe, Al. Marghiloman; Ministrul de Interne, Take 
lonescu; Ministrul Cultelor şi Instrucţiunii, C. G. Dissescu; Ministrul Agricul¬ 
turii şi Domeniilor, C. C. Arion; Ministrul Lucrărilor Publice, Al. Bădărău; 
Ministrul de Justiţie, M. G. Cantacuzino; Ministrul de Războiu, General C. 
Hârjeu; Ministrul Industriei şi Comerţului, N, Xenopol. 

(M. O., 1913, nr. 75, p. 3273). 


www.dacoromanica.ro 


PI. XIII. 



Bl. S. Regele Carol I eu Generalul Averesen la 1013. 


www.dacoromanica.ro 








IULIE-AU GUST 1913 


CUVÂNTĂRI 


469 


410 . 

Toast la masa dată în cinstea delegaţilor 
la Conferinţa Păcii. 

28 Iulie/10 August 1913. 

M. S. Regele crede că pacea a fost restabilită pentru mult timp şi poate 
pentru totdeauna dacă popoarele din Balcani vor lucra libere la propăşirea lor 
economică. închină pentru Suveranii acestor State. 

Cu cea mai vie bucurie văd strânşi în jurul Meu pe d-nii dele¬ 
gaţi ai Statelor Balcanice, care au încheiat şi semnat pacea în Ca¬ 
pitala României. 

Această pace atât de arzător dorită de lumea întreagă, a cerut 
dintr’o parte un mare spirit de resemnare şi jertfe dureroase — deşi 
inevitabile — pentru a face să înceteze aceste lupte sângeroase 
care au dăinuit prea mult între popoare menite a se înţelege. 

Aceste sacrificii vor fi totuşi îndulcite, prin uşurarea ce se va 
aduce tuturor celor care suferă şi prin speranţa de a vedea des- 
chizându-se o eră de încredere reciprocă şi de propăşire pentru 
Peninsula Balcanică. 

Nu exprim numai o dorinţă, dar chiar convingerea Mea că, 
dacă statele noastre vor putea lucra libere la organizarea şi des- 
voltarea lor economică, vor culege negreşit, în puţini ani, roadele 
binecuvântate ale sforţărilor şi înţelepciunii lor. 

Această eră nouă, a cărei inaugurare atârnă numai de noi, Ro¬ 
mânia o doreşte în deosebi, în mod sincer şi va contribui din toată 
inima spre a înlesni înfăptuirea ei. Să facem urări spre a ne uni 
într’o acţiune comună pentru atingerea acestui scop atât de nobil 
şi atât de dorit, care va face să se uite un trecut întristător şi va 
pregăti căile unui viitor fericit. Popoarele noastre se vor bine¬ 
cuvânta şi noi vom binemerita dela omenire. 

Ca bătrân soldat, nu Mă pot opri să nu mărturisesc adânca 
Mea admiraţie pentru vânjoşia, jertfa de sine şi bravura ce au 
desfăşurat-o vitezele noastre oştiri, în timpul acestui războiu de 
aproape un an, menit a asigura libera desvoltare a ţărilor noastre 
şi a statornici între toţi un echilibru stabil. 

Amintirea tuturor acelora care au plătit cu sângele lor opera 
de liberare întreprinsă în comun, trebue să fie cinstită cu sfinţenie, 
ca o pioasă datorie de recunoştinţă. 

Păstrez adânca încredinţare, că pacea care s’a încheiat va fi 
statornică şi că cu ajutorul Iui Dumnezeu, ea va fi un prim pas către 
acea înţelegere mănoasă care va cruţa popoarele noastre de noui 
încercări şi le va înlesni ridicarea, după greutăţile prin care au 
trecut. 

Dorinţa Mea cea mai scumpă este de a vedea stabilindu-se şi 
menţinându-se între România şi regatele Peninsulei Balcanice, 
relaţiile cele mai prieteneşti în interesul nostru al tuturor. 

Pătruns de aceste simţiminte, beau în sănătatea Majestăţilor 
Lor Auguştii voştri Suverani şi rog pronia cerească să întindă ocro¬ 
tirea şi binefacerile sale asupra Regatelor lor. 

Trăiască Majestăţile Lor, Auguştii voştri Suverani. 

(M. O., 1913, nr. 95, p. 3935). 


411 . 

înalt Ordin de zi căfre armată. 

31 Iulie/13 August 1913. 

M. S. Regele mulţumeşte oştirii pentru felul pilduitor în care şi-a făcut 
datoria în războiul balcanic. 

Ofiţeri, subofiţeri şi soldaţi, 

înălţătorul avânt cu care aţi răspuns chemării Mele într’un 
ceas de grea cumpănă, Mi-a dovedit din nou că sunteţi oricând 
gata a vă da vieaţa pentru Patrie. 

Aţi plecat voioşi şi cu încredere pe câmpul de onoare, pără¬ 
sind holdele voastre, hotărîţi de a înfrunta cu bărbăţie toate pri¬ 
mejdiile războiului. Mulţi dintre camarazii voştri au căzut jerfa 
bolilor nemiloase de peste Dunăre. Dureroasa lor pierdere a sân¬ 
gerat inima Mea. 

Niciodată nu voiu uita mărturisirile de dragoste cu care M’aţi 
înconjurat pe amândouă ţărmurile Dunării în ziua când armata, 

sub ochii Mei, a trecut a doua oară acest fluviu măreţ. Strigătele 
voastre înflăcărate au găsit un puternic răsunet dela Carpaţi până 
în Balcani şi au pătruns adânc inima Mea de bucurie. 

Aţi ajuns cu o repeziciune mai presus de toate aşteptările până 
în creasta Munţilor Bulgariei. Prezenţa voastră acolo a impus pace 
fără vărsare de sânge, a mărit Ţara voastră cu un ţinut însemnat 
spre întărirea hotarului ei şi a înălţat vaza României în ochii tutu¬ 
ror. în amintirea acestor fapte veţi purta cu cinste, pe piept, un 
semn doveditor al bărbăţiei voastre. 

In curând vă veţi putea întoarce la căminele voastre cu înalta 
mulţumire sufletească că v’aţi făcut datoria şi că aţi scris una din 
cele mai mândre pagini ale istoriei Patriei. 

Să plecăm cu smerenie capetele noastre, înălţând rugi fierbinţi 
către Atotputernicul care ne-a învrednicit să trăim aceste zile înăl¬ 
ţătoare şi să lăsăm urmaşilor noştri o Românie mai tare şi cu mai 
mare încredere în vitejia fiilor săi. 

Din tot sufletul mulţumesc scumpei Mele armate pe care de-a- 
pururea o voiu încuraja cu o părintească dragoste. 

Dat în Bucureşti, la 31 Iulie 1913. 

CAROL. 

(M. O., 1913, nr. 97, p. 4009). 


412. 

Răspuns delegaţiei soţiilor, mamelor, fiicelor 
şi surorilor ostaşilor. 

21 August/3 Septemvrie 1913. 


Elena Cornescu aduce în numele doamnelor omagiul bucuriei şi mândriei 
lor pentru faptele de arme şi politice îndeplinite în al 48-lea an de domnie al 
M. S. Regelui. Şuveranul mulţumeşte călduros. 

Sunt adânc mişcat de graţioasa atenţiune a doamnelor, care 
prin o frumoasă adresă concepută în termeni prea măgulitori îmi 
aduc călduroasele lor felicitări pentru însemnata izbândă care am 
dobândit-o prin pacea dela Bucureşti. 

Vă mulţumesc din tot sufletul pentru această dovadă de dra¬ 
goste şi recunoştinţă ce-Mi arătaţi în împrejurări aşa de fericite 
pentru noi toţi. Numai prin prudenţă, răbdare şi hotărîre grab¬ 
nică în momentul decisiv, am putut asigura României înalta si¬ 
tuaţie de care se bucură acum în lumea întreagă. 

Minunatul avânt al armatei, abnegaţiunea femeilor şi jerfele 
tuturor, ne-au dat mare sprijin şi au contribuit mult la atingerea 
acestui succes strălucit. 

încă odată, vă mulţumesc călduros şi în numele Reginei, pentru 
bunele voastre urări şi vă rog a transmite tuturor doamnelor care 
au semnat această adresă viile mele mulţumiri. 

(M. O., 1913, nr. 115, p. 4590). 


413. 

Mesaj la deschiderea Corpurilor Legiuitoare. 

15/28 Noemvrie 1913. 

Deschizând sesiunea ordinară a Corpurilor Legiuitoare M. S. Regele arată 
mulţumirea Sa pentru contribuţia României la pacificarea Peninsulei Balcanice 
şi trasează în câteva linii activitatea ce au- de desfăşurat reprezentanţii naţiunii 
în urma păcii dela Bucureşti. 

Domnilor Senatori, 

Domnilor Deputaţi, 

La deschiderea Corpurilor Legiuitoare în Noemvrie 1877, am 
zis reprezentanţilor naţiunii de atunci: 

«Instinctul de conservare ne impune datoria ca să alergăm la 
locul de pericol, şi dar, în capul junei noastre armate, am trecut 
Dunărea. Cum oştirile române şi-au făcut datoria pe câmpul de 
bătaie, o ştie ţara, o recunosc înşişi duşmanii noştri! Soldaţii noştri 
n’au desminţit nobilul sânge, ce curge în vinele lor ». 

Pentru a doua oară, astăzi, după 36 de ani, am adânca mul¬ 
ţumire sufletească de a deschide noua sesiune a Corpurilor Legiui¬ 
toare cu aceleaşi cuvinte de laudă şi de recunoştinţă pentru armată. 

Dacă de astădată ostaşii noştri n’au avut prilejul să-şi arate 
vitejia in lupte sângeroase, Ie-a fost însă dat să dovedească un 
avânt, o pricepere şi un spirit de disciplină, care i-a făcut destoinici 

să răspundă, cu o iuţeală şi exactitate uimitoare, la toate cerin¬ 
ţele situaţiei. 

Mulţumită prevederii guvernului Meu şi luminatului d-voastre 
concurs, armata, pregătită şi înzestrată cu cele trebuitoare, a fost 
pusă în mişcare Ia momentul nimerit şi a trecut iarăşi Dunărea, 
dându-ne putere de a impune în Balcani pacea mult dorită de 
Europa întreagă şi asigurând totodată limitele Dobrogei prin în¬ 
tinderea lor până la apus de Turtucaia şi la miazăzi la Ecrene. 

Anexarea npului teritoriu, aşa, cum e hotărîtă prin Tratatul de 
Pace dela Bucureşti, încheiat la 28 Iulie, va fi de îndată supus 
aprobării Corpurilor Legiuitoare, conform prescrierii Constituţiunii. 

Domnilor Senatori, 

Domnilor Deputaţi, 

Ca o urmare a atitudinei politice păstrată de guvernul Meu în 
decursul crizei balcanice, relaţiunile internaţionale ale României 
au fost şi sunt din cele mai bune. Pe de o parte Marile Puteri au 
putut preţui concursul Nostru la toate străduinţele lor pentru pace, 
pe de alta Tratatul dela Bucureşti, a statornicit raporturile amicale 
şi deosebit de strânse între România şi Statele de peste Dunăre, 

Atât ptotocoalele Conferinţei de Pace dela Bucureşti, ce vi se 
vor înfăţişa odată cu legea pentru anexarea noului teritoriu, cât 
şi numeroasele acte şi rapoarte anterioare, ce se vor aduce deosebit 
la cunoştinţa d-voastre, vor arăta cu de-a-mănuntul tot mersul 
politicei externe a guvernului Meu. 

Suntem în drept a veghea neîncetat ca pacea încheiată în Ca¬ 
pitala României să fie cât se poate de statornică, astfel ca liniştea 
să nu fie turburată. Am avut dar un deosebit interes, ca pacea să 
se restabilească şi între acei care se aflau încă în stare de războiu, 
am lucrat fără preget în această direcţie şi silinţele noastre n’au 
rămas fără succes. 

Putem privi acum viitorul cu mai multă încredere şi vom corn- 
centra toată munca noastră spre a păstra şi întemeia ceea ce am 
dobândit. 

Nu însă fără jertfe dureroase am putut ajunge la strălucitul 
rezultat. Flagelul ce pare nedeslipit de orice războiu mai întins, 
a bântuit şi armata noastră la întoarcerea ei de pe câmpul de răz¬ 
boiu şi a pătruns în Ţară.. 

Mulţumită măsurilor aplicate după ştiinţa şi experienţa dobân¬ 
dite în zilele noastre, focarele de infecţiune, cu toate greutăţile în¬ 
tâmpinate, au putut fi izolate şi Ţara a rămas scutită de o prea 
mare lăţire a epidemiei. Iar de urmaşii celor căzuţi jertfă s’au în¬ 
grijit şi se vor îngriji Statul şi asistenţa particulară. 

Domnilor Senatori, 

Domnilor Deputaţi, 

Guvernul Meu vă va înainta spre legitimare creditele reclamate 
de împrejurările războinice. 

Cu toate cheltuelile însemnate de mobilizări, finanţele Statului 
se află în stare bună şi ne permite a face faţă la feluritele nevoi 
economice. Printre aceste se impun fără întârziere cele privitoare 
la completarea parcului căilor ferate. 

Ţara s’a putut încredinţa cu câtă energie şi îndemânare căile 
noastre ferate au răspuns cerinţelor armatei în timpul mobilizării 
şi demobilizării şi nu le va refuza mijloacele de a satisface mai 
bine şi trebuinţele comerţului. 

Se vor mai supune în curând deliberării d-voastre proiectele de 
lege menite a corespunde situaţiunii create Ţării prin evenimentele 
din urmă şi mai întâiu de toate legile relative la organizarea noului 
teritoriu. 


Domnilor Senatori, 

Domnilor Deputaţi, 

Sunt mândru de a Mă vedea înconjurat de reprezentanţii Na¬ 
ţiunii în momentul istoric, în care prestigiul Ţării s’a înălţat într’un 
mod aşa de însemnat şi în care am câştigat recunoaşterea Europei 
întregi pentru sforţările făcute de noi întru restabilirea păcii în 
Peninsula Balcanică. Suntem datori să păstrăm neatinsă această 
situaţie, şi, fiind încredinţat că d-voastre veţi da tot sprijinul spre 
a menţine scumpa noastră Patrie pururea la înălţimea ce i se cu¬ 
vine, rog pe Dumnezeu să binecuvânteze şi în viitor, precum a 
binecuvântat în trecut, patrioticele d-voastre lucrări. 

Sesiunea ordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru Afacerilor Străine, T. Maio- 
rescu; Ministrul Finanţelor, Al. Marghiloman Ministrul de Interne, Take 

Ionescu; Ministrul Instrucţiunii şi Cultelor, C. C. Arion; Ministrul Lucrărilor 
Publice, A. A. Bădăreu; Ministrul Justiţiei, M. Gr. Cantacuzino; Ministrul 
de Războiu, General C. Hărjeu ; Ministrul Industriei şi Comerţului, N. Xenopol. 
(M. O., 1913, nr. 183, p. 7921—2). 


414 . 

Răspuns la Adresa Senatului. 

8/21 Decemvrie 1913. 

La sentimentele de dragoste şi devotament exprimate de Senat, Suveranul 
mulţumeşte în numele Său şi al Familiei Regale, aducând totodată prinos de 
laudă ţărănimii care a răspuns fără preget la chemarea ţării şi căreia îi trebue, 
prin şcoalele rurale o pregătire mai potrivită nevoilor practice. 

Domnule Preşedinte, 

Domnilor Senatori, 

Cu vie bucurie am ascultat cuvintele însufleţite de un înalt 
patriotism, ce Mi le-aţi rostit din partea Senatului. 

Mulţumită Celui Atotputernic, munca noastră a tuturor şi 
politica cumpănită ce am urmat în toate împrejurările, au avut 
răsplata lor şi ne-au adus roadele dorite. Cu drept cuvânt putem 
fi mândri de pacea încheiată la Bucureşti, care va rămâne una 
din cele mai frumoase pagini ale istoriei noastre naţionale şi nu 
Mă îndoiesc că fericitele ei urmări, cu timpul, vor fi privite de toate 
popoarele care au semnat-o, ca adevăratul început al unei ere de 
propăşire paşnică şi mănoasă. 

împreună cu d-voastre aduc şi eu prinosul Meu de laude avân¬ 
tului măreţ al tuturor şi însufleţirii ţărănimii noastre în deosebi, 
care s’au manifestat în mod aşa de strălucit în grelele împrejurări 
prin care am trecut. 

Ştiu că Corpurile Legiuitoare vor purta grija ca armata — scutul 
şi fala noastră — să fie totdeauna în stare de a apăra bunurile 
dobândite şi tot aşa sunt bine încredinţat că veţi chibzui şi asupra 
măsurilor menite a uşura soarta familiilor care au suferit pierderi 
dureroase. Cu privire la învăţământul rural, a cărui înrâurire este 
aşa de hotărîtoare pentru pregătirea viitorului, trebue să căutăm 
a-1 îndruma pe o cale largă şi practică, spre a fi de un folos ade- 

vărat plugarilor noştri, atât din punct de vedere al bunei stări 
materiale, cât şi al igienii. 

Entuziasmul cu care întreaga suflare româQească a răspuns la 
chemarea Patriei îmi este o chezăşie sigură că şi d-voastre veţi 
şti să răspundeţi la aşteptările ţării, înfăptuind îmbunătăţirile 
cerute de binele obştesc şi de interesele superioare ale poporului 
român. 

Din adâncul inimei vă mulţumesc, domnilor Senatori, în numele 
Meu şi al Familiei Mele, pentru sentimentele de dragoste şi devo¬ 
tament cu care Ne înconjuraţi. 

(M. O., 1913, nr. 202, p. 9058). 


415. 

Răspuns la Adresa Adunării Deputaţilor. 

22 Decemvrie 1913/5 Ianuarie 1914. 

După citirea adresei Ia mesajul Tronului de către preşedintele Adunării, C. 
Cantacuzino, M. S. Regele, mulţ um ind mai întâiu pentru cuvintele măguli¬ 
toare adresate de Cameră, relevă avântul armatei şi înţeleaptă politică a gu¬ 
vernului cu prilejul conflictului balcanic. Cere Adunării să se ocupe de nevoile 
căilor de comunicaţie, de a-dţia internă şi de organizarea noului teritoriu. 


Domnule Preşedinte, 

Domnilor Deputaţi, 

Cu o vie bucurie am ascultat cuvintele patriotice şi măgulitoare 
ce Ni le adresaţi din partea Camerei Deputaţilor. 

Avântul neîntrecut al armatei ca şi înţeleaptă politică a Gu¬ 
vernului, au tot dreptul, într’adevăr, la recunoştinţa Ţării, căci 
toţi şi-au făcut pe deplin datoria. 

Jerfele ce a trebuit să vi le impunem pentru a aduce pacea 
şi a ne asigura un hotar statornic peste Dunăre, au fost mari şi 
chiar dureroase; totuşi putem aved mulţumire sufletească că 
aceste sacrificii au fost larg răsplătite prin roadele câştigate; echi¬ 
librul stabilit între statele balcanice şi încrederea tot mai mare 
ce am căpătat în viitorul nostru. 

Cu drept cuvânt îndreptaţi grijile d-voastre către îmbunătă¬ 
ţirile de care au nevoie mijloacele noastre de transport, spre a nu 

sdruncina cu desăvârşire desvoltarea noastră economică, precum 
şi către ridicarea administraţiei interne la nivelul situaţiunii noa¬ 
stre externe. Legile de organizare ale noului teritoriu aşteaptă de 
asemenea regularea lor. Nu mă îndoiesc că sunteţi pătrunşi de 
însemnătatea acestor vitale probleme care trebue să găsească o 
potrivită deslegare spre binele şi spre mărirea scumpei noastre 
Românii. 

Din adâncul inimei Vă mulţumesc în numele Meu şi al Familiei 
Mele pentru scumpele şi mult preţuitele mărturisiri de dragoste 
şi devotament cu care Ne înconjuraţi. 

(M. 0„ 1913, nr. 214, p. 9762). 

416. 

înalt Ordin de zi către armată. 

l/ld Ianuarie 1914. 

Pentru modul cum armata şi-a îndeplinit datoria în anul trecut, Suveranul 
cu prilejul anului nou, îi urează mulţi ani şi D-zeu să-i dăruiască fericire şi 
belşug. 

Puteţi privi cu mândrie anul care s ! a dus. El va rămâne neşters 
în amintirea noastră prin însemnătatea faptelor săvârşite. V’aţi 
îndeplinit datoria mai presus de orice laudă. Simt dar, o vie mul¬ 
ţumire a vă împărtăşi adânca Mea recunoştinţă pentru graba cu 
care aţi răspuns la chemarea Ţării. 

Aţi arătat că în orice clipă Patria se poate rezema pe voi. Dacă 
nu au fost lupte sângeroase, totuşi aţi dovedit adevărate însuşiri 
războinice, răbdând cu bărbăţie toate ostenelile şi neajunsurile. 
Aţi înfruntat boala nemiloasă ca nişte voinici. întipărite pe veci 
vor fi în inimile noastre numele acelora care nu s’au mai întors la 
căminurile lor. 

Fiţi pururea însufleţiţi de înaltele sentimente care v’au călăuzit 
în acele vremuri mari şi care vor rămâne fala armatei. Medalia 
Avântului, care vă împodobeşte pieptul, vă va aminti vouă şi vii¬ 
torimii acţiunea măreaţă care prin grabnica şi hotărîta ei îndepli¬ 
nire a ridicat şi mai sus renumele vostru. 

Vă mulţumesc călduros pentru ascultarea şi disciplina ce le-aţi 
arătat in acele zile înălţătoare, fără să daţi o clipă înapoiu în faţa 
jerfelor şi greutăţilor de tot felul pe care împrejurările Ie impuneau. 

Să dea Dumnezeu ca Anul Nou să vă dăruiască fericire şi belşug. 
Din adâncul inimii Vă urez mulţi ani. 

Dat în Bucureşti, la 1 Ianuarie 1914. 

CAROL. 

(M. O., 1914, nr. 219, p. 9969). 


417. 

M. S. Regele către Principele George al Greciei. 

23 Ianuarie!5 Februarie 1914. 

Vizita Principelui Moştenitor al Greciei. E întâmpinat în gara de nord 
de A. S. R. Principele Ferdinand, o companie de onoare, Ion I. C. Brătianu, 
ş.a. La Palat se dă o masă de gală şi M. S. Regele exprimă deosebita Sa mul¬ 
ţumire pentru această vizită, în mana colaborării militare pentru restabilirea 
păcii în Balcani. închină în sănătatea Familiei Regale elene. 

Vizita Alteţei Voastre Regale îmi pricinueşte o satisfacţie cu 
atât mai mare, cu cât văd într’însa o confirmare a relaţiunilor 
cordiale între ţările Noastre. 

Aceste raporturi ne sunt în deosebi scumpe, căci ele au fost 
alcătuite prin o acţiune comună, care a putut restabili pacea şi 
asigura echilibrul în Peninsula Balcanică. 

Am ferma convingere că acest fapt istoric va contribui a strânge 
şi mai mult legăturile Noastre de prietenie şi va deschide o eră 
nouă de linişte şi de prosperitate pentru Statele Noastre. 

Aducând urările cele mai călduroase pentru fericirea M. S. Re¬ 
gelui, mult iubitului Vostru Tată şi a membrilor Familiei Voastre, 
precum şi pentru un fericit viitor al Greciei, ridic paharul Meu 
în sănătatea Auguştilor Voştri părinţi şi în sănătatea Alteţei Voa» 
stre Regale. 

Trăiască MM. LL. Regele şi Regina Elenilor. 

(M. O., 1914, nr. 238, p. 10872). 


418. 

Mesaj la deschiderea Corpurilor Legiuitoare. 

21 Februarie/6 Martie 1914. 

Prin mesajul de deschidere, M. S. Regele anunţă Corpurilor Legiuitoare 
reformele ce simt de împlinit în aceste vremi turburi şi între aceste reforme 
« vorba de legea de organizare a Dobrogei şi de reforma agrară. 

Domnilor Senatori, 

Domnilor Deputaţi, 

Simt o deosebită mulţumire că Mă aflu iarăşi în mijlocul repre¬ 
zentanţilor naţiunii. 

Alegerile generale din care aţi eşit v’au putut convinge că în 
neîntrerupta ei propăşire ţara are încă mari trebuinţe de satis¬ 
făcut. Mai ales împrejurările anului trecut, care au arătat tuturor 
însemnătatea situaţiei noastre internaţionale, au pus totdeodată 
mai bine în lumină datoriile pe care ni le impune trainica şi ne¬ 
încetata noastră desvoltare. 

întărirea conştiinţei naţionale, răspândirea învăţământului, o 
mai strânsă solidaritate socială, o oştire tot mai puternic organi¬ 
zată şi consolidarea finanţelor Statului prin sporirea muncii şi a 
economiei naţionale ne vor da putinţă să păstrăm neştirbită şi să 
îmbunătăţim situaţia cu care ne mândrim astăzi, situaţiunea care 
este rodul stăruinţelor statornice a acelora ce au înţeles în trecut 
că numai prin închinarea tuturor înaintea interesului obştesc se 
pot întemeia Statele puternice şi societăţi sănătoase. 

Sunt încredinţat că şi d-voastre, însufleţiţi de aceleaşi patrio¬ 
tice simţiminte, veţi purcede la discuţia măsurilor cerute pentru 
înfăptuirea reformelor agrare şi a celor politice şi, aci, împreună tu 
Guvernul Meu, veţi şti să daţi operei d-voastre caracterul de ar¬ 
monie socială pe care se cuvine să-l aibă. 

Domnilor Senatori, 

Domnilor Deputaţi, 

Sunt fericit să constat şi astădată că relaţiunile Regatului cu 
toate Statele sunt din cele mai bune. România nu va pregeta să 
menţină şi să asigure pacea la care a contribuit atât de puternic 
şi care i-a atras încrederea tuturor. Prin însăşi această încredere 
ea este în măsură să aibă în această parte a Europei o acţiune 
binefăcătoare de împăciuire. 

Armata, prin însuşirile ei şi minunatul avânt de care a dat 
dovadă anul trecut şi-a mărit prestigiul şi a câştigat toată re¬ 
cunoştinţa noastră. Nevoile ei reclamă noui îmbunătăţiri şi noui 
înzestrări, pe care nu mă îndoiesc că i le veţi încuviinţa, deoarece 
soarta ţării este strâns legată de puterea ei militară. 

Fără întârziere se va supune deliberărilor d-voastre legile bu¬ 
getare, care, cu toate sporurile necesare şi împreună cu creditele 
trebuitoare, nu vor altera, starea îmbucurătoare a. echilibrului no¬ 
stru financiar. 

Asemenea guvernul Meu vă va înfăţişa legea organică pentru 
Dobrogea Nouă, care va stabili în aceste ţinuturi o administraţie 
statornică. 

Domnilor Senatori, 

Domnilor Deputaţi, 

Convins că veţi fi la înălţimea marei chemări a zilelor noastre, 
rog pe Cel Atotputernic să binecuvinteze lucrările d-voastre. 

Sesiunea Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Războiu, Ion I. C. Bră- 
tianu; Ministrul Afacerilor Străine, Em. Porumbarii ; Ministrul Finanţelor, 
E. Costinescu; Ministrul de Interne, V. G. Morţun; Ministrul Agriculturii şî 
Domeniilor, Al. Constantinescu; Ministrul Industriei şi Comerţului, Al. Ra- 
dovici; Ministrul Lucrărilor Publice, Dr. C. Angelescu; Ministrul Justiţiei, 
Victor Antonescu; Ministrul Instrucţiunii şi Cultelor, I. G. Duca. 

(M. O,, 1914, nr. 261, p. 12025—6). 

419. 

Răspuns la Adresa Adunării Deputaţilor. 

28 Februarie/13 Martie 1914. 

M. S. Regele, răspunzând la Adresa Camerei, mulţumeşte mai întâiu pentru 
urările făcute şi apoi exprimă satisfacţia Sa pentru concursul promis guvernului. 

Domnule Preşedinte, 

Domnilor Deputaţi, 

Primesc cu vie bucurie bunele urări ce Ne aduceţi din partea 
Camerei Deputaţilor. 

Cu mare mulţumire constat că Adunarea Deputaţilor este ho- 
tărîtă a da Guvernului Meu întregul său sprijin pentru studiul con¬ 
ştiincios şi înţeleaptă înfăptuire a reformelor pe care ţara le aşteaptă 
dela dreptatea fruntaşilor săi, pentru întărirea temeliilor noastre 
sociale. 

Dragostea cu care am rostit, acum aproape un sfert de veac, 
iubiţilor noştri săteni, cuvintele ce-Mi amintiţi cu acest prilej, a 
sporit şi mai mult în inima Mea de când cu toţii ne-am încredinţat 
despre puternica lor conştiinţă patriotică, dovedită în împreju¬ 
rările grele din anul trecut. Avântul neîntrecut cu care au răspuns 
la chemarea ţării, ne-a dat măsura vredniciei lor cetăţeneşti şi ne 
arată datoria noastră de a ne îngriji tot mai mult de îmbunătăţirea 
stării lor economice şi culturale. Jerfele pe care le vom face cu 
toţii în acest scop vor fi, cu ajutorul lui Dumnezeu, cel mai în¬ 
ţelept mijloc de a stabili o armonie trainică întru toate păturile 
sociale şi de a asigura neîntrerupta şi paşnica propăşire a iubitei 
noastre Românii. 

Din toată inima vă mulţumesc în numele Reginei, al Meu şi 
al Familiei Mele pentru dragostea cu care Ne înconjuraţi. 

(M. O., 1914, nr. 268, p. 12386). 


420. 

Răspuns la Adresa Senatului. 

6/19 Martie 1914. 

Prin răspunsul la mesaj, preşedintele Missir, după exprimarea omagiiior 
Senatului faţă de Suveran, II asigură de întregul concurs al maturului corp 
în împlinirea reformelor propuse de guvern. M. S. Regele mulţumeşte pentru 
omagii şi crede în eficacitatea reformelor propuse. 

Domnule Preşedinte, 

Domnilor Senatori, 

Cu adâncă recunoştinţă primesc mărturisirile de dragoste şi 
devotament Ce ne arătaţi din partea Senatului. 

Caldele şi patrioticele cuvinte cu care întâmpinaţi reformele 
sociale şi politice ale Guvernului Meu, sunt cea mai bună chezăşie 
de sprijinul ce veţi da pentru înţeleaptă lor cercetare şi ducerea 
lor la bun sfârsit. 

i 

Nu Mă îndoesc că odată cu îmbunătăţirea stării economice şi 
culturale a iubiţilor noştri săteni se vor lua şi măsuri nemerite 
pentru îndreptarea stării sanitare a comunelor rurale, precum şi 
pentru înfiinţarea unei administraţii adevărat părinteşti. 

Cu bucurie constat că scumpa noastră armată va avea din 
partea d-voastre întreaga solicitudine pe care o merită, spre a fi 
şi pe viitor la înălţimea marei sale chemări. 

Organizarea noului teritoriu aşteaptă de asemenea înţeleptele 
d-voastre măsuri legislative şi administrative, pentru o cât mai 
strânsă alipire la patria mumă. 

Din tot sufletul vă mulţumesc, d-lor Senatori, pentru bunele 
urări ce aduceţi Reginei, Mie şi Familiei Mele. 

(M. O., 1914, nr. 273, p. 12642). 


421. 

M. S. Regele către Principele de Orleans şi Burbon. 

8/21 Aprilie 1914. 

Principele Alfons de Orleans şi Bourbon, Infant al Spaniei, însoţit de o 
misiune militară spaniolă, vizitează diferite regimente române şi asistă Ia exer¬ 
ciţiile lor. La orele 12 e primit, cu suita, de M. S. Regele Carol I, căruia în 
numele Suveranului Spaniei îi prezintă uniforma Reg. al 2-lea de săpători-mineri. 
Principele Alfons înmânând M. S. Regelui sabia aduce laude armatei române 
care se bucură de o organizare şi instrucţiune model. M. S. Regele mişcat de 
cuvintele Principelui şi atenţiunea Regelui Spaniei, exprimă recunoştinţa Sa 
Suveranului Spaniei şi face urări pentru armata Lui. 

Sunt foarte mişcat de binevoitoarele cuvinte ale Alteţei Voa¬ 
stre Regale, cum şi de graţioasa atenţiune a M. S. Regelui, Au¬ 
gustul Vostru Suveran, de a Mă numi colonel proprietar al Regi¬ 
mentului al 2-lea de săpători-mineri. 

îi mulţumesc din toată inima pentru această înaltă distinc- 
ţiune care-mi face o plăcere cu atât mai mare cu cât este înălţata 
prin misiunea specială pe care Majestatea Sa a încredinţat-o Al¬ 
teţei Voastre Regale, de a veni însoţită de o delegaţie a armatei 
Sale, pentru a-Mi remite uniforma Regimentului pe care Majestatea 
Sa a binevoit a-Mi conferi. 

Vă rog, Alteţă Regală, de a transmite Suveranului vostru, 
odată cu asigurarea sentimentelor Mele prieteneşti, întreaga Mea 
recunoştinţă şi urările sincere ce fac pentru Majestatea Sa şi pentru 
viteaza Sa armată. 

(M. O., 1914, nr. 6, p. 354). 

422 . 

M. S. Regele către misiunea militară spaniolă. 

8/21 Aprilie 1914. 

Seara se dă o masă de gală în cinstea misiuni militare spaniole la care iau 
parte, pe lângă misiune în frunte cu Infantul şi Infanta Spaniei, Principesele 
Maria şi Elisabeta, Ministrul Spaniei în România, preşedintele Consiliului de 
Miniştri şi alte personalităţi. M. S. Regele arată cum legăturile dintre România 
şi Spania se întăresc pe zi ce trece şi face urări pentru faricirea Dinastiei 
Spaniole. 

Plăcuta atenţiune a M. S. Regelui Alfons, de a-Mi trimite pe 
Alteţa Voastră Regală cu o misiune militară, Mă bucură mult. 
In această atenţiune văd nu numai o dovadă a relaţiunilor de prie¬ 
tenie ce unesc ambele noastre ţări, dar şi o scumpă legătură între 
armatele noastre, pe care numirea Mea ca proprietar al Regimen¬ 
tului 2 spaniol de geniu ne va strânge şi mai mult. 

Armata Mea va fi mândră de această mărturie de simpatie a 
Augustului şi cavalerescului Vostru Suveran care a urmărit des- 
voltarea şi progresele sale cu un statornic interes. De aceea, Vă 
rog, Alteţă Regală, de a fi pe lângă Majestatea Sa interpretul cre¬ 
dincios al sentimentelor Noastre de recunoştinţă, pentru această 
înaltă distincţiune care Ne cinsteşte în chip deosebit. 

Pentru Mine ea este şi mai scumpă, prin amintirile neşterse 
ce păstrez de mai bine de jumătate de veac, de când am avut pri¬ 
lejul de a vizita şi admira minunile Spaniei. Nu voiu uita niciodată 
graţioasa primire a M. S. Reginei Isabela, precum şi strălucita 
revistă în onoarea Mea, comandată de Mareşalul Concha, Marchis 
de Havana. De atunci Mi-a fost dat să cunosc vrednica ţinută a 
armatei şi admirabilele calităţi de rezistenţă şi vioiciune a infan¬ 
teriei spaniole, care s’au manifestat din nou aşa de strălucit în 
războiul Marocului, unde Alteţa Voastră Regală a avut onoarea 
de a primi botezul focului şi de a fi martor vitejiei soldatului 
spaniol. 

Sunt fericit de a avea un prilej atât de plăcut pentru ’a reînnoi 
M. S. Regelui Alfons expresiunea sentimentelor Mele celor mai 
afectuoase, precum şi urările călduroase pe care le fac pentru fe¬ 
ricirea Sa, a Reginei şi a tuturor membrilor Augustei Lor Familii. 

Ridic paharul Meu în sănătatea Majestăţilor Lor şi a Alte¬ 
ţelor Voastre Regale, pentru prosperitatea frumosului Regat al 
Spaniei şi pentru gloriosul viitor al vitezei S^le armate. 

(M. O., 1914, nr. 6, p. 354—5). 


423. 

M. S. Regele către elevii Şcoalei Militare de Artilerie, 
Geniu şi Marină. 

22 Aprilie/4 Mai 1914. 


M. S. Regele vizitează Şcoala militară de Artilerie, Geniu şi Marină şi ţine 
un cuvânt ocazional către elevi arătându-le importanţa din ce în ce ihai mare 
a armelor speciale. 


Cu o vie plăcere am putut constata în cursul acestei inspecţii 
buna stare a Şcoalei şi vă arăt deplina Mea mulţumire. Armele 
speciale, mai ales artileria, au luat o desvoltare aşa de mare încât 
au devenit o adevărată artă şi ştiinţă, care impune acum din punct 
de vedere teoretic şi practic o muncă îndoită, spre a rămânea la 
înălţimea progresului şi cerinţelor. 

Puteţi fi mândri că aţi îmbrăţişat arma artileriei, căci arti¬ 
leria noastră a dobândit un renume care a trecut peste hotarele 
Ţării. Asemenea geniul nostru s’a făcut cunoscut prin fortificaţiile 
construite şi lucrările executate în timpul mobilizării din anul 
trecut. Ca o plăcută dovadă despre aceasta est^ numirea Mea de 
către Regele Spaniei ca Colonel proprietar al unui Regiment de 
săpători şi mineri. Această măgulitoare mărturie trebue să fie 
pentru voi un îndemn care însă măreşte răspunderea voastră şi 
datoria de a păstra şi a desvolta încă mai mult ce am câştigat până 
acum. 

Nu Mă îndoiesc că veţi .desfăşura, ofiţeri şi elevi, toată sâr- 
guinţa spre a rămânea la înălţimea falnicii Noastre chemări. 

Vă mulţumesc. 

(M. O., 1914, nr. 17, p. 861). 

424. 

Cuvântare Ia inaugurarea Fundaţiunii Carol I, eu prilejul măririi ei. 

9/22 Mai 1914. 

Inaugurarea noului local al fundaţiunii Carol I. După slujba religioasă M. 
S. Regele Carol I coboară din lojă pe estradă şi dă citire unei cuvântări în 
care pe de o parte constată nevoia urgentă la care a răspuns această Funda- 
ţiune iar pe de alta îndeamnă pe studenţi să se folosească din plin de mijloa¬ 
cele de luminare ce le stau la îndemână spre folosul patriei. 


Se apropie un pătrat de veac de când am hotărît înfiinţarea 
acestui aşezământ, pentru înlesnirea la învăţătură a tinerimei uni¬ 
versitare. 

Cu părintească dragoste am urmărit# an după an, mersul acestei 
Fundaţiuni de cultură şi am avut marea mângâiere să constat că 
eâ răspundea unei nevoi aşa de adânc simţite, încât abia după 
câţiva ani dela deschiderea ei s’a văzut că este prea mică pentru 
numărul studenţilor doritori să se folosească de mijloacele de în¬ 
văţătură ce li ise pusese la îndemână. 

Văzând dar râvna cu care tinerimea alerga la acest liman de 
studii, am hotărît lărgirea lui în măsura acestei râvne şi înzestrarea 
sa potrivit cu cele mai moderne cerinţe. 

Sunt fericit că pot astăzi dărui Universităţii noastre acest în¬ 
căpător locaş pentru cultura tinerilor generaţiuni, hărăzind tot¬ 
odată scumpei noastre Capitale o clădire care face cinste celor ce 
au executat-o şi vrednică de înaltul ei scop. 

Iubiţi Studenţi, 

Faţă de aceste bogate mijloace de cultură ce vi se oferă, gân- 
diţi-vă la greutăţile fără număr cu care aveau să se lupte, până în 
veacul trecut, dascălii şi învăţaţii noştri de odinioară, spre a ne 
aduna comoara de cultură naţională moştenită dela dânşii şi pe 
care sunteţi chemaţi a o cerceta cu scumpătate şi a o spori cu dra¬ 
goste. 

Este deajuns să vă amintiţi acele dureroase cuvinte pe care 
Miron Costin, al cărui nume străluceşte în faţa acestei clădiri, ni 
le-a lăsat în prologul cronicei sale: 

« Sosiră asupra noastră cumplite vrşmi, de nu stăm de scri¬ 
sori, la care trebueşte gând slobod şi fără valuri, ci de grije şi sus- 
pinuri. Puternicul Dumnezeu să ne dăruiască dţrpă aceste cumplite 
vremi a anilor noştri, cândva, şi mai slobode veacuri întru care, 
pe lângă alte trebi să fie vreme şi cu cetitul cărţilor a face iscusită 
zăbavă, că nu este altă şi mai frumoasă şi mai de folos în toată 
•vieaţa omului zăbavă, decât cetitul cărţilor». 

Atotputernicul s’a îndurat a asculta ruga marelui nosţru istoric 
şi ne-a dăruit timpuri mai bune în care sufletul românesc şi-a luat 
sborul cu încredere în toate direcţiile culturale. 

Şi nu Mă îndoiesc că acest nou şi falnic locaş menit a îndestula 
în chip larg nevoia de lumină a acelora care sunt chemaţi a fi în¬ 
drumătorii României de mâne, ya fi un puternic imbold de a trage 
cât mai multe foloase pentru pregătirea lor la misiunea ce-i 
aşteaptă. 

Nu uitaţi însă niciodată că ştiinţa trebue însoţită cu cultura 
inimii, cu iubirea de ţară şi cu demnitatea vieţii, pentru ca roadele 
ei să fie binecuvântate si cu adevărat folositoare binelui obstesc 

* j 

şi Patriei. 

J)in toată inima rog pe bunul Dumnezeu să ocrotească în veci 
de veci acest aşezământ închinat culturii naţionale, spre întărirea 
şi înălţarea scumpei noastre Românii. ■ 

D. Al. Tzigara-Samurcaş, directorul Fundaţiunii, citeşte actul de inaugurare, 
apoi vorbeşte ministrul Cultelor şi Instrucţiunii şi studentul Al. Slăvescu. 

(M. O., 1914, nr. 30, p. 1514). 


425. 

M. S. Regele către delegaţia Regimentului 2 de Dragoni Prusieni. 

9/22 Mai 1914. 

La 20 Aprilie M. S. Regele împlinise 75 de ani. O delegaţie din Reg. 2 de 
Dragoni vine la Bucureşti să prezinte felicitări. In acelaşi timp sosise şi Prin¬ 
cipele de Waldeck şi Pyrmont, vărul M. S. Reginei. Se dă o cină la Palat în 
onoarea delegaţiunii. In timpul mesei Suveranul ridică un toast pentru împă¬ 
ratul Wilhelm şi pentru Reg. 2 de Dragoni. 

Cu o sinceră satisfacţiune salut sosirea deputaţiunii Regimen¬ 
tului Meu de Dragoni, a cărui prezenţă Mă bucură cu atât mai 

mult, cu cât îmi procură doritul prilej de a reînnoi expresiunea 
credincioasei prietenii ce o păstrez Majestăţii Sale împăratului 
Wilhelm, precum şi recunoştinţa Mea, pentru căldurosul interes 
ce-Mi l-a arătat în toate împrejurările. Acest interes a fost nepre¬ 
ţuit, mai cu seamă în timpul marilor evenimente care s’au desfă¬ 
şurat în Peninsula Balcanică şi a lăsat în Ţara Mea o adâncă şi 
trainică impresiune, care a contribuit puternic a strânge şi mai 
mult legăturile intime care unesc, de un lung şir de ani, România 
de Imperiul Germaniei. 

Cu cele mai bune urări pentru Majestatea Sa împăratul — în 
care cuprind şi pe Alteţa Voastră ca Principe confederat — precum 
şi pentru glorioasa Sa armată, şi în deosebi pentru Regimentul 
Meu de Dragoni, ridic paharul în sănătatea Supremului şi Augu¬ 
stului Vostru Şef. 

Trăiască Majestatea Sa împăratul şi Rege Wilhelm al Il-lea. 

(M. O., 1914, nr. 30, p. 1523). 


426. 

M. S. Regele către Ţarul Rusiei. 

Constanţa, 1/14 Iunie 1914. 

Ţarul Nicolae II împreună cu Familia Sa fac o vizită M. S. Regelui Carol 
!a Constanţa. La masa dela prânz M. S. Regele, după ce aminteşte multe 
■semne de atenţie din partea Ţarului faţă de România, închină în sănătatea 
Lui şi a împărătesei. 

Cu o sinceră bucurie salut sosirea pe pământul românesc a M. 
Y. Imperiale, însoţit de M. S. împărăteasa şi de Augusta Sa Fa¬ 
milie. 

în acest fericit eveniment vedem o nouă dovadă a sentimen¬ 
telor de prietenie ce Majestatea Voastră Mi Le-a arătat în chip 
aşa de mişcător de un lung şir de ani. 

Amintirea primirei graţioase şi atât de cordiale ce Majestatea 
Voastră Mi-a făcut cu prilejul călătoriei Mele în Rusia, va rămânea 
neştearsă pentru Mine; de asemenea nu voiu uita vizita flotei Im¬ 
periale în Portul Constanţa, nici aceea a A. S. I. Marelui Duce 

Nicolae Mihailovitch, din mâinile căruia am primit bastonul de 
Feld-Mareşal, al armatei ruse, în comemorarea confraternităţiî 
noastre de arme, pecetluită, pe câmpurile de bătaie din Bulgaria* 
sub glorioasa domnie a Augustului şi neuitatului Vostru Moş. 

Aqeste scumpe mărturii de interes şi de simpatie vor deştepta 
în toate inimile româneşti o vie şi, în deosebi într’a Mea, cea mai 
afectuoasă recunoştinţă şi vor contribui a strânge şi mai mult rapor¬ 
turile excelente aşa de fericit stabilite între Imperiul Rus şi Ţara 
Mea. 

Imobila şi generoasa iniţiativă a Majestăţii Voastre pentru în¬ 
fiinţarea Conferinţei dela Haga îmi este o chezăşie sigură că Ma- 
jestatea Voastră preţueşte serviciile ce România a putut aduce- 
cauzei păcii Europene în cursul evenimentelor ce s’au desfăşurat 
anul trecut în Peninsula Balcanică. 

Ţinta statornică şi neschimbată a României este de a contribui 
printr’un echilibru stabil şi prin relaţiuni cordiale între toate sta¬ 
tele din această parte a Europei, la menţinerea păcii binefăcătoare, 
care singură le poate permite să ajungă la propăşirea ce o doresc. 

Din adâncul inimei urez bună venire Majestăţii Voastre şi mul¬ 
ţumesc Majestăţii Sale împăratului pentru toate amabilele Sale 
atenţiuni faţă de Ţara Mea, care se va uni într’un gând cu Mine,, 
la urările călduroase ce fac pentru fericirea Sa personala şi aceea 
■a Augustei Sale Familii, pentru prosperitatea marelui Său Im¬ 
periu şi pentru viteaza armată, de care Mă leagă atâtea scumpe: 
amintiri. 

Trăiască Majestatea Sa împăratul Nicolae. 

Trăiască Majestatea Sa împărăteasa Alexandra Fedorowna. 

(M. O., 1914, nr. 49, p. 2383). 


427. 

Mesaj la deschiderea Corpurilor Legiuitoare. 

5/18 Iunie 1914. 

Corpurile Legiuitoare sunt convocate în sesiune extraordinară pentru a 
îndeplini lucrările premergătoare modificării Constituţiei. Suveranul prezintă, 
apoi din câteva fapte rolul important pe care l-a câştigat România între cele¬ 
lalte state. 

Cu cea mai vie mulţumire Mă găsesc iarăş în mijlocul Repre- 
zentaţiunii Naţionale, căreia ţara i-a dat misiunea de a revizui 
pactul nostru fundamental. 

Sunt încredinţat că veţi duce la bun sfârşit această mare operă, 
menită să întărească temeliile Statului şi să-i asigure pentru multă 
vreme o paşnică şi sănătoasă propăşire şi că veţi şti s’o îndepliniţi 
în linişte, punând de acord interesele legitime într’un spirit de ar¬ 
monie socială. 

Sesiunea ce se deschide astăzi este chemată să pregătească 
numai lucrările pentru aducerea la îndeplinire a acestei legiferări 
constituţionale în sesiunea dela toamnă. 


Domnilor Senatori, 

Domnilor Deputaţi, 

în ceasul în care începeţi înăuntru o lucrare atât de însemnată, 
îmi este cu deosebire plăcut să pot constata că bunele noastre 
raporturi cu toate statele s’au întărit încă mai mult în interesul 
păcii. Credincioşi acestei ţinte constante a politicii noastre, vom 
urma să veghem la menţinerea echilibrului din Peninsula Balca¬ 
nică, echilibru la stabilirea căruia am contribuit atât de puternic 
vara trecută şi să unim silinţele noastre cu ale acelora care luptă 
pentru consolidarea păcii europene. 

Vizita pe care ne-au făcut-o la Constanţa Majestăţile Lor îm¬ 
păratul şi împărăteasa Rusiei, împreună cu familia Imperială, pe 
lângă mulţumirea intimă ce datorez afecţiunii personale, mani¬ 
festată totdeauna atât de călduros de Majestatea Sa împăratul, 
este o dovadă a înaltei situaţiuni dobândite de România în Eu¬ 
ropa, prin politica ei înţeleaptă şi puternica propăşire a tuturor 
forţelor Regatului. 

Această vizită este totodată pentru ţara noastră o mărturie a 
preţuiţii pe care Marea împărăţie Rusească îl pune pe străduin¬ 
ţele noastre pacifice, precum şi o nouă consfinţire a glorioasei con- 
fraternităţi de arme din 1877 şi a relaţiunilor tot mai prieteneşti 
ce există între cele două ţări. 

Domnilor Senatori, 

Domnilor Deputaţi, 

Rog pe Cel Atotputernic să lumineze mititea şi sufletele 
d-voastre, pentru ca opera ce sunteţi chemaţi să înfăptuiţi să fie 
din cele mai rodnice şi să contribuiască la fericirea scumpei 
noastre Românii. 

Sesiunea extraordinară a Corpurilor Legiuitoare este deschisă. 

CAROL. 

Preşedintele Consiliului de Miniştri şi Ministru de Războiu, Ion I. C. Bră- 
lianu ; Ministrul Afacerilor Străine, Em. Porumbarii; Ministrul de Finanţe, 
Em. Costinescu; Ministrul de Interne, V. G. Morţun; Ministrul Agriculturii 
şi Domeniilor, Al. Constantinescu; Ministrul de Industrie şi Comerţ, Al. Rado- 
vici; Ministrul Lucrărilor Publice, Dr. C. Angelescu; Ministrul Justiţiei, Victor 
Antonescu; Ministrul Instrucţiunii şi Cultelor, I. G. Duca. 

(M. O., 1914, nr. 50, p. 2433—4). 

428. 

Răspuns la Adresa Senatului. 

20 Iunie/3 Iulie 1914. 

La Adresa Senatului de răspuns la mesajul Tronului M. S. Regele, mul- 
ţumind mai întâiu pentru sentimentele de credinţă din partea Senatului, arată 
încrederea Sa în cuminţenia şi unirea reprezentanţilor Naţiunii pentru revi¬ 
zuirea Constituţiunii. 

Domnule Preşedinte, 

Domnilor Senatori, 

Sentimentele de credinţă ce Mi le arătaţi din partea Senatului, 
precum şi asigurarea ce Mi-o daţi că vă veţi pune toate silinţele 
pentru o cuminte revizuire a Constituţiei, umple inima Mea de 
o vie şi adâncă recunoştinţă. 

Ţara aşteaptă într’adevăr dela toţi fiii săi, ca cu hotărîre şi 
bună chibzuinţă, să se satisfacă toate nevoile şi interesele legitime, 
prin armonizarea lor, spre un mai mare avânt al desvoltării salş 
şi o mai strânsă legătură a tuturor păturilor sociale. 

Situaţiunea ce am câştigat-o în anul trecut, prin patriotismul 
iubitului nostru popor şi înţelepciunea bărbaţilor noştri de Staţ, 

avem datoria de a o păstra neştirbită, prin întărirea noastră in¬ 
ternăm şi menţinerea bunelor relaţiuni cu toţi vecinii noştri. 

în împrejurările grele Românii au fosţ totdeauna uniţi într’un 
singur gând de jertfă patriotică; nu Mă îndoesc că şi astăzi veţi 
fi credincioşi acestei frumoase şi mântuitoare datini. 

Din tot sufletul doresc ca lucrările d-voastre să răspundă şi 
aşteptărilor Ţării şi vă mulţumesc călduros pentru bunele urări 
ce Ni le aduceţi Reginei, Mie şi Familiei Mele. 

(M. O., 1914, nr. 64, p. 3193—4). 


429. 

Răspuns Ia Adresa Adunării Deputaţilor. 

21 Iunie/4 Iulie 1914. 

M. S. Regele răspunzând la Adresa Camerei mulţumeşte pentru bunele 
urări şi apoi îndeamnă pe Deputaţi să procedeze la revizuirea Constituţiei preo¬ 
cupaţi nuînai de binele obştesc. 

Domnule Preşedinte, 

Domnilor Deputaţi, 

Cu vie bucurie şi adâncă recunoştinţă am ascultat bunele urări 
ce Mi le aduceţi din partea Camerii Deputaţilor. 

In aceşte momente solemne, când e vorba de viitorul scumpei 
noastre Ţări, am deplină încredinţare că Reprezentaţiunea Naţio¬ 
nală, pătrunsă de înalta sa chemare şi de simţul grelei sale răs¬ 
punderi, va îndeplini revizuirea pactului nostru fundamental, cu 
concursul leal şi patriotic al tuturor, într’un spirit de dreptate 
şi de înaltă prevedere, fără altă pasiune decât aceea a binelui ob¬ 
ştesc. 

Ţara e doritoare de a-şi păstra situaţia politică dobândită prin 
evenimentele anului trecut, de a lărgi şi întări temeliile noastre 
sociale, numai doritoare de muncă paşnică şi de bună gospodărie 
internă, chezăşie puternică pentru un nou avânt al propăşirii sale. 

Fac urări fierbinţi ca să puteţi satisface aceste legitime dorinţi 
■care sunt şi ale Mele, căci nu râvnesc altceva mai mult decât a 
putea închide ochii liniştit, lăsând în urma mea o Românie tare 
şi un popor fericit. 

Din tot sufletul rog pe Atotputernicul să binecuvinteze silin¬ 
ţele d-voastre şi vă mulţumesc călduros pentru scumpele mărtu¬ 
risiri de credinţă şi dragoste ce le arătaţi Reginei, Mie şi Familiei 
Mele. 

(M. O., 1914, nr. 65, p. 3258). 


430. 

M. S. Regele către Batalionul al 2-lea de Vânători. 

30 August/12 Septemvrie 1914. 

La sărbătorirea aniversării luării Griviţei M. S. Regele reaminteşte vitejia 
Batalionului al 2-lea de Vânători la cucerirea falnicei redute şi de acum înainte 
acest Batalion va purta cifra Reginei Elisabeta. 


Simt o deosebită bucurie că pot sărbători aniversarea cuce- 
rirei redutei dela Griviţa, în mijlocul Batalionului al 2-lea de Vâ¬ 
nători al cărui nume este aşa de strâns legat de această însemnată 
izbândă. 

37 de ani au trecut de atunci, însă « Steaua României» care 
luceşte pe vârful steagului nostru, vă aminteşte neîncetat vitejia 
fraţilor voştri căzuţi pe câmpul de luptă. 

Steagul vostru este încă împodobit cu o panglică dăruită de 
Regină, pe care este scrise: « rose pentru vii, laure pentru morţi». 
Această inscripţiune fiind cam ştearsă, Regina a dorit ca ea să fie 
reînnoită, spre a rămânea ca un semn de recunoştinţă pentru trecut 
şi ca un îndemn pentru viitor. 

In amintirea acestei aniversări aşa de scumpă inimelor noa¬ 
stre, am hotărît ca batalionul al 2-lea de Vânători să poarte dc 
astăzi înainte cifra Reginei. Sunt încredinţat că veţi fi vrednici 
de această cinste şi veţi împlini oricând sfânta voastră datorie, 
răspunzând astfel la aşteptările ţării şi atrăgându-vă mulţumi¬ 
rea Mea. 

Să trăiască România! 

(M. O., 1914, nr. 124, p. 6274). 

221, 235, 251, 271, 279, 292, 306, 332, 
351, 374, 376, 378, 386, 391, 399, 419, 
423, 425, 428, 446, 471, 472, 473, 475, 
478, 486. 

Buda, II, 310, 313. 

Budapesta, 341; II, 192. 

Budişteanu C., general, Min. de Războiu, 
II, 166, 169, 173, 181'; vicepreşed. Se¬ 
natului, 397; preşedintele Senatului, 
417-8, 427. 

Bulgaria, 257, 259, 265, 266, 271, 273, 
274, 276, 280, 282, 288, 293, 295, 326‘ 
390,' 403, 446; pustiită de Turci, 261; 
II, 11, 41, 71, 87, 122, 194, 198, 206, 
21 &, 244, 246, 27#T 279, 280, 283, 284, 
285, 290, 317, 318, 319, 321, 384, 387, 
388, 392, 465, 467, 470. 

Bulgarii, colonia din România, 326-7. 

Bureleanu, maior, 146. 

Burgundia, II, 310, 311. 

Buzău, II, 137, 138, 450. 

Buzău-Mărăşeştî, cale ferată, 333, 348. 

Calafat, 259, 278, 295, 325 ; miliţieni con¬ 
centraţi, 146; grănicerii, 147; II, 280 
296, 315, 363. 

Calimachi, II, 257. 

Calinic Miclescu, Mitropolit primat, pre¬ 
şedinte al senatului, 208, 213, 215, 
235, 238, 272, 303; învestitura lui ca 


primat al României, 199; urări M. S. 
Domnului, 216, 221, passim; întâm¬ 
pină pe Suveran la Piteşti, 271; moar¬ 
tea lui, 444. 

Calist Botoşeneanul, episcop de Argeş, 
II, 447. 

Camerele de Comerţ, modificarea legii, 
375. 

Cantacuzino, trimis al României pe lângă 
Principele Nicolae al Muntenegrului, 
43. 

Cantacuzino, inginer, II, 410. 

Cantacuzino G., Min. Finanţelor, II, 166, 
169, 173, 181, 188, 190, 201, 208. 

Cantacuzino G. Gr., primar al Capitalei 
82, 85; Min. Agriculturii, Comerţului 
şi Lucrărilor Publice, 104-7, 115, 174-, 
175, 179, 180, 181; preşed. Consiliului 
Judeţean prahovean, 148; preşed. 
soc. Amicii Artelor Frumoase, 159; 
Min. Finanţelor, 193, 197, 204, 207 \ 
preşed. Adunării deputaţilor, II, 52, 
73, 274; al Senatului, 108, 117, 133, 
431, 461, 462; al Consiliului de Mini¬ 
ştri, 224, 226, 229, 242, 333, 335, 342, 
348, 352, 354, 365, 371. 

Cantacuzino I. A., Min. Justiţiei, 15, 17; 
Ministru, 27; al Finanţelor, 104. 

Cantacuzino M. G., Min. Justiţiei, II, 
430, 433, 444, 452, 457, 458, 468, 475. 

Cantili G., Min. Cultelor şi Instr. Publ., 
311, 317. 

Caracal, II, 99. 

Carol-Anton de Hohenzollern, cetăţean 
al României, 29; decedat, 429. 

Carol I, Principele, Domn şi apoi Rege 
al României, întâmpinat la Piteşti de 
N. Golescu şi Ion Ghica, 5-6, vizite şi 
inspecţii la Piteşti, 5-6, 58-59, 143-144, 
281; jurămintele, 6, 15, declaraţia so¬ 
lemnă către Constituantă, 15-17^pro¬ 
clamaţii către Români, 7,12-13, 21-22, 
105-106, 258-263; la felicitările autori¬ 
tăţilor la venirea în ţară, 8-11; către 
ofiţeri, 13-14, 163-164; către Ieşeni, 
vizite şi inspecţii la Iaşi, 18-21, 77-79, 
118, 204, 342, 404-405; la Constantin 

nopol, 21-23; către consuli, 22-23, 32, 
33, 36, 37, 40, 41, 44, 47, 48, 56, 61, 
64, 65, 72, 73, 74, 75, 88, 98, 99, 101, 
102, 109, 110, 116, 117, 125, 129, 216, 
357; toast la Rusciuc pentru Sultan, 
23; mulţumiri şi urări către Mitropoli¬ 
tul Primat, miniştri, Corpurile Legiui¬ 
toare, Primarul Capitalei, 23, 29-32, 
34-35, 38, 47, 56-57, 74, 80-81, 107, 
118, 119, 127-128, 138, 148, 160, 172- 
174, 189-190, 197-198, 215, 217-219, 
238, 240-241, 271-276, 279-280, 293- 
294, 306, 341, 383-385, 396, 401, 407, 
409-410, 423, 433-434, 445, 446; 

mesaje p. deschiderea, închiderea şi di¬ 
zolvarea Corpurilor Legiuitoare, 24-27, 
39-40, 45-46, 49-55, 57-58, 60, 61, 62- 
63, 65-70, 79-80, 84-85, 88-97,103-104, 
105, 107, 110-115, 119-122, 125-126, 
130-135, 139-140, 154-157, 166-171, 
174-175, 178-179, 179-180, 182-187, 
190-193, 194-197, 203-204, 206-207, 
209-210, 211, 212, 214, 222-223, 231, 
232-233, 239-240, 241-243, 253-254, 
266-268, 286-288, 288-290, 291-292, 
298-302, 308-311, 314-317, 324-325, 
326, 327-328, 329-335, 338-339, 345- 
351, 365-368, 372-380, 387-388, 391- 
393, 396-399, 411-413, 416, 417-420, 
423-424, 428-430, 434-435, 441-445. 
răspunsuri la adresa Adunării Deputa¬ 
ţilor, 27-28, 55-56, 70-71, 81-82, 99, 
115-116, 122-123, 137-138, 157-158, 
171, 187-188, 199, 207-208, 230, 234, 
244, 304-306, 319-320, 336-337, 381- 
382, 394-395, 402-403, 421-422, 431, 
448-449; răspunsuri la adresa Senatu¬ 
lui, 28-29, 55, 71-72, 115, 123-124, 
136-137, 158-159, 172, 188-189, 198, 
208, 213, 229-230, 235, 245-246, 303- 
304, 318-319, 335-336, 381, 394, 402, 
421, 431,432, 451-452; mulţumiri la 
proclamarea Principelui Carol-Anton 
cetăţean român, 29; prezident al Co¬ 
misiei de binefaceri, 35; legături cu 
Principii Serbiei, 37-38, 177, 413-415; 
la felicitările judeţelor şi comunelor, 


41-42, 340, 385-386, 386-387, 410-411; 
legături cu Principele Muntenegrului, 
42; înalte ordine către armată, 43, 48- 
49, 73-74, 75-77, 82-84, 101, 116, 117, 
138, 140-143, 145-148, 149-150, 151- 
152, 159-160, 165-166, 173, 177, 181, 
189, 205, 209, 210, 214-215, 236- 
238, 246, 256-258, 264-266, 268- 

270, 277-279, 281-282, 292-293, 295- 
296, 302-303, 311-313, 337, 339, 343, 
351-352, 357-358, 382, 391, 395-396, 
406, 422, 432, 439-440; către profeso¬ 
rii şcoalei Normale Carol I, 48; la Şcoala 
de agricultură dela Pantelimon, Heră¬ 
strău, 59, 129-130; vizită la Câmpu¬ 
lung, 58-59, 282; în Dâmboviţa şi la 
Târgovişte, 58-60, 150, 151, 282; în 
Prahova şi. Ia Ploeşti, 58-59, 108, 109, 
406 ; la inaugurarea lucrărilor c. f. Buc.- 
Galaţi, 62; către Academia Română, 
62, 108, 407-408; Ia toastul ofiţerilor. 
Col. Cernat, 64, col. Doniei şi Maior 
Gorjan, 103, col. Cerchez, 106; cu¬ 
vânt Ia 10 Mai, 81, 427-428; legături 
cu Ţarul Alexandru: vizita în Crimeca, 
decorarea, urări, 84, 265-266, 271; la 
felicitările cu prilejul căsătoriei, 85, 86, 
87, 89, 97-98; către gărzile civice, 88, 
276-277; pentru Universitatea din Bu¬ 
cureşti, 99-101, în diferite împrejurări 
către armată, 109, 127, 135, 152-153, 
210-213, 288, 294, 313, 314, 325; asistă 
laîmpărţireapremiilor la şcolile primare 
şi secundare, 124-125, 222, 224-226, 
227-229, 255-256, 283-286, 320-324, 
368-369, 370; cu prilejul tragerilor la 
semn, 127, 128, 148-149; pentru Prin¬ 
cipesa Maria, 128, 175-176; la inaugu¬ 
rarea Uzinei de gaz dela Filaret, 135-136; 
către Gorjeni, 144; vizite şi inspecţii 
Ia Craiova, 144, 233-234, 280, 281, 
428; Ia punerea pietrei fundamentale 
a cheiului dela Giurgiu, 153; inspecţia 
c. f. Buc.-Piteşti, 154; la inaugurarea 
expoziţiei soc. amicii artelor frumoase, 
159; învestiri de Episcopi şi Mitropo- 
liţi, 160-163, 199-200, 209, 307-308 

354-355, 447-448, 449-451; la Şcoala de 
ofiţeri, încredinţarea steagului, 163, 
446, 447; vizite şi inspecţii la Galaţi, 
164, 236, 341-342; vizită la Ismail, 
165; vizite şi inspecţii la Brăila, 165 
235, 294-295 Jvizită în Austro-Ungaria, 
167, comandant al Reg. 6 austro-un- 
gar, 341; împarte oştirii steaguri, 180- 
181; la desvelirea statuii lui Mihai Vi¬ 
teazul din Buc., 182; la Cercul Militar 
193; la inaugurarea Jockey-Clubului, 
193-194; preşedinte al Soc. Geografice 
Române, menirea ei, 200-202, 383 ; la 
Bârlad, 204, 389-390; în legătură cu 
Gastelul Peleş, 204, 405-406; către cor¬ 
pul didactic, 220, 229; la punerea teme¬ 
liei şcoalei primare din str. Clemenţei, 
221; către delegaţia Curţii de Casaţie 
cu relaţiunea asupra reformelor de in¬ 
trodus, 238-239; la urările preşed. Ca¬ 
merei p. onomastica Doamnei, 245; la 
felicitările Cu prilejul proclamării in¬ 
dependenţii, 247-253; comandant al 
armatelor ruso-române dela Plevna, 
258; către biruitorii dela Griviţa şi 
aniversări, 263-264, 389, 415-416, 435- 
436; vizită la Vidin, 280; către Pre¬ 
fectul de Ilfov, 291; proclamaţie către 
Dobrogeni, 296-298; la inaugurarea 
Fabricei de chibrituri, 306; la declara¬ 
ţia de lealitate a Bulgarilor, 326-327; 
către primarul din Tulcea, 328; ani¬ 
versări ale căderii Plevnei, 335, 380, 
395, 420; toast la Roman, 342; la ex¬ 
poziţia de artă şi industrie, 344; la 
inaugurarea lucrărilor de canalizare a 
Dâmboviţei, 344-345; călătoria în ca¬ 
pitalele apusene, 346; cu prilejul regle¬ 
mentării succesiunii la tron, 3 52-353, 
354-357, proclamat Rege, 358-359, la 
felicitările cu prilejul proclamării Re¬ 
gatului, 358-359, 360-364; cuvântare 
la încoronare, 365; la inaugurarea c. f. 
Mărăşeşti-Buzău, 371-372; lâ inaugu¬ 
rarea statuei lui Ştefan cel Mare», la 
Iaşi, 403-404; către perechea imperială 
moştenitoare a Austriei, 408-409; că¬ 


tre Suveranii Suediei şi Norvegiei, 424- 
425; autocefalia bisericii române, 426- 
427; la Buzău la manevre 436- 
437; la reorganizarea Şcoalei de po¬ 
duri şi şosele, 437-438; la sfinţirea bi¬ 
sericii episcopale dela Curtea de Ar¬ 
geş, 438-439; II, alocuţiuni, la ţintui¬ 
rea steagului bat. 2 V., 276-7; către 
ofiţerii de Infanterie, 287; închină pen¬ 
tru România, 35-6; către Români, 129- 
30; proclamaţie către ţară, '190-1, 374- 
6; cuvântări, la Academia Română, 22 
54, 74-7, 105j 121-2, 156-7, 159, 188-9, 
205-6, 223-4, 238-41, 253-7, 337-8, 

452- 3; la inaugurarea Camerii de Co¬ 
merţ şi Industrie, 433-5; la punerea 
pietrei de temelie a Casei de Depuneri, 
190; la începerea lucrărilor portului 
Constanţa, 176-7; la inaugurarea lui, 
410-12; la inaugurarea Fundaţiei Re¬ 
gele Carol I, 157-9, 485-6; la punerea 
temeliei Palatului Poştelor, 144-5; la 
punerea pietrei fundamentale a Pala¬ 
tului de Justiţie, 62; la inaugurarea 
kceluiaşi Palat, 164-6; la inaugurarea 
Universităţii din Iaşi, 195-7; a Pala¬ 
tului Curţii de Conturi, 225; la inau¬ 
gurarea Podului Carol I, 162-3; la des¬ 
velirea statuii lui Cuza Vodă din Iaşi, 

453- 4; la punerea pietrei fundamentale 
a Şcoalei de Comerţ, 36-7; către pro¬ 
fesorii Principelui Carol, 455; la Semi¬ 
narul Veniamin din Iaşi, 325-7 ; la ani¬ 
versarea a 25 de ani ai Universităţii din 
Bucureşti, 43-4; la Universitatea din 
Iaşi, 327-8; la 50 de ani ai aceleiaşi 
Universităţi, 438-40; la inaugurarea 
cursurilor universitare, din Iaşi, 440-1; 
eătra epitropii Seminarului «Nifon 
Mitopolitul », 221-2; la jubileul de 50 
de ani ai Şcoalei de Agricultură dela 
Herăstrău, 294; la Şcoala de Cavalerie 
466-7; către elevii Şcolii Militare de 
Artilerie, Geniu şi Marină, 484; la ju¬ 
bileul de 25 de ani ai Societăţii Geo¬ 
grafice Române, 249-51; la expoziţia 
din 1903, 302; la expoziţia agrară, 323- 

4; la expoziţia din 1906, 365-6; la Mu¬ 
zeul Zoologic, 393; la târnosirea Mst. 
Sinaia, 293-4; la investituri de mitro- 
poliţi şi episcopi, 181-3; 402-3, 449-50; 
125-7,272-4, 404-5,137-9, 204-5,464-5; 
155-6, 119-20, 186-7, 237-238, 447-8; 
la 24 Ian. 1909, 400-2; la 25 de ani 
•dela independenţă, 276, 82; la depu¬ 
nerea veclxilor steaguri în Sala Tronu¬ 
lui, 279; către Primari, 89; la denumi¬ 
rea stâncei « Francisc Iosef», 176; la 
•desvelirea monumentului bat. 2 V. în 
Ploeşti, 194; către noile regimente ce 
primesc steaguri, 122; pentru marina 
română, 210; la sfinţirea a două va¬ 
poare, 209; înalte Ordine de zi către 
•armată, 5, 19, 33, 51-2, 73, 101, 120-1, 
135-6, 154-5, 171, 185, 203, 221, 235, 
251, 277-9, 281-2, 271, 291-2, 296-7, 
305-6, 332, 350, 374, 377-8, 390-1, 399, 
418-9, 421-3, 428, 446, 463, 470-1, 
477-8; mesaje pentru deschiderea, în¬ 
chiderea şi dizolvarea Corpurilor Le¬ 
giuitoare , 6, 7-8, 13.-6, 20-21, 22-3, 26, 
26-30, 35, 37-8, 44-8, 54-5, 56, 57-8, 
64-70, 78-79, 93-4, 95-100, 101-4, 109, 
112-6, 123-5, 130-3, 139-41, 149-52, 
160-2, 166-9, 172-3, 178-Ş1, 187-8, 
197-201, 206-7, 215-7, 222-3, 224-5, 
226, 228-9, 233, 241-2, 243-4, 244-7, 
266-9, 252, 257-9, 261, 263, 264, 274-5, 
281-7, 299-302, 328-30, 333-5, 341-2, 
545-8, 351-2, 353-4, 364, 369-71, 376-7, 
378, 379-80, 380, 387-9, 394-7, 413-6, 
420-1, 405-7, 423-6, 429-30, 433, 441-4, 
450-2, 456-7, 457-8, 465-6, 467, 468, 
472-5, 478-80, 488-90; răspunsuri la 
Adresele Adunării Deputaţilor, 18-9, 
52-3, 51, 71-2, 91, 105-6, 107-8, 

116- 7, 134-5, 152-3, 169-70, 184-5, 

202-3, 219, 227-8, 233-4, 247-8, 259-60, 
270-1, 289, 303-4, 331-4, 348-9, 

571-2, 389-90, 398, 416-17, 426-7, 
430-1, 445-6, 462, 476-7, 480-1, 

-491-2; răspunsuri la Adresele Senatului, 
18, 31-2, 50-1, 72-3, 91-2, 106-7, 108, 

117- 8, 133-4, 153-4, 170, 183-4, 201-2 


218, 227, 234-5, 248-9, 260, 269-70, 
290-1, 304-5, 330-1, 336, 349-50, 391-2, 
397-8, 417-8, 427-8, 431-2, 444-5, 461, 
475-6, 481-2, 490-1 ; răspunsuri la fe¬ 
licitări, 292; 5-6, 8-9, 10, 20, 52-3,148, 
360-1, 361-2, 363-4, 359; 33-4, 73-4, 
136, 155, 171-2, 185-6, 203-4; 84-5, 
147; 85, 359; 80, 108-9, 355; 82-4, 
147, 356-7; 79-80,107,145-6, 306, 354; 
86-7, 148-9, 362-3; 92-3, 109, 145, 
357-8; 48-9, 81-2, 111, 146, 236, 252, 
271-2, 333, 355 ; 471-2; către Alexan¬ 
dru 1 al Serbiei, 177-8; toasturi, pen¬ 
tru Francisc Iosef, 174-5, 175-6, 193. 
393-4, 454; pentru dinastia austro-un-t 
gară, 409-10, 438; pentru Sultan, 436; 
pentru ţarul Nicolae II, 212-3, 213-4, 
392-3, 487-8; pentru dinastia rusă, 
435, 436-7, 459-60; pentru Marele 
Duce Sergiu Alexandrovici, 214; pen¬ 
tru marele Duce Vladimir, 383; răs¬ 
puns Principelui Imertinsky, 211; în 
onoarea escadrei ruse din Marea Nea¬ 
gră, 265; către primarul din St.- Pe- 
tersburg, 212; la Cbiev, 214-5; pentru 
împăratul Wilhelm al Germaniei, 486; 
pentru împăratul Germaniei, 94-5, 95, 
408-9; răspuns Principelui de Coroană 
German, Wilhelm, 407-8; către Prin¬ 
cipele Eitel Friederic, 463-4; pentru 
Regele Angliei, 423; către Regele 
George al Greciei, 262; pentru dina¬ 
stia Greacă, 478; pentru Regele Spa¬ 
niei, 482; pentru Principele Bulgariei, 
208, 208-9, 283, 392; la prânzul dat 
Mareşalului Beck, 262-3; în onoarea 
misiunii belgiene, 419; către C. E. D., 
141-2, 142-3, la masa conferinţei păcii 
din 1913, 469, 469-70; pentru Reg. I 
de dragoni nr. 9, 343-4; pentru 2 reg. 
prusiene 373-4; delegaţiei reg. 2 de 
dragoni, 322-3, 456; pentru Reg. un¬ 
gar Carol I, 192-3; pentru reg. au- 
stro-ungar nr. 6, 342-3 ; penru reg, rus 
de Wologda, 220, 295, 367 ; către pri¬ 
mari, 90; la Palat, 90-1; pentru Acade¬ 
mia Română, 77-8; către sfetnicii săi, 

24-5; ministrului Lucrărilor Publice, 
339; către bat. 3 V., 10-11; Ia înceta¬ 
rea manevrelor, 11-2, 12, 265-6, 295, 
344-5; către bat. 2 V., 25-6; Reg. 3 
Inf. 34; pentru. Armată, 38-9, 40-1, 
49-50, 71, 87-8; Corp. III de Armată, 
111-12; bat. 1 V., 421; în onoarea ofi¬ 
ţerilor, 127-8; Corp. III şi IV de Ar¬ 
mată, 143-4; către ministrul Armatei, 
149, corp. I şi II de Armată, 
164; Reg. 4 Roşiori, 159-60; ofi¬ 
ţerilor de artilerie, 280; la Târgo- 
vişte, 282; Ofiţerilor de geniu, 303; 
aniversarea luării Griviţei, 492; a 
Plevnei 17, 284, 285, 288, 460; vizite, 
Iaşi, 9-10, 42,195, 324, 437; Constanţa, 
39-40, 340, 382-3; Galaţi, 40, 128-9, 
381-2; Bârlad, 42; Piteşti, 58-60; Po¬ 
dul Carol I, 63; Craiova, 60, 61; Că¬ 
lăraşi, 64; Tecuci, 127; Brăila, 129; 
T. Severin, 174; Dorohoiu, 345 ; Ploeşti 
367, 368 ; distincţiuni, feldmareşal pru¬ 
sian, 407-8, 409; cap al Reg. 2 de să¬ 
pători minieri spaniol, 482; proprietar 
al Reg. rus de Wologda nr. 18, 220; 
păzitor al Ordinei Sociale, 378-9; de¬ 
spre chestia Orientală, 384-6 ; la cunu¬ 
nia Principelui Ferdinand, 120. 

Carol, Principe al României, proclama¬ 
ţia dela naşterea Sa, II, 129; născut 
pe pământul românesc, 130, 135, 
229, 230, 233, 337; sublocot., 412-3; 
414, 418; absolvirea liceului, 455. 

Carol IV, împărat german, II, 307, 308. 

Carol VI, Rege al Franţei, II, 308. 

Carp, II, 359. 

Carp Anton, Ministrul Agriculturii, II, 
376, 377, 378, 380, 381, 389, 397, 
407. 

Carp P. P.,Min. de Externe, 104-5,111-5; 
ad-interimla Culte şi Instrucţiune, 107, 
115, 210; II, Min. de Externe, 23, 26, 
30; al Agriculturii, 104, 110, 116, 125, 
141; preşed. al Consiliului de Miniştri, 
243 , 244, 247, 430, 433 , 444. 

Carpaţi, 387, 438; II, 76, 89, 164, 294 r 
404, 470. 


Casa de Consemnaţiuni, 112; de eco¬ 
nomii, 397. 

Casa de Depuneri, II, 190. 

Casa de Lichidate, 52. 

Casa Pădurilor, II, 420. 

Casa Rurală, II, 376, 387. 

Catargiu Lascăr, preşedinte al Consiliului 
de Miniştri, 15, 17, 122, 126, 135, 139 r 
140, 157,171, 174, 175,179, 187, 193, 
197, 203, 204, 207, 210; preşed. Adu¬ 
nării Deputaţilor, 27, 33-4; ad-interim 
la Externe, 207; Ministru de Interne, 
II, 79, 94, 100; preşfcd. Consiliului de 
Miniştri, 35, 38, 104, 110, 116, 125, 
133, 141, 145, 152, 155, 162. 

Caterina, a Rusiei, II, 254, 256. 

Cătină N., căpitan, 146. 

Cazacii, II, 315. 

Căile ferate române, 120, 168, 377-8; 
legea pentru construirea lor, 58, 60; 
punctele de întâlnire cu liniile ungare, 
90; răscumpărarea lor, 382; passim. 

Călăraşi, 51; II, 64. 

călăraşi, ostaşi, 143, 145, 146, 150, 166, 
205. 

Călinescu, general, 380. 

Călugăreni, 225, 247, 264, 267. 

Câmpineanu I., Min. de Justiţie, 240, 
243-, 254, 263, 416; de Finanţe, 263, 
268, 288, 290, 292, 298, 302, 339; de 
Externe, 311, 317, 424; de Agricultură, 
401, 416, 420; II, 6. 

Câmpul Libertăţii, din Bucureşti, 56. 

Câmpulung, 282; II, 309. 

C.E.D., vezi Comisia Europeană a Du¬ 
nării. 

Cerchez, colonel, comandantul Reg. 4 
Inf., 106. 

Cerchez, primar al Iaşilor, 118. 

Cerchezii, invazii pe ţărmul stâng al 
Dunării, 246, 259. 

Cercul Militar, 395. 

Cernat, colonel, comand. Reg. 5 Linie, 
64; general, Min. de Războiu, 204, 
243, 254, 288, 290, 292, 294, 380; II, 34. 

Cernavodă, 301, 349; J.I, 13, 162. 

Cesianu D., II, 144. 

Cetinie, 42. 

cheia-Buzăului, 90. 

Chesarie, episcop al Buzăului, 162. 

chestia israelită, 49, 51, 55. 

Ghiţu, G., deputat, 144; Min. Cultelor şi 
Instrucţiunii, 214, 223, 231, 233, 240, 
243, 254, 263, 288, 290, 292, 416, 420; 
ad-interim la Agricultură, 290; min. 
Justiţiei, 388; de Interne, 393, 398, 
401, 413. 

Cişmigiu, II, 90. 

Clemenţei, şcoala primară, 221. 

Codul de comerţ, 443; — penal militar, 
94; — penal şi procedura penală, 134, 
192;—civil, 331. 

Colanul Mielului de Aur, II, 410. 

Columna lui Traian, II, 303. 

Comisiunea centrală, dela Focşani, 239, 
371. 

Comisiunea de binefaceri, 35. 

Comisiunea Europeană a Dunării, 299, 
346, 376; II, 141. 

Corniţele de Flandra, căsătoria, 34. 

Comiţii agricole, 317. 

Comunitatea israelită, 11, 217. 

Concha, mareşal, marchiz de Havana, II, 
483. 

Concordia Română, societate, 344. 

Conon, mitropolit primat, II, 449. 

Consiliul de Stat, felicită pe M. S. Domnul, 
10 ; — Legislativ, 329, 334. 

Constantin Racoviţă, domn al Moldovei, 
162. 

Constantinescu Al., Ministrul Agricul¬ 
turii, II, 416, 421, 426, 490. 

Constantinopol, 25, 250; vizita M. S. 
Domnului, 21—2 ; conferinţele, 241; II, 
239, 256, 257, 311, 340, 385. 

Constanţa, II, 13, 14, 39, 40, 63, 68 , 99, 
163, 168, 172, 176-7, 180, 210, 286, 
329, 339, 340, 382-3, 395, 410, 411, 
412, 415, 424, 435, 436, 451; vizita 
Familiei Imperiale Ruse, 487. 

Constituanta, 15, 17. 

Constituţia, 26; jurământul M. S. Dom- 
hului, 15; modificarea art. 7, 314-7; 
II, revizuirea ei, 490. 


Consulii străini în România, 22, 23, 32, 
33, 36, 37, 40, 41, 44, 47, 48, 56, 61, 
64, 65, 72, 73, 74, 75, 98, 99, 101, 102, 
109, 110, 116, 117, 175, 129, 357. 

Conta B., Min. Cultelor şi Instr. Publ., 
351. 

Copou, 78. 

Corabia, 258; II, 296, 315, 317, 318. 

Cornescu Elena, II, 471. 

Corpul didactic, urări Suveranului, 220, 
229, 363-4. 

Corpul diplomatic, felicitări M. S. Dom¬ 
nului, 32, 88, 216, 238; vezi consulii. 

Coslinski, contra-amiral, II, 363. 

Costaforu Gr., omagii M. S. Domnito¬ 
rului, în numele Constituantei, 18; 
Min. de Externe, 122, 135, 139, 140, 
157; interimar la Justiţie, 135, 139, 
140. 

Costescu-Comăneanu, vice-preşed. Senat., 
II, 391. 

Costin Miron, 225. 

Costinescu Em., Min. Finanţelor, II, 287, 
308, 330, 376, 377, 378, 380, 381, 389, 
407, 416, 421, 426, 490, 497. 

Cotroceni, 12, 44, 128; II, 179. 

Contonly, De, decanul corpului diplo¬ 
matic, II, 108. 

Cozadini D., Min. Lucrărilor Publ., 104. 

Craiova, 113; miliţiile, 146; vizita M. S. 
Domnului, 233-4, 280, 281, 428; la 
împărţirea premiilor în şcoli, 255-6; 
Înfiinţarea Lic. Militar, 350; II, 14, 
60, 61, 90, 99, 173, 295, 296. 

Crăiniceanu Gr., general, II, 303; Min. 
de Războiu, 416, 421, 423, 426. 

Creditul fonciar, 112, 155, 156, 191; — 
agricol, 185, 349, 367, 392, 397. 

Creţeanu, general, 380. 

Creţescu Al., Min. Cultelor şi Instr. 
Publ., 80, 85, 97. 

Creţulescu A., prim-preşed. la Curtea de 
Casaţie, felicită pe Suveran, 251, 356, 
360-1. 

Crimeea, vizita M. S. Domnului, 84. 

Croaţia, II, 310. 

Croaţii, II, 311, 312. 

Crucea Dunării, II, 280. 

Crucea Roşie, 275. 

Crucea Trecerii Dunării, 270, 282, 446. 

Curcani, comună în Ilfov, 291. 

Curtea de Argeş, oraş, 209; m-rea, 
sfinţirea bisericii episcopale refăcute, 
438-439, 444. 

Curtea de Casaţie, 86, 95-96, 274; chestia 
transferării ei la Iaşi, 20, 39; felicitări 
M. S. Domnului, 9, 218, 356-357, 360- 
361; relaţiune înaintată Domnului cu 
privire la reformele de introdus 238- 
239. 

Curtea de Conturi, 86, 130, 132, 274; 
felicitări M. S. Domnului, 9, 218, 361. 

Curtfea cu juraţi, instituirea ei, 68. 

Curţile de Apel, 86, 96. 

Cuza, primarul Tecucilor, II, 127. 

Czapltay, consul al St.-Unite în România, 
40-41. 

Czarnautz, II, 256. 

Dabija N., colonel, Min. de Războiu, 311, 
317; la prezentarea săbiei de onoare 
M. S. Domnului, din partea armatei, 
313; Min. Agriculturii, Comerţului şi 
Lucrărilor Publice, 351, 368, 380, 388, 
393,-398; Min. Lucrărilor Publice, 401, 
413; general, 413, 

Dalmaţia, II, 312. 

Danemarca, II, 314. 

Danilo, ordin muntenegrean oferit M. S. 
Domnului Carol I, 42. 

Danubiu, II, 141. 

Davila, general medic, 380. 

Dărmănescu N., preşed. Comitetului 
permanent al jud. Dâmboviţa, 150, 

Dâmboviţa, râul, inaugurarea lucrărilor 
de canalizare în Bucureşti, 344-5; 
judeţ, II, 282, 283. 

Dealul Spirei, cazarma, 77, 106. 

Delavrancea B., II, 252; primar al Capi¬ 
talei, 236; ministrul Lucrărilor Pu¬ 
blice, 430, 433, 444. 

Demille, II, 256. 

D’Eu, comite, II, 310, 311; conetabil, 
312. 


Dicţionarul Geografic al României, II, 
249-50. 

Dicţionarul Limbii Române, II, 452. 

Dijon, II, -310» 

Dimitrie Cantemir, 225. 

Dionisie, fost episcop al Buzăului, 162. 

Dionisie Climescu Craioveanu, arhiereu, 
episcop, II, 137, 138. 

Dissescu C. G., Min. Justiţiei, II, 225, 
226, 229, 233, 242; al Instrucţiei şi 
Cultelor, 371, 457, 458, 466, 468. 

Divanul, vechiul loc al lui, II, 62. 

Djuvara Al., Min. Justiţiei, II, 188, 201; 
al Industriei şi Comerţului, 397, 407; 
de AJaceri Străine, 416, 421, 426. 

Dniestru, II, 256. 

Dobrescu, primar în Ploeşli, II, 368. 

Dobrina-Huşi, cale ferată, II, 67. 

Dobrogea, 294, 298, 299, 308, 311, 316, 
328, 329, 331, 335, 336, 337, 338, 350, 
387, 388, 430; cedată României, 288, 
289; ocupată de armata română, 
295-6; frontiera ei de Sud, 334; II 
39, 40, 44, 46, 63, 68, 162, 382-3, 394 
395, 411, 425, 427, 451, 473. 

Dobrogea Nouă, legea de organizare a ei, 
II, 478, 480. 

Dobrogenii, II, 394 , 411, 412. 

Docan I., Min. Agriculturii, Comerţului 
şi Lucrărilor Publice, 240, 243, 254; 
vice-preşedinte al Camerii întâmpină pe 
M. S. Domnul la Piteşti, 271. 

Dolgoruky, II, 211. 

Dolj, judeţ, instrucţia miliţiilor şi călă¬ 
raşilor, 145-7; II, 295. 

domenial, împrumutul, 170, 191. 

domeniile Statului, administrarea lor 
330 ; passim. 

Domeniul Coroanei, 411, 412. 

Dona, general, II, 34. 

Donici, colonel, comandantul Reg. 3 
Roşiori, 103. 

Donici P., ministru, 55, 58, 60, 61, 63, 70. 

Dorobanţi, 69, 114, 127, 143, 166, 205; 
reorganizarea lor, 49, 52, 53 ; regimente 
nou create, 146; primesc drapele, 
drapele, 256-7; Reg. 14 a cucerit 

Griviţa, 264; Reg. 13, decorarea Stea¬ 
gului, 277, 278. 

■Dorohoiu, judeţ, 201; II, 345; linia 
ferată spre Iaşi, 14. 

Dositeiu, fost episcop al Romanului, 161, 
307; II, 119, 156, 237; mitropolitul, 
447, 450. 

Dragomirov, general rus, II, 215, 318. 

Dragoslave, comună, 59. 

Drăgulănescu, căpitan, 147. 

Dresda, II, 187. 

•drumurile, 96; passim. 

Duca, colonel, Min. de Războiu, 80. 

Duca G., director gen. C.F.R., II, 79, 
162. 

Duca I. G., Ministrul Instrucţiei şi Cul¬ 
telor, II, 490. 

Dumbrava Roşie, 403. 

Dumitrescu C., rectorul Univ. Bucureşti, 
II, 362. 

Dunărea, 54, 65, 69, 91, 113, 120, 207, 
208, 245, 246, 253, 260, 263, 266, 278, 
284, 293, 295, 297, 299, 312, 374, 407, 
429; navigaţia, 372, 376; chestia, 399; 
gurile, 97, 243, 250, 258, 262, 288-90; 
de Jos, reglementarea libertăţii de 
navigaţie, 36, 268, 346; II, podul, 14, 
39, 67, 161, 168, 176, 206, 210, 339, 
411; câmpia, 76; delta, 200; gurile ei, 
73; navigaţia, 174; 64, 89, 120, 142, 
163, 164, 178, 192, 204, 205, 213, 303, 
308, 309, 310, 311, 312, 314, 315, 316, 
317, 318, 319, 320, 321, 322, 347, 357, 
381, 405, 406, 415, 427, 435, 470, 473, 
476; de Jos, 175. 

Dunărea de Jos, eparhia, învestitura 
episcopului 308, 450-1; II, 273, 404. 

Ecreue, II, 473. 

Eder, baron, consulul Austriei în .Ro¬ 
mânia, 36. 

Eduard VII, Angliei, II, 423. 

Edviga, soţia lui Vladislav al Poloniei, 
II, 309. 

Eforia Şcoalelor, proiect dc înfiinţare, 93. 

Eitgl Frederic, principe german, II, 463. 

Elenii, 165. 


Eliade Rădulescu I., 225, 320. 

Elisabeta, Doamna României, 87, 89, 97, 
98-100, 117-18,121, 123, 127, 137, 138, 
144, 164, 165, 193, 194, 204, 207, 208, 
213, 216, 219, 226, 227, 230, 235, 236, 

251, 275, 285, 293-5, 307, 323, 327, 
340, 342, 354; vine în ţară cu M. S. 
Domnul, 85; la concursul de plugari 
dela Hereslrău, 129, 130; la inaugu¬ 
rarea Uzinei de gaz dela Filaret, 135, 
136; la Târgovişte, 151; onomastica, 
245; participă la împărţirea premiilor 
la Şcolile din Craiova, 255; Regina 
României, 362-5, 380, 382, 384, 385, 
394-6, 403, 406, 407, 409, 411, 416, 
421, 431, 432, 433, 436, 439, 449, 451, 
452; II, 108, 216, 492; la Academia 
Română, 54; vasdl, 39; batalionul 2 
Vânători, 276, 277; bateria, 363. 

Elisabeta, principesă a României, II, 
150, 483. 

emleac, impozit pe capitalul imobiliar, 
298. 

Enescu G., compozitor, lf-, 438. 

Englitera, II, 177. 

Enric VI, împărat german, II, 314- 

entizab, taxă de 2*2 din vânzarea vitelor, 
298. 

episcopi, legea pentru alegerea lor, 170, 
187. 

Episcopia de Argeş, reparată, 92. 

episcopul Argeşului, 154; — catolic, feli¬ 
citări M. S. Domnului, 8. 

epizootia, 95, 184; asigurarea vitelor 
contra ei, 49, 52. 

Esarcu C., Min. Afacerilor Străine, II, 79, 
94, 100. 

Elymologicum Magiium Romaniae, 407, 
408; II, 77. 

Europa, 16, 49, 50, 89, 90, 91, 178, 179, 
191, 195, 201, 202, 223, 232, 247, 251, 

252, 260, 262, 267, 287, 288-92, 296-8, 
300, 303, 305, 309, 315, 319, 326, 351, 
361, 373, 400, 412, 425; — Orientală, 
89, 345, 360, 361, 366, 369, 379, 421; 
II, 21, 57, 63, 65, 68, 80; poziţia 
Statului român, 96; 99, 104; casele 

domnitoare, 118; 132, 141, 143; por¬ 
turile, 163, 178,198, 253, 254, 395, 411, 
457, 465, 466, 473, 474, 479, 489. 

Evreii, discutaţi în Constituanta din 
1866, 14. 

Expoziţia de artă şi industrie, 344; — 
universală, 27; — din Viena, 168-9. 

Fabrica de chibrituri, inaugurarea, 306. 

Facultatea de drept, din Bucureşti, 100; 
— de medicină, din Iaşi, înfiinţarea, 
332; — de Teologie, din Bucureşti, 
înfiinţarea, II, 49. 

Fava, baron, consulul Italiei în România, 
64-5. 

Fălcoianu St., Min. de Războiu, 416, 420, 
424, 430. 

'Făurei-Ţăndărei, cale ferată, 442. 

Ferdinand, principe al României, sublo¬ 
cotenent în Reg. 3 Inf., 440-1, 445-6; 
II, 34, 36, 38, 39, 89, 196-8, 212, 366, 
421, 422, 466, 478; comandantul bat. 
1 vânători, 121, 154-5; al Reg. 4 
Roşiori, 159; vizitează Galaţii, 40; 
Bacăul, 40; Iaşii, 42; Craiova, 60, 61; 
Călăraşii, 64; Focşanii, 111; la Aca¬ 
demia Română, 105, 121; la Târgul 
Moşilor, 92; în Rusia, 211; la Krasnoie- 
Selo, 213; la aniversarea căderii 
Plevnei, 49; logodna, 107, 108; cu¬ 
nunia, 120; bolnav, 190. 

Ferdinand, al Bulgariei, II, 192, 283, 285, 
321, 322. 

Ferekide S., prim-preşedinte la Casaţie, 
II, 358. 

Ferekyde M., (Pherechide) Min. de Ju¬ 
stiţie, 214, 223, 368, 380; al Agricul¬ 
turii, Comerţului şi Lucrărilor Publice, 
311, 317; Min. de Externe, 434, 445; 
II, 292; preşed. Adunării Deputaţilor, 
259, 270, 289, 303, 331, 389, 398, 
416, 426; Min. Internelor, 188, 201, 
208, 217, 223; Min. de Externe, 8, 
17, 21. 

Ferid Paşa, mare vizir, II, 385. 

Feteşti, cale ferată, 430; II, podul, 
14; 64. 


Fetu A., dr., preşed. Adunării Deputa¬ 
ţilor, 55. 

Filaret, inaugurarea uzinei de gaz, 135-6; 
gara, 85. 

Filip, ducele Burgundiei, II, 308. 

Filipescu N., Min. Agriculturii, II, 249, 
244, 247, 458; Min. de Războiu, 430, 
433, 444. 

Flămânda, II, 315. 

Fleva N., primarul Bucureştilor, 410, 411; 
Min. de Interne, II, 166, 169; Min. 
Agriculturii, 225, 226, 229, 233, 242. 

Florescu. I. Em., general, Min. de Răz¬ 
boiu, 122, 126, 135, 139, 140, 157, 171, 
174, 175, 177, 179, 180, 187, 193, 197, 
203, 207, 210, 211, 212; toast pentru 
M. S. Domnul, 164; preşed. al Con¬ 
siliului de Miniştri, 211, 212; ad-interim 
la Interne, 211, 212; II, preşed. Sena¬ 
tului, 73; preşed. al Consiliului de 
Miniştri, 79, 94, 100. 

Focşani, 371; inspecţia M. S. Domnului 
la esoadronul de călăraşi, 140, 143; 
II, 90, 111; manevre, 12. 

Fontanin M., profesor la Craiova, 255. 

Fosaelaert, Barteleyns de, Consul al Bel¬ 
giei în România, 109-10. 

Francisc Ferdinand, arhiduce austriac, 
II, 409. 

Francisc Iosef, împăratul Austriei, 36, 
129, 167, 409; numeşte pe M. E. 
Domnul Carol I comandant al Reg. 
6 austro-ungar, 341; II, 179, 198, 216, 
263, 314, 324, 342, 343, 393-4, 438, 
442, 454; vizitează România, 175-6, 
184. 

Franţa, Francezii, 228; consulul ei în 
România, 56, 125; 239, 254, 308, 310, 
311; ataşaţi militari în România, 36. 

Frederic, fratele M. S. Domnului, în Ro¬ 
mânia, 33-5. 

Frederic, de Zollern, II, 307, 308, 310, 
312, 313, 314. N 

Frederic II, regele Prusiei, II, 253, 254, 
255, 412. 

Frederic-Wilhelm, al Prusiei, II, 314. 

Fredericia, lupta, II, 342. 

Fundaţia Universitară Regele Carol I. 

11, 157, 485-6. 

Furceni, tabăra, 82-4, 94, 142, 166; II, 

12, 127. 

Galaţi, 117,140, 143, 346, 375, 376, 430; 
vizita M. S. Domnului, 164, 236., 341-2; 
cheiul 168; — Iaşi, serviciul de transp. 
călători pe Prut, 91; — Roman, cale 
ferată, 67; II, 90, 381-2, 388; vizitat 
de Suveran, 40; holera în oraş, 
128; docurile, 67; magaziile, 14; 
port, 29; — Focşani, întăriturile, 
111 . 

Ganea N., primarul Iaşilor, 204. 

Garda Naţională, civică, orăşenească, 
88, 165, 166,169, 276, 277; inspectorul 
ei felicită pe Suveran, 11; mulţumiri 
din partea Acestuia pentru restabilirea 
ordinei, 14; primirea steagurilor, 44-5; 
devotamentul ei, 312-3. 

Găeşti, 145. 

Geneva, II, 216. 

Geniu, batalionul, 142. 

George, Principele Greciei, II, 478. 

George V, al Angliei, II, 423. 

Germani M., Min. de Finanţe, II, 23, 26, 
30, 56, 58, 71, 104, 116, 125, 133, 141, 
152, 162. 

Germania, II, convenţia comercială cu 
România, 7; ataşaţii ei militari, 30; 
120; tratat de comerţ cu România, 
139-40; 313, 314; convenţia comerc. 
româno-Germană, 328; 334, 340, 341, 
343, 407, 408, 419, 463-4; Germanii, 
. 311, 312. 

Germania de Nord, confederaţia, con¬ 
sulul ei în România, 73, 102; con- 
venţiuni cu România, 95. 

Ghenadie, episcop al Argeşului, investi- 
tura, 209. 

Ghenadie, episcop al Râmnicului-Noului 
Severin, II, 404. 

Ghenadie, mitropolit primat, II, 125, 
464. 

Gheorghian Iosif, mitropolit Primat, II, 
181. 


Gheorghian V., Min. Industriei şi Comer¬ 
ţului, II, 17, 22. 

Gherasi N. I., Min. Justiţiei, II, 35, 38. 

Gherasim Timuş Piteşteanu, episcop, 
II, 137, 448. 

Gherghel T., general, Min. de Războiu, 
40; Min. Agriculturii, 211, 212. 

Ghica D., preşed. al Consiliului de Mi¬ 
niştri, 80, 85, 97; Min. Agriculturii, 97; 
preşed. Adunării Deputaţilor, 122, 137, 
207; exprimă M. S. Domnului durerea 
poporului român pentru pierderea 
Principesei Maria, 175; vice-preşed. 
la Jockey-Club, 194; vice-preşed. Se¬ 
nat., 303; preşed. Senat., 335, 402, 
409-10, 421, 431, 433, 445, 451; pre¬ 
zintă Suveranului votul proclamării 
Regatului, 358; preşed. Senat., II, 
170, 

Ghica Iancu, general, Min. de Război, 
15, 17. 

Ghica I., preşed. consiliului, 5, 27; în¬ 
tâmpină pe M. S. Domnul la Piteşti, 
5; vice-preşed. al Senat., 229; preşed. 
Acad. Rom. r 361-2, II, 75. 

Ghica-Deleni Gr., II, 453. 

Giani D., Min. Justiţiei, 351; decanul 
baroului Ilfov, II, 164; 185, 

Gianni Al., Min. Justiţiei, II, 302, 330, 

Gigurtu, general, II, 363. 

Giurgiu, pod peste Dunăre, 113; cheiul 
153-168; — Bucureşti, linie ferată, 67 ; 
port, II, 14; docurile, 68. 

Glogoveanu, familia, 144; d-na, II, 60. 

Golescu N., general, 154; locotenent 
domnesc, 5; prim ministru, 63 , 70; 
preşed. senat., 80. 

Golescu Şt., ministru, 40; prim ministru, 
46, 55; prezidează solemnitatea inau¬ 
gurării Acad. Rom., II, 74. 

Gorj, judeţul, 144. 

Gorjan, maior, comandantul bat. 4 Vâ¬ 
nători, 103. 

Gorni-Studen, II, 317, 318. 

Go uf fier, Choiseul, conte, ambasadorul 
Franţei la Constantinopol II, 239. 

Gran = Strigon, II, 308. 

Grădişteanu C., Min. Finanţelor, 104-7, 
115. 

Grădişteanu Em., prim preşed. la Curtea 
de Conturi, 252, 361; II, 73, 85. 
Grădişteanu I. C., Min. Lucrărilor Publ., 
II, 242, 244, 247, 335, 342, 348, 352, 
354, 371; al Agriculturii, 365. 
Grănicerii, 69, 114, 127; reorganizarea 
lor, 49, 52, 53; concentraţi la Brăila, 
143; mehedinţeni, 147. 

Qreceanu Radu, cronicar, 225. 

Grecia, consulul ei în România, 61; II, 
113, 179, 198, 262, 346; ruperea rela¬ 
ţiilor cu România, 370; 371, 478; 
Grecii, 345, 386. 

Grfeciănu D. A., Min. Justiţiei, II, 371. 
Green John, consulul Angliei"în România, 
33, 

Grfgorie II, mitropolitul, II, 126. 
Griviţa, 279, 282, 288, 292, 313, 416, 
420; luptele, 263-5, 267; aniversarea 
cuceririi, 389, 405, 415-6, 435-6; II, 
10, 11, 25, 38, 281; lupta, 17; reduta 
194; 276, 277, 288, 322, 492. 

Guşti D., ministru, 46, 55, 58, 60, 61, 63, 
70; primar al Iaşilor, 87. 

Habsburg, familia, 408; II, 409. 

Haga, conferinţa de pace, II, 387; 222, 
223, 488. 

Halle, II, 255. 

Hamburg, II, 385. 

Hanovra, Ii, 343. 

Raralamb N., ministru, 27; general, 
278, 380. 

Haret Spiru, Min. Tnstr. Publice, II, 
188, 195, 201, 208, 218, 223, 253, 259, 
262, 263, 264, 269, 275, 287, 330, 376, 
377, 378, 380, 381, 389, 397, 407, 421, 
426. 

Martley, inginer» II, 410. 

Hauterive, d’, abatele comite, ms dă¬ 
ruit de M. S. Regele Carol I Academiei 
Rom., ii, 238, 239, 240. 

Hârjeu Gi, general, Min. de Războiu, II, 
457, 458, 466, 468, 475. 

Heliade, la Academia Română, II, 74. 


Heraclide C., 70. 

Herăstrău, şcoala Agrononţică, 129. 
Herbert, de, baron, Internunţiu, II, 239. 
Ilerescu, II, 86. 

Hilmi Paşa, inspector gen. al Macedoniei, 
II, 385-6. 

Hoffman, geograf, II, 77. 

Hohenberg, principesa, soţia lui Francisc 
Ferdinand, II, 409. 

Ilohenzollern, ordin 47, 48; familia, II, 
34, 120, 314, 

Holban, primar în Constanţa, II, 39. 
Hongrie, II, 256. 

Hoorickx, decanul corpului diplomatic, 
II, 80. 

Horaţiu, 408. 

Hotzendorf, Franz Conrad v., şef al M 
St. M. austro-ungar, II, 393. 
Hurmuzaki, colecţia, II, 239. 

Huşi, eparhia, 307, 450; II, 273, 449, 450 

Ialomiţa, râu, 183; judeţ, II, 64. 

Ianov, vice-preşed. Senat., II, 174. 

Iaşi, 53, 87, 96, 101, 193, 341, 343, 404; 
vizitat de M. S. Domnul, 18-20, 21, 
43, 78, 11S, 342; procctul de transfe¬ 
rare a Curţii de Casaţie aci, 39; emanci¬ 
parea embaticurilor, 54; aşezămintele 
Sf. Spiridon, 114; ajutoare, 338; Lic. 
Militar, 350; desvelirea statuii lui 
Ştefan cel Mare, 403-4; judeţul, 277; 
II, 90, 196, 239, 324, 327, 328, 329, 
357, 437, 445, 453-4; vizitat de Suve¬ 
ran, 42, 195; cale ferată, 14; magazii, 
15; biserica mitropolitană, 15; univer¬ 
sitatea, 43, 69, 193, 438, 440; mitropo¬ 
lia, 450; Ieşenii, 437, 438. 

Ieremia Gălăţeanu, arhiereu, 172. 
Ieronim Ploe.şteanu, episcop de Roman, 
II, 155. 

Ilfov, judeţ, 372; călăraşii, 145, 147. 
Iloviţa, explorarea minelor de cărbuni, 
349. 

Imertinsky, principe, fost şef de St. M. 
al M. S. Domnului Carol I la Plevna, 
268-9; Guvernator al Poloniei, II, 211. 
Imperiul otoman, II, 13, 198. 

Imperiul roman, 379. 

India, II, 177, 423. 

Infanteria, regimentele nr. 1, 142; nr. 2, 
77-8; nr, 3, 142; nr. 4, 106 ; nr. 6, 142 ; 
Milan Obrenovici numit comandant, 
177; nr. 7, 78. 

Inochentie Chiţulescu, episcop al Bu- 
zătdui, 160, 162. 

Inova, 279. 

Institutul Geografic al Armatei, II, 
249-50. 

Institutul Meteorologic, II, 249, 250. 

însurăţeii, legea rurală, 95. 

învăţământul public, 185; passim. 

învoielile agricole, 397; vezi tocmelile 

agricole. 

Ioachim IV, patriarhul, 426. 

Ioan fără Frică, II, 310. 

Ioan de Zollern, comite, II, 308. 

Ioanichie Băcăoanul, episcop de Roman, 
162; II, 186. 

Ionescu N., Min. de Externe, 231, 233, 
240. 

Ionescu Take, Min. Finanţelor, II, 242, 
335, 342, 348, 352, 354, 365, 371; al 
Instr. Publ., 104, 110, 116, 125, 133, 
141, 152, 162, 224, 226, 229, 232; de 
Interne, 458, 466, 468, 474-5. 

Iosif, episcop al Râmnicului-Noului Se- 
verin, 354-5. 

Iosif, mitropolit primat, 447-8; II, 402. 

Iosif Naniescu, episcop al Argeşului, 160, 
162; mitropolit al Moldovei, 199-200, 
204; binecuvintează proclamarea in¬ 
dependenţei, 248. 

Ipsilanti, Alexandru, domn al Moldovei, 
II, 239. 

Irlanda, II, 423. 

Isabela, a Spaniei, II, 483. 

Isaiia, episcop al Romanului, 160, 161. 

Isker, II, 318. 

Islam, II, 326. 

Ismail, 164, 165. 

Israeliţi, 315. 

Istrati C., dr., II, 302, 323, 365; Min. 
Instr. Publ., 242; al Lucr. Publ., 225, 
226, 229, 233. 


Italia, consulii ei în România, 32, 36, 64; 
if, 216, 310, ataşaţii ei militari în Ro¬ 
mânia, 36; vizitată de Suveranii Ro¬ 
mâni, 96. 

Iussuf Izzedin, moştenitorul tronului 
otoman, II, 436. 

Izlaz, II, 315, 317. 

Izvoranu II., Min. Agriculturii, II, 79, 94. 

Jijia, II, 14. 

Jitianu, pod., II, 61. 

Jiu, rău, 144, 246; valea, 113. 

Jochmus, lt.-col. german, II, 343. 

Jockey-Club, inaugurarea, 193-94. 

Jodocus, margraf al Moraviei, II, 308, 
313. 

Judecătoriile de plasă, 186. 

Juraţii, 192. 

Jurisdicţia consulară în Romănia, 111, 
134. 

Justiţia militară, 94; passim. 

Kalinderu I., dela Creditul Rural, II, 
359; preşed. Acad. Rom., 337, 361. 

Kayserling Rautenburg, corniţele, consul 
al Prusiei şi apoi al confederaţiei Ger¬ 
maniei de Nord în România, 47-48, 73. 

Kesarie, episcop de Râmnic, II, 126. 

Keun, consulul Ţărilor-de-Jos, în Ro¬ 
mânia, 47. 

Kiazim Bey, ministru plenipotenţiar 
turc, II, 340. 

Kiderlen-Waechter, ministru plenipoten¬ 
ţiar, II, 340. 

Kiev, II, 214, 215. 

Kiselef, şoseaua, 135. 

Kogălniceanu Mihail, delegat al judeţe^ 
lor, aduce omagii Domnului la 10 Mai 
1867, 41; Min. de interne, 80, 85, 97, 
328, 335, 339; ad-interim ]a Externe, 
97. Min. de Externe, 214; 223, 243» 
254, 263, 268, 288, 290, 292, 298, 302; 
preşedinte al Consiliului ad-interim, 
326; II, 438-9; precuvântare la Leto¬ 
piseţe, 76; preşed. Acad. Rom., 53. 

Korne D., Min. de Externe, 211, 212» 

Kosovo, II, 310, 312. 

Kostachi M., preşedinte al Consiliului şi 
Min. de Interne, 104-106, 107, 115; 
preşedinte al consiliului şi Min. Lu¬ 
crărilor publice, 214, 223. 

Kostroma, regiment rus, II, 319. 

Krasnoie-Selo, II, 213. 

Krenski, colonel de stat-major prusian, 64. 

Kreţulescu Const. A., preşedinte al con¬ 
siliului de miniştri, 40. 

Kreţulescu N., Min. Justiţiei, 122; ad- 
interim la Agricultură, Comerţ şi Lu¬ 
crări Publice, 122; Min. al Agriculturii, 
Comerţului şi Lucrărilor Publice, 126, 
135,139, 140, 157,171, Min. al Cultelor 
şi Instrucţiunii, 328, 335; II, 75, 189; 
preşed. senat., 52; preşed. Acad. Rom., 
188, 205. 

Kruedner, baron, general rus, II, 215. 

Kfistendje, portul, 333. 

Kuzowalachische Frage, II, 385. 

Iiahovari Al., Min. Justiţiei, 104, 107, 
115, 171, 174, 175, 179, 180, 187, 193, 
197, 203, 207, 210; II, 73, Min. Afa¬ 
cerilor Străine, 35, 38, 48, 55, 56, 58, 
71, 104, 116, 125, 133, 141, 152, 162. 

Lahovari G., preşed. Curţii de Conturi, 
II, 359. 

Lahovari I., general, Min. de Războiu, II, 
79, 87, 94,110, 116, 125, 133, 224, 226, 
229, 232, 242, 243, 244, 247; de Externe 
335, 342, 348, 352, 354, 371. 

Lahovari I. N., Min. Agriculturii, II, 
335, 342, 348, 352, 354, 365, 371, 430, 
433, 444, 452; de Externe, 225, 226, 
229, 233. 

Lascăr V., Min. Internelor, II, 302, 330. 

Lazarevici, cneaz sârb, II, 312. 

Lazăr Gh., Şcoala lui, 100, 225, 320, 364; 
apostol naţionalist, II, 43. 

Lazenky, palat, II, 211. 

Leatris, student Iaşi, II, 195. 

Lecca D., colonel, comand. Reg. 7 Inf. 
Iaşi, 78; general, Min. de Războiu, 
328, 335, 339, 380; preşed. Camerii, 
409-10, 421, 431, 448; felicită pe M. S. 
Regele, 433. 


Lecca G., senator de Bacău, vice-preşed. 
Senatului, 340, 381; Min. de Finanţe,. 
388, 393, 398, 401, 413, 416, 420, 424; 
ad-interim la Agricultură, 413. 

legea rurală, 51, 95. 

Lemaître, supus francez, 203. 

Leon, episcop al Romanului, 162; II, 
119. 

Leopold, de Hohenzollern, 78-80; coman¬ 
dant al Reg. 3 Inf., 439-41, 445-6 ţi 
II, 34. 

Le Sourd, consul francez în România, 
125. 

Liceul Militar, Iaşi, 350. 

Licherdopol, director la Şcoala de Co¬ 
merţ, II, 36. 

Locotenenţa domnească, 5, 17. 

Londra, II, 112, 177. 

Ludovic cel Mare, al Poloniei şi Ungariei, 
II, 307-8. 

Ludovic XVI, II, 239. 

Macarie, episcopul, II, 447. 

Macedonia, II, 372, 384, 386. 

Macedonski, general, 79. 

Magheru, 144. 

Magnum Etymologicum Romaniae, II, 
136-7, 337. 

Maior Petru, 225; II, 400. 

Maiorescu Titu, Min. Cultelor şi Instruc¬ 
ţiunii, 175, 179, 180, 187, 197, 204; II, 
252; Min. Instrucţiei Publice, 23, 26, 
30; Min. de Justiţie, 243, 244, 247; 
Min. de Externe, 430, 433, 444; prim- 
ministru, 452, 457, 458, 468, 474. 

Malmaison, cazarma, 103. 

Manoil, împărat bizantin, II, 309, 311. 

Manole, meşterul, 438. 

Mânu G., colonel, Min. de Războiu, 85, 
97,101,104-7,115; primar al Capitalei, 
urări M. S. Domnului, 219; general, 
380 ; II, general, 236 ; min. de Războiu, 
35, 38, 41, 335, 348, 352, 354, 360, 365, 
371; prim-ministru, 48, 52, 55, 56, 58, 
70; preşedinte al Camerii, 107, 116, 
147; Min. al Finanţelor, 224, 226, 229, 
232; Min. de Interne, 242, 342. 

“Marea Baltică, 262, 425; — de Nord, II, 
63; — Neagră, 91, 92, 259, 262, 387, 
425; II, 47, 63, 89, 310, 329, 393, 405, 
411, 436. 

Margareta, fiica Imp. Carol IV al Ger¬ 
maniei, II, 308. 

Marghiloman Al., II, Min. de Justiţie, 
23, 26, 30,104,116,125,133,141,152, 
162; Min. Lucrărilor Publice, 48, 56, 
58, 63, 71; Min. de Externe, 247; Min. 
de Interne, 433, 444; Min. de Finanţe, 
457, 458, 466, 468, 474. 

Maria Pavlovna, II, mare ducesă a Ru¬ 
siei, 383. 

Maria, Principesă a României, II, 483. 

Maria, Principesa, fiica M. S. Domnului 
şi Doamnei Elisabeta, 127, 128, 138, 
144, 164; moartea ei, 175, 176. 

Maria, Principesa, sora M. S. Domnului 
Carol I, căsătorită cu Corniţele de 
Flandra, 34. 

Maria, Principesă de Marea Britanie şi 
Irlanda şi Ducesă de Saxonia, II, 
107-9, 111,122,134, 135,191; cununia 
Sa cu Principele Ferdinand al Româ¬ 
niei, 120. 

Maria, soţia lui Sigismund al Ungariei, 
II, 307, 4109. 

Marocul, II, războiul spaniol, 483. 

Matei Basarab, 220, 225. 

Mavrogheni P., Min. de Externe, 17, 27; 
Min. de Finanţe, 122, 126, 135, 157, 
171, 174-, 175, 179, 187. 

Măcin, 261. 

Măgura, comună, 60. 

Măldărescu, maior, 150. 

Mărăşeşti-Buzău, inaugurarea c. f., 371-2. 

Mârzescu G., Min. Cultelor şi Instruc¬ 
ţiunii, 104. 

Meculescu, 154. 

Medalia Avântului, II, 477. 

Medalia militară p.acte de bravură (1872), 
152. 

Mehadia, II, 174. 

Mehedinţi, judeţul, miliţiile, Călăraşi şi 
Grănicerii din, la inspecţia M. S. Dom¬ 
nului, 145-7. 


Melchisedec, episcopul, II, 447. 

Melbnet, consul al Franţei în România, 56. 

Midhat-Paşa, 23. 

Mihai Radu, II, Min. Lucrărilor Publice, 
8; Min. de Interne, 17, 22, v. Radu 
Mihai. 

Mihai Viteazul, 1, 403; statuia din Bu¬ 
cureşti, desvelirea, 182, 264; II, 10. 

Mihail III Obrenovici, al Serbiei, în vi¬ 
zită la Bucureşti, 37-8. 

Milan, Principele, Regele Serbiei, 414, 
415; numit Cap al Reg. 6 Infanterie, 
177, 213, numeşte pe Regele Carol I 
comandant al unui regiment sârb, 413. 

Milcov, 46, 54, 200, 283, 316, 371; II, 45. 

miliţii, 93, 114, 120, 145, 146, 150, 166, 
169, din Ilfov inspectate de domn, 135. 

mine, proiect de lege, 185. 

Min. Agriculturii, Comerţului şi Dome¬ 
niilor, nou înfiinţat, 401. 

Ministrul de Războiu, felicită pe M. S. 
Domnul în numele armatei, 10, 31-2. 

Mircea cel Bătrân, 182, 297; II, 307-12, 
316, 411. 

Miron Costin, cronicarul, II, 400, 485. 

Mironescu-Craioveanu Athanasie, înve¬ 
stit episcop, II, 204. 

Missir B., II, 259, 262, 263, 264, 269, 275; 
Min. Agriculturii, 253; vice-preşedin- 
tele Senatului, 444, preşedintele Sena¬ 
tului, 481. 

Mitrofan, episcop, II, 450. 

Mitropolia din Bucureşti, hramul, 107, 
119; — Moldovei, 199, 200. 

Mitropolitul Primat, felicitări M. S. Dom¬ 
nului, 8, 23, 28-9, 30, 47, 74, 107, 119, 
138, 160, 173, 189-90, 360, 396, 407, 
423, 433; decesul lui, 444; v. Calinic 
Miclescu, Nifon. 

Mitropoliţi, legea de alegere a lor, 170, 
185. 

Moldova, 113, 201, 333, 371, 403-5; vizita 
M. S. Domnului, 204; mitropoliţi ai, 
v. Iosif Naniescu, Calinic Miclescu; II 
9, 42, 239, 240, 253-6, 272, 273, 325, 
400, 402, 403, 437, 447, 450; memoriu 
asupra ei, 238, 239. 

MoIdova-de-Jos, II, 119. 

Moravia, II, 308, 313. 

Morris Charles, colonel englez, în misiune, 
în România, 181. 

Morţun V. G., II, Min. Lucrărilor Pu¬ 
blice, 376-8, 380, 381, 389, 397, 407, 
410, 416, 421, 426; Min. de Interne, 
490. 

Moscova, II, 214; vizita Principelui Fer- 
•dinand cu Principesa Maria, 178, 
183-4. 

Moyard, cavaler de, consul belgian în 
România, 101-2. 

Muntenegru, 42. 

Muntenia, 371. 

Murad I, Sultan, II, 312. 

Muscel, judeţul, 58, miliţienii şi călăraşii 
din, 145. 

Musulmanii, 260. 

Muzeul de Zoologie, II, 393. 

Nacu C., Min. de Justiţie, 424, 430; Min. 
de Finanţe, 430, 435, 445; II, Min. de 
Finanţe, 8, 17, 22. 

Napoleon III, împăratul Francezilor, 56. 

Natalia, Regina Serbiei, 415. 

Naum T., preşedinte al Copiisiei interi¬ 
mare din Piteşti, 154. 

Neagoe Basarab, 162, 438; II, 138, 448, 
învăţăturile lui, 440. 

Neculce Ion, cronicar, II, 119. 

Ncgruzzi I., primarul Iaşilor, felicitări 
Regelui, 401; II, preşedinte al Aca¬ 
demiei Române, 452. 

Neniţescu, II, Min. de Industrie şi Comerţ, 
430, 433, 434, 444, 452. 

Nepokoicinsky, colonel rus, II, 211. 

Nevers, Comite de, II, 310-12. 

Nicodem, II, episcop al Huşilor, 449. 

Nicolae, Mare Duce al Rusiei, 269; II, 
315, 316, 317, 460, 463, 487-8. 

Nicolae, Principe al Muntenegrului, tri- 
jmite ordinul Danilo M. S. Domnului, 
42. 

Nicolae, Principe al Românişi, Ii, na¬ 
şterea lui, 304. 


Nicolae II, Ţarul Rusiei, II, 178, 211, 
232, 265, 295, 324, 367, 383, 392, 437, 
438, 442, 459, 460, 487, 488. 

Nicopole, II, comunicarea M. S. Regelui 
Carol I la Academia Română, 306-22 ; 
lupta, 307, cetatea, 307, 314, 316. 

Nicopolea-Mică, II, 309. 

Nifon, Mitropolit Primat, 176, 188, 194, 
196, decedat, 194, 196. 

Nifon Mitropolitul, II, Seminarul, 221, 

222 . 

Nolcken, baron de, II, contra amital 
rus, 392. 

Norvegia, Suveranii ei în România, 424, 
425. 

Nurenberg, II, 310, 314, 

Obligaţiunile Oppenheim, 66; — rurale, 
52, 66. 

Ocnă = Ocnele Mari, 145. 

Offenbergs baron de, consulul Rusiei în 
România, 37. 

Olănescu C., II, Min. Lucrărilor Publice, 
79, 94, 104, 110, 125, 133, 141, 152, 
162; preşedinte al Camerii, 227, 233, 
236, 430, 445; Min. de Interne, 243. 
244, 247. 

Olt, râu, 161, 283, 354; — judeţul, mili¬ 
ţiile, 145, 146; II, 309, 315, 319, 404, 
464, 465. 

Olteauu Ioniţă, 60. 

Oltenia, Oltenii, 143, 280, 283; II, 6l, 
164, 295, 296, 310, 404, 464. 

Olteniţa, bombardată de Turci, 245-6 ţ 
II, 315. 

Oppenheim, obligaţiunile, 66. 

Oradea Mare, II, 309. 

Orbescu, primarul Capitalei, II, 109. 

Orescu AL, vice-preşedinte al Senatului, 
136; Min. Cultelor şi Instrucţiunii, 211, 
212; II, rector al Universităţii, 43, 86, 

Orient, 232, 239, 240, 246, 259, 262, 286, 
291, 310, 315, 353, 373, 439; II, 63, 
99, 163, 384-6. 

Orleanu M. G., II, Min. de Industrie şr 
Gpmerţ, 416, 421, 4^6. 

Orloff, locotenent, principe, II, 211. 

Orşova, 90; II, 173, 174. 

Oscar, Regele Suediei şi Norvegiei, 424, 
425. 

Osma = Ozem, vale, II, 311, 315, 317, 
319. 

Osman, vale, II, 319. 

Osman-Paşa, 270, 278; II, 214, 284, 315, 
316, 317, 459, 460. 

ospiciul de infirmi, 59. 

Ovidius, II, exilat la Torni, 39; amic al lui 
Propertius, 54. 

Ozem = Osma. 

Pallade G. D., II, 208, Min. Agriculturii 
şi Domeniilor, 166, 169, 173; Min. 
Finanţelor, 217, 223, 253, 259, 262, 
263,264,269, 275; Min. de Interne, 287. 

Paladi, colonel, II, 34, 38. 

Palatul de Justiţie, II, 164; punerea 
temeliei, 62. 

Palatul Poştelor, II, punerea pietrei fun¬ 
damentale, 144-5. 

Pangrati Er., II, Min. Lucrărilor Publice, 
452. 

Pantelimon, m-rea dela, şcoala de agri¬ 
cultură, ospiciul de infirmi, 59. 

Paris, 52; tratatul dela, 68, 120, 223, 
376; congresul de Geografie dela, 202; 
II, 239. 

Păucescu Gr. G., II, Min. Agriculturii 
şi Comerţului, 35, 38, 48, 56, 58, 71. 

Peixoto, consulul St.-Uuite în România, 
116. 

Peleş, Castelul, 204, 405, 427; II, 129, 
130, 190, 192, 293, 299, 409. 

Pen. Balcanică, 232, 309, 315; II, 27, 
384, 442, 467, 469, 470, 472, 474, 478, 
487, 488; criza din, 8. 

Pensilvania, II, 250. 

Petrescu D., profesor, 320. 

Petroşani, sat, Bulgari organizaţi în 
bande trec Dunărea, 65. 

Petroşani, pe valea Jiului, c. f. proiectată, 
113. 

Pctrovna Alexandra, mare ducesă, II, 
214. 

Petru Rareş, II, 156, 237, 447. 


Petersburg, II, 256, 465, 466; primarul 
din, 212. 

Pherechide v. Ferechide. 

Pimen, II, mitropolit al Moldovei, 402, 
453. 

Pitacu, pârâu, 90. 

Piteşti, oraş, 58, 154, 271, 282; trecerea 
şi întâmpinarea Domnitorului pe la, 
5-6, inspecţii la, 143-4, 281; — Roman, 
buia ferată, 156; Vărciorova, c. f., 
începerea lucrărilor, 155, 185, 186; 
II, vizite ale Suveranului, 58, 60, 
mulţumiri locuitorilor, 59. 

Pitteurs-Stiegarts, Edmonde dc, consulul 
Belgiei în România, 72. 

plebiscit, comemorarea proclamării rezul¬ 
tatului, 6, 38. 

Plevna, 258, 266, 267-70 v 273, 278, 279, 
282, 292, 302, 303, 313, 325, 327, 351, 
405, 415, 420, 446; aniversarea căderii 
ei, 335, 380, 395, 420; II, 11, 215, 
220, 257, 280, 284, 285, 288, 289, 314, 
315, 316, 317, 318-21, 363, aniversarea 
căderii ei, 17, 19, 30, 31, 71, 460. 

Ploeşti, consiliul comunal prezintă omagii 
de devotament M. S. Domnului, 11, 
108; vizita Domnului la, 109, 406; 
Batalionul 2 de Vânători din, 149-50; 
— Predeal, calea ferată, 195, 197, 203, 
333, 348; II, 90, 179, 194, 367-8. 

Plopşoreanu D., căpitan, 146. 

Ploştina, explorarea minelor de cărbuni, 
349. 

Podul Caro] I, II, inaugurarea, 162. 

Podul lui Traian,. II, 310. 

Poenaru C., general, II, Min. de Războiu, 
152, 162. 

Poenaru P., 320. 

Poiana, mare cartier general, 257. 

Poiana-Stânii, II, 176. 

Policarp Bârlădeanu, arhiereu, 172. 

poliţia rurală, legea, 46, 95, 347. 

Polonia, Poloni, II, 254, 255, 257, 313, 

Pompierii, lg Iaşi, 78. 

Poni P,, II, Min. Instrucţiei şi Cultelor, 
100, 166, 169, 173, 181; preşedintele 
Academiei Române, 223, 238. 

Poniatowski, II, regele Poloniei, 254. 

Poradim, 258, 263-6, 268, 269; II, 319, 

320 ^. 

Poroineanu, căpitan, 146. 

Porţile de fier, 376; 11,174-5,179 ;canalui, 
173, inaugurarea lucrărilor, 178. 

Porumbaru C., preşedintele expoziţiei de 
arte şi industrie, 344. 

Porumbaru Em., II, Min. Lucrărilor 
Publice, 302, 330; Min. de Externe, 
490. 

Potsdam, oraş în Germania, II, 94. 

Pottemburg, Zulauf de, consul al Austro- 
Ungariei în România, 74-5. 

poşta rurală, 156. 

poştele streine în România, desfiinţate, 
95. 

Prahova, judeţul, vizita M. S. Domnului, 
60, 127, 128; consiliul judeţean face 
urări Domnului, 148; II, judeţul, 
194, 367-8; valea râului, 176, 293. 

Principatele Române, Dunărene, Unite, 
II, 78, 354; centre de civilizaţie şi pro¬ 
păşire, 77; v. România. 

Principesa Maria, II, vapor, 209, 210. 

Procedura civilă, revizuire, 186. 

Propertius, II, amicul lui Ovidiu, 54. 

Protopopescu-Pache Em., II, primarul 
Bucureştilor, 52, 73-4. 

Proviţa-de-Sus, comună, 60. 

Prunişor, comună, exerciţiile militare în 
şcoala primară, 147. 

Prusia, 73, 102; consulul ei în România, 
33, 44, 47-8; II, 254, 256, 314, 343, 
373, 407, 408, 409. 

Prut, convenţia p. navigabilitate, 54, 91. 

puterile garante, 16, 22, 23, 25. 

'Racova, izbânda lui Ştefan cel Mare, 
247, 267, 403. 

Racoviţă, general, 380. 

Radonici Stancu, văr al Principelui Ni- 
colae al Muntenegrului, aduce insem- 
nele ordinului Danielo M. S. Domnului 
Carol I, 43. 

Radovici, general, 380. 


Radovici Al., II, Min. de Industrie şi 
Comerţ, 490. 

Radowitz de, consul al Confederaţiei 
Germaniei de Nord în România, 102. 

Radu Mihai, Min. Lucrărilor Publice, 
424, 430, 435, 445. 

Radu Voevod, 162. 

Raguz, II, 281-2. 

Rahova, 282, 292, 313, 325, 327, 420; 
cucerită de armata română, 264-5, 267, 
278; II, 17, 60, 257, 280, 288, 289, 296, 
310. 316, 317, 320, 463. 

Raicevich, II, consul la Iaşi, 239. 

Ratisbona, II, 310. 

Rădulescu Eliade I., II, 43 v. Eliade. 

Răducanu Ion, primarul Târgoviştei, 
150, 151. 

Râmnicul-Noul Severin, eparhia, învesti¬ 
tura noului episcop, 160-63, 450; II, 
204, 319, 403, 404, 464. 

Râmnicul-Sărat, II, judeţul şi oraşul, 
265, 435. 

reforma agrară, II, 478. 

Regimentul 2 de linie, 142; — 3 de linie, 
patronul, 212-3, Principele Leopold de 
Hohenzollern numit comandant, 440-1; 
— 6 de linie, patronul, 212-3; — 8 de 
linie, 142; — austro-ungar Nr. 6 « Carol 
I», 341. 

Reni, bombardat de Turci, 245. 

Ressu, primarul Galaţilor, II, 40. 

Roberts, Lordul, II, feldmareşal englez, 
423. 

Roche, La, II, 254-7. 

Roman, oraş, vizita fam. domnitoare, 
342; judeţul, tabăra dela, 343, 349; 
eparhia, investitura de episcop, 160-3, 
307; II, eparhia, 119, 120, 186-7, 237; 
oraşul, 437, 447. 

Roman-Botoşani, II, calea ferată, 29. 

Roman-Galaţi, calea ferată, 96, 113; — 
Suceam-Iaşi, c. f. în circulaţie, 113; 
— Vârciorova, c. f., răscumpărarea unei 
părţi, 178, 203, 348. 

Romanaţi, judeţul, miliţienii şi Călăraşii, 
instrucţia lor, 145, 146. 

Romanenko, general rus, II, 435. 

Rdmânia, (România Mică — Oltenia, Ro¬ 
mânia Mare = Muntenia) garanţia neu¬ 
tralităţii ei, 16, 241; situaţia financiară 
grea (1866), 26, stingerea datoriei flo¬ 
tante şi reducerea cheltuelilor buge¬ 
tare pe 1871, 119-20; datoria publică, 
-443, consulii streini în România, 32, 
33, 36, 37, 44, 47, 48, 56, 61, 64, 72-5, 
98-9, 101-2, 109-10, 116-7, 125, 129; 
agentul ei la Cetinie, 42; concesia 
construirii c. f. între Suceava - Iaşi - 
Galaţi, Focşani şi Bucureşti, 46, 54; 
desfiinţarea poştelor streine în, 49, 50, 
69, 90-1,111,134; situaţia ei în Europa, 
49; chestia israelită în, 49, 51; juris¬ 
dicţia consulară în, 49, 50, 69, 90-1,111, 
134; epizootia, 49, 52; poliţia rurală, 
49, 52, 58; descentralizarea ad-tivă, 
52; instrucţia publică, 53, 66-67; bise¬ 
rica, 53, 57, passim; convenţia de navi¬ 
gaţie pe Prut, 54; comerţul extern 
(1868), 65; instituţii de credit, 68; 
convenţii cu Rusia, 69, 88, 90-1, 120, 
134; convenţii cu Austro-Ungaria, 69, 
88, 90-1, 120, 134, 203; convenţia cu 
Serbia pentru extrădarea criminalilor, 
91; marina de comerţ,. 91; căile de 
comunicaţie, 113-4; participarea Ia 
expoziţia dela Viena, 168-9; declară 
război Turciei, 246 ; independenţa, 247, 
288; reglementarea Succesiunii Ia tron, 
352-3; proclamarea Regatului, 358-9, 
passim; II, 6, 10, 21, 27, 25, 32, 33, 
35, 51, 52, 74, 80, 83, 87, 89, 91, 94, 
106-8, 112, 113, 121, 126, 130, 136, 
144, 150, 167, 170, 171, 177, 185, 193, 
196, 200, 204, 210, 216, 220, 222, 
229-32, 234, 236, 241, 250, 252, 257, 
258, 260, 262, 266-269, 275, 281, 284, 
285, 288-90, 293, 294, 306, 307, 309, 
311, 314, 322, 324-8, 330, 333, 334, 
339-41, 347, 349-51, 354-58, 360, 363-5, 
366-9, 372, 373, 379, 382, 387, 388, 
390-2, 395, 398, 400-3, 406, 411-3, 
416, 421, 425, 427, 429, 432, 433, 437, 
438, 440-5, 448, 449, 454, 457, 458, 
461, 462, 465, 467, 469-73, 477, 479, 


486-9, 491, 492; neatârnarea ei, 11, 
31, 38, 71,122; armata ei, 17, 26; căile 
de comunicaţie, albumul, 57, 79; re¬ 
naşterea ei, 62, 77, 153, 189; legăturile 
ei cu Orientul, 63; introduce etalonul 
unic de aur, 65; misiunea ei la gurile 
Dunării, 73; politica ei, 104, 131; co¬ 
merţul ei, 142-3; relaţiile cu Statele, 
149, 178; ruperea relaţiilor cu Grecia, 
370; legături strânse cu Rusia, 459; 
faţă de Pen. Balcanică, 467, 468, 472. 

România Transdunăreană, II, 45. 

Românii, II, 320, 354, 435; — din sudul 
Dunării, din Imp. Otoman, din Mace¬ 
donia, 345, 346, 369, 372, 385; — din 
Dobrogea, 427. 

Rosescu, II, epitrop al Sem. Nifon, 221. 

Rosetti C. A., Min. Cultelor şi Instruc¬ 
ţiunii, 15, 17; comunicare către popu¬ 
laţia Capitalei, 24; preşedinte al Ca¬ 
merei, 230, 244, 249, 279, 304, 318, 
336-7, 355, 402; Min. de Interne, 288, 
290, 292, 293, 298, 302, 368, 380; II, 75. 

Rosetti Nicolae, corniţele toast p. Domn, 
118. 

Rosetti Teodor, Min. Agriculturii, Comer¬ 
ţului şi Lucrărilor Publice, 193, 204, 
210; II, prim-ministru, 23, 26, 30; 
Min. de Justiţie, 48, 56, 58, 62, 70-1; 
Min. de Externe, 55; preşedinte al 
Camerii, 82, 91; Min. de Finanţe, 452. 

Roquette, La, 11, 240. 

Roşiori, Reg. 3, 103; — Nr. 1 şi 2, 142. 

Rovine, II, lupta dela, 307. 

Roxandra, 227. 

Rucăr, comună, 59. 

Rudolf, Arhiducele, vizita în România, 
408-9. 

Ruprecht, II, palatinul Rinului, 310, 311; 
— rege german, 313. 

Rusciuc, 23, 113; II, 283, 285. 

Tlusia, Ruşii, 84, 88, 91, 184, 191, 259, 
260, 289; convenţii cu România asupra 
jurisdicţiei consulare, poştală, de navi¬ 
gaţie a Prutului, 50, 54, 69, 95, 120, 
134; consulul ei în România, 22, 37, 
357; delcară războiu Turciei, 241; 

dărâmă cetăţile turceşti de pe malul 
stâng al Dunării, 376; II, 149-50, 178, 
198, 216, 220, 254, 256, 309, 317, 324, 
325, 367, 383, 384, 385, 387, 388, 392, 
393, 438, 460, 463, 487, 489; convenţia 
comercială cu România, 7; ataşaţi 
militari ai ei, 30; vizita Regelui Carol I, 
211; legăturj strânse cu România, 
459. 

Saint-Pierre de, consul al, Prusiei în Ro¬ 
mânia, 33, 44. 

Saligny, inginer, II, 410. 

Samovit, II, înălţime în Bulgaria, 315, 
316, 322. 

Sălcuţa, comună în Dâmboviţa, 145. 

Schina C., prim-preşedinte al Curţii de 
Casaţie, II, 6, 20, 62, 73, 84, 155, 171, 
185, 236, 252, 271, 292, 333. 

Schlechta-Weskerd Ottocar, baron şi con¬ 
silier aulic, consul al Austro-Ungariei 
în România, 129. 

scrisurile funciare, conversiunea, 366-7. 

Scurtescu N., institutor, 228. 

Seminariile teologice, rezultate slabe, 114. 

Serbia, Sârbii, 38, 177, 184, 191; con¬ 
venţii cu România, 91, 134; consulul 
ei în România, 98-9; II, 174, 206. 

Sergiu Alexandrovici, Mare Duce, guver¬ 
nator al Moscovei, II, 214. 

Severin, II, podul lui Traian, 63, oraşul 
unde a pus îutâiu Principele Carol 
piciorul pe pământul românesc, 174 
v. Turnu-Severin. 

Sf. Ghcorghe, cazarmă în Buc., 163. 

Sf. Glieorghe-Nou, biserică, 212. 

Sf. Nicolae, biserică în Iaşi, II, 325. 

Sf. Sava, liceul, 222. 

Sf. Sinod, 185, 192, 427, 444, 447, 448, 
legea de constituire, 170. 

Sf. Sofia, biserica, II, 310. 

Sf. Spiridon, aşezământul din Iaşi, 114. 

Sfinţescu, II, 86. 

Sf-ţii Mauriciu şi Lazăr, ordin italian 
conferit M. S. Domnului Carol I, 37. 

Sigismund, II, Rege al Ungariei, 307-13, 
împărat german, 314. 


Sigismund, Principe de Prusia, II, 314. 

Sigmaringen, II, 120. 

Sigsfeld Bartscli von, II, colonel german, 
322. 

Silistra, 278. 

Siliştioara, II, 318, 319. 

Sinaia, 127, 288, 389, 391, 405, 415, 435; 
II, 10, 38, 57, 93, 176, 262, 296, 384, 
393, 412, 436; vizita Principelui Fer- 
dinand al Bulgariei la, 192, 208; vice¬ 
amiralul Hiltebrandt la, 265. 

Şiretul, valea, II, 329. 

Slatina, instrucţia miliţienilor dela, 146; 
II, 11. 

Slănic, stabilimentul băilor, 114, minele 
de sare dela, 349. 

Slăniceanu G., colonel, Min. de Războiu, 
214, 215, 223, 231, 233, 240; general, 
351, 359, 380, Min. de Războiu, 351, 
359, felicitări Suveranului, 21o, 359. 

Smârdan, 279, 282, 292, 293, 313, 325, 
327, 420; II, 17, 257, 288, 289. 

Soc. Academică Română (= Academia 
Română) sLatutele ei supuse M. S. 
Domnului, 44, participarea Suvera¬ 
nului la şedinţă, 62, despre menirea ei, 
108, constituirea sub denumirea de 
Academia Română, 317-8; v. Aca¬ 
demia Română; II, 361. 

Soc. Agrară, II, 378. 

Soc. Amicii artelor frumoase, expoziţia, 
159. 

Soc. geografică franceză, 202; — română, 
200-2, 383; II, 249, 250, 251. 

Soc. Literară Română v. Soc. Academică 
Română. 

Soc. p. învăţătura poporului român, 222. 

Socola, seminarul dela, II, 327. 

Sofia, Regina Suediei şi Norvegiei, 424, 
425. 

Sofia, II, 384. 

Sofronie Yulpescu Craioveanul, episco’p 
al Râmnicului-Noului Severin, II, 464. 

Spania, II, 482-3. 

Stanciu Teodor, locotenent, 146. 

Statele-Unite, din America, consulul lor 
în România, 40-1, 116-7. 


www.dacoromanica.ro 


INDICE 


515 


statistică, conferinţa internaţională dela 
Stokliolm, 184. 

stărostiile, desfiinţarea lor, 111. 

Stătescu Eugeniu, Min. de Justiţie, 231, 
233, 268, 288, 290, 292, 298, 302, 311, 
317, 393, 398, 401, 435, 445; Min. de 
Externe, 368, 380, 388; ad-interim la 
Culte şi Instrucţiune, 435; II, 271, 
Min. de Justiţie, 8, 17, 21, 166, 169, 
173, 181, 287, preşedinte al Senatului, 
269. 

Steaua României, decoraţie, 277, 416, 
436, 446; II, 280, 344. ’ 

Stelian Toma, Min. de Justiţie, II, 
376-8, 380, 381, 389, 397, 407, 416, 
421, 426. 

Stiria, II, 310. 

Stockholm, conferinţa internaţională de 
statistică, 184. 

Stoicescu C. I., II, Min. de Lucrări Publice, 
166, 169, 181, 28*7; Min. de Justiţie, 
218, 223, 259, 262, 2 63, 264, 269, 275; 
Min. Agriculturii şi Domeniilor, 302, 
330. 

Stolipin, general rus, II, 316, 319. 

Stolojan A., Min. de Justiţie, 328, 335, 
339; Min. de Agricultură, Industrie şi 
Comerţ, 424, 430, 435; II, Min. de 
Interne, 173, 181, 201, 208; Min. 
Agriculturii, 188, 217. 

Strat J., ministru, 27; Min. de Finanţe, 

210 . 

Strehaia, compania de miliţieni inspec¬ 
tată de M. S. Domnpl, 146. 

Strigoniu, arhiepiscopul de, II, 308. 

Strussberg dr., antreprenorul construcţiei 
c.f.r., 62. 

Sturdza D. A., Min. Lucrărilor Publice, 
15, 17, 27, 231, 233, 416, 420; Min. de 
Externe, 15, 393, 398, 401, 413, 416, 
420; vice-prcşedinte al Senatului, 
urări Dinastiei, 217, 353-4, 384; Min. 
de Finanţe, 306, 311, 317, 328, 335; 
Min. Cultelor şi Instrucţiunii, 424, 427, 
.430, 445; II, 121, 224, 271, 292; Min. 
Cultelor şi Instrucţiunii, 8, 17; secretar 
general al Academiei Române, 148, 


452; prim-ministru, 166, 169, 171, 173, 
181, 188, 201, 208, 217, 223, 253, 259, 
262-4, 269, 275, 276, 287, 302, 306* 
330, 376-8, 380, 381, 389, 397, 401. 

Sturdza Gr., 204. 

Suabă, Casa, II, 314. 

Suametz, II, 256. 

Suceava, 90; judeţul, 201; — lafi, c.f. 
în lucru, 67; — Boman, c.f. aproape 
gata, 96; II, 272, 273, 402, 403; scaun 
arhiepiscopal, 9. 

Suedia, Regele şi Regina în România, 
424, 425. 

Sulina, II, 392, 405, tăierea canalului, 
141-2. 

Sultanul, 22, 25, 299, v. Turcia. 

Susani, câmpie lângă Târgovişte, 152. 

Sussino, consulul Italiei în România, 
36, 37. 

Suvarov, II, 435. 

Şcoala de agricultură dela Pantelimon, 
vizita M. S. Domnului şi încurajarea 
elevilor, 59; — dela Herăstrău, 129, 
372, expoziţia, 372. 

Şcoale de agricultură regionale, 334. 

Şcoala de aplicaţie p. artilierie şi geniu, 
350, 

Şcoala Centrală de fete, 226. 

Şcoala de Comerţ, II, punerea temeliei, 
36. 

Şcoala divizionară, crearea ei, 169. 

Şcoala Militară de Ofiţeri, 447, vizita M. 
S, Domnului, 163; primirea steagului, 
446. 

Şcoala Militară din Iaşi = Liceul Mili¬ 
tar, 43, 78. 

Şcoala Normală Carol I, 48. 

Şcoala de poduri şi şosele, 334, 437, 438. 

Şcoala superioară de război, 350. 

Şeoalele Normale, 124. 

Şcoalele regimentare, 146. 

Şimnic, II, 179. 

Şincai Gh., 225; II, 400. 

Şipca, trecătoare în Balcani, II, 311, 
317, 318. 

Şiştov, II, 314, 315, 318. 

Ştefan cel Mare, 7, 182, 404; vapor, 164; 
Statuia din Iaşi, desvelirea, 403-404; 
II, 9,143, 325, 326, 344, 411; — baterie, 
363. 

Ştefan Lascovici, II, 311, 312. 

Ştefania, arhiducesă, vizită în România 
408, 409. 

Ştirbey Al-, II, Min. Lucr. Publice, 23, 
26, 30; Preşedintele consiliului de Ad¬ 
ministraţie C. P. R., 79. 

Tacian, profesor din Galaţi, urează bună- 
venire M. S. Domnului şi Doamnei, 117. 

Tatardgik, 279. 

Târgovişte, 152; vizite ale Domnului, 59, 
150, 282; II, 282, 283, 466. 

Tg.-Jiu, 144. 

Tg.-Ocnei', minele de sare, 349. • 

Teatrul Naţional, 341. 

Tecchio de Bayo, corniţele, consul al 
Italiei în România, 32. 

Tecuci, II, 128; manevre de cadre Ia, 127. 

Teleorman, judeţul, Călăraşii, Grănicerii, 
instrucţia lor, 145, 147; II, 319. 

Teii Christian, Min. Cultelor şi Instruc¬ 
ţiunii, 122, 126, 135, 139, 140, 157, 
171, Min. de Finanţe, 211, 212. 

temetuatul, impozit pe venitul imobi¬ 
liar, 298. 

Teodorescu G. D., Min. Instrucţiunii şi 
Cultelor, II, 74, 79, 94, 

Teodosie, episcop al Romanului, II, 447. 

Teriachiu Al., ministru, 46; Min. de In¬ 
terne, 351. 

Teutschlaender, pastor, urări M. S. Dom¬ 
nului, 217. 

Tocmelile agricole, 347, 378, v. învoelile. 

Todleben, conte, general rus, II, 211. 

Toganbeg, II, 310. 

Torni, II, 39. 

Traian, împărat roman, II, 63, 365. 

Transilvania, II, 293, 308. 

Trei Ierarhi, biserica din Iaşi, renovată, 
444; II, 326. 

Triandafil, II, 359. 

Triandafil Gr., preşedintele Camerii, II, 
371. 


Troados, arhiereul, 144. 

Tudorache Hagi, II, preşedintele Camerii 
de Comerţ şi Industrie, 433. 

Tulcea, oraş, vizita M. S. Domnului, 328 ţ 
II, 394, 395, 413. 

Turcia, Turcii (înalta Poartă, Sublinia 1 
Poartă, Poarta, Imperiul Otoman, 
Curtea Suzerană), 16, 23, 25, 66, 68,. 
90, 121, 134, 232, 253, 257, 259, 260,. 
261, 266, 271, 281; recunoaşte pe M. 
S. Domnul Carol I, 21-22, nu asigură 
neutralitatea României, 241, atacuri 
asupra ţărmului românesc şi a vaselor 
de comerţ, 245; II, 198, 206, 255, 257, 
268, 308, 309, 310, 312, 315, 316, 318 r 
320, 386, 388; legături comerciale cu» 
România, 13. 

Turnu, II, 315. 

Tumu-Măgurele, II, 314-16,318, 319, 321. 

Turnu-Severin, 144, v. Severin. 

Turtucaia, 278; II, 473. 

Tutova, judeţul, 390-91; II, 42. 

Tutunul, introducerea monopolului, 191. 

Tzigara-Samureaş Al., director al Fun¬ 
daţiei Carol I, II, 486. 

Ţara Românească, II, 43, 308, 309 ,400» 
v. România. 

Ţarigrad (= Constantinopol), patriarhul 
dela sfinţirea mănăstirii Curtea de Ar¬ 
geş, 439. 

Ţările-de-jos, consulul în România, 47. 

Ţigăneşti, tabăra dela, 343, 349. 

Ungaria, 90, 113; II, 193, £08-13, 325, 
338, 342, 343. 

Ungrovlahia, II, 126, 294, 402, 403, 449, 
= Ţara Românească. 

Universitatea din Buc., 86, 220, 274, 275, 
363; Rectorul ei felicită pe M. S. 
Domnul, 30-31; completată, inaugura- 
rarea, 99-101; — din Iaşi, 220, 275, 
înfiinţarea unei Facultăţi de Medicină 
332. 

Ureche Gr., cronicarul, 225. 

Urechiă A. V. r Min. Cultelor şi Instruc¬ 
ţiunii, 368, 380, 388; II, 185. 

Urussof Leon, trimisul Rusiei, în Româ¬ 
nia, 357. 

Uzina de gaz dela Filaret, inaugurare, 
135-36. 

Valahia, 201. 

Valea Albă, lupta lui Ştefan cel Mare cu 
Turcii# 403. 

Vprlaam, Mitropolitul Moldovei, II, 326. 
Varşovia, II, 254-56, visita Regelui Carol 

1, 211. 

Vasile Lupu, 220, 225, 320; II, 326, 327. 
Vaslui, judeţul, 277; II, manevrele dela. 
143. 

Vaslui-Iaşi, II, linia ferată, 14. 
Văcărescu Th., II, vice-preşedinte al Se¬ 
natului, 236. 

Văcăreşti, familia poeţilor, 225. 

Văsescu Al., ministru, 40. 

Vâlcea, judeţul, miliţienii, instrucţia lor 
145, 146. 

Vânătorii, Batalionul l,_f42, 389; Bat. 

2, cucerirea Griviţei, aniversări, 264, 
288, 415, 416, 435, 436; Bat. 4, 103, 
neorândueli, 143, 145-46. 

